
Ultimele ei gânduri se îndreptau către Raymond. Îl va 
revedea curând. Se va trezi din somn, cum făcea 
întotdeauna, pentru a-i ura bun venit acasă, îmbrățişând-o 
tandru şi încurajator. 


Zâmbi, iar domnul Kang, din spatele tejghelei, îi 
răspunse asemenea, crezând că strălucirea de pe fața 
femeii îi era adresată. Aşa îi zâmbea în fiecare seară, fără 
nici măcar a bănui că toate gândurile şi surâsurile ei erau, 
de fapt, pentru Raymond, pentru clipele ce aveau să vină. 

Clinchetul  clopotelului scuturat de uşa care se 
deschisese aproape că nu îi atrase atenţia. Avea pregătite 
două bancnote pe care i le întinse peste tejghea domnului 
Kang. Dar acesta nu le luă. Abia atunci observă că privirea 
bărbatului era ațintită către uşă. Zâmbetul îi pierise, iar 
gura i se deschidea încet, de parcă ar fi vrut să rostească 
un cuvânt, pe care nu izbutea să-l articuleze. 

O mână o înşfăcă, prin spate, de umărul drept. O bucată 
de metal rece îi presa tâmpla stângă. O jerbă luminoasă îi 
tulbură vederea. O lumină orbitoare. In clipa aceea, zări 
fulgerător icoana dulce a chipului lui Raymond, după care 
totul se preschimbă în beznă. 

McCaleb o văzu primul, până ca ea să-l zărească. Înainta 
pe debarcaderul principal, pe lângă şirul de ambarcațiuni 
aparţinând diverşilor milionari, când o remarcă pe femeie, 
stând în picioare, la pupa, pe The Following Sea. Era într-o 
duminică dimineaţă, iar murmurul cald al primăverii 
ademenise o mulţime de lume pe docurile din San Pedro. 
McCaleb îşi termina plimbarea obişnuită din fiecare 
dimineaţă, înconjurând complet Cabrillo Marina, pe digul 
lung, până la capăt şi înapoi. Ca de obicei, ajuns în acest 
punct al plimbării sufla greoi, dar, când se apropie acum de 
ambarcaţiune, încetini pasul şi mai mult. Prima reacţie a 
fost de enervare - femeia aceea se suise nepoftită pe vasul 
lui. Când ajunse, însă, mai aproape, lăsă iritarea deoparte, 
întrebându-se cine era intrusa şi ce dorea. 

Nu era îmbrăcată ca pentru o croazieră pe apă. Avea o 
rochie lejeră de vară, care îi venea până la jumătatea 
coapsei şi pe care o ţinea, ca nu cumva briza mării să-i 
umfle poalele prea tare. De unde era, McCaleb nu-i putea 
vedea picioarele până jos, la tălpi, dar îşi dădu seama după 
încordarea muşchilor că nu purta pantofi sport. Cu 
siguranţă avea tocuri înalte. McCaleb trase imediat 
concluzia că femeia venise acolo pentru a impresiona pe 
cineva. 

Cum era îmbrăcat acum, McCaleb însă nu putea atrage 
atenţia nimănui. Îşi pusese nişte blugi vechi şi tociţi de 
vreme, nu „de firmă” şi un tricou pe care îl avea de la 
concursul Catalina Gold Cup, ediţia de acum câteva veri. 
Hainele îi erau pline de pete - majoritatea, sânge de peşte 
sau de-al lui, poliuretan albastru şi ulei de motor. Asta, 
fiindcă le purtase atât la pescuit, cât şi la lucru. 

Pe măsură ce se apropia de ambarcaţiune şi văzând-o 
din ce în ce mai bine pe femeie, începu să-l deranjeze tot 
mai mult ideea că era prost îmbrăcat. Îşi trase căştile de pe 
urechi şi opri compact-discul exact când Howlin’ Wolf cânta 
„| Ain't Superstitious”. 

— Cu ce te pot ajuta? o întrebă, înainte de a pune 
piciorul pe punte. 

Femeia tresări când îi auzi vocea şi se întoarse cu 
spatele la uşa glisantă, care ducea în salonul vasului. 
McCaleb se gândi că poate bătuse în geam şi acum aştepta, 
crezând că el era înăuntru. 

— II caut pe Terrell McCaleb. 

Era o femeie atrăgătoare, trecută puţin de treizeci de 
ani, deci cu vreo zece ani mai tânără decât McCaleb. Îi 
părea cunoscută, dar nu-şi dădea seama de unde. Senzaţia 
tipică de déjà vu. Dar, aproape simultan cu impresia că o 
mai văzuse undeva, îşi dădu seama că se înşela. Avea 
memoria fizionomiilor. Or, femeia aceasta era prea drăguță 
ca să n-o fi ţinut minte. 

Îi pronunţase numele greşit, rostind Mc-Carub, în loc de 
Mc-Kay-Leb, şi folosise prenumele oficial, cum făceau doar 
reporterii. Abia atunci începu să se dumirească. Înţelese 
acum ce o adusese la el. Încă un suflet rătăcit nimerind 
unde nu trebuie. 

— McCaleb, o corectă bărbatul. Terry McCaleb. 

— Scuze. Păi, ăăă, am crezut că eşti înăuntru. N-am ştiut 
dacă să îndrăznesc să urc pe vas şi să bat la uşă. 

— N-ai ştiut, dar oricum aşa ai făcut. 

Femeia ignoră mustrarea şi continuă cu ce avea de spus, 
ca şi cum tot ce făcea acum fusese repetat de câteva ori 
înainte. 

— Trebuie să stau de vorbă cu dumneata. 

— Păi, sunt cam ocupat, pe moment. 

Arătă spre trapa deschisă spre santină, în care femeia 
avusese noroc să nu cadă din neatenţie, şi spre sculele pe 
care le lăsase împrăştiate pe o cârpă, lângă oglinda pupei. 

— De aproape un ceas mă tot plimb pe-aici, căutând 

vasul ăsta. Nu va dura mult. Mă numesc Graciela Rivers şi 
voiam... 

— Uite ce e, domnişoară Rivers, o întrerupse bărbatul, 
ridicând mâinile. Eu sunt, de fapt... Ai citit despre mine în 
ziare, aşa-i? 

Femeia încuviinţă din cap. 

— Ei bine, înainte de a-mi spune povestea dumitale, 
trebuie să afli că nu eşti prima persoană care vine aici sau 
care face rost de numărul meu de telefon şi mă sună. Aşa 
că îţi voi spune şi dumitale ceea ce le-am spus şi celorlalţi. 
Nu am nevoie de nicio slujbă. Prin urmare, dacă intenţionai 
să mă angajezi sau să mă pui să te ajut în vreun fel, îmi 
pare rău, dar nu pot. Nu mă interesează genul ăsta de 
activitate. 

Femeia nu spunea nimic, aşa că McCaleb simţi o undă 
de compasiune pentru ea, exact cum i se întâmplase şi în 
cazul celorlalţi care veniseră aici. 

— Uite, dacă vrei, îţi pot recomanda vreo doi detectivi 
particulari. Oameni pricepuţi, care fac treabă bună şi nu te 
jecmănesc de bani. 

Se duse lângă pupa, îşi luă ochelarii de soare pe care 
uitase să şi-i pună când plecase la plimbare şi şi-i aşeză pe 
nas, în semn că, acum, conversaţia luase sfârşit. Numai că 
gestul şi cuvintele nu o impresionară deloc pe femeie. 

— In articolul din ziar scria că eşti priceput şi că nu poţi 
suferi ca cineva să plece nemulţumit de la dumneata. 

McCaleb îşi vâri mâinile în buzunare şi ridică din umeri. 

— Trebuie să nu uiţi ceva. Niciodată n-am fost singur. 
Am avut în spate parteneri, echipele laboratorului, în fine, 
tot biroul. E cu totul altceva decât un tip care acţionează pe 
cont propriu. Probabil că, nici dacă aş vrea, tot nu te-aş 
putea ajuta. 

Femeia aprobă dând din cap, iar McCaleb crezu că, în 
sfârşit, se făcuse înţeles, aşa că întrevederea avea să ia 
sfârşit. Incepu să se gândească la supapa de la unul dintre 
motoarele bărcii, pe care îşi propusese să o înlocuiască în 
weekend. 

Se înşelase însă. 

— Eu cred că mă poţi ajuta, insistă femeia. Poate, în felul 
ăsta, te vei ajuta şi pe dumneata, cine ştie?! 

— N-am nevoie de bani. Mă descurc perfect. 

— Nu la bani mă refeream. 

Inainte de a-i răspunde, o privi câteva clipe. 

— Nu-mi dau seama la ce faci aluzie, spuse McCaleb, pe 
un ton exasperat, dar nu te pot ajuta. Nu mai lucrez în 
poliţie şi nici nu m-am făcut detectiv particular. Ar fi ilegal 
dacă m-aş comporta ca şi cum aş fi în branşă sau dacă aş 
lua bani, fără o autorizaţie legală. Dacă ai citit articolele din 
ziare, atunci ştii ce-am păţit. N-am voie nici măcar să şofez. 

Arătă spre parcarea de dincolo de docuri şi spre tunel. 

— Vezi maşina aia împachetată asemeni unui cadou de 
Crăciun? E a mea. Stă acolo până când doctorul îmi va 
permite să conduc din nou. Ce fel de detectiv aş mai fi, în 
cazul acesta? Ar însemna să merg cu autobuzul. 

Femeia îi ignoră obiecțiile, privindu-l cu o expresie 
hotărâtă, care îl scotea din sărite. Habar n-avea cum s-o 
dea jos de pe barcă, mai repede. 

— Mă duc să-ţi aduc numele celor două persoane despre 
care ţi-am vorbit. 

Acestea fiind zise, intră în salon, închizând uşa după el. 
Avea nevoie de această idee de separare. Se îndreptă către 
sertarele biroului şi începu să îşi caute agenda de telefon. 
Nemaitrebuindu-i de atâta vreme, nici nu mai ştia pe unde 
era. Aruncând o privire spre uşă, o văzu pe tipă ducându-se 
spre pupa şi rezemându-se de copastie. 

Geamul de la uşă avea un strat reflector, aşa că femeia 
nu putea să-şi dea seama că era studiată. Avu din nou 
senzaţia că o cunoştea de undeva, aşa că încerca să-şi 
amintească unde o mai văzuse. | se părea foarte 
interesantă. Ochi căprui migdalaţi, deopotrivă trişti şi 
tăinuitori. Se gândea că îşi va aminti imediat dacă făcuseră 
deja cunoştinţă sau doar o zărise din întâmplare. Degeaba. 
Privirea îi alunecă instinctiv spre mâini, în căutarea unei 
verighete. Nimic. Niciun inel. Avusese dreptate în privinţa 

încălțămintei. Purta nişte sandale cu tocuri înalte, din plută. 
Unghiile de la picioare erau vopsite cu ojă roz, contrastând 
puternic cu pielea netedă şi bronzată. Se întreba dacă aşa 
arăta tot timpul sau dacă nu se îmbrăcase astfel, pentru a-l 
ademeni să accepte slujba. 

Găsi agenda telefonică în al doilea sertar şi căută repede 
numele de care avea nevoie: Jack Lavelle şi Tom Kimball. 
Le scrise numerele de telefon pe un pliant vechi şi deschise 
uşa glisantă. Când ieşi afară, pe punte, femeia tocmai îşi 
deschidea geanta. 

— Uite, aici sunt două nume, zise McCaleb, fluturând 
hârtia. Lavelle e pensionar şi a lucrat la LAPD, iar Kimball a 
fost la birou. Am colaborat cu amândoi, aşa că te asigur că 
oricare dintre ei poate face treabă bună. Nu uita să specifici 
că de la mine ai referinţa. Indiferent pe care îl vei alege, se 
va ocupa de problemă cu multă atenţie. 

Femeia nu primi hârtia. În schimb, scoase din geantă o 
fotografie şi i-o întinse. McCaleb o luă, fără să se 
gândească. Îşi dădu seama că făcuse o mare greşeală. 
Ţinea în mână fotografia unei femei, care surâdea privind 
cum un băieţel sufla în lumânările tortului de la aniversarea 
zilei de naştere. McCaleb numără şapte lumânărele. Iniţial, 
crezu că era o fotografie de-a lui Rivers, când era mai 
tânără. 

Pe urmă, însă, îşi dădu seama că nu era ea. Femeia din 
poză avea faţa mai rotundă şi buze mai subţiri. Nici nu era 
la fel de frumoasă ca Graciela Rivers, deşi amândouă aveau 
ochi mari şi căprui. Privirea femeii din fotografie nu avea 
aceeaşi intensitate ca cea a femeii care îl studia acum. 

— E sora ta? 

— Da. Şi fiul ei. 

— Şi care? 

— Care, ce? 

— Care dintre ei a murit? 

Întrebarea se dovedi a fi a doua greşeală, care îl atrase 
şi mai adânc în capcană. Işi dădu seama din clipa în care o 
rosti că ar fi trebuit să insiste ca femeie să ia numele celor 

doi detectivi particulari şi să plece. , 

— Sora mea. Gloria-Torres. Noi îi spuneam Glory. Asta e 
fiul ei, Raymond. 

McCaleb încuviinţă din cap, întinzându-i fotografia, dar 
femeia nu o luă. Ştia că aştepta să o întrebe ce se 
întâmplase de fapt, dar era decis să pună frână. 

— Uite ce e, nu ţine, zise bărbatul, în cele din urmă. Ştiu 
ce faci, dar cu mine nu merge. 

— Asta înseamnă că n-ai pic de milă? 

McCaleb şovăia, simțind cum clocoteşte de furie. 

— Sunt un om capabil de compasiune. Ai citit ce scria în 
ziare, aşa că ştii ce mi s-a întâmplat. De la compasiune mi 
s-au tras toate. 

înghiţi cu dificultate, încercând să scape de nodul din 
gât şi de senzaţia aceea de rău. Ştia că fiinţa din faţa lui era 
mistuită de amărăciuni oribile. McCaleb întâlnise sute de 
oameni ca ea. Oameni de lângă care persoanele dragi 
fuseseră smulse fără nicio rațiune. Fără arestări, fără 
condamnări, fără puşcărie. Unii rămâneau marcați pentru 
totdeauna, viaţa lor fiind irevocabil schimbată. Suflete 
pierdute. Graciela Rivers făcea parte din această categorie. 
Precis aşa era, altfel nu l-ar fi căutat tocmai aici. McCaleb 
ştia că, indiferent ce i-ar fi spus ea sau oricât de mult s-ar fi 
înfuriat el, Graciela Rivers nu merita să treacă prin 
necazurile de care avusese şi el parte. 

— Ei bine, spuse bărbatul, pur şi simplu nu pot face asta. 
Îmi pare rău. 

O luă de braţ, ca şi cum ar fi vrut s-o conducă spre 
treptele debarcaderului. Avea pielea caldă. Sub catifelarea 
exterioară, simţi muşchii puternici. Îi întinse din nou 
fotografia, dar femeia refuză în continuare să o ia. 

— Mai priveşte-o măcar o dată, pe urmă plec. Spune-mi 
dacă nu simţi şi altceva? 

McCaleb scutură din cap, mişcând anemic din mână, ca 
şi cum ar fi vrut să-i dea de înţeles că imaginea din poză 
nu-i spunea nimic. 

— Am fost agent FBI, n-am făcut spiritism. 

Îi făcu totuşi pe plac şi ridică fotografia în dreptul ochilor, 
privind-o cu atenţie. Femeia şi băieţelul păreau fericiţi. Era 
o aniversare. Şapte lumânărele. McCaleb îşi aminti că 
părinţii lui erau încă împreună, când împlinise şapte ani. 
Dar n-a mai durat mult, după aceea. Privirea îi era reţinută 
mai mult de către copil. Se întreba cum se va descurca 
băiatul acum, fără mamă. 

— Îmi pare rău, domnişoară Rivers, dar nu pot face nimic 
pentru dumneata. Ei, acum iei fotografia înapoi? 

— Mai am o dublură. Ştii cum se face, două la un preţ de 
o bucată. M-am gândit că poate vrei s-o păstrezi pe asta. 

Pentru prima oară de la începutul discuţiei, simţi ceva 
ciudat, dar nu-şi dădea seama ce putea fi. Se uită mai bine 
la Graciela Rivers şi avu senzaţia că, dacă mai făcea un 
pas, dacă punea întrebarea esenţială, avea să fie atras în 
plasa jocului. 

Dar nu se putea abţine. 

— De ce să o țin, dacă tot nu te pot ajuta? 

Graciela Rivers zâmbi cu un aer trist. 

— Fiindcă ea este femeia care ţi-a salvat viaţa. M-am 
gândit de mai multe ori că poate vrei să-ţi aduci aminte de 
felul cum arăta. 

Pentru câteva momente, se holbă la ea, fără a o vedea 
de fapt. Privea undeva în lăuntrul lui, repetând în gând cele 
auzite şi încercând să desluşească sensul cuvintelor ei. 

— Ce vrei să spui? 

Atât reuşi să întrebe. Avea senzaţia că pierdea controlul 
asupra discuţiei, femeia preluând conducerea. Sentimentul 
ciudat dinainte îl stăpânea din ce în ce mai mult. Nu mai 
avea scăpare. 

Graciela Rivers întinse mâna, dar nu spre fotografie, ci 
spre el. Îşi puse palma pe pieptul bărbatului, lăsând-o să 
alunece pe cămaşă, în timp ce-i pipăia cusătura groasă a 
cicatricei de dedesubt. 

McCaleb nu o opri. Încremenise, fără a avea nicio 
reacţie. 

— Inima ta a fost a surorii mele. Ea ţi-a salvat viaţa. 

Vedea monitorul cu coada ochiului. Imaginea de pe 
ecran era granuloasă, în nuanţe de alb şi negru; inima 
semăna cu o fantomă cu contururi mişcătoare, iar niturile şi 
capsele care sigilau vasele de sânge arătau ca nişte alice 
negre înfipte în pieptul lui. 

— E-aproape gata, zise o voce. 

Era Bonnie Fox. Ca de obicei, calmă, încurajatoare, 
profesională. Curând văzu linia şerpuitoare a cateterului 
intrând în câmpul de raze X al monitorului, urmărind 
traiectoria arterei şi intrând în inimă. Închise ochii. Ura 
smucitura aceea, despre care medicii spuneau că n-ar 
trebui s-o simţi, dar pe care tu o sesizai din plin. 

— În regulă, n-ar trebui să simţi asta. 

— Exact. 

— Nu vorbi. 

Pe urmă, iat-o. Ca o smucitură delicată la capătul 
undiţei, când peştele înghite momeala. Deschise ochii şi 
văzu linia cateterului, subţire ca o undiţă, înfiptă în 
continuare în inimă. 

— In regulă, am ajuns, zise Bonnie. Acum, ieşim. Te-ai 
descurcat bine, Terry. 

Simţi că îl bate amical pe umăr, dar nu putu întoarce 
capul. Scoaseră cateterul şi îi lipiră un pansament cu tifon 
pe incizia de la gât. li dezlegară propteaua cu care îi 
menţinuseră capul într-o poziţie atât de inconfortabilă, aşa 
că încet-încet îşi îndreptă gâtul, încercând să-şi maseze 
muşchii amorţiţi. Pe urmă, deasupra lui se ivi faţa 
zâmbitoare a doctoriţei Bonnie Fox. 

— Cum te simţi? 

— Nu mă pot plânge. Mai ales că s-a terminat. 

— Ne vedem un pic mai încolo. Vreau să verific analizele 
de sânge şi să trimit țesutul la laborator. 

— Vreau să discutăm ceva. 

— S-a făcut. Ne vedem imediat. 

Peste câteva minute, două asistente împingeau spre lift, 
din sala de cateterism, patul cu rotile pe care era întins 
McCaleb. Nu suferea să fie tratat ca un invalid. Putea foarte 
bine să meargă pe picioarele lui, dar nu-i dădeau voie. 
După o biopsie la inimă, pacientul trebuie să rămână la 
orizontală. Spitalele au întotdeauna regulile lor, dar Cedars- 
Sinai parcă exagera mai rău decât oricare. 

Il coborâră la etajul şase, la secţia de cardiologie. Pe 
holul din aripa de est, trecu prin dreptul saloanelor unde 
erau norocoşii şi cei aflaţi în aşteptare - pacienţii care 
căpătaseră o inimă nouă sau mai aşteptau încă operaţia de 
transplant. Trecură pe lângă o cameră unde, privind pe uşa 
întredeschisă, McCaleb văzu pe pat un băiat, cu trupul legat 
prin tuburi de un aparat de inimă-plămâni artificiali. Un 
bărbat în costum şedea pe scaun, cu ochii pironiţi către 
copil, dar parcă fără să-l vadă aievea. McCaleb întoarse 
privirea. Ştia deznodământul. Băiatul intrase în criză de 
timp. Aparatul nu-l putea ţine în viaţă la infinit. După care, 
bărbatul în costum - tatăl, presupunea McCaleb - avea să 
se uite fix la un sicriu, exact cu aceeaşi expresie de acum. 

Ajunseseră la salonul lui. II mutară de pe targă pe pat şi 
îl lăsară singur. Se pregăti să aştepte. Ştia din experienţă 
că puteau trece şi şase ore până ca Fox să-şi facă apariţia, 
în funcţie de rapiditatea cu care erau efectuate analizele de 
sânge în laborator şi de momentul în care doctoriţa lua 
rezultatele. 

Venise pregătit. Vechea geantă de piele în care îşi căra 
cândva computerul şi nenumăratele dosare cu cazurile la 
care lucra era îndesată acum cu numere vechi de reviste, 
pe care le păstrase pentru internarea în spital. 

* 


După două ore şi jumătate, Bonnie Fox intră pe uşă. 
McCaleb puse jos exemplarul din Boat Restoration, din care 
citise până atunci. 

— Ohoho, a fost rapid. 

— La laborator merge greu. Cum te simți? 

— Parcă mi-a stat cineva cu talpa pe gât vreo câteva 
ceasuri. Ai fost deja la laborator? 

— Exact. 

— Şi cum au ieşit analizele? 

— Par bune toate. Niciun fel de respingere, toate 
nivelurile sunt normale. Sunt foarte mulţumită. S-ar putea 
ca peste o săptămână să îţi scădem doza de prednison. 

În timp ce vorbea, doctoriţa întinse fişele cu rezultatele 
analizelor pe masa de lângă pat, comparând din nou datele. 
Se referea la combinaţia savantă de medicamente pe care 
McCaleb le înghiţea în fiecare dimineaţă şi seară. Ultima 
oară când le numărase, constatase că lua optsprezece 
pastile dimineaţa şi încă şaisprezece seara. In dulăpiorul de 
doctorii de pe barcă nici nu încăpeau atâtea cutii. Trebuia 
să folosească unul dintre compartimentele de depozitare de 
la cabina din faţă. 

— Bun, zise bărbatul. M-am săturat de bărbierit trei ore 
pe zi. 

Fox împături foile şi luă mapa de pe masă. Parcurse 
rapid cu privirea lista de întrebări la care pacientul trebuia 
să răspundă la fiecare nouă internare. 

— Niciun pic de febră? 

— Nu, nimic. 

— Diaree? 

— Nici. 

Ştia de la veşnicele întrebări pe aceeaşi temă că febra şi 
diareea erau simptomele gemene ale respingerii de organe, 
îşi lua temperatura cel puţin de două ori pe zi, la fel ca şi 
tensiunea arterială şi pulsul. 

— Toate semnele vitale sunt în regulă. la apleacă-te un 
pic. 

Doctoriţa puse mapa pe masă. Cu un stetoscop, pe care 
îl încălzi întâi cu ajutorul respirației, îi ascultă inima în trei 
locuri diferite, pe spinare. Apoi, McCaleb se lungi pe spate 
şi doctoriţa îl ascultă la piept, li luă şi pulsul, punându-i 
două degete pe gât, în timp ce se uita la ceasul de la mână. 
Stătea foarte aproape de el. Folosea un parfum de flori de 

portocale, pe care McCaleb îl asociase întotdeauna cu 
doamnele mai în vârstă. Or, Bonnie Fox nu făcea parte din 
această categorie, îşi ridică privirea pentru a-i studia chipul, 
în timp ce doctoriţa se uita la ceas. 

— Ţi se întâmplă să te mai întrebi dacă ar trebui să 
facem toate astea? întrebă pacientul. 

— Nu vorbi. 

În cele din urmă, îşi mută degetele la încheietura mâinii, 
luându-i pulsul şi în acest punct. După aceea, trase 
cordonul de tensiune de pe perete, i-l fixă pe braţ şi îi luă 
tensiunea, totul într-o perfectă tăcere. 

— Bun, zise doctoriţa, când termină. 

— Bun, zise şi bărbatul. 

— Dacă trebuie să facem ce? 

Era tipic pentru ea să continue un crâmpei de 
conversaţie întreruptă. Rar i se întâmplă să uite ceva ce îi 
spunea McCaleb. Bonnie Fox era o femeie mignonă, cam de 
aceeaşi vârstă cu pacientul ei. Avea părul scurt, încărunţit 
înainte de vreme. Halatul alb, de spital, îi venea aproape 
până la glezne, fiindcă fusese croit pentru o persoană ceva 
mai înaltă. Broderia buzunarului de la piept reprezenta 
conturul sistemului  cardio-pulmonar, specialitatea lui 
Bonnie în calitate de chirurg. În toate întâlnirile lor, aborda 
mereu acelaşi aer profesional. Era plină de încredere şi de 
solicitudine, o combinaţie rar întâlnită la medici, aşa cum 
avusese ocazia să constate McCaleb, mai ales în ultimii trei 
ani. Îi răspundea şi el cu aceeaşi încredere şi solicitudine. O 
plăcea şi se baza pe ea. Undeva, în cele mai tainice 
gânduri, existase cândva o ezitare când se gândea la 
eventualitatea de a-şi da viaţa pe mâna unei femei. 
Sentimentul se risipi însă repede, lăsându-i loc unuia de 
vinovăţie. Când veni vremea pentru transplant, faţa 
zâmbitoare a doctoriţei îi rămăsese în minte, în timp ce era 
anesteziat şi adormit înainte de operaţie. Nu avusese atunci 
nici cea mai mică ezitare. Şi tot aceeaşi faţă îl întâmpinase 
când revenise pe lume, cu o nouă inimă. 

McCaleb era conştient de faptul că în cele opt săptămâni 

care trecuseră de la transplant nu se ivise nicio hibă care 
să-i zdruncine încrederea în Bonnie. De trei ani, de când 
păşise prima oară în cabinetul doctoriţei Fox, între ei se 
stabilise o legătură profundă, care trecea dincolo de 
domeniul profesional. Erau buni prieteni, acum, sau oricum 
aşa credea McCaleb. Luaseră masa împreună de câteva ori 
şi avuseseră nenumărate discuţii pe tot felul de teme, de la 
donarea genetică la procesele lui O.J. Simpson - McCaleb 
câştigase un pariu de o sută de dolari: era vorba despre 
primul verdict, când credinţa nestrămutată în sistemul de 
justiţie o orbise, împiedicând-o să vadă şi realităţile rasiale 
ale cazului. La al doilea proces, n-a mai vrut să parieze cu 
el. 

Indiferent de subiect, în majoritatea situaţiilor McCaleb 
obişnuia să se situeze pe o poziţie contrară, fiindcă îi plăcea 
să se înfrunte cu ea. Fox îi urmărea acum întrebarea, cu o 
expresie din care reieşea că era gata pentru o nouă 
confruntare. 

— Dacă ar trebui să facem asta, zise bărbatul, 
mişcându-şi mâna dintr-o parte în cealaltă, ca şi cum ar fi 
vrut să indice tot spitalul. Adică, să scoatem organe, să 
punem altele în loc. Uneori, mă simt ca un Frankenstein 
modern, cu tot felul de bucăţi de la alţii vârâte prin mine. 

— Hai să nu fim aşa de dramatici. O bucată, de la altă 
persoană, atât. 

— Dar e bucata esenţială, nu crezi? Ştii, când eram la 
FBI trebuia să ne calificăm anual la tir. Inţelegi cum, 
trăgeam la ţintă. lar cea mai sigură variantă de a trece 
testul era să tragi în inimă. Cercurile din jurul inimii, pe 
ţintele alea, valorează mai mult decât capul. Se cheamă 
inelul zece. Cel mai mare punctaj. 

— Păi, iar am ajuns la vechea discuţie despre de-ce-să- 
facem-pe-Dumnezeu? Credeam că am depăşit faza asta. 

Doctoriţa scutură din cap, zâmbi şi îl privi lung câteva 
secunde. Zâmbetul i se şterse până la urmă de pe faţă. 

— De fapt, ce nu merge? 

— Nu ştiu. Cred că mă simt vinovat. 

— De ce, că trăieşti? 

— Nu-mi dau seama. 

— Nu fi ridicol. Am mai trecut noi şi prin chestia asta. N- 
am vreme de vina supravieţuitorului. Uite, opţiunile sunt 
astea. E foarte simplu. Într-o parte e viaţa, iar în cealaltă, 
moartea. O mare decizie. Unde intră vinovăția aici? 

McCaleb ridică mâinile, în semn că se preda. Doctoriţa 
Fox se pricepea întotdeauna să plaseze ideile în cel mai clar 
context cu putinţă. 

— Tipic, pe cuvânt, zise Bonnie, refuzând să-l lase în 
pace. Te tot plimbi pe-aici de vreo doi ani, aşteptând să 
apară „o inimă” şi lipsind puţin să ratezi totul, iar acum te 
întrebi dacă am făcut bine că ţi-am dat-o. Ce te deranjează, 
de fapt, Terry? N-am timp să mă ciondănesc cu tine. 

McCaleb o privea lung. Femeia asta învățase să-i 
citească toate gândurile. O calitate pe care o aveau cei mai 
buni agenţi federali şi poliţişti. Şovăind iniţial, bărbatul se 
decise să spună ce gândea: 

— Cred că aş vrea să aflu de ce nu mi-ai spus că femeia 
a cărei inimă o port a fost ucisă. 

Fusese luată prin surprindere. | se vedea pe faţă cât de 
mult o şocase această afirmaţie. 

— Ucisă? Ce vrei să spui? 

— A fost ucisă. 

— Cum? 

— Nu ştiu exact. A fost prinsă în mijlocul unui jaf dintr-un 
magazin din Valley. Împuşcată în cap. A murit, iar eu i-am 
luat inima. 

— Nu ar trebui să ştii nimic despre donator. Cum ai aflat 
chestia asta? 

— Sora ei m-a vizitat duminică. Mi-a povestit totul... 
Cumva situaţia se schimbă, nu crezi? 

Fox se aşeză pe patul de spital şi se aplecă spre 
McCaleb. Pe chip i se aşternuse o expresie gravă. 

— Unu la mână, habar n-am de unde provine inima ta. 
Noi, medicii, nu ştim astă niciodată. A venit prin BOPRA. Nu 
ni s-a spus decât că există disponibil un organ ale cărui 

probe de sânge se potrivesc cu un primitor aflat în capul 
listei, la noi. Ăsta erai tu. Ştii cum lucrează BOPRA. Ai 
urmărit filmul în perioada ta de pregătire. Informaţiile pe 
care le primim sunt limitate, fiindcă este mai bine aşa. Ti- 
am spus exact ce am ştiut noi. Persoană de sex feminin, 
douăzeci şi şase de ani, dacă mi-aduc aminte. Sănătate 
perfectă, formulă sanguină perfectă, donatoare perfectă. 
Asta e tot. 

— Îmi pare rău, atunci. Am crezut că ai ştiut tot şi că n-ai 
vrut să-mi spui. 

— N-am ştiut. Noi n-am ştiut. Prin urmare, dacă noi n-am 
ştiut de la cine şi de unde provine inima, cum de sora ei 
ştie la cine şi unde a ajuns? Cum de te-a găsit? Poate că e 
doar o înscenare... 

— Nu. 

— De unde ştii? 

— Dintr-un articol publicat în ediţia de duminică, din 
Times, la rubrica „Ce s-a întâmplat cu...” Acolo scrie că am 
căpătat inima pe nouă februarie şi că a trebuit să aştept 
mult timp, fiindcă am o grupă sanguină mai rară. Femeia a 
citit chestia asta şi a pus informaţiile cap la cap. E limpede, 
ştia data când i-a murit sora, ştia că inima ei a fost donată 
şi că avea o grupă sanguină mai rară. E asistentă medicală 
la Holy Cross şi şi-a dat seama că este vorba despre mine. 

— Asta tot nu înseamnă că inima surorii ei este la tine... 

— Are şi scrisoarea mea. 

— Ce scrisoare? 

— Aia pe care o scriu toţi, după aceea. Mulţumirile 
anonime pe care le trimiţi familiei donatorului. Scrisoarea 
pe care o expediază spitalul. A mea este la acea femeie. M- 
am uitat bine şi e a mea. Ţin minte ce-am scris acolo. 

— Aşa ceva nu e permis, Terry. Şi tipa ce vrea? Bani? 

— Nu, nu vrea bani. Nu pricepi? Vrea să aflu cine i-a 
omorât sora. Poliţia nu a reuşit să finalizeze cazul. Au trecut 
două luni deja şi nicio arestare. Ştie că se vor lăsa 
păgubaşi. Pe urmă, vede povestea asta cu mine în ziar şi 
află cu ce mă ocupam înainte, la FBI. Se gândeşte că, dacă 

acum port inima surorii ei, poate reuşesc să fac mai mult 
decât sunt în stare poliţiştii. O oră s-a plimbat, duminică, 
prin portul San Pedro, ca să-mi găsească barca. Nu ştia 
decât numele vasului. Aşa că a venit să mă caute. 

— Ce ţăcăneală! Dă-mi numele femeii şi voi... 

— Nu. Nu vreau să-i faci nimic. Gândeşte-te, dacă ai fi în 
locul ei şi ţi-ai fi iubit sora, ai face exact ca ea. 

Fox se ridică de pe pat, foarte surprinsă. 

— Sper că nu te gândeşti să faci ce ţi-a cerut. 

Rostise cuvintele pe un ton imperativ, cum fac doctorii 
când le interzic pacienţilor ceva. McCaleb nu-i răspunse, 
ceea ce în sine constituia un răspuns. Din nou, pe chipul lui 
Fox se aşternuse o expresie de furie. 

— Uite ce e. Starea sănătăţii nu-ţi permite să faci aşa 
ceva. N-au trecut nici şaizeci de zile de la transplantul de 
cord, şi te gândeşti să faci pe detectivul? 

— Da, însă doar mă gândesc, clar? l-am spus că mă voi 
gândi. Atât. Cunosc riscurile. Şi ştiu, de asemenea, că nu 
mai sunt agent FBI, ceea ce ar fi însemnat cu totul altceva. 

Fox îşi încrucişă braţele la piept, furioasă. 

— Nici să nu te gândeşti să faci asta. Ca doctor care te 
are în grijă, îţi interzic categoric aşa ceva. 

Apoi, însă, vocea i se mai îndulci: 

— Terry, trebuie să respecţi darul care ţi s-a făcut - 
această a doua şansă. 

— Bine, dar respectul ăsta are două aspecte. Fără inima 
ei, acum aş fi fost mort. li sunt dator. Asta înseamnă... 

— Nu îi datorezi ei şi nici familiei ei nimic mai mult decât 
scrisoarea aceea de mulţumire. Atâta tot. Tot moartă 
rămânea, indiferent dacă inima ei ajungea la tine sau la 
altcineva. Greşeşti în această privinţă. 

Dădu din cap, în semn că îi înţelegea punctul de vedere, 
ceea ce nu însemna însă că era de acord. Ştia perfect că nu 
tot ceea ce pare logic din punct de vedere raţional poate fi 
acceptabil pe plan emoţional. Fox îi citise gândurile. 

— Ce voiai să spui? 

— Nu mai ştiu exact. Doar că mă gândeam că, dacă îmi 

va fi dat să aflu vreodată ce s-a întâmplat, voi descoperi că 
a fost un accident. Aşa mi-am tot spus. Şi aşa, de altfel, ţi 
se spune la şedinţele de orientare şi pregătire. Chiar şi tu, 
când am început tratamentul, mi-ai zis acelaşi lucru: că în 
99 dintre cazuri e vorba despre un accident, care a 
provocat o rană fatală la cap. Altfel spus, omul acela are un 
accident de maşină sau cade pe scări ori se răstoarnă cu 
motocicleta. Situaţia mea e, însă, alta. Perspectiva se 
schimbă complet. 

— Bine, bine, văd că repeţi deja acelaşi lucru. De ce 
crezi că, în cazul tău, situaţia e alta? Inima e doar un organ 
- o pompă biologică. Nu contează cum a murit posesorul. 

— Dacă s-ar fi produs un accident, mi-ar fi fost mult mai 
uşor să mă împac cu ideea. În toată perioada aceea de 
aşteptare, când ştiam că un om va trebui să moară pentru 
ca eu să mai pot trăi, încercam să mă conving că avea să 
fie doar un accident. Şi asta fiindcă ideea de accident 
presupune o fatalitate sau ceva de genul ăsta. O crimă 
însă... implică intenţia de a face rău. Nu este ceva 
aleatoriu. Înseamnă că beneficiez de pe urma unei ticăloşii, 
or tocmai de aceea perspectiva se schimbă complet. 

Fox păstră tăcerea câteva momente. Îşi vâri mâinile în 
buzunarele laterale ale halatului. McCaleb se gândea că 
poate începea şi femeia, în sfârşit, să-i înţeleagă punctul de 
vedere. 

— Cam asta a însemnat viaţa mea până acum, adăugă 
bărbatul, încetişor. Am căutat să descopăr autorii diverselor 
ticăloşii. Asta a fost meseria mea. Şi am avut rezultate 
bune, numai că până la urmă n-am mai putut face faţă. 
Slujba pe care o aveam a ajuns să mă doboare. Cred - ba 
nu, ştiu - că din cauza meseriei m-am îmbolnăvit de inimă. 
Dar acum e ca şi cum nimic din toate astea nu s-ar fi 
produs vreodată, fiindcă, uite-mă aici, sunt ca nou, cu inima 
asta nouă, am o nouă viaţă, această a doua şansă despre 
care pomeneai, or singurul motiv pentru care mă bucur de 
asta e pentru că un nemernic a săvârşit o faptă oribilă. 

Răsuflă adânc, înainte de a continua: 


19 


— Femeia aceea a intrat în magazin ca să cumpere o 
ciocolată pentru puştiul ei şi de-aici i s-a tras moartea - 
înţelegi, nu ştiu cum să-ţi explic, dar e cu totul altceva. 

— Nu eşti prea explicit, să ştii. 

— Mi-e greu să formulez totul în cuvinte, aşa cum aş 
vrea. Ştiu doar ce simt. Pentru mine, totul e foarte limpede 
şi logic. 

Fox părea că se resemnase. 

— Uite ce e, ştiu că vei vrea să o ajuţi pe doamna care a 
venit la tine. Dar nu eşti încă pregătit. Oricum, în niciun caz 
din punct de vedere fizic. lar din punct de vedere 
emoţional, după ce am ascultat tot ce mi-ai spus, nu cred 
că eşti apt să investighezi nici măcar un accident de 
maşină. Mai ţii minte ce ţi-am spus despre echilibrul dintre 
sănătatea fizică şi cea psihică? Sunt ca două vase 
comunicante, care se alimentează reciproc. Şi mă sperie 
gândul că tot ceea ce se petrece acum în mintea ta va 
ajunge să îţi afecteze însănătoşirea fizică. 

— Inţeleg. 

— Ba nu, nu cred că înţelegi. Te joci cu propria viaţă. 
Dacă starea sănătăţii ţi se înrăutăţeşte, dacă începi să faci 
infecţii sau să ai reacţii de respingere, nu vom mai putea să 
te salvăm, Terry. Aşteptăm de aproape doi ani să găsim 
inima pe care o ai acum. Ce-ţi închipui tu, că dacă pe asta 
de acum o prăpădeşti o să mai facem rost de alta, care să 
aibă aceeaşi grupă sanguină ca a ta?! Nici vorbă. Exclus. 
Am un pacient, într-un salon pe acelaşi culoar cu tine, care 
zace conectat la o maşinărie, în aşteptarea unei inimi care 
nu mai vine odată. Puteai să fii şi tu în aceeaşi situaţie. Ai 
avut o şansă unică. Nu-ţi bate joc de ea! 

Fox îi puse mâna pe piept, exact cum făcuse şi Graciela 
Rivers, căreia îi simţea şi acum căldura mâinii. 

— Refuză ce ţi-a cerut femeia aceea. Salvează-ţi viaţa, 
spunându-i ei nu. 

Luna semăna cu un balon care plana pe cer, doar 
datorită nenumăratelor bețe cu care ai fi zis că nişte copii o 
împingeau mereu în sus. Pădurea catargelor de la zecile de 
ambarcaţiuni cu pânze o susțineau parcă să nu cadă. 
McCaleb îşi plimbă privirea pe cerul negru ca smoala, până 
când astrul se strecură în dosul unor nori, undeva deasupra 
Catalinei. Bună ascunzătoare, se gândi el, uitându-se în jos, 
spre cana goală din mână. Işi amintea cu nostalgie de 
vremurile în care obişnuia să şadă la prora, cu o bere rece 
şi cu o ţigară. Numai că fumatul constituise în mare măsură 
cauza bolii, aşa că se văzuse nevoit să renunţe la acest 
viciu. Va trebui să mai aştepte câteva luni până când 
medicaţia se va reduce suficient, cât să permită un consum 
moderat de alcool. Acum, însă, şi o bere risca să îi cauzeze 
o mahmureală fatală, cum spunea Bonnie Fox. 

McCaleb se ridică şi intră în salonul ambarcaţiunii. Se 
aşeză întâi la masă, dar se ridică repede, deschise 
televizorul şi începu să schimbe canalele, fără să perceapă, 
de fapt, ce vedea. Pe urmă, închise televizorul şi se duse să 
facă ordine pe biroul cu hărţi, dar constată că nu-l interesa 
nici asta. Începu să se foiască prin cabină, încercând să 
scape de gândurile care îl obsedau. Degeaba, nimic nu-i 
putea distrage atenţia de la ceea ce îl frământa. 

Cobori treptele şi, străbătând culoarul, intră în cabina de 
la prora. Scoase termometrul din dulăpiorului pentru 
doctorii, îl scutură şi şi-l vâri sub limbă. Era un model clasic, 
făcut dintr-un tub de sticlă. Termometrul electronic cu afişaj 
digital, pe care îl primise de la spital, stătea în cutia 
originală, pe un raft al dulăpiorului de medicamente. Nu 
ştia de ce, dar acest obiect ultramodern nu-i inspira nicio 
încredere. 

Privindu-se în oglindă, îşi descheie cămaşa la gât şi se 
uită atent la mica tăietură rămasă de la biopsia făcută în 

acea dimineaţă. N-avea nicio şansă să se vindece de tot. 
Făcuse atâtea biopsii, încât, atunci când pielea era pe 
punctul de a se regenera complet, intervenea o nouă 
incizie, pentru a sonda inima prin arteră. Ştia că îi va 
rămâne semn pentru totdeauna, exact cum se întâmplase 
cu cicatricea de vreo treizeci de centimetri pe care o avea 
pe piept. In timp ce se holba la propria imagine din oglindă, 
gândul îi zbură la tatăl său. Işi aminti de semnele 
permanente, de tatuajele de pe gâtul bătrânului. 
Coordonatele unei lupte cu radiaţiile, care nu făcuse decât 
să prelungească inevitabilul. 

Nu avea febră. Spălă termometrul şi îl puse la loc, după 
care luă din cui tabelul cu valorile temperaturii şi notă pe 
foaie data şi ora. În ultima coloană, sub TEMPERATURĂ, 
trase din nou o liniuţă, ceea ce însemna că nu survenise 
nicio modificare. 

După ce puse tabelul la loc, se aplecă spre oglindă să îşi 
vadă ochii mai bine. Erau verzi, cu nişte pigmenţi cenuşii şi 
un contur roşiatic, ca o linie frântă. Făcu un pas înapoi şi îşi 
scoase cămaşa. Deşi oglinda era mică, îşi putea vedea 
totuşi cicatricea - ca o funie roz-albicioasă, groasă, urâtă. 
Făcea adesea acest lucru, încercând să-şi dea seama cum 
era acum. Şi asta fiindcă nu se putea obişnui cu felul în 
care arăta corpul lui, după operaţie, neîmpăcându-se nici 
azi cu ideea că îl trădase iremediabil. Cardiomiopatie. Fox îi 
spusese că putea fi vorba despre un virus, care zăcea de 
ani de zile ascuns în pereţii inimii, dezvoltându-se 
imprevizibil la un moment dat, mai ales din cauza stresului. 
Explicaţia nu însemna mare lucru pentru el. Nu constituia o 
consolare pentru regretul că nu va mai fi niciodată ca 
înainte. Uneori, când se privea aşa în oglindă, avea senzaţia 
că vede un străin, o epavă umană înfrântă de viaţă şi 
rămasă fragilă pentru totdeauna. 

După ce îşi trase la loc cămaşa peste bust, intră în 
cabina-dormitor din faţă - o încăpere de formă 
triunghiulară, care urmărea conturul bărcii. Pe partea 
dinspre babord, era o cuşetă dublă, iar pe latura de la 

tribord o serie de compartimente de păstrat lucruri. 
Transformase cuşeta de jos în birou, iar pe cea de deasupra 
o folosea pentru depozitarea cutiilor de carton pline cu 
dosare vechi; de la serviciu. Pe fiecare cutie scria, lateral, 
denumirea investigaţiei respective, ca: POETUL, CODUL, 
ZODIACUL, LUNA PLINA şi BREMMER. Pe două dintre cutii, 
se putea citi DIVERSE. McCaleb îşi copiase majoritatea 
dosarelor înainte de a se pensiona. Era contrar 
regulamentului, dar oricum nimeni nu-l oprise. Dosarele din 
cutii reprezentau diferite cazuri, deschise şi închise. Unele 
erau atât de voluminoase, încât ocupau o cutie întreagă, iar 
altele, mai subţiri, încăpeau laolaltă în acelaşi spaţiu. Nu-şi 
dădea seama nici el de ce copiase totul. De când ieşise la 
pensie, nu umblase cu niciuna dintre toate aceste cutii. Dar 
i se întâmplase de multe ori să viseze că va scrie o carte 
sau poate chiar va continua investigaţiile în unele cazuri 
rămase nesoluţionate. În principal, însă, îi plăcea pur şi 
simplu ideea de a avea aceste dosare ca o dovadă concretă 
a activităţii depuse în acea parte a vieţii. 

McCaleb se aşeză la birou şi aprinse veioza montată în 
perete. In momentul acela, îi căzură ochii pe insigna FBI, pe 
care o purtase timp de 16 ani. Acum era pusă într-o casetă 
transparentă, prinsă în perete, deasupra mesei de lucru, 
înghesuită alături, stătea fotografia unei fete cu aparat 
dentar, care zâmbea în faţa obiectivului. O luase cu mulţi 
ani în urmă, dintr-un almanah. McCaleb se încruntă 
aducându-şi aminte de acele vremuri, după care întoarse 
privirea, uitându-se la lucrurile puse alandala pe birou. 

Un morman de facturi şi chitanţe, o cutie de acordeon 
plină de fişe şi carnete medicale, un teanc de mape de 
carton, majoritatea goale, trei pliante de reclamă de la 
nişte docuri plutitoare concurente şi un manual de la 
Cabrillo Marina, privind regulamentul şi taxele de andocare. 
Carnetul de cecuri era deschis şi pregătit să intre în 
funcţiune, numai că lui McCaleb nu-i ardea de nişte treburi 
atât de lumeşti cum era achitarea facturilor. Acum, în 
niciun caz. Nu avea astâmpăr, dar asta nu fiindcă n-ar fi 

avut la ce să se gândească. Nu-i ieşeau din minte vizita 
făcută de Graciela Rivers şi schimbarea subită pe care i-o 
pricinuise. 

Scormoni printre lucrurile de pe birou, până ce găsi 
tăietura din ziar, care o făcuse pe femeia aceea să vină să-l 
caute. O citise în ziua în care apăruse publicaţia şi o 
decupase, după care încercase să nu se mai gândească la 
asta. Imposibil, însă. Articolul pusese în mişcare o 
procesiune întreagă de victime spre ambarcaţiunea lui. 
Mama unei fete al cărei cadavru fusese găsit mutilat pe 
plaja din Redondo; părinţii unui băiat descoperit de poliţie 
spânzurat într-un apartament din West Hollywood. Un tânăr 
a cărui soţie plecase într-o seară la un club de pe Sunset 
Strip, dar nu se mai întorsese niciodată acasă. Toţi aceşti 
oameni erau complet distruşi şi disperaţi, paralizaţi aproape 
de marea suferinţă sufletească şi de dezamăgirea 
provocată de un Dumnezeu în care crezuseră şi care n-ar fi 
trebuit să îngăduie să se întâmple aşa ceva. McCaleb nu-i 
putea mângâia, nu-i putea ajuta. Aşa că le spusese să-şi 
vadă de treabă. 

Fusese de acord cu interviul din ziar, doar fiindcă se 
simţea dator faţă de reporteră. Pe vremea când McCaleb 
lucra la FBI, Keisha Russell se purtase întotdeauna frumos 
cu el. Era genul de ziaristă care îţi difuza informaţii, fără să 
ceară mereu ceva în schimb. ÎI vizitase în urmă cu o lună, 
ca să-şi primească „răsplata”. Răspundea de rubrica din 
Times „Ce s-a întâmplat cu...” Întrucât cu un an în urmă 
scrisese un articol despre McCaleb care aştepta să apară o 
inimă, acum, după operaţia de transplant, voia să reia 
subiectul şi să îl reactualizeze. McCaleb intenţionase să 
refuze propunerea, conştient că publicarea interviului risca 
să întrerupă existenţa anonimă pe care o avea, însă Russell 
îi reamintise de toate momentele în care îl ajutase - fie 
nedifuzând detalii despre o investigaţie sau alta, fie scriind 
articole bine venite despre diverse anchete, în funcţie de 
ceea ce considera McCaleb că ar fi fost util. Aşadar, 
bărbatul ştia că nu avea de ales. Nu-i plăcea să rămână 

dator. 

În ziua operaţiei, McCaleb văzuse în articolul publicat 
emblema oficială a statutului său de dinainte. De obicei, 
rubrica le era rezervată unor foşti politicieni care 
dispăruseră de pe scena locală sau unor persoane a căror 
faimă meteorică apusese demult. Din când în când, mai era 
prezentată şi câte o vedetă TV deja răsuflată, care se 
apucase de afaceri imobiliare sau începuse să picteze, 
susţinând că astfel îşi găsise adevărata vocaţie. 

Aşa că despături tăietura din ziar şi se apucă să 
citească. 


O nouă inimă, adică un nou început pentru 
un fost agent FBI 


de Keisha Russell 
REDACTOR AL ZIARULUI 7/MES 


Înainte, figura lui Terrell McCaleb devenise o 
imagine de rutină la ştirile de seară din Los 
Angeles, iar cuvintele lui îşi găseau spaţiu 
întotdeauna în presa locală. Rutina nu era însă ceva 
plăcut pentru el sau pentru oraş. 

Agent FBI, McCaleb a fost omul „de diagnostic” 
al Biroului în anchetele referitoare la câţiva ucigaşi 
în serie, care au torturat oraşul Los Angeles şi 
Coasta de Vest, în ultimul deceniu. 

Membru al Departamentului de sprijin pentru 
investigaţii, McCaleb a contribuit la orientarea şi 
focalizarea anchetelor desfăşurate de poliţia locală. 
Comunicativ cu presa şi întotdeauna demn de a fi 
citat, McCaleb a apărut adesea în faţa 
telespectatorilor - metodă care a deranjat uneori 
oficialităţile locale, dar şi pe superiorii săi din 
Quantico, Va. 

Au trecut însă mai bine de doi ani de când 
McCaleb n-a mai apărut în vizonii opiniei publice. 
Astăzi, nu mai poartă armă şi nici insignă de 

poliţist. Susţine că nici măcar nu mai are vreun 
costum bleumarin tip FBI. 

Aproape tot timpul poartă nişte blue jeans 
jerpeliţi şi un tricou zdrenţăros - ţinută în care 
meştereşte mereu la barca sa de pescuit, de vreo 
13 metri lungime, pe care a numit-o The Following 
Sea. Născut în Los Angeles, McCaleb, care a 
copilărit în Avalon, pe Insula Catalina din apropiere, 
trăieşte în prezent pe propriul vas dintr-un port din 
San Pedro, dar plănuieşte ca până la urmă să îşi 
ancoreze ambarcaţiunea în Avalon Harbor. 

Aflat în convalescenţă după o operaţie de 
transplant de cord, bărbatul afirmă că nici nu se 
mai gândeşte la ucigaşi în serie şi violatori. 

În vârstă de 46 de ani, McCaleb spune că şi-a 
dăruit inima Biroului - medicii susţin că stresul 
puternic a declanşat dezvoltarea unui virus, care a 
dus la slăbirea aproape fatală a inimii originale - 
dar că atmosfera de la serviciu nu-i lipseşte, de 
fapt. 

„Când treci prin aşa ceva, te schimbi nu numai 
fizic”, a spus bărbatul într-un interviu de săptămâna 
trecută. „Totul capătă o nouă perspectivă. Zilele 
când lucram la FBI par dintr-un alt veac. Acum, voi 
avea o nouă viaţă. Nu prea ştiu exact ce voi face, 
dar nu sunt prea îngrijorat din cauza asta. Voi găsi 
eu ceva.” 

McCaleb a fost la un pas de a rata noul început. 
Întrucât are o grupă sanguină ce nu se întâlneşte 
nici măcar la unu la sută din populaţie, a trebuit să 
aştepte aproape doi ani pentru a i se găsi o inimă 
compatibilă. 

„Ajunsese la capătul puterilor”, spunea doamna 
Bonnie Fox, chirurgul care a efectuat transplantul. 
„Dacă ar fi trebuit să aşteptăm mai mult, probabil 
că l-am fi pierdut sau ar fi fost prea slăbit ca să mai 
reziste unei operaţii.” 

După numai opt săptămâni, McCaleb a scăpat de 
spital şi este deja activ fizic. Susţine că doar 
arareori se mai gândeşte la analizele de altădată, 
care i-au dat atâtea emoţii. 

Lista cazurilor rezolvate de fostul agent seamănă 
cu un fel de Who's Who al celebrităților macabre. 
Printre cazurile locale la care a lucrat se numără 
ancheta „Rondul de noapte” şi „Poetul”; de 
asemenea, a jucat un rol-cheie în prinderea mai 
multor răufăcători - Ucigaşul Codificat, 
Sugrumătorul de pe Sunset Strip şi Luther Hatch, 
care după arestare a fost poreclit Omul Cimitirelor, 
din cauza vizitelor frecvente pe care le făcea la 
mormintele victimelor. 

Timp de mai mulți ani, McCaleb a fost profilator 
la secția din Quantico a departamentului unde 
lucra. S-a specializat în cazurile de pe Coasta de 
Vest, fiind trimis adesea la Los Angeles, pentru a 
ajuta poliția locală la desfăşurarea anchetelor. In 
cele din urmă, conducerea departamentului a decis 
să creeze un post satelit aici, şi aşa McCaleb a 
revenit în oraşul natal, Los Angeles, la birourile FBI 
din Westwood. Acest transfer l-a apropiat şi mai 
mult de o serie de investigaţii în care se solicita 
asistenţa FBI. 

Din păcate, nu toate acţiunile au fost încununate 
de succes, aşa că, într-un final, stresul a început să- 
şi spună cuvântul. McCaleb a suferit un atac de 
cord, în timp ce într-o seară, târziu, lucra la birou. A 
fost găsit de un paznic de noapte, care prin gestul 
său i-a salvat viaţa. Medicii au stabilit că McCaleb 
suferea de o cardiomiopatie avansată - o slăbire a 
muşchilor inimii - şi l-au trecut pe o listă pentru 
operaţie de transplant. În timpul perioadei de 
aşteptare, a fost pensionat pe caz de boală. 

A renunţat la pagerul de serviciu, primind în 
schimb unul de la spital, iar pe 9 februarie aparatul 

a sunat; era disponibilă o inimă de la un donator cu 
aceeaşi grupă sanguină. După o intervenţie 
chirurgicală care a durat şase ore, efectuată la 
Centrul Medical Cedars-Sinai, inima donatorului 
bătea în pieptul lui McCaleb. 

Bărbatul nu ştie exact ce va face cu noua sa 
viaţă - decât că va merge la pescuit. A primit oferte 
de la foşti agenţi şi poliţişti, care îi propuneau să 
lucreze ca detectiv particular sau consultant în 
probleme de securitate. Atenţia însă i s-a 
concentrat până acum asupra restaurării propriei 
bărci de pescuit sportiv The Following Sea, o 
ambarcaţiune de douăzeci de ani, moştenită de la 
tatăl sau. Barca zăcea deteriorată de şase ani, dar 
acum se bucură de toată atenţia lui McCaleb. 

„In momentul de faţă mă mulţumesc să fac totul 
pe îndelete. Nu prea mă frământ pentru ce va 
urma.” 

Nu are multe regrete, dar ca mai toţi detectivii şi 
pescarii, McCaleb se vaită că unii infractori au 
rămas neprinşi. 

„Îmi pare rău că n-am rezolvat toate cazurile.” 
„Nu puteam să sufăr când un răufăcător scăpa 
nepedepsit. Şi acum simt la fel.” 


Câteva momente, McCaleb studie fotografia care fusese 
publicată în ziar împreună cu articolul. Era un portret, făcut 
demult, care mai fusese folosit de nenumărate ori, pe 
vremea când lucra la FBI. Se holba cu îndrăzneală în 
obiectivul aparatului de fotografiat. 

Când venise să se documenteze pentru articol, Keisha 
Russell adusese şi un fotograf. Dar McCaleb nu a vrut să se 
lase pozat, spunându-le să folosească una dintre fotografiile 
mai vechi. Nu voia ca lumea să îl vadă aşa cum arăta acum. 

Nu însemna, totuşi, că ţi-ai fi putut da seama că se 
schimbase prea mult, doar dacă îl vedeai fără nimic pe 
piept. Slăbise vreo 13 kilograme, dar asta nu era ceva de 

ascuns. Ochii constituiau însă problema. Îşi pierduseră 
expresia aceea sfredelitoare ca un glonţ. Or, asta nu voia 
McCaleb să se afle. 

Impături decupajul din ziar şi îl puse deoparte. Bătu 
darabana pe birou, câteva secunde, meditând la diverse 
lucruri, după care îşi întoarse privirea spre ţepuşa de metal 
de lângă telefon, în care înfigea diversele bileţele cu 
însemnări. 


Pe vremea când era agent FBI, nutrea o furie 
nemărginită la adresa oamenilor pe care îi urmărea. 
Văzuse, de fiecare dată, „la prima mână”, ce fuseseră în 
stare să facă, aşa că voia ca răufăcătorii să plătească 
pentru manifestările oribile ale propriilor fantezii. 
Fărădelegile soldate cu vărsare de sânge trebuia plătite tot 
cu sânge. Acesta este motivul pentru care în departamentul 
FBI specializat în soluţionarea omuciderilor în serie agenţii 
îşi numeau munca „treabă de sânge”. Nu exista altă 
modalitate de a-şi descrie mai bine activitatea. Aşa că îl 
marca profund şi îl rodea, ori de câte ori cineva nu „plătea”. 
Ori de câte ori cineva scăpa nepedepsit. 

Acum îl frământa ce se întâmplase cu Gloria Torres. El 
trăia datorită faptul că femeia pierise răpusă de o faptă rea. 
Graciela îi povestise totul. Gloria murise doar fiindcă îi 
stătuse în cale cuiva, care voia să spargă casa de marcaj 
dintr-un magazin. Un motiv simplu, stupid şi sinistru de a 
muri. Într-un fel, McCaleb se simţea parcă vinovat şi dator, 
totodată, faţă de ea, faţă de fiul ei, faţă de Graciela, ba 
chiar şi faţă de el însuşi. 


Luă receptorul şi formă numărul notat pe hârtie. Era 
târziu, dar nu voia să mai amâne, mai ales că acest telefon 
era aşteptat. | se răspunse în şoaptă, după primul apel. 

— Domnişoara Rivers? 

— Da. 

— Sunt Terry McCaleb. Ai fost pe la... 

— Da. 

— Am nimerit într-un moment nepotrivit? 

— Nu. 

— Ei bine, atunci, uite ce e. Voiam să-ţi spun că... âăă... 
m-am tot gândit şi, în fine, ştiam că ţi-am promis să te sun 
indiferent de hotărârea pe care o voi lua. 

— Da. 

Câtă speranţă doar în acest cuvânt! McCaleb era extrem 
de impresionat. 

— Aşa, m-am gândit, deci, că... ăăă... cum să le spun, 
abilităţile mele, cred că dumneata aşa le-ai numi, nu sunt 
potrivite pentru acest gen de infracţiune. Din câte mi-ai 
povestit despre sora dumitale, se pare că a fost vorba de 
un hazard, care a avut în spate o motivaţie financiară. Un 
jaf, altfel spus. Prin urmare, e cu totul altceva decât genul 
de cazuri de care m-am ocupat, când lucram la FBI - mă 
refer la infracțiunile săvârşite în serie. 


— Înţeleg. 
Speranţa dinainte începea să sângereze. 
— Nu, n-am spus că nu voi - în fine, că nu mă 


interesează acest caz. Am sunat fiindcă mâine mă voi duce 
la poliţie ca să aflu care e stadiul investigaţiilor. Dar... 

— Mulţumesc. 

— Dar, spuneam, nu ştiu ce voi putea rezolva. Asta 
încercam să îţi explic. Nu vreau să îţi faci iluzii deşarte. 
Lucrurile de acest fel... nu ştiu, în fine. 

— Înţeleg. Mulţumesc fie doar şi pentru intenţia de a 
face asta. Nimeni... 

— Bine, am să încerc să mă lămuresc un pic, zise 
bărbatul, întrerupând-o. Nu-i plăcea să audă atâtea 
mulţumiri. Nu ştiu în ce măsură voi putea obţine ajutorul 
sau colaborarea poliţiei din L.A., dar voi face tot ce voi 
putea ca să ajung la nişte concluzii. Îi sunt dator surorii 
dumitale măcar cu atâta lucru: să încerc să fac ceva. 

Graciela tăcea. McCaleb îi spuse că avea nevoie să 
obţină nişte informaţii suplimentare despre sora ei, precum 
şi numele detectivilor de la LAPD care se ocupaseră de caz. 
Discutară aşa cam zece minute, iar după ce bărbatul îşi 

notă toate informaţiile necesare într-un carneţel, o tăcere 
stânjenitoare se aşternu de-a lungul liniei telefonice. 

— Ei bine, spuse Terry, într-un final, cam asta a fost, 
cred, tot. Te mai sun dacă voi mai avea alte întrebări ori 
dacă apare ceva nou. 

— Mulţumesc. 

— Am senzaţia că eu ar trebui să-ţi mulţumesc. Mă 
bucur că voi putea face asta. Sper să fie şi cu folos. 

— Oh, va fi. Ai inima în piept. Sora mea te va ghida. 

— Da, zise bărbatul, şovăind, fără să înţeleagă nimic 
exact. Te sun când am să pot. 

Puse receptorul jos şi se holbă la telefon câteva 
momente, gândindu-se la ultima replică a Gracielei. Pe 
urmă, despături din nou tăietura din ziar. Se uită la 
fotografia publicată, studiindu-şi ochii multă vreme. 

În cele din urmă, împături extrasul din ziar şi îl ascunse 
sub nişte hârtii de pe birou. Îşi ridică privirea spre fata cu 
aparat dentar şi, după câteva clipe, încuviinţă din cap. 
După aceea, stinse lumina. 

Când McCaleb era angajat la FBI, agenţii cu care lucra 
numeau această fază „tangoul ucigător”. Era vorba despre 
nişte mişcări de mare fineţe, pe care trebuia să le facă abil 
cu poliţia locală. Ceva ce ţinea de orgoliu personal şi de 
evenimentul teritorial. Sau, cum spune o vorbă din bătrâni, 
fiecare dulău cu ograda lui. Nu intri la vecini fără 
permisiunea lor. 

Nu există poliţai de la omucideri care să nu aibă un 
orgoliu personal foarte „sănătos”. E ca un fel de condiţie 
indispensabilă pentru o asemenea slujbă. Ca să faci o astfel 
de treabă e necesar să ştii, în adâncul inimii tale, că eşti 

făcut pentru asta şi că eşti mai bun, mai isteţ, mai puternic, 
mai rău, mai iscusit şi mai răbdător decât adversarul tău. 
Trebuie să fii convins, efectiv, că vei învinge. lar, dacă ai 
cumva vreun dubiu în această privinţă, mai bine să baţi în 
retragere şi să te apuci de altceva - tâlhării, patrule prin 
oraş sau ceva de genul ăsta. 

Din păcate, orgoliul personal al celor de la omucideri 
era, uneori, atât de nemăsurat, încât se întâmpla ca unii 
detectivi să extrapoleze concepţia pe care o aveau despre 
adversari şi la cei de la care aşteptau un ajutor - colegi de 
breaslă, mai ales agenţi FBI. Nu există poliţai de la 
omucideri, care să se fi împotmolit în rezolvarea vreunui 
caz complicat şi care să accepte să i se spună că, poate, 
altul - mai ales un agent FBI din Quantico - ar fi în stare să-l 
ajute sau să se descurce mai bine decât el. McCaleb ştia 
din experienţă că, atunci când un poliţai se dă bătut şi pune 
un caz la conservare, în sinea lui omul acela îşi doreşte ca 
firele anchetei să nu mai fie preluate de altcineva, care, 
găsind soluţia, i-ar putea demonstra incapacitatea 
profesională. Ca agent FBI, lui McCaleb nu i se întâmplase, 
aproape niciodată, să fie solicitat la vreun caz sau să i se 
ceară sfatul de către detectivul care răspundea de anchetă. 
Această opţiune era întotdeauna ideea şefului. Şi asta 
fiindcă şefului nu-i păsa de orgolii rănite sau de jigniri. Pe 
acesta îl interesau soluţionarea cazurilor şi rapoartele 
statistice pozitive. Aşa că se suna la FBI, McCaleb intra în 
acţiune şi trebuia să „danseze” cu detectivul care 
răspundea de caz. Uneori, era un dans lin, ca între doi 
parteneri care îşi armonizează paşii. Dar, cel mai adesea, 
era un „tangou ucigător”. Te călcâi pe degetele de la 
picioare, te ofensai reciproc. Nu o dată i se întâmplase lui 
McCaleb să suspecteze că detectivul cu care lucra tăinuia 
informaţii sau jubila, când el nu reuşea să se facă util în 
identificarea suspectului sau în soluţionarea cazului. Tot 
acest „balet” făcea parte din porcăriile meschine, la nivel 
teritorial, din lumea infracţiunilor. Câteodată, consideraţia 
pentru victimă sau familia acesteia nici nu se punea în 

balanţă. Era ceva în plus. Sau nu exista deloc. 

McCaleb era aproape convins că urma să aibă un 
„tangou ucigător” cu cei de la LAPD. Nu conta că 
ajunseseră într-un impas în investigația cazului Gloria 
Torres şi că o mână de ajutor le-ar fi prins bine. Era o 
problemă „teritorială”. Şi, colac peste pupăză, el nici nu mai 
lucra la FBI. Se ducea aşadar acolo curat ca lacrima, fără 
nicio legitimaţie. Tot ce avea, când sosi marţi dimineaţa, la 
şapte şi jumătate, la Secţia de poliţie West Valley, era o 
geantă de piele şi o cutie cu gogoşele. Se pregătea să 
danseze tangoul ucigător fără muzică. 

McCaleb alesese această oră, ştiind că majoritatea 
detectivilor începeau devreme, pentru a termina tot 
devreme. Era momentul când avea cele mai multe şanse să 
îi prindă la birou pe cei doi care se ocupau de cazul Gloriei 
Torres. Avea numele lor de la Graciela: Arrango şi Walters. 
McCaleb nu-i cunoştea, dar îl ştia pe comandantul lor, 
locotenent Dan Buskirk, care în urmă cu câţiva ani lucrase 
la cazul Ucigaşul Codificat. Oricum, relaţia lor era destul de 
distantă. McCaleb nu ştia ce părere avea Buskirk despre el. 
Consideră, totuşi, că era preferabil să se conformeze 
protocolului şi să înceapă cu comandantul, apoi, cum era de 
dorit, să ajungă la Arrango şi la Walters. 

Secţia West Valley se afla în Reseda, pe Owensmouth 
Street. După toate aparențele, un loc cam ciudat pentru un 
sediu al poliţiei. Majoritatea clădirilor, în care-funcţionează 
LAPD, sunt plasate în zone dure, unde e nevoie de atenţie 
sporită şi de intervenţia poliţiei. De aceea, sediile poliţiei 
sunt prevăzute cu ziduri de beton de o parte şi de cealaltă 
a intrării, pentru a fi ferite de eventualele tiruri lansate din 
maşinile aflate în trafic. La West Valley, era însă altfel. 
Niciun fel de barieră. Clădirea poliţiei se afla amplasată într- 
un cartier rezidenţial, cu atmosferă bucolică şi oameni fără 
grija zilei de mâine. Alături se aflau o bibliotecă şi un parc 
orăşenesc, iar în faţă multe locuri de parcare. Vizavi exista 
un şir de vile semnate „San Fernando Valley”. 

Coborând din taxi, McCaleb intră în hol, îl salută degajat 

pe unul dintre poliţiştii în uniformă, de la ghişeu, şi se 
îndreptă spre culoarul din stânga. Nu vădea niciun fel de 
ezitare. Ştia că pe acolo se ajungea la biroul de detectivi, 
întrucât majoritatea secţiilor de poliţie din oraş erau 
compartimentate la fel. 

Tipul în uniformă nu încercase să-l oprească, or asta Îl 
încurajă. Să fi fost, poate, cutia cu gogoşi sau probabil 
faptul că avea încă mutră de poliţai - acea atitudine 
încrezătoare a tipului care poartă pistol şi insignă. Or, el nu 
avea aşa ceva în buzunar. 

După ce intră în biroul detectivilor, ajunse la un alt 
ghişeu. Lipindu-se de peretele despărțitor şi aplecându-se 
în cealaltă parte, zări în stânga şi printr-un geam lateral 
încăperea în care ştia că ar fi trebuit să fie locotenentul. 
Nimeni înăuntru. 

— Ce doriţi, vă rog? 

Se îndreptă de spate şi se uită spre polițistul tânăr care 
venise la ghişeu, de la un birou din apropiere. Probabil 
vreun stagiar, care primise sarcina să se ocupe de public. 
De obicei, pentru asemenea activităţi se apela la persoane 
în vârstă, care locuiau în cartier şi care se ofereau ca 
voluntari, sau relaţiile cu contribuabilii erau încredințate, 
temporar, unor detectivi răniţi ori mutaţi disciplinar în alt 
sector. 

— Voiam să discut ceva cu locotenentul Buskirk. Nu-i 
aici? 

— E la şedinţă, la sediul din Valley. Cu ce v-aş putea 
ajuta? 

Asta însemna că Buskirk era în Van Nuys, la sediul 
comandamentului din Valley. Prin urmare, planul iniţial nu 
mai era aplicabil. Nu-i rămânea decât să-l aştepte pe 
Buskirk ori să plece şi să revină mai târziu. Dar unde să se 
ducă? La Bibliotecă? Nu era nicio cafenea prin apropiere, 
unde să îşi omoare timpul. Se decise, aşadar, să îşi încerce 
norocul cu Arrango şi Walters. Nu-i plăcea ideea să stea 
degeaba. 

— Dar Arrango şi Walters de la omucideri sunt pe-aici? 

Polițistul se uită la un panou de plastic fixat în perete, 
unde pe o coloană, în stânga, erau înşirate nişte nume, în 
dreptul cărora se aflau nişte căsuțe ce trebuia bifate, în 
funcţie de situaţie, cu SEDIU şi TEREN, la fel ca şi cu 
CONCEDIU şi TRIBUNAL. În dreptul numelor Arrango şi 
Walters nu era bifat nimic. 

— Daţi-mi voie să verific, zise polițistul. Cum vă numiţi? 

— McCaleb, dar ei nu mă cunosc. Spune-le că este în 
legătură cu cazul Gloria Torres. 

Polițistul se întoarse la birou şi apăsă trei taste pe 
telefon. Discuţia cu interlocutorul de la capătul firului se 
purtă în şoaptă, semn pentru McCaleb că polițistul îşi 
dăduse seama că omul din faţa lui nu avea mutra specifică. 
Convorbirea se încheie după o jumătate de minut, iar 
polițistul nu se mai sinchisi să se ridice de la birou. 

— Luaţi-o înapoi, pe unde aţi venit, până în capătul 
culoarului, prima uşa pe dreapta. 

McCaleb dădu din cap, în semn că înţelesese, îşi luă 
cutia cu gogoşi de pe marginea ghişeului şi urmă 
instrucţiunile primite. În timp ce mergea pe culoar, îşi puse 
geanta de piele sub braţ, ca să poată deschide uşa. Dar 
aceasta se deschise înainte ca el sa pună mâna pe clanţă. 
In faţa lui se afla un bărbat cu cămaşă albă şi cravată. La 
subsuoară, într-un ham prins de umăr, tipul avea un 
revolver. Semn rău. Detectivii nu folosesc arma decât 
arareori, iar cei de la omucideri şi mai rar. Ori de câte ori 
vedea un detectiv de la omucideri cu ham de umăr, în loc 
de mult mai confortabilul toc de la betelie, McCaleb ştia că 
are de-a face cu un ego major. Puțin mai lipsea ca oftatul 
său din rărunchi să se audă pe tot culoarul. 

— Domnul McCaleb? 

— Eu sunt. 

— Eddie Arrango. Cu ce vă pot ajuta? Tipul de la recepţie 
mi-a zis că aţi venit în legătură cu Gloria Torres. 

Îşi dădură mâna, după ce McCaleb se căzni să mute 
cutia cu gogoşi sub celălalt braţ. 

— Exact. 

Tipul era masiv, mai mult pe orizontală decât pe 
verticală. Mutră de latin, cu o claie de păr negru încărunţit 
pe alocuri. Patruzeci şi ceva de ani, constituţie solidă, fără 
burtă peste curea, ceea ce se potrivea bine cu hamul de pe 
umăr. Umplea tot cadrul uşii, dar nu schiţa niciun gest de a- 
şi pofti musafirul în birou. 

— Am putea discuta undeva, liniştiţi? 

— Ce să discutăm? 

— Am de gând să mă ocup de uciderea acestei femei. 

Gata cu baletul, se gândi McCaleb. 

— Ohoho, bravo, asta mai lipsea, zise Arrango. 

Scutură din cap, agasat, privind în spate, după care se 
uită din nou la McCaleb. Ă 

— În regulă, hai să isprăvim şi cu asta. Îți dau zece 
minute, după care te expediez de-aici. 

Se răsuci în loc, iar McCaleb intră în urma lui într-o 
încăpere ticsită de birouri şi detectivi. Unii ridicară privirea 
către intrus, dar majoritatea nici nu îl băgară în seamă. 
Pocnind din degete, Arrango chemă un detectiv, care lucra 
la unul dintre birourile de la perete, în capătul încăperii. 
Deşi vorbea la telefon, tipul, care auzise semnalul, 
încuviinţă din cap şi ridică un deget. Arrango îl conduse pe 
McCaleb într-o odaie alăturată, unde se aflau o masă lipită 
de perete şi trei scaune. Ceva mai îngust decât o celulă de 
închisoare. Detectivul închise uşa. 

— la loc. Vine imediat şi partenerul meu. 

McCaleb se aşeză pe scaunul din faţa mesei. Asta 
însemna că Arrango putea alege locul din dreapta sau din 
stânga. McCaleb prefera să-l aibă în dreapta. Un fleac, de 
fapt, dar totodată o rutină pe care o respectase 
întotdeauna, pe vremea când fusese agent FBI. Plasează-ţi 
interlocutorul în dreapta. În felul ăsta te va privi din stânga, 
folosindu-şi acea parte a creierului mai puţin raţională. 
Aflase pontul de la un psiholog de la Quantico, la nişte 
cursuri privind tehnicile de interogare şi de hipnoză. 
McCaleb nu era sigur de funcţionalitatea metodei, însă 
prefera să aibă toate avantajele, lucru absolut esenţial în 

relaţia cu Arrango. 

— Vrei o gogoaşă? îşi întrebă McCaleb interlocutorul, 
când acesta se aşeză în dreapta lui. 

— Nu, n-am chef de gogoşile tale. Nu vreau decât să te 
cari mai repede şi să scap de tine. Sora ei te-a trimis, aşa-i? 
Lucrezi pentru afurisita aia de soru-sa. la să-ţi văd 
patalamaua. Ce-o fi apucat-o să arunce banii pe un... 

— N-am autorizaţie, dacă la asta te referi. 

Arrango bătea darabana pe masa scrijelită, digerând 
informaţia. 

— Dumnezeule, ce zăpuşeală e aici. N-ar trebui să ţinem 
uşa închisă. 

Arrango era un actor prost. Rostise replica anost, ca şi 
cum ar fi citit-o de pe o hârtie lipită pe un perete. Se ridică 
în picioare, pentru a regla termostatul de lângă uşă. 
McCaleb ştia că tipul tocmai pornise un casetofon şi o 
cameră video, ascunse în dosul grătarului de aer 
condiţionat. 

— Întâi, mi-ai spus că desfăşori o anchetă privind 
uciderea Gloriei Torres, corect?! 

— Păi, n-am început-o încă, de fapt. Am vrut să discut cu 
tine, ca apoi să pornesc de la datele obţinute astfel. 

— Dar lucrezi pentru sora victimei, aşa-i?! 

— Graciela Rivers m-a rugat să mă ocup de asta, da. 

— Şi nu ai licenţă de detectiv particular pentru statul 
California, corect? 

— Corect. 

Uşa se deschise, iar tipul căruia Arrango îi făcuse semn 
ceva mai devreme intră în cameră. Fără să se întoarcă sau 
să se uite la partenerul lui, Arrango ridică mâna, cu 
degetele răsfirate, dându-i de înţeles că nu trebuia să-l 
întrerupă. Tipul, despre care McCaleb presupunea că era 
Walters, se rezemă de peretele de lângă uşă, cu braţele 
încrucişate la piept. 

— Domnule, eşti conştient de faptul că în acest stat a 
acţiona ca detectiv particular, dar fără autorizaţia necesară, 
constituie o infracţiune? Te-aş putea aresta pentru 

încălcarea legii chiar acum. 

— Este ilegal, ca să nu mai spunem şi imoral, să iei bani 
ca să desfăşori o investigaţie privată fără să ai licenţă. Da, 
sunt perfect conştient de asta. 

— Stai un pic! Vrei să spui că nu faci treaba asta pe 
bani? 

— Exact. O fac în calitate de prieten al familiei. 

McCaleb începuse să se cam sature de toată aiureala 
asta şi voia să treacă la subiect. 

— Ştii ce?! N-ai vrea să sărim peste toate tâmpeniile 
astea şi să opreşti banda şi camera video ca să putem sta 
de vorbă doar câteva minute? Mai ales că partenerul tău s- 
a rezemat de microfon. Nu se mai înregistrează nimic. 

Walters sări de lângă termostat, exact când Arrango se 
întorcea şi constata că McCaleb avusese dreptate. 

— De ce nu mi-ai spus? îi zise Walters partenerului său. 

— Tacă-ţi fleanca. 

— Hei, băieţi, luaţi o gogoaşă, spuse McCaleb. Am venit 
să vă ajut. 

Arrango se întoarse către McCaleb, continuând să fie 
furios. 

— De unde naiba ţi-ai dat seama de casetofon? 

— Fiindcă aceeaşi regie funcţionează la toate secţiile de 
poliţie din oraş. Şi, crede-mă, am fost aproape în toate. Am 
lucrat la birou. De-aia ştiu chestiile astea. 

— La FBI? 

— Agent FBI, acum la pensie. Graciela Rivers este o 
cunoştinţă de-a mea. M-a rugat să mă ocup de treaba asta 
şi i-am promis că o voi ajuta. 

— Cum te cheamă? întrebă Walters. 

Era limpede că tipul încerca să recupereze informaţiile 
de care fusese privat cât vorbise la telefon. McCaleb se 
ridică în picioare, dădură mâna şi se prezentă. Dennis 
Walters era mai tânăr decât Arrango. Piele albă, aproape 
palidă, constituţie zveltă. Hainele îi erau largi, ceea ce te 
făcea să te gândeşti că slăbise cam mult în ultima vreme. 
Nu purta revolver, cel puţin nu la vedere. Probabil că la 

birou îşi ţinea arma în servietă. Genul de poliţist pe gustul 
lui McCaleb. Spre deosebire de partenerul său, Walters ştia 
că nu arma îl face pe om. 

— Eu te ştiu, îi spuse el lui McCaleb. Eşti tipul de la 
omuciderile în serie. 

— Ce tot îndrugi acolo? întrebă Arrango. 

— Las’ că ai înţeles, ăia cu profilurile criminalilor. 
Brigada de la crime în serie. El e tipul pe care îl trimiteau 
permanent aici, din moment ce majoritatea scrântiţilor 
mişună prin zonă. S-a ocupat de Sugrumătorul de pe 
Sunset Strip şi, ia să mai vedem, şi de Ucigaşul Codificat, 
individul ăla cu cimitirele, în fine, destul de multe cazuri de- 
aici. Corect? 

McCaleb încuviinţă din cap. Walters pocni din degete. 

— Dar n-am citit despre tine de curând? Ceva prin 
Slimes, aşa-i? 

Din nou, bărbatul dădu din cap. 

— La rubrica „Ce s-a întâmplat cu... 
duminici. 

— Exact. Ai suferit o operaţie de transplant de cord? 

McCaleb încuviinţă din cap. Ştia că familiaritatea aducea 
cu sine o atmosferă plăcută. În cele din urmă, aveau să 
treacă şi la treburile de serviciu. Walters rămăsese în 
picioare în spatele lui Arrango, dar McCaleb văzu că privirea 
poliţistului coborâse spre cutia de pe masă. 

— Nu vrei o gogoaşă, detective? Mi-ar părea rău să le 
arunc. N-am înghiţit nimic de dimineaţă, dar tot nu mi-ar 
plăcea să le mănânc de unul singur. 

— Nu te refuz, spuse Walters. Ă 

Apropiindu-se de masă, acesta se uită. Ingrijorat la 
partenerul lui. Arrango împietrise ca o statuie. Walters luă o 
gogoaşă glazurată. McCaleb îşi alese una cu zahăr, după 
care Arrango sparse gheaţa, şi, deşi codindu-se, luă o 
gogoaşă. Mâncară în tăcere câteva momente, după care 
McCaleb băgă mâna în haină şi scoase un teanc de 
şerveţele. Le aruncă pe masă, de unde se servi fiecare. 

— Vasăzică, aşa pensie mică vă dau ăia la FBI de trebuie 

să mai faci şi pe detectivul particular? zise Walters, cu gura 
plină. 

— Nu sunt detectiv particular. Sora victimei e o 
cunoştinţă de-a mea. Cum vă spuneam, nu sunt plătit 
pentru asta. 

— O cunoştinţă? repetă Arrango. E a doua oară când 
spui asta. Cum ai ajuns să o întâlneşti? 

— Locuiesc pe un vas, mai jos, în port. Ne-am întâlnit 
într-o zi, la căpitănie. Îi plac bărcile. Am făcut cunoştinţă. 
Astfel a descoperit că am lucrat la FBI şi m-a rugat să văd 
care e situaţia. Dar care-i problema? 

McCaleb nu-şi dădea seama ce îl făcea să ascundă 
adevărul, frizând aproape minciuna. În afară de faptul că 
Arrango îi fusese antipatic de la bun început, simţea că nu 
era bine să dezvăluie adevărata legătură cu Gloria Torres şi 
Graciela Rivers. 

— Ei bine, domnule de la FBI, spuse Arrango, habar n-am 
ce ţi-a povestit domnişoara Rivers despre treaba asta, dar 
cert e că am avut de-a face cu jefuirea unui magazin. Nici 
vorbă de chestii gen Charlie Manson. Ted Bundy sau Jeffrey 
Fucking Dahmer. Nicio scofală, să ştii. E simplu ca bună 
ziua - un pârlit amărât, cu mască pe faţă şi pistol în mână, 
care are suficient tupeu şi minte cât să şi le folosească 
pentru a scoate un ban în plus. Nu e deloc ceea ce erai 
obişnuit să vezi, asta voiam să spun. 

— Ştiu şi eu, zise McCaleb. Dar i-am promis să mai 
verific. De fapt, ce s-a întâmplat de acum două luni? M-am 
gândit că poate şi vouă, băieţi, v-ar prinde bine dacă aţi 
trece din nou în revistă toată povestea, mai ales că nu prea 
mai aveţi timp, acum, să vă ocupați şi de asta. 

Walters muşcă din momeală. 

— Echipa noastră s-a ocupat de patru cazuri de atunci şi 
până acum, iar Eddie a fost la proces, la Van Nuys, în 
ultimele două săptămâni. Cât priveşte cazul Torres, e... 

— Incă activ, spuse Arrango, întrerupându-şi partenerul. 

McCaleb se uită de la unul la celălalt. 

— Corect... sigur. 

— Şi avem o regulă: nu acceptăm amatori în anchetarea 
cazurilor active. 

— Amatori? 

— N-ai insignă, n-ai autorizaţie de particular - or, asta 
înseamnă amator, pentru mine. 

McCaleb nu reacţionă la insultă. Presupunea că Arrango 
îşi lua propriile măsuri. Aşa că plusă în continuare: 

— Astea-s reguli pe care le invoci doar atunci când îţi 
convine. Dar ştim cu toţii că s-ar putea să am posibilitatea 
să vă ajut. Ce trebuie să vă fie clar e că n-am venit aici ca 
să vă iau caimacul. Nicidecum. Îndată ce descopăr ceva, 
veţi afla primii. Suspecţi, indicii, orice. Totul va ajunge la 
voi. Nu vreau decât un pic de cooperare, atâta tot. 

— Şi sub ce formă să fie această cooperare? întrebă 
Arrango. Cum zicea şi partenerul meu, care nu-şi prea ţine 
gura, suntem cam ocupați cu treburi diverse. 

— Daţi-mi o copie a dosarului crimei. De asemenea, 
orice bandă video de care dispuneţi pe această temă. Mă 
pricep la scene de crimă. A fost, într-un fel, specialitatea 
mea. N-ar fi exclus să vă pot ajuta în această privinţă. 
Faceţi-mi o copie după tot ce aveţi şi aţi scăpat de mine. 

— Din ce spui reiese că presupui faptul că am dat-o-n 
bară. Că răspunsul zace acolo, în dosar, gata să ţâşnească 
afară, sub ochii tăi, pentru că tu eşti agent federal, iar 
agenţii federali sunt mult mai deştepţi decât noi. 

McCaleb râse şi scutură din cap. Începea să creadă că ar 
fi fost mai bine să se retragă de la bun început, de când îl 
văzuse pe fanfaronul ăsta cu pistol. Se resemnă însă, 
hotărând să mai încerce o dată. 

— Nu, nu asta am vrut să spun. Nu-mi dau seama dacă 
v-a scăpat sau nu ceva. Am lucrat de multe ori cu cei de la 
LAPD. Dacă ar fi să pariez, aş zice că nu v-a scăpat nimic. 
Tot ce vreau să spun este că i-am promis Gracielei Rivers 
să mai verific o dată totul. Dar hai să vă întreb ceva: vă 
sună des? 

— Cine, sora victimei?! Mult prea des. Săptămână de 
săptămână, şi de fiecare dată îi spun acelaşi lucru. Nu au 

apărut suspecți, nici noi indicii. 

— Aşteptaţi să se întâmple ceva, nu-i aşa?! Ca să-i dea 
un nou imbold. 

— Poate. 

— Păi, uite o metodă prin care s-ar putea să scăpaţi de 
pisălogeala femeii. Dacă văd ce-aţi făcut şi mă duc pe urmă 
la ea să-i spun că voi, băieţi, aţi făcut tot ce s-a putut, s-ar 
putea să vă lase în pace. Pe mine o să mă creadă, fiindcă 
mă cunoaşte. 

Tăceau amândoi. 

— În fond, ce-aţi avea de pierdut? îi zgândări McCaleb. 

— Orice cooperare de acest fel trebuie aprobată de şeful 
nostru, zise Arrango. Nu putem împărţi copii ale dosarelor, 
în dreapta şi-n stânga, dacă el nu ne dă voie. De fapt, ai 
cam scrântit-o, frăţioare, venind aici. Trebuia să te fi dus 
întâi la el. Ştii cum sunt regulile jocului. N-ai respectat 
protocolul. 

— Am înţeles. L-am căutat înainte de a veni la voi, dar 
mi s-a spus că e la sediul din Valley. 

— Mda, dar trebuie să revină în scurt timp, zise Arrango, 
uitându-se la ceas. Ştii ce, ziceai că te pricepi să 
interpretezi locul faptei, în general? 

— Sigur. Dacă aveţi o bandă, mi-ar plăcea s-o văd. 

Arrango se uită la Walters şi îi făcu cu ochiul, după care 
se uită din nou la McCaleb. 

— Avem mai mult decât filmarea de la locul crimei. 
Avem chiar filmul crimei, zise detectivul, împingând scaunul 
în spate şi ridicându-se în picioare. Haide-ncoace şi ia şi 
gogoşile alea cu tine. 

Arrango deschise un sertar de la unul dintre birourile 

înghesuite în camera principală şi scoase o casetă video. Pe 
urmă, ieşi primul din încăperea brigăzii de la omucideri, 
urmat de ceilalţi doi, parcurse coridorul, intrând apoi prin 
uşa care dădea în biroul detectivului şef. McCaleb înţelese 
că se îndreptau spre biroul lui Buskirk, unde în continuare 
nu era nimeni. Îşi lăsă gogoşile afară şi intră în cameră, 
după cei doi detectivi. 

Împins într-un colţ al încăperii, se afla un fişet înalt de 
metal, pe rotile. Era genul de dispozitiv folosit la orele de 
clasă. Arrango deschise cele două uşi: înăuntru se afla un 
televizor cu videocasetofon. Porni aparatul şi băgă caseta în 
player. 

— Bun, uită-te la asta şi spune-ne ceva ce n-am observat 
deja. Pe urmă, poate îţi punem o pilă la locotenent. 

McCaleb se apropie, până ajunse exact în faţa 
televizorului. Arrango apăsă pe butonul de pornire şi, 
curând, pe ecranul televizorului apărură nişte secvenţe alb- 
negru. McCaleb se uita la nişte imagini filmate cu o cameră 
de supraveghere, fixată sus, într-un mic magazin. In cadru 
se afla zona din faţa tejghelei - un galantar cu blat de 
sticlă, plin de trabuce, aparate de fotografiat de unică 
folosinţă, baterii şi alte articole electronice. In partea de jos 
a ecranului erau afişate data şi ora. 

Cadrul rămase gol câteva momente, după care, în colţul 
din stânga, jos, apăru creştetul încărunţit al vânzătorului, 
aplecat peste casa de marcaj. 

— Ăsta e proprietarul, Chan Ho Kang, zise Arrango, 
împungând în ecran cu degetul şi lăsând o amprentă de 
grăsime pe sticlă. Îşi trăieşte ultimele secunde pe acest 
pământ. 

Kang deschise sertăraşul de la casă. Rupse un fişic de 
monede de un sfert de dolar, pe care le răsturnă în 
compartimentul adecvat din sertăraş. Exact când îl 
închidea, în cadru apăru o femeie. O clientă. McCaleb o 
recunoscu imediat, după fotografia pe care Graciela Rivers 
i-o arătase. 

Gloria Torres zâmbea, în timp ce se apropie de tejghea 

şi puse două tablete de ciocolată pe blatul din sticlă. Pe 
urmă, ridică poşeta, o deschise şi îşi scoase portofelul, în 
vreme ce domnul Kang apăsa pe tastele casei de marcaj. 

Gloria ridică privirea, cu banii în mână, când brusc o altă 
figură intră în cadru. Era un bărbat cu faţa acoperită de o 
mască neagră de schi şi îmbrăcat cu un fel de combinezon 
negru. Se apropie din spate, fără ca Gloria să îi simtă 
prezenţa. Tânăra continua să zâmbească. McCaleb se uită 
la contorul pentru timp, văzu că arăta 22:41:39, apoi privi 
din nou la ceea ce se întâmpla în magazin. Se simţea 
ciudat, urmărind acţiunea care se desfăşura în această 
tăcere nefirească, punctată de imagini alb-negru. Din 
spate, tipul cu mască de schi puse mâna dreaptă pe umărul 
drept al Gloriei şi, cu o mişcare continuă a mâinii stângi, îi 
lipi de tâmplă ţeava unui revolver. Fără nicio ezitare, apăsă 
pe trăgaci. 

— Bang-bang! făcu Arrango. 

McCaleb simţi o gheară în piept, în momentul în care 
glonţul sfredeli craniului Gloriei, iar o ploaie oribilă de sânge 
îi ţâşni din cap, acolo unde glonţul intrase şi ieşise din 
țeastă. 

— Nici nu şi-a dat seama ce s-a întâmplat cu ea, zise 
Walters, încetişor. 

Gloria zvâcni în faţă, pe tejghea, apoi săltă în spate, 
prăbuşindu-se peste pistolar, care o prinse cu braţul drept, 
peste piept. Făcând un pas înapoi şi ţinând-o pe Gloria în 
faţă, ca pe un scut, ridică mâna stângă şi trase în domnul 
Kang, nimerindu-l undeva, în corp. Proprietarul magazinului 
se izbi violent de zidul din spate, fiind propulsat în faţă, 
zdrobind cu bustul sticla de deasupra galantarului. Braţele 
îi zburară peste tejghea, în timp ce mâinile bâjbâiau după 
un suport de prindere, ca un alpinist care urcă o stâncă. În 
cele din urmă, degetele deveniră inerte, iar trupul se 
prăbuşi ca o cârpă pe podea, în spatele galantarului. 

Pistolarul îşi trase mâna cu care o ţinuse în sus pe 
Gloria, iar corpul acesteia alunecă pe jos, bustul ieşind din 
raza de acţiune a camerei de luat vederi. Pe ecran îi 

rămaseră doar mâna, care parcă pipăia podeaua, şi 
picioarele. Criminalul se îndreptă spre casa de marcaj, se 
aplecă în faţă, cu iuţeală, pentru a se uita la domnul Kang. 
Acesta bâjbâia cu mâna pe un raft de sub tejghea, trăgând 
cu disperare, afară, nişte teancuri de pungi maro. Ucigaşul 
îl privi pur şi simplu, până ce braţul lui Kang ieşi, în fine, la 
iveală, cu un revolver negru între degete. Tipul cu mască 
de schi îl împuşcă, flegmatic, drept în faţă. 

Aplecându-se şi mai mult peste tejghea, cu picioarele 
aproape în aer, pistolarul înşfacă unul dintre gloanţe, care 
țâşnise afară şi căzuse lângă braţul lui Kang. Pe urmă, se 
ridică, întinse mâna şi luă bancnotele din sertarul deschis al 
casei de marcaj. Îşi îndreptă privirea spre camera de 
supraveghere. Cu toată masca de pe faţă, se deducea clar 
că tipul făcu cu ochiul spre obiectiv şi spuse ceva, după 
care dispăru repede din cadru, prin partea stângă. 

— Culege de pe jos şi celelalte două gloanţe, zise 
Walters. 

— Camera video n-a avut sonor, aşa-i? întrebă McCaleb. 

— Nu, răspunse Walters. Ce-o fi spus acolo numai el ştie. 

— Magazinul are doar o cameră video? 

— Da, numai una. Kang era zgârcit. Aşa ni s-a spus. 

Între timp, criminalul mai trecu o dată prin colţul 
ecranului, pregătindu-se să iasă din magazin. 

Cu toată experienţa atâtor ani de serviciu, McCaleb se 
holba acum, în gol. La televizor, uluit de violenţa excesivă 
la care asistase. Două vieţi spulberate, pentru conţinutul 
unui sertar dintr-o casă de marcaj. 

— N-o să vezi niciodată aşa ceva la emisiunea Cele mai 
îndrăgite casete video din America, mormăi Arrango. 

McCaleb avusese de-a face ani la rând cu poliţai ca 
Arrango. Se purtau ca şi cum pe ei nu-i putea atinge 
niciodată nimic. Erau capabili să se uite la cele mai oribile 
crime, fără să le piară pofta de glume. Chestia asta făcea 
parte din instinctul de supravieţuire. Poartă-te şi vorbeşte 
ca şi cum pe tine nu te afectează deloc, şi vei avea un scut 
protector. Nu vei fi rănit. 

— Mai pot vedea caseta o dată? îi rugă McCaleb. Dar de 
data asta vreţi s-o puneţi la ralanti? 

— Stai un pic, zise Walters. Nu s-a terminat. 

— Cum, adică? 

— Bunul Samuel intră în scenă cam acum. 

— Bunul Samuel? 

Rostise numele cu un accent hispanic. Sam-we//. 

— Da, în fine, bunul samaritean. În magazin intră un 
mexican care îi găseşte şi încearcă să le fie de ajutor. Pe 
femeie a reuşit să o menţină în viaţă, dar pentru Kang n-a 
mai putut face nimic. Pe urmă, iese afară la telefonul public 
din faţă şi dă - uite-l. 

McCaleb se uită din nou la ecran. Afişajul arăta ora 
22:42:55, iar în cadru apăruse un bărbat brunet, cu blugi şi 
tricou închise la culoare. Stătu iniţial câteva clipe în partea 
dreaptă a ecranului, uitându-se, probabil, la Gloria Torres, 
după care se duse la tejghea şi se aplecă să vadă ce era pe 
jos, în cealaltă parte. Trupul lui Kang zăcea pe podea, într-o 
baltă de sânge. Pe piept şi pe faţă se vedeau două răni 
adânci provocate de gloanţe. Avea ochii deschişi şi 
nemişcaţi. Era limpede că murise. Bunul samaritean se 
întoarse spre Gloria, îngenunche pe podea şi, după toate 
aparențele, se aplecă peste bustul femeii, care nu se vedea 
pe ecran. Dar, aproape imediat, se ridică şi ieşi din cadru. 

— S-a dus printre rafturi, după nişte bandaje, spuse 
Arrango. l-a pus la cap un tampon absorbant, ultraplus, 
fixat cu bandă adezivă. 

Bunul samaritean se întoarse lângă Gloria, ocupându-se 
de astuparea rănii. Toate astea nu se vedeau, însă, pe 
ecran. 

— Imaginea tipului nu e prea bine prinsă pe banda 
video, zise Arrango. Omul n-a făcut mulţi purici pe-acolo. 
După ce a sunat la salvare, şi-a luat tălpăşiţa. 

— N-a mai apărut ulterior? 

— Nu, nu. Am intervenit şi la jurnalul TV, rugându-l să se 
prezinte la poliţie, fiindcă existau toate şansele ca el să fi 
observat ceva ce putea fi de folos pentru bunul mers al 

anchetei. Degeaba. Tipul s-a evaporat fără urmă. 

— Straniu. 

Când s-a ridicat în picioare, bărbatul se afla cu spatele la 
cameră. In timp ce ieşea din cadru, se uită în stânga, aşa că 
pentru o fracțiune de secundă profilul lui deveni vizibil. 
Avea mustață neagră. Pe urmă, a dispărut complet. 

— Ce face acum? Sună la poliţie? întrebă McCaleb. 

— Nouă-unu-unu, zice Walters. A zis „ambulanţa”, şi i-au 
făcut legătura la Pompieri. 

— De ce tipul n-a vrut să se mai arate la faţă, după 
aceea? 

— Avem o teorie în privinţa asta, zise Arrango. 

— Vă deranjează dacă mi-o spuneţi şi mie? 

— Vocea de pe banda de la nouă-unu-unu avea un 
accent latin, începu Walters. Ne-am gândit că poate tipul 
era clandestin în ţară. N-a vrut să se arate de teamă că, 
dacă ajungem să stăm de vorbă cu el, vom descoperi că nu 
are acte în regulă şi îl vom trimite pachet acasă. 

McCaleb aprobă din cap. Era plauzibil, mai ales în L.A., 
unde existau sute de mii de persoane aflate ilegal în ţară şi 
care se fereau de autorităţi. 

— Am lipit anunţuri prin cartierele mexicane şi am făcut 
apeluri repetate pe Canalul 34, continuă Walters. l-am 
promis că nu va fi deportat, dacă va veni să ne povestească 
tot ce-a văzut acolo, dar degeaba, niciun efect. Câte nu se 
întâmplă prin cartierele alea. Fir-ar să fie de treabă, acolo, 
de unde provin indivizii de genul lui, oamenii se tem mai 
mult de poliţai decât de răufăcători! 

— Mare păcat, spuse McCaleb. A ajuns la locul faptei 
atât de repede, încât probabil că a văzut maşina 
pistolarului, poate chiar numărul de înmatriculare. 

— Posibil, încuviinţă Walters. În fine, chiar dacă a reţinut 
numărul de înmatriculare, nu s-a obosit să-l spună la 
telefon, aşa că nu-l avem înregistrat pe bandă. Ne-a 
descris, ce-i drept, maşina, dar mai mult decât evaziv - o 
maşină neagră, ca un camion. Dar a închis telefonul, până 
ca fata să apuce să-l mai întrebe de numărul de 


47 


înmatriculare. 

— Mai vedem o dată caseta? întrebă McCaleb. 

— Sigur, de ce nu?! răspunse Arrango. 

Derulară banda. De data asta, priviră totul în tăcere; la 
faza cu împuşcăturile, Arrango folosi butonul de ralanti. 
McCaleb nu-şi dezlipea ochii de pe criminal, de fiecare dată 
când acesta apărea în cadru. Deşi masca îi ascundea 
expresia şi trăsăturile, erau momente când ochii i se 
vedeau clar. Nişte ochi brutali, care nu spuneau nimic, în 
timp ce îi împuşca pe cei doi. Pelicula fiind alb-negru, nu se 
putea ghici culoarea ochilor. 

— Doamne, Doamne, zise McCaleb, la sfârşit. 

Arrango scoase caseta şi închise aparatul, după care se 
întoarse spre McCaleb. 

— Bun, hai, spune-ne ceva. Tu eşti specialistul. Dă-ne şi 
nouă o mână de ajutor. 

Sfidarea din glas era evidentă. Ori zici ceva, ori taci din 
gură. Reveniseră la chestiunea „teritorială”. 

— Va trebui să mă mai gândesc, poate chiar să mai văd 
banda de câteva ori. 

— Bine, lasă, zise Arrango. 

— Un lucru pot să-ţi spun, însă, exclamă McCaleb, 
uitându-se doar la Arrango. Crima asta n-a fost prima faptă 
de acest gen. Nicio ezitare, nicio panică, mişcări rapide... 
arma mânuită cu calm, prezenţa de spirit de a aduna 
cartuşele goale. Încă un lucru, tipul mai fusese deja în 
magazin. Ştia de existenţa camerei de luat vederi - de-aia 
şi-a pus masca pe faţă. Sigur, e-adevărat că multe astfel de 
magazine au camere de supraveghere, numai că aici 
criminalul a ştiut exact unde să se uite. Or asta înseamnă 
că mai fusese în locul respectiv. Ori e din cartier, ori venise 
deja în recunoaştere ceva mai devreme. 

Arrango zâmbi foarte afectat, în timp ce Walters se uită 
a amândoi. Tocmai se pregătea să spună ceva, când 
partenerul său ridică mâna, făcându-i semn să tacă. 
McCaleb înţelese în acea clipă că presupunerile sale erau 
corecte şi deja cunoscute de cei doi detectivi. 

— Ce? întrebă el. 

Arrango îşi ridică mâinile, cu un gest ce voia să sugereze 
că nu mai era nimic de spus. 

— Deocamdată, atât, zise detectivul. Vorbim cu 
locotenentul şi te anunţăm. 

— Ce-nseamnă chestia asta?  obiectă McCaleb, 
pierzându-şi răbdarea. De ce îmi arătaţi doar banda şi vreţi 
să ne oprim aici? Daţi-mi mai multe informaţii. Poate 
reuşesc să vă ajut. Ce-aţi avea de pierdut, mă rog? 

— Oh, sunt convins că ne poţi ajuta. Numai că nu putem 
lua singuri nicio decizie. Lasă-ne să vorbim cu locotenentul, 
după care te vom anunţa. 

Şi, acestea fiind zise, le făcu semn să iasă din cameră. O 
fracțiune de secundă, McCaleb se gândi să nu plece, dar 
până la urmă renunţă la această idee, care nu i se părea 
deloc grozavă. leşi pe uşă, urmat de Arrango şi Walters. 

— Când mă veţi suna? 

— Imediat ce vom şti ce putem face pentru tine, zise 
Arrango. Lasă-mi un număr de telefon şi te căutăm. 

McCaleb stătea afară, în faţa sediului poliţiei, aşteptând 
să apară taxiul. Spumega de furie la gândul că îl lăsase pe 
Arrango să îşi facă mendrele. Tipii de genul lui au obiceiul 
să te momească întotdeauna cu ceva, ca apoi să-ţi zboare 
de sub nas tentaţia. Ca fost angajat FBI avusese de-a face 
mereu cu indivizi ca Arrango - de ambele părţi ale legii. 

Oricum, tot n-ar fi putut face nimic. De data asta, 
Arrango dictase regula jocului. McCaleb nici nu se aştepta, 
de fapt, ca detectivul să-l mai sune. Ştia că va trebui, până 
la urmă, să telefoneze singur ca să afle răspunsul. Trebuia 
să joace cum voia Arrango. McCaleb se decise să îi dea 

răgaz până a doua zi dimineaţă. 

Când veni taxiul, bărbatul se sui în spate, în dreptul 
şoferului. Era o modalitate de a evita orice conversaţie. 
Verifică numele de pe legitimaţia prinsă pe bordul maşinii - 
un patronim rusesc, imposibil de pronunţat. Scoase 
carneţelul din geantă şi îi dădu şoferului adresa de la 
Sherman Market, din Canoga Park. Inaintară spre nord, pe 
Reseda Boulevard, apoi spre vest, pe Sherman Way, până 
ajunseră la mica prăvălie de lângă intersecţia cu Winnetka 
Avenue. 

Taxiul opri în faţa magazinului - ceva banal, comun, cu 
multe afişe colorate lipite pe vitrină. Semăna cu 
nenumărate alte magazine minimarket din oraş. Cu 
singurul amendament că se găsise cineva care să conchidă 
că acesta merita jefuit, chiar şi cu preţul uciderii a doi 
oameni. Înainte de a cobori din maşină, McCaleb studie 
anunţurile din vitrine, din cauza cărora nu se vedea 
aproape nimic înăuntru. Ajunse la concluzia că acesta şi era 
motivul, probabil, pentru care banditul alesese acest 
magazin. Din maşinile care circulau pe stradă nu se 
observa nimic din ceea ce se petrecea în interiorul 
prăvăliei. 

În cele din urmă, deschise portiera şi ieşi în stradă. Făcu 
un pas spre geamul de la şofer, spunându-i acestuia să îl 
aştepte. Când intră în magazin, auzi clinchetul unui 
clopoțel, deasupra uşii. Tejgheaua cu casa de marcaj, pe 
care le văzuse pe video, erau amplasate aproape de 
peretele din spate, exact vizavi de uşă. In spatele tejghelei, 
în picioare, stătea o bătrână. Se holba speriată la McCaleb. 
O asiatică, aşa că McCaleb deduse imediat despre cine era 
vorba. 

Uitându-se în jur, ca şi cum n-ar fi intrai doar ca să se 
zgâiască prin magazin, văzu raftul cu dulciuri, de unde 
alese o ciocolată Hershey, cum văzuse cele două tablete de 
pe banda video. Se duse la tejghea şi puse ciocolata jos, 
remarcând că geamul de deasupra al galantarului era tot 
crăpat. Conştientiză, subit, că se afla exact în locul unde 


50 


stătuse şi Gloria Torres, în timp ce îi zâmbise domnului 
Kang. Cu o expresie îndurerată, McCaleb ridică privirea spre 
bătrână, dând din cap. 

— Mai doriţi ceva? 

— Nu, doar atât. 

Femeia marcă preţul în casă, iar bărbatul îi plăti, 
studiindu-i mişcările ezitante. Bătrâna ştia că acest client 
nu era din cartier şi că nu mai fusese niciodată pe-acolo. 
Era crispată, stare de care nu avea să mai scape, probabil, 
niciodată. 

Când femeia îi dădu restul, McCaleb observă că ceasul 
pe care aceasta îl purta la mână avea o curea de cauciuc, 
lată şi neagră, şi un cadran mare. Era un ceas bărbătesc, 
care îi micşora şi mai mult încheietura firavă şi subţire. Mai 
văzuse ceasul ăsta undeva. Da, pe banda video, la mâna lui 
Chan Ho Kang. Fostul detectiv îşi aminti că imaginea se 
concentrase la un moment dat asupra ceasului, când Kang, 
rănit deja, bâjbâia după un punct de sprijin pe tejghea, 
pentru ca apoi să se prăvălească pe podea. 

— Sunteţi doamna Kang? întrebă McCaleb. 

Femeia încetă orice mişcare şi se uită la bărbat. 

— Da. Ne cunoaştem, cumva? 

— Nu. Doar că... am auzit ce s-a întâmplat aici, cu soţul 
dumneavoastră. Îmi pare sincer rău. 

Bătrâna dădu din cap, în semn de recunoştinţă. 

— Da, vă mulţumesc, după care, ca şi cum ar fi simţit 
nevoia să dea o explicaţie pentru propriile suferinţe, 
adăugă: Singura modalitate de a evita răul este să nu 
descui uşa. Dar noi nu putem face asta. Trebuie să avem 
dever. 

Veni rândul lui McCaleb să încuviinţeze din cap. Asta îi 
spusese, probabil, soţul ei când femeia se arătase 
neliniştită de ideea de a avea un magazin, cu vânzări pe 
bani peşin, într-un oraş dominat de violenţă. 

Bărbatul îi mulţumi şi plecă. Clopoţelul de la uşă răsună 
din nou. Se sui în taxi, studiind încă o dată faţada prăvăliei. 
Nu găsea nicio logică. De ce tocmai aici? Se gândea la 

banda video. Revedea în minte mâna pistolarului înşfăcând 
banii, care nici nu fuseseră, probabil, prea mulţi. McCaleb 
îşi dorea să afle mai multe despre crimă, să cunoască mai 
multe detalii. 

Privirea i se opri pe telefonul public montat pe zidul 
clădirii, în dreapta vitrinei magazinului. Exact aparatul pe 
care îl folosise, după toate aparențele, şi „bunul 
samaritean” neidentificat. Se întreba dacă fuseseră 
prelevate amprentele, atunci când se constatase că tipul nu 
voia să se arate la faţă. Probabil că nu. lar, acum, era deja 
prea târziu. 

— Încotro? întrebă şoferul, cu un accent străin foarte 
pronunţat. 

McCaleb se aplecă în faţă, intenţionând să îi dea omului 
o adresă, dar se răzgândi. Bătu darabana pe dublura de 
plastic a scaunului din faţă, reflectând intens. 

— Lasă aparatul pornit. Mai întâi trebuie să dau nişte 
telefoane. 

Cobori din maşină şi se duse spre telefonul public, 
scoțând din nou carneţelul. Căută un număr, alegând să 
achite costul convorbirii cu cardul lui. La capătul firului, i se 
răspunse imediat. 

— Times, Russell. 

— Ai zis Times sau Slimes? 

— Ce glumeţ suntem! Cine-i la telefon? 

— Keisha, sunt Terry McCaleb. 

— Hei, ce mai faci, omule? 

— Minunat. Voiam să-ţi mulţumesc pentru articol. 
Trebuia să fi sunat mai demult. Dar, oricum, a fost foarte 
reuşit. 

— Câtă  gentileţe. Nimeni nu mă sună să-mi 
mulţumească vreodată. 

— Ei bine, nu ştiu dacă e vorba numai de gentileţe, aici, 
din moment ce te-am sunat şi pentru a-ţi cere o favoare. Ai 
computerul deschis? 

— Uite cum poţi să strici plăcerea omului! Da. Ce s-a 
întâmplat? 

— Păi, caut ceva, dar nu prea ştiu de unde să încep. Ai 
putea să mă ajuţi? Am nevoie de articole referitoare la un 
tâlhar care împuşcă oameni. 

Keisha râdea. 

— Numai atât?! spuse ziarista, amuzată. Păi, nu-ţi dai 
seama câţi oameni sunt împuşcaţi în timpul jafurilor? Nu 
uita că aici suntem în L.A. 

— Da, ştiu, am spus o tâmpenie. În regulă, ce-ar fi să 
mai adaugi şi mască de schi; şi, poate, să limitezi căutarea 
la ultimul an şi jumătate. Crezi că aşa ne mai apropiem de 
ţintă? 

— Poate. 

McCaleb auzi ţăcănitul tastaturii: Keisha introducea 
datele, pentru a efectua căutarea în arhiva de articole 
computerizată a ziarului. Folosind cuvinte-cheie ca „jaf” 
„mască de schi” şi „împuşcare” putea obţine lista tuturor 
articolelor care conţineau aceşti termeni. 

— la zi, Terry, ce se mai întâmplă? Credeam că ai ieşit la 
pensie. 

— Aşa şi este. 

— N-aş prea zice. E ca pe vremuri. Faci nişte 
investigaţii? 

— Cam aşa ceva. Verific ceva pentru o prietenă, or ştii şi 
tu că LAPD tot LAPD a rămas. Mai ales când nici legitimaţie 
de poliţai nu mai ai. 

— Dar despre ce e vorba? 

— Nu e subiect de ştire, Keisha. Dacă până la urmă va 
deveni totuşi interesant, îţi promit că vei afla prima. 

Keisha pufai exasperată. 

— Nu pot să sufăr când mi se întâmplă chestii din astea. 
De ce să vă ajut, când nici nu mă lăsaţi măcar să decid 
dacă informaţia respectivă e ştire sau nu? Eu sunt ziarista, 
nu voi. 

— Ştiu, ştiu. Am vrut, probabil, să spun că aş prefera să 
păstrez totul pentru mine, până mă voi lămuri despre ce 
este vorba. Pe urmă, îţi povestesc şi ţie. Îţi promit, eşti pe 
primul loc. Ei, ia spune, ai găsit ceva? 

— Da, zise femeia, bosumflată. Şase rezultate în ultimele 
optsprezece luni. 

— Şase? Şi ce sunt astea? 

— Şase articole. Îţi citesc titlurile şi tu-mi spui dacă vrei 
să deschid şi textul. 

— De acord. 

— Bine. Să începem, atunci. „Două victime împuşcate 
într-o tentativă de jaf”, pe urmă mai avem „Bărbat 
împuşcat şi prădat la bancomat”. După aceea, „Poliţia cere 
ajutor în crima de la bancomat”. la să mai vedem noi... 
următoarele trei par să se refere la acelaşi caz. Titlurile 
sunt „Un proprietar de magazin şi o clientă împuşcaţi într- 
un jaf”, „A doua victimă decedează; lucra la Times"” - oh, la 
naiba, de chestia asta n-am auzit până acum. Pe ăsta va 
trebui să-l citesc şi eu. Aşa, ultimul este „Poliţia îl caută pe 
bunul samaritean”. Deci, astea au fost cele şase articole. 

McCaleb se gândi câteva clipe. Şase articole, trei 
incidente diferite. 

— Ai putea să le deschizi pe primele trei şi să mi le 
citeşti, dacă nu sunt prea lungi? 

— De ce nu?! 

Din nou, ţăcănitul tastaturii. McCaleb rătăcea cu privirea, 
la întâmplare, undeva dincolo de taxi, pe Sherman Way. Era 
o stradă cu patru benzi, aglomerată chiar şi seara. Se 
întreba dacă Arrango şi Walters mai dibuiseră şi alţi 
martori, în afară de bunul samaritean, care să-l fi văzut pe 
pistolar plecând. 

Apoi, McCaleb îşi aruncă privirea spre trotuarul de vizavi; 
în parcarea unui centru comercial, văzu un bărbat într-o 
maşină. În acel moment, tipul ridică un ziar în dreptul feţei, 
iar McCaleb nu reuşi să-i vadă trăsăturile. Se uită mai atent 
la maşină. O marcă străină, model vechi, ceea ce îi scoase 
din minte ideea că Arrango îi dăduse poate vreo „codiţă”. 
Keisha începu să citească articolul afişat pe ecranul 
computerului. 

— Aşa, vasăzică, primul a fost publicat pe 8 octombrie, 
anul trecut. E foarte scurt. „Un bărbat şi o femeie, soţ şi 

soţie, au fost răniţi prin împuşcare, joi, de către un tip care 
a vrut să-i jefuiască, dar care a fost anihilat, trântit la 
pământ şi imobilizat de către un grup de trecători, a 
anunţat poliţia din Inglewood. Perechea se plimba pe jos pe 
Manchester Boulevard, la ora unsprezece, când s-a apropiat 
un tip cu mască de schi pe faţă... 

— Tipul a fost prins? 

— Aici, aşa scrie. 

— Bine, sări peste ăsta. Pe mine mă interesează mai 
degrabă cazurile nesoluţionate. 

— OK, următorul articol a fost publicat vineri, 24 
ianuarie. Titlul e „Bărbat împuşcat şi prădat la bancomat”. 
Nu are semnătură. Tot scurt e. „Un bărbat din Lancaster, 
care scotea nişte bani dintr-un bancomat, a fost împuşcat 
mortal, miercuri seara, în ceea ce şefii poliţiei din districtul 
Los Angeles au numit o ucidere stupidă. James Cordell, 
treizeci de ani, a fost împuşcat o dată în cap de către un 
agresor necunoscut, care a luat pe urmă cei trei sute de 
dolari, pe care victima tocmai îi scosese din bancomat. 
Crima s-a produs pe la ora zece seara, la o filială a Regional 
State Bank, pe Lancaster Road. Adjunctul şerifului, Jaye 
Winston, a spus că o parte din scena cu împuşcătura a fost 
înregistrată de camera de filmare a acestui ATM, imaginea 
nepermiţând totuşi identificarea pistolarului. Pe banda 
video, se poate vedea doar că purta pe cap o mască de schi 
tricotată. Totuşi, Winston a declarat că din imagini nu ar 
reieşi nicidecum că James Cordell ar fi opus rezistenţă sau 
ar fi refuzat cumva să îi dea banii agresorului. «O crimă 
săvârşită cu sânge rece», a comentat Winston. «Individul 
ăsta a apărut, a împuşcat victima şi a luat banii. Un gest 
foarte crud şi brutal. Se vedea că individului puţin îi păsa de 
gravitatea faptei. Nu-l interesau decât banii.» Cordell s-a 
prăvălit în faţa bancomatului bine luminat, dar trupul i-a 
fost descoperit abia după vreo cincisprezece minute, de 
către un alt client. Medicii de la ambulanţă au constatat 
decesul la locul faptei.” Aşa, ţi l-am citit şi pe ăsta. Trecem 
la următorul? 

— Da, te-ascult. 

McCaleb îşi notase în carneţel câteva detalii din articol. 
Sublinie de trei ori numele Winston. O cunoştea pe Jaye 
Winston. Se gândea că aceasta va fi dispusă să-l ajute, mult 
mai mult decât Arrango şi Walters. Jaye Winston nu dansa 
„tangoul ucigaş”. McCaleb simţea că găsise, în sfârşit, o 
breşă. 

Keisha Russell începu să citească următorul articol: 

— OK, acelaşi lucru. Fără semnătură. E scurt şi a fost 
publicat peste două zile, faţă de cel dinainte. „Poliţia a spus 
că nu există suspecți în împuşcarea mortală a unui bărbat 
din Lancaster, care scotea nişte bani dintr-un bancomat. 
Detectivul Jaye Winston a declarat că Departamentul de 
poliţie doreşte să discute cu orice automobilist sau trecător, 
care s-a aflat în zona crimei, miercuri seara, şi care e posibil 
să-l fi văzut pe agresor înainte sau după săvârşirea faptei. 
James Cordell, treizeci de ani, a fost împuşcat o dată în cap 
de către un tâlhar, care purta pe faţă o mască de schi. 
Victima a murit pe loc. Trei sute de dolari au reprezentat 
mobilul crimei. Deşi o parte din acest incident grav a fost 
înregistrată pe bandă video de camera de filmare a 
serviciului de pază al Regional State Bank, detectivii nu l-au 
putut identifica pe suspect, din cauza măştii pe care o 
purta. «Nu se poate să o fi purtat tot timpul», a zis Winston. 
«Unde s-a mai pomenit să mergi pe stradă sau cu maşina, 
purtând o mască pe faţă?! Sunt convinsă că tipul a fost 
remarcat de diverşi martori, cu care noi, poliţia, dorim să 
stăm de vorbă».” Gata, am terminat. 

McCaleb nu-şi luase notițe de la acest ultim articol. Se 
gândea însă la ce auzise, aşa că pe moment nu avu nicio 
reacţie. 

— Terry, mai eşti pe fir? 

— Da, scuze. 

— Ţi-a folosit ceva din ceea ce ţi-am citit? 

— Aşa cred. Poate. 

— Şi tot nu vrei să-mi spui despre ce este vorba? 

— Incă nu, Keisha, dar mersi. Ţie îţi voi spune prima. 

Închise telefonul şi scoase din buzunarul de la cămaşă 
cartea de vizită pe care i-o dăduse Arrango. Se decise să-l 
sune. Avea un indiciu de la care putea porni acum, 
indiferent dacă LAPD coopera sau nu cu el. In timp ce 
aştepta să îi răspundă cineva la celălalt capăt al firului, 
McCaleb privea la trotuarul de vizavi. Maşina cu tipul care 
citea ziarul dispăruse. 

La al şaselea apel, cineva răspunse şi îi făcu legătura cu 
Arrango. McCaleb îl întrebă dacă Buskirk revenise la 
serviciu. 

— Veşti proaste, amigo. Da, locotenentul s-a întors, dar 
nu vrea să îţi dăm materialele noastre. 

— Da, de ce? întrebă McCaleb, încercând să îşi ascundă 
agasarea. 

— Păi, nu l-am întrebat, dar cred că l-a scos din sărite 
faptul că nu te-ai dus întâi la el. Exact cum ţi-am spus. 
Trebuia să fi respectat ierarhia. 

— Cam greu, din moment ce nu era acolo, azi-dimineaţă. 
Şi, cum ţi-am spus, de el am întrebat la început. Nu i-ai 
spus ăsta? 

— Ba da. Cred că a venit prost dispus de la sediul 
central. S-o fi ales cu vreun perdaf, pentru cine ştie ce 
chestie, aşa că s-a răţoit la mine. Aşa se întâmplă, uneori. 
Îţi verşi nervii pe ăla mai mic. Oricum, ştii, ai noroc. Ţi-am 
arătat toată treaba acolo, pe banda video. Măcar ai de unde 
porni. Nu trebuia să-ţi fi făcut serviciul ăsta. 

— Halal pornire, ce să zic! Ştii, e uimitor cum, totuşi, se 
mai şi rezolvă câte ceva, în ciuda birocraţiei ucigătoare în 
care ne complăcem. Am crezut că numai la FBI se întâmplă 
aşa ceva. Noi ajunsesem să îl numim „Biroul Federal de 
Inerţie” Dar presupun că aşa-i peste tot. 

— Hei, ia fă bine şi măsoară-ţi cuvintele. Suntem sătui 
de filosofii din astea aiuristice. Şefu' crede că eu te-am 
adus aici, şi acum s-a supărat pe mine. Nu-mi trebuie 
chestii din astea. Dacă vrei să te dai cu capul de pereţi, 
treaba ta, fă-o, dar nu aici. Dispari, asta vreau. 

— Dispar, Arrango. Nu vei mai auzi de mine decât atunci 

când voi pune mâna pe ucigaşul ăla. Ţi-l aduc de guler şi ţi-l 
pun în braţe. 

McCaleb ştia că se grozăvea degeaba, în faza în care se 
afla, aşa că regretă aceste cuvinte. Dar, începând din 9 
februarie, constatase că nu mai avea niciun pic de 
înţelegere pentru proşti şi imbecili. 

— Ha-ha, corect, spuse Arrango, plin de sarcasm. Abia 
aştept s-o văd şi pe-asta. 

Bărbatul îi trânti telefonul în nas. 

McCaleb ridică degetul, uitându-se spre şoferul de taxi, 
după care mai dădu un telefon. Se gândi, iniţial, să o sune 
pe Jaye Winston, însă decise să mai aştepte. Îi telefonă, în 
schimb, Gracielei Rivers, la numărul pe care i-l dăduse, de 
la camera de urgenţe din Holy Cross Medical Center. 
Femeia acceptă să ia masa împreună, deşi nu era încă ora 
prânzului, iar McCaleb îi explicase că nu realizase cine ştie 
ce, deocamdată. li spuse să îl caute în sala de aşteptare de 
la spital, la ora unsprezece treizeci. 

Spitalul era amplasat pe Mission Hills. În drum spre locul 
de întâlnire, bărbatul privi atent pe geamul maşinii la 
nenumăratele centre comerciale întinse pe sute de metri şi 
staţii de benzină. 

Toate cunoştinţele lui despre Valley se datorau în 
exclusivitate cazurilor la care lucrase. Acestea fuseseră 
numeroase, majoritatea fiindu-i prezentate doar pe hârtie, 
sub formă de amprente, şi pe bandă video - imagini cu 
cadavre  azvârlite la marginea drumului sau pe 
povârnişurile din împrejurimi. Ucigaşul Codificat atacase de 
patru ori în Valley, după care dispăruse ca un vis urât. 

— De unde eşti, de la Poliţie? 

McCaleb întoarse privirea şi se uită în oglinda 
retrovizoare, unde întâlni imaginea ochilor şoferului. 

— Ce-ai zis? 

— Eşti poliţai? 

— Nu, nici vorbă, scutură din cap McCaleb. 

Incepu să privească din nou pe geam, în timp ce taxiul 
se căznea să urce o pantă. Trecură pe lângă o femeie ce 
purta o pancartă; cerea bani. O nouă victimă aşteptând să 
fie din nou victimizată. 


McCaleb şedea în sala de aşteptare, pe un scaun de 
plastic, vizavi de o femeie bolnavă şi de soţul ei. Femeia 
avea dureri interne şi stătea cu braţele apăsate peste 
abdomen. Soţul era plin de solicitudine, întrebând-o tot 
timpul cum se simte şi ducându-se des la ghişeul de la 
internări, ca să afle când urma să-i vină şi ei rândul la 
consultaţie. Dar, de două ori, McCaleb îl auzi întrebând-o în 
şoaptă: „Ce-o să le spui?” 

Şi, de fiecare dată, femeia întorcea capul în altă parte. 

La douăsprezece fără un sfert, Graciela Rivers ieşi din 
camera de gardă. Îi sugeră să meargă direct la restaurantul 
spitalului, întrucât nu avea la dispoziţie decât un ceas. Pe 
bărbat nu-l deranja, întrucât, după operaţia de transplant, 
pentru el mâncarea nu prea mai avea gust, reacţie ce avea 
să dispară, însă, cu timpul. Aşa că, dacă mânca la spital sau 
la Jozu on Melrose era tot una. De cele mai multe ori, nici 
nu-i păsa ce băga în gură, iar uneori chiar uita să mănânce, 
până ce îl apuca durerea de cap şi îşi dădea seama că îi 
este foame. 

Restaurantul era aproape pustiu. Se aşezară la o masă 
de lângă una dintre ferestre, care dădea spre o imensă 
pajişte verde ce înconjura o cruce mare albă. 

— E singura mea şansă să mai văd lumina zilei, spuse 
Graciela. In camerele de gardă nu există geamuri. Aşa că 
încerc, de fiecare dată, să mă aşez la fereastră. 

— Da, înţeleg, zise McCaleb. Pe vremea când lucram în 
Quantico, aveam birourile sub nivelul solului. În pivniţă. 

Nicio fereastră, veşnic umezeală, iar iama dârdâiai de frig, 
cu toată încălzirea centrală. Nu vedeam soarele niciodată. 
După o vreme, chestia asta începe să te marcheze negativ. 

— Asta-i motivul pentru care te-ai mutat aici? 

— Nu, au fost alte cauze. Dar m-am gândit, într-adevăr, 
că poate voi avea parte şi eu de o fereastră. M-am înşelat. 
M-au băgat într-o debara, la ofiţeri. Etajul şaptesprezece, 
dar fără geamuri. Cred că de-aia îmi place să locuiesc acum 
pe barcă. Vreau să simt cerul aproape. 

— Cum adică „la ofiţeri”? 

— Da, în departamentul format din ofiţeri superiori. E în 
Westwood. In clădirea mare federală, lângă cimitirul 
veteranilor. 

Graciela dădu din cap, în semn că înţelesese. 

— Şi chiar ai copilărit în Catalina, cum scrie în ziar? 

— Da, am stat acolo până la şaisprezece ani. Pe urmă m- 
am mutat cu mama în Chicago... Ce ciudat, în toţi anii aceia 
cât am locuit pe insulă nu-mi doream decât să scap de- 
acolo mai repede. lar acum abia aştept să mă întorc pe 
insulă. 

— Ce-o să faci acolo? 

— Nu ştiu. Am un loc de ancorare, moştenit de la tata. 
Poate, în fond, nici n-o să trebuiască să fac ceva. Voi sta la 
pescuit, cu burta la soare şi cu berea lângă mine, zise 
bărbatul, zâmbindu-i. 

Graciela îi răspunse cu un surâs. 

— Dacă ai deja un loc de ancorat, de ce nu te duci acolo 
încă de acum? 

— Nu e gata barca. ŞI nici eu, de altfel. 

— A fost barca tatălui tău? 

Tot un detaliu aflat din ziar. McCaleb se gândea că 
fusese prea deschis cu Keisha Russell. Nu-i plăcea ca lumea 
să ştie atâtea chestii despre el. 

— Da, a locuit pe ambarcaţiunea asta, acolo, pe insulă. 
Când a murit, mi-a revenit mie. Am lăsat-o la conservare, 
pe uscat, ani de-a rândul. Acum are nevoie de o sumedenie 
de reparaţii şi îmbunătăţiri. 

— Cine i-a dat numele ăsta? Tu sau el? 

— Tata. 

Graciela se încruntă, mijind ochii, de parcă ar fi înghiţit 
ceva acru. 

— De ce i-a spus The Following Sea, şi nu pur şi simplu 
Following Sea? Articolul The nu prea are niciun sens înainte 
de „Following Sea”. 

— Ba da, are sens. Nu se referă la acţiunea de a veni în 
urma mării. Sintagma „the following sea” sau „a following 
sea” înseamnă altceva. 

— Da?! Ce anume? 

— Aici, cuvântul sea nu are neapărat sensul de mare sau 
ocean, ci acela de val. Termenul e folosit frecvent în 
relatările diferitelor întreceri sportive de surfing. 

— Da, exact, ai dreptate. 

— Bun. Ei, bine, a following sea este acel val de care 
trebuie să te fereşti, care se ridică ameninţător în spatele 
unei ambarcaţiuni, dar pe care nici nu-l vezi venind. Te 
izbeşte din spate şi mătură cu tine pe toată suprafaţa apei. 
Te scufundă. Regula e că, pe o astfel de mare, trebuie să 
ştii să te mişti mai repede decât valurile care vin din spate. 
Să fii mereu în faţa lor. Tata a numit barca aşa fiindcă voia 
să-şi amintească mereu acest lucru. Ştii cum e, întorci 
capul peste umăr şi priveşti în spate. Întotdeauna îmi 
spunea asta, când eram mic. Ba chiar şi când m-am mutat 
la oraş. 

— La oraş? 

— Da, când am plecat de pe insulă. Mi-a zis să mă feresc 
în permanenţă de valul care vine din spate, indiferent dacă 
sunt pe mare sau pe uscat. 

Graciela zâmbea. 

— Da, acum că am aflat care-i povestea, începe să-mi 
placă numele. Îi simţi lipsa tatălui tău? 

McCaleb se mulţumi doar să mişte din cap, cu un gest ce 
echivala cu un răspuns afirmativ. Dar atâta tot. Conversaţia 
alunecă apoi spre alte subiecte, în timp ce ei îşi mâncau 
sandvişurile comandate. McCaleb nu avusese nicio intenţie 

ca discuţia să se centreze în jurul propriei persoane. După 
câteva înghiţituri, bărbatul începu să o informeze despre 
prea puţinele realizări din acea dimineaţă. Nu îi spuse că 
vizionase pe o bandă video filmul nenorocirii, dar îşi 
exprimă convingerea că omorul Torres-Kang avea legătură 
cu cel puţin încă un astfel de incident. Se referea la jaful de 
la bancomat, soldat cu împuşcarea mortală a victimei, aşa 
cum aflase din articolele pe care i le citise la telefon Keisha 
Russell. 

— Ce vei face mai departe? îl întrebă femeia. 

— Voi trage un pui de somn. 

Graciela îl privea mirată. 

— Da, sunt dărâmat de oboseală. N-am mai alergat atât 
şi nu mi-am mai stors creierii aşa de multă vreme. Mă duc 
la barca mea, să mă odihnesc. Mâine, o iau de la capăt. 

— Îmi pare rău. 

— Nu, n-are de ce să-ţi pară rău. Aveai nevoie de o 
persoană care să aibă motivaţia de a se implica în treaba 
asta. Ei bine, eu am această motivaţie şi sunt implicat, 
numai că trebuie s-o iau ceva mai încetişor, măcar la 
început. Întrucât eşti asistentă medicală, sunt convins că 
înţelegi perfect. 

— Sigur. N-aş vrea să îţi faci singur rău. Asta ar însemna 
ca moartea lui Glory să fie şi mai... 

— Inţeleg. 

Tăcură câteva clipe, după care McCaleb reluă firul 
discuţiei: 

— Ai avut dreptate în privinţa celor de la LAPD. Cred că 
tipii au pus deocamdată cazul la conservare, aşteptând să 
se mai întâmple ceva - probabil, în ideea că tipul va ataca 
din nou. E limpede că nu lucrează în prezent la acest caz. 

Graciela scutură din cap. 

— Da, nici nu lucrează, dar nici nu vor să te lase pe tine 
să încerci ceva. Simplu ca bună ziua. 

— E o chestiune de „teritoriu”. Astea sunt regulile 
jocului. 

— Dar nu e vorba despre un joc, aici. 

— Ştiu. 

McCaleb regreta că nu îşi alesese mai bine cuvintele. 

— Atunci, ce-ţi rămâne de făcut? 

— Păi, mâine dimineaţă, proaspăt şi fercheş, o voi 
aborda pe doamna șerif în privinţa celuilalt caz, cel despre 
care cred că ar avea o legătură cu problema noastră. O 
cunosc, acolo, pe Jaye Winston, cu care am lucrat odată, 
demult, la un caz. Am făcut treabă bună amândoi, aşa că 
sper să am uşa deschisă, în fine, măcar să am mai mult 
succes decât la poliţaii ăia din L.A. 

Graciela dădu din cap, dar, din păcate, nu se pricepea 
să-şi ascundă dezamăgirea care o stăpânea. 

— Graciela, dacă te aşteptai cumva ca problema să se 
rezolve, aşa cum ai întoarce cheia în broască, să ştii că n-ai 
fost deloc realistă. Aşa ceva se întâmplă doar în filme. Or 
noi existăm în realitate. Îţi spun din experienţa atâtor ani 
petrecuţi în FBI că majoritatea cazurilor încep să se 
lămurească atunci când nici nu te aştepţi - când apare un 
detaliu mărunt şi insignifiant, căruia nu i-ai dat nicio 
importanţă la început. După aceea, lucrul mic şi 
neînsemnat devine cheia întregii probleme. Greu e până 
dibuieşti acel detaliu „capital”. 

— Ştiu. Ştiu. Mă enervează doar faptul că nu s-a făcut 
mai mult până acum. 

— Da, când... 

Era să spună „când sângele era proaspăt”. 

— Ce? 

— Nimic. Doar că, la fel ca la toate cazurile, cu cât trece 
mai mult timp, cu atât devine mai greu să găseşti soluţia. 

McCaleb ştia că Gracielei nu-i făcea bine să audă 
realitatea crudă a lucrurilor. Numai că voia să o ştie 
pregătită şi pentru eventualitatea unei nereuşite. Pe 
vremuri, ca agent federal avusese rezultate bune, dar asta 
nu însemna că fusese infailibil. Işi dădu seama, acum, că 
acceptând să preia cazul risca să îi provoace o mare 
dezamăgire Gracielei Rivers. Visul lui egoist de ispăşire nu 
putea fi decât o nouă doză dureroasă de crudă realitate 

pentru Graciela. 

— Oamenilor ălora nici nu le-a păsat, zise femeia. 

McCaleb îi privea atent ochii pironiţi în pământ. Ştia că 
se referise la Arrango şi Walters. 

— Ei bine, mie îmi pasă. 

Terminară de mâncat, în tăcere. McCaleb îşi împinse 
farfuria la o parte, după care îşi întoarse privirea spre 
Graciela, care se uita pe fereastră, afară. Chiar şi aşa, 
îmbrăcată în uniforma albă din poliester şi cu părul strâns 
la spate, Graciela Rivers îl impresiona profund. Avea un fel 
de tristeţe adâncă, pe care ar fi vrut să i-o aline. Se întreba 
dacă fusese aşa şi înainte ca sora ei să moară. La 
majoritatea oamenilor, aşa e - te naşti în felul ăsta, cu un 
aer trist, pe care îl ai de copil. lar întâmplările survenite 
ulterior în viaţă nu fac decât să accentueze acea tristeţe 
existentă dintotdeauna, în sufletul lor. 

— Aici a murit? 

Graciela încuviinţă din cap, întorcându-şi privirea spre 
McCaleb. 

— Întâi au dus-o la Northridge, unde au stabilizat-o, apoi 
au transferat-o aici. Eram lângă ea când i-au oprit aparatele 
care o ţineau în viaţă. l-am fost alături până la capăt. 

McCaleb scutură din cap. 

— Ce greu ţi-o fi fost! 

— Aici, unde lucrez, la camera de gardă, văd zilnic 
oameni murind. Glumim apropo de asta, ca să mai scăpăm 
de stres, şi zicem că indivizii care mor sub ochii noştri sunt 
„Doi-D”, adică „Decedat şi Defunct” Dar, ştii cum e, când e 
vorba de o rudă... S-a isprăvit cu orice glumă. 

Sub privirile lui McCaleb, care o studia cu atenţie, 
Graciela se scutură brusc de amintirile negre care o 
copleşiseră şi, „schimbând viteza”, trecu mai departe, la alt 
subiect. Aşa sunt unii oameni - au capacitatea să bage în 
„a cincea” şi să scape neatinşi, demarând în trombă. 

— Povesteşte-mi despre Gloria, zise bărbatul. 

— La ce te referi? 

— Păi, de fapt, de-asta am şi venit. Spune-mi diverse 

lucruri despre ea. Îmi va fi de folos. Cu cât voi simţi că sunt 
mai aproape de ea, cu atât îmi va fi mai uşor să rezolv 
cazul. 

Graciela păstră tăcerea câteva clipe, cu o grimasă de om 
morocănos - asta fiindcă se gândea cum să-şi descrie sora 
în cuvinte aşa puţine. 

— Ai vreo bucătărie, pe barca aia? întrebă femeia, în 
cele din urmă. 

McCaleb fu luat pe nepregătite. 

— Ce-ai zis? 

— O bucătărie. Pe barcă. 

— Mmm, e de fapt o cambuză, cum îi spunem noi. 

— Bun, cambuză. Dar se poate găti o mâncare 
adevărată acolo? 

— Sigur că da. Dar de ce m-ai întrebat de barcă? 

— Vrei să afli cum era sora mea? 

— Da. 

— Atunci, va trebui să îi cunoşti fiul. Tot ce a fost bun în 
sora mea i s-a transmis lui Raymond. Dacă îl vezi, îţi va fi 
suficient. 

McCaleb  încuviinţă încet din cap, începând să se 
dumirească. 

— Ce-ar fi să vin cu Raymond la tine, pe barcă, diseară, 
şi să mâncăm împreună?! l-am povestit deja despre tine şi 
ambarcaţiunea pe care locuieşti. Vrea să vadă cum e acolo. 

McCaleb reflectă un moment, după care zise: i 

— Ştii ceva? Hai, mai bine, să aşteptăm până mâine. |n 
felul ăsta, îţi voi putea povesti şi ce-am făcut la şerif. Poate 
voi avea veşti ceva mai bune. 

— Mâine e perfect. 

— Nu-i nevoie să găteşti. Pregătesc eu cina. 

— Poftim, ai întors totul pe dos. Eu voiam să... 

— Ştiu, ştiu. Putem face şi aşa, într-o seară, la tine 
acasă. Mâine veniţi voi la mine şi mă ocup eu de masă, OK? 

— OK, zise Graciela, încruntată în continuare, dar dându- 
şi seama că nimic nu-l putea îndupleca să renunţe la ideea 
lui fixă. Bine, venim mâine, încheie femeia, zâmbind. 

Circulaţia înspre sud, pe Autostrada 405, era intensă, 
aşa că McCaleb cobori din taxi, în portul San Pedro, abia 
după ora două. Cum în taxi nu era aer condiţionat, bărbatul 
se alesese cu o uşoară durere de cap, provocată de 
combinaţia de mirosuri de la gazele de eşapament de pe 
şosea şi de la odoarea personală a şoferului. 

După ce urcă pe vas, McCaleb verifică robotul telefonic 
şi constată că nu primise niciun mesaj, în afară de un apel, 
când persoana care sunase preferase să închidă. Se simţea 
cam demolat după o asemenea zi, mai ales că în ultima 
vreme nu i se mai întâmplase să facă atâta mişcare. Îi 
dureau muşchii de la picioare şi spatele. Cobori la prora şi 
îşi luă temperatura, dar nu avea febră. Tensiunea arterială 
şi pulsul erau normale. Notă totul pe foaia de observaţie, 
apoi se duse în cabină, se dezbrăcă şi se vâri în pat, fără să 
mai dea cuvertura la o parte. 

Cu toată epuizarea fizică, nu reuşea să adoarmă. Stătea 
lungit, cu capul pe pernă, dar perfect treaz. În minte i se 
învălmăşeau tot felul de idei şi imagini de pe caseta video. 
După ce se chinui aşa un ceas, se ridică şi se duse în salon. 
Pescui carneţelul din sacoul pus pe spătarul unui scaun şi 
începu să citească notitele pe care le însemnase mai 
devreme. Nu îi sărea nimic în ochi, dar se simţea într-un fel 
bine la gândul că rândurile acestea simbolizau începutul 
investigaţiei. 

Pe o pagină nouă, notă câteva impresii suplimentare 
despre banda video, la fel ca şi vreo două întrebări pe care 
voia neapărat să i le pună lui Jaye Winston a doua zi. 
Presupunând că detectivii care lucraseră la aceste cazuri 
sesizaseră legătura dintre ele, voia să ştie cât de solidă era 
conexiunea şi dacă cei trei sute de dolari luaţi de la James 
Cordell fuseseră furaţi de la victimă sau culeşi direct de la 
bancomat. 

Când constată că i se făcuse foame, puse carneţelul 
deoparte. Se ridică, bătu trei albuşuri, pe care le amestecă 
bine cu nişte sos Tabasco şi salsa, întinzând apoi 
compoziţia pe o felie prăjită de pâine albă. După ce muşcă 

66 


de două ori din sandviş, mai adăugă nişte Tabasco. 

Când termină de făcut curat în bucătărie, îl cuprinse din 
nou oboseala, care de data asta îl dobori de-a binelea. Ştia 
că acum va putea dormi. Făcu rapid un duş, îşi luă din nou 
temperatura, apoi nenumăratele medicamente. In oglindă, 
observă că îi crescuse barba, ca şi cum nu s-ar fi ras de 
două zile, deşi se bărbierise chiar în acea dimineaţă. Acesta 
era un efect secundar al unuia dintre medicamentele pe 
care le înghiţea. Prednisonul previne reacţia organismului 
de respingere a organului, dar stimulează totodată şi 
creşterea părului. Zâmbi văzându-şi imaginea şi se gândi că 
nu semăna, de fapt, cu Frankenstein, aşa cum îi spusese 
deunăzi lui Bonnie Fox, ci cu un vârcolac. Incepea să cam 
amestece monștrii. Se duse la culcare. 


Visă în nuanţe de alb şi negru, aşa cum i se întâmplase 
timpul după operaţie. Inainte nu fusese aşa. Nu-şi dădea 
seama care putea fi explicaţia acestui fapt. li spusese şi 
doctoriţei Fox, dar aceasta ridicase din umeri. 

In visul de acum, se făcea că era în magazin, la tejghea, 
şi îi zâmbea lui Chan Ho Kang. Proprietarul magazinului îi 
zâmbi şi el, dar morocănos, după care spuse ceva. 

— Ce-aţi zis? întrebă McCaleb. 

— Nu o meriti, repetă domnul Kang. 

McCaleb îşi cobori privirea spre cumpărăturile de pe 
tejghea, dar până să apuce să le vadă, simţi la tâmplă un 
cerc rece de metal. Se răsuci brusc pe loc şi îl văzu pe tipul 
mascat, cu revolverul în mână. McCaleb îşi dădu seama, cu 
acea logică stranie a viselor, că, sub mască, tipul rânjea. 
Hoţul coborî arma şi îl împuşcă în piept, în al zecelea cerc - 
cercul inimii. Glonţul trecu prin McCaleb, ca şi cum acesta 
ar fi fost o ţintă din hârtie. Dar, din cauza impactului, se 
trezi propulsat în spate, apoi, ca la ralanti, începu să cadă 
încet de tot. Nu simţea nicio durere, ci doar un sentiment 
de mare uşurare. In timp ce se lăsa aşa, în jos, se uita la 
ucigaş. Recunoscu ochii, prin găurile măştii. Erau chiar ochii 
lui. Pe urmă, veni clipitul acela, cu subînţeles. 

Şi cădea, cădea, în continuare. 


8 


McCaleb se trezi înainte de ivirea zorilor, din cauza 
zăngănitului care răsuna, undeva în depărtare, de la nişte 
containere goale de marfă, descărcate de pe un vapor, în 
portul Los Angeles. Stând lungii pe pat, cu ochii închişi, dar 
perfect treaz, bărbatul îşi imagina tot acest proces. 
Macaraua de care se legăna delicat un container de 
mărimea unei remorci de camion, ridicat de pe puntea 
vasului şi coborât apoi spre şantierul naval; omul de la sol 
dând semnalul de coborâre, după care uriaşa cutie de 
metal zburând liber pe ultima porţiune şi producând o 
izbitură, ce bubuia cu un ecou ameţitor, în toate danele din 
jur. În viziunea lui McCaleb, omul de la sol râdea de fiecare 
dată. 

— Fir-ar mama voastră a dracului să fie! 

Bărbatul renunţă într-un final la ideea de a mai dormi şi 
se ridică în capul oaselor. 

Era a treia oară, în ultima lună, când se întâmplă aşa 
ceva. 

Se uită la ceas şi realiză că dormise peste zece ore. Se 
duse alene spre partea din faţă a ambarcaţiunii şi făcu un 
duş. După ce se şterse bine cu prosopul, îşi luă 
temperatura, tensiunea şi pulsul, plus pilulele şi picăturile 
recomandate. Notă totul pe foaia de observaţie, după care 
îşi scoase aparatul de ras. Tocmai când se pregătea să îşi 
întindă pe faţă spuma de bărbierit, se uită în oglindă şi 
trase o înjurătură. 

Se bărbieri doar pe gât, ca să nu pară neîngrijit, dar în 
rest lăsă barba aşa cum era, ajungând la concluzia că era 
ceva inuman să se radă de două-trei ori pe zi, până la 

capătul vieţii, sau atâta vreme cât mai trebuia să ia 
prednison. La serviciu, nu ar fi avut voie să apară aşa. 

După ce se îmbrăcă, îşi luă un pahar înalt cu suc de 
portocale, agenda telefonică şi telefonul portabil şi ieşi pe 
punte, instalându-se pe scaunul de pescuit, tocmai când 
răsărea şi soarele. Între două înghiţituri de suc, se mai uită 
o dată la ceas, aşteptând să se facă şapte şi un sfert, oră, 
după el, foarte potrivită pentru a o suna pe Jaye Winston. 

Birourile Departamentului de poliție specializată în 
omucideri se aflau la Whittier, în celălalt capăt la ținutului. 
Detectivii aflaţi în acel sediu se ocupau de toate crimele 
săvârşite în afara districtului Los Angeles, precum şi în 
diferitele oraşe cu care departamentul avea contract pentru 
a le furniza diverse servicii privind aplicarea legii. Unul 
dintre aceste oraşe era şi Palmdale, unde fusese ucis James 
Cordell. 

Întrucât sediul acestui departament de poliție era atât 
de departe, McCaleb ajunsese la concluzia că nu avea 
niciun să facă degeaba o oră până acolo cu taxiul, riscând 
să nu găsească pe Winston. Aşa că îşi propusese să o sune 
mai bine la şapte şi un sfert, în loc să apară pe neaşteptate, 
cu o cutie de gogoşi. 

— Imbecilii naibii! 

Întorcându-şi privirea, McCaleb îl văzu pe unul dintre 
vecini, Buddy Lockridge, stând în picioare pe vasul lui cu 
pânze, care se numea Double-Down. Buddy avea în mână o 
cană cu cafea fierbinte. Purta halat şi avea părul aranjat cu 
cărare pe o parte. McCaleb ştia cine erau „imbecilii naibii” 
în opinia lui Buddy. 

— Mda, îşi zise. Cam nasol să începi ziua aşa. 

— Problema e că ar trebui ca pe timpul nopţii astfel de 
manevre să fie absolut interzise, spuse Buddy. Mare 
porcărie. Cred că un vacarm ca ăsta se aude până în Long 
Beach. 

McCaleb se mulţumi doar să aprobe din cap. 

— Am discutat cu şefii portului. Le-am zis să facă o 
plângere la Autoritatea portuară, dar nici nu le-a păsat. Mă 

gândesc să fac eu o reclamaţie. Semnezi şi tu? 

— Sigur. 

Se uită la ceas. 

— Ştiu, ţi se pare o pierdere de timp. 

— Ba nu. Doar că nu ştiu dacă va avea efect. Într-un 
port, activitatea este continuă, douăzeci şi patru de ore din 
douăzeci şi patru. N-or să oprească descărcarea vaselor pe 
timp de noapte, doar fiindcă o mână de proprietari de bărci 
s-au decis să semneze o plângere. 

— Da, ştiu şi eu. Ilmbecilii... Poate le cade-n cap vreo 
ladă din aia, să se-nveţe şi minte odată. 

Lockridge era un fel de „şoarece de chei”. Fost sportiv, 
pasionat de surf, trăia modest pe propria barcă, câştigând 
bani din tot felul de servicii turistice mărunte. Cei doi se 
cunoscuseră cu un an în urmă, când Buddy îşi instalase 
ambarcaţiunea aici. Atunci, McCaleb fusese trezit în toiul 
nopţii de nişte acorduri sonore de muzicuţă. Când coborâse 
pe mal să vadă ce se întâmplă, ajunsese, din aproape în 
aproape, ghidându-se după muzică, la Double-Down, unde, 
beat criţă, Lockridge cânta având nişte căşti pe urechi. Deşi 
în noaptea aceea McCaleb îl cam luase la refec, până la 
urmă cei doi se împrieteniseră. Acest lucru se datora, în 
parte, şi faptului că prin preajmă nu mai existau alte bărci 
locuite în mod permanent. Aşadar, cei doi erau vecini, zi şi 
noapte, neîntrerupt. Buddy avusese grijă de The Following 
Sea, când McCaleb fusese internat în spital. De asemenea, 
se oferea adesea să-l ducă pe McCaleb cu maşina la 
cumpărături, ştiind că acesta nu avea voie să şofeze. La 
rândul lui, Terry îşi poftea vecinul la cină, cel puţin o dată 
pe săptămână. De obicei, discutau despre pasiuni comune - 
muzică bună, bărci cu pânze şi bărci cu motor, iar uneori 
mai scoteau cutiile cu dosare, încercând să rezolve teoretic 
un caz sau altul. Pe Lockridge îl fascina întotdeauna tot ce-i 
povestea McCaleb despre munca lui de agent federal. 

— Bud, acum trebuie să dau un telefon. Vorbim mai 
târziu. 

— Sigur. Dă telefonul ăla. Vezi-ţi de treabă. 

Fluturând din mână, în semn de rămas-bun, cobori în 
cabină. McCaleb ridică din umeri şi, căutând numărul lui 
Jaye Winston în agenda telefonică, sună. După câteva 
secunde, i se făcu legătura. 

— Jaye, sunt Terry McCaleb. Îţi aminteşti de mine? 

— Sigur că da. Cum îţi mai merge, Terry? Am auzit că ți- 
ai luat un tic-tac nou. 

— Da. Mă simt bine. Dar tu ce mai faci? 

— La fel, şi iar la fel. 

— Păi, ia zi, crezi că ne-am putea vedea câteva minute, 
dacă dau o tură azi pe la tine? Ai un caz despre care vreau 
să vorbim. 

— Lucrezi pe cont propriu, acum, Terry? 

— Nu. Îi fac doar un serviciu unei prietene. 

— Care anume, mă refer la caz? 

— James Cordell. Cazul de la bancomat, de pe 22 
ianuarie. 

Winston mormăi un fel de hmmm, dar nu spuse nimic 
altceva. 

— Ce e? 

— Păi, ciudat. Eu am pus cazul la conservare, iar acum, 
brusc, eşti a doua persoană care mă întreabă, de ieri până 
azi. 

La naiba, se gândi McCaleb. Ştia cine sunase. 

— Keisha Russell, de la Times? 

— Exact. 

— Tot eu sunt filiera. Am rugat-o să-mi citească 
articolele despre Cordell. Dar, fireşte, n-am vrut să-i spun 
de ce. Probabil că de-aia te-a sunat pe tine. 

— Aşa m-am gândit şi eu. Oricum, am făcut pe proasta. 
la zi, cine-i prietena care te-a convins să faci asta? 

McCaleb îi povesti cum fusese rugat să investigheze 
uciderea Gloriei Torres şi cum ajunsese, din aproape în 
aproape, şi la cazul Cordell. Recunoscu şi că nu primise 
niciun fel de ajutor de la LAPD şi că ea, Winston, era 
singura alternativă. Omise intenţionat să-i spună că inima 
Gloriei Torres se afla în pieptul lui. 

— la spune-mi, am intuit corect? întrebă bărbatul, în cele 
din urmă. Există o legătură între cele două cazuri? ă 

Ezitând iniţial, Winston îi confirmă presupunerea. li mai 
spuse, de asemenea, că deocamdată cazul era la 
conservare, aşteptând elemente noi. 

— Ştii ce, Jaye, vin acum la tine. Sper să mă laşi să mă 
uit prin dosare, ca apoi să mă pot întoarce la Graciela 
Rivers şi să-i explic că s-a făcut tot ce a fost posibil. Nu 
vreau să fac pe eroul sau să dau lecţii cuiva. 

Winston nu spunea nimic. 

— Ce părere ai? întrebă McCaleb, într-un final. Ai timp 
azi? 

— Nu prea mult. Poţi să aştepţi puţin? 

— Sigur. 

Terry aşteptă cam un minut, timp în care se foi pe 
punte, privind spre apa întunecoasă pe care plutea barca. 

— Terry? 

— Eu. 

— Uite, trebuie să fiu la tribunal, în oraş, la ora 
unsprezece. Asta înseamnă că va trebui să plec de-aici la 
zece. Poţi veni până atunci? 

— Sigur. Pe la nouă-nouă şi un sfert, e bine? 

— Merge. 

— Bine, şi mersi. 

— Ştii, Terry, ţi-am rămas datoare pentru un lucru, aşa 
că de-aia am acceptat să ne vedem. Dar să ştii că n-ai să 
găseşti nimic aici. Un neisprăvit imbecil, care a tras cu 
revolverul. O porcărie cu trei chestii, nimic mai mult. 

— Cum adică? 

— Mă mai sună cineva. Hai, vorbim când vii. 


Înainte de a pleca, McCaleb ieşi pe chei şi se duse spre 
Double-Down. Barca asta le stătea în gât la toţi, şi asta 
fiindcă Lockridge o transformase într-un fel de magazie, 
unde depozita mai multe lucruri decât ar fi putut încăpea în 
mod normal. Trei scânduri de surf, două biciclete şi multe 
alte troace. 

Trapa era deschisă, dar McCaleb nu sesiză niciun fel de 
activitate. Îl strigă pe Buddy. Protocolul portuar interzicea 
accesul pe o barcă străină, dacă nu erai poftit. 

În cele din urmă, Buddy Lockridge scoase capul prin 
deschizătura trapei. Se pieptănase şi se îmbrăcase deja. 

— Buddy, ce program ai pentru azi? 

— Adică? Acelaşi ca întotdeauna. Un mare ou de gâscă. 
Ce te-ai fi aşteptat, să mă duc la bal, poate? 

— Ştii, uite, am nevoie de un şofer în următoarele zile, 
poate chiar pentru mai mult timp. Dacă te interesează, te- 
ai ales cu o slujbă. Plătesc zece dolari pe oră, plus mesele. 
Va trebui să-ţi iei ceva de citit, fiindcă vei sta în maşină să 
mă aştepţi, cât îmi rezolv problemele. 

Buddy ieşi cu totul afară. 

— Unde vrei să mergi? 

— La Whittier. Trebuie să plec într-un sfert de ceas. 
După aceea, nu ştiu încă. 

— Dar ce-i asta? Vreo anchetă cumva? ` 

McCaleb sesiză entuziasmul din ochii lui Buddy. li plăcea 
să citească romane polițiste, pe care i le povestea adesea 
vecinului său. Ei bine, de data asta avea să fie ceva real. 

— Mda, fac nişte investigații pentru cineva. Buddy, să 
ştii însă că n-am nevoie de un partener, ci doar de un şofer. 

— Gata, s-a făcut. Batem palma. Cu ce maşină mergem? 

— Dacă o luăm pe a ta, plătesc eu benzina. Dacă 
mergem cu Cherokee a mea, stau în spate, fiindcă are air- 
bag lateral, decizia îţi aparţine. Mie îmi convine oricum. 

Bonnie Fox îi interzisese lui McCaleb să şofeze, cel puţin 
nouă luni după operaţie. Încă nu se sudase bine tăietura. La 
suprafaţă, pielea se vindecase, dar dedesubt, rana de pe 
stern nu se cicatrizase complet. O ciocnire de volan sau o 
izbitură de la un air-bag puteau fi fatale, chiar şi într-un 
accident produs la viteză mică. 

— Păi, îmi place Cherokee, dar hai mai bine cu a mea, 
zise Buddy. Aş avea prea mult senzaţia de şofer, dacă tu te- 
ai planta pe bancheta din spate. 

În vara anului 1993, într-un vast afloriment de gresie, 
cunoscut sub numele de Vasquez Rocks, din Antelope 
Valley, în partea de nord a districtului Los Angeles, a fost 
găsit cadavrul unei femei, care zăcea acolo de câteva zile. 
Din cauza stării de descompunere, nu s-a putut stabili cu 
precizie dacă fusese vorba şi de o agresiune sexuală, 
nefiind însă exclusă această ipoteză. Cadavrul era 
îmbrăcat, dar chiloţii erau puşi pe dos, iar bluza avea 
nasturii prost încheiaţi - un indiciu clar al faptului că femeia 
nu se îmbrăcase singură sau că făcuse acest lucru în 
condiţii de mare stres. Moartea survenise prin sugrumare 
manuală, aceasta fiind cauza decesului în majoritatea 
omorurilor sexuale. 

Jaye Winston, detectiv la poliţia teritorială, conducea 
ancheta în cazul crimei din Vasques Rocks. Întrucât cazul 
nu s-a putut solda imediat cu arestarea făptaşului, Winston 
era decisă să desfăşoare în continuare nişte investigaţii 
asidue. Ambiţioasă, dar fără acel ego nemăsurat şi 
supărător, Jaye a luat legătura neîntârziat cu FBI, 
solicitându-le ajutorul. Cererea a fost transmisă secţiei 
specializate în uciderile în serie, aşa că în cele din urmă 
Jaye Winston a întocmit un raport al cazului destinat 
„Programului pentru prinderea criminalilor violenţi” (PPCV), 
care făcea parte din activitatea secţiei amintite. 

Prin acest raport, McCaleb a ajuns să o cunoască pe 
Winston. Dosarele referitoare la cazul amintit, pe care 
femeia le-a trimis în Quantico, i-au fost înmânate lui 
McCaleb. 

Cu ajutorul bazei de date computerizate a PPCV, care 
compară răspunsurile la un chestionar de 80 de întrebări 
referitoare la o anumită crimă cu răspunsurile din fişier - la 
fel ca şi studiul privind locul faptei şi fotografiile de la 
autopsie, McCaleb a descoperit multe similitudini între 

cazul Vasquez Rocks şi un alt omor, săvârşit în urmă cu un 
an, în zona trecătorii Sepulveda Pass din Los Angeles. Totul 
se potrivea - aceeaşi metodă de ucidere, cadavrul 
îmbrăcat, azvârlit într-un şanţ, precum şi multe alte 
amănunte şi nuanţe. McCaleb era convins că aveau de-a 
face cu acelaşi ucigaş în serie, care opera în zona Los 
Angeles. În ambele cazuri, s-a descoperit că victima fusese 
dată dispărută cu câteva zile înainte de data decesului. 
Asta însemna că ucigaşul o ţinuse pentru un timp 
prizonieră, pentru a-şi satisface probabil fanteziile sinistre. 

De la aceste constatări şi până la stabilirea unei 
conexiuni clare între cele două cazuri nu mai era decât un 
pas. Identificarea şi prinderea făptaşului constituiau, 
evident, următoarele etape. Cu toate acestea, nu se 
întâmplă nimic. Pe McCaleb îl mira intervalul lung de timp 
dintre cele două omoruri. „Subiectul necunoscut”, cum era 
numit oficial criminalul în documentele FBI, stătuse 
unsprezece luni fără îl apuce nevoia de a-şi satisface 
instinctele morbide, după acţionase, răpind o altă femeie. 
McCaleb  deducea, aşadar, că primul incident i se 
impregnase ucigaşului atât de nimic în minte, încât fantezia 
i s-a putut hrăni din asta aproape un an. Din programul de 
portretizare a criminalului în serie, pus la punct de FBI, se 
ştia că acest interval va deveni de fiecare dată tot mai 
scurt, ucigaşul ajungând să îşi caute prada mult mai repede 
decât la primele fapte. 

McCaleb a întocmit un profil al infractorului, dar atât el, 
cât şi Winston ştiau că nu le era de prea mare folos. Alb, 
sex bărbătesc, între douăzeci şi treizeci de ani, cu o slujbă 
şi o existenţă meschine, se presupunea că „subiectul 
necunoscut” avea nişte antecedente - crime pe motive 
sexuale sau comportament aberant. Dacă aceste 
antecedente includeau şi încarcerări pe perioade mai lungi 
însemna că profilul vârstei subiectului se modifica. 

Veşnic aceeaşi poveste. Profilurile PPCV erau de obicei 
extrem de precise, dar arareori duceau la prinderea 
suspectului. Profilul primit de Winston se potrivea cu sute, 

poate mii de bărbaţi din zona Los Angeles. Aşa că, după ce 
au fost epuizate toate indiciile, nu le mai rămânea decât să 
aştepte. McCaleb îşi făcu o însemnare despre caz în 
agendă, după care trecu la alte dosare. 

Anul următor, în martie, adică după opt luni de la ultima 
crimă, McCaleb dădu peste însemnarea din agendă, reciti 
dosarul şi o sună pe Winston. Nu se schimbase aproape 
nimic, în continuare, nu existau indicii şi nici suspecți. 
Bărbatul o îndemnă pe anchetatoare să înceapă o acţiune 
de supraveghere a locurilor unde fuseseră aruncate 
cadavrele şi a mormintelor celor două victime. Îi explică, 
totodată, că ucigaşul se apropia de încheierea ciclului şi că 
putea oricând ataca din nou. Asta fiindcă fantezia lui nu mai 
avea din ce să se hrănească. Nevoia de a retrăi senzaţia de 
putere şi control asupra altei fiinţe umane va deveni tot mai 
intensă şi mai greu de stăpânit. Faptul că „subiectul 
necunoscut” se părea că îmbrăcase cadavrele după fiecare 
crimă dovedea limpede că în mintea lui se dădea o luptă 
acerbă. Pe de o parte, îi era ruşine de fapta lui - în mod 
inconştient, căuta să ascundă ce făcuse, îmbrăcând-o la loc 
pe victimă. Se putea deduce că timp de opt luni din durata 
totală a ciclului criminalul era sfâşiat sufleteşte. Nevoia de 
a-şi manifesta din nou fanteziile şi ruşinea provocată de 
fapta săvârşită pentru asta constituiau cele două părţi care 
se luptau în el pentru supremație. O modalitate de a 
tempera pentru puţin timp impulsul de a ucide era 
revizitarea locurilor unde comisese crimele precedente, 
încercând astfel să-şi realimenteze fantezia secătuită. 
McCaleb avea intuiţia că ucigaşul se va întoarce la unul 
dintre locurile în care fuseseră azvârlite victimele sau că se 
va duce la mormintele acestora. Astfel, se putea simţi mai 
aproape de victime, potolindu-şi nevoia de a ucide din nou. 

Winston nu prea era dispusă să iniţieze o operaţiune de 
supraveghere în puncte multiple, doar pe baza intuiţiei unui 
agent FBI. McCaleb primise, însă, deja aprobare pentru el şi 
alţi doi agenţi pentru implicarea în acţiunea de 
supraveghere. Se bizuia, totodată, şi pe profesionalismul lui 

Winston, spunându-i că, dacă nu făcea acest lucru, risca să 
se gândească toată viaţa la faptul că supravegherea ar fi 
putut da roade, mai ales în eventualitatea în care „subiectul 
necunoscut” ataca din nou. Nevrând ca ulterior să aibă 
mustrări de conştiinţă, Winston a solicitat formarea unei 
echipe de supraveghere, cu contribuţia poliţiei teritoriale, a 
LAPD şi a FBI. În timpul pregătirilor, Winston constată că, 
din întâmplare, ambele victime erau îngropate în acelaşi 
cimitir din Glendale, cam la o sută de metri una de cealaltă. 
Aflând şi acest detaliu, McCaleb prezise că era posibil ca 
„Subiectul necunoscut” să îşi facă apariţia chiar la cimitir. 

Şi avea dreptate. In a cincea noapte de supraveghere, 
McCaleb, Winston şi alţi doi detectivi, care stăteau ascunşi 
într-un cavou, de unde se vedeau ambele morminte, au 
zărit un bărbat care s-a apropiat cu o furgonetă de cimitir, 
s-a dat jos din maşină şi a sărit peste poarta încuiată. 
Ţinând ceva sub braţ, tipul s-a dus spre mormântul primei 
victime, unde a rămas nemişcat timp de zece minute. După 
aceea, s-a îndreptat spre mormântul celei de-a doua 
victime. Aici, a desfăcut pe mormânt ceva ce semăna a sac 
de dormit, s-a aşezat pe el şi s-a rezemat de piatra 
funerară. Detectivii l-au lăsat în pace. Totul s-a filmat cu o 
cameră specială. La scurt timp, tipul s-a descheiat la 
pantaloni şi a început să se masturbeze. 

Până să se întoarcă la furgonetă, criminalul fusese deja 
identificat, pornind de la numerele de înmatriculare: Luther 
Hatch, 38 ani, grădinar în North Hollywood, eliberat în urmă 
cu patru ani din Folsom Prison, unde ispăşise o pedeapsă 
de nouă ani, pentru săvârşirea de viol. 

Subiectul încetase să mai fie „necunoscut”. Hatch a 
devenit un suspect bun de studiat. După ce din vârstă s-au 
scăzut anii de închisoare, a ajuns să se potrivească perfect 
cu profilul PPCV. A fost urmărit nonstop timp de trei 
săptămâni - inclusiv pe parcursul a încă două vizite la 
cimitirul din Glendale - până când, într-o seară, detectivii 
au intrat în acţiune, când individul încerca să urce cu forţa 
în furgonetă o tânără care pleca de la Sherman Oaks 

Galleria, în furgonetă, poliţia a găsit o rolă de bandă 
adezivă şi nişte fâşii lungi de material. După ce s-a primit 
mandatul de percheziţie, anchetatorii au întors practic pe 
dos interiorul maşinii, la fel ca şi apartamentul lui Hatch. Au 
prelevat fire de păr, fibre de material şi fluide uscate - 
probe care, prin ADN şi alte analize ştiinţifice, au fost legate 
ulterior de cele două victime ucise înainte. Poreclit imediat 
„omul cimitirelor” de către presa locală, Hatch şi-a ocupat 
locul în panteonul criminalilor în serie, care fascinează 
opinia publică. 

Experienţa şi intuiţiile lui McCaleb au ajutat-o pe Winston 
să rezolve cazul. Era un succes despre care şi acum se mai 
vorbea în Los Angeles şi Quantico. In seara în care l-au 
arestat pe Hatch, echipa de supraveghere a ieşit în oraş 
pentru a sărbători evenimentul. La un moment dat, Jaye 
Winston s-a întors spre McCaleb şi i-a zis: „iți rămân 
datoare, ca noi toţi, de altfel”. 


Buddy Lockridge se îmbrăcase pentru slujba de şofer al 
lui Terry McCaleb, de parcă s-ar fi pregătit să meargă la 
vreun club de noapte de pe Sunset Strip. Din cap până-n 
picioare, tot în negru. Până şi servieta era neagră. Stând în 
picioare, pe chei, lângă Double-Down, McCaleb se holbă 
lung la vecinul său, fără să spună nimic. 

— Care-i problema? 

— Nimic, hai să mergem. 

— Ce, nu-i bine cum sunt? 

— Ba da, dar nu mă aşteptam să te împopoţonezi aşa, 
doar ca să stai toată ziua în maşină. Te vei simţi 
confortabil? 

— Sigur. 

— Bun, atunci haidem. 

Maşina lui Lockridge era un Ford Taurus argintiu, vechi 
de şapte ani, dar bine întreţinut. În drum spre Whittier, 
încercă de trei ori să afle ce investiga McCaleb, dar de 
fiecare dată întrebările lui rămaseră fără răspuns. În cele 
din urmă, McCaleb izbuti să pună capăt şuvoiului de 

întrebări, aducând în discuţie subiectul lor preferat privind 
avantajele şi dezavantajele diferitelor ambarcaţiuni, cu şi 
fără pânze. Ajunseră la sediul poliţiei teritoriale în ceva mai 
mult de un ceas. Lockridge parcă maşina şi opri motorul. 

— Nu ştiu cât va dura, zise McCaleb. Sper că ţi-ai adus 
ceva de citit sau că ţi-ai luat măcar muzicuţa. 

— Sigur nu vrei să te însoțesc? 

— Uite ce e, Bud, cred că m-ai înţeles greşit. Nu am 
nevoie de un partener. Tot ce-mi trebuie e un şofer. leri, am 
cheltuit peste o sută de parai pe taxiuri. M-am gândit că 
banii ăştia ţi-ar prinde mai bine ţie, dar dacă ai de gând să 
mă pisezi cu tot felul de întrebări şi... 

— Bine, bine, îi tăie vorba Lockridge, ridicând mâinile, în 
semn că se dădea bătut. Voi sta cuminte aici şi voi citi. 
Gata cu întrebările. 

— Bun. Ne vedem mai târziu. 

McCaleb intră punctual în clădirea poliţiei, unde o găsi 
pe Jaye Winston aşteptându-l în zona recepţiei. Era o 
femeie atrăgătoare, cu câţiva ani mai mare decât el. Avea 
părul blond, drept şi tuns până la urechi. Zveltă şi subţire, 
purta un taior albastru şi o bluză albă. McCaleb nu o văzuse 
de aproape cinci ani, din seara în care sărbătoriseră 
arestarea lui Luther Hatch. După ce îşi dădură mâna, 
salutându-se, Winston îl conduse pe McCaleb într-o sală de 
conferinţe, în care se aflau o masă ovală şi şase scaune. 
Lipită de perete, mai era o măsuţă cu o cafetieră. În cameră 
nu era nimeni. Pe masă, stăteau un teanc gros de 
documente şi patru videocasete. 

— Vrei nişte cafea? întrebă Winston. 

— Nu, mersi, nu-mi trebuie. 

— Atunci, hai să începem. Am la dispoziţie douăzeci de 
minute. 

Se aşezară pe scaune, faţa în faţă, la masă. Femeia 
arătă spre teancul de documente şi spre casete. 

— Astea sunt toate pentru tine. După ce m-ai sunat, de 
dimineaţă, am făcut copii la tot ce am. 

— Zău?! Nemaipomenit, mersi. 

McCaleb trase teancul spre el, cu amândouă mâinile, de 
parcă ar fi umflat potul, la o partidă de pocher. 

— L-am sunat pe Arrango, la L.A., zise Winston. Mi-a 
spus să nu lucrez cu tine, dar i-am răspuns că eşti cel mai 
bun agent cu care am colaborat vreodată şi că ţi-am rămas 
datoare. E supărat, dar o să-i treacă. 

— Aici sunt materiale şi de la L.A.? 

— Da, am preluat diverse materiale unul de la celălalt. 
N-am mai primit nimic de la Arrango, de vreo două 
săptămâni, dar asta probabil fiindcă nu i-a mai apărut nimic 
nou. Cred că totul e la zi. Problema e că, deşi vezi 
maldărele astea de hârtii şi casete, mare lucru nu ştim. 

McCaleb împărţi în două teancul de dosare şi începu să 
le frunzărească. Îşi dădu seama că aproximativ două treimi 
proveneau din anchetele poliţiei teritoriale, iar restul de la 
LAPD. Arătă, apoi, spre videocasete: 

— Astea ce mai sunt? 

— Ai, aici, scena ambelor crime, la fel ca şi ambele 
împuşcături. Arrango mi-a zis că ţi-a arătat deja crima de la 
magazinul jefuit. 

— Da. 

— Ei bine, la noi, ai şi mai puţin. Pistolarul intră în cadru 
doar pentru câteva secunde. Suficient cât să vedem că 
purta pe faţă o mască de schi. Oricum, o ai aici, dacă vrei 
să te uiţi. 

— La crima voastră, tipul ia banii din bancomat sau de la 
victimă? 

— Din bancomat, dar de ce? 

— S-ar putea să mă folosesc de acest aspect, ca să obţin 
un ajutor din partea FBI, dacă voi avea nevoie. Tehnic 
vorbind, asta înseamnă că banii au fost luaţi din bancă, nu 
de la victimă. Deci, infracţiune federală. 

Winston mişcă din cap în semn că înţelesese. 

— Dar tu cum ai ajuns să faci legătura între cele două 
cazuri? Balistic? întrebă McCaleb, ştiind că timpul femeii era 
limitat şi dorind să obţină cât mai mult de la ea. 

Jaye răspunse afirmativ: 

80 


— Eram în plină anchetă, când, după câteva săptămâni, 
citesc ziarul şi găsesc un articol despre celălalt caz. Mi s-a 
părut că seamănă. Am sunat la L.A. şi am început să 
conlucrăm. Când o să vizionezi casetele, îţi vei da seama, 
Terry. Nu încape nicio îndoială. Acelaşi mod de operare, 
acelaşi revolver, acelaşi tip. Analiza balistică nu a făcut 
decât să confirme ceea ce ştiam deja. 

— Mă întreb de ce s-a obosit tipul să adune cartuşele 
goale, dacă ştia că indiciul putea porni de aici. Ce-a folosit? 

— Gloanţe de nouă milimetri. Cartuş de metal. In fine, e 
un obicei bun să nu-ţi laşi cartuşele pe oriunde. La cazul pe 
care l-am anchetat, glonţul a trecut prin victimă şi s-a înfipt 
într-un zid de beton, de unde l-am scos. S-a gândit probabil 
- sau poate a sperat - că va fi prea zdrobit, ca să mai poată 
fi supus unei comparații balistice. Aşa că, pistolar 
conştiincios, n-a lăsat nimic în urmă. 

McCaleb aprobă din cap, sesizându-i disprețul din voce 
la adresa infractorului. 

— Oricum, de fapt, nici nu prea contează, zise femeia. 
Cum îţi spuneam, uită-te la casete. Avem de-a face cu unul 
şi acelaşi tip. Nu-i nevoie de niciun fel de balistică, pentru 
a-ţi da seama de asta. 

— Care dintre voi a făcut totuşi analiza? 

— Care? Analiza balistică? 

— Da. La cine sunt probele. 

— La noi. Materialul referitor la cazul din L.A. e mai 
voluminos decât al nostru, dar cum noi am fost primii, am 
convenit să păstrăm aproape totul. In fine, nu s-au mai 
găsit similitudini şi cu alte asemenea incidente. 
Deocamdată, cel puţin. 

McCaleb se gândea să-i povestească despre computerul 
DRUG-FIRE de la FBI, dar realiză că nu venise încă 
momentul. Se hotărî să mai aştepte. Voia să vadă întâi 
benzile şi să studieze dosarele crimelor, înainte de a-i 
sugera ce să facă în continuare. 

Observă că Winston se uita la ceas. 

— Lucrezi singură la chestia asta? 

— Acum, da. L-am avut partener pe Dan Sistrunk. Îl ştii? 

— Ăăă, păi n-a fost în echipa de supraveghere din cavou, 
în seara aceea? 

— Exact, când îl pândeam pe Hatch. Era şi el acolo. 
Oricum, am lucrat împreună la chestia asta, până ce au 
survenit alte cazuri. Acum, mă ocup singură de anchetă. Ce 
noroc pe mine! 

McCaleb mişcă din cap, cu un aer înţelegător. Ştia ce 
însemna asta. Dacă echipa de detectivi nu rezolva repede 
un caz, rămânea doar unul cu pacostea asta pe cap. 

— Vei avea probleme, cumva, că mi-ai dat toate chestiile 
astea? 

— Nu. Căpitanul ştie cât de mult ne-ai ajutat la Lisa 
Mondrian. 

Lisa Mondrian era femeia găsită moartă în Vasquez 
Rocks. Lui McCaleb i se păru ciudat că Winston îi rostise 
numele. Era ceva straniu, întrucât, în general, poliţiştii 
caută să îşi depersonalizeze victimele. Li se pare mai 
suportabil aşa. 

— Da, căpitanul e locotenentul de atunci. Ştie că ţi-am 
rămas datori. Am vorbit cu el şi mi-a spus să-ţi dau 
materialele. Păcat că nu te-am putut răsplăti cu ceva mai 
bun decât ce vei găsi în chestiile astea. Nu-mi dau seama în 
ce măsură îţi vor fi de folos, Terry. Suntem în expectativă 
de atâta vreme. 

Asta însemna că aşteptau ca pistolarul să atace din nou 
şi să facă o greşeală, cum era de sperat. Din păcate, de 
obicei era nevoie de o nouă vărsare de sânge ca să poţi 
rezolva nişte omoruri mai vechi. 

— Păi, voi vedea ce-o să pot face cu toate informaţiile 
astea. Măcar am cu ce să-mi ocup timpul. Ce-ai vrut să spui 
la telefon, când ai zis „o porcărie cu trei chestii”? 

Winston se încruntă. 

— Avem de-a face din ce în ce mai des cu aşa ceva. Asta 
de când au băgat legea aia, cu cele trei atacuri, la 
Sacramento. Nu ştiu dacă, fiind pensionat, ai mai urmărit ce 
se întâmplă. Dar legea zice că, după trei condamnări pentru 

încălcarea legii, s-a terminat cu tine. 

— Exact, am auzit şi eu. 

— Ei bine, la unii nemernici efectul a fost să-i facă mai 
prudenţi. Aşa că au ajuns să omoare orice potenţial martor, 
când înainte se mulţumeau doar să jefuiască. Legiuitorul s- 
a gândit că prevederea cu cele trei condamnări îi va opri pe 
infractori să mai comită tot felul de ticăloşii. După părerea 
mea, însă, rezultatul a fost creşterea numărului de victime 
ucise, cum a fost cu James Cordell sau cei doi din magazin. 

— Deci tu crezi că acesta e motivul pentru care tipul a 
ucis? 

— Mie aşa mi se pare. Una dintre benzi, ai văzut-o. 
Niciun fel de ezitare. Mizerabilul acela a ştiut ce-o să facă, 
dinainte chiar să ajungă la bancomat sau să intre în 
prăvălie. Nu voia să rămână niciun martor. Deci, eu de la 
ipoteza asta am pornit. În orele din afara programului, m- 
am mai uitat prin dosare, căutând infractori cu două sau 
mai multe fărădelegi la activ. Cred că tipul cu mască de 
schi face parte din această categorie. A fost hoţ. Acum, e 
ucigaş şi hoţ. O evoluţie firească. 

— Şi n-ai avut noroc, până acum? 

— Cu ce, cu dosarele? Nu, deloc. Dar una din două - ori 
îl găsesc eu pe el, ori mă găseşte el pe mine. Nu e genul de 
individ care să se cuminţească brusc. Şi, având în vedere 
că a fost în stare să omoare un om pentru numai trei sute 
de dolari, e decis ca nici în ruptul capului să nu mai ajungă 
vreodată după gratii. Asta-i cert. Dar va mai ataca. Mă miră 
chiar că nu s-a întâmplat deja - au trecut două luni de la 
ultimul jaf. Dar să sperăm că, atunci când o va face, o s-o 
scrântească măcar un pic, ca să punem mâna pe el. Mai 
devreme sau mai târziu, aşa se va întâmplă. Dacă n-o să-l 
frec, de or să-i meargă fulgii, pe cuvânt. 

McCaleb aproba din cap. li plăcea angajamentul ăsta 
făcut la supărare. Era cu totul altceva decât felul în care 
vedea Arrango lucrurile. Se apucă să adune dosarele şi 
benzile, spunându-i lui Winston că o va suna după ce le va 
studia pe toate, ceea ce însemna vreo câteva zile. 

— Nicio grabă, îi zise femeia. Ne prinde bine tot ce vei 
reuşi să faci. 


Când McCaleb ajunse la Taurus, îl găsi pe Buddy 
Lockridge stând cu spatele la portiera şoferului şi cu 
picioarele întinse peste scaunul din dreapta. În timp ce 
cânta la muzicuţă, citea dintr-o carte pe care o avea 
deschisă în poală: /nspector Imanishi în acțiune. 

— Ai terminat destul de repede, remarcă Buddy. 

— Da, n-au fost prea multe de spus. 

Îşi puse stiva de dosare şi videocasete pe podea, între 
picioare. 

— Ce-s toate chestiile astea? 

— Nişte materiale, pe care trebuie să le parcurg. 

Aplecându-se, Lockridge se uită la dosarul de deasupra - 
raportul unui incident. 

— James Cordell, citi el, cu glas tare. Cine-i ăsta? 

— Buddy, încep să cred... 

— Ştiu, ştiu. 

Prinzând aluzia, se aşeză mai bine în scaun şi porni 
maşina, fără să mai întrebe nimic. 

— Bun, acum, încotro? 

— Mergem înapoi. La San Pedro. 

— Parcă ziceai că ai nevoie de mine câteva zile! N-o să 
mai pun nicio întrebare, îţi promit. 

— Nu-i vorba de asta. Am nevoie de tine, în continuare. 
Acum, însă, vreau să merg acasă şi să mă uit prin chestiile 
astea. 

Buddy azvârli cartea pe bord, puse muzicuţa în 
buzunarul de pe portieră şi acceleră. 

În salon, era mai multă lumină naturală decât dedesubt, 
în cabina unde îşi avea biroul, aşa că McCaleb se decise să 
lucreze aici, mai ales că avea un televizor şi un videoplayer 
montate într-un dulap de lângă peretele încăperii. Făcu 
ordine pe masă, o şterse cu un burete şi un şervet de 
hârtie, după care îşi aşeză teancul de dosare primite de la 
Winston. Îşi luă un carnet şi un creion bine ascuţit dintr-un 
sertar al biroului pentru hărţi şi le puse tot pe masă. 

Ajunse la concluzia că modalitatea ideală de a se 
documenta eficient era parcurgerea materialelor în ordinea 
cronologică. Asta însemna să înceapă cu cazul Cordell. 
Alese, aşadar, toate dosarele care se refereau la uciderea 
Gloriei Torres şi le puse deoparte. Pe urmă, sortă şi 
materialele rămase, făcând nişte stive mai mici - 
investigația inițială, inventarul probelor, interogatoriile 
ulterioare, indiciile moarte, rapoarte diverse, situaţii 
statistice şi rezumate săptămânale. 

Pe vremea când lucra la FBI, avea obiceiul de a-şi goli 
complet masa de lucru, pe care înşira apoi toate 
documentele referitoare la incidentul studiat. Cazurile 
proveneau de la departamentele de poliţie din toată partea 
de vest a SUA. Unele secţii trimiteau pachete groase şi 
voluminoase, iar altele doar câteva file. Intotdeauna cerea 
şi înregistrarea video de la locul faptei. Mari sau mici, toate 
dosarele povesteau acelaşi lucru. McCaleb era deopotrivă 
fascinat şi scârbit. Singur în micul lui birou, unde îşi ţinea 
sacoul atârnat de un cui după uşă şi revolverul în sertar, 
ajungea până la urmă să se enerveze şi să se înfurie, pe 
măsură ce citea materialele referitoare la un caz sau altul. 
Avea capacitatea, în general, de a ignora tot ce se petrecea 
în jurul lui, cu excepţia hărtiilor de pe masa de lucru. Cel 
mai bine lucra la biroul de la serviciu. Pe teren, era cel mult 
un agent mediocru, dar la masa de lucru era mult mai bun 

decât alţii. Ori de câte ori deschidea copertele unui nou 
dosar, simţea o emoție plăcută, ştiind că începea iarăşi 
vânătoarea pentru prinderea răufăcătorilor. Simţi şi acum 
aceeaşi emoție, când începu să citească. 


Lui James Cordell nu-i lipsea nimic - familie, o casă 
frumoasă, maşini, sănătate bună şi o slujbă bine plătită, 
care îi permitea soţiei să fie casnică şi să aibă grijă de cele 
două fiice ale lor. Inginer de profesie, deţinea o firmă 
privată care încheiase un contract cu autorităţile statului 
pentru întreţinerea integrităţii structurale a sistemului de 
apeducte care asigura distribuţia apei de la zăpada topită 
din munţi la rezervoarele care aprovizionează reţeaua de 
apă din Southern California. Locuia în Lancaster, în partea 
de nord-est a districtului Los Angeles, de unde nu avea de 
mers decât o oră şi jumătate cu maşina până la orice punct 
al reţelei de apă. In seara zilei de 22 ianuarie, venea acasă 
după efectuarea unei verificări a segmentului Lone Pine din 
apeductul de beton. Era zi de leafă, aşa că s-a oprit la filiala 
Regional State Bank, aflată la circa un kilometru de casă. 
Salariul îi fusese virat automat, or el avea nevoie de bani 
cash. A fost împuşcat, însă, în cap, în faţa bancomatului, 
înainte ca banii să fie aruncaţi afară din ATM. Ucigaşul a 
fost cel care a înşfăcat bancnotele nou-nouţe de douăzeci 
de dolari, înainte ca acestea să iasă din aparat. 

McCaleb realiză de la bun început, în timp ce citea 
relatarea iniţială a crimei, că presei îi fusese furnizată o 
versiune  „sterilizată” a evenimentelor. Împrejurările 
descrise în articolul din Times, pe care Keisha Russell i-l 
citise în ziua precedentă, nu se potriveau perfect cu faptele 
din raport, în articol, se spunea că trupul inert al lui Cordell 
fusese găsit după cincisprezece minute de la împuşcătură. 
Potrivit raportului de la poliţie, victima a fost găsită aproape 
imediat de către un client venit la ATM, care oprise maşina 
în parcarea din faţa băncii, exact în momentul în care alt 
vehicul - foarte probabil, cel al ucigaşului - ieşea de-acolo 
în mare viteză. Martorul, identificat în persoana lui James 

Noone, a sunat imediat după ajutor, pe telefonul celular din 
maşină. 

Întrucât apelul a fost transmis printr-un repetor de 
impulsuri, operatoarei de la 911 nu i s-a afişat automat 
amplasarea exactă a locului de unde se suna. A trebuit să 
obţină aceste informaţii după metoda tradiţională - adică, 
manual -, reuşind să transpună două numere ale adresei 
date de Noone, atunci când a expediat ambulanta la locul 
faptei. În declaraţia sa, martorul a spus că a văzut 
neputincios cum maşina Salvării a trecut fulgerător pe 
lângă el, oprindu-se la câteva străzi mai încolo. Aşa că a 
trebuit să sune din nou, dând peste o altă operatoare, 
căreia i-a povestit totul de la capăt. Ambulanţa a fost 
redirecţionată, dar, când a ajuns la locul crimei, Cordell 
murise deja. 

Citind raportul iniţial, McCaleb nu izbuti să se 
dumirească dacă întârzierea salvării avusese sau nu vreo 
importanţă. Cordell fusese grav rănit la cap. Chiar dacă 
medicii ar fi ajuns, poate, cu zece minute mai devreme, tot 
nu se ştie dacă ar mai fi putut face ceva. Puțin probabil ca 
decesul să fi putut fi evitat. 

Totuşi, rateul celor de la 911 constituia exact genul de 
subiect după care presa se dă în vânt. Aşa că 
Departamentul de poliţie, probabil chiar şeful lui Jaye 
Winston, decisese să nu furnizeze şi această informaţie. 

Acţiunea nereuşită a salvării reprezenta o chestiune 
colaterală, fără prea mare interes pentru McCaleb. 
Interesant era faptul că măcar existau un martor parţial şi o 
descriere a vehiculului. Din cele declarate de Noone, acesta 
a fost. Aproape învăluit într-un nor negru de fum, în 
momentul în care a oprit în parcare. După descrierea lui, 
vehiculul care tocmai demara din faţa băncii era un Jeep 
Cherokee negru, model nou. Pe şofer îl zărise doar o 
fracțiune de secundă, neputând spune decât faptul că era 
alb şi cu părul cărunt sau cu ceva cenuşiu pe cap.. 

Raportul iniţial nu pomenea de un alt martor. Inainte de 
a trece la rapoartele suplimentare şi la concluziile 

autopsiei, McCaleb se decise să se uite la casetele video. 
Porni televizorul şi videocasetofonul, punând întâi banda 
filmată cu camera de supraveghere de la ATM. 

Ca şi în cazul înregistrării de la Sherman Market, în 
partea de jos a imaginii era afişată ora. Filmarea se făcuse 
cu un obiectiv superangular de tip „ochi de peşte”, care 
distorsiona imaginea, din cauza perspectivei curbiliniare. 
Un bărbat, despre care McCaleb presupunea că era James 
Cordell, apăru în cadru şi vâri un card în bancomat. Faţa lui, 
foarte aproape de camera de luat vederi, acoperea în mare 
parte tot ecranul. Un defect de proiectare, doar dacă 
adevăratul scop al camerei nu era surprinderea jafurilor, ci 
a feţei meşterilor în fraude, care foloseau carduri furate sau 
falsificate. 

În timp ce tasta codul PIN, Cordell avu o ezitare şi privi 
peste umărul drept, ceea ce lăsă să se vadă în imagine 
Jeepul Cherokee intrând în parcare. Termină de introdus 
toate datele tranzacţiei, în timp ce pe faţă îi apăru o 
expresie de nelinişte. Nimănui nu-i place să meargă la 
bancomat pe întuneric, fie şi dacă e vorba despre un aparat 
bine luminat şi amplasat într-un cartier cu o rată mică de 
infracţionalitate. Singurul bancomat pe care McCaleb îl 
folosea era un aparat plasat într-un supermarket deschis 
nonstop, unde agenţii de securitate şi numeroşii clienţi 
descurajau tâlhăriile. Cordell aruncă o privire îngrijorată 
peste umărul stâng, dădu din cap spre cineva din afara 
cadrului, după care se uită din nou la aparat. Imaginea celui 
pe care îl văzuse nu-l alarmase nicidecum mai mult. 
Pesemne că ucigaşul nu-şi pusese încă masca de schi. În 
ciuda calmului exterior, Cordell privea fix spre locul de 
unde trebuia să iasă banii, rugându-se probabil ca 
operaţiunea să se isprăvească mai repede. 

Pe urmă, aproape imediat, pe ecran apăru revolverul, 
peste umărul lui Cordell, atingându-i scurt tâmpla stângă, 
înainte ca glonţul care i-a luat viaţa să fie tras. Din cauza 
împuşcăturii, sângele a ţâşnit afară, împroşcându-se pe 
obiectivul camerei, pe urmă victima a fost proiectată în 

dreapta-faţă,  izbindu-se probabil de zidul de lângă 
bancomat, pentru ca apoi să se prăvălească la pământ. 

Pistolarul apăru pe ecran şi înşfacă banii, în momentul în 
care ieşiră din ATM. La această fază, McCaleb apăsă pe 
buton, încremenind imaginea. Tot cadrul era umplut de 
pistolarul mascat. Purta combinezon negru şi mască, exact 
ca ucigaşul Gloriei Torres. Cum spusese şi Winston, nici nu 
mai era nevoie de vreo analiză balistică. Aceasta n-ar fi 
făcut decât să confirme pe baze ştiinţifice ceea ce Winston, 
iar acum şi McCaleb ştiau instinctiv. Aceeaşi vestimentaţie, 
aceeaşi metodă de operare, aceiaşi ochi siniştri în spatele 
măştii. 

Bărbatul apăsă din nou pe buton, iar banda continuă să 
se deruleze. Înşfăcând banii din aparat, pistolarul rosti 
parcă nişte cuvinte, numai că de data asta nu avea faţa 
spre obiectivul camerei, cum se întâmplase în cazul 
crimelor de la Sherman Market. Parcă mai degrabă vorbea 
de unul singur. 

Criminalul se trase iute în stânga ecranului şi se aplecă 
să ridice ceva. Cartuşul gol. Pe urmă, o zbughi în dreapta şi 
dispăru din cadru. McCaleb continuă să privească. Singura 
figură de pe ecran era trupul inert al lui Cordell, pe asfaltul 
de sub bancomat. lar singura mişcare era balta de sânge 
din jurul capului, care se mărea văzând cu ochii. Găsind o 
adâncitură în trotuar, sângele începu să se scurgă spre 
rigolă. 

După un minut, apăru un bărbat care se aplecă 
deasupra victimei. James Noone. Era pleşuv pe creştetul 
capului şi purta nişte ochelari cu rame subţiri. Atinse gâtul 
rănitului, după care se uită în jur, ca să se asigure că nu îl 
pândea nicio primejdie. Pe urmă, sări în picioare şi dispăru, 
probabil pentru a suna la salvare. După o jumătate de 
minut, Noone reapăru. Aştepta ambulanţa. În acest 
răstimp, bărbatul îşi tot răsuci capul într-o parte şi-n alta, 
temându-se probabil că, dacă ucigaşul nu se aflase în 
maşina care demarase în trombă, asta era încă prin 
apropiere. In cele din urmă, ceva îi atrase atenţia spre 

carosabil. Deschise gura, într-un urlet mut, fluturând din 
mâini, în momentul în care ambulanţa trecu mai departe. 
Pe urmă, o luă iarăşi din loc, dispărând din cadru. 

Peste şapte minute, judecând după afişajul benzii, 
ecranul se animă din nou. Doi medici de la ambulanţă 
apărură lângă Cordell. Verificară pulsul victimei şi reacţia 
pupilei. li desfăcură cămaşa la piept, iar unul dintre ei îl 
ascultă cu stetoscopul. Un al treilea ins, infirmier, apăru cu 
o targă pe rotile. Dar unul dintre cei doi medici anunţă 
decesul victimei. 

După alte câteva momente, ecranul rămase gol. 

Făcând o scurtă pauză, ca un gest de reverență, 
McCaleb puse în continuare înregistrarea de la locul faptei, 
făcută, în mod cert, cu o cameră video manuală. La 
început, câteva cadre prezentau clădirea băncii şi strada. În 
parcare se aflau două vehicule: un Chevy Suburban alb şi 
prăfuit şi un automobil mai mic, care aproape nici nu se 
vedea. McCaleb presupuse că Suburban-ul alb era al lui 
Cordell - masiv şi grosolan, plin de praf de la drumurile de 
ţară parcurse de-a lungul apeductului. Presupuse, de 
asemenea, că celălalt automobil aparţinea martorului, 
James Noone. 

Pe bandă apăru apoi bancomatul, imaginea coborând 
încet spre trotuarul pătat de sânge, de dedesubt. Trupul lui 
Cordell zăcea pe jos, acolo unde îl găsiseră medicii care nu 
mai putuseră face nimic pentru a-l salva. Cadavrul nu era 
acoperit. Avea pieptul gol, care se vedea din cămaşa 
desfăcută în faţă. 

În următoarele minute, banda prezentă pe rând diferite 
faze ale investigaţiilor de la locul faptei. Mai întâi, un 
criminalist măsură şi fotografie locul, pe urmă anchetatorii 
se ocupară de cadavru, îl înfăşurară într-un sac mare de 
plastic şi îl transportară de-acolo cu o targă. În sfârşit, în 
imagine se iviră din nou criminalistul şi un specialist în 
profilaxie, care începură să analizeze locul faptei, în căutare 
de noi probe şi amprente. Într-o imagine, la un moment dat, 
se putea observa cum criminalistul scobea în zidul de lângă 

ATM, cu o mică ţepuşă de metal, pentru a scoate cartuşul 
gol. 

În final, o surpriză la care McCaleb nu se aşteptase: 
operatorul înregistrase pe bandă prima declaraţie a lui 
James Noone. Martorul se afla în picioare, în colţul clădirii 
băncii, lângă un telefon public, şi vorbea cu un poliţist în 
uniformă. Cam la treizeci şi cinci de ani, Noone părea, prin 
comparaţie cu polițistul, scund şi voinic. Avea pe cap o 
caschetă de baseball. Era agitat şi surescitat de ceea ce 
văzuse, dar şi vizibil enervat de încurcătura cu ambulanţa 
care nu nimerise de la bun început la locul crimei. 
Înregistrarea începea de undeva de la mijlocul discuţiei 
celor doi. 

— Nu vreau să spun decât că avea şansa să scape cu 
viaţă. 

— Da, domnule, înţeleg. Sunt convins că acest aspect va 
fi bine analizat. 

— Adică, eu cred că trebuie investigat cu atenţie tot ce 
s-a întâmplat - cum de a fost posibil, mai ales că, de fapt, 
cât e până la spital, jumătate de kilometru sau aşa ceva?! 

— Ştim şi noi acest lucru, domnule Noone, zise polițistul, 
cu multă răbdare. Acum, dacă aţi vrea să mergem mai 
departe, îmi puteţi spune dacă, înainte de a vedea 
cadavrul, aţi mai observat ceva? Ceva ciudat, bineînţeles. 

— Da, l-am văzut pe tip. In fine, aşa cred. 

— Care tip, vă rog? 

— Hoţul. Am văzut maşina aia, care pleca din parcare. 

— Îmi puteţi spune cum arăta, domnule? 

— Sigur, un Cherokee negru. Ultimul model. Nu din alea 
care arată ca o cutie de pantofi. 

— Poliţaiul părea uşor derutat, dar McCaleb înţelese că 
Noone se referea la un Grand Cherokee. Avea şi el o 
maşină la fel. 

— Eu tocmai parcam, când tipul a ţâşnit cu namila aia de 
maşină, de-aici, gata să mă lovească, zise Noone. Ce 
dobitoc! L-am claxonat, după care am oprit maşina şi am 
dat de omul ăsta acolo. Am telefonat de pe mobil, dar s-a 

dus dracului totul. 

— Da, domnule. Vreţi, vă rog, să vă controlaţi limbajul? 
S-ar putea ca această înregistrare să ajungă într-o bună zi 
la tribunal. 

— Oh, da, scuze. 

— Haidem să revenim la discuţia despre maşină. Aţi 
văzut cumva numărul de înmatriculare? 

— Nici măcar n-am încercat. 

— Câte persoane erau înăuntru? 

— Una, cred, şoferul. 

— Bărbat sau femeie? 

— Bărbat. 

— MI-I puteţi descrie? 

— Nu prea m-am uitat. Incercam doar să scap cu maşina 
neşifonată. 

— Ce rasă? Alb? Negru? Asiatic? 

— Oh, era alb. De asta sunt aproape convins. Dar nu i- 
am văzut trăsăturile, aşa că n-aş putea spune cum arăta. 

— Dar părul? 

— Sur. 

— Sur? 

Polițistul repetase cuvântul, vădit mirat. Un hoţ bătrân. | 
se părea mai mult decât neobişnuit. 

— Aşa cred, zise Noone. Totul s-a petrecut foarte 
repede. Nu pot fi prea sigur, totuşi. 

— N-avea cumva pălărie? 

— Da, se poate să fi avut ceva pe cap. 

— Ce înţelegeţi prin „sur”? 

— Păi, cenuşiu, gri, indiferent că era doar părul sau avea 
o pălărie. Nu-mi pot da seama. 

— În regulă, altceva? Purta cumva ochelari? 

— Ăăă, nu ştiu, ori n-am remarcat, ori n-am dat 
importanţă. V-am zis, de fapt nu mă uitam la tip. În plus, 
automobilul avea geamuri fumurii. Singura dată când l-am 
văzut bine a fost prin parbriz, or asta n-a durat decât o 
secundă. Atunci când venea ţintă spre mine. 

— Bine, domnule Noone. Ne-aţi fost de ajutor. Va fi 

nevoie să ne daţi şi o declaraţie oficială. Probabil că şi 
detectivii vor dori să mai discute cu dumneavoastră. Există 
vreun inconvenient? 

— Nu, dar ce veţi face, totuşi? Vreau să fiu de folos. Am 
încercat să fiu de ajutor. Nu mă deranjează să dau 
declaraţii şi să răspund la întrebări. 

— Vă mulţumesc, domnule. Un poliţist vă va conduce la 
sediul nostru din Palmdale. Detectivii vor discuta cu 
dumneavoastră acolo. Vor veni cât mai repede cu putinţă. 

— Bine, în regulă. Cum rămâne cu maşina mea? 

— Vă va aduce cineva înapoi, după ce terminaţi. 

Banda se încheia aici. McCaleb o scoase din 
videocasetofon, gândindu-se la ce văzuse, auzise şi citise 
până acum. | se părea ciudat faptul că poliţia regională nu 
pomenise nimic presei despre Jeep-ul negru. Trebuia să o 
întrebe despre asta pe Jaye Winston. Işi notă problema pe 
carnetul unde scrisese deja o serie de întrebări, după care 
trecu la celelalte materiale pe care le mai avea despre 
Cordell. 

Inventarul probelor de la locul crimei consta dintr-o 
singură pagină, aproape albă - cartuşul gol scos din zid, 
vreo şase amprente prelevate de pe bancomat şi fotografii 
ale unor urme de anvelope, posibil de la automobilul 
pistolarului. Tot aici era inclusă şi banda video de la ATM. 

Prinse cu nişte agrafe de raport erau câteva fotografii 
ale bancomatului şi ale imaginii video cu arma ţinută de 
mâna criminalului peste umărul victimei. Într-un raport 
auxiliar de la laboratorul de criminalistică se spunea că, în 
opinia tehnicianului, urmele de cauciucuri se aflau pe asfalt 
de câteva zile, aşa că nu erau de niciun ajutor pentru 
investigația crimei. 

Raportul balistic descria tipul armamentului folosit - 
glonţ de nouă milimetri Federal FMJ. Capsată de raport, se 
afla fotocopia unei pagini de la autopsie, care prezenta un 
desen al craniului văzut de sus. Pe desen era marcată 
traiectoria  glonţului prin creierul lui Cordell. Glonţul 
pătrunsese prin tâmpla stângă-faţă, trecând apoi în linie 

dreaptă prin lobul frontal şi ieşind afară prin zona tâmplei 
drepte. Dâra lăsată de glonţul în mişcare avea circa doi 
centimetri lăţime. Citind aceste detalii, McCaleb se gândi că 
întârzierea ambulanţei fusese, poate, ceva pozitiv, până la 
urmă. Dacă ar fi reuşit să-l mai salveze pe Cordell, acestuia 
i-ar fi fost dat să rămână toată viaţa legat de nişte aparate, 
în vreun centru medical unde pacienţii trăiau ca nişte 
legume... 

Raportul balistic mai conţinea şi o fotografie mărită a 
armei. Deşi cea mai mare parte a acesteia era ascunsă 
între degetele înmănuşate ale ucigaşului, experţii în 
armament ai poliţiei regionale reuşiseră să o identifice: un 
pistol de nouă milimetri Heckler & Koch P7, cu o ţeavă de 
zece centimetri şi finisaj de nichel. 

Modelul armei îl miră mult pe McCaleb. Tipul de revolver 
HK P7 era destul de scump, cam la o mie de dolari, deci 
nicidecum genul de armă cu care te întâlneşti în crimele 
săvârşite pe stradă. Presupuse ce gândise probabil Jaye 
Winston - că arma fusese procurată ceva mai înainte, prin 
jaf sau  efracţie. McCaleb frunzări restul rapoartelor 
suplimentare: într-adevăr, Winston se documentase în 
privinţa unor infracţiuni comise în zonă, în care fusese 
vorba despre furtul unui HK P7. După toate aparențele, nu 
dusese mai departe investigația în această direcţie. 
Realitatea era că multe furturi de arme nici nu erau 
reclamate la poliţie, în primul rând din cauza faptului că 
păgubaşii le deţinuseră ilegal. Dar, asemeni lui Winston, 
McCaleb studie lista furturilor raportate la poliţie - doar 
cinci, în ultimii doi ani, ca să vadă dacă numele sau 
adresele îi sugerau ceva sau nu. Nimic. Toate erau cazuri 
deschise, fără niciun suspect. Pe scurt, un impas. 

După lista cu armele sustrase, se afla un alt raport, în 
care erau înşirate toate automobilele Grand Cherokee 
negre, furate în district, în ultimul an. Probabil că şi pe 
Winston o contrariase marca maşinii - un vehicul scump, 
folosit într-o crimă măruntă. Toate argumentele, considera 
McCaleb, pentru a presupune că era vorba despre o maşină 

furată. Pe listă figurau 24 de automobile Cherokee, dar 
nicio altă menţiune privind mersul anchetelor. Poate că 
Winston se răzgândise în această privinţă, după ce 
descoperise legătura cu cazul Torres. După descrierea 
făcută de către „bunul samaritean”, şi vehiculul care 
plecase atunci de la magazinul în care se săvârşiseră 
crimele putea fi tot un Cherokee. In acest caz ucigaşul avea 
în continuare aceeaşi maşină, ceea ce însemna că nuera 
vorba despre un automobil furat. 

Alături, pe masă, se mai afla şi dosarul cu rezultatele 
autopsiei, pe care McCaleb îl răsfoi repede. Ştia, din 
experienţă, că 90 din orice raport de la o autopsie cuprinde 
o descriere amănunțită a procedurii, identificând 
caracteristicile organelor interne ale victimei şi starea 
sănătăţii, în momentul decesului. De cele mai multe ori, 
interesant era doar rezumatul. Dar în cazul Cordell, până şi 
această parte a autopsiei era irelevantă, fiind mult prea 
evidentă. Găsi, oricum, rezumatul şi citindu-l dădu din cap, 
atotcunoscător, fiindcă ştia deja ce scria acolo. Leziunile 
masive suferite de Cordell la creier au dus la decesul 
victimei, la câteva minute după împuşcătură. 

McCaleb puse deoparte dosarul de la autopsie. 
Următorul teanc de rapoarte se ocupa de teoria lui Winston 
privind cele „trei atacuri”. Convinsă că ucigaşul era un fost 
puşcăriaş recidivist, Winston studiase toate cazurile unor 
infractori eliberaţi condiţionat, în Van Nuys şi Lancaster, 
care erau albi şi mai aveau la activ încă două condamnări. 
La o nouă arestare, toţi aceşti indivizi intrau sub incidenţa 
legii celor trei atacuri. Şaptezeci şi una de persoane se 
încadrau în această categorie, în cele mai apropiate zone 
geografice de locul celor două jafuri dublate de omoruri. 

In săptămânile ce au urmat celor două infracţiuni, 
Winston şi alţi poliţişti parcurseseră pe îndelete lista 
amintită. 

Potrivit datelor menţionate în rapoarte, fuseseră în vizită 
la fiecare dintre indivizii de pe listă. Dintre cei șaptezeci şi 
unu de posibili suspecți, numai şapte nu au putut fi găsiţi. 

Acest lucru sugera că îşi încălcaseră cuvântul dat la 
eliberarea din puşcărie şi că părăsiseră probabil zona sau, 
dacă nu, poate se ascundeau, fiind foarte posibil să 
săvârşească noi jafuri şi omoruri. Aceştia au fost daţi în 
căutare, folosindu-se bazele de date computerizate ale 
tuturor secţiilor de poliţie. Dintre indivizii de pe listă, care 
au putut fi contactaţi, prin discuţiile și investigaţiile iniţiale 
s-a stabilit că aproape nouăzeci la sută aveau alibi. Restul 
de opt s-au putut disculpa prin intermediul altor metode de 
anchetă - în primul rând, diferenţa fizică dintre ei şi 
pistolarul înregistrat pe casetă. 

Cu excepţia celor şapte indivizi, care nu putuseră fi 
găsiţi, linia anchetei bazate pe teoria celor trei atacuri 
ajunsese într-un punct mort. S-ar fi zis că Winston aştepta 
ca unul dintre cei şapte tipi să îşi facă apariţia şi să se 
dovedească legătura acestuia cu crimele din cele două 
cazuri. 

McCaleb trecu mai departe la restul rapoartelor din cazul 
Cordell. Mai existau două interogatorii ulterioare cu James 
Noone, la Star Center. Răspunsurile lui nu aduceau nimic 
nou faţă de prima discuţie de la locul faptei, nici măcar în 
privinţa şoferului care plecase cu Jeep-ul Cherokee din 
parcarea băncii. 

Dosarele mai conţineau o schiţă a locului crimei şi patru 
interogatorii pe teren, cu patru indivizi care conduceau 
nişte automobile Cherokee, negre, care fuseseră opriţi în 
trafic, la un ceas după săvârşirea crimei de la ATM, în 
Lancaster şi Palmdale. Datele personale ale fiecăruia 
fuseseră verificate imediat pe computer şi, constatându-se 
că nu ridicau nicio problemă, li se dăduse voie să plece. 
Apoi, rapoartele respective îi fuseseră înaintate lui Winston. 

Ultimul material citit de McCaleb constituia cel mai 
recent rezumat săptămânal întocmit de Winston. Era scurt 
şi la obiect. 

„Nu avem noi indicii sau suspecți, până la această dată. 
Ofiţerul însărcinat cu rezolvarea cazului aşteaptă informaţii 
suplimentare, care ar putea duce la identificarea unui 

suspect.” 

Vasăzică, Winston ajunsese cu spatele la zid. Aştepta. 
Avea nevoie de sânge proaspăt. 

Bătând darabana pe masă, McCaleb se gândea la ceea 
ce citise până acum. Era de acord cu acţiunile întreprinse 
de Winston, dar încerca să îşi dea seama ce omisese şi ce 
altceva s-ar mai fi putut face. Îi plăcea teoria ei cu cele trei 
atacuri şi îi înţelegea dezamăgirea că, din cei 71 de 
suspecți, nu putuse localiza pe nimeni. Îl deranja, totuşi, 
faptul că majoritatea se disculpaseră printr-un alibi. Cum 
era posibil ca atâţia ticăloşi, care fuseseră capabili să 
lovească deja de două ori, aveau pregătit câte un alibi 
pentru două cazuri de jaf cu omor? Nu se bizuise niciodată 
pe alibiuri, pe vremea când lucra la FBI, fiindcă nu-i inspirau 
niciun fel de încredere. Ştia că orice mincinos poate născoci 
un alibi. 

Brusc, lui McCaleb îi veni o idee. Îşi plimbă degetul în 
lungul teancului cu dosarele referitoare la cazul Cordell. 
Nici nu avea nevoie să le mai deschidă, fiindcă ştia că lucrul 
la care se gândea acum nu se găsea între filele lor. Îşi dădu 
seama că Winston nu îşi verificase diferitele teorii şi prin 
nişte comparații geografice. 

Se ridică în picioare şi părăsi barca. Când ajunse la 
ambarcaţiunea lui Buddy Lockridge, îşi găsi vecinul cârpind 
o ruptură de la un costum de scafandru. 

— Hei, vrei o slujbă? 

— Un tip de la dana milionarilor vrea să-i curăţ barca. 
Uite, ăla de-acolo. Dar, dacă vrei să te duc undeva cu 
maşina, pot să mă ocup de asta mai târziu. E genul de 
vilegiaturist de weekend, o dată pe lună. 

— Nu, nu-i nevoie. Voiam să ştiu dacă ai vreun Thomas 
Brothers, să-mi dai şi mie. Al meu e în maşină, or n-am chef 
să dau prelata la o parte, ca să-l scot de-acolo. 

— Da, sigur, e în torpedo. 

Lockridge vâri mâna în buzunar, de unde-şi scoase 
cheile maşinii, pe care i le azvârli lui McCaleb. În drum spre 
Ford-ul Taurus, bărbatul aruncă o privire spre dana 

milionarilor - un chei lung şi spaţios, unde puteau ancora 
iahturile mai mari, venite la Cabrillo Marina. ldentifică 
imediat vasul despre are îi spusese Buddy - un Bertram 60, 
absolut superb. Ştia că proprietarul, care se folosea de vas 
o dată pe lună, îl cumpărase probabil cu vreun milion şi 
jumătate de dolari. 

După ce luă atlasul cu hărţi, McCaleb îi înapoie cheile lui 
Buddy, apoi se duse înapoi pe ambarcaţiunea sa, 
pregătindu-se să lucreze din nou cu dosarele aferente 
cazului Cordell. In primul rând, mai parcurse o dată 
rapoartele privind furturile de Cherokee şi pistoale HK P7. 
Numerotă fiecare furt, apoi, în funcţie de adresă, îl însemnă 
pe pagina respectivă din atlasul cu hărţi. După aceea trecu 
la lista cu suspecţii de „trei atacuri”, utilizând aceeaşi 
metodă pentru a marca adresa locuinţei şi a serviciului 
fiecărui individ. In sfârşit, ajunse şi la însemnarea celor 
două jafuri cu omor. 

Toată treaba asta îi luă aproape un ceas. Când termină, 
încercă să îşi stăpânească emoția. Unul dintre cele 71 de 
nume se remarca evident ca fiind relevant din punct de 
vedere geografic pentru crimele de la Sherman Market şi 
furtul unui HKP7. 

Tipul se numea Mikail Bolotov, un emigrant rus de 31 de 
ani, care făcuse deja de două ori puşcărie, în California, 
pentru nişte jafuri armate. Bolotov trăia şi lucra în Canoga 
Park. Locuinţa lui era dincolo de DeSoto, lângă Sherman 
Way, cam la un kilometru distanţă de prăvălia în care 
fuseseră omorâţi Gloria Torres şi Chan Ho Kang. Lucra la o 
fabrică de ceasuri, amplasată pe Winnetka, foarte aproape 
de aceeaşi prăvălie. Şi, în fine, ceea ce îl entuziasmă 
practic pe McCaleb era faptul că locul de muncă al rusului 
se afla, totodată, la câteva străzi distanţă de o casă din 
Canoga Park, de unde în decembrie se furase, printre 
altele, şi un revolver HK P7. Citind raportul jafului respectiv, 
Terry reţinu că intrusul luase câteva daruri de sub pomul de 
Crăciun, inclusiv un pistol nou HK P7 învelit frumos, pe care 
proprietarul casei voia să i-l dăruiască soţiei - cadoul ideal 

de Crăciun, pentru zona L.A. Hoţul nu lăsase amprente sau 
alte urme. 

McCaleb citi cu atenţie tot dosarul rusului. Bolotov 
săvârşise multe acte violente, dar de trei ani, de când 
fusese eliberat din închisoare, nu mai apăruseră la adresa 
lui suspiciuni de crimă sau încălcări ale legii. Cu 
regularitate, se prezenta la poliţie la datele fixate şi, în 
aparenţă, ducea o existenţă exemplară. 

Bolotov fusese interogat în cazul Cordell, la locul de 
muncă, de către doi detectivi - Ritembaugh şi Aguilar. 
Discuţia avusese loc la două săptămâni după uciderea lui 
Cordell şi cu aproape trei săptămâni înainte de crimele din 
Sherman Market. De asemenea, se părea că interogatoriul 
se desfăşurase înainte ca Winston să obţină lista furturilor 
de HK P7. Acesta era motivul, presupunea McCaleb, pentru 
care anchetatorii nu sesizaseră importanţa coordonatelor 
geografice ale lui Bolotov. 

După toate aparențele, răspunsurile lui Bolotov fuseseră 
suficiente pentru a elimina orice suspiciune, iar patronul lui 
îi putuse furniza un alibi, declarând că, în seara în care 
James Cordell fusese ucis, Bolotov lucrase în schimbul 
normal, de la două la zece. Le arătă detectivilor diferite 
state de plată şi cartele de pontaj, din care reieşea 
programul rusului. Toate astea le-au fost de ajuns lui 
Ritembaugh şi Aguilar. Cordell murise cam la 10:10P.M. 
Fizic, ar fi fost imposibil ca Bolotov să ajungă din Canoga 
Park în Lancaster, în zece minute - chiar şi cu un elicopter. 
Aşa că cei doi detectivi trecură mai departe la următorul 
nume din lista candidaţilor la trei atacuri. 

— Rahat, rosti McCaleb cu glas tare. 

Se simţea incitat de descoperirea făcută. Bolotov 
reprezenta un indiciu ce trebuia verificat, indiferent de ceea 
scria în statele de plată sau de ceea ce afirma şefului lui. 
Tipul era de meserie hoţ şi ucigaş, nu ceasornicar. 
Apropierea geografică de amplasările-cheie legate de 
investigaţie impunea o nouă cercetare. McCaleb simţea că 
găsise măcar ceva demn de a-i fi semnalat lui Winston. 

Îşi notă rapid câteva idei pe carnet, după care îl puse 
deoparte. Era epuizat de munca tăcută până atunci şi 
simţea zvâcniturile surde ale migrenei care se apropia. Se 
uită la ceas şi rămase uimit cât de repede zburase timpul. 
Se făcuse deja ora două. Ştia că trebuia să mănânce ceva, 
deşi nu avea poftă de nimic. De aceea se hotărî să tragă 
mai bine un pui de somn, aşa că preferă să coboare în 
cabină. 

Revigorat după un somn de un ceas, fără vise de care 
să-şi amintească, McCaleb îşi făcu un sandviş cu pâine albă 
şi brânză topită. Işi deschise şi o cutie de Coca-Cola, după 
care se duse înapoi la masa din salon, ca să studieze cazul 
Gloria Torres. 

Incepu cu banda video filmată de camera de 
supraveghere din Sherman Market. Deşi o vizionase de 
două ori, în compania lui Arrango şi a lui Walters, se decise 
să o mai vadă o dată. Puse caseta în videoplayer şi o 
urmări în regim de derulare normală. Nu putea mânca tot 
sandvişul. Avea parcă o gheară în stomac. 

Derulă la loc banda şi o puse din nou, de data asta la 
ralanti. Mişcările Gloriei păreau molatice şi relaxate. 
Văzând-o zâmbind, lui McCaleb îi venea să-i zâmbească 
înapoi. Se întreba la ce se gândea femeia în acel moment 
imortalizat pe banda video. li zâmbea oare domnului Kang? 
Bărbatul se îndoia de asta. Era mai degrabă un surâs tainic. 
Un surâs pentru ceva dinăuntrul ei. Presupunea că atunci 
Gloria se gândea la fiul său; bine măcar că fusese fericită în 
acele ultime clipe conştiente din viaţă. 

Vizionarea casetei nu îi aduse idei noi, îi reaprinse doar 
acea furie interioară la adresa criminalului. Puse, apoi, în 

videoplayer banda filmată la locul faptei şi urmări toată 
documentarea înregistrată, măsurând şi evaluând măcelul. 
Fireşte, trupul Gloriei nu mai era acolo, iar pe jos, unde se 
prăvălise, nu era prea mult sânge, graţie intervenţiei 
„bunului samaritean”. În schimb, cadavrul proprietarului de 
magazin era prăbuşit pe podea, în spatele tejghelei, scăldat 
practic în sânge de jur-împrejur. McCaleb se gândi fără să 
vrea la bătrâna pe care o văzuse în prăvălie, cu o zi înainte. 
Stătea în picioare, în locul unde îi căzuse soţul, răpus de 
glonţ. Îți trebuia curaj pentru un asemenea gest, or 
McCaleb ştia că nu ar fi fost capabil să dea dovadă de o 
asemenea tărie sufletească. 

După ce opri aparatul, se apucă să citească diferitele 
rapoarte din dosare. Arrango şi Walters nu produseseră 
atâtea hârtii ca Winston. McCaleb încercă să nu tragă vreo 
concluzie din această constatare, deşi era tare tentat s-o 
facă. Ştia din experienţă că dimensiunile pe care le avea 
dosarul unei crime reflectau nu numai profunzimea 
investigaţiei, ci şi implicarea anchetatorilor. McCaleb avea 
convingerea că între victimă şi anchetator se stabileşte un 
fel de legătură sacră. Toţi poliţaii care se ocupă de omoruri 
înţeleg acest lucru. Unii ajung să pună suflet în 
investigaţiile făcute. Alţii rămân mai detaşaţi, ca un fel de 
mijloc de supravieţuire psihologică. Dar ceva tot exista, 
indiferent de gradul de implicare. Nu conta dacă erai o 
persoană credincioasă, dacă credeai că sufletul răposatului 
te urmăreşte de undeva de sus. Chiar dacă aveai 
convingerea că după moarte nu mai există nimic, tot 
încercai să îl răzbuni pe cel decedat. Simţeai că numele tău 
fusese pe buzele celuilalt, când îşi dăduse duhul. Dar numai 
tu ştiai asta. De aici şi jurământul tainic de a face ceva. 

McCaleb puse deoparte dosarele groase care conţineau 
rezultatele de la autopsia lui Torres şi a lui Kang, preferind 
să le citească la sfârşit. Ca şi în cazul dosarului referitor la 
uciderea lui Cordell, McCaleb ştia că autopsiile nu aveau 
cum să îi furnizeze prea multe detalii semnificative, în afară 
de ceea ce se ştia deja. Parcurse rapid rapoartele iniţiale 

referitoare la crime, ajungând apoi la un teanc subţire cu 
declaraţiile martorilor: un vânzător de la o benzinărie, un 
automobilist aflat în trecere, un funcţionar de la Times, care 
lucra cu Gloria. Dosarul mai conţinea rezumatele 
investigaţiilor, rapoarte suplimentare, date statistice, schiţe 
ale locului crimei, rapoarte balistice şi o înregistrare 
cronologică a deplasărilor şi a convorbirilor telefonice 
făcute de detectivii care se ocupau de caz. Ultimul dosar 
din această secţiune conţinea transcrierea convorbirii 
telefonice cu 911 a „bunului samaritean”, personaj rămas 
neidentificat, care nimerise în magazin după împuşcăturile 
fatale şi încercase să îi salveze viaţa Gloriei. Din 
transcriere, era evident că tipul vorbea prost englezeşte. 
Când operatoarea se oferise, însă, să îl comute la o 
vorbitoare de limbă spaniolă, acesta refuzase. 


VORBITORUL: Trebuie să închid. Fata e foarte grav rănită. 
Tipul a fugit. Cu maşina. Un vehicul negru, 
ca un camion. 

OPERATOAREA: Domnule, vă rog rămâneţi pe linie... 

Domnule? Domnule? 


Asta fusese tot. Pe urmă, închisese. Pomenise de 
automobil, dar nu făcuse nicio descriere a suspectului. 

După acest material, urma un raport balistic, care 
stabilea că gloanţele recuperate în urma operaţiei suferite 
de Gloria Torres şi a autopsierii lui Chan Ho Kang 
proveneau de la un pistol de nouă milimetri Federal FMJ. 
Graţie analizării unei fotografii capturate de pe banda 
video, s-a putut constata că arma era şi de această dată un 
HK P7. 

Când încheie o primă lectură a celorlalte materiale, 
McCaleb constată cu uimire că din dosarul crimei lipsea o 
linie cronologică clară. Spre deosebire de cazul Cordell, 
care nu avea decât un singur martor, în cazul Torres 
apăreau tot felul de martori neinteresanţi, care însemnau 
tot atâtea marcări ale timpului. Se părea că detectivii nu 

făcuseră efortul de a pune cap la cap toate declaraţiile 
martorilor şi de a le plasa într-o ordine cronologică. Nu 
reconstituiseră întregul din secvenţa diferitelor întâmplări. 

McCaleb făcu o pauză, reflectând câteva momente la 
acest aspect. De ce lipsea aşa ceva din dosar? Cumva un 
„film” cronologic al diverselor momente ar fi fost folositor? 
Probabil nu, iniţial, conchise el. Pentru identificarea unui 
ucigaş, un asemenea grafic nu este deosebit de util. Or, 
măcar, iniţial, asta era tot ce conta. Insă o analiză 
secvenţială a evenimentelor ar fi trebuit efectuată ulterior, 
după ce se aşeza praful pe dosare, cum s-ar spune. 
McCaleb le recomandase adesea anchetatorilor care îi 
trimiteau diferitele cazuri să întocmească un grafic, care 
putea fi util pentru demontarea alibiurilor, pentru 
depistarea unor puncte vulnerabile în declaraţiile martorilor 
sau pentru a le oferi investigatorilor o imagine mai clară 
despre ceea ce se întâmplase. 

McCaleb era perfect conştient că se afla într-o situaţie 
avantajoasă, în comparaţie cu Arrango şi Walters, care nu- 
şi puteau permite luxul de a studia un caz la două luni după 
producerea lui. Poate că uitaseră de necesitatea de a 
întocmi „filmul” evenimentelor. Aveau deja alte preocupări 
şi alte cazuri cu care să-şi bată capul. 

Se ridică în picioare şi se duse în bucătărie, să stingă 
cafetiera. Se simţea din nou obosit, deşi nu se sculase 
decât de vreun ceas. McCaleb nu prea băuse cafea, după 
operaţia de transplant de cord. Doctoriţa Fox îi spusese să 
evite cafeina, iar când i se întâmplase să-i ignore sfatul şi 
să mai bea câte o cană, avusese o senzaţie de palpitaţii în 
piept. Voia, însă, să rămână treaz şi atent, ca să poată 
termina ce începuse. Aşa că îşi asumă riscul. 

Işi turnă cafeaua în ceaşcă, apoi adăugă nişte lapte şi 
zahăr. Se aşeză din nou jos şi se mustră singur pentru 
încercarea de adineauri de a le găsi scuze lui Arrango şi 
Walters. Cei doi ar fi trebuit să-şi facă timp pentru a se 
ocupa serios de caz. Lui McCaleb îi era ciudă pe el că 
putuse privi lucrurile şi altfel. 

Îşi luă carnetul şi se apucă să citească din nou 
declaraţiile martorilor, notându-şi momentele semnificative 
şi un scurt rezumat cu contribuţia fiecărui martor la o mai 
bună înţelegere a cazului. Apoi, suprapuse diferitele notări 
din alte materiale referitoare la crime. Operaţiunea îi luă un 
ceas, interval în care îşi mai umplu cana de trei ori, fără nici 
măcar să-şi dea seama ce făcea. Când termină, întocmise 
un grafic cronologic pe două pagini din carnet. Studiind ce 
realizase, bărbatul îşi dădu seama că succesiunea era 
inexactă, cu excepţia a vreo două referinţe, conţinând 
contradicții evidente, ă nu chiar imposibilităţi. 


10.01 P.M. - Schimbul B termină lucrul, tipografia Los 
Angeles Times. Gloria pontează la plecare. 

10.10 P.M. - aproximativ - Gloria pleacă însoţită de 
colega Annette Stapleton. Discută în parcare, cam 5 
minute. Gloria se urcă în maşina ei albastră Honda Civic. 

10.29 P.M. - Gloria la staţia de benzină Chevron de pe 
Winnetka, la Roscoe. Vânzare cu autoservire, pe carte de 
credit: 14.40 dolari. Băiatul de la pompă Connor Davis îşi 
aminteşte că Gloria vine cu regularitate să alimenteze 
seara şi îl întreabă de obicei care e scorul la meciul pe 
care îl urmăreşte. Timpul a fost înregistrat şi pe 
operaţiunea bancară efectuată pentru cartea de credit. 

10.40 la 10.43 P.M. - aproximativ - automobilista Ellen 
Taaffe, deplasându-se spre est, pe Sherman Way, cu 
geamurile de la maşină complet deschise, aude nişte 
pocnituri, când trece prin dreptul lui Sherman Market. Se 
uită, nu vede nimic ciudat. Două maşini în parcare. Din 
cauza afişelor lipite pe vitrină, nu se poate vedea ce se 
întâmplă înăuntru. In timp ce se uită, femeia aude o altă 
pocnitură, dar nici de data asta nu observă nimic ciudat. 
Momentul producerii acestor zgomote, din câte spune 
Taaffe, a coincis cu începutul ştirilor KFWB, de la 10.40. 

10.41.03 P.M. - Un bărbat neidentificat, cu accent 
spaniol, sună la 911, spune că o femeie a fost împuşcată 
la Sherman Market şi are nevoie de ajutor. Nu aşteaptă 
venirea poliţiei. 

Străin ilegal în ţară? 

10.41.37 P.M. Gloria Torres este împuşcată mortal, 
conform afişajului de timp de pe banda video înregistrată 
de camera de supraveghere. 

10.42.55 P.M. Bunul samaritean intră în magazin şi îi 
acordă primul ajutor Gloriei, conform afişajului de timp de 
pe banda video înregistrată de camera de supraveghere. 

10.43.41 P.M. Ellen Taaffe sună de pe telefonul din 
maşină, la dispeceratul de la 911, ca să raporteze nişte 
posibile zgomote de armă de foc. | se spune că 
împuşcăturile au fost deja raportate. Numele şi numărul ei 
sunt date detectivilor. 

10.47 P.M. Soseşte ambulanţa, care o transportă pe 
Gloria la Northridge Medical Center. Se constată decesul 
lui Ch'an Ho Kang. 

10.49 P.M. Primii poliţişti sosesc la faţa locului. 


McCaleb reciti lista. Desigur, ştia şi el că în privinţa 
omuciderilor totul este foarte imprecis, însă ceea ce îl 
deranja era acest grafic de timp. Potrivit primului raport de 
anchetă a crimelor, detectivii au stabilit că împuşcăturile s- 
au produs între 10.40 şi 10.41 P.M. Pentru a certifica acest 
lucru, detectivii folosiseră unica sursă de timp despre care 
ştiau absolut că era corectă şi precisă - registrul automat 
de la dispeceratul de urgenţă. Primul telefon care a raportat 
împuşcăturile - de la „bunul samaritean” - a fost 
recepționat la 10.41.03 de către o operatoare de la 911. 
Folosind această notație de timp, coroborată cu declaraţia 
automobilistei Ellen Taaffe, s-a ajuns la concluzia că 
împuşcăturile s-au produs după 10.40, dar înainte de 
10.41.03, când a sunat „bunul samaritean”. 

Fireşte, această încadrare temporală era în contradicţie 
cu ora afişată - 10.41.37 - pe banda video de la magazin, la 
începutul împuşcăturilor. 

McCaleb se uită din nou, cu atenţie, prin rapoarte, 
sperând că omisese ceva pe vreo pagină, prin care se 
puteau explica toate aceste discrepanțe. Nimic. Bătu 
darabana pe masă câteva momente, în timp ce reflecta 
profund. Se uită la ceas şi văzu că era aproape cinci. Puțin 

probabil ca vreunul dintre anchetatori să mai fie încă la 
serviciu. 

Studie din nou diagrama întocmită, încercând să 
găsească o explicaţie pentru anomalia descoperită. Ochii i 
se opriră pe cel de-al doilea telefon primit la dispecerat. 
Ellen Taaffe, automobilista care auzise împuşcăturile, 
sunase pe mobil la 10.43.21, pentru a raporta ce auzise și i 
se spusese că producerea focurilor de arme fusese deja 
anunţată. 

Se gândi mai atent la acest aspect. Pornind de la 
declaraţia femeii,  detectivii stabiliseră că omorurile 
fuseseră săvârşite la 10.40, exact la începutul buletinului 
de ştiri. De ce femeia aşteptase peste două minute până să 
sune? Fusese întrebată dacă îl văzuse pe „bunul 
samaritean”? 

McCaleb răsfoi rapid teancul de dosare, până ce găsi 
declaraţia de martor a lui Ellen Taaffe - o pagină semnată 
sub un bloc de text dactilografiat, nu mai gros de vreo cinci 
centimetri. Femeia nu menţionase nimic despre intervalul 
de timp scurs de când auzise focurile de armă şi până în 
momentul în care sunase la dispeceratul de la 911. Spunea 
că, după părerea ei, în parcarea din faţa magazinului erau 
două maşini, dar îi era imposibil să le identifice marca sau 
să îşi amintească dacă văzuse pe cineva înăuntru. 

McCaleb se uită la rubrica de date personale: Taaffe, 35 
ani, măritată. Locuia în Northridge şi conducea o firmă de 
resurse umane. Venea acasă de la un film, la Topanga 
Plaza, când auzise împuşcăturile. Tot în aceeaşi rubrică, îi 
erau trecute numerele de telefon de-acasă şi de la serviciu. 
McCaleb ridică receptorul şi formă numărul de la birou. Îi 
răspunse o secretară, care îi corectă pronunția numelui 
Taaffe şi îi spuse că o prinsese în ultimul moment, tocmai 
când se pregătea să iasă pe uşă. 

— Ellen Taaffe la telefon, spuse femeia, cu un accent pe 
măsura numelui de familie. 

— Alo, bună ziua, doamnă Taaffe. Nu mă cunoaşteţi. Mă 
numesc McCaleb. Sunt detectiv şi mă ocup de 

împuşcăturile acelea de acum vreo două luni, din Sherman 
Market. Mai ţineţi minte, nu? Focurile de armă pe care le-aţi 
raportat la poliţie. 

După răsuflarea greoaie, McCaleb îşi dădu seama că 
femeia era mirată de telefonul primit. 

— Nu prea înţeleg. Am discutat deja cu detectivii. 
Sunteţi de la poliţie? 

— Nu, ăăâ... lucrez pentru familia victimei. Am nimerit 
într-un moment nepotrivit? 

— Da. Tocmai voiam să plec, ca să scap de aglomeraţia 
din trafic, şi... şi sinceră să fiu nici nu ştiu ce v-aş mai putea 
spune faţă de ceea ce am declarat deja la poliţie. 

— Nu va dura decât un minut. Doar câteva întrebări 
rapide. Femeia aceea avea un băieţel. Încerc să îl prind pe 
nemernicul care l-a privat de mamă. 

Din nou, aceeaşi răsuflare profundă. 

— Bine, voi încerca să vă fiu de folos. Care sunt 
întrebările? 

— În regulă. Prima - cât timp a trecut de când aţi auzit 
pocniturile şi până aţi sunat la 911? 

— Am telefonat imediat, fără să mai aştept. Ştii, am 
crescut cu arma la cap. Tata a fost poliţist, aşa că ştiu ce 
înseamnă. Mi-am dat seama imediat că a fost vorba de 
nişte Împuşcături. 

— Păi, să vedeţi, în materialele de la poliţie se 
menţionează că vi s-a părut că aţi auzit focurile de armă pe 
la zece şi patruzeci, dar că n-aţi telefonat decât pe la zece 
şi patruzeci şi trei. Nu ştiu... 

— Ce nu v-au spus este că eu am banda. Am sunat 
imediat, dar m-au pus să aştept. Toate numerele de la 911 
erau ocupate, aşa că m-au lăsat pe fir. Habar n-am câta 
durat. Situaţia devenea gravă. Când mi s-a făcut, în fine, 
legătura, mi s-a zis că li se raportaseră deja împuşcăturile 
respective. 

— Cât timp credeţi că v-au lăsat pe fir? 

— V-am spus, habar n-am. Poate un minut. Poate mai 
mult, sau poate mai puţin. Nu ştiu exact. 

— Bun. În raport scrie că aţi auzit o împuşcătură şi că v- 
aţi uitat pe geamul maşinii, spre magazin. Pe urmă aţi mai 
auzit o împuşcătură. Aţi văzut două maşini în parcare. 
Următoarea mea întrebare este - se afla cineva în 
autovehicule? 

— Nu, nu era nimeni acolo. Am spus asta poliţiei. 

— Aveam senzaţia că, întrucât în magazin lumina era 
aprinsă, se putea vedea uşor dacă era cineva în maşini. 

— Chiar dacă ar fi fost cineva înăuntru, eu n-am 
remarcat. 

— Cumva unul dintre vehicule era un model sport 
utilitar, cum ar fi un Cherokee? 

Puteţi măcar spune dacă aveau o culoare închisă sau 
deschisă? 

— Nu ştiu. M-a mai întrebat şi poliţia chestia asta. 
Atenţia mea era fixată, însă, asupra magazinului. M-am 
uitat cumva peste maşini. 

— Dar puteţi măcar spune dacă aveau o culoare închisă 
sau deschisă? 

— Efectiv, nu ştiu. V-am mai spus lucrul ăsta şi l-am 
declarat şi la poliţie, unde au toate... 

— Aţi auzit şi o a treia împuşcătură? 

— Cum, încă una? Nu, doar două. 

— Dar în total s-au tras trei focuri de armă. Asta 
înseamnă că nu ştiţi, de fapt, dacă le-aţi auzit pe primele 
sau pe ultimele două. 

— Corect. 

McCaleb se gândi o clipă la acest aspect, conchizând că 
era greu de stabilit care variantă era valabilă. 

— Doamnă Taaffe, asta a fost. Vă mulţumesc. Aţi fost de 
mare ajutor şi vă rog să mă scuzaţi că v-am deranjat. 

Scurta convorbire telefonică îi dăduse posibilitatea să se 
lămurească în privinţa întârzierii cu care Taaffe sunase la 
911, fără să îl edifice însă în ceea ce priveşte discrepanţa 
dintre ora la care sunase la 911 „bunul samaritean” şi 
afişajul timpului de pe banda video înregistrată de camera 
de supraveghere din magazin. McCaleb se uită din nou la 

ceas. Trecuse deja de ora cinci. Deşi probabil toţi detectivii 
plecaseră acasă, McCaleb încercă să îi găsească la telefon. 

Spre mirarea lui, află că Arrango şi Walters erau încă la 
secţia din West Valley. Întrebat cu care voia să vorbească, 
McCaleb îl alese pe Walters, care i se păruse ceva mai 
amabil. După trei apeluri, detectivul ridică receptorul. 

— Sunt Terry McCaleb... în cazul Gloria Torres. 

— Da, da. 

— Presupun că ai aflat că Winston mi-a dat toate 
dosarele. 

— Da, şi nu ne convine deloc. Ne-a sunat şi o reporteriţă 
de la S/imes, în aceeaşi problemă. Nu se face aşa ceva. Nu 
ştiu cu cine ai stat de vorbă... 

— Uite ce e, partenerul tău m-a pus în situaţia de a 
încerca să îmi obţin singur informaţiile. Nu-ţi face griji 
pentru chestia cu Times. Nu vor scrie nimic, fiindcă nu au 
ce. Deocamdată. 

— Ar fi bine să rămână aşa şi pe viitor. În fine, sunt cam 
ocupat acum. Ce voiai, de fapt? 

— Lucrezi la un caz? 

— Da. Cazurile ne pică pe-aici, prin Big Valley, ca 
muştele, pe cuvânt! 

— Păi, nu vreau să te rețin. Am doar o nedumerire şi mă 
gândeam că poate mă ajuţi să mi-o clarific. 

McCaleb tăcu, aşteptând reacţia interlocutorului său. 
Walters nu spunea nimic. Părea altfel decât în ziua 
precedentă. McCaleb se întreba dacă nu cumva era şi 
Arrango prin apropiere, ascultând convorbirea. Se decise să 
insiste. 

— Voiam să mă lămuresc în privinţa minutelor. Pe banda 
video, de la magazin, apare că împuşcăturile au avut loc la 
- ia să vedem, da, zece patruzeci şi unu treizeci şi şapte 
secunde. Pe urmă, există rapoartele de la 911, unde se 
spune că „bunul samaritean” a sunat exact la zece 
patruzeci şi unu zero trei secunde. M-am făcut înţeles? Cum 
s-a putut ca tipul să sune cu 34 de secunde înainte de 
producerea împuşcăturilor? 

— Simplu, afişajul orei de pe banda video nu e corect. 
Ceasul camerei mergea înainte. 

— Oh, da, făcu McCaleb, ca şi cum el nici nu s-ar fi 
gândit la o asemenea eventualitate. Aţi verificat treaba 
asta? 

— Da, partenerul meu. 

— Zău?! Păi, n-am văzut nicăieri în dosar o asemenea 
menţiune. 

— Uite ce e, a dat un telefon la compania de pază şi 
securitate, a verificat chestia, dar n-a mai făcut raport, e 
clar? Sistemul de supraveghere fusese instalat cu peste un 
an în urmă, imediat după producerea primului jaf la 
magazinul domnului Kang. Eddie a stat de vorbă cu tipul 
care a montat aparatul. A potrivit ceasul camerei de luat 
vederi după cel de la mână, fără să mai revină ulterior 
pentru a-l regla după ora exactă. l-a arătat domnului Kang 
cum să potrivească singur ceasul, dacă ar fi survenit vreo 
pană de curent sau ceva de genul ăsta. 

— Bine, în regulă, zise McCaleb, nepreaânţelegând unde 
se putea ajunge cu acest gen de explicaţii. 

— Prin urmare, suntem la fel de nelămuriţi amândoi. Ori 
afişajul arăta ora fixată iniţial de instalator, ori ceasul mai 
fusese potrivit cine ştie de câte ori de către domnul Kang - 
pentru noi, tot nu contează. Nu ne putem bizui pe un ceas 
reglat după ceasul altcuiva. Poate ceasul mergea înainte de 
la bun început sau poate ceasul camerei a tot luat-o înainte 
cu câte o secundă pe săptămână, de atunci şi până acum. 
Cine ştie? Nu ne putem bizui pe el, asta contează. În 
schimb putem fi siguri pe ceasul de la 911, care ştim că 
merge bine. In fine, ceasul de la camera de luat vederi din 
magazin e doar un detaliu fără nicio semnificaţie, continuă 
polițistul. Dacă ne-am bate capul cu toate amănuntele care 
nu se potrivesc, am fi şi acum la primul caz din cariera 
noastră de poliţişti. Nu ne vedem capul de treabă, măi 
omule, aşa că, ia zi, mai aveai ceva de întrebat? 

— Nu, cred că atâta a fost. Dar voi n-aţi verificat deloc 
ceasul camerei de supraveghere din magazin, aşa-i? Mă 

refer la o confruntare cu ceasul de la dispecerat. 

— Nu, nu. Ne-am dus să facem asta, după vreo două 
zile, dar avusese loc o pană de curent - un scurtcircuit la 
Santa Ana. Aşa că afişajul electronic pentru oră nu mai era 
edificator pentru noi. 

— Păcat. 

— Da, păcat. Hai, te las, acum. Ţinem legătura. Dacă 
dibuieşti ceva, sună-ne pe noi înaintea lui Winston, dacă nu 
vrei să ne supărăm. Clar? 

— Da, o să vă sun. 

Walters închise telefonul. McCaleb puse receptorul jos, 
holbându-se la el câteva minute: se întreba ce era bine să 
facă în continuare. Ajunsese într-un punct mort. Dar 
obiceiul lui fusese ca, ori de câte ori ajungea într-un impas, 
să o ia de la început. Or cel mai adesea, asta însemna locul 
faptei. Numai că acest caz era altfel. Putea reveni chiar la 
filmul crimei. 

Puse videocaseta cu omorurile de la Sherman Market 
înapoi în VCR şi urmări din nou banda, la ralanti. Işi 
încleştase aşa de tare degetele de marginea mesei, încât îl 
dureau încheieturile şi pielea. Abia la a treia vizionare 
sesiză ceva ce îi scăpase de fiecare dată până atunci. 

Ceasul de la mâna lui Chan Ho Kang, pe care îl purta 
acum soţia acestuia. Pe banda video, ceasul era vizibil, în 
momentul în care Kang bâjbâia după un punct de sprijin. 

McCaleb derulă banda înainte şi înapoi, timp de câteva 
minute, până ce prinse cel mai bun cadru cu ceasul în prim- 
plan - dar, din păcate, afişajul de pe cadranul ceasului nu 
se putea distinge pe ecran. 

Se holba aşa la imaginea încremenită, întrebându-se 
dacă merita să mai insiste. Dacă putea desluşi ora de pe 
cadranul ceasului de la mâna victimei, exista posibilitatea 
de a o corobora cu afişajul camerei video şi cu timpul 
indicat de ceasul de la dispecerat. Putea, în acest fel, să se 
apropie mai bine de adevăr. Dar, oare avea sens? 

Walters avusese dreptate într-o privinţă. Rămân 
întotdeauna detalii care nu se potrivesc în context. Fire fără 

căpătâi. lar McCaleb nu ştia dacă merita să facă efortul de 
a lămuri acest aspect. 

Brusc, un zgomot, urmat de un uşor tangaj, îi întrerupse 
monologul interior. De când locuia pe o barcă, ancorată pe 
apă, învățase să deosebească fiecare tip de mişcare de 
legănare - când trecea o altă ambarcaţiune prin apropiere 
sau când păşise cineva pe puntea bărcii lui. Tocmai când 
ambarcaţiunea se înclină uşor, McCaleb întoarse capul. 
Graciela Rivers păşea pe punte, urmată de un băieţel. 
Raymond. Cina promisă. Uitase complet. 

— Fir-ar să fie, mormăi el, oprind videocasetofonul şi 
ridicându-se să îi întâmpine. 

— Ai uitat, nu-i aşa? zise Graciela, zâmbind amuzată. 

— Nu - adică, am uitat în ultimele cinci ore. M-a absorbit 
cu totul lucrul cu hârţogăraia asta. Voiam să mă duc până 
la magazin şi... 

— Păi, nu-i nimic. Putem cina altă... 

— Nu, nu, se poate? Vom mânca împreună. El e 
Raymond? 

— Oh, da. 

Graciela se întoarse spre băiat, care se pitise sfios pe 
după fusta femeii. Părea cam mic pentru vârsta lui: părul 
negru, ochii căprui, pielea smeadă. Purta pantaloni scurţi şi 
un tricou în dungi, iar în mână avea un pulover. 

— Raymond, el e domnul McCaleb, despre care ţi-am 
povestit. Asta e barca lui, pe care şi locuieşte. 

Bărbatul făcu un pas înainte şi se aplecă, întinzându-se 
să dea mâna cu băiatul. Acesta avea în mâna dreaptă o 
maşinuţă de poliţie, pe care trebui s-o mute în cealaltă 
mână. Pe urmă, ezitând parcă, dădu noroc cu McCaleb, 

care simţi o tristeţe inexplicabilă când se uită mai bine la 
copil. 

— Sunt Terry. Mă bucur să te cunosc, Raymond. Am 
auzit multe despre tine. 

— Se poate pescui de pe barca ta? 

— Sigur că da. Te duc odată în larg, să-ţi arăt. 

— Mi-ar plăcea. 

McCaleb se îndreptă de spate şi se uită la Graciela, 
zâmbind. Părea tare drăguță. Işi pusese o rochie lejeră, de 
vară, asemănătoare cu aceea pe care o purta când Îl 
vizitase prima oară. Era dintr-un material care se mula tot 
pe corp, la cea mai mică adiere a brizei. Işi adusese şi un 
pulover. McCaleb era în şort, sandale şi un tricou, pe 
spatele căruia scria Robicheaux's Dock & Baitshop. Se 
simţea cam jenat din cauza acestei ţinute vestimentare. 

— Ştii ce?! zise el. Uite acolo, pe terasa de deasupra 
magazinului, e un restaurant tare drăguţ. Au mâncare bună 
şi o privelişte superbă spre asfinţit. Ce-ar fi să mâncăm 
acolo? 

— Bună idee, zise Graciela. 

— Nu trebuie decât să mă lăsaţi să mă schimb, pe urmă 
mergem. Raymond, vrei să arunci undiţa aici şi să vezi dacă 
poţi prinde ceva, până ce eu mă duc înăuntru să îi arăt 
Gracielei nişte chestii la care lucrez? 

Băieţelul se lumină tot la faţă. 

— Sigur. 

— Bine, atunci, hai să rezolvăm problema. 

McCaleb îi lăsă acolo şi intră în salon, de unde alese cea 
mai uşoară undiţă şi mulinetă; apoi, din cutia de scule de 
sub masa pentru hărţi, scoase un suport de oţel cu un 
cârlig, numărul opt, şi o plută. Legă suportul din oţel de 
undiţă, după care se duse la congelatorul din bucătărie, 
unde ştia că avea nişte momeală îngheţată. Folosindu-se de 
un cuţit ascuţit, tăie o bucată pe care o înfipse în cârlig. 

Reveni la prora cu undiţa şi mulineta, dându-i instalaţia 
lui Raymond. Ghemuindu-se în spatele băiatului, cu braţele 
pe lângă corpul acestuia, îi ţinu o lecţie rapidă despre cum 

se aruncă undiţa, ca să nu pierzi momeala. Pe urmă, îi 
arătă cum să ţină degetul pe undiţă şi să interpreteze 
fiecare muşcătură. 

— Ei, e bine acum? întrebă când lecţia de pescuit se 
încheie. 

— Înî. Dar se găsesc peşti, pe-aici, printre bărci? 

— Sigur. Am văzut un banc de peştişori înotând exact 
unde ţii tu undiţa. Uită-te bine, ca să nu-i scapi. 

— OK! 

— E-n regulă acum, dacă mă duc înăuntru să-i dau 
mamei tale ceva de băut? 

— Nu e mama mea. 

— Oh, da, îmi... îmi pare rău, Raymond. Am vrut să spun 
Graciela. E-n regulă, atunci? 

— Da. 

— Bine, trage un chiot, dacă prinzi ceva. Şi, pe urmă, 
foloseşte mulineta! făcu el, împungându-l în glumă cu 
degetul între coaste. 

Tatăl său îi făcuse lui McCaleb la fel, când ţinând undiţa 
cu amândouă mâinile, rămăsese cu mijlocul neacoperit. 
Raymond chichoti, gâdilându-se, şi se trase la o parte, fără 
să-şi dezlipească însă ochii de locul în care undiţa se 
cufundase în apa întunecată. 

Graciela intră în urma bărbatului care trase uşa, ca 
băiatul să nu le audă discuţia. Probabil că era roşu la faţă, 
de la joaca de adineauri. Graciela înţelese ce se întâmplă 
cu el, până ca McCaleb să apuce să-i explice. 

— E-n regulă. De-acum înainte, o să se tot întâmple. 
Bărbatul aprobă din cap. 

— Va locui cu tine? 

— Da. Nu mă are decât pe mine, dar nu asta contează. 
Am stat mereu cu el, de când s-a născut. Dacă, după cea 
rămas fără mamă, ar mai rămâne şi fără mine, cred că ar fi 
prea mult. Vreau să stea cu mine. 

— Dar unde e tatăl lui? 

— Nu se ştie. 

McCaleb dădu din cap, decis să iasă din această zonă a 

întrebărilor delicate. 

— Te vei descurca de minune, zise McCaleb. Vrei un 
pahar de vin? 

— Asta da, minune. 

— Roşu sau alb? 

— Mi-e indiferent, ce vrei tu. 

— Eu n-am voie să beau, deocamdată. Peste vreo două 
luni. 

— Oh, atunci n-are rost să desfaci o sticlă doar pentru 
mine. Pot bea şi... 

— Te rog, îmi face plăcere. Roşu, e bine? Am un vin roşu 
bun, aşa că, dacă îl desfac, măcar mă aleg şi eu cu mirosul. 
Graciela zâmbea. 

— Mi-aduc aminte că Glory era la fel, în timpul sarcinii. 
Se aşeza lângă mine şi zicea s-o las măcar să miroasă vinul 
din pahar. 

Zâmbetul îi deveni trist. A 

— Era o persoană bună la suflet, zise McCaleb. Imi dau 
seama de asta, când mă uit la băiat. Asta ai vrut să văd, 
nu-i aşa?! 

Graciela încuviinţă cu o mişcare a capului. McCaleb se 
duse în bucătărie şi scoase o sticlă de vin roşu, de pe raft. 
Era un Sanford pinot noir, unul dintre soiurile lui preferate, 
în timp ce desfăcea sticla, Graciela veni lângă el, la bufet. 
Mirosea frumos, a vanilie parcă, se gândea bărbatul. 
Parfumul îi făcea plăcere, excitându-l. Nu era neapărat 
faptul că se afla aşa de aproape de ea, cât mai ales bucuria 
de a constata că mai putea avea astfel de reacţii. 

— Ai copii? 

— Cine, eu? Nu. 

— Ai fost vreodată însurat? 

— Da, o dată. 

Turnă vinul în pahar, pândindu-i prima reacţie. Graciela îi 
mulţumi, zâmbindu-i. 

— E bun. Asta când s-a întâmplat? 

— Ce, când am fost eu însurat? Stai să vedem, m-am 
căsătorit cam acum zece ani. A ţinut trei ani. Era agent FBI 

şi lucram împreună la Quantico. Pe urmă, când treaba între 
noi doi n-a mai mers şi am divorţat, tot a trebuit să lucrăm 
în acelaşi loc şi... Nu ştiu, încercam să nu dăm importanţă, 
dar bine nu ne-a fost, mă înţelegi? Cam în aceeaşi 
perioadă, s-a îmbolnăvit şi tatăl meu. Aşa că le-am sugerat 
să trimită pe cineva de la bază aici, în mod permanent, cu 
serviciul. l-am convins, pe motiv că se puteau face multe 
economii aşa. Asta, fiindcă oricum toată ziua eram aici, du- 
te-vino, cu avionul, continuu. Mulţi dintre noi făceau la fel. 
M-am gândit că n-ar strica să existe un fel de sucursală sau 
ceva de genul ăsta, aici, care să ne ajute să mai scutim 
nişte costuri. Şefii au fost de acord, aşa că am căpătat 
slujba. 

Graciela mişcă din cap, după care se uită afară, să vadă 
ce face Raymond. Băiatul privea fix la apă, unde spera că 
erau mulţi peşti. 

— Dar cu tine, cum e? o întrebă McCaleb. Ai fost 
măritată vreodată? 

— Da, o dată. 

— Copii? 

— Nu. 

Graciela îl urmărea în continuare pe Raymond. Zâmbetul 
îi rămăsese pe buze, dar se dublase de o expresie de 
încordare, provocată de discuţia avută. McCaleb era curios 
să afle mai multe despre ea, dar preferă să lase lucrurile 
aşa. 

— Apropo, te-ai purtat frumos cu el, zise femeia, arătând 
spre Raymond. Există un echilibru. Tu îi înveţi ceva, apoi îi 
laşi să descopere singuri restul. l-a prins bine, să ştii. 

Graciela îl privea cu atenţie. McCaleb scutură din umeri, 
în semn că aşa se nimerise, spre norocul lui. li luă paharul 
din mână, îl duse la nas, pentru a savura aroma, după care 
i-l înapoie. Pe urmă, îşi turnă cafeaua care mai rămăsese în 
vas, adăugând lapte şi zahăr. Ciocniră, pahar cu cană, şi 
băură. Graciela spuse că era bun ce bea ea. McCaleb 
declară că lichidul lui avea gust de smoală. 

— Scuze, mă simt aşa de prost că beau bunătatea asta 

în faţa ta. 

— Nu trebuie. Mă bucur că-ţi place. 

În salon, se aşternu tăcerea. Graciela îşi opri privirea 
asupra teancurilor de dosare şi videocasete de pe masă. 

— Ce voiai să-mi arăţi? 

— Mmm, nimic special. Doar că nu voiam să vorbesc în 
faţa lui Raymond. 

McCaleb se uită prin geam la băiat. Se descurca perfect. 
Era în continuare concentrat la undiţa care ieşea din apă. 
McCaleb spera ca băiatul să prindă ceva, deşi era puţin 
probabil. Sub suprafaţa frumoasă a apelor portuare, marea 
era foarte poluată. Peştii care supravieţuiau în asemenea 
condiţii se hrăneau de pe fundul apei, având instincte de 
supravieţuire demne de nişte gândaci negri de bucătărie. 
McCaleb se întoarse către Graciela. 

— Am vrut să-ţi spun că în dimineaţa asta m-am întâlnit 
cu detectivul de la poliţia regională, Jaye Winston, care a 
fost mult mai cooperantă decât tipii de la LAPD. 

— Jaye? E femeie? 

— Da, şi foarte pricepută, să ştii. Am mai lucrat 
împreună, pe vremuri. Oricum, mi-a făcut copii după toate 
materialele aferente celor două cazuri. Cu asta mi-am 
omorât timpul astăzi, studiind dosarele şi benzile video. Şi 
nu-s puţine, crede-mă. 

— Şi? 

Îi rezumă totul, cum se pricepu mai bine, încercând să 
fie delicat în privinţa detaliilor legate de Gloria. Nu îi spuse 
că avea acolo, pe barcă, o videocasetă cu filmul uciderii 
surorii ei. 

— La FBI, noi numim asta „teren complet”, zise bărbatul, 
când termină rezumatul. Asta înseamnă să nu laşi nimic 
neatins, nimic la voia întâmplării. Concluzia e că 
investigația împrejurărilor în care sora ta a fost omorâtă nu 
constituie un „teren complet”, dar, pe de altă parte, nici nu 
îmi sare în ochi vreo lacună în ceea ce s-a făcut până acum. 
S-au comis câteva greşeli, poate s-au făcut unele 
presupuneri hazardate, ceea ce nu înseamnă că totul a fost 

eronat. Investigația a fost destul de corectă. 

— Destul de corectă, repetă Graciela, privind în jos, în 
timp ce rostea acestea cuvinte. 

McCaleb regretă formularea folosită. 

— Voiam să spun... 

— Vasăzică, tipul chiar va scăpa nepedepsit. Trebuia să- 
mi fi dat seama că asta îmi vei comunica. 

— Ei bine, eu n-am spus aşa ceva. Winston de la poliţia 
regională - măcar continuă activ investigaţiile. Şi nici eu n- 
am terminat, Graciela. Deci, n-am spus aşa ceva. Ai şitu o 
miză, în toată povestea asta. 

— Ştiu. Nu vreau să mă supăr pe tine. Tu nu ai nicio 
vină. Doar că sunt tare necăjită. 

— Te înţeleg. Dar nu trebuie să fii aşa. Hai să mâncăm 
ceva bun, după care vom mai sta de vorbă. 

— În regulă. 

— Du-te şi stai afară cu Raymond. Trebuie să-mi pun 
alte haine. 

După ce se îmbrăcă frumos, cu o pereche curată de 
blugi albi şi o cămaşă hawaiană, cu un imprimeu făcut din 
nişte felii zburătoare de grepfrut, McCaleb îşi însoţi 
musafirii la restaurant. Nu se mai obosise să strângă undiţa 
lui Raymond, preferind să o fixeze bine şi spunându-i 
băiatului că se vor ocupa de ea ceva mai târziu. 

Se aşezară la masă, astfel încât Graciela şi Raymond să 
fie cu faţa spre soarele care tocmai începea să apună 
deasupra pădurii de catarge de la bărcile cu pânze. 
Graciela şi McCaleb comandară nişte peşte-spadă la grătar, 
iar Raymond peşte pane cu cartofi prăjiţi. De mai multe ori, 
Terry încercă să-l atragă pe copil în conversaţie, fără 
succes, însă. Cei doi discutară mai ales despre diferenţa de 
a trăi pe o barcă, în comparaţia cu o casă de locuit 
normală. McCaleb îi povesti femeii cât de odihnitor şi de 
liniştitor era să fii mereu pe apă. 

— Şi este mult mai bine acolo, în larg, zise Terry, 
arătând spre Pacific. 

— Când termini de reparat barca? întrebă Graciela. 

— Curând. După ce reconstruiesc al doilea motor, va fi 
gata de drum. Restul sunt doar operaţii de cosmetizare. Or, 
astea se pot face oricând. 


În drum spre ambarcaţiune, după cină, Raymond o luă 
înainte, pe faleză: într-o mână avea un cornet de îngheţată, 
iar în cealaltă, o lanternă; îşi pusese puloverul albastru şi 
rotea capul mereu, în toate părţile, urmărind cu lumina 
crabii care se căţărau pe ziduri. Se înnoptase aproape 
complet. Aşa că Graciela şi Raymond ar fi trebuit să plece 
acasă. Lui McCaleb îi părea deja rău, dorindu-şi să-i mai 
aibă prin preajmă. 

Când băiatul se îndepărtase suficient de mult, Graciela 
aduse din nou discuţia despre caz. 

— Ce altceva mai poţi face în faza asta? 

— Te referi la caz? În primul rând, am un indiciu pe care 
vreau să-l exploatez. Ceva ce, se pare, lor le-a scăpat. 

— Ce anume? 

Îi povesti despre comparaţia referinţelor geografice pe 
care o făcuse şi despre felul în care identificase numele lui 
Mikail Bolotov. Când văzu că Graciela începe să se 
entuziasmeze, o preveni să nu îşi facă iluzii. 

— Tipul ăsta are un alibi. Deci e un indiciu, dar s-ar 
putea să nu ducă nicăieri. Mă mai gândeam, de asemenea, 
să mă duc la FBI şi să îi implic în partea balistică. 

— Cum aşa? 

— Tipul poate că a făcut acelaşi lucru şi în alte părţi. 
Foloseşte o armă foarte scumpă. Faptul că nu s-a 
descotorosit de ea între aceste două cazuri demonstrează 
că ţine la ea, aşa că nu-i exclus s-o mai fi folosit şi la alte 
infracţiuni. Există nişte probe balistice - gloanţele. E posibil 
ca FBl-ul să poată rezolva ceva, dacă le fac rost de 
material. 

Graciela nu comentă nimic, iar McCaleb se gândi că 
poate realiza cât de complicată era o asemenea filieră. 

— În plus, mă mai gândeam, reluă Terry, să mai iau 
legătura cu vreo doi dintre martori, cărora să le pun alt fel 

de întrebări. Or, aici, va fi nevoie de multă fineţe. Adică, nu 
vreau să intru peste Winston sau să îi dau de înţeles că i-a 
scăpat ceva. Bunăoară, mi-ar plăcea să stau de vorbă cu 
tipul ăla de la bancomat, e cel mai bun martor. De 
asemenea, încă vreo doi martori, de atunci când sora ta a 
fost... ştii tu. 

— N-am ştiut că au existat nişte martori. Mai era lume în 
magazin? 

— Nu, nu m-am referit la martorii direcţi. Dar a fost o 
femeie, care a trecut cu maşina pe-acolo şi a auzit nişte 
împuşcături. Mai sunt vreo două persoane menţionate, în 
dosar, cu care sora ta a lucrat în schimb, în seara aceea, la 
Times. Mi-ar plăcea să vorbesc personal cu ei şi să văd 
dacă amintirile lor despre cele întâmplate atunci au rămas 
neschimbate. _ 

— Sper să te pot ajuta. li cunosc aproape toate 
prietenele. 

— Bun. 

Făcură câţiva paşi în tăcere. Raymond se afla la câţiva 
metri în faţă. Graciela reluă în fine discuţia: 

— Mă întreb dacă eşti dispus să-mi faci un serviciu. 

— Sigur. 

— Glory se tot ducea în vizită la o doamnă din cartier. 
Doamna Otero. Acolo îl mai lăsa pe Raymond, când eram şi 
eu ocupată. Dar adeseori se ducea singură pentru a discuta 
despre problemele ei. Mă gândeam că poate vrei să 
vorbeşti şi cu ea. 

— Aăă... păi, nu ştiu... crezi că ar putea şti ceva sau ar fi 
ca o consolare pentru ea? 

— E posibil să te poată ajuta. 

— Dar cum... 

Pe urmă, McCaleb se dumiri. 

— E medic psihiatru, cumva? 

— Nu, adeptă a spiritismului. Glory avea încredere în 
doamna Otero. Zicea că e în contact cu îngerii, iar sora mea 
o credea. Ei bine, doamna Otero m-a sunat şi mi-a zis că 
vrea să stăm de vorbă, nu ştiu, m-am gândit că poate vrei 

să mă însoţeşti. 

— Nu ştiu ce să zic, Graciela, eu nu prea cred în chestii 
din astea. Nu-mi dau seama ce i-aş putea spune. 

Privind-o, lui McCaleb i se păru că Graciela nu era de 
acord cu o astfel de atitudine. 

— Graciela... am văzut prea multe fapte rele şi oameni 
răi, ca să mai cred în asemenea treburi. Cum să existe 
îngeri, acolo, sus, când oamenii săvârşesc asemenea 
grozăvii, aici, jos, pe pământ? 

Graciela nu spunea nimic, or McCaleb ştia că această 
tăcere era în sine o judecată critică la adresa lui. 

— Uite ce e, lasă-mă să mă mai gândesc şi te voi 
anunţa, bine? 

— Perfect. 

— Nu fi supărată. 

— Ştii, îmi pare rău că te-am amestecat în toată chestia 
asta şi m-am băgat cu forţa în viaţa ta. Nu-mi dau seama ce 
a fost în mintea mea. Mă gândeam probabil că tu... 

— Haide, nu te mai frământa. Fac asta acum în aceeaşi 
măsură pentru mine şi pentru tine. Clar? Nu-ţi pierde 
speranţa, atâta te rog. Cum îţi ziceam, mai am de făcut 
nişte chestii. În plus, nici Winston nu va abandona ancheta, 
crede-mă. Mai dă-mi câteva zile. Dacă mă împotmolesc, 
atunci poate vom merge şi la doamna Otero. De acord? 

Deşi dădu aprobator din cap, dezamăgirea Gracielei i se 
putu citi pe chip. 

— Era un copil aşa de bun, spuse femeia, după un timp. 
Raymond i-a schimbat complet viaţa. A reuşit să îşi revină 
din pasa proastă prin care trecea, s-a mutat cu mine şi şi-a 
făcut ordine în priorităţi. Dimineaţa, mergea la cursuri, la 
Cal State. De aceea lucra în schimbul de noapte. Era tare 
deşteaptă. Voia să treacă la munca de redacţie, la acelaşi 
ziar, şi să fie reporteră. 

McCaleb dădu din cap, fără să scoată niciun cuvânt. Ştia 
că Gracielei îi făcea bine să-i poată povesti toate astea. 

— Ar fi fost bună ca jurnalistă. Aşa cred. li păsa de 
semeni. De fapt, se vede din ceea ce a făcut. S-a oferit 

voluntară - fiind prezentă mereu acolo unde era mai multă 
nevoie de ea: lupte de stradă, cutremure, donatoare de 
sânge. Ori de câte ori i se telefona de la spital şi i se spunea 
că e nevoie de sânge pentru transfuzii, Gloria nu ezita să se 
prezinte. Avea o grupă rară de sânge... în fine, ea însăşi ca 
persoană era o raritate pe acest pământ. Uneori îmi doresc 
să fi fost în locul ei, atunci, şi să fi intrat în magazin... 

McCaleb o cuprinse cu braţul de după umeri, într-un gest 
de alinare. 

— Haide, nu uita de toţi oamenii aceia pe care îi ajuţi la 
spital. Nu uita nici de Raymond. Vei face minuni pentru el. 
Nu e bine să te gândeşti cine merita mai mult să trăiască 
dintre voi două. Ce s-a întâmplat cu ea nu e de dorit 
nimănui. 

— Bine, dar ştiu că lui Raymond i-ar fi fost mult mai bine 
dacă mama lui ar fi trăit. 

Nu avea niciun sens să o contrazică în continuare. Mişcă 
mâna şi o mângâie pe gât. Incă nu plângea, dar părea gata 
să izbucnească în lacrimi. Voia să o consoleze, dar ştia că 
pentru asta nu exista decât o singură modalitate. 

Ajunseseră aproape de barcă. Raymond aştepta pe 
debarcader, în faţa porţii de securitate, întredeschisă, ca de 
obicei, doar cu vreo cinci centimetri. Arcul de la balamale 
era ruginit, aşa că poarta nu se mai închidea singură. 

— Trebuie să plecăm, zise Graciela, când se opriră lângă 
băiat. S-a făcut târziu şi mâine ai şcoală. 

— Şi cu undiţa cum rămâne?! obiectă Raymond. 

— Are grijă domnul McCaleb de ea. Aşa, hai, 
mulţumeşte-i pentru ocazia de a pescui, pentru masă şi 
îngheţată, şi i-aţi la revedere. 

Raymond îi întinse mâna bărbatului. O mânuţă rece şi 
lipicioasă. 

— Spune-mi Terry. O să mergem curând la pescuit, de- 
adevăratelea. Numai să pun barca asta la punct. leşim cu 
ea în larg şi să vezi ce peşte mare vom prinde. Ştiu eu un 
loc bun, pe cealaltă parte a Insulei Catalina. E plin de peşte 
acolo. Mergem împreună, da? 

Raymond aprobă din cap, cu un aer ce voia să spună că 
ştia el prea bine că astea erau basme de adormit copiii. 
McCaleb simţi un fior de tristeţe, văzând mutrişoara 
băiatului. Se uită la Graciela. 

— Ce ziceţi de sâmbătă? Nu termin barca până atunci, 
dar voi veniţi încoace şi mergem să pescuim de pe dig. 
Dacă vreţi, puteţi rămâne şi peste noapte. E loc suficient. 

— Daaa! exclamă Raymond. 

— Bine, hai să treacă întâi săptămâna, zise Graciela. 

McCaleb încuviinţă din cap, dându-şi seama că făcuse o 
greşeală. Graciela deschise maşina, iar băiatul se sui 
înăuntru. După ce închise portiera, veni spre McCaleb. 

— Imi pare rău pentru adineauri, zise bărbatul, în 
şoaptă. Probabil că nu trebuia să fac propunerea în faţa lui. 

— Nu-i nimic. Mi-ar plăcea să venim, dar s-ar putea să 
fie nevoie să mut nişte lucruri, aşa că hai să aşteptăm până 
atunci, să vedem ce se mai întâmplă. Doar dacă nu vrei un 
răspuns ferm încă de pe-acum. 

— Nu, nicio problemă. Doar să mă anunţaţi. 

Graciela mai făcu un pas şi-i întinse mâna. 

— Mulţumesc din suflet pentru seara asta, zise femeia. E 
cuminte de felul lui, dar de data asta ştiu că i-a plăcut, şi 
mie la fel. 

McCaleb îi prinse mâna şi i-o scutură uşor, dar Graciela 
se aplecă şi îl sărută pe obraz. Când se trase înapoi, îşi 
duse mâna la gură: 

— Inţeapă, spuse femeia, zâmbind. Ce faci, îţi laşi 
barbă? 

— Aşa mă gândeam. 

Nu se ştie de ce, dar afirmaţia asta o făcu să râdă. Se 
duse spre maşină, iar McCaleb veni în urmă să îi ţină 
deschisă portiera. După ce se aşeză, Graciela îşi ridică 
privirea: 

— Ştii, ar trebui să crezi în ei. 

McCaleb o privi întrebător. 

— Te referi la îngeri? 

Graciela încuviinţă din cap, după care porni motorul şi 

demară. 

Întors pe barcă, Terry se duse spre prora. Undiţa era în 
apă, în locul unde o fixase, aşa cum o lăsase Raymond. In 
timp ce o trăgea afară, McCaleb îşi dădu seama că în cârlig 
nu se prinsese nimic, deşi momeala dispăruse. Ceva acolo 
jos acţionase pe ascuns. 

Joi dimineaţa, McCaleb se trezi înainte ca docherii să 
înceapă să facă gălăgie. Cafeaua băută în ziua precedentă 
îşi făcea şi acum efectul, împiedicându-l să doarmă. 
Insomnia alimentată de cafeină îi producea tot felul de 
gânduri neliniştitoare despre investigaţie, despre diferenţa 
dintre unii îngeri şi alţii, despre Graciela şi băiat. In cele din 
urmă, renunţă să se chinuiască să mai adoarmă, preferind 
să aştepte cu ochii deschişi să se crape de ziuă. 

La şase dimineaţa era gata - făcuse duş, îşi luase 
tensiunea, pulsul şi temperatura şi îşi înghiţise pastilele. 
Luă teancul de dosare şi îl duse înapoi pe masa din salon, 
îşi pregăti alt vas plin cu cafea şi mâncă un castronel de 
cereale. Din când în când, în acest răstimp, se mai uita la 
ceas, gândindu-se dacă să îl sune pe Vernon Carruthers, 
fără să vorbească mai întâi cu Jaye Winston. ă 

Ştia că Winston nu venea aşa devreme la serviciu. Insă, 
având în vedere diferenţa de trei ore, de la o coastă la alta, 
probabil că prietenul lui McCaleb, Vernon Carruthers, era 
deja la lucru, în sediul FBI din Washington. Terry ştia că n-ar 
fi bine să discute cu Carruthers până nu obținea undă verde 
de la Winston. Şi asta fiindcă era cazul de care se ocupa ea. 
Numai că McCaleb nu mai avea răbdare şi voia să treacă 
Imediat la acţiune. 

După ce clăti castronelul, lăsându-l în chiuvetă, se mai 

uită o dată la ceas şi se decise să nu mai aştepte. Îşi scoase 
agenda telefonică şi îl sună pe Carruthers, pe linia directă. 
Acesta ridică receptorul de la primul apel. 

— Vernon, Terry la telefon. 

— Terrell McCaleb! Eşti aici, în oraş? 

— Nu, tot în L.A. Ce mai faci, bătrâne? 

— Ce mai faci tu? N-am mai primit o veste de la tine de 
un car de ani. 

— Ştiu, ştiu. Sunt bine. Mersi pentru cărţile poştale 
trimise la spital. Mulţumeşte-i şi lui Marie, din partea mea. 
Au însemnat foarte mult. Îmi pare rău că nu v-am scris şi 
nici nu v-am sunat până acum. 

— Păi, am încercat şi noi să-ţi telefonăm, dar ai numărul 
la secret şi s-ar părea că nimeni de la fostul tău serviciu nu 
îl ştie. Am vorbit până şi cu Kate, dar nici măcar ea nu ştia 
cum să dea de tine. Am aflat doar că ai renunţat la 
apartamentul din Westwood. Unul dintre colegii de la FBI 
mi-a zis că locuieşti pe o barcă. Cum s-ar zice, te-ai rupt 
complet de lume. 

— Păi, aşa m-am gândit că ar fi mai bine, pentru o 
vreme, înţelegi, până voi deveni din nou deplasabil şi 
funcţionabil. Dar, în rest, e bine totul. Cu tine, cum e? 

— Nu mă pot plânge. Nu mai vii şi tu pe-aici? Ştii, 
camera te aşteaptă în continuare. N-am închiriat-o încă 
nimănui din Quantico. Nici n-aş îndrăzni s-o fac. 

McCaleb râse şi îi spuse că, din păcate, deocamdată nu 
întrevedea posibilitatea unei călătorii pe Coasta de Est. Pe 
Carruthers îl cunoştea de 12 ani, de când lucra la 
laboratorul de criminalistică din D.C. Mai tot timpul se 
întâmplase să colaboreze la aceleaşi cazuri. Ori de câte ori 
Carruthers venea la vreo şedinţă, în Quantico, dormea 
acasă la McCaleb şi Kate, soţia lui din acea vreme. Era mai 
bine decât la căminul Academiei de poliţie. Şi ori de câte ori 
McCaleb se ducea la Washington, Carruthers şi Marie, soţia 
lui, îl culcau în fosta cameră a fiului lor. Acesta murise de 
leucemie, la vârsta de 12 ani. Carruthers insistase să 
respecte acest aranjament, deşi asta însemna că McCaleb 

trebuia să renunţe la camera de la Hilton, de lângă Dupont 
Circle, unde putea sta pe banii FBl-ului. Prima oară când 
dormise în camera băiatului, Terry se simţise ca un intrus. 
Dar Vernon şi Marie îl făcuseră să se simtă ca acasă. În 
plus, la Hilton nu ar fi avut parte de deliciile bucătăriei din 
Sud şi de atmosfera caldă, din căminul familiei Carruthers. 

— Bun, ia să vedem, continuă Vernon, dacă socotesc eu 
bine, pe-acolo, la tine, abia s-a luminat de ziuă. Ce te face 
să suni aşa devreme? 

— Păi, nişte treburi de serviciu. 

— Tu?! Treburi de serviciu?! Şi eu care mă pregăteam să 
te întreb cum e minunata viaţă de pensionar! Dar, zi, chiar 
locuieşti pe păcătoasa aia de barcă? 

— Da, stau pe o barcă, dar nu m-am ramolit încă. 

— Bine. Hai să vedem atunci despre ce e vorba? 

McCaleb îi povesti tot, inclusiv faptul că primise inima 
Gloriei Torres. Terry voia ca, spre deosebire de celelalte 
persoane implicate în investigarea cazului, prietenul lui să 
afle totul. Ştia că putea avea încredere în el, sub acest 
aspect, şi că bunul lui amic îi va înţelege legătura specială 
cu victima. Pe Carruthers îl înduioşau mult victimele 
infracţiunilor, mai ales când era vorba despre tineri. Faptul 
că trăise trauma de a-şi vedea copilul murind puţin câte 
puţin îl făcuse să se dedice trup şi suflet meseriei, devenind 
unul dintre cei mai competenţi agenţi FBI. 

— Vasăzică, ai vrea ca eu să analizez unul dintre 
cartuşele alea? întrebă Carruthers, când McCaleb termină 
de relatat toate amănuntele cazului. Nu ştiu ce să zic. Au şi 
ăia, la poliţia regională, personal bine calificat. 

— Ştiu şi nici nu mă îndoiesc de asta. Aş vrea doar opinia 
cuiva neimplicat până acum în anchetă. Şi, de asemenea, 
te-aş ruga să faci şi un profil laser pe computer, dacă se 
poate. Cine ştie peste ce mai dăm! Am eu o intuiţie că vom 
dibui ceva special. 

_ — Of, m-ai înnebunit cu intuiţiile tale. N-am uitat, să ştii. 
In regulă. Prin urmare, de la cine voi primi pachetul? De la 
ei sau de la tine? 

— Voi încerca să lucrez cu fineţe şi să îi determin pe cei 
de la poliţia regională să îţi trimită ei pachetul. Asta ca să 
fie totul oficial. Dar, dacă poţi, aş vrea să pui un pic de sare 
şi piper pe treaba asta. Pistolarul e un recidivist. Dacă îi 
dăm de urmă, vom salva probabil viaţa mai multor posibile 
victime. 

Carruthers tăcu pentru câteva momente. McCaleb ştia 
că prietenul lui îşi făcea deja planul în minte. 

— Uite cum va fi. Azi e joi. Am nevoie de material cel 
târziu marţi dimineaţă, preferabil chiar luni, ca să mă pot 
ocupa de treabă pe îndelete. Miercurea viitoare trebuie să 
plec cu avionul la Kansas City, să depun mărturie la un 
proces cu nişte mafioţi. Se presupune că voi rămâne acolo 
toată săptămâna. Aşa că, dacă vrei să facem ceva, trebuie 
să mi-l trimiţi mie. 

— Dar nu vei avea probleme din cauza asta, sper?! 

— Ba cum să nu. Dar ce contează?! Trimite-mi pachetul 
şi am eu grijă. 

— Fac tot posibilul să-ţi parvină, într-un fel sau altul, luni 
cel târziu. 

— Bine, băiete. 

— Oh, mai e ceva. Notează numărul meu. Cum îţi 
spuneam, nu acţionez în calitate oficială, în treaba asta. În 
mod normal, trebuie să comunici cu poliţia regională, dar ti- 
aş fi recunoscător dacă m-ai anunţa şi pe mine, dacă apare 
ceva neobişnuit. 

— S-a făcut. Dă-mi numărul. Şi adresa. Îi trebuie lui 
Marie, pentru felicitarea de Crăciun. 

După ce McCaleb îi dădu toate informaţiile solicitate, 
Carruthers îşi drese glasul: 

— Ai mai vorbit în ultima vreme cu Kate? 

— A sunat de vreo două ori la spital, după operaţia de 
transplant. Dar eram încă slăbit. N-am vorbit prea mult. 

— Hmmm. Cred că ar trebui să îi telefonezi, măcar 
pentru a-i spune că eşti bine. 

— Nu ştiu. Ea ce mai face? 

— Bine, presupun. Cel puţin n-am aflat să facă rău. Ar 

trebui să o suni. 

— Ba eu cred că ar fi mai bine să lăsăm lucrurile aşa. 
Suntem divorţaţi, ai uitat? 

— Treaba ta. Tu decizi. Îi trimit un e-mail, ca să-i spun 
măcar că mai trăieşti. 

După încă vreo câteva minute de conversaţie, menită ca 
fiecare să se pună la punct cu ceea ce se întâmplase în 
ultima vreme în viaţa lor, McCaleb închise telefonul şi se 
duse să-şi mai ia nişte cafea. Laptele se terminase, aşa că o 
bău simplă. Ştia că nu era bine ce făcea, dar trebuia să se 
menţină în formă, mai ales că toată ziua urma să fie pe 
drumuri. 

Se făcuse aproape şapte, deci o putea suna pe Winston. 
leşi afară, să vadă cum era vremea. Din cauza ceţii, 
celelalte ambarcaţiuni din port arătau ca nişte vase 
fantomă. Abia peste câteva ore se puteau aştepta la nişte 
raze de soare. Aruncă o privire spre barca lui Buddy 
Lockridge, unde nu se vedea deocamdată nicio mişcare. 

La 7:10, se aşeză la masa din salon, cu carnetul de 
notite în faţă, şi formă numărul lui Jaye Winston, pe 
telefonul fără fir. O prinse, tocmai când venise la birou şi se 
aşeza pe scaun, la masa de lucru. 

— Abia am intrat. Nu mă aşteptam să mă suni aşa 
repede. Ţi-am dat atâta hârţogăraie, încât credeam că îţi va 
lua pe puţin două zile să parcurgi totul. 

— Păi, o dată ce m-am apucat, nu m-am mai putut opri. 
Ştii şi tu cum e. 

— Şi ce părere ţi-ai făcut? 

McCaleb ştia că îl întreba, de fapt, cum i se păruse 
ancheta efectuată de ea. 

— Cred că ai făcut o treabă excelentă, - dar asta nu eo 
noutate, fiindcă ştiu de ce eşti capabilă. Da, Jaye, mi-a 
plăcut cum ai procedat. Nicio obiecţie din partea mea. 

— Dar? 

— Dar mi-am notat nişte întrebări pe care, dacă ai un pic 
de timp, aş vrea să ţi le pun. Poate îţi voi da şi câteva 
sugestii. 

Winston râse. 

— Voi, ăştia, de la FBI, veşnic aveţi câte o întrebare, 
veşnic mai găsiţi un nou indiciu. 

— Hei, ai uitat, nu mai sunt la ei! 

— Păi, ce să-i faci, cred că ţi-a rămas în sânge să fii aşa! 
Hai, te-ascult, dă-i drumul. 

McCaleb se uită peste notițele pe care şi le luase în ziua 
precedentă şi decise să pornească direct cu Mikail Bolotov. 

— Mai întâi şi mai întâi, mai lucrezi cu Ritembaugh şi 
Aguilar? 

— Nici măcar nu-i cunosc. Nu sunt la secţia de 
omucideri. Căpitanul i-a scos de la jafuri şi mi i-a repartizat 
pentru o săptămână. Asta a fost când făceam lista celor 
pasibili de „trei atacuri”. Bun, ce-i cu ei? 

— Păi, am impresia că unul dintre numele notate de ei ar 
trebui mai bine cercetat. 

— Care nume? 

— Mikail Bolotov. 

McCaleb auzi un foşnet de hârtii - Winston îşi căuta 
raportul de la Ritembaugh şi Aguilar. 

— Gata, l-am găsit. Ce-ai găsit tu aici? Văd că are un 
alibi solid. 

— Ai auzit vreodată de compararea diverselor puncte 


geografice? 

— Cum? 

McCaleb îi dădu toate lămuririle privind această metodă 
de lucru şi îi explică felul cum procedase. li spuse, în 


continuare, că Bolotov fusese interogat înainte ca jaful şi 
omorurile de la Sherman Market să aibă loc, aşa că 
semnificaţia adreselor unde locuia şi lucra acesta nu era 
atât de evidentă ca în primul caz. Când bărbatul termină, 
Winston conveni că rusul trebuia  reverificat, deşi 
perspectiva aceasta nu o entuziasma prea mult. 

— Ştii, cum îţi spuneam, eu nu-i cunosc personal pe cei 
doi, dar presupun că sunt bine pregătiţi şi că se pricep să 
verifice un alibi. 

McCaleb nu spunea nimic. 

— Ştii, săptămâna asta am treabă la tribunal, aşa că n- 
am timp să îl verific din nou pe individul ăla. 

— Pot face eu asta. 

Nu primi niciun răspuns. 

— Voi proceda cu discreţie, zise McCaleb. Cum s-ar zice, 
voi lucra aşa, după ureche. 

— Nu ştiu ce să zic, Terry. Acum eşti civil. Să nu 
împingem lucrurile prea departe, totuşi. 

— Păi, mai gândeşte-te. Mai am să-ţi spun nişte chestii, 
însă. 

— Perfect. Ce anume? 

McCaleb ştia că dacă Winston nu mai aducea vorba 
despre Bolotov însemna că, neoficial, îi dădea permisiunea 
să îl verifice pe rus. Doar că nu voia să valideze oficial 
acţiunile lui. 

Terry se uită din nou la notițele din carnet. Voia să dea 
dovadă de prudenţă, la următoarea întrebare. Trebuia să o 
aducă, încetul cu încetul, spre întrebările importante pe 
care le avea, fără ca Jaye să aibă impresia că el ghicise 
totul. 

— Uf, în primul rând, n-am văzut nimic acolo despre 
cardul bancar, în cazul Cordell. Ştiu că tipul a luat banii. Dar 
a luat şi cardul? 

— Nu, a rămas în bancomat. A fost scos afară, dar, cum 
nu l-a ridicat nimeni, aparatul l-a înghiţit automat. Este o 
măsură de securitate a sistemului, pentru ca, dacă cineva 
îşi uită cardul, să nu-l poată ridica altcineva. 

McCaleb dădu din cap şi bifă întrebarea pe carnet. 

— În regulă. Următoarea întrebare se referă la Cherokee. 
Cum se face că n-ai pomenit presei nimic de maşina asta? 

— Ba da, le-am spus, dar ceva mai târziu. Atunci, în 
prima zi, încă nu ne dumirisem complet, aşa că nu am 
inclus acest aspect în comunicatul de presă iniţial. N-am 
ştiut dacă e bine să apară chestia asta în presă, fiindcă mă 
gândeam că s-ar putea să citească şi criminalul, hotărând 
de aceea să abandoneze maşina. Dar, peste câteva zile, 
văzând că nu se întâmplă nimic şi că am ajuns într-un punct 

mort, am mai făcut un comunicat de presă, în care se 
vorbea despre Cherokee. Din păcate, ştirea cu Cordell se 
cam învechise, aşa că nimeni n-a mai dat atenţie acestei 
noi informaţii, care a trecut neobservată. N-a apărut decât 
într-o fiţuică de provincie. Ştiu, a fost un rateu. Probabil că 
era mai bine dacă menţionam Jeep-ul încă din primul 
comunicat de presă. 

— Nu neapărat, zise McCaleb, făcând o nouă bifă pe 
carnet. Înţeleg raţionamentul pe care l-ai avut atunci. 

Terry se uită din nou peste notițele din ziua precedentă. 

— Încă vreo două chestii... Pe ambele casete video, cu 
„filmul” crimei, pistolarul spune ceva - după Împuşcături. 
Ori vorbeşte de unul singur, ori rosteşte ceva intenţionat, în 
faţa camerei. Nu am găsit nicio referire la acest aspect. S-a 
făcut cumva ceva... 

— Un coleg de-al meu are un frate care e surd. l-a dus 
benzile, să afle dacă acesta ar putea descifra ceva după 
mişcarea buzelor. Omul nu e sigur, dar la prima bandă, cea 
de la ATM, i s-a părut că ucigaşul a zis „Nu uita să iei bani”, 
exact când ridica bancnotele din aparat. La cealaltă casetă, 
nu şi-a mai dat seama prea bine. | s-a părut ori că a spus 
acelaşi lucru, ori ceva cam de genul „Las-o dracului”, fără 
să se înţeleagă ce anume. Ultimul cuvânt, pe ambele benzi, 
nu s-a prea înţeles. Probabil că n-am mai făcut nicio hârtie 
cu chestia asta. Dar văd că nu-ţi scapă nimic?! 

— Niciodată, zise McCaleb. Dar omul care a descifrat 
cuvintele după mişcarea buzelor ştie cumva şi ruseşte? 

— Cum? Ah, te gândeai că poate e vorba despre Bolotov. 
Nu, mă îndoiesc că fratele colegului meu ştie limba rusă. 

McCaleb îşi notă transcrierile posibile ale vorbelor rostite 
de pistolar. Pe urmă, lovind de mai multe ori cu pixul de 
carnet, se întrebă dacă să îi pună şi întrebarea capitală. 

— Mai ai ceva? întrebă Winston. 

Bărbatul se gândi că nu era momentul potrivit pentru a 
aduce vorba despre Carruthers. Cel puţin, nu direct. 

— Arma, spuse Terry. 

— Ştiu, nici mie nu-mi place chestia asta. P7 nu e tocmai 

tipul de revolver cu care să umble orice neisprăvit. Probabil 
că a fost furat de undeva. Ai văzut că am pus să se scoată o 
listă a furturilor de acest fel. Dar, ca şi în celelalte privinţe, 
iar m-am lovit de un zid. N-am ajuns nicăieri. 

— Cred că teoria e bună, zise McCaleb. Până la un punct. 
Nu-mi place faptul că a păstrat arma după prima crimă. 
Dacă ar fi fost un revolver furat, sunt convins că l-ar fi 
azvârlit cât colo, imediat după ce l-a omorât pe Cordell. 
După aceea, se ducea şi mai fura un pistol. 

— Nu, nu cred că logica asta e bună. Nu există un tipar 
fix, aici. E posibil ca tipul să fi păstrat revolverul, ştiind că 
era un obiect de valoare. Şi, nu trebuie să uiţi, glonţul l-a 
ciuruit pe Cordell, ieşind apoi pe partea cealaltă. Poate că 
ucigaşul s-a gândit că poliţia nu va găsi muniţia cu care s-a 
tras sau că, dacă glonţul s-a înfipt până la urmă în zidul 
băncii, cum s-a şi întâmplat de fapt, va fi prea deteriorat 
pentru a mai putea fi analizat balistic. N-ai uitat, nu-i aşa, 
că a luat cartuşul gol?! Asta dovedeşte că se gândea să mai 
folosească arma aceea. 

— Presupun că ai dreptate. 

Tăcură amândoi câteva clipe. McCaleb mai avea notate 
două probleme. 

— Următorul punct, începu el, cu prudenţă. Gloanţele. 

— Ce-i cu ele? 

— Mi-ai spus ieri că ai analizele balistice ale ambelor 
cazuri. 

— Exact. Dar unde vrei să ajungi, de fapt? 

— Ai auzit de computerul DRUGFIRE, de la FBI? 

— Nu. 

— S-ar putea să ne fie de ajutor. Ţie să-ţi fie de ajutor. E 
complicat, dar merită efortul. 

— Despre ce este vorba? 

McCaleb îi povesti. DRUGFIRE era un program al FBI, 
conceput asemeni bazelor de date computerizate pentru 
amprentele digitale. Fusese creat de laboratorul de 
criminalistică, la începutul anilor 1980, când războiul între 
traficanţii de cocaină, izbucnit în majoritatea oraşelor, mai 

ales în Miami, a dus la o escaladare a ratei omorurilor la 
scară naţională. Cele mai multe ucideri se produceau prin 
împuşcare. Încercând să găsească o modalitate de a 
depista legătura dintre diferitele omoruri şi ucigaşi din 
întreaga ţară, FBI a inventat programul DRUGFIRE. 
Caracteristica unică a urmelor de ghint, găsită pe gloanţele 
folosite în crimele legate de droguri, era citită cu un laser, 
codată apoi pentru stocare în computer şi introdusă într-o 
bază de date. Programul computerizat opera asemănător 
cu sistemele pentru amprente digitale, utilizate în 
majoritatea sediilor din ţară. Datorită acestui sistem, se 
putea realiza compararea rapidă a profilurilor codificate ale 
diferitelor tipuri de gloanţe. 

În cele din urmă, baza de date a început să crească, pe 
măsura introducerii unor noi informaţii. Şi programul 
propriu-zis a fost extins, deşi şi-a păstrat denumirea de 
DRUGFIRE, ajungând să cuprindă toate cazurile care erau 
trimise la FBI. Indiferent de locul sau tipul crimei - 
bunăoară, o reglare de conturi între mafioţi, în Las Vegas, 
omoruri între diferite bande, în partea de sud a districtului 
Los Angeles sau ucideri în serie la Fort Lauderdale -, toate 
cazurile ce implicau focuri de arme şi împuşcături, trimise 
la FBI, spre a fi analizate, erau introduse în baza de date. 
După mai bine de zece ani, în fişier se adunaseră mii de 
„gloanţe” trase în timpul diferitelor infracţiuni. 

— M-am tot gândit la tipul acesta, zise McCaleb. Ai 
remarcat că nu vrea să se despartă de arma aia. Indiferent 
de motiv, faptul că se agaţă aşa de ea constituie singura lui 
greşeală. Chestia asta mă face să cred că ar exista 
eventual posibilitatea să găsim nişte similitudini şi cu alte 
cazuri, urmărind modul de operare al individului, aşa cum 
apare pe casetele video. Se poate spune că nu ar fi fost aici 
la primele omoruri. Se vede că ştie să folosească o armă - 
ba poate chiar arma aceea. 

— Bine, dar ţi-am mai spus deja că am încercat şi noi 
exact acelaşi lucru - să găsim şi alte cazuri asemănătoare. 
În urma examenului balistic, n-a ieşit însă nimic. Nici 

celelalte căutări pe Internet, la diferite adrese, cum ar fi şi 
Naţional Crime Index, nu au dus la niciun rezultat. 

— Inţeleg. Nu uita, însă, că poate tipul a evoluat şi şi-a 
schimbat metoda. Poate că ce a făcut cu arma asta în, să 
zicem, Phoenix, nu e acelaşi lucru cu felul în care a 
procedat aici. Ce vreau să spun este că există şi varianta ca 
tipul să fi venit în oraş din altă parte. Dacă ar fi aşa 
înseamnă că a folosit arma şi în alte locuri. Şi, dacă avem 
noroc, putem găsi informaţiile necesare acolo, în computer. 

— Poate, zise Winston. 

Pe urmă tăcu, reflectând la propunerea fostului său 
coleg. McCaleb intuia raţionamentul femeii. Accesul la 
programul DRUGFIRE deschidea mari perspective pentru 
rezolvarea cazului, or Winston era suficient de inteligentă 
încât să ştie acest lucru. Dar, pe de altă parte, dacă opta 
pentru această variantă însemna să implice şi FBl-ul, iar, în 
plus, să recunoască făţiş că accepta recomandări de la o 
persoană din afară, cum era McCaleb. 

— Ce părere ai? o întrebă McCaleb în cele din urmă. E 
suficient dacă le trimiţi doar unul dintre gloanţe. Câte ai în 
total, patru, nu-i aşa, de la două cazuri?! 

— Nu ştiu ce să zic. Nu prea agreez ideea să trimit 
materialele noastre la Washington. Şi cred că nici celor din 
L.A. nu le-ar plăcea deloc. 

— Dar nici nu-i nevoie să se afle în L.A. La tine se 
păstrează probele. Dacă vrei, poţi trimite un glonţ. Poate 
ajunge la D.C. şi apoi, aici, înapoi, într-o săptămână. Nici 
nu-i nevoie ca Arrango să afle de toată manevra asta. Am 
discutat deja cu un tip pe care îl cunosc, de la Firearms and 
Toolmarks. Mi-a zis că e dispus să ne ajute, dacă îi trimitem 
materialul. 

McCaleb închise ochii. Ştia că acum era momentul când 
lui Winston îi putea sări ţandăra. 

— l-ai spus deja tipului de la Washington că vom 
proceda aşa? întrebă Jaye, agasată. 

— Nu, nu i-am spus asta. l-am spus doar că, aici, 
colaborez cu o polițistă foarte meticuloasă şi conştiincioasă, 

care va dori probabil să fie sigură că n-a rămas piatră sub 
care să nu fi scotocit, pentru a afla adevărul. 

— Doamne, unde-am mai auzit eu oare aşa ceva?! 

McCaleb zâmbea. 

— Mai e ceva. Chiar dacă nu vom avea noroc cu 
programul DRUGFIRE, vom şti măcar că arma crimei e 
înregistrată în baza de date a computerului. Nu se ştie unde 
poate fi de folos, în anchetarea altor cazuri. 

Winston se gândea la toate argumentele pe care i le 
înşirase McCaleb. Acesta simţea că îi trezise interesul, aşa 
cum făcuse şi mai demult, cu cimitirul, în cazul Luther 
Hatch. Trebuia să-i accepte soluţia, fiindcă altminteri risca 
să regrete toată viaţa că nu exploatase şi această 
posibilitate. 

— Bine, bine, zise Winston. Discut cu căpitanul despre 
asta. Îi voi spune că este alegerea mea. Dacă dă undă 
verde, trimit imediat pachetul. Un glonţ - atâta tot. 

— Da, e suficient. 

Pe urmă, McCaleb o informă că era preferabil ca 
pachetul să îi parvină lui Carruthers cel târziu marţi 
dimineaţa. De aici, se aşternu o nouă tăcere. 

— Crede-mă, Jaye, merită încercat, zise bărbatul, silindu- 
se să fie cât mai convingător. 

— Ştiu, doar că... în fine, nu contează. Dă-mi numărul de 
telefon şi adresa tipului. 

Cu pumnul încleştat, McCaleb săgetă aerul, în semn de 
victorie. Îi părea bine că reuşise să dea un nou imbold 
anchetei. 

Apoi continuă să îşi abordeze colega: 

— Mai am ceva, care probabil te va irita. 

— Oh, nu, gemu Winston. Asta-i învăţătură de minte, ca 
pe viitor să nu mai răspund la telefon în zilele când trebuie 
să mă duc la tribunal. Haide, McCaleb, dă-i drumul. Acum 
ce mai e, zi? 

— James Noone. 

— Martorul? Ce-i cu el? 

— L-a văzut pe pistolar. l-a văzut maşina. 

— Da, şi, ce să spun, nouă ne-a folosit de n-am mai 
putut! Mare scofală! Cred că sunt pe puţin o mie de 
automobile Cherokee ca ăla, în tot sudul Californiei, aşa că 
nu văd la ce ne foloseşte declaraţia lui. In plus, pe tip l-a 
văzut atât de fugitiv, încât nici n-a putut să fie sigur dacă 
purta sau nu pălărie. Deci, halal martor, cum s-ar spune. 

— Bine, dar omul l-a văzut, în condiţii de mare stres, 
când totul ţi se întipăreşte mai bine în memorie. Noone e 
ideal pentru asta. 

— Adică, pentru ce? 

— Pentru o şedinţă de hipnoză. 

Buddy Lockridge parcă Ford-ul Taurus în parcarea firmei 
Video GraFX Consultants (VGC) de pe La Brea Avenue, din 
Hollywood. În cea de-a doua zi ca şofer al lui McCaleb, nu 
se mai pusese la patru ace. De data asta se îmbrăcase cu 
un şort şi o cămaşă cu imprimeu hawaian - ukulele şi fete 
frumoase, plutind pe un fundal albastru ca marea. McCaleb 
îi spuse că nu va sta probabil mult, după care cobori din 
maşină. 

La firmele de genul VGC, apela mai ales industria 
divertismentului, pentru închirierea de echipamente video 
profesionale, editare video şi studiouri de copiere şi 
înregistrare. Principalii clienţi constau din realizatori de film 
adulţi, al căror produs era aproape în exclusivitate tras pe 
video, dar VGC punea la dispoziţie, totodată, şi unele dintre 
cele mai performante laboratoare de efecte video şi mărire 
le imagini, care se găseau la Hollywood. 

McCaleb mai fusese deja o dată la VGC, pe când, angajat 
fiind la FBI, fusese transferat de la Quantico la secţia de 
ofiţeri superiori, unde, din punct de vedere tehnic, era sub 

comanda agentului special de acolo. Or, de câte ori acesta 
considera că lucrurile mergeau prea lent, îl scotea pe 
McCaleb de la ce lucra şi îl trecea la altceva, de obicei ceva 
ce detectivului de atunci i se părea jenant de meschin şi 
simplu. 

Data trecută, se dusese cu o videocasetă a unei camere 
montată în tavan, într-un sediu de Wells Fargo Bank, în 
Beverly Hills. Banca fusese jefuită de câţiva tipi mascaţi şi 
înarmaţi, care reuşiseră să fugă cu suma de 363 000 dolari 
cash. Era cea de-a patra bancă din grupul Wells Fargo, 
jefuită în ultimele douăsprezece zile. Unicul indiciu al 
anchetatorilor se afla pe această bandă video. Când unul 
dintre bandiți întinsese mâna peste ghişeu ca să înşface 
sacul în care casiera vârâse toţi banii, i se agăţase mâneca 
de marginea de marmură, dezgolindu-i pielea. Infractorul îşi 
trăsese imediat mâneca în jos, dar pentru o fracțiune de 
secundă pe antebraţ se văzuse un tatuaj. Imaginea era 
neclară, fiind filmată cu o cameră de la distanţă de cel 
puţin zece metri. După un tratament tehnic în laboratorul 
FBI local, soldat cu niciun fel de ameliorare, s-a decis ca 
banda să fie trimisă la cartierul general de la Washington, 
unde cam într-o lună se spera să se ajungă la un rezultat. 
Numai că bandiții dădeau câte o lovitură cam din trei în trei 
zile. Se vedea pe înregistrările video că începeau să fie tot 
mai agitaţi, gata oricând să se dedea la acte de violenţă. 
Viteza de reacţie a anchetatorilor era aşadar esenţială. 

McCaleb a dus banda, atunci, la Video GraFX. Un 
tehnician de la VGC a preluat cadrul respectiv de pe 
videocasetă, iar într-o zi a mărit imaginea şi a prelucrat-o, 
până ce tatuajul a putut fi desluşit: un vultur în zbor, cu o 
gheară încleştată pe o puşcă, iar în cealaltă cu o coasă. 

Tatuajul a permis descifrarea cazului. Descrierea 
desenului şi o fotocopie au fost trimise urgent celor 60 de 
sucursale FBI din ţară. Un supraveghetor de la biroul din 
Butte a retransmis apoi informaţia şi la Coeur d'Alene, 
Idaho, unde un agent a constatat că tatuajul era identic cu 
emblema pe care o văzuse pe stindardul înfipt pe casa 

unuia dintre membrii unui grup de  extremişti 
antiguvernamentali din localitate. Grupul amintit fusese 
supravegheat cu intermitenţă, întrucât în ultima vreme 
cumpărase mari suprafeţe de teren extravilan. Astfel, la 
sediul operativ din L.A. s-a primit o listă cu numele 
membrilor acestui grup şi cu numerele lor de asigurări 
sociale. Agenţii FBI s-au apucat să verifice diferitele 
hoteluri, iar în scurt timp au găsit şapte membri ai grupului 
care stăteau la Airport Hilton. Tipii au fost puşi sub 
urmărire, inclusiv în timpul jefuirii unei bănci din 
Willowbrook. Treizeci de agenţi se aflau afară, lângă 
clădirea băncii, gata să intre cu forţa la primul semn de 
violenţă. Nu a fost cazul să intervină. Bandiţii au fost 
urmăriţi apoi până la hotel, unde au fost arestaţi de către 
nişte agenţi deghizați în chelneri şi personal de întreţinere. 
Unul dintre infractori a acceptat până la urmă să coopereze 
cu FBl-ul, recunoscând că membrii grupului jefuiau băncile 
pentru a strânge fonduri necesare cumpărării altor terenuri 
în Idaho. Membrii grupului doreau aceste proprietăţi la ţară, 
pentru a se putea izola în siguranţă, atunci când sinistrul 
Armageddon avea să se abată peste Statele Unite, cum 
prevestea şeful lor. 

Acum, McCaleb venise să apeleze iar la ajutorul celor de 
la VGC. Când intră în hol, observă că scrisoarea de 
mulţumire purtând ştampila FBI, pe care o trimisese firmei 
după încheierea cu succes a investigaţiei jafurilor bancare, 
era înrămată şi pusă pe perete. Se aplecă un pic, să 
citească numele persoanei căreia îi adresase atunci 
scrisoarea. 

— Cu ce vă pot fi de folos? îl întrebă secretara. 

Arătând spre scrisoare, McCaleb spuse: 

— Aş vrea să vorbesc cu Tony Banks. 

Îi ceru să îşi spună numele, fără să dea semne că l-ar fi 
recunoscut după semnătura din scrisoare, după care dădu 
un telefon. După scurt timp, McCaleb îl văzu pe Tony 
Banks ieşind să îl întâmpine. Nu şi-l aminti pe McCaleb 
decât atunci când acesta îi povesti despre banda de la 

jefuirea băncii. 

— Corect, corect, mi-amintesc. Dumneata ai trimis 
scrisoarea. 

— Exact, eu. 

— Bun, cu ce te pot ajuta? Tot vreo chestie de lao 
bancă? 

Se uita la videocaseta din mâna lui McCaleb. 

— Păi, am venit acum cu alt caz. Voiam să te uiţi un pic 
la banda asta. Aş vrea să obţin o imagine mai bună pentru 
unul dintre cadre. 

— Bine, hai să vedem. M-aş bucura să-ţi pot fi de folos. 

Îl conduse pe un hol cu mochetă cenuşie, trecând prin 
dreptul câtorva uşi, care, după cum ştia McCaleb de la 
vizita precedentă, erau ale unor cabine de editare. Firmei îi 
mergea bine, din moment ce pe toate uşile scria „ocupat”. 
Dintr-o cabină, se auziră nişte sunete pasionale. Uitându-se 
spre McCaleb, Banks îşi roti ochii în cap şi spuse: 

— Nu sunt reale. Se editează doar sonorul la o bandă. 

Terry dădu din cap, în semn că înţelesese. Banks îi 
explicase exact acelaşi lucru şi data trecută, când mai 
fusese aici. 

Bărbatul deschise ultima uşă de pe hol. Vâri capul 
înăuntru, pentru a se convinge că nu era nimeni acolo, 
după care se trase înapoi şi îi făcu semn lui McCaleb să 
intre. În încăpere se aflau două scaune aşezate în faţa unui 
aparat de editat casete video, cu câte un mic monitor 
fiecare. Banks porni echipamentul, apăsă pe un buton şi 
inseră videocaseta. 

— Nu e prea interesant: cineva e împuşcat. Dacă vrei, te 
poţi duce să îţi vezi de treabă, până derulez caseta şi 
găsesc cadrul care mă interesează. 

Banks reflectă câteva clipe la această propunere. Era un 
tip slab, cam la treizeci de ani, cu păr moale şi drept, vopsit 
într-o nuanţă de blond aproape albicios. Tunsoarea era 
ciudată 

— Şuviţe lungi în creştet, iar dedesubt ras zero, lateral. 
Ultima modă la Hollywood. 

— Am mai văzut chestii din astea, zise el. Porneşte 
caseta. 

— Dar aşa ceva, nu cred. E o diferenţă între crimele din 
filmele artistice şi cele din viaţa reală. 

— Haide, porneşte caseta. 

Priveau amândoi imaginile acelea oribile, iar McCaleb îl 
auzi pe tânăr oftând adânc, când, înhăţată din spate, cu 
pistolul lipit de tâmplă, Gloria Torres a fost împuşcată. 
McCaleb întinse mâna, cu degetul pregătit să apese pe 
buton şi să îngheţe imaginea. Când ajunseră la cadrul care 
îl interesa, după ce Chan Ho Kang fusese împuşcat, 
prăvălindu-se peste tejghea şi alunecând pe spate, McCaleb 
apăsă pe buton şi îngheţă imaginea. Pe urmă, folosind o 
rotiţă de reglaj fin, mişcă imaginea înapoi şi înainte, până 
ce ajunseră exact la poziţia dorită. Se uită la Banks. Tipul 
părea îngrozit, ca şi cum ar fi văzut tot ce putea fi mai oribil 
pe lume. 

— Eşti în regulă? 

— E sinistru. 

— Da, aşa e. 

— Cum te pot ajuta? 

Luând un pix din buzunarul de la cămaşă, McCaleb arătă 
spre ecran, bătând uşor în geam în dreptul ceasului de la 
mâna lui Kang. 

— Ceasul? 

— Da. Vreau să ştiu dacă poţi mări chestia asta sau, în 
fine, să-i faci ceva, ca să văd ora afişată pe cadranul 
ceasului din imagine. 

— Dar, uite, ai ora aici, în partea de jos a benzii. 

— Nu mă pot bizui pe afişajul camerei video. De aceea şi 
am nevoie să văd clar cadranul ceasului de la mâna 
victimei. 

Banks se aplecă în faţă şi, folosind diferite reglaje de 
fineţe, încercă să focalizeze şi să contureze mai bine 
imaginea. 

— Nu e originală, zise tânărul. 

— Ce? Banda? Nu, dar de ce? 

— Nu prea reuşesc să-i dau o rezoluţie mai bună. N-ai 
putea face rost de original? 

— Nu cred. 

McCaleb se uita la ecran. Banks ameliorase calitatea 
imaginii, făcând-o mai clară şi mai mare. Pe tot ecranul 
apăreau bustul lui Kang şi braţul întins. Dar cadranul 
ceasului era tot neclar. 

— Păi, atunci, tot ce pot face este, dacă mi-o laşi aici, să 
o lucrez un pic şi să i-o dau şi unui tip de la laborator. Poate 
reuşeşte să o definească mai bine şi să o facă mai clară. Pe 
aparatele astea nu pot face însă mai mult. 

— Dar crezi că merită să încercăm, mai ales că n-avem 
originalul? Obţinem ceva? 

— Nu ştiu, dar hai totuşi să vedem. Nici nu-ţi închipui ce 
lucruri formidabile se pot realiza aici. Vrei să pui mâna pe 
el, nu-i aşa? Mă refer la nemernicul ăla de pe bandă. 

— Da, vreau să-l prind. A 

— Bun, atunci să vedem ce putem face. Imi laşi caseta? 

— Mda, mă gândeam să-mi faci şi mie o copie, aş vrea 
să o mai arăt cuiva. 

— Sigur. Mă duc să aduc o casetă goală. 

Tânărul se ridică în picioare şi ieşi din cabină. McCaleb 
rămase acolo, holbându-se la ecran. Văzuse cum umblase 
Banks la butoane. Derulă un pic banda şi mări imaginea, în 
care apărea faţa mascată a pistolarului. Rezultatul nu era 
prea mulţumitor. Derulă apoi repede înainte, încă un pic, 
opri şi aduse în prim-plan chipul Gloriei. | se părea aproape 
indecent să se uite aşa de aproape la o femeie care tocmai 
fusese împuşcată mortal. Capul se vedea din profil; avea 
ochiul stâng încă deschis. 

McCaleb observă cei trei cercei pe care Gloria îi purta în 
urechea stângă. Întâi, un bumb, ca o semilună de argint. 
Apoi, ceva mai jos, pe curbura urechii, o tortiţă ca un anou, 
probabil tot de argint, iar jos de tot, atârnând de lobul 
urechii un cercel în formă de cruciuliţă. Ştia că era o modă 
la femei să poarte mai mulţi cercei în aceeaşi ureche. 

Continuând să îl aştepte pe Banks, McCaleb se jucă în 

continuare cu butoanele, derulând banda, până ce ajunse la 
o imagine a capului Gloriei, văzut din dreapta. Aici, în 
urechea dreaptă, nu se vedea decât un cercel - semiluna 
de argint. Tânărul reveni în cabină, introduse caseta goală 
în aparat şi în treizeci de secunde copiase deja banda. 
Scoase videocaseta proaspăt înregistrată, o puse într-o 
cutie şi i-o dădu lui McCaleb. 

— Mersi. Cam cât crezi că va dura? 

— Păi, nu ştiu, suntem cam prinşi în momentul de faţă. 
Mă duc să mă uit la panoul cu programări, ca să văd dacă 
nu găsesc pe cineva disponibil imediat. Poate până mâine 
sau sâmbătă. E bine? 

— In regulă. Mersi, Tony, îţi rămân recunoscător. 

— Nicio problemă. Nu ştiu dacă mai am cartea dumitale 
de vizită. Vrei să te sun eu? 

In momentul acela, McCaleb decise să mintă în 
continuare. Nu-i spuse lui Banks că nu mai lucra la FBI. Se 
gândea că, imaginându-şi că lucrarea era pentru agenţie, 
tânărul avea să-şi dea mai multă silinţă. 

— Uite cum o să facem: îţi dau un număr personal. Dacă 
suni şi nu-ţi răspund, lasă mesajul şi te caut eu. 

— Perfect. Sper să pot rezolva ceva. 

— Şi eu. Tony, te rog, însă, ai grijă să nu vadă 
videocaseta asta decât cine trebuie. 

— Sigur, spuse Banks, înroşindu-se un pic. 

McCaleb se gândi că îl surprinsese pe tânăr în timp ce se 
gândea că nu va arăta caseta decât tehnicianului de la 
laborator şi, de aceea, remarca lui îl ofensase, deşi şi 
cealaltă variantă era plauzibilă - îl surprinsese tocmai când 
se gândea cui să mai arate caseta. Mai degrabă aşa. 

McCaleb îi dădu numărul de telefon, îşi luă la revedere şi 
plecă singur, pe holul pe care veniseră. Când trecu prin 
dreptul uşii de unde se auzeau gemete pasionale, observă 
că acum era linişte. 

Când deschise portiera Fordului Taurus, McCaleb îl găsi 
pe Lockridge cu muzicuţa pe genunchi, pregătit să 
acompanieze, dacă apărea vreo melodie cunoscută. Buddy 

închise o carte care se numea Moartea unui tenor, din care 
citise cam jumătate, cum se vedea după semn. 

— Ce s-a întâmplat cu inspectorul Fujigama? 

— Care inspector? 

— Cartea pe care o citeai ieri. 

— Ah, da, am terminat-o, dar era cu inspectorul 
Imanishi. 

— Bun, fie şi Imanishi. Citeşti repede. 

— Orice carte bună se citeşte repede. lţi plac romanele 
polițiste, cu multe crime? 

— De ce-aş citi poveşti născocite, când am văzut destule 
crime reale? 

Buddy reuşi să pornească motorul, de-abia la a doua 
cheie. 

— Lumea din cărţi e cu totul alta. Totul e ordonat, binele 
şi răul sunt clar delimitate, răii sunt întotdeauna pedepsiţi, 
eroii strălucesc, nimic nu e la întâmplare. Pe scurt, un 
antidot revigorant la viaţa reală. 

— Mie mi se pare plictisitor. 

— Ba deloc, dimpotrivă, e liniştitor. Încotro, acum? 

După ce luară masa de prânz, la Musso and Frank, 
trecură colinele din Hollywood în Valley, ajungând la sediul 
firmei Deltona Clocks, la ora două fără un sfert. McCaleb 
telefonase de dimineaţă, înainte de a pleca din port, şi 
aflase că Mikail Bolotov lucra în continuare în schimbul de 
la două la zece seara. 

Deltona Clocks reprezenta o construcţie mare, ca un 
depozit, amplasată în spatele unui mic magazin cu 
expoziţie, aflat la stradă. După ce Lockridge parcă Ford-ul 
Taurus în faţa magazinului, McCaleb îşi scoase revolverul 

din servieta de piele, pusă jos la picioare. Îl avea deja într- 
un toc de pânză, pe care şi-l prinse de cureaua pantalonilor. 

— Hei, dar ce te gândeşti că vei găsi înăuntru? întrebă 
Lockridge, când văzu arma. 

— Nimic. E doar o măsură de precauţie. 

McCaleb scoase apoi dosarul cu interogatoriul lui Bolotov 
şi al şefului acestuia, Arnold Toliver, având grijă ca foaia cu 
răspunsurile acestuia din urmă să fie deasupra. Acum, era 
gata. 

— În regulă, fii pe fază, îi spuse McCaleb lui Lockridge. 

Remarcă faptul că de data asta Buddy nu se mai oferise 
să îl însoţească. Poate nu strica să îşi ia mai des revolverul! 

În magazin nu era niciun cumpărător. Peste tot se aflau 
expuse ceasuri ieftine, de aproape toate mărimile. 
Majoritatea păreau industriale, altfel spus, nişte modele 
adecvate mai degrabă unor săli de cursuri, magazine de 
piese auto sau hale de producţie. Pe peretele din spatele 
tejghelei, se aflau opt ceasuri identice, fiecare arătând altă 
oră, din opt oraşe diferite. 

O tânără, vânzătoarea probabil, şedea pe un scaun 
pliant. Ce greu trecea timpul pentru ea, se gândi McCaleb, 
singură cu atâtea ceasuri şi fără niciun client. 

— Unde îl pot găsi pe domnul Toliver? 

— Arnold sau Randy? 

— Arnold. 

— Trebuie să sun. Cine sunteţi? 

— N-am venit să cumpăr ceasuri. Efectuez o anchetă 
într-un caz investigat de poliţia regională, pe 3 februarie. 

Trânti pe tejghea teancul de dosare, ca să o convingă că 
toate documentele erau oficiale. Pe urmă, îşi puse mâinile 
în şold, ştiind că astfel lăsa să se vadă pistolul de la 
centură. Fata îi urmări gesturile, după care ridică receptorul 
şi formă un număr din trei cifre. 

— Arnie, sunt Wendy. Te caută un tip de la poliţie, 
pentru nu ştiu ce investigaţie sau aşa ceva. 

McCaleb nu o corectă. Nu o minţise dându-se drept cine 
nu era şi nici n-ar fi făcut-o. Fusese doar concluzia femeii. 

— Ce fel de investigaţie? întrebă tipa, după câteva 
momente. 

McCaleb întinse mâna pentru a lua receptorul. Tânăra 
ezită, dar până la urmă i-l dădu. 

— Domnul Toliver? Sunt Terry McCaleb. Acum vreo două 
luni, aţi stat de vorbă cu doi poliţişti pe nume Ritembaugh 
şi Aguilar, despre un angajat de-al dumneavoastră, Mikail 
Bolotov. Vă mai amintiţi? 

După o lungă ezitare, bărbatul recunoscu. 

— Ei bine, acum eu investighez acest caz. Aş vrea să vă 
mai pun nişte întrebări referitoare la cazul amintit. Pot veni 
în clădirea din spate, să stăm de vorbă? 

Aceeaşi ezitare. 

— Păi, ştiţi... suntem groaznic de ocupați. Cred... 

— Nu durează mult, domnule. Nu uitaţi, investigăm o 
crimă şi sperăm ca dumneavoastră să ne fiţi de ajutor. 

— În fine, presupun... 

— Ce presupuneţi? 

— Haideţi, veniţi aici, în clădirea din spate. Vă explică 
fata unde mă găsiţi. 

Lui McCaleb îi luă trei minute să străbată curtea, în 
lungul clădirii, trecând pe lângă nişte bancuri de lucru, până 
la biroul de lângă o rampă de încărcare, unde se ajungea 
urcând câteva trepte. Lângă uşă se afla o fereastră largă, 
de unde Toliver putea supraveghea tot ce se întâmplă. 
Când trecuse pe lângă bancurile de lucru, îi auzise vorbind 
pe muncitori, şi de trei ori i se păru că desluşeşte nişte 
cuvinte în limba rusă. 

Când McCaleb deschise uşa de la birou, tipul despre care 
presupunea că era Toliver închise telefonul şi îi făcu semn 
să intre. Un bărbat uscăţiv, cam la şaizeci şi ceva de ani, cu 
o piele pergamentoasă şi nişte smocuri de păr alb, 
deasupra urechilor şi spre ceafă. In buzunarul de la piept 
avea un suport din plastic, plin de pixuri. 

— N-am prea mult timp, zise bărbatul, grăbit. Trebuie să 
supraveghez încărcarea unui camion, care urmează să 
plece. 

— Perfect, zise McCaleb, uitându-se spre foaia pusă 
deasupra în dosar. Acum două luni, le-aţi spus detectivilor 
că Mikail Bolotov a fost la lucru în seara de 22 ianuarie. 

— Exact. Mi-amintesc. Nu s-a schimbat nimic. 

— Sunteţi sigur, domnule Toliver? 

— Cum adică, dacă sunt sigur? Da, sunt foarte sigur. Am 
verificat atunci. Scria clar în registre. Am scos şi foaia de 
pontaj. 

— Să înţeleg că v-aţi bazat pe ce aţi găsit în scripte, ori 
chiar l-aţi văzut la serviciu pe Bolotov, în seara aceea? 

— A fost aici. Ţin minte asta. Mikail n-a lipsit niciodată. 

— Şi sunteţi sigur că a lucrat tot schimbul, până la zece. 

— Foaia lui de pontaj arată... 

— Nu mă refeream la foaia de pontaj, ci la ce vă amintiţi 
dumneavoastră. 

Toliver nu răspunse. McCaleb se uită pe geam, spre hala 
de producţie. 

— Văd că aveţi mulţi muncitori, domnule Toliver. Câţi 
lucrează în schimbul de la două la zece seara? 

— În momentul de faţă, 88. 

— Şi atunci? 

— Cam tot atâţia. Dar care-i schema? 

— Schema e că i-aţi furnizat tipului un alibi, în baza unei 
simple foi de pontaj. Credeţi că ar fi posibil ca Bolotov să fi 
plecat, totuşi, mai devreme, fără să observe nimeni, rugând 
pe un coleg să îl ponteze la sfârşitul turei? 

Niciun fel de reacţie din partea lui Toliver. 

— Să-l lăsăm deoparte acum pe Bolotov. Aţi mai avut 
vreodată o problemă asemănătoare? Înţelegeţi la ce mă 
refer - să ponteze altcineva în locul unei persoane. 

— În 16 ani, de când avem fabrica asta, s-a mai 
întâmplat, sigur că da. 

— Bine, aprobă McCaleb. Acum, spuneţi-mi, s-ar fi putut 
întâmplă la fel şi cu Bolotov? Sau asistați în fiecare seară la 
efectuarea pontajului, ca să nu trişeze nimeni? 

— Totul e posibil. Nu stăm până la sfârşitul schimbului. 
De cele mai multe ori, fiul meu închide totul, la plecare. El 

verifică totul. 

Câteva clipe, McCaleb îşi ţinu răsuflarea de emotie: 
rostită în instanţă, afirmaţia lui Toliver ar fi fost suficientă 
pentru a zdruncina alibiul lui Bolotov. 

— Fiul dumneavoastră. Randy, cumva? 

— Da, Randy. 

— AŞ putea să-l văd? 

— E în Mexic. Mai avem o fabrică, în Mexicali. O 
săptămână pe lună, stă acolo. 

— Am putea eventual să-l sunăm? 

— Pot încerca, dar este posibil să fie prin halele de 
producţie. Pentru asta se duce acolo, să se asigure că liniile 
de fabricaţie funcţionează bine. În afară de asta, chiar 
credeţi că mai ţine minte ce s-a petrecut acum trei luni, 
într-o anumită seară? Domnule detectiv, noi aici fabricăm 
ceasuri. În fiecare seară ies aceleaşi modele de ceasuri. În 
fiecare zi, le expediem beneficiarilor. Toate serile sunt 
asemănătoare. 

McCaleb se întoarse cu spatele la interlocutorul său şi se 
uită din nou pe fereastră. Observă că unii muncitori 
părăseau postul de lucru, în locul lor venind alţii. Urmări cu 
atenţie schimbarea turei, până îl identifică pe cel care 
presupunea că este Bolotov. La dosar nu exista nicio 
fotografie, ci doar o descriere sumară. Tipul la care se uita 
acum McCaleb purta un tricou negru, cu mânecile foarte 
întinse pentru braţele puternice şi pline de tatuaje. Acestea 
erau făcute cu aceeaşi cerneală - un albastru de puşcărie. 
Mai mult ca sigur, ăsta era Bolotov. 

— El e, nu-i aşa? întrebă Terry, arătând spre bărbatul din 
hală, aşezat la un banc de lucru, unde monta mecanismul 
ceasurilor în diferite carcase de plastic. 

— Care dintre ei? 

— Cel cu tatuaje pe braţe. 

— Da, ele. 

McCaleb dădu din cap, reflectând câteva clipe. 

— Le-aţi spus lui Ritembaugh şi Aguilar că alibiul pe care 
i l-aţi furnizat acestui om se baza pe foile de pontaj şi 

statele de plată, şi nu pe ceea ce aţi văzut personal? 

— Da, le-am spus. Au zis că e-n regulă. Au plecat şi gata. 
Acum, mă trezesc cu dumneata, care mă iei iarăşi la 
întrebări. De ce naiba nu colaboraţi între voi, acolo, la 
poliţia aia a voastră? l-ar fi fost mult mai uşor băiatului meu 
să-şi amintească, dacă ar fi trecut doar câteva săptămâni, 
şi nu trei luni! 

McCaleb tăcea, gândindu-se la Ritembaugh şi Aguilar. 
Avuseseră, probabil, o listă cu 25 de nume, pe care trebuise 
să le verifice în decursul unei săptămâni, cât lucraseră la 
acest caz. Dăduseră rasol. 

— Trebuie să mă duc afară, la rampă, zise Toliver. Mă 
aşteptaţi sau cum facem? 

— Ştiţi ce? Trimiteţi-l aici pe Bolotov, să vorbesc şi cu el, 
între timp. 

— Aici? 

— Dacă nu vă deranjează, domnule Toliver. Sunt convins 
că vreţi să ne fiţi de ajutor şi să cooperaţi, nu-i aşa? 

— Cum vreţi dumneavoastră! exclamă Toliver, ridicând 
braţele, exasperat, şi pornind spre uşă. Numai să nu-l ţineţi 
de vorbă toată ziua. 

— Oh, domnule? 

Acesta se opri la uşă şi îşi privi interlocutorul. 

— Mi s-a părut că se vorbeşte mult ruseşte pe-aici. De 
unde i-aţi adunat pe toţi ruşii ăştia? 

— Sunt muncitori vrednici şi nu fac mofturi. Dăm mereu 
anunţuri pentru locuri de muncă în ziarele de limbă rusă. 

Şi, acestea fiind zise, ieşi pe uşă, lăsând-o deschisă. 
McCaleb mută din loc cele două scaune de la birou, 
răsucindu-le astfel încât să fie faţă în faţă şi cam la un 
metru şi jumătate distanţă unul de celălalt. Se aşeză pe cel 
de lângă uşă, pregătindu-se să aştepte. Se gândi rapid cum 
să procedeze cu interogatoriul, ajungând la concluzia că era 
bine să-l ia tare pe Bolotov. Voia să obţină o reacţie 
edificatoare din partea tipului, care îl putea ajuta să-şi facă 
o imagine clară despre omul cu care avea de-a face. 

Simţi o prezenţă în cameră şi întoarse capul. Bolotov 

intrase în birou. Nu foarte înalt, avea părul negru şi pielea 
albă. Dar muşchii umflaţi de la braţe, cu pielea acoperită de 
două tatuaje - un şarpe încolăcit pe un braţ şi o pânză de 
păianjen pe celălalt - îţi atrăgeau imediat privirea. 

McCaleb arătă spre scaunul liber din faţă. 

— la loc. 

Bolotov se aşeză, fără niciun fel de ezitare. 

Terry observă că tatuajul acela ca o pânză de păianjen 
continua şi sub cămaşă, apărând din nou pe gâtul rusului, 
sub maxilarul inferior. Un păianjen negru trona pe pânză, 
exact sub urechea dreaptă. 

— Ce-i cu chestia asta? 

— Exact ca înainte, Bolotov. Mă numesc McCaleb. Seara 
de 22 ianuarie. Povesteşte-mi ce-ai făcut atunci. 

— Le-am mai spus o dată celor de la poliţie. Am fost la 
serviciu. Nu sunt eu cel pe care îl căutaţi. 

— Aşa zici tu. Numai că lucrurile s-au mai schimbat. 
Acum deţin informaţii noi. 

— Ce informaţii? 

McCaleb se ridică în picioare, încuie uşa, după care se 
aşeză la loc. Fusese un gest mai mult demonstrativ, menit 
să-l impresioneze pe cel din faţa lui. Ceva care să-i dea de 
gândit lui Bolotov. 

— Ce informaţii? întrebă rusul din nou. 

— Cum ar fi spargerea şi jefuirea casei din Mason, doar 
la câteva străzi mai încolo. Mai ţii minte? Aia cu pomul de 
Crăciun şi cu toate cadourile pregătite sub el. De-acolo ai 
făcut rost de armă, nu-i aşa, Bolotov? 

— Nu, nu-i adevărat. Sunt curat la toate chestiile astea. 

— Aiurea! Tu ai dat lovitura acolo şi ai furat arma aia 
frumoasă. Pe urmă, te-ai gândit s-o şi foloseşti. Aşa că ai 
tras în Lancaster şi, apoi, din nou, în magazin, aici, după 
colţ. Eşti un ucigaş, Bolotov. Un ucigaş. 

Rusul stătea nemişcat, dar îşi încordase bicepşii, făcând 
să se vadă şi mai bine tatuajele de pe braţe. McCaleb 
perseveră. 

— Cum e cu seara de 7 februarie? Ai un alibi şi pentru 


149 


atunci? 

— Nu ştiu nimic de seara aia. Trebuie să... 

— Ai intrat la Sherman Market şi ai ucis doi oameni, în 
seara aceea. Nu se poate să fi uitat. 

Bolotov se ridică brusc în picioare. 

— Dar tu cine eşti? Nu eşti poliţai. 

McCaleb se uita în sus spre rus, sperând ca acesta să nu 
sesizeze mirarea care i se aşternuse pe faţă. 

— Poliţaii umblă câte doi. Tu cine eşti? 

— Sunt cel care te va da în vileag. Tu ai săvârşit faptele 
astea, Bolotov, or eu voi dovedi că aşa este. 

— Ce... 

La uşă, se auzi un ciocănit nervos, iar McCaleb se 
întoarse instinctiv în acea direcţie. O mică greşeală, dar de 
fapt tot ce-i trebuia rusului. Cu coada ochiului, Terry văzu 
umbra neagră care venea spre el. Instinctiv, începu să 
ridice braţele, ca să-şi ferească pieptul. Degeaba, prea 
încet. Brusc, rusul se năpusti asupra lui, răsturnându-l pe 
spate, cu scaun cu tot. 

Bolotov îl trântise la pământ, în timp ce Toliver, sau cine 
o fi fost la uşă, continua să ciocănească furios. Rusul, mai 
voinic şi mai solid decât McCaleb, îşi ţinea adversarul 
imobilizat, în timp îl căuta prin buzunare. Găsi la un 
moment dat revolverul de la betelie şi îl azvârli într-un colţ 
al camerei. În cele din urmă, îi descoperi şi portofelul, în 
buzunarul interior al hainei. Îl trase brutal, sfâşiind pânza 
buzunarului, şi îl deschise. 

— N-ai legitimaţie. Vezi, nu eşti poliţai. 

Citi numele de pe permisul de conducere, aflat sub un 
vizor de plastic, în portofel. 

— Terr-ell-Mack-Cow-leeb. 

Pe urmă, Bolotov descifră şi adresa. Terry răsuflă uşurat, 
ştiind că acolo era trecută adresa căpităniei portului, unde 
avea şi el o cutie poştală. 

— Poate-ţi fac o vizită într-o bună zi, ce zici de idee? 

McCaleb nu răspunse şi nici nu schiţă vreun gest. Ştia că 
nu avea nicio şansă să îl anihileze fizic pe rus. In timp ce 


150 


încerca să găsească, totuşi, o soluţie, Bolotov îi aruncă 
portofelul în piept şi sări în picioare. Smulse scaunul de sub 
şoldurile lui McCaleb şi îl ridică deasupra capului acestuia. 

Terry îşi ridică braţele să-şi protejeze faţa şi capul, 
dându-şi seama în acelaşi timp că îşi lăsa pieptul 
descoperit. 

Auzi un zdrăngănit tipic, de geam spart, şi, privind 
printre braţe, văzu scaunul zburând prin sticla de la 
fereastră. Pe urmă, îl văzu pe Bolotov sărind prin gaura 
geamului spart, până jos, în hala de fabricaţie. După care, 
se făcu nevăzut. 

McCaleb se rostogoli pe o rână, strângând braţele la 
piept şi adunându-şi genunchii spre gură. Puse palma pe 
piept, încercând să vadă cum îi bătea inima. Respiră adânc 
de două ori şi, apoi, încetişor, se ridică întâi în genunchi, 
după aceea în picioare. La uşă, ciocănitul continua însoţit 
acum de strigătele panicate ale lui Toliver care îi cerea 
musafirului să deschidă imediat. 

McCaleb întinse mâna să descuie uşa. ÎI cuprinse subit 
un val de ameţeală. Toliver dădu buzna în birou şi se apucă 
să urle la el, dar McCaleb nu înţelegea ce spunea. Puse 
palmele pe podea şi închise ochii, încercând să-şi revină. 

— La naiba, izbuti el să mai îngaime. 


Buddy Lockridge sări din Ford, când îl văzu pe McCaleb 
apropiindu-se, pentru a-l întâmpina. 

— Doamne Sfinte, ce s-a întâmplat? 

— Nimic, am făcut o greşeală, atâta tot. 

— Arăţi groaznic. 

— Acum sunt bine. Hai să mergem. 

Lockridge îi deschise portiera, după care se duse pe 
cealaltă parte şi se sui la volan. 

— Sigur ţi-a trecut? 

— Lasă, hai să mergem. 

— Unde? 

— La un telefon public. 

— Uite unul, chiar acolo, arătă bărbatul spre restaurantul 

de alături. 

McCaleb se dădu jos şi păşi lent spre telefonul de pe 
zidul clădirii. Avea grijă să ţină ochii pironiţi în jos, pe 
trotuar, ca să nu-l cuprindă iarăşi ameţeala. 

O sună pe Jaye Winston, pe numărul direct, pregătindu- 
se să îi lase un mesaj, însă poliţista îi răspunse imediat. 

— Terry la telefon. Credeam că eşti la tribunal. 

— Aşa şi e, numai că acum am pauză de prânz. Trebuie 
să mă duc înapoi la două. Tocmai voiam să te sun. 

— Da, de ce? 

— Fiindcă vom face ce-ai propus tu. 

— Ce anume? 

— Îl hipnotizăm pe domnul Noone. Căpitanul mi-a 
semnat aprobarea. L-am sunat pe martor şi a fost de acord. 
Vrea să facem şedinţa de hipnoză diseară, fiindcă mâine 
pleacă din oraş - parcă înapoi la Vegas, dacă am reţinut 
bine. Va fi aici la şase. Poţi veni? 

— Sigur. 

— Rămâne aşa, atunci. Dar tu de ce-ai sunat? 

McCaleb ezită. Era posibil ca informaţia lui să schimbe 
complet planurile deja stabilite, pentru după-amiază, însă 
ştia că nu mai putea amâna. 

— Poţi face rost de o fotografie de-a lui Bolotov până 
diseară? 

— Am deja una. Vrei să i-o arătăm lui Noone? 

— Da. Tocmai i-am făcut o mică vizită rusului şi n-a 
reacţionat prea frumos. 

— Ce s-a întâmplat? 

— N-am apucat să-i pun trei întrebări, că s-a repezit la 
mine şi apoi a fugit. 

— Glumeşti, cumva? 

— AŞ vrea eu. 

— Şi cum rămâne cu alibiul? 

— Este asemeni unei felii subţiri de pâine. 

McCaleb îi povesti pe scurt discuţia avută cu Toliver şi, 
apoi, cu Bolotov. li spuse lui Winston că ar trebui să îl dea în 
urmărire pe rus. 

— Pentru ce? Tu sau Toliver aţi depus cumva vreo 
plângere la poliţie? 

— Eu, nu, dar Toliver a zis că va face o plângere, pentru 
fereastra spartă. 

— Bine, îi scot mandat de arestare. Dar cum te simţi? 
Pari cam şifonat. 

— Sunt bine. Chestia asta schimbă cumva lucrurile sau 
rămâne cum am stabilit pentru diseară? 

— În ceea ce mă priveşte, rămâne cum am vorbit. 

— În regulă. Pe curând, atunci. 

— Ştii, Terry, nu-ţi face prea multe speranţe în privinţa 
lui Bolotov, promiţi? 

— Mi se pare că e decupat din poveste, nu crezi? 

— Nu ştiu. E destul de departe de la Bolotov acasă până 
în Lancaster. Şi, pe urmă, să nu uiţi că tipul e un 
condamnat eliberat condiționat. Asta înseamnă că, 
indiferent unde este adevărul, tot aşa s-ar fi purtat cu tine. 
Şi asta fiindcă, în mod cert, are la activ alte infracţiuni. 

— Poate. Dar eu tot pe el îl aleg. 

— Păi, cine ştie, poate avem noroc cu Noone şi ni-l 
identifică pe loc. 

— Ei, bravo, acum tu fabulezi. 

După ce închise telefonul, McCaleb se întoarse la 
maşină, fără niciun fel de problemă. După ce se aşeză, îşi 
scoase trusa de călătorie, în care se aflau doza de 
medicamente pe o zi şi vreo zece termometre de unică 
folosinţă, Temp-Strips. În timp ce îşi lua temperatura, porni 
aerul condiţionat. 

— Simti nevoia de aer? întrebă Lockridge. 

McCaleb răspunse afirmativ, iar vecinul său potrivi 
ventilatorul la maximum. 

După trei minute, Terry scoase termometrul din gură. 
Simţi că îl cuprinde spaima, când văzu că linia roşie 
depăşise limita admisibilă de 37.7 grade Celsius. 

— Haidem acasă. 

— Sigur? 

— Da, în port. 

În timp ce Lockridge viră spre sud, către Autostrada 101, 
McCaleb roti grilajul ventilaţiei, astfel încât aerul rece să-i 
bată drept pe faţă. Mai desfăcu un termometru şi şi-l puse 
sub limbă. Încercă să se calmeze, alegând alt post de radio 
şi privind pe geam. După două minute, când îşi scoase 
termometrul, constată că temperatura era mai bună, dar 
tot în zona subfebrilă. Îi mai trecu spaima şi scăpă aproape 
de gheara care i se pusese în gât. Bătu cu palmele pe bord, 
scuturând din cap, în încercarea de a se autoconvinge că 
treaba cu febra era doar o aberaţie. Se simţise perfect până 
atunci. Nu exista niciun motiv pentru faptul că făcuse febră, 
decât că se ambalase poate prea mult în discuţia cu 
Bolotov. 

Se hotări să se ducă acasă, pe barcă, să ia o aspirină şi 
să doarmă bine, înainte de şedinţa de la ora şase, cu James 
Noone. Sigur, mai exista şi varianta de a o suna pe Bonnie 
Fox. Dar ştia că în acest caz, nimerea în mod cert pe un pat 
de spital, pentru câteva zile, când ar fi ţinut sub observaţie 
şi i s-ar face tot felul de analize. În meseria ei, Fox dădea 
dovadă de aceeaşi meticulozitate pe care o avea el, în tot 
ce făcea. Aşa că, precis i-ar cere să se interneze. Or asta 
însemna să piardă pe puţin o săptămână. Ar rata ocazia de 
a asista la şedinţa de hipnoză cu Noone şi şi-ar pierde, 
poate, avântul care îl motivase până acum în această 
anchetă. 

Pentru cei neiniţiaţi - în această categorie intrând mulţi 
poliţişti şi agenţi FBI cu care McCaleb lucrase de-a lungul 
anilor hipnoza era considerată, adesea, ca un fel de voodoo 
în activitatea poliţiei, o soluţie la care se recurge din 
disperare şi care oricum pare mai serioasă decât 

consultarea vreunui mediu la o şedinţă de spiritism. Pe 
scurt, hipnoza era indiciul unei anchete care se împotmolise 
sau care dăduse greş. McCaleb credea cu convingere că 
lucrurile stăteau cu totul altfel. În opinia lui, hipnoza era un 
mijloc credibil de a sonda adâncurile minţii omeneşti. În 
situaţiile în care văzuse sau auzise că metoda nu dăduse 
rezultate, fusese vina hipnotizatorului, şi nu a ştiinţei 
propriu-zise. 

McCaleb rămăsese surprins când auzise că Winston era 
de acord cu reinterogarea lui Noone în stare de hipnoză. 
Poliţista îi spusese că hipnotismul îi fusese sugerat de vreo 
două ori cu prilejul şedinţelor de lucru săptămânale, atunci 
când se discutase despre ancheta în cazul Cordell. Numai 
că sugestia nu fusese tradusă în practică, din două motive. 
Primul era şi cel mai important. Hipnoza reprezenta un 
instrument de lucru folosit adesea de poliţie până la 
începutul anilor '80, când Curtea supremă a Californiei 
decretase că martorii a căror memorie le este împrospătată 
prin hipnoză nu mai au voie să apară în faţa instanţei. Asta 
însemna că, ori de câte ori investigatorii se gândeau să 
recurgă la o şedinţă de hipnoză, trebuia totodată să 
analizeze dacă pentru eventualul câştig în desfăşurarea 
anchetei merita să se piardă posibilitatea ca acea persoană 
să fie folosită ca martor la proces. Această dilemă 
intervenise şi în cazul Cordell, blocând pe moment ideea de 
a se apela la hipnoză, întrucât Winston şi şeful ei nu se 
îndurau să rămână fără unicul martor. 

Al doilea motiv era faptul că, după emiterea decretului 
menţionat de către Curtea supremă, Departamentul poliţiei 
regionale încetase să mai asigure o pregătire a detectivilor 
pentru desfăşurarea unei şedinţe de hipnoză. Drept 
urmare, în cei peste 15 ani care trecuseră de atunci, 
poliţiştii specialişti în hipnotism deveniseră o raritate. Nu 
mai exista în departament niciun expert hipnotizator, ceea 
ce însemna că trebuia să se apeleze la cineva din afară. Or 
asta complica şi mai mult lucrurile, ridicând totodată şi 
costurile anchetei. 

Când McCaleb îi spusese lui Winston că el făcuse 
hipnotism în cazurile de la FBI, timp de peste zece ani, 
aceasta se arătase şi mai încântată de propunere. In câteva 
ceasuri, obținuse deja toate aprobările necesare. 

McCaleb sosi la sediul poliţiei regionale cu o jumătate de 
oră mai devreme. Îi spuse lui Lockridge că va dura destul 
de mult şi-l sfătui să se ducă mai bine să mănânce ceva. 

Febra îi scăzuse satisfăcător, după somnul de după- 
amiază, aşa că se simţea odihnit şi în formă. Se gândea cu 
plăcere la perspectiva de a putea dezgropa vreun indiciu 
major din mintea lui James Noone, dând astfel un nou 
impuls anchetei în cazul Cordell. 

Jaye Winston îl întâmpină la recepţie şi îl conduse spre 
biroul căpitanului, vorbind în continuu. 

— L-am dat în urmărire pe Bolotov. Am trimis o maşină 
la el acasă, dar dispăruse deja. A şters-o. E limpede că l-ai 
nimerit unde îl doare mai rău. 

— Da, probabil atunci când l-am făcut „ucigaş”. 

— Nu sunt încă prea convinsă, dar, oricum, e chestia cea 
mai clară pe care o avem până acum. Cum şi era de 
aşteptat, Arrango nu-i deloc încântat de ce-ai făcut. A 
trebuit să recunosc că nu vorbisem cu tine înainte despre 
asta. Zice că ai făcut pe grozavul. 

— Lasă-l în pace, nu te mai frământa! Puțin îmi pasă mie 
de părerea lui. 

— Te îngrijorează Bolotov? Ai zis că ţi-a văzut adresa! 

— Nu, are adresa căpităniei, dar nu şi datele bărcii. Or 
portul ăla e mare de tot. 

Winston deschise uşa de la birou şi îl lăsă pe McCaleb să 
intre primul. În spaţiul strâmt din încăpere se aflau trei 
bărbaţi şi o femeie. Terry îi recunoscu pe Arrango şi Walters 
de la LAPD. Winston îi făcu cunoştinţă cu căpitanul, Al 
Hitchens, şi cu femeia, artist plastic, Donna de Groot. 
Fusese chemată pentru a realiza, la nevoie, diferite desene 
ale suspectului, dacă Noone nu reuşea să îl identifice pe 
Bolotov de la bun început. 

— Mă bucur că ai venit mai devreme, zise Hitchens. 

Domnul Noone e deja aici. Poate şi începem, deja. 

McCaleb aprobă din cap, uitându-se spre ceilalţi din 
cameră. Arrango părea incredulitatea întruchipată. Dintre 
buzele strânse pungă, îi ieşea o scobitoare. 

— Cam prea multă lume, zise McCaleb. Îngreunează 
puterea de concentrare. Tipul trebuie să se relaxeze. Or aşa 
ceva este exclus, cu atâţia spectatori. 

— N-o să intrăm toţi, spuse Hitchens. Aş vrea ca tu şi 
Jaye să fiţi înăuntru. La momentul potrivit, o chemaţi şi pe 
Donna. Înregistrăm totul pe o bandă video şi vedem şi noi 
aici la monitor. Aşa îţi convine? încheie căpitanul, arătând 
spre un monitor, de pe o masă cu rotile, în colţul biroului. 
McCaleb se uită într-acolo şi văzu pe ecran imaginea unui 
bărbat care şedea la o masă, cu braţele încrucişate la piept. 
Era Noone. Chiar şi aşa cum era acum, cu o caschetă de 
base-ball pe cap, McCaleb îl recunoscu pe bărbatul pe care 
îl văzuse pe videocasetele înregistrate la bancomat. 

— E perfect, zise McCaleb, uitându-se la Jaye Winston. 

— Ai fotografia cu Bolotov? 

— Da. E pe birou, la mine. Începem cu asta. Îi arătăm 
poza şi dacă îl recunoaşte, nici nu mai e nevoie de hipnoză, 
ceea ce înseamnă că îl putem păstra pentru tribunal. 

McCaleb aprobă, cu o mişcare din cap. 

— Era mult mai bine dacă îi arătam pozele lui Noone 
înainte ca păsărica să-şi ia zborul, spuse căpitanul, uitându- 
se cu subînţeles la McCaleb. 

Terry se gândi să-i riposteze, dar se răzgândi repede. 

— Doriţi să-l întreb ceva anume? se interesă el. 

Arrango se uită la partenerul lui şi îi făcu cu ochiul. 

— Da, află-ne numărul de înmatriculare de la maşina 
care a şters-o din parcare. Asta, da, ne-ar plăcea. 

Rânjea satisfăcut, balansându-şi scobitoarea pe buza de 
jos. McCaleb zâmbea şi el. 

— S-a mai întâmplat aşa ceva. Victima unui viol mi-a dat 
o descriere completă a unui tatuaj de pe braţul agresorului, 
dar asta doar la şedinţa de hipnoză. 

— Bun, atunci mai încearcă o dată. Fă-ne rost de număr. 

De un tatuaj. Am înţeles că amicul tău, Bolotov, e plin de 
desene. _ 

Rostise toate astea pe un ton sfidător. In relaţia cu 
McCaleb, Arrango continua să privească lucrurile pe un plan 
strict personal, ca şi cum încercările fostului detectiv de a 
identifica un ucigaş în serie, în cele două cazuri de omor, |- 
ar fi jignit în mod direct. Ridicol, desigur, însă McCaleb îl 
enervase prin simplul fapt că îşi băgase nasul în anchetă. 

— În regulă, băieţi, interveni Hitchens, încercând să 
detensioneze situaţia. Facem o tentativă, atâta tot. Vom 
vedea ce va ieşi. 

— Da, da, dar până una-alta rămânem fără martor la 
proces. 

— Care proces? întrebă McCaleb. Nu ajungeţi la niciun 
tribunal cu datele firave pe care le aveţi voi. Asta e ultima 
voastră şansă, Arrango. Eu sunt ultima voastră şansă. 

Arrango ţâşni imediat în picioare. Nu ca să-l agreseze 
fizic pe McCaleb, ci ca să dea mai multă greutate cuvintelor 
pe care se pregătea să le rostească: 

— l-ascultă, rahatule, n-am nevoie de un agent rablagit 
ca tine care să... 

— Gata, gata, am terminat, spuse Hitchens, ridicându-se 
şi el. Facem cum am decis, şi gata. Jaye, ia-l pe Terry şi 
treceţi dincolo. Putem începe. Ceilalţi rămân aici. 

Winston îl conduse pe McCaleb spre uşă. Acesta întoarse 
capul spre Arrango, acum vânăt de furie. Dincolo de el, 
remarcă zâmbetul amuzat al Donnei de Groot. 

In timp ce păşeau pe culoar, trecând prin dreptul unor 
mese de lucru goale, McCaleb scutura din cap, jenat. 

— Scuze! Mă mir şi eu că m-am lăsat provocat aşa. 

— Nu face nimic. Tipul e un dobitoc. Oricum s-ar fi 
întâmplat aşa, mai devreme sau mai târziu. 

După ce se opriră lângă biroul lui Winston, ca să ia 
dosarul cu fotografii, îşi continuară drumul pe hol, până ce 
ajunseră în faţa unei uşi închise. Inainte de a apăsa pe 
clanţă, Winston îl întrebă: 

— Doreşti să procedăm într-un fel anume? 

— Important este să se ştie că rezultatele vor fi optime 
în cazul în care, după începerea şedinţei, voi vorbi numai 
eu cu el. În felul acesta, îi va fi limpede tot timpul cui mă 
adresez. Prin urmare, dacă vrei să comunicăm în tot acest 
răstimp, ne putem scrie sau putem ieşi afară, aici. 

— Perfect. Te simţi bine? Arăți oribil. 

— Da, sunt bine. 

Winston deschise uşa, iar James Noone întoarse capul 
spre ei. 

— Domnule Noone, vi-l prezint pe Terry McCaleb, 
expertul hipnotizator, despre care v-am vorbit. A lucrat la 
FBI. Va încerca să vadă dacă poate obţine mai multe 
informaţii de la dumneavoastră. 

McCaleb îi zâmbi şi îi întinse mâna. 

— Mă bucur să vă cunosc, domnule Noone. Nu cred că 
va dura mult. În mod normal, este o experienţă relaxantă. 
Vă deranjează dacă vă spun pe nume? 

— Nu, e-n regulă. 

McCaleb îşi plimbă privirea prin cameră, uitându-se la 
masă şi la scaune, care nu erau deloc confortabile. 

— Jaye, crezi că putem face rost de un scaun ceva mai 
comod pentru james? Poate ceva cu braţe? Ca acela pe 
care şedea căpitanul Hitchens. 

— Sigur. Stai doar un minut. 

— Oh, da, voi mai avea nevoie şi de nişte foarfece. 

Winston îl privi intrigată, dar ieşi fără să comenteze. 

McCaleb se uită din nou prin cameră. Pe tavan, erau 
câteva tuburi de neon. Nicio altă sursă de lumină. Luciul 
crud al lămpilor fluorescente era amplificat de fereastra- 
oglindă de pe peretele din stânga. Ştia că de cealaltă parte 
a sticlei se afla camera video, aşa că era necesar ca Noone 
să rămână cu faţa în direcţia aceea. 

— la să vedem, trebuie să mă sui pe masă, ca să ajung 
la lămpile alea. 

— Nicio problemă. 

Păşind pe un scaun, McCaleb se căţără pe masă, cu 
mişcări lente, ca să nu-l cuprindă iarăşi ameţeala. Deschise 

cutia lămpii şi începu să scoată tuburile lungi fluorescente, 
pe care i le dădu, rând pe rând lui Noone, rămas jos, pe 
podea, în tot acest timp, avu grijă să discute despre tot 
felul de fleacuri, ca să-l facă pe martor să se simtă degajat 
şi relaxat. 

— Am auzit că de-aici pleci la Vegas. Te duci cu treburi 
de serviciu sau ca să te distrezi? 

— Aăă, în principal, treburi de serviciu. 

— Cu ce te ocupi? 

— Software de computer. Proiectez un nou sistem de 
contabilitate şi securitate pentru El Rio. Punem la punct 
ultimele detalii, aşa că săptămâna viitoare trecem la testele 
finale. 

— O săptămână în Las Vegas? Mamă, Doamne, ce de 
bani aş spânzura acolo într-o săptămână! 

— Nu-mi plac jocurile de noroc. 

— Asta e bine. 

Scosese trei dintre cele patru tuburi de neon, aşa că în 
cameră era o lumină difuză. Spera să fie totuşi suficient de 
puternică pentru video. Când se dădu jos, intră şi Winston, 
care aducea un scaun identic cu cel pe care şezuse 
Hitchens. 

— L-ai luat de la căpitan? 

— E cel mai bun scaun de pe-aici. 

— Bine. 

McCaleb se uită la oglindă şi făcu cu ochiul spre camera 
din spatele sticlei. Remarcându-şi cearcănele negre, 
întoarse repede capul. 

Winston băgă mâna în blazer şi scoase cu grijă nişte 
foarfece. Terry le luă, le puse pe masă, pe care o împinse 
apoi lângă peretele cu oglindă. Luă scaunul căpitanului şi îl 
plasă lângă peretele opus. In faţă puse alte două scaune, la 
suficientă distanţă unul de celălalt, ca să nu astupe 
perspectiva camerei spre Noone. li zise martorului să se 
aşeze pe scaunul căpitanului, iar el şi Winston se instalară 
pe celelalte două scaune. McCaleb se uită la ceas şi 
observă că era şase fără zece minute. 

— În regulă. Vom încerca să fim expeditivi şi să te lăsăm 
să-ţi vezi de treburi, James. În primul rând, ai întrebări 
referitoare la cum vom proceda la această şedinţă? 

— Păi, nu cred că ştiu prea multe despre aşa ceva. Ce se 
va întâmplă, de fapt, cu mine? 

— Nimic, nu vei păţi nimic. Hipnoza nu este decât o 
altfel de stare de conştienţă. Pe noi ne interesează să treci 
prin nişte faze progresive de relaxare, până ce vei atinge 
un punct în care te vei putea mişca mai uşor prin cotloanele 
minţii tale, pentru a scoate nişte informaţii stocate acolo. 

Noone nu spunea nimic. 

— Hai să începem mai bine cu un exerciţiu. Vreau să 
înclini, uşor, capul pe spate şi să priveşti în sus. Incearcă să 
îţi roteşti ochii cât mai mult în sus. Poate n-ar strica să îţi 
scoţi ochelarii. 

Martorul făcu întocmai. McCaleb îl studia cu atenţie. Sub 
fiecare iris, se vedea o porţiune mică de cornee albă - un 
indiciu că subiectul era receptiv la hipnoză. 

— În regulă, a fost bine. Acum, vreau să te relaxezi, dacă 
poţi, respiri lung şi adânc şi ne povesteşti ce-ţi aminteşti 
despre întâmplarea din seara de 22 ianuarie. Relatează pur 
şi simplu ce îţi aduci aminte acum că ai văzut. 

În următoarele zece minute, Noone povesti cum apăruse 
imediat după împuşcătura şi furtul de la ATM, în Lancaster. 
Povestea nu diferea de variantele deja consemnate cu 
prilejul altor interviuri. Nu adăugă niciun detaliu şi nici nu 
omise ceva din ceea ce povestise anterior. Lucru ciudat şi 
încurajator, totodată, pentru McCaleb. Amintirile majorităţii 
martorilor încep în general să pălească după vreo două luni. 
Se uită tot felul de detalii. Faptul că Noone îşi amintea, 
după toate aparențele, o sumedenie de amănunte îl făcea 
pe McCaleb să spere că informaţiile ascunse în mintea 
programatorului de computere erau probabil la fel de 
precise. După ce Noone termină de povestit, McCaleb îi 
făcu un semn din cap lui Winston, care se aplecă spre 
martor şi îi întinse pozele. 

— James, vreau să deschizi dosarul şi să te uiţi la 

fotografiile dinăuntru. Spune-ne dacă vreunul dintre 
bărbaţii din poze a fost cel care a demarat cu maşina din 
parcare. 

Noone îşi puse ochelarii pe nas şi luă dosarul, spunând, 
însă: 

— Nu ştiu ce să zic. De-abia dacă l-am... 

— Ştiu, spuse Winston. Dar, totuşi, uită-te. 

Bărbatul deschise dosarul. Înăuntru, se afla o foaie de 
carton, pe care fuseseră decupate şase pătrate, dispuse pe 
două rânduri; în pătrate, erau puse fotografii de bărbaţi. 
Poza lui Bolotov era a treia de pe rândul de sus. Noone se 
holba la cele şase poze, mişcându-şi ochii de la una la alta, 
după care scutură din cap. 

— Îmi pare rău, dar chiar nu l-am văzut. 

— E-n regulă, spuse repede McCaleb, până ca Winston 
să apuce să intervină. Cred că putem continua, atunci. 

Luă dosarul şi îl aruncă pe masă. 

— Ce-ar fi ca, pentru început, să ne spui ce faci tu când 
vrei să te relaxezi, James? 

Noone se uita nedumerit. 

— Ştii la ce mă refer, atunci când te simţi cel mai bine? 
Când eşti extrem de destins şi împăcat cu tine însuţi? Mie, 
bunăoară, îmi place să meşteresc barca şi să pescuiesc! 
Nici măcar nu-mi pasă dacă prind sau nu ceva. Imi place să 
ţin undiţa în apă. Tie, James, ce-ţi face plăcere? lţi place să 
joci baschet sau golf? Ce anume? 

— Mmm, nu ştiu, cred că îmi place să lucrez pe 
computer. 

— Dar asta nu este o relaxare mentală, James, nu crezi? 
Nu mă refeream la o activitate care presupune să gândeşti 
intens. Voiam să spun, ce faci când vrei să fii cu mintea 
goală şi să te relaxezi? 

— Păi... nu ştiu. Îmi place să merg la plajă, într-un 
anumit loc. 

— Şi cum arată acel loc? 

— Nisipul e aproape alb şi plaja e lată. Poţi închiria un 
cal pentru a te plimba pe malul mării, pe sub stânci. Apa a 

săpat sub stâncă, aşa că dedesubt lumea stă la umbră. 

— Da, e bine, James, e perfect. Acum, vreau să închizi 
ochii, să îţi laşi braţele în poală şi să te gândeşti la locul 
acela. Imaginează-ţi că te plimbi acolo, pe plajă. Relaxează- 
te şi plimbă-te pe plajă. 

McCaleb tăcu o jumătate de minut, studiindu-i faţa lui 
Noone. Pielea de la colţul ochilor începu să se relaxeze; 
Terry îl ghidă apoi prin câteva exerciţii senzoriale, în care îi 
spuse să se concentreze şi să îi explice cum simţea 
şosetele din picioare, cum era la pipăit stofa din care erau 
făcuţi pantalonii, ce senzaţie îi dădeau ochelarii de pe nas, 
ba până şi cum îşi simţea părul - în fine, cât îi mai 
rămăsese din el - pe cap. 

După cinci minute, McCaleb trecu la exerciţii pentru 
muşchi, spunându-i lui Noone să îşi lipească degetele de la 
picioare cât putea de mult unele de altele, să stea aşa, apoi 
să le lase libere. 

Încetul cu încetul, exerciţiile se mutară în sus, pe trup, 
luând pe rând fiecare grupă de muşchi. Pe urmă, McCaleb 
reveni la degetele de la picioare şi iar în sus. Metoda servea 
la obosirea musculaturii, dând posibilitate minţii să devină 
mai receptivă la îndemnul de relaxare şi odihnă. Terry 
observă că respiraţia lui Noone devenise profundă şi lungă. 
Lucrurile mergeau bine. Se uită la ceas şi văzu că era şase 
şi jumătate. 

— În regulă, James, acum, fără să deschizi ochii, vreau 
să întinzi mâna stângă, sus, în dreptul feţei. Ţine-o aşa, 
cam la 30 de centimetri distanţă. 

Noone se conformă, iar McCaleb îl lăsă să ţină mâna aşa 
cam un minut, în tot acest răstimp îndemnându-l să se 
relaxeze şi să nu se gândească decât la plaja pe care se 
plimbă. 

— Bun, acum vreau ca foarte, foarte încet să-ţi aduci 
mâna spre faţă. Foarte încet. 

Noone începu să îşi mişte mâna spre nas. 

— În regulă, mai încet, acum, zise McCaleb, vorbind tot 
mai rar şi mai în şoaptă. Aşa, James, încet de tot. Când vei 

atinge faţa cu mâna, te vei simţi total relaxat şi, în acel 
moment, vei cădea într-o stare hipnotică. 

Tăcea, urmărind cum mâna lui Noone se deplasa lent 
spre nas, până îl atinse cu palma. Când se produse 
contactul dintre mână şi nas, lui James îi căzu capul în faţă 
şi umerii i se prăbuşiră. Braţul îi ajunse în poală. McCaleb se 
uită la Winston. Aceasta ridică din sprâncene, dând din cap. 
McCaleb ştia că ajunseseră abia la jumătatea drumului, dar 
situaţia părea bună. Se decise să facă un mic test. 

— James, acum eşti complet relaxat, în stare de odihnă 
completă. Eşti atât de relaxat, încât îţi simţi braţele ca un 
fulg. Nu mai cântăresc nimic. 

Bărbatul nu se mişca, ceea ce era un semn încurajator. 

— Bun, acum voi lua un balon cu heliu pe care ţi-l voi 
lega de mâna stângă. Uite, îl leg acum. Aşa, James, acum ai 
un balon legat de încheietura mâinii. Îi dau drumul. 

Imediat, braţul stâng al lui Noone începu să se ridice, 
până ce ajunse perfect întins, cu palma deasupra capului. 
McCaleb privea, fără să spună nimic. Nici după o jumătate 
de minut, braţul bărbatului nu dădea semne de oboseală. 

— În regulă, James, am nişte foarfece, cu care voi tăia 
aţa balonului. 

McCaleb se întoarse spre masă şi luă foarfecele. Le 
deschise şi le închise, ca şi cum ar fi tăiat o aţă imaginară. 
Braţul lui Noone se prăbuşi în poală. Terry se uită spre Jaye 
şi dădu din cap. 

— În regulă, James, eşti foarte relaxat şi nu te supără 
nimic. Vreau să îţi imaginezi că te plimbi pe plaja aceea şi 
că ajungi la o grădină. Grădina e plină de verdeață, flori şi 
păsărele, care ciripesc. E nespus de frumos şi liniştit. N-ai 
fost niciodată într-un loc unde să domnească atâta tihnă ca 
aici. Acum... treci prin grădină şi ajungi la o clădire mică, 
prevăzută cu mai multe uşi. Sunt uşi de ascensor, James. 
Sunt făcute din lemn, cu ornamente aurii pe margini, şi 
sunt foarte frumoase. Totul aici e frumos. Uşile se deschid, 
James, iar tu păşeşti în lift, fiindcă ştii că te va cobori la 
camera ta specială. O cameră unde numai tu poţi intra. 

Numai tu poţi cobori acolo, ca să te bucuri de tihna aceasta 
sublimă. 

McCaleb se ridică în picioare şi se postă în faţa 
bărbatului, cam la un metru distanţă. Noone nu dădea 
semne că ar sesiza cumva apropierea altei persoane. 

— Butoanele de la ascensor îţi arată că eşti la numărul 
zece, iar tu trebuie să te duci jos, în camera ta, care e la 
numărul unu. Te simţi din ce în ce mai relaxat, pe măsură 
ce liftul coboară. 

McCaleb ridică mâna, ţinând-o paralel cu solul şi cam la 
30 de centimetri de faţa lui Noone. Pe urmă, începu să o 
ridice, ducând-o în spate şi iar în sus. Ştia că mişcarea 
aceasta de rotaţie modifica intensitatea luminii, dându-i 
senzaţia bărbatului că într-adevăr cobora. 

— Mergi în jos, James. Tot mai adânc, şi mai adânc. Este 
etajul nouă... acum, opt, şapte... Te duci tot mai adânc, şi 
mai adânc, şi mai relaxat. Tocmai ai trecut şi de etajul 
şase... acum, cinci... patru... trei... doi... şi unu... Acum 
uşile se deschid şi păşeşti în odaia specială. Eşti acolo, 
James, într-o tihnă desăvârşită. _ 

McCaleb se aşeză pe scaun. li spuse, apoi, lui Noone să 
intre în cameră, unde îl aştepta cel mai confortabil fotoliu 
din lume. Îl îndemnă să se aşeze şi să se contopească cu 
acel scaun, ca şi cum ar fi fost o bucată de unt, care se 
topeşte într-o tigaie încinsă. 

— Fără sfârâit, doar se topeşte, încet, încet. Tu eşti aşa, 
James. Te topeşti pe scaunul tău. 

Aşteptă câteva momente, după care îi spuse lui Noone 
că drept în faţă se afla un televizor. 

— ii telecomanda în mână. E un televizor special cu o 
telecomandă specială. Poţi da imaginea înapoi, înainte, o 
poţi mări şi o poţi face la loc. Poţi face ce vrei cu ea. Haide, 
James, porneşte televizorul. Şi ce vom vedea acum pe 
ecranul acestui televizor special este ceea ce ai văzut tu în 
seara zilei de 22 ianuarie, când te duceai la banca din 
Lancaster, ca să scoţi nişte bani. 

Aşteptă câteva momente. 

— Porneşte televizorul, James. Gata, i-ai dat drumul? 

— Da, zise Noone, vorbind pentru prima oară după o 
jumătate de ceas. 

— În regulă. Acum, ne vom întoarce în timp la seara 
aceea. Spune-ne ce-ai văzut. 

Felul în care James Noone povesti totul îi făcu pe 
McCaleb şi pe Winston să aibă senzaţia că mergeau cu el, 
în maşină, sau eventual prin mintea lui. 

— Am semnalizat şi mă pregătesc să intru. Uite-l, vine! 
Frâne! O să mă - era cât pe-aici să mă lovească! Puteam 
să... 

Noone ridică braţul stâng, cu pumnul strâns şi cu 
degetul mijlociu în sus, într-un gest obscen adresat 
şoferului din maşina care fusese la un pas de a-l accidenta. 
În acel moment, McCaleb îl privi cu multă atenţie, 
remarcând iuţeala cu care bărbatul îşi mişca globii oculari 
sub pleoapele închise. Acest lucru era dovada faptului că 
subiectul căzuse într-o transă profundă. 

— A plecat. Acum, intru eu în parcare. Văd, văd un om, 
acolo. Un bărbat, pe jos, sub lampă. Lângă ATM. E căzut la 
pământ - mă dau jos să mă duc să văd... sânge. A fost 
împuşcat... cineva l-a împuşcat. Oh, oh, trebuie să chem 
ajutoare - mă duc la maşină, să iau telefonul. Pot suna la 
ambulanţă. E împuşcat. Sânge pe... sânge peste tot. 

— În regulă, James, e-n regulă, zise McCaleb, 
întrerupându-l pentru prima oară. A fost bine. Acum, vreau 
să iei telecomanda aia specială şi să dai înapoi imaginea pe 
ecranul televizorului, până în punctul în care vezi prima 
oară maşina ieşind din parcarea băncii. Poţi face asta? 

— Da. 

— OK. Ai ajuns acolo? 

— Da. 

— OK, acum porneşte din nou televizorul, dar de data 
asta la ralanti. Foarte încet, ca să poţi vedea totul, l-ai dat 
drumul? 

— Da. 

— OK, vreau să îngheţi cadrul în care ai cea mai bună 
imagine cu maşina care vine spre tine. 

McCaleb aşteptă. 

— OK, am găsit-o. 

— OK. Bine. Poţi să ne spui ce fel de maşină este? 

— Da. Neagră, Cherokee. Cam prăfuită. 

— Ne poţi spune din ce an e modelul? 

— Nu, dar e tipul mai nou. Grand Cherokee. 

— Poţi vedea maşina pe lateral? 

— Da. 

— Câte portiere? 

Era un mic test, pentru a verifica dacă Noone relata ceea 
ce văzuse, şi nu ceea ce i se spusese. McCaleb îşi amintea 
din videocaseta cu „filmul” crimei că polițistul care îl 
interogase prima oară îi spusese că „tipul mai nou” de 
Cherokee indica modelul Grand Cherokee. McCaleb voia să 
i se confirme identificarea vehiculului, or ştia că Grand 
Cherokee nu se fabrică decât cu patru uşi. 

— Mmm, două pe o parte, zise Noone. E cu patru uşi. 

— Bine. Acum, treci un pic spre botul maşinii. Vezi că ar 
fi cumva lovită? Sau că ar avea vreo zgârietură? 


— Nu. 

— Ceva dungi pe maşină? 

— Mmm, nu. 

— Dar bara de protecţie? Poţi vedea bara de protecție 
din faţă? 

— Da. 


— OK. la acum telecomanda şi măreşte porţiunea din 
imagine unde vezi bara de protecţie. Se vede numărul de 
înmatriculare? 

— Nu. 

— De ce nu, James? 

— E acoperit. 

— Cu ce? 

— Păi, ăăă, e un tricou pus peste el, adică înfăşurat pe 
bara de protecţie ca să acopere plăcuţa cu numărul de 
înmatriculare. Da, seamănă cu un tricou. 

Aruncând o privire spre Winston, McCaleb îi sesiză 
dezamăgirea de pe chip. Insistă, însă, în continuare. 

— OK, James, ia din nou telecomanda şi măreşte 
habitaclu. Poţi face asta? 

— OK. 

— Câte persoane sunt în Cherokee? 

— Una. Şoferul. 

— Bine, măreşte în dreptul lui. Spune-mi ce vezi. 

— Mai nimic. 

— De ce? Ce s-a întâmplat? 

— Lumina. E cu faza lungă aprinsă. Mă orbeşte, nu pot. 

— OK, James, vreau să iei telecomanda şi să muţi 
imaginea. Derulează înapoi şi înainte, până obţii cea mai 
bună imagine cu şoferul. Spune-mi când ai reuşit asta. 

McCaleb şi Winston se uitară unul la celălalt. Ştiau că 
aveau să afle imediat dacă meritase sau nu să facă această 
şedinţă de hipnoză. 

— OK, zise James. 

— ÎI vezi pe şofer? 

— Da. 

— Spune-ne cum arată. Culoarea pielii? 

— E alb, dar poartă o pălărie, cu borul lăsat în jos, care îi 
acoperă faţa. 

— Toată faţa? 

— Nu. I se vede gura. 

— Are barbă sau mustață? 

— Nu. 

— Dinţii i se văd? 

— Nu, ţine gura închisă. 

— Dar ochii? 

— Nu, din cauza pălăriei. 

McCaleb se rezemă de spătarul scaunului, oftând 
enervat. Nu-i venea să creadă. Noone era un subiect 
perfect. Se afla într-o transă adâncă, dar cu toate astea nu 
puteau obţine o imagine clară a pistolarului. 

— OK, eşti sigur că asta e cea mai bună imagine cu el? 

— Da, sunt sigur. 

— Părul i-l vezi? 

— Da. 

— Ce culoare are? 

— Închisă, ca un şaten închis sau poate negru. 

— Lungimea? 

— Pare scurt. 

— Dar pălăria cum e? Descrie-ne pălăria. 

— E o caschetă de base-ball cenuşie. Un gri deschis. 

— Scrie ceva pe caschetă sau vezi vreun logo de echipă? 

— E un fel de desen, ca un simbol. 

— NI-I poţi descrie? 

— Ca nişte litere suprapuse. 

— Ce litere? 

— Seamănă cu un „C”, tăiat cu o liniuţă. Un „unu” sau 
un „L” mare ori un „1” mic. Şi pe urmă mai e un cerc - 
adică un oval - care înconjoară chestia asta. 

McCaleb tăcea, gândindu-se la ce auzise. 

— James, dacă îţi dau ceva de scris, crezi că poţi 
deschide ochii ca să ne desenezi simbolul de pe caschetă? 

— Da. 

— OK, vreau să deschizi ochii. 

McCaleb se ridică în picioare. Winston pregătise deja 
carneţelul, cu o pagină goală. McCaleb luă carneţelul şi 
pixul, dându-i-le lui Noone. 

Bărbatul avea ochii deschişi, holbându-se parcă în gol la 
foaia de hârtie, în timp ce desena. Pe urmă, îi întinse 
carneţelul lui McCaleb. Desenul era aşa cum îl descrisese 
mai înainte - o linie verticală tăind un „C” voluminos. 
Întregul desen era prins în interiorul unui oval. Terry îi dădu 
carneţelul lui Jaye, care îl ţinu câteva momente în dreptul 
ferestrei cu oglindă, ca desenul să poată fi văzut şi de cei 

de dincolo, care priveau la monitor tot ce se întâmplă în 
cameră. 

— Bine, James, ai făcut treabă bună. Acum, închide ochii 
şi uită-te din nou la imaginea în care apare şoferul. Ai prins- 
0? 

— Da. 

— Urechile i le vezi? 

— Una, doar. Cea din dreapta. 

— Observi ceva ciudat la ea? 

— Nu. 

— Niciun cercel? 

— Nu. 

— Dar sub ureche? Gâtul? Îi vezi gâtul? 

— Da. 

— Ceva dubios acolo? Ce vezi? 

— Aăă, nimic. Aăă, gâtul. Doar gâtul. 

— E vorba de partea dreaptă, da? 

— Exact. 

— Niciun tatuaj pe gât? 

— Nu. 

McCaleb pufăi din nou, nemulţumit. După ce îşi pierduse 
toată ziua pentru a se convinge că Bolotov era un posibil 
suspect, acum argumentaţia lui se năruise. 

— Bine, zise el, pe un ton resemnat. Dar mâinile? | le 
poţi vedea? 

— Pe volan. 

— Observi ceva neobişnuit? Ceva pe degete? 

— Nu. 

— Niciun inel? 

— Nu. 

— Poartă ceas? 

— Ceas, da. 

— Ce fel de ceas? 

— Nu se vede decât cureaua. 

— Ce culoare are? 

— Neagră. 

— Pe ce mână poartă ceasul, stânga sau dreapta? 

— Pe... dreapta. Dreapta. 

— OK, vezi cum e îmbrăcat? 

— Doar cămaşa. Închisă la culoare. De fapt, un sveter 
bleumarin. 

McCaleb încerca să-şi dea seama ce să-l mai întrebe. 
Nici nu se putea concentra, din cauza dezamăgirii pricinuite 
de faptul că până acum nu obținuse nimic substanţial. In 
cele din urmă, îi veni în minte ceva ce omisese până atunci. 

— Parbrizul, James. Vezi ceva lipit pe el? Vreun abţibild 
sau ceva de genul acesta? 

— Mmm, nu. Nu văd nimic. 

— OK, ia uită-te şi la oglinda retrovizoare. Pe ea e ceva? 

— Eu nu văd nimic. 

McCaleb se făcu mic pe scaun. Şedinţa de hipnoză era 
un dezastru: omul acesta nu mai putea fi folosit acum ca 
martor într-un eventual proces, eliminaseră un suspect 
potenţial şi nu se aleseseră decât cu descrierea amănunţită 
a unei caschete de base-ball şi a unui Cherokee fără niciun 
cusur. Ştia că următorul pas presupunea să îl poarte pe 
Noone înainte, până la ultima imagine cu Jeep-ul care pleca 
în mare viteză, dar, era foarte probabil ca, dacă numărul 
din faţă fusese mascat, la fel să fi fost şi numărul din spate. 

— OK, James, hai să derulăm repede înainte, până în 
momentul în care Cherokee a trecut de tine, iar tu îi faci 
semnul acela obscen. 

— OK. 

— Măreşte plăcuţa de înmatriculare. O vezi? 

— E acoperită. 

— Cu ce? 

— Cu un prosop sau un tricou. Nu-mi dau seama. Ca în 
faţă. 

— Micşorează la loc. Ţi se pare ceva ciudat la partea din 
spate a maşinii? 

— Mmm, nu. 

— Ceva abţibilduri pe bara din spate? Sau poate numele 
dealerului de maşini? 

— Nu, nimic de felul ăsta. 

— Ceva pe lunetă? Vreun abţibild? 

McCaleb era conştient de tonul disperat din vocea lui. 

— Nu, nimic. 

Terry se uită la Winston, scuturând din cap. 

— Altceva? 

Femeia clătină din cap. 

— Vrei să o aduci pe desenatoare? 

Winston clătină iar din cap. 

— Sigur? 

Acelaşi răspuns. McCaleb îşi îndreptă atenţia din nou 
spre Noone, neputând să-i iasă din minte faptul că nu 
meritase să îşi asume riscul de a-l pierde ca posibil martor. 

— James, vreau ca în următoarele zile să te mai gândeşti 
la ce-ai văzut în seara de 22 ianuarie şi, dacă îţi vine ceva 
în minte, dacă îţi aminteşti şi alte detalii, să o suni pe 
doamna Winston. De acord? 

— Da. 

— Bun. Acum, voi număra invers, de la cinci la unu, iar în 
acest timp tu vei începe să te înviorezi şi vei deveni tot mai 
ager, până când, atunci când eu voi spune „unu”, vei fi 
complet treaz. Vei avea un nivel ridicat de energie, ca şi 
cum ai fi dormit opt ore. Vei rămâne treaz tot drumul până 
la Las Vegas, dar când te vei băga în pat diseară nu vei 
avea nicio problemă să adormi. Ne-am înţeles? 

— Da. OK. 

McCaleb îl scoase din transă, iar Noone se uită la 
Winston, curios să afle cum se desfăşurase şedinţa de 
hipnoză. 

— Bun venit înapoi! Cum te simţi? 

— Splendid. Cum m-am descurcat? 

— Bine. Mai ţii minte despre ce am vorbit? 

— Da, aşa cred. 

— Bun. Aşa şi trebuie. Nu uita, dacă mai apare ceva la 
suprafaţă, din adâncurile memoriei, o suni pe Jaye Winston. 

— Exact. 

— Păi, n-am vrea să te mai reținem. Ai un drum lung cu 
maşina, până la destinaţie. 

— Nicio problemă. Mă aşteptam să dureze până la şapte 
şi ceva. Dar am avut noroc: mi-aţi dat drumul mai repede. 

McCaleb se uită la ceas: 

— E aproape şapte şi jumătate. 

— Poftim? 

— În stare hipnotică, cel mai adesea oamenii pierd 
noţiunea timpului, zise McCaleb. 

— Mie mi s-a părut că n-a durat decât zece minute. 

— E un fenomen normal, în care timpul capătă parcă 
alte dimensiuni. 

Terry se ridică în picioare, îşi dădură mâna, iar Winston 
ieşi să îl conducă pe Noone. McCaleb se aşeză pe scaun, cu 
palmele împreunate pe creştetul capului. Era stors de 
oboseală. Ce şi-ar mai fi dorit şi el să se simtă ca după opt 
ore de somn bun. 

Uşa se deschise şi înăuntru păşi căpitanul Hitchens. 
Avea o mutră acră, ceea ce nici nu era de mirare, de fapt. 

— Ei bine, ce părere ai? 

— Aceeaşi ca şi tine. A fost un fiasco. Ne-am ales cu o 
descriere mai bună a maşinii, dar asta nu înseamnă că acel 
Grand Cherokee n-ar putea fi oricare din vreo zece mii la 
fel. Şi mai avem cascheta, de unde poate mai obţinem 
ceva. 

— Cleveland Indians? 

— Ce? Oh, „CIl”-ul? Poate, deşi ăştia parcă au şi-un 
indian micuţ alături, pe caschetă. 

— Corect, corect. Păi... cum rămâne cu Molotov? 

— Bolotov. 

— Nu contează, Bolotov. Se pare că l-am scos din joc. 

— Cam aşa ceva. 

Hitchens îşi încleştă palmele una în cealaltă, tăcând. 
După câteva momente destul de stânjenitoare, reapăru şi 
Winston. 

— Unde sunt Arrango şi Walters? întrebă McCaleb. 

— Au plecat, zise ea. N-au fost deloc impresionați. 

McCaleb se ridică în picioare, spunându-i lui Hitchens că, 
dacă se dădea la o parte de lângă masă, punea el la loc 

tuburile de neon. Colonelul îi sugeră să nu se deranjeze. Şi- 
aşa, după părerea lui, McCaleb făcuse destul - ceea ce 
bărbatului i se păru o afirmaţie cu dublu sens. 

— Păi, atunci, voi pleca. Dar, arătând spre oglindă, 
adăugă: Crezi că la un moment dat pot avea o copie a 
benzii sau măcar transcrierea textului? Aş vrea să o 
studiez. S-ar putea să-mi mai vină vreo idee, pentru mai 
departe. 

— ţi va face Jaye o copie. Avem aparatura necesară. Cât 
priveşte ce vom face mai departe, nu prea cred că merită 
să mai continuăm. E limpede că tipul nu i-a văzut faţa 
pistolarului, iar plăcuţele de înmatriculare erau acoperite. 
Ce altceva ar mai fi de spus? 

McCaleb nu răspunse nimic. leşiră toţi trei, Hitchens 
împingându-şi scaunul spre birou, iar Winston conducându-l 
pe Terry în camera cu aparatură video. Luă o bandă nouă 
de pe raft, pregătindu-se să facă o copie a înregistrării 
şedinţei de hipnoză. 

— Ştii, eu tot cred că a meritat să încercăm, zise fostul 
detectiv, în timp ce Jaye apăsa pe butoane, ca să copieze 
videocaseta. 

— Nu te mai frământa, aşa e, a meritat. Mă deranjează 
doar lipsa unor rezultate concrete şi faptul că l-am 
„pierdut” pe rus. Nu mă interesează părerea căpitanului şi 
puţin îmi pasă ce gândesc ăia doi de la LAPD. 

McCaleb mişcă din cap, în semn că îi înţelegea reacţia. 
Frumos din partea femeii că gândea astfel şi nu-l culpabiliza 
deloc. In fond, bărbatul insistase pentru şedinţa de hipnoză, 
care nu adusese noutăţi semnificative. Lui Winston i-ar fi 
fost foarte uşor, prin urmare, să dea toată vina pe el. 

— Păi, dacă Hitchens îţi face scandal, dă totul pe mine. 
Spune-i că eu am ţinut morţiş la chestia asta. 

Jaye nu replică nimic. Scoase videocaseta din aparat, o 
puse în cutia de carton şi i-o dădu lui McCaleb. 

— Te conduc până afară. 

— Nu, nu-i nevoie. Ştiu drumul. 

— Bine, Terry, ţinem legătura. 

— Sigur. Hei, era să uit! Ai vorbit cu căpitanul despre 
treaba cu DRUGFIRE? 

— Oh, da, e de acord. Mâine pleacă pachetul cu Fedex. 
L-am sunat pe tipul tău, la D.C., şi i-am spus că i-l trimit. 

— Excelent. Îi zici lui Arrango? 

Winston se încruntă, scuturând din cap. 

— În primul rând, am remarcat că respinge orice idee 
care-ţi aparţine. Aşa că nu i-am spus nimic. 

McCaleb o aprobă, apoi salută şi porni spre ieşire. Afară, 
în parcare, căută din priviri Ford-ul Taurus al lui Buddy 
Lockridge. Până să-l zărească, o altă maşină îi atrase 
atenţia. Era Arrango. 

McCaleb se pregăti să audă răutăţile detectivului apropo 
de eşecul şedinţei de hipnoză. 

— Ce e? întrebă Terry din mers. 

— Nimic. Am vrut doar să spun că a fost un spectacol de 
zile mari. Patru stele, pe cuvânt. Mâine îl arătăm ca model 
în toată secţia. 

— Nostim, Arrango. 

— Chestia e că mica ta demonstraţie ne-a costat un 
martor şi un suspect care probabil nici nu trebuia să fie 
suspect, dar în schimb nu ne-am ales cu nimic. 

— Ba nu, ştim mai multe decât înainte... N-am spus 
niciodată că tipul o să ne dea pe tavă adresa criminalului. 

— Mda, ştii, noi ne-am şi gândit ce poate însemna acel 
„Cl” de pe caschetă - „Complet lIdioţi”, adică, probabil, 
exact părerea pistolarului despre noi. 

— Dacă ar fi aşa, nici nu trebuia să aştepte până acum 
ca să ajungă la această concluzie. 

Arrango nu mai avea replică. 

— Ştii, zise McCaleb, ar trebui să te gândeşti la martora 
ta. Ellen Taaffe. 

— Te referi tot la hipnoză? 

— Exact. 

Arrango ţipă la Walters, să oprească maşina. Deschise 
portiera şi sări afară. Veni la câţiva centimetri lângă 
McCaleb, suficient ca acesta să-l simtă mirosind a băutură, 

probabil de la vreo sticluţă ascunsă în torpedoul maşinii. 

— Ascultă aici, conţopistule, să nu dea naiba să te bagi 
peste martorii mei. Să nu dea naiba să te bagi peste cazul 
meu! Ai auzit?! 

Nu se clintea din loc, suflându-i lui McCaleb în nas 
duhoarea de băutură. Terry zâmbi, mişcând din cap 
misterios, ca şi cum ar fi aflat un mare secret. 

— Chiar eşti îngrijorat, nu-i aşa? Ţi-e teamă că o să-i dau 
de capăt. Nu-ţi pasă de cazul propriu-zis, de oamenii care 
au murit sau care suferă din acest motiv. Pur şi simplu, nu 
vrei ca eu să rezolv ceea ce tu nu eşti în stare să faci. 

Arrango nu reacţiona în niciun fel. 

— Treaba ta, atunci, Arrango, fii îngrijorat. 

— Da? Mă rog, de ce? Fiindcă tu o să-i dai de cap? 

Râse fals, cu mai mult venin decât umor. 

— Fiindcă o să-ţi spun un mic secret. O ştii pe Gloria 
Torres? Victima pe care nu dai doi bani? Inima ei bate în 
pieptul meu. Trăiesc datorită faptului că ea a murit. Or asta 
mă implică total. Aşa că nu-mi pasă ce simţi tu, Arrango. Ce 
dacă te calc pe picioare şi te deranjează? Eşti un dobitoc şi 
aşa vrei să rămâi. Treaba ta, fii un dobitoc. Mă obişnuiesc şi 
cu asta. Dar nu mă retrag până nu punem mâna pe 
criminal. Nu-mi pasă cine o va face - tu, eu sau altcineva. 
Important e că nu mă dau bătut până nu e prins. 

Se holbară unul la celălalt câteva momente, după care 
McCaleb ridică mâna şi îl împinse pe Arrango. 

— Dă-te la o parte! Trebuie să plec. 

Visă că era întuneric. Un întuneric mişcător, ca nişte 
sânge în apă, cu imagini ce apăreau şi dispăreau fulgerător, 
în părţile laterale, dar pe care ochiul lui nu le putea prinde. 

De trei ori, în timpul nopţii, se trezi speriat de ceva din 
lăuntrul lui. Ridicându-se repede în capul oaselor, îl 
cuprindea ameteala, trebuia să aştepte, să asculte, dar 
singurul zgomot era şuieratul vântului printre zecile de 
catarge. Se dădea jos din pat, verifica dacă ambarcaţiunea 
era în regulă, după care se uita pe chei, să vadă dacă nu 
apăruse Bolotov, deşi aşa ceva era puţin probabil. Pe urmă 
se ducea la baie, îşi lua temperatura, tensiunea şi pulsul, 
acelaşi de fiecare dată. Apoi revenea la apele negre ale 
aceluiaşi vis indescifrabil. 

Telefonul îl trezi la nouă dimineaţa, vineri. Era Jaye 
Winston. 

— Dormeai? 

— Nu. Mă pun mai greu în mişcare. Ce s-a întâmplat? 

— Păi, m-a sunat Arrango şi mi-a zis o chestie care chiar 
mă nelinişteşte. 

— Da? Ce anume? 

— Mi-a dezvăluit identitatea donatorului. 

McCaleb se frecă la ochi. Uitase de ceea ce îi spusese lui 
Arrango. 

— Şi de ce te nelinişteşte, Jaye? 

— Fiindcă mă doare că nu mi-ai spus totul. Nu-mi plac 
secretele, Terry. Dobitocul ăla mă sună şi mă face să mă 
simt ca un rahat, pentru că sunt ultima care află chestia 
asta! 

— Ce contează dacă ştiai sau nu? 

— Păi, contează. E un fel de conflict de interese, nu 
crezi? 

— Nu. Nu-i niciun conflict. Dacă vrei părerea mea, e un 
fel de exacerbare, adică eu vreau să pun mâna pe individul 

ăla mai mult decât ar vrea oricare dintre voi. Te mai 
nelinişteşte ceva? Noone, cumva? 

— Nu, nu-i asta. Ti-am spus deja de-aseară că nu regret 
acest demers. Căpitanul mi-a făcut un pic scandal azi, dar 
tot cred că am procedat bine. 

— Bun. Şi eu cred la fel. 

Urmă o scurtă tăcere. McCaleb se aştepta ca Winston să- 
| mai întrebe ceva. 

— Ştii, şi să nu te mai apuci să faci pe durul, da? 

— La ce te referi? 

— Nu ştiu exact, fiindcă habar n-am ce plănuieşti. Dar n- 
am niciun chef să mă frământ pentru ce faci tu, doar fiindcă 
ai o „exacerbare”, după cum spuneai. 

— Înţeleg. Nu vreau să-mi atribui niciun merit, Jaye. Cum 
ţi-am mai spus, dacă aflu ceva, aflaţi şi voi imediat. Nu s-a 
schimbat nimic, rămâne valabil. 

— Bine, atunci. 

— În regulă. 

Tocmai când se pregătea să închidă telefonul, îi auzi din 
nou vocea. { 

— Apropo, azi a plecat glonțul la omul tău. Il primeşte 
mâine, dacă lucrează sâmbăta, dacă nu, luni. 

— Bine. 

— Mă anunti dacă descoperă ceva, da? 

— Cu tine va lua prima legătura, fiindcă tu i-ai expediat 
pachetul. 

— Nu face pe şmecherul cu mine, Terry, că nu ține. E 
omul tău, pe tine o să te sune. Sper să îmi telefoneze şi mie 
suficient de repede, după aceea. 

— Voi avea grijă să fie aşa. 

Deşi se pregăteau să închidă, Jaye reveni. 

— Deci, ce vei face astăzi? 

McCaleb nici nu se gândise încă. 

— Păi... nu ştiu deocamdată. Nu prea ştiu unde să mă 
duc. Mi-ar plăcea să îi interoghez din nou pe martorii din 
cazul Gloria Torres, dar Arrango m-a amenințat destul de 
rău şi mi-a spus să nu mă bag peste el în chestia asta. 

— Atunci ce-ţi mai rămâne? 

— Nu ştiu. Mă gândeam să stau pe-aici, pe lângă barcă, 
poate să mai frunzăresc o dată dosarele şi să mă uit la 
videocasete, ca să văd dacă nu mai descopăr ceva. Prima 
citire a mers rapid, dar asta nu înseamnă că nu mi-a scăpat 
ceva. 

— Mda, pare o zi cam plictisitoare. Nici la mine nu e mai 
grozav, azi. 

— Te duci din nou la tribunal? 

— Aş vrea eu. Vinerea, însă, nu se ţin procese. Asta 
înseamnă să mă ocup toată ziua de hârţogăraie. Oricum, 
trebuie să recuperez ceea ce n-am avut timp să fac de 
atâta vreme. Aşa că mai bine mă apuc chiar de acum. Bine, 
Terry, pe curând. Nu uita ce-ai spus. Mă suni imediat ce afli 
ceva. 

— Sigur. 

Jaye închise în fine telefonul, iar McCaleb se trânti în pat, 
cu receptorul lipit de stomac. Se chinui câteva minute să îşi 
aducă aminte ce visase, după care sună la informaţii să afle 
numărul de la camera de gardă a spitalului Holy Cross. 

Telefonă şi ceru cu Graciela Rivers. După aproape un 
minut, îi auzi vocea în receptor. Vorbea repezit şi tăios. 
McCaleb înţelese că nimerise într-un moment nepotrivit. Se 
gândi să închidă, dar renunţă ştiind că Graciela putea să îşi 
dea seama că el o căutase. 

— Alo? 

— Imi pare rău. Probabil că erai ocupată. 

— Cine e la telefon? 

— Terry. 

— Oh, Terry, bună. Nu, nu sunt ocupată. Mi-a fost frică 
să nu fie ceva în legătură cu Raymond. De obicei, nu mă 
sună nimeni aici. 

— Regret că te-am speriat. 

— E-n regulă. Eşti bolnav? Parcă vorbeşti altfel decât de 
obicei. Nici nu te-am recunoscut, zise femeia, râzând forţat. 

McCaleb bănuia că Graciela se simţea jenată că nu îi 
recunoscuse vocea. 

— Stau lungit pe spate. Ai făcut vreodată asta, când ai 
vrut să chiuleşti, minţind că nu te simţi bine? Efectul este 
extraordinar - lumea chiar te crede bolnav. 

De data asta, râsul Gracielei era absolut natural. 

— Nu, n-am încercat niciodată, dar voi ţine minte. 

— Sigur. E o poantă excelentă. Poţi s-o foloseşti şi tu. 

— Deci, cum mai merge? Ce s-a mai întâmplat? 

— Păi, în privinţa cazului, nu e prea grozav. Credeam că 
vom obţine ceva ieri, dar ne-am lovit de un punct mort. Azi, 
voi regândi tot planul de atac. 

— În regulă. 

— Te-am sunat în legătură cu ziua de mâine, ca să te 
întreb dacă vii cu Raymond aici. Vreau să pescuim mai 
încolo, pe stânci. 

— Pe stânci? 

— Adică, pe dig. Acolo se prinde bine peşte. Mă plimb pe 
jos până în zona aceea în fiecare dimineaţă şi văd o 
mulţime de inşi cu undiţa în apă. 

— Păi, Raymond numai despre asta a vorbit, de când am 
plecat de la tine. Aşa că intenţionam să venim. Dacă nu te 
deranjează, evident. 

McCaleb ezită, gândindu-se la Bolotov şi întrebându-se 
dacă nu riscau venind pe barcă. Dar voia să îi vadă pe 
amândoi. Îi era dor de Graciela şi de băiat. 

— După reacţia ta, poate ar fi mai bine să amânăm, zise 
femeia. 

— Nu! Mă gândeam şi eu, atât. Vreau să veniţi. Ne vom 
distra de minune. Şi îmi voi lua revanşa pentru cina pe care 
ar fi trebuit s-o pregătesc deunăzi. 

— Bine, atunci. 

— Oricum, vreau să rămâneţi şi peste noapte. E spaţiu 
suficient. Există două cabine-dormitor, iar masa din salon 
se face pat, aşa că nu-i nicio problemă. 

— Păi, lasă, mai vedem. Aş vrea să păstrez nişte 
constante în viaţa lui Raymond. Cum ar fi patul lui, 
bunăoară. 

— Inţeleg. 

Mai discutară un timp despre diverse, iar în final stabiliră 
întâlnirea de a doua zi din port. McCaleb închise telefonul, 
dar continuă să rămână lungit pe pat, cu receptorul pe 
burtă. Se gândea la Graciela. li plăcea, aşa că zâmbea 
fericit la gândul că vor petrece toată sâmbăta alături. Pe 
urmă, din nou îi veni în minte persoana lui Bolotov. 
Analizând cu meticulozitate situaţia, McCaleb conchise că 
rusul nu reprezenta o ameninţare. De obicei, amenințările 
verbale nu se traduc în fapte. Şi să fi vrut, lui Bolotov i-ar fi 
fost foarte greu să dea de The Following Sea. Şi apoi rusul 
nu mai era un posibil suspect în cele două cazuri de omor. 

Gândurile acestea îl duseră spre următoarea întrebare: 
dacă nu era un posibil suspect, atunci de ce fugise? 
McCaleb îşi aminti de explicaţia pe care i-o sugerase 
Winston în seara precedentă. Bolotov nu era criminalul 
căutat, dar probabil se ştia vinovat pentru altceva. De 
aceea a preferat să dispară. 

Hotărând să nu se mai gândească la asta, Terry se 
răsuci pe o parte şi se dădu jos din pat. 


După ce bău o cafea, McCaleb cobori în birou, adună 
toate dosarele şi videocasetele şi se duse în salon. 
Deschise hublourile, să aerisească, se instală comod şi 
începu să vizioneze metodic toate benzile video legate de 
caz. 

După douăzeci de minute, când ajunse să urmărească 
pentru a treia oară, la rând, împuşcarea Gloriei Torres, auzi 
din spate vocea lui Buddy Lockridge: 

— Asta ce naiba mai e? 

Răsucindu-se, McCaleb îşi văzu vecinul, în picioare, în 
cadrul uşii. Nu-l simţise urcând pe barcă. Înşfăcă rapid 
telecomanda şi stinse televizorul. 

— O bandă. Ce cauţi aici? 

— M-am prezentat la serviciu. 

McCaleb se holba nedumerit la el. 

— leri mi-ai spus că vei avea nevoie de mine în 
dimineaţa asta. 

— Oh, da, aşa e. Păi, nu cred că... da, cred că azi voi 
lucra. Eşti pe-acasă mai târziu, dacă mă răzgândesc? 

— Probabil. 

— OK, mulţam. 

McCaleb aştepta ca Lockridge să plece, numai că acesta 
nu se clintea din loc. 

— Ce e? 

— La chestia asta lucrezi tu? 

— Da, Buddy, la asta. Dar nu putem vorbi nimic. E o 
chestiunea privată. 

— Frumos! 

— Altceva? 

— Păi, ăăă, când e ziua de leafă? 

— Ziua de leafă? Ce tot spui - oh, leafa ta? Oh, oricând. 
Ai nevoie de bani? 

— Cam aşa ceva. Nu mi-ar strica nişte bani, azi. McCaleb 
se duse spre bufet, unde îşi lăsase portofelul şi cheile. 
Scoase şase bancnote de douăzeci de dolari, însă Lockridge 
protestă că era prea mult. 

— O parte din ei e pentru benzină, îi explică McCaleb. lar 
diferenţa, pentru faptul că ai stat şi m-ai aşteptat, fiind 
prezent la apel. E bine? 

— Perfect. Mulţam, Terror. 

McCaleb zâmbi. Lockridge îl poreclise aşa, din seara în 
care se cunoscuseră. 

Buddy plecă, în fine, iar McCaleb se reapucă de lucru. 
Nu-l frapă nimic în timpul vizionării videocasetelor, aşa că 
trecu la dosare. De data aceasta, nu mai trebuia să se 
grăbească, având posibilitatea să citească pe îndelete 
fiecare pagină. 

Porni invers, de la coadă spre cap, adică de la cazul 
Kang Torres. Parcurgând, însă, rapoartele de la locul crimei 
şi rezumatele diferitelor anchete, nu găsi nimic interesant, 
în afară de neconcordanţa privind ora exactă a producerii 
omorurilor, pe care o sesizase deja de la prima lectură. Deşi 
nu-l putea suferi pe Arrango, pentru firea lui arogantă, şi 
nici pe Walters, care i se părea prea indolent, nu 

descoperise nicio greşeală sau omisiune în investigația 
condusă de ei. 

Ajunse, într-un final, la raportul de la autopsie şi la 
fotocopiile neclare ale fotografiilor cu cadavrul Gloriei 
Torres, la care, dintr-un motiv bine întemeiat, nu se mai 
uitase până atunci. Întotdeauna ţinuse minte victimele 
după fotografiile care le înfăţişau moarte. Ştia cum 
arătaseră morţi, niciodată însă vii. Vedea ce păţiseră. Când 
citise prima oară dosarul dublei crime de la magazin, nu 
simţise nevoia să se uite la fotografiile Gloriei. Nu asta îşi 
dorea sau voia să afle despre ea. 

Acum, însă, când orice detaliu i se părea semnificativ, 
studie şi aceste poze. Calitatea slabă a fotocopiatorului 
atenua din duritatea impactului. Le frunzări repede, după 
care reveni la prima imagine, făcută înainte de autopsie, în 
care se vedea trupul gol al Gloriei pe masa de oţel. Între 
sâni şi în jos, pe stern, avea o incizie lungă, făcută de 
chirurgul care îi scosese organele. McCaleb îi privi câteva 
momente corpul mutilat, simțind un amestec de tristeţe şi 
vinovăţie. 

Tresări violent când sună telefonul. Înşfăcă receptorul, 
imediat după primul târâit. 

— Alo? 

— Terry? Sunt doctor Fox. 

Cu un gest ce nu şi l-ar fi putut explica, dacă l-ar fi 
întrebat cineva, McCaleb întoarse fotografia cu faţa în jos. 

— Alo, mă auzi? 

— Da, bună, ce mai faci? 

— Excelent. Dar tu? 

— Asemeni. 

— Ce făceai acum? 

— Acum? Păi, stăteam şi eu pe-aici. 

— Terry, ştii bine la ce mă refer. Ce decizie ai luat în 
privinţa rugăminţii femeii aceleia? Ştii, sora... 

— Păi, ăăă... îngăimă el, întorcând fotografia cu faţa în 
sus şi privind-o. Am decis că e bine să văd despre ce este 
vorba. 

Fox nu spunea nimic, dar McCaleb parcă o şi vedea 
stând la birou, cu ochii închişi, şi scuturând dezaprobator 
din cap. 

— Îmi pare rău. 

— Şi mie îmi pare rău. Terry, cred că tu chiar nu înţelegi 
la ce riscuri te expui! 

— Ba cred că înţeleg, doctore, însă nu am încotro. 

— Nici eu nu am încotro. 

— La ce te referi? 

— La faptul că nu pot continua să fiu medicul tău, dacă 
ai de gând să faci asta. E limpede că nu pui preţ pe sfatul 
meu şi nici nu consideri că trebuie să-mi respecţi 
recomandările. Ai ales acest demers în detrimentul propriei 
sănătăţi. Nu pot asista la distrugerea ta. 

— Să deduc că îmi dai papucii, doamnă doctor? râse 
McCaleb, cam jenat. 

— Nu e de glumit, să ştii. Sau poate crezi că totul e o 
glumă şi că eşti invincibil? 

— Nu, nu mă simt invincibil. 

— Atunci, ce spui nu se prea potriveşte cu ce faci. Luni o 
voi ruga pe una dintre asistentele mele să-ţi adune toate 
fişele şi dosarele şi să facă o listă cu doi-trei cardiologi, pe 
care ţi-i pot recomanda. 

McCaleb închise ochii. 

— Păi, doctore, vezi tu... nu prea ştiu ce să spun. 
Suntem împreună de atâta vreme. Nu te simţi într-un fel 
obligată să duci treaba până la capăt? 

— Obligaţia aceasta e valabilă şi pentru tine. Dacă până 
luni nu dai niciun semn de viaţă, voi presupune că nu ai 
renunţat la idee. Îţi voi pregăti dosarul şi fişele, aici la 
cabinet. 

Acestea fiind zise, doctoriţa Fox închise telefonul. 

Bărbatul rămase cu receptorul la ureche, până se 
dezmetici, auzind tonul de linie întreruptă. 

McCaleb se ridică şi ieşi să se plimbe pe afară. De pe 
punte, studie cu atenţie rada portului şi parcarea de pe 
chei. Nici urmă de Buddy Lockridge sau de vreo altă 

persoană cunoscută. În aer, nicio adiere de vânt. Se aplecă 
în afară, peste prora, şi privi în jos, spre mare, dar, fiind 
prea întunecată, nu reuşi să vadă fundul apei. Trase un 
scuipat şi, o dată cu el, scăpă şi de toate remuşcările 
pricinuite de hotărârea lui Fox. Degeaba, nimic nu-i clintea 
decizia luată. 

Revenit în salon, zări imediat fotografia, care parcă îl 
aştepta acolo, pe masă. O luă din nou în mână şi o studie 
cu atenţie, de data asta oprindu-se asupra feţei. Pe ochi, se 
vedea parcă un fel de alifie închisă la culoare; McCaleb găsi 
imediat o explicaţie, gândindu-se că şi ochii fuseseră luaţi 
odată cu celelalte organe interne. 

Remarcă cele trei mici perforaţii de pe pavilionul urechii 
stângi, în jos spre lob. Pe lobul drept, era doar o singură 
perforaţie. 

Tocmai se pregătea să pună fotografia deoparte, când îşi 
aminti că, mai înainte, citise un inventar al lucrurilor luate 
de la victimă, la spital, predat ulterior poliţiei. 

Curios să vadă dacă toate detaliile corespundeau, se 
duse înapoi la teancul de dosare. Parcurse, urmărind cu 
degetul, lista articolelor de îmbrăcăminte, până ce ajunse la 
subpunctul cu bijuterii. 


BIJUTERII 


1. Ceas Timex 
2. Trei cercei (2 semilune, o tortiţă de argint) 
3. Două inele (piatra zodiei, argint). 


Se gândi un pic la această listă, amintindu-şi că pe 
banda video cu filmul crimei văzuse limpede că Gloria 
Torres purta în total patru cercei. Tortiţa, semiluna şi 
cruciuliţa care atârna de lobul urechii stângi. La urechea 
dreaptă, avusese doar o semilună. Ei bine, această stare de 
lucruri nu se potrivea deloc cu inventarul făcut la spital, în 
care apăreau doar trei cercei. Şi nici nu corespundea cu 
găurile de la cercei, foarte vizibile în fotografie, la urechile 
victimei. 

Se întoarse spre televizor, cu gândul să se mai uite o 
dată la videocasetă, dar pe urmă se opri. Era sigur de ceea 
ce văzuse, mai ales că n-are cum să ţi se pară că ai 
remarcat o cruciuliţă, dacă obiectul chiar n-ar fi fost acolo. 
Dintr-un motiv sau altul, acest al patrulea cercel nu era 
menţionat în inventar. 

O piesă care nu se potrivea cu restul mozaicului. Bătând 
darabana pe dosarul anchetei, McCaleb încerca să îşi dea 
seama dacă detaliul avea sau nu vreo importanţă. Ce se 
întâmplase cu cercelul-cruciuliţă? De ce nu figura pe listă? 

Se uită la ceas şi văzu că era douăsprezece şi zece 
minute. Graciela era, probabil, la masă. Sună la spital şi 
ceru să i se facă legătura în sala de mese. Când îi răspunse 
o femeie, o rugă să se ducă până la tânăra aşezată lângă 
una dintre ferestre şi să îi transmită un mesaj. Simţind 
ezitarea femeii, McCaleb i-o descrise pe Graciela şi îi spuse 
cum o cheamă. Până la urmă, fără nicio tragere de inimă, 
femeia de la telefon întrebă care era mesajul. 

— Spune-i doar să îl sune pe doctorul McCaleb, imediat 
ce va putea. 

Cam după cinci minute, auzi telefonul. 

— Doctor McCaleb? 

— Scuze, a trebuit să mint, ca s-o conving să îţi 
transmită mesajul. 

— Ce s-a întâmplat? 

— Păi, parcurg din nou toate dosarele şi am dat peste o 
piesă care nu se potriveşte cu ansamblul. In inventarul 
lucrurilor găsite asupra Gloriei se spune că din urechile 
surorii tale i-au scos, la spital, doi cercei-semilună şi o 
tortiţă. 

— Corect. A fost nevoie să-i scoată, ca să-i facă 
tomografia. 

— Bine, e clar, dar ce s-a întâmplat cu cercelul-cruciuliţă, 
din urechea stângă? în inventarul pe care îl am aici, la 
dosar, nu se pomeneşte nimic... 

— Nu-l purta în seara aceea. Şi mie mi s-a părut ciudat. 
Ca şi cum chestia asta i-ar fi purtat ghinion, fiindcă era 

cercelul ei preferat. De obicei, îl avea în permanenţă. 

— Ca un fel de emblemă personală, zise McCaleb. Dar 
de ce-ai spus că nu-l purta în seara aceea? 

— Fiindcă, atunci când poliţia mi-a dat lucrurile ei - ştii 
tu, ceasul, inelele, cerceii - nu era printre ele. Nu-l purtase 
atunci. 

— Eşti sigură? Pe banda video îl avea. 

— Care bandă video? 

— De la magazin. 

Graciela tăcu pentru câteva momente. 

— Ba nu, nu se poate. L-am găsit în cutia ei de bijuterii. | 
l-am dat celor de la pompe funebre ca să i-l pună la 
înmormântare. 

Venise rândul lui McCaleb să amuţească, numai că el se 
dumiri mai repede. 

— Dar nu avea cumva doi cercei la fel? Nu ştiu cum e cu 
cruciuliţele, dar cerceii nu se cumpără, de obicei, pereche? 

— Oh, ba da, ai dreptate, la asta nu m-am gândit. 

— Vasăzică, cel găsit de tine era rezerva? 

McCaleb simţi o emoție electrizantă în adâncul sufletului, 
cum nu i se mai întâmplase de multă vreme. 

— Aşa cred... zise Graciela. Păi, dacă purta unul dintre 
cerceii-cruciuliţă, acolo, în magazin, ce s-a întâmplat cu el? 

— Exact asta vreau să aflu şi eu. 

— Dar care crezi că ar fi substratul? 

McCaleb păstră tăcerea câteva clipe, gândindu-se ce să-i 
răspundă, fiindcă ideile lui din acel moment erau mult prea 
ipotetice şi nesigure pentru a fi împărtăşite. 

— E doar o piesă din mozaic, care trebuie pusă la locul 
ei. Hai să te mai întreb ceva: ce fel de sistem de prindere 
aveau cerceii ăştia - simplu, prin inserare, sau şi cu un 
dispozitiv de siguranţă? De pe videocasetă nu mi-am putut 
da seama. 

— Da, cred că aveau şi un dispozitiv de siguranţă, pe 
care îl fixai, după ce inserai cercelul în gaura din ureche. 
Prin urmare, nu avea cum să-i cadă. 

In timp ce o asculta, McCaleb căuta, prin teancul de 

dosare, raportul de la ambulanţă. Îşi plimbă degetul peste 
rândurile din caseta cu informaţii despre cei care 
întocmiseră documentul, până ce ajunse la numele celor 
doi medici care o trataseră la faţa locului pe Gloria şi o 
transportaseră la spital. 

— Bine, acum trebuie să plec. Rămâne valabil pentru 
mâine? 

— Sigur. Terry? 

— Da? 

— Ai văzut banda video de la magazin? Vreau să zic, 
toată banda? Ai văzut-o pe Glory... 

— Da, zise bărbatul, încetişor. A trebuit. 

— Era... era înspăimântată? 

— Nu, Graciela. Totul s-a petrecut foarte repede. Nici nu 
şi-a dat seama. 

— Presupun că e preferabil aşa. 

— Aşa cred şi eu... Hei, e vreo problemă? 

— Nu, sunt bine, nicio problemă. 

— În regulă, atunci. Ne vedem mâine. 

Medicii de la ambulanţa care o transportase pe Gloria la 
spital aparţineau de secţia Fire Station 76. McCaleb 
telefonă acolo, însă echipa care fusese de serviciu pe 22 
ianuarie avea liber până sâmbătă. Totuşi, căpitanul care 
coordona activitatea stației îi spuse că, potrivit 
regulamentului de funcţionare referitor la „transporturile 
victimelor unor crime”, orice obiect personal uitat pe targă 
sau găsit în maşina salvării ar fi fost predat imediat poliţiei, 
spre păstrare. Asta însemna că, dacă cercelul-cruciuliţă s-ar 
fi pierdut în timp ce Gloria Torres era dusă la spital, ar fi 
existat un proces-verbal de predare-primire inclus în 
dosarul cazului. Or, McCaleb nu găsise aşa ceva. Nicăieri nu 
se pomenea de cercelul-cruciuliţă. 

lronia era că Terry purta în piept, pe lângă inima unei 
necunoscute, şi tainica credinţă că nu el trebuia să fi fost 
salvat, ci altcineva. În zilele şi în săptămânile dinainte de a 
primi inima Gloriei, fusese pregătit în sinea lui pentru 
sfârşitul iminent. Se împăcase cu ideea că asta îi era 

soarta. Nu mai credea demult în niciun Dumnezeu - ororile 
pe care le văzuse şi pe care le anchetase îi secătuiseră, 
încetul cu încetul, toate urmele de credinţă, până când 
ajunsese să fie absolut convins că doar faptele rele 
săvârşite de oameni nu cunoşteau limită pe acest pământ. 
lar în acele zile, în care credea că i se apropia sfârşitul, 
când inima i se usca şi îşi zvâcnea ultimele cadente, 
McCaleb nu se agăţase cu disperare de credinţa pierdută, 
fiindcă nu vedea în ea un scut protector şi nici mijlocul de a 
scăpa de teama de necunoscut. Se resemnase şi îşi accepta 
sfârşitul şi nimicnicia. Era pregătit să îmbrăţişeze neantul. 

Nu-i venise greu să ajungă la o asemenea atitudine. Cât 
timp lucrase la FBI, se simţise purtătorul unei misiuni, al 
unei chemări speciale. lar, când ducea la bun sfârşit 
această misiune, ştia că avea un rol pe acest pământ. Mai 
bine decât orice chirurg cardiolog, el salva viaţa oamenilor 
sortiţi unei morţi groaznice. Înfrunta cele mai urâte forme 
de rău absolut, cele mai maligne cancere, or această 
bătălie, deşi întotdeauna istovitoare şi dureroasă, îi dădea 
un sens propriei vieţi. 

Or sensul acesta dispăruse când inima îl părăsise, iar el 
se prăbuşise pe podea, în birou, cu ferma convingere că 
cineva îl înjunghiase în piept. Nu îşi regăsise sensul vieţii 
nici mai târziu, după doi ani, când fusese anunţat că i se 
găsise o inimă nouă. 

Avea o inimă nouă, dar viaţa nu i se părea la fel. Era un 
om pe o barcă, într-un port, de unde nu va pleca niciodată. 
Nu conta ce clişee verbale îi turnase reporterului care îi 
luase un interviu, când se lăudase cu a doua şansă care îi 
apăruse în viaţă. Existenţa de acum nu era suficientă 
pentru McCaleb. Aceasta era lupta pe care o ducea cu el 
însuşi, în momentul în care Graciela Rivers păşise pe punte 
şi în viaţa lui. 

Rugămintea femeii îi dăduse posibilitatea de a evita 
acea luptă interioară de până atunci. Acum, însă, situaţia se 
schimbase brusc. Lipsa cercelului-cruciuliţă răscolea un 
resort de mult amortit în fiinţa lui. Lunga experienţă 

profesională îl făcea să discearnă imediat şi instinctiv 
prezenţa răului. Îi ştia semnele. 

Or acesta era unul dintre ele. 

19 

În ultima săptămână, McCaleb fusese de atâtea ori în 
sediul poliţiei regionale, încât polițistul de la recepţie nu 
mai dădu niciun telefon să îi anunţe prezenţa, ci îi făcu 
semn să meargă înăuntru, unde avea treabă. Aşezată la 
masa de lucru, Jaye Winston perfora un teanc subţire de 
hârtii, pregătindu-se să le pună într-un dosar cu şină. Când 
termină, îl închise cu un gest ferm şi-şi ridică privirea spre 
musafir. 

— Te muţi aici? 

— Cam aşa ceva. Ai clasat documente şi ţi-ai mai făcut 
ordine în hârtii? 

— Da, acum sunt numai cu două luni în urmă, faţă de 
patru, câte erau înainte. Ce se mai întâmplă? Nu mă 
aşteptam să te văd azi. 

— Mai eşti încă supărată că nu ţi-am spus chestia aia de 
la bun început? 

— Aiurea, nici vorbă, zise Jaye, rezemându-se de spătar. 

Se uita la McCaleb, aşteptând ca acesta să-i explice 
motivul vizitei. 

— Am venit cu o problemă care merită analizată. 

— E legat tot de Bolotov? 

— Nu, e ceva nou. 

— Să nu începi să faci pe sperietoarea degeaba cu mine, 
McCaleb, spuse femeia, zâmbind. 

— Nu. 

— Bine, haide, spune-mi. 

— Arrango şi Walters au omis ceva, zise McCaleb. Şi eu 
la fel, când am parcurs materialele prima oară. Dar m-am 
prins  azi-dimineaţă, când m-am mai uitat o dată la 
videocasete şi am recitit dosarele. Este un aspect care va 
trebui cercetat cu multă atenţie. Cred că schimbă 
perspectiva complet. 

Încruntându-şi sprâncenele, Winston îl privi cu gravitate. 

— Nu mai vorbi în dodii şi spune clar ce le-a scăpat. 

— Aş prefera să-ţi arăt. Terry scoase din servietă copia 
videocasetei cu „filmul” crimei şi i-o întinse. Putem să o 
vizionăm undeva? 

— Sigur. 

Winston se ridică în picioare şi îl conduse spre camera 
video. Porni aparatura, dar remarcă faptul că nu era una 
dintre benzile pe care i le dăduse miercuri. 

— Ce-i asta? 

— Banda de la camera de monitorizare din magazin. 

— Nu e cea pe care ţi-am dat-o eu. 

— E o copie. Pe cealaltă am lăsat-o cuiva, să o vadă. 

— Cum adică? Cui? 

— Unui tehnician, pe care îl ştiu din vremea când lucram 
la FBI. L-am rugat să îmi mărească nişte imagini. Nu-i nicio 
problemă. 

— Bun, zi, ce vrei să-mi arăţi? 

— Unde e butonul de „Ingheţare”? 

Winston arătă spre consolă, iar McCaleb puse degetul 
deasupra tastei indicate, aşteptând momentul potrivit. Pe 
bandă, Gloria Torres se apropia de tejghea şi îi zâmbea lui 
Kang. Pe urmă, apăru pistolarul, urmă împuşcătura care 
proiecta corpul fetei peste tejghea. McCaleb îngheţă 
imaginea în acest punct şi, luând un pix din buzunar, arătă 
spre urechea stângă a Gloriei. 

— E destul de neclar, dar, dacă se măreşte imaginea, se 
poate vedea că în urechea asta are trei cercei: o semilună, 
o tortiţă şi un cercel-cruciuliţă, care îi atârnă de lob. 

— În regulă. Nu văd eu prea bine, dar te cred pe cuvânt. 

McCaleb apăsă din nou pe tastă, iar banda începu să se 
deruleze în continuare. Îngheţă din nou imaginea, în clipa în 
care corpul Gloriei zvâcni înapoi, pe spate, cu capul întors 
spre stângă. 

— Urechea dreaptă, acum, zise Terry, tot cu pixul în 
mână. Doar perechea de la cercelul-semilună. 

— În regulă, şi ce înseamnă asta? 

McCaleb ignoră întrebarea şi apăsă iarăşi pe tastă, 

împuşcătura. Gloria era azvârnlită peste tejghea şi, apoi, 
proiectată în spate, peste pistolar. Ţinând-o în faţa lui, 
acesta trase un glonţ în Kang, făcând totodată un pas în 
urmă şi ieşind din obiectivul camerei. 

— Pe urmă, victima este lăsată să cadă pe podea. 

— Adică, vrei să zici că gestul ăsta a fost intenţionat? 

— Exact. 

— De ce? 

McCaleb deschise din nou servieta, scoase inventarul 
obiectelor găsite asupra victimei şi i-l dădu lui Winston. 

— lată raportul poliţiei, privind obiectele care au 
aparţinut victimei. A fost întocmit la spital. Nu uita, Gloria 
Torres încă trăia. l-au luat obiectele personale acolo şi le-au 
dat unui poliţist, spre păstrare. Acesta este raportul lui. Ce 
nu vezi pe listă? 

Winston îşi plimbă privirea peste foaia de hârtie. 

— Nu ştiu. E doar o listă de - cercelul-cruciuliţă? 

— Exact. Lipseşte. L-a luat tipul. 

— Polițistul? 

— Nu. Pistolarul. Pistolarul a luat cercelul Gloriei. 

Pe faţa lui Winston se aşternuse o mare nedumerire. Nu 
vedea logica unui asemenea gest. Nu avea experienţa lui 
McCaleb şi nici nu văzuse la viaţa ei tot ce îi fusese dat 
acestuia să vadă. Aşa că nu pricepea semnificaţia unui 
asemenea lucru. 

— Stai un pic. De unde ştii că el l-a luat? Poate i-a căzut 
sau l-a pierdut, tară să-şi dea seama. 

— Nu. Am vorbit cu sora victimei, cu cei de la spital şi cu 
medicii de la salvare. 

Ştia că exagera, insistând pe această pistă, dar voia să îi 
capteze atenţia şi să o facă să-i adopte punctul de vedere. 

— Sora victimei mi-a zis că cercelul avea un dispozitiv 
de siguranţă. Aşa că puţin probabil să-l fi pierdut, din 
neatenţie. Chiar dacă i-ar fi căzut, în starea aceea de 
inconştienţă, după ce a fost împuşcată, tot ar fi trebuit să 
fie găsit măcar pe targă sau prin maşina salvării sau la 
spital. Nimic. El l-a luat, Jaye. Pistolarul. În plus, în cazul în 

192 


care cercelul n-ar fi fost bine prins, automat s-ar fi desprins 
de la impactul împuşcăturii. Ai văzut cum a mutat-o din loc. 
Numai că nu s-a întâmplat aşa. l-a fost luat. 

— OK, OK, şi ce dacă l-a luat ăla? Ce semnificaţie ar 
avea treaba asta, după părerea ta? ` 

— Semnificația este că totul se schimbă. Inseamnă că nu 
jaful a fost mobilul crimei. Gloria nu era doar o anonimă 
nevinovată, care a avut neşansa de a intra unde nu trebuia, 
într-un moment nepotrivit. Înseamnă că ea era ținta vizată. 
Ea era prada. 

— Oh, haide, zău, nu se poate... de fapt, ce urmăreşti? 
Vrei să scoţi de-aici un criminal în serie sau aşa ceva? 

— Nu urmăresc nimic, decât adevărul. Lucrurile stau aşa 
cum ţi le-am prezentat, şi aşa a fost tot timpul. Numai că 
voi - adică, noi - nu am văzut realitatea. 

Întorcându-se cu spatele, Winston s-a dus spre colţul 
încăperii, scuturând din cap. Pe urmă, se întoarse cu faţa la 
el. 

— OK, acum spune-mi care e această realitate, după 
opinia ta. Fiindcă eu, una, nu-mi dau seama. Mi-ar plăcea la 
nebunie să mă duc la LAPD şi să le spun celor doi dobitoci 
de-acolo că au ratat totul, numai că nu mă prind care-i 
problema. 

— OK, hai să pomim chiar de la cercel în sine. Cum ţi-am 
zis, am vorbit cu sora victimei, care mi-a zis că Gloria 
Torres purta acest cercel zilnic. Pe celelalte le schimba între 
ele, folosea tot felul de combinaţii, dar cruciuliţa o purta tot 
timpul. Zilnic. Fireşte, există aici nişte implicaţii religioase, 
dar în plus era şi talismanul ei, care îi aducea noroc. OK? M- 
ai urmărit până aici? 

— Da. 

— OK, acum, haide să presupunem pur şi simplu că 
pistolarul a luat cercelul. Cum ţi-am zis, ani vorbit cu cei de 
la spital şi de la staţia de pompieri şi salvare, care nu au 
găsit aşa ceva. Prin urmare, să presupunem că el l-a luat. 

McCaleb tăcu, aşteptând ca Winston să îi confirme că 
era de acord. Când aceasta încuviinţă din cap, fără nicio 

tragere de inimă, bărbatul îşi reluă argumentaţia: 

— Bun, hai să privim lucrurile din două unghiuri de 
vedere. Cum? Şi de ce? Primul e simplu. Adu-ţi aminte de 
banda video. Tipul a împuşcat-o, a lăsat-o să cadă pe 
tejghea, de unde a fost proiectată înapoi peste el, apoi pe 
jos, în afara obiectivului camerei de luat vederi. Acesta e 
momentul când îi putea lua cercelul, fără să fie văzut. 

— Ai uitat ceva. 

— Ce anume? 

— „Bunul samaritean”. El a bandajat-o la cap. Poate că 
el a luat cercelul. 

— M-am gândit şi la asta. Nu e exclusă nici această 
posibilitate. Dar e mai puţin probabil decât în cazul 
pistolarului. „Bunul  samaritean” este aici jucătorul 
aleatoriu. De ce să-l fi luat, atunci? 

— Nu ştiu. Dar de ce să-l fi luat pistolarul? 

— Păi, cum spuneam, asta e întrebarea. Gândeşte-te 
însă la tipul obiectului care a fost luat. Un însemn religios, 
care purta noroc. Gloria îl avea mereu în ureche. Era 
emblema ei şi avea o semnificaţie sentimentală mai 
importantă decât valoarea propriu-zisă a obiectului. 

McCaleb aşteptă câteva momente. Până acum, îi 
expusese cadrul şi teoria. Acum, venea punctul final. Deşi 
Winston părea în continuare nedumerită, McCaleb nu o 
subestima, ştiind că era o anchetatoare competentă şi că, 
în curând, va găsi singură răspunsul. 

— O persoană care o cunoştea pe Gloria ar fi putut şti 
semnificaţia cercelului. În mod similar, cineva apropiat, 
care ar fi studiat-o o vreme, şi-ar fi dat seama, la fel, care 
este valoarea obiectului. 

— Vasăzică, te gândeşti la cineva care ar fi urmărit-o de 


mult timp. 
McCaleb încuviinţă din cap. i 
— In perioada de achiziţie. O urmăreşte. li află 


obiceiurile, îşi face planul. Tipul a căutat să identifice, 
totodată, şi un obiect reprezentativ pentru ea, un simbol, 
ceva care să i-o reamintească mereu. 

— Cercelul. 

McCaleb aprobă iar. Winston începu să se foiască prin 
mica încăpere, fără să-l privească. 

— Trebuie să mă gândesc bine la asta. Am o... hai să 
mergem undeva, să stăm jos. 

Fără să mai aştepte răspunsul, Jaye deschise uşa şi ieşi 
din cameră. McCaleb scoase repede banda din 
videocasetofon, îşi luă geanta şi plecă. Se duseră în sala de 
conferinţe, unde nu era nimeni, dar mirosea ca într-un fast- 
food. Adulmecând enervată şi uitându-se înjur, Winston 
dibui tava vinovată de mirosul acela neplăcut şi o scoase 
pe hol. 

— In camera asta nu e voie cu mâncare, spuse femeia, 
închizând uşa, cu năduf, şi aşezându-se în fine. 

McCaleb se instală vizavi de ea. 

— İn regulă, cum rămâne cu tipul meu? Care e locul lui 
James Cordell în toată treaba asta? în primul rând, el e 
bărbat. Cealaltă victimă, fată. În plus, nu s-a produs niciun 
act sexual. Pistolarul nu a atins-o. 

— Nu contează nimic din toate astea, zise McCaleb, 
repede. 

Bărbatul se aşteptase la această întrebare. De altfel, pe 
drum trecuse în revistă toate întrebările şi răspunsurile 
posibile. 

— Dacă am dreptate, continuă McCaleb, treaba asta 
intră în categoria „puterii de a ucide” în esenţă, avem de-a 
face cu un tip care face asta fiindcă ştie că poate scăpa 
nepedepsit. Este modul lui de a da cu tifla autorităţilor şi de 
a şoca societatea. Îşi transferă problemele legate de o 
anumită situaţie - fie că e vorba de o slujbă, de 
autopreţuire, femei în general sau maică-sa în particular, 
orice, în fine - asupra poliţiei. Asupra anchetatorilor. Din 
felul în care îi zgândăre, capătă senzaţia de autopreţuire, 
de care are nevoie. Deduce de aici o formă de putere. Și 
poate fi putere sexuală, chiar dacă nu apar manifestări 
sexuale evidente sau fizice în crimele propriu-zise. Îl mai ţii 
minte pe Ucigaşul... atunci demult? Sau pe Berkowitz, fiul 

lui Sam criminalul din New York? 

— Sigur că da. 

— Acelaşi lucru s-a întâmplat şi cu ei. În niciuna dintre 
crime nu s-a produs vreun act sexual, dar totul a fost legat 
de sex. Să-l luăm pe Berkowitz. A împuşcat oameni - 
bărbaţi şi femei după care a fugit. Dar s-a întors după 
câteva zile şi s-a masturbat la locul faptei. Presupunem că 
Ucigaşul... a făcut la fel, numai că, probabil, a scăpat 
neobservat de către agenţii noştri de supraveghere. De 
fapt, încerc să spun, Jaye, că nu e nevoie ca actul în sine să 
se producă acolo, clar şi evident, atâta tot. 

McCaleb îşi privi atent colega. S-ar fi zis că-i înţelesese 
teoria. 

— Dar nu e numai asta, continuă McCaleb. Mai există şi 
un alt aspect al problemei. Tipul se şi dă în spectacol în faţa 
camerei. 

— Fiindcă îi place ideea de a-l vedea? 

Bărbatul încuviinţă din cap. 

— Aici e noul element. Cred că a intenţionat să fie în 
obiectivul camerei de supraveghere, pentru că vrea ca 
munca şi isprăvile lui să poată fi bine studiate, văzute şi 
admirate. Pentru el, primejdia este astfel mai mare, dar şi 
senzaţia de putere creşte corespunzător. Răsplata faptei 
comise. Bun, ca să creeze o asemenea situaţie, ce se 
gândeşte el să facă? Păi, cred că îşi alege o ţintă - altfel 
spus, prada pe care o pândeşte şi o urmăreşte, până îi află 
toate deprinderile şi obiceiurile, astfel încât ştie şi când se 
va duce în vreun loc unde există o cameră video de 
supraveghere. Vezi, bunăoară, bancomatul, magazinul. Are 
nevoie de această cameră video. Vorbeşte în obiectiv. li 
face cu ochiul. Camera aceasta eşti chiar tu - anchetatorul. 
Ţie îţi vorbeşte el şi pe tine vrea să te sfideze. 

— Atunci, poate că nici nu-şi alege victima dinainte, zise 
Winston. Poate că nici nu-i pasă cine va fi acolo. Il 
interesează doar camera video. Ca şi în cazul lui Berkowitz. 
Lui nu-i păsa pe cine împuşcă. Pur şi simplu, trăgea cu 
arma, atâta. 

— Dar Berkowitz nu-şi lua suveniruri. 

— Cercelul? 

McCaleb încuviinţă din cap. 

— Vezi, chestia asta „personalizează” victima. Eu cred 
că victimele tipului au fost alese dinainte. 

— Ai reflectat mult la toate astea, aşa-i? 

— Nu chiar la toate. Nu ştiu cum şi-a ales victimele sau 
de ce. Dar de gândit, da, m-am gândit. O oră şi jumătate, 
cât ne-a luat drumul cu maşina până aici, numai asta am 
făcut. A fost un trafic îngrozitor. 

— De ce ai vorbit la persoana întâi plural? 

— Am şofer. Nu mi se dă voie să conduc, deocamdată. 

Winston nu comentă nimic. Lui McCaleb îi părea rău că 
pomenise de şofer, fiindcă i se părea că în felul ăsta dădea 
dovadă de slăbiciune. 

— Trebuie să o luăm de la capăt fiindcă, iniţial, s-a 
crezut că victimele au fost nişte oameni aleşi la întâmplare. 
Am crezut că infractorul a ales locul faptei, nu şi victimele. 
Or acum cred că lucrurile sunt exact pe dos. Şi-a ales 
victimele, adică prada, nişte ţinte precise, pe care şi le-a 
însuşit, le-a urmărit, le-a pândit neîncetat. Va trebui să ne 
ocupăm de anturajul lor. Nu se poate să nu existe o 
intersectare. Ceva comun. O persoană, un loc... un moment 
în timp - ceva ce le lega pe victime una de cealaltă sau de 
subiectul nostru necunoscut. Descoperim... 

— Stai un pic, stai un pic! 

McCaleb se opri, dându-şi seama că ridicase deja glasul 
cu mult patos. 

— De la James Cordell ce suvenir şi-a însuşit? Vrei să zici 
că banii luaţi din bancomat reprezintă ceva care să-i 
amintească de el? 

— Nu ştiu ce-a luat, dar nu banii sunt „simbolul” pe care 
îl căuta. Banii au făcut doar parte din spectacol. În plus, nici 
nu i-a luat de la Cordell, ci din ATM. 

— Păi, atunci, nu crezi că ceva nu se potriveşte? 

— Nu. Sunt convins că a luat ceva de la Cordell. 

— Am fi observat la vizionarea casetei. 

— Nici în cazul Gloriei Torres n-a remarcat nimeni 
povestea cu cercelul, deşi era acolo, pe videocasetă. 

Winston se foia pe scaun. 

— Nu ştiu ce să zic. Mie tot mi se pare o - dar hai să te 
întreb ceva. Încearcă, însă, să nu o iei ca o remarcă ce te-ar 
viza personal. Nu cumva ţi se întâmplă acum să acţionezi 
pe vechile coordonate, valabile pe vremea când lucrai la 
FBI? 

— Vrei să spui cumva că exagerez? Ca şi cum aş avea 
nostalgia activităţii de odinioară, pe care aş încerca să o 
recompun acum? 

Winston ridică din umeri. Nu asta vrusese să spună. 

— Nu eu m-am apucat să caut cazurile astea, Jaye. Aşa a 
fost să fie. Sigur, chestia cu cercelul poate însemna şi 
altceva. Sau s-ar putea să nu însemne nimic. Dar dacă mă 
pricep şi eu la ceva pe lumea asta, despre aşa ceva este 
vorba. Despre indivizi de acest fel. Îi cunosc bine. Le ştiu 
felul de a gândi şi a acţiona. Simt chestia asta, aici, în 
adâncul sufletului, Jaye. Răul. Îl simt aici. 

Simţindu-se privit într-un mod ciudat, bărbatul se gândi 
că poate ar fi fost mai bine să nu îi vorbească cu atâta 
patos. 

— Maşina lui Cordell, un Chevy Suburban, nu a apărut pe 
banda video. Te-ai ocupat de vehicul? N-am văzut nimic în 
hârtiile pe care mi le-ai dat... 

— Nu, pistolarul n-a umblat în maşină. Cordell şi-a lăsat 
portofelul pe scaun şi s-a dus la bancomat doar cu cârdul. 
Dacă infractorul şi-ar fi băgat nasul în maşină, în mod cert 
ar fi luat şi portofelul. Acesta a fost motivul pentru care nu 
au mai efectuat nicio analiză a maşinii. 

Scuturând din cap, McCaleb spuse: 

— Priveşti în continuare totul din prisma furtului comis. 
Decizia de a nu analiza maşina ar fi fost perfectă, dacă 
infracţiunea ar fi avut drept mobil furtul banilor. Dar dacă 
nu a fost aşa? E limpede că nu s-ar fi dus la maşină să ia un 
obiect atât de evident, cum era portofelul de pe banchetă. 

— Şi, atunci, ce să fi luat? 

— Habar n-am. Altceva! Cordell folosea tot timpul 
maşina cu care se ducea zilnic să inspecteze apeductul. 
Aceasta era un fel de a doua casă. Prin urmare, probabil că 
avea acolo o sumedenie de obiecte personale, pe care 
pistolarul le-ar fi putut lua. Poze, chestii agăţate de oglinda 
retrovizoare, poate vreun jurnal de bord, orice, îţi dai 
seama. Unde-i maşina? Fă-mă fericit şi spune-mi că e încă 
la voi. 

— Nici gând. l-am dat-o nevesti-sii, după vreo două zile. 

— Probabil că femeia a curăţat-o şi a vândut-o. 

— Nu. Ultima oară, când am vorbit cu soţia lui Cordell - 
adică acum vreo două săptămâni - a zis ceva cum că nu 
ştie ce să facă, până la urmă, cu maşina: e prea mare 
pentru ea şi 

i se pare că îi mai poartă şi ghinion. 

McCaleb simţi un val de emoție. 

— Bun, atunci îi vom face o vizită pentru a vedea ce 
lipseşte din maşină. 

— Dacă lipseşte ceva... 

Winston se încruntă. McCaleb ştia ce o aştepta. Deja 
avea probleme cu şeful ei care, după eşecul cu hipnoza şi 
cu Bolotov, credea probabil că poliţista se lăsa prea uşor 
manipulată de cineva din afară. Aşa că Jaye nu avea niciun 
chef să îi povestească şefului despre noua teorie a lui 
McCaleb, decât dacă era absolut sigură că acesta avea 
dreptate. Or a fi absolut sigură în această muncă era de-a 
dreptul imposibil. 

— Ce-ai de gând să faci? Te întreb, fiindcă eu acum sar 
în maşină şi mă duc acolo. Mă însoţeşti? 

— Nu. Întrebarea este ce vei face tu, pentru că nu 
trebuie să înfrunţi toate mizeriile de-aici. După chestia cu 
hipnoza, Hitchens a fost... 

— Ştii ce, Jaye? Puțin îmi pasă mie de toate astea. Nu 
mă interesează decât un lucru - să pun mâna pe tipul ăla. 
Aşa că, uite cum facem. Tu stai cuminte şi îmi laşi mie un 
răgaz de câteva zile. Descopăr eu ceva până la urmă. Mă 
duc acasă la Cordell, vorbesc cu nevastă-sa şi mă uit la 

maşina aia. Voi găsi ceva cu care să merite să te duci la 
şeful tău. Dacă nu, mă dau bătut şi n-ai să mai auzi de 
mine. 

— Ştii, nu e numai... 

— Ai înţeles perfect ce-am zis. Tu trebuie să mergi la 
procese, ai şi alte cazuri. Ultimul lucru care ţi-ar mai lipsi 
acum, ar fi să îţi mai baţi capul şi cu o chestie veche şi 
răsuflată. Ştiu ce înseamnă munca asta. Poate m-am pripit 
venind astăzi aici. Trebuia să mă fi dus singur, să vorbesc 
cu văduva lui Cordell. Dar, cum e cazul tău şi tu te-ai purtat 
omeneşte cu mine, m-am gândit să discut întâi cu tine. 
Haide, dă-mi binecuvântarea şi un mic răgaz. Mă descurc 
pe cont propriu. Îţi comunic ce voi afla. 

După o scurtă tăcere, Winston încuviinţă: 

— Bine, fă-o, haide. 

plecând din Whittier, Lockridge şi McCaleb merseră pe o 
serie de autostrăzi, până ce ajunseră pe Antelope Valley 
Freeway, care ducea spre partea de nord-est a ținutului. 
Aproape tot drumul, Lockridge conduse ţinând o singură 
mână pe volan, în timp ce în cealaltă avea muzicuţa, la 
care cânta mereu. Din această cauză McCaleb nu se simţea 
prea în siguranţă, însă ştia că era preferabil aşa, întrucât 
evita zeflemelele inutile. 

Când trecură pe lângă Vasquez Rocks, McCaleb studie 
cu atenţie formațiunea geologică şi localiză punctul unde 
fusese găsit cadavrul, al cărui caz de omucidere îi oferise 
prilejul de a o cunoaşte pe Jaye Winston. Stâncile acelea 
abrupte şi zdrenţuite de vremuri, formate prin acţiunea 
diferitelor mişcări tectonice, păreau deosebit de faimoase, 
acum, în lumina după-amiezei. Razele soarelui mângâiau 
jucăuş partea din faţă a rocilor, adâncind şi mai mult 
întunecimea  firidelor. Un tablou frumos şi periculos, 
deopotrivă. Se întreba dacă aceste conotaţii constituiseră 
motivul pentru care Luther Hatch se simţise atras de aceste 
locuri. 

— Ai fost vreodată acolo, la Vasquez Rocks? întrebă 

Buddy, punându-şi muzicuţa pe scaun. 

— Da. 

— Fain loc. Numele îi vine de la un desperado mexican, 
care s-a ascuns printre stânci, acum vreo sută de ani, după 
ce a jefuit o bancă. Sunt atâtea ascunzişuri pe-acolo, sus, 
încât nu l-au mai găsit niciodată, aşa că tipul a devenit 
legendă. 

McCaleb încuviinţă din cap. Îi plăcuse această istorioară. 
Se gândea că toate poveştile despre un loc sau altul, pe 
care le ştia, erau complet diferite, implicând întotdeauna 
cadavre şi mult sânge. Fără legende. Fără eroi. 

Intrucât traficul era prea intens, reuşiră să intre în 
Lancaster imediat după cinci. Traversară o suburbie numită 
Desert Flower Estates, în căutarea casei unde locuise James 
Cordell. McCaleb constată că denumirea cartierului nu era 
tocmai potrivită: deşert era mai peste tot, în schimb flori şi 
case frumoase rar vedeai pe undeva. Suburbia se ridicase 
pe un teren neted şi mai tot timpul fierbinte ca o tigaie 
pusă pe foc. Casele erau construite în stil spaniol, cu 
acoperişuri roşii, ferestre arcuite şi multe uşi la faţadă. Prin 
Antelope Valley erau presărate zeci de clădiri de acest fel, 
aproape identice. Casele acestea mari şi destul de 
atrăgătoare fuseseră cumpărate de către cei care voiau să 
scape de Los Angeles, unde viaţa era scumpă, aglomeraţia 
stresantă, iar crimele se ţineau lanţ. 

După toate aparențele, Desert Flower Estates oferise 
cumpărătorilor trei modele de construcţie diferite. Drept 
urmare, aşa cum remarcă McCaleb, casele se asemănau 
cam din trei în trei, existând uneori şi duplicate, lipite una 
de cealaltă. Atmosfera de aici îi amintea de unele cartiere 
din San Fernando Valley, imediat după al doilea război 
mondial. 

Ideea de a locui într-o casă de acest fel îl deprima 
profund, dar nu neapărat din cauza aspectului exterior. Îl 
deranja, în primul rând, distanţa prea mare până la ocean şi 
faptul că n-ar fi putut trăi aici senzaţia aceea de revigorare 
permanentă pe care i-o insufla apa mării. Ştia că n-ar fi 

putut supravieţui prea mult într-un asemenea cartier. S-ar 
ofili, s-ar usca şi s-ar împrăştia în cele patru zări, ca puful 
de păpădie, pe care îl vedea acum zburând pe stradă. 

— Aici e, spuse Buddy. 

Opriră. McCaleb observă că automobilul alb marca 
Chevy Suburban era parcat pe aleea din faţa casei, sub un 
coş de baschet fără plasă. In curte, se mai vedea un garaj 
deschis, în care fusese parcată, lângă un perete, o 
minifurgonetă, în timp ce în cealaltă parte se aflau, la 
grămadă, tot felul de biciclete, cutii, un banc de lucru şi o 
serie de alte troace. Proptită pe peretele din fund al 
garajului, se afla o scândură de surf, cam învechită, care îl 
făcu pe McCaleb se îşi imagineze că poate odată, demult, 
James Cordell iubise şi el oceanul. 

— Nu ştiu cât va dura. 

— Se va face destul de cald, afară. Poate ar fi mai bine 
să vin şi eu cu tine, înăuntru. Promit că n-o să spun nimic. 

— Deja se mai răcoreşte, Buddy. Dar, dacă începi să te 
sufoci, dă drumul la ventilaţie. Plimbi un pic maşina, şi 
gata. Poate găseşti şi vreun chioşc cu limonadă, prin 
apropiere. 

Cobori din maşină, fără să-i mai lase răgazul să 
comenteze ceva. Nu voia nici în ruptul capului să îl implice 
pe Lockridge în investigaţie şi, oricum, n-avea nevoie de 
părerile unor detectivi amatori. In drum spre casă, pe alee, 
se opri să se uite în Suburban. Partea din spate a 
camionetei era plină de scule, în timp ce pe scaunele din 
faţă erau îngrămădite diferite lucruri. Simţi un fior de 
emoție. Poate că avea, totuşi, noroc. S-ar fi zis că, după 
uciderea lui Cordell, nimeni nu mai umblase până acum în 
maşină. 

Pe văduvă o chema Amelia, aşa cum aflase McCaleb din 
dosarul cazului. O femeie, despre care presupunea că era 
chiar ea, deschise uşa de la intrare, înainte ca bărbatul să 
ajungă acolo. Jaye Winston îi promisese că avea să Îi 
telefoneze văduvei, pentru a-i anunţa vizita. 

— Doamna Cordell? 

— Da? 

— Mă numesc Terry McCaleb. V-a sunat cumva doamna 
detectiv Winston, să vă spună că voi veni pe-aici? 

— Da, m-a sunat. 

— Am nimerit cumva într-un moment nepotrivit? 

— „Nepotrivit”, adică opusul cuvântului „oportun”? 

— Mda, m-am cam încurcat în cuvinte. Îmi pare rău. 
Aveţi un pic de timp să stăm de vorbă? 

Era o femeie scundă, şatenă şi cu trăsături fine. Avea 
nasul roşu, aşa că McCaleb se gândi că era răcită sau că, 
poate, plânsese. Se întreba dacă nu o răscolise cumva 
telefonul primit de la Jaye Winston. 

Doamna Cordell încuviinţă din cap şi îl pofti înăuntru, 
conducându-l într-un salonaş foarte îngrijit, unde ea se 
aşeză pe sofa, iar el pe fotoliul din faţă. Pe măsuţa joasă se 
afla o cutie cu lucru de mână. Dintr-o altă încăpere, se 
auzea sonorul unui televizor - probabil, nişte desene 
animate. 

— Bărbatul care a rămas în maşină e partenerul 
dumitale? 

— Nu, şoferul. 

— Nu vrea să intre? S-ar putea să i se facă foarte cald, 
afară. 

— Nu, nicio problemă. 

— Eşti detectiv particular? 

— În scripte, nu. Sunt un prieten de familie al femeii 
ucise în Canoga Park. Nu ştiu ce v-a spus doamna Winston, 
dar trebuie să ştiţi că am lucrat până nu demult la FBI, aşa 
că mă pricep la chestii din astea. Poliţia regională, cum 
probabil ştiţi, şi cei de la LAPD nu au fost în stare, ăăă, să 
mai avanseze cu investigația, în ultimele săptămâni. Încerc 
să îi ajut şi eu cum pot. 

Doamna Cordell mişcă din cap, în semn că înţelegea. 

— In primul rând, vreau să vă spun că regret enorm ce s- 
a întâmplat cu soţul şi familia dumneavoastră.- 

Femeia se încruntase, dar îl asculta în tăcere. 

— Ştiu că nu contează ce gândeşte un străin, dar vă 

asigur de toată compasiunea mea. Din câte am citit în 
dosarul cazului, James a fost un om tare bun. 

— Mulţumesc. Ce ciudat sună că te aud spunându-i 
„James” Toată lumea îl striga Jim sau Jimmy. Da, ai 
dreptate, a fost un om tare bun. 

— La ce întrebări vrei să îţi răspund, domnule McCaleb? 
De fapt, nu ştiu mai nimic din ce s-a întâmplat acolo. De 
aceea m-a derutat un pic telefonul pe care mi l-a dat Jaye. 

— Păi, întâi... începu Terry, întinzând mâna în jos după 
servietă. Scoase din aparat fotografia polaroid, pe care i-o 
dăduse Graciela. Vreţi să vă uitaţi la poza asta şi să îmi 
spuneţi dacă o cunoaşteţi pe femeie sau dacă e posibil ca 
soţul dumneavoastră să o fi cunoscut? 

Văduva luă fotografia şi o studie cu atenţie. Părea foarte 
serioasă, nevrând să-i scape niciun detaliu. In cele din 
urmă, scutură din cap. 

— Nu, nu cred. E cumva cea care... 

— Da, victima celui de-al doilea jaf. 

— Şi ăsta e fiul ei? 

— Da. 

— Nu înţeleg. Cum să o fi cunoscut soţul meu pe această 
femeie - sugerezi oare că între ei ar fi fost... 

— Nu, nu sugerez nimic, doamnă Cordell. Incerc doar să 
mă lămuresc... Uite, ca să fiu sincer, în anchetă au apărut 
elemente noi, care ar putea indica - şi subliniez neapărat ar 
putea - că sub aparențele pe care le ştim cu toţii se mai 
ascund şi alte lucruri. 

— Ce, adică? 

— Adică, s-ar putea ca jaful să nu fi fost adevăratul 
mobil al crimelor. Sau, oricum, nu singurul mobil. 

Femeia se holbă în continuare, iar după expresia ei de 
consternare totală, McCaleb îşi dădea seama că îi 
interpretase greşit cuvintele. 

— Doamnă Cordell, nu încerc sub nicio formă să insinuez 
cumva că între soţul dumneavoastră şi această femeie ar fi 
existat o relaţie de un anumit gen. Ce încerc eu să spun 
este că undeva, la un moment dat, soţul dumneavoastră şi 

această femeie şi-au intersectat paşii cu cei ai pistolarului: 
Prin urmare, aceasta ar fi relaţia despre care vorbeam. O 
relaţie între victime şi criminal. E posibil ca soţul 
dumneavoastră şi celelalte victime să se fi intersectat cu 
criminalul în puncte şi momente diferite, dar eu trebuie să 
acopăr toate variantele, or tocmai de aceea v-am arătat 
această fotografie. Sigur nu o recunoaşteţi? 

— Sigur. 

— E posibil ca, în săptămânile dinaintea omorului, soţul 
dumneavoastră să fi avut vreun motiv de a trece prin 
Canoga Park? 

— Din câte ştiu eu, nu. 

— A avut cumva relaţii de afaceri cu Los Angeles Times? 
Mai precis, credeţi că a avut de ce să se fi dus la un 
moment dat la tipografia ziarului, din Chatsworth. 

Din nou, un răspuns negativ. 

— A avut cumva probleme la serviciu? Ceva care să-l fi 
determinat să stea de vorbă cu cineva din redacţia ziarului? 

— Ca de pildă? 

— Nu ştiu. 

— Femeia aceea era ziaristă? 

— Nu, dar lucra în acelaşi loc unde se afla şi redacţia. 
Poate acolo să se fi intersectat cu criminalul. 

— Păi, nu prea cred. Jimmy mi-ar fi spus, dacă ar fi avut 
vreun necaz. Intotdeauna a făcut aşa. 

— OK. Am înţeles. 

In următoarele cincisprezece minute, McCaleb o întrebă 
pe doamna Cordell despre programul zilnic al soţului, 
precum şi despre activităţile lui din ultima săptămână, 
înainte de a fi ucis. Umplu trei pagini de carnet, cu diverse 
însemnări şi observaţii, dar chiar în timp ce scria era 
conştient că nu-i vor fi de mare folos. S-ar fi zis că Jimmy 
Cordell era genul de bărbat care muncea din greu şi îşi 
petrecea aproape tot timpul liber în sânul familiei. În 
săptămânile dinaintea morţii, se ocupase în exclusivitate de 
segmentele din apeduct situate în partea centrală a 
statului, iar soţia lui bănuia că nu fusese aproape deloc în 

partea de sud. După părerea ei, de la Crăciun Jimmy Cordell 
nu mai fusese în Valley şi nici în alte părţi ale oraşului. 

McCaleb îşi închise carneţelul. 

— Vă mulţumesc pentru timpul pe care mi l-aţi acordat, 
doamnă Cordell. Ultimul lucru pe care aş vrea să-l aflu 
acum este dacă aţi constatat că lipseşte ceva din lucrurile 
soţului. 

— Lucrurile soţului? Cum adică? 

Amelia Cordell îşi conduse musafirul la automobilul 
Chevy Suburban. Discutaseră deja despre hainele şi 
bijuteriile soţului. Nu dispăruse nimic, îl asigură femeia, 
exact cum atesta, se părea, şi banda video de la ATM. Mai 
rămânea Suburban-ul. 

— A umblat cineva în maşină, de atunci? întrebă 
McCaleb, în timp ce Amelia descuia portiera. 

— Eu am condus camioneta, de la poliţie până acasă. De 
fapt, a fost singura oară când m-am suit la volanul acestei 
maşini. Jimmy a cumpărat-o doar pentru serviciu. Zicea că, 
dacă începem să o folosim şi pentru treburi personale, n-o 
să mai poată deconta toată benzina. Acum, nu o conduc, 
fiindcă e prea înaltă pentru mine, aşa că mi-e greu să tot 
urc şi să cobor. 

McCaleb îi dădu dreptate şi se aplecă în camionetă, pe 
portiera deschisă. Bancheta din spate era pliată, iar 
portbagajul plin de aparate de măsurat, o masă pliantă şi 
alte instrumente. McCaleb nu dădu prea multă importanţă 
acestor obiecte, care, prin însăşi natura lor, nu aveau nicio 
amprentă personală. 

Se concentra, aşadar, pe partea din faţă a vehiculului. 
Un strat de praf de pe drum acoperea totul. Probabil că 
James Cordell mersese prin deşert, cu geamurile deschise. 
Cu un singur deget, pentru a evita prea multe amprente, 
McCaleb desfăcu un buzunar lateral de pe interiorul 
portierei şi constată că era plin de bonuri de benzină; tot 
acolo se afla şi un carneţel cu spirală, pe care Cordell îşi 
notase kilometrajul, data şi destinaţia fiecărei deplasări. 
Terry scoase carneţelul şi îl răsfoi, ca să vadă dacă James 

Cordell se deplasase şi în partea de vest a districtului, mai 
ales la Chatsworth sau Canoga Park. Nicio consemnare de 
acest fel. Se părea că Amelia Cordell nu se înşelase în 
privinţa soţului. 

Rabată vizorul de deasupra parbrizului, din dreptul 
şoferului, şi găsi două hărţi pliate. McCaleb le duse afară, 
pe capota maşinii, unde le desfăcu. Una era o hartă luată 
de la o benzinărie, cu partea centrală a Californiei, iar 
cealaltă, o hartă topografică, în care se vedea apeductul, cu 
toate căile de acces aferente. McCaleb voia să vadă dacă 
James Cordell nu făcuse vreo însemnare ciudată pe aceste 
hărţi, dar nu găsi nimic. Le plie şi le puse la loc. 

Se aşeză pe locul şoferului, uitându-se atent în jur. 
Remarcă oglinda retrovizoare şi o întrebă pe Amelia Cordell 
dacă soţul ei avusese obiceiul să atârne tot felul de fleacuri 
acolo. Femeia nu-şi aminti nimic deosebit. 

McCaleb verifică torpedoul şi consola centrală. Găsi tot 
felul de hârtii, casete audio, pixuri, creioane mecanice şi un 
teanc de scrisori deschise. Lui Cordell îi plăcea muzica 
country. S-ar fi zis că totul era în ordine şi aici. Nu te frapa 
nimic neobişnuit. 

— Ţineţi minte dacă avea vreun pix sau vreun creion 
preferat? Bunăoară, vreun pix primit în dar de la cineva? 

— Nu cred. Nu-mi amintesc aşa ceva. 

McCaleb scoase banda elastică din jurul plicurilor pe 
care le studie cu atenţie. După toate aparențele, 
corespondenţă de serviciu, anunţuri de şedinţe, raportări 
privind diferite probleme la apeduct, pe care Cordell trebuia 
să le verifice. 

McCaleb aşeză totul în ordine, sub privirile atente ale 
Amaliei. 

Într-o cutie, între scaunele din faţă, se aflau un pager şi 
o pereche de ochelari de soare. Când se oprise la ATM, era 
seară, aşa că era normal ca ochelarii de soare să fi rămas în 
maşină. Nu acelaşi lucru se putea spune, însă, şi despre 
pager. 

— Doamnă Cordell, ştiţi cumva de ce pagerul lui e aici? 

De ce nu-l avea la el? 

— Când făcea drumuri lungi, nu-l ţinea la betelie, fiindcă 
îi era incomod. Îl jena la rinichi. 

McCaleb încuviinţă din cap, în semn că înţelesese. În 
timp ce se gândea la ce mai avea de făcut, portiera din 
dreapta se deschise brusc, iar Buddy Lockridge vâri capul 
înăuntru. 

— Ce este? Aproape am terminat, Buddy. Ce-ar fi să mă 
aştepţi în maşină? 

— A început să mă doară fundul de atâta stat, zise 
bărbatul, salutând-o şi pe Amelia Cordell. Îmi pare rău, 
doamnă. 

Pe McCaleb îl deranjă apariţia inopinată a lui Buddy, dar 
îi făcu totuşi cunoştinţă Ameliei cu el, prezentându-l drept 
asociatul lui. 

— Vasăzică, de fapt, ce căutăm noi pe-aici? întrebă 
Buddy. 

— Noi? Eu tocmai căutam ceva ce nu e aici. Nu vrei mai 
bine să mă aştepţi în maşină? 

— Mda, deci ceva ce a fost luat probabil de-aici. Înţeleg. 

Buddy rabată vizorul de deasupra parbrizului, în dreptul 
scaunului de lângă şofer. McCaleb se uitase deja acolo, dar 
nu găsise nimic. 

— Nu e nimic, acolo, Buddy. De ce nu vrei... 

— Aici ce-o fi fost, o poză? întrebă bărbatul arătând spre 
tabloul de bord. 

McCaleb se uită, dar nu remarcă nimic. 

— Uite, acolo. Vezi praful? Ca şi cum aici a fost o poză 
sau ceva de genul ăsta. Poate ţinea un permis de parcare. 

McCaleb se uită din nou, dar tot nu-şi dădu seama la ce 
se referea Buddy. Se mută mai spre dreapta şi se aplecă 
spre tabloul de bord. De data asta observă. 

Un strat de praf de pe drum se aşternuse peste suportul 
de plastic fixat deasupra aparatelor de bord. Pe o parte a 
suportului, exista delimitat un pătrat, fără niciun pic de 
praf. Până de curând, aici fusese ceva. Lui McCaleb nu-i 
venea să creadă cât era de norocos. El, personal, n-ar fi 

observat niciodată acest detaliu, care nu era vizibil decât 
de pe scaunul din dreapta şoferului, când soarele bătea 
dintr-un anumit unghi. 

— Doamnă Cordell? Vreţi să ocoliţi maşina şi să vă uitaţi 
la asta, din cealaltă parte? 

McCaleb aştepta. Lockridge se dădu la o parte, ca să-i 
facă loc doamnei Cordell. Terry arătă spre conturul fără 
praf, de pe suportul de plastic. 

— Cumva soţul dumneavoastră ţinea acolo vreo 
fotografie de familie? Cu dumneavoastră sau cu copiii? 

Amelia Cordell scutură încet din cap. 

— Zău dacă am habar. Avea fotografii cu noi, dar nu ştiu 
unde le ţinea. Poate chiar acolo, dar n-am de unde să ştiu. 
N-am condus niciodată chestia asta. Întotdeauna ieşeam cu 
Caravan - chiar dacă mergeam numai noi doi, Jim şi cu 
mine, adică. Cum ţi-am mai spus, nu-mi place să mă cocot 
aici. 

McCaleb dădu din cap, în semn că înţelesese. 

— Lucra cu cineva care ar putea şti răspunsul? Vreo 
persoană care obişnuia să meargă la el în maşină, la 
serviciu sau.la masă, eventual? 

Călătorind cu maşina pe Antelope Valley Freeway, înapoi 
spre oraş, trecură pe lângă un şir nesfârşit de maşini care 
mergeau bară la bară, în sens opus, pe cealaltă bandă. 
Navetişti care se duceau acasă sau turişti care plecau din 
oraş pentru weekend. McCaleb aproape că nici nu observa 
ce se petrecea pe şosea. Era cufundat în gânduri. Nici pe 
Lockridge nu-l auzi, decât atunci când repetă fraza a doua 
oară. 

— Scuză-mă, dar ce-ai spus? 

— Cred că ţi-am fost şi eu un pic de ajutor acolo, 
remarcând chestia aia. 

— Da, Buddy, aşa e. Mie mi-ar fi scăpat, probabil. Dar tot 
îmi pare rău că n-ai rămas în maşină. Doar pentru asta te 
plătesc, să fii şofer. 

— Mda, dacă rămâneam în maşină, probabil că tu tot 
acolo erai şi acum, căutând acul în carul cu fin. 

— Asta n-avem de unde şti. 

— Deci, nu vrei să-mi spui şi mie ce-ai descoperit? 

— Nimic, Buddy. N-am descoperit nimic. 

Minţea. Amelia îl dusese în casă şi îl lăsase să sune unde 
lucrase soţul ei. Pe Buddy îl trimisese înapoi la maşină. 
McCaleb îl sunase, aşadar, pe şeful lui james Cordell, care îi 
dăduse numele şi numerele câtorva experţi în întreţinerea 
şi menţinerea apeductului în stare de funcţionare, cu care 
Cordell lucrase pe la începutul lui ianuarie. Pe urmă, 
McCaleb telefonase la staţia de apeduct Lone Pine, unde 
vorbise cu Maggie Mason, una dintre supraveghetoarele 
instalaţiei. Aceasta îi spuse că fusese de două ori la masă 
cu Cordell, în săptămâna precedentă uciderii. De fiecare 
dată, Cordell fusese la volan. 

Evitând o întrebare prea sugestivă, McCaleb o întrebase 
dacă nu remarcase cumva un obiect cu tentă personală pe 
tabloul de bord al camionetei. Fără niciun fel de ezitare, 
Mason îi spusese că James Cordell avea pe bord o fotografie 
cu familia lui. Ba, mai mult chiar, ştia perfect că aşa era, 
fiindcă se aplecase în stângă, să o poată vedea mai bine. Işi 
amintea că în poză era soţia, care le ţinea pe genunchi pe 
cele două fetiţe ale lor. 

În drum spre casă, McCaleb începu să simtă un amestec 
ciudat de spaimă şi emoție. Cineva, undeva, avea cercelul 
Gloriei Torres şi fotografia de familie a lui James Cordell. 
Ştia acum că răul reprezentat de aceste două omoruri se 
întrupa într-un individ care nu ucidea pentru bani, din 
teamă sau pentru a se răzbuna pe victime. Răul era cu mult 
mai mare. Această persoană ucidea de plăcere şi pentru a- 
şi împlini fantezia care îi mistuia creierul ca un virus. 

Răul era pretutindeni. McCaleb ştia asta mai bine decât 
oricine. Dar mai ştia că nu-şi putea demonstra teoria doar 
la modul abstract. Trebuia să găsească omul, în carne şi 
oase, pe care să-l urmărească şi să-l distrugă. McCaleb se 
pregătea de vânătoare. Simţea cum inima i se umple de 
furie, dar şi de o bucurie oribilă. 

îmbătă dimineaţa, ceața era groasă şi consistentă, 
aproape ca atingerea subtilă a unei mâini pe gâtul lui. 
McCaleb se sculase la şapte, ca să aibă timp să pună la 
spălat nişte aşternuturi. Pe urmă, se apucă să facă curat pe 
barcă şi să se pregătească pentru musafirii lui, care urmau 
să rămână acolo şi peste noapte. Constată însă, repede, că 
îi venea greu să se concentreze la treburile gospodăreşti pe 
care şi le planificase. 

Când venise în seara precedentă, din deşert, vorbise la 
telefon cu Jaye Winston. Când îi povesti de lipsa fotografiei 
de la bord, Winston recunoscu, cam fără tragere de inimă, 
că era posibil să se afle pe o pistă bună. Peste un ceas, îl 
sună din nou şi îi spuse că se fixase o şedinţă de lucru 
pentru luni dimineaţa la ora 8.00, la Star Center. Urma să 
participe ea, căpitanul şi alţi câţiva poliţişti. La fel, Arrango 
şi Walters, precum şi Maggie Griffin de la FBI. Aceasta din 
urmă era agentul care venise în locul lui McCaleb la biroul 
operativ din L.A. Terry o cunoştea după renume, care era 
destul de favorabil. 

Şi asta era problema. Luni dimineaţa, la prima oră, 
McCaleb avea să fie pe scaunul de tortură, ţinta unui tir 
încrucişat de întrebări dificile. Majoritatea, dacă nu toţi cei 
prezenţi la acea şedinţă aveau probabil o atitudine 
sceptică. Dar, în loc să se pregătească pentru şedinţă sau 
să mai facă nişte investigaţii suplimentare, McCaleb voia să 
se ducă la pescuit, pe dig, cu o femeie şi un băieţel. Lui 
McCaleb nu i se părea corect şi se tot gândea dacă nu era 
preferabil să anuleze vizita Gracielei şi a lui Raymond. Până 
la urmă, nu făcu nimic. Ce-i drept, trebuia să discute cu 
Graciela, dar mai important chiar era faptul că simţea 
nevoia să fie cu ea. Şi aşa cărările gemene ale gândurilor 
lui incomode ajunseseră să se intersecteze: vinovăția de a 
lăsa deoparte ancheta şi cea de a dori o femeie, care 
apelase la el pentru ajutor. 

Când termină cu rufele şi curăţenia, se duse până la 
căpitănia portului. De la magazin, cumpără toate 

ingredientele pentru cină. Apoi achiziţionă nişte momeală 
de pescuit, precum şi alte accesorii necesare pentru undiţă, 
pe care voia să i le dăruiască lui Raymond. După care, 
depozită toate cumpărăturile în bucătăria vasului. 

Termină cu treburile pe la ora zece. Nevăzând maşina 
decapotabilă a Gracielei în parcarea de pe chei, McCaleb se 
decise să se ducă până la Buddy Lockridge, să vadă dacă 
era liber luni dimineaţă. Verifică întâi poarta de la intrarea 
în port, ca să fie sigur că Graciela şi Raymond nu vor 
întâmpina niciun obstacol, după care se duse spre barca lui 
Lockridge. 

Ajuns în dreptul ambarcaţiunii, McCaleb nu se sui direct 
pe Double-Down şi, respectând uzanţa locului, îl strigă pe 
Lockridge, de pe chei. Întrucât trapa principală de pe 
puntea bărcii era deschisă, McCaleb ştia că vecinul său se 
trezise şi că era „acasă”. După vreo jumătate se minut, 
Buddy scoase capul afară - ciufulit şi boţit la faţă. McCaleb 
deduse că prietenul său băuse până noaptea târziu. 

— Salutare, Terry. 

— Salutare. Te simţi bine? 

— Excelent, ca de obicei. Care-i treaba, mergem pe 
undeva? 

— Nu, azi nu. Dar am nevoie de tine luni dimineaţa, 
devreme. Poţi să mă duci cu maşina până la Star Center? 
Asta ar însemna să plecăm de-aici pe la şapte. 

Buddy reflectă câteva clipe să vadă dacă propunerea lui 
McCaleb putea fi inclusă în programul lui încărcat, după 
care aprobă din cap. 

— S-a făcut. 

— Vei fi în stare să şofezi? 

— Ba bine că nu. Dar ce se întâmplă la Star Center? 

— O şedinţă. Dar trebuie să fim punctuali. 

— Nicio problemă, plecăm la şapte. Imi pun ceasul să 
sune. 

— În regulă. Apropo, mai e ceva. Fii şi tu cu ochii pe-aici, 
zilele astea. 

— Te gândeşti la tipul de la fabrica de ceasuri? 

— Mda. Mă îndoiesc că îşi va face apariţia, dar nu se ştie 
niciodată. E plin de tatuaje pe ambele braţe. Şi sunt ditamai 
braţele. Îl recunoşti imediat, dacă îl vezi. 

— Voi fi pe fază. Văd că ţi-au venit deja doi musafiri. 

McCaleb se întoarse şi se uită la The Following Sea. 

Graciela stătea în picioare, la prora, de unde îl ridica pe 
Raymond, de pe chei, sus, pe barcă. 

— Trebuie să plec, Bud. Pe luni dimineaţă. 

Graciela îşi pusese nişte blugi decoloraţi şi un tricou, iar 
părul şi-l strânsese sub o caschetă de base-ball. Pe umăr 
avea o geantă de voiaj, iar în mână ţinea o pungă cu 
alimente. Raymond purta, de asemenea, blugi şi un sveter 
cu emblema unei echipe de hochei. Avea caschetă de base- 
ball, iar în mână căra un camion de jucărie şi un fel de miel 
de pluş. 

McCaleb o îmbrăţişă pe Graciela şi dădu mâna cu 
Raymond, după ce băiatul vâri animalul de pluş sub celălalt 
braţ. 

— Mă bucur să vă văd. Prindem nişte peşte azi, 
Raymond, ce zici? 

Sfios, băieţelul nici nu era în stare să-i răspundă. 
Graciela îl strânse uşor de umăr şi confirmă în locul lui. 

Terry le luă bagajele, după care făcură pentru prima 
oară un tur complet al bărcii. Pe parcurs, lăsă în bucătărie 
alimentele aduse de Graciela şi puse în patul din dormitorul 
principal geanta de voiaj. Îi spuse Gracielei că aceasta urma 
să fie camera ei şi că tocmai schimbase aşternuturile. Apoi 
îl duse pe Raymond în cabina din faţă, unde urma să 
doarmă. 

McCaleb mutase aproape toate cutiile cu dosare de la 
FBI sub masa de lucru, şi încăperea părea destul de 
aerisită. Cuşeta avea şi o bară de protecţie, aşa că nu 
exista niciun risc ca băiatul să cadă din pat. Când McCaleb 
îi spuse că acest gen de cuşetă se numeşte „prici”, băiatul 
îl privi complet nedumerit. 

— Aşa se cheamă paturile pe nave, Raymond. De fapt, 
toate denumirile pe nave sunt altfel decât pe uscat. 

— Dar de ce? 

— Ştii, nu mi-am pus niciodată întrebarea asta. 

Îi duse, apoi, în cabina de baie şi le arătă cum să 
folosească pedala de picior, ca să tragă apa la toaletă. 
Observând că Graciela se uita la foaia cu diagrama 
măsurătorilor de temperatură, prinsă într-un cui, îi explică 
despre ce era vorba. Femeia arătă cu degetul spre ziua de 
joi. 

— Ai avut febră? 

— Un pic de tot. Dar mi-a trecut. 

— Şi doctoriţa ce-a spus? 

— Nu i-am povestit încă, pentru că mi-am revenit. 

ÎI privea cu un amestec de îngrijorare şi parcă, totodată, 
iritare. Pe urmă, McCaleb îşi dădu seama cât de important 
era pentru Graciela ca el să rămână în viaţă. Nu voia ca 
ultimul dar al Gloriei să fi fost inutil. 

— Nu te speria. Sunt bine. Am alergat prea mult, de 
colo-colo, în ziua aceea. După ce am tras un pui de somn la 
prânz, mi-a scăzut şi temperatura. De atunci, n-am mai 
avut nimic. 

Trăgându-l de cracul de la pantaloni, Raymond îl întrebă: 

— Dar tu unde o să dormi? 

McCaleb se uită scurt spre Graciela, după care se 
întoarse spre scări, să nu se vadă că se înroşise. 

— Haide sus, să-ţi arăt. 

Când reveniră în salonaş, Terry îi arătă lui Raymond cum 
masa de bucătărie se putea transforma într-o cuşetă pentru 
o persoană. Băiatul părea tare încântat. 

— la să vedem ce-ai adus aici, zise McCaleb, scoțând 
mâncarea din pungă. 

Înțelegerea era ca Graciela să gătească masa de prânz, 
iar Terry cina. După ingredientele cumpărate, s-ar fi zis că 
femeia se gândea să le facă nişte sandvişuri cu fructe de 
mare. 

— De unde ştiai că asta este mâncarea mea preferată? 

— Nu ştiam, spuse Graciela. Dar îi plac lui Raymond 
foarte mult. 

În glumă, McCaleb îi trase un ghiont băiatului, care se 
dădu înapoi, chicotind. 

— Păi, cât timp Graciela face nişte sandvişuri, pe care să 
le luăm la pachet, ce-ar fi să vii cu mine afară, să pregătim 
echipamentul de pescuit? îţi dai seama câţi peşti ne 
aşteaptă lângă dig, să venim să-i prindem!? 

— Da, s-a făcut! 

Pe punte, Terry îi oferi copilului lanseta şi mulineta, pe 
care i le cumpărase. Când băiatul înţelese că aceste 
obiecte erau cu adevărat ale lui şi că şi le putea duce 
acasă, înşfăcă undiţa cu putere, de parcă ar fi fost o funie 
salvatoare, de care depindea viaţa lui. În loc să se bucure 
de reacţia copilului, McCaleb se întristă. Se întreba dacă 
acest băieţel avusese parte vreodată de protecţia şi 
îndrumările unui bărbat. 

Ridicând privirea, Terry o văzu pe Graciela postată în 
uşa salonului. Deşi zâmbea, era totuşi tristă. McCaleb 
decise că nu trebuia să se lase pradă unor astfel de emoţii 
şi sentimentalisme. 

— OK, spuse bărbatul. Momeala. Cred că trebuie să luăm 
o găleată plină, fiindcă am senzaţia că or să muşte azi, nu 
glumă. 

Aduse un recipient special, care putea pluti fără să se 
ducă la fund, şi îi arătă lui Raymond cum să bage ciorpacul 
în apă, în ţarcul de lângă barcă, pentru a scoate de-acolo 
momeala vie. Intră, apoi, în cabină, ca să ia cutia cu scule şi 
încă două undiţe. Când ajunse înăuntru, de unde băiatul nu- 
| mai putea auzi, Graciela veni şi îl îmbrăţişă. 

— Ce bun ai fost cu Raymond. 

— Nu ştiu dacă, mai degrabă, n-am fost mai bun cu mine 
decât cu el. 

— E aşa de încântat! Ştiu eu, pe cuvânt. Abia aşteaptă 
să pescuiască. Sper din tot sufletul să şi prindă ceva. 

Merseră pe jos pe cheiul principal, trecând prin dreptul 
magazinelor şi al restaurantului, traversară o parcare şi 
ajunseră, astfel, la canalul principal al portului. Aici exista o 
alee cu pietriş, pe care se ajungea la gura canalului şi la 

digul cu stânci, care intra în Pacific, pe o traiectorie curbă 
de vreo sută de metri. Trebuia să păşească tot timpul cu 
mare atenţie, de pe o dală de granit uriaşă pe alta. La 
jumătatea distanţei, se opriră. 

— Raymond, acesta e locul meu tainic. Cred că ar fi bine 
să încercăm chiar de aici. 

Nicio obiecţie. McCaleb puse jos echipamentul şi începu 
să pregătească undiţele pentru pescuit. Stâncile erau ude 
de la valurile înalte de peste noapte. Bărbatul adusese nişte 
prosoape, cu care plecă acum să caute un loc drept, pe 
stânci, unde să poată sta cu toţii, confortabil. Aşezându-se, 
deschise cutia cu scule, scoase un tub cu cremă de bronzat 
şi i-o întinse Gracielei. Pe urmă se apucă să prindă 
momeala în undiţe. Lui Raymond îi pusese momeală din 
calmar, fiindcă voia ca băiatul să aibă toate şansele de a 
prinde măcar un peşte. 

După cincisprezece minute, cele trei undiţe erau în apă. 
McCaleb îl învățase pe copil cum să arunce undiţa, lăsând 
liberă mulineta, astfel încât momeala să fie bine trasă prin 
apă. 

— Şi ce-o să prind? 

— Nu ştiu, Raymond. Sunt o mulţime de peşti pe-aici. 

Terry se aşeză pe o stâncă, imediat lângă Graciela. 
Băiatul era prea emoţionat, aşa că n-avea răbdare să stea 
jos. Se muta de pe o stâncă pe alta, cu undiţa în mână, 
aşteptând nerăbdător să se întâmple minunea. 

— Păcat că n-am luat aparatul de fotografiat, şopti 
Graciela. 

— Data viitoare, zise McCaleb. Vezi, acolo? _ 

Arăta peste apă, spre linia orizontului. In negurile 
îndepărtate, se vedea conturul albăstrui al unei insule. 

— Catalina? 

— Exact. Ea. 

— Ce straniu. Nu mă pot obişnui cu gândul că ai locuit 
pe o insulă. 

— Ei bine, aşa a fost. 

— Dar cum a ajuns familia ta să stea acolo? 

— Erau din Chicago. Tata juca base-ball profesionist. 
Primăvara, de obicei, mergea cu clubul în Insula Catalina, la 
antrenament. Părinții mei s-au iubit din liceu. S-au 
căsătorit, iar tata a avut şansa să joace la echipa Cubs, aşa 
că venea des aici. Îi plăcea mult insula asta, unde până la 
urmă a căpătat o slujbă la Wrigleys, care patronează echipa 
Cubs. Aşa că, până la urmă, ai mei s-au mutat aici. 

McCaleb se gândise să încheie povestea, dar Graciela 
insistă să afle mai multe. 

— Pe urmă, ai apărut tu. 

— Da, un pic mai târziu. 

— Dar părinţii tăi n-au mai rămas acolo? 

— Mama a plecat. Nu-i plăcea pe insulă. A stat zece ani 
şi i-a ajuns. E destul de complicat, în Catalina, pentru cei 
care suferă de claustrofobie... Oricum, părinţii mei s-au 
despărţit. Tata a rămas acolo şi a vrut să mă ţină şi pe 
mine. Am rămas cu el. Mama s-a întors la Chicago. 

— Şi ce lucra tatăl tău la Wrigleys? 

— O mulţime de chestii. A muncit într-o vreme la firma 
lor, pe urmă acasă, la ei. Aveau ditamai ambarcaţiunea în 
port. Până la urmă, şi-a cumpărat o barcă, pe care o 
închiria pentru perioade scurte. A lucrat şi ca pompier 
voluntar. 

— Vasăzică, The Following Sea a fost barca lui? 

— Barca lui, casa lui, afacerea lui, totul. Era finanţat de 
Wrigleys. A locuit pe barca asta aproape doisprezece ani. 
Până la urmă s-a îmbolnăvit atât de rău, încât l-au - mai 
bine zis, eu l-am dus la spital, în oraş. A murit acolo. La 
Long Beach. 

— Îmi pare rău. 

— Asta s-a întâmplat tare demult. 

— Nu şi pentru tine. 

McCaleb o privi. 

— Când ţi se apropie sfârşitul, simţi, fără niciun dubiu. 
Tata ştia că nu mai avea nicio şansă şi nu-şi dorea decât să 
se întoarcă acolo, la barca lui. La insula lui. Nu l-am lăsat. 
Voiam să se facă tot ce era posibil, să i se aplice toate 

minunile ştiinţei şi ale medicinei. În plus, dacă ar fi venit 
aici, pentru mine ar fi fost iadul pe pământ, să fac 
permanent naveta ca să-l văd. Nu puteam ajunge decât cu 
bacul. Aşa că l-am forţat să rămână în spital. A murit 
singur, în camera lui. Eu eram plecat la San Diego, să 
anchetez un caz. 

McCaleb privea în depărtare, undeva peste apa 
oceanului. Vedea un bac îndreptându-se spre insulă. 

— Ce rău îmi pare că nu i-am împlinit rugămintea! 

Graciela întinse mâna şi îl mângâie pe braţ. 

— Regretele nu ajută la nimic. 

McCaleb se întoarse spre Raymond. Băiatul şedea 
nemişcat, cu ochii în jos, la mulinetă, în timp ce undiţa era 
trasă cu forţa spre larg. 

— Hei, ia stai un pic, Raymond! Cred că s-a prins ceva. 

Puse undiţa jos şi se duse la băiat. Mişcă mulineta cu 
undiţă cu tot. Aproape imediat, aceasta se afundă în apă, 
încât puţin mai lipsise ca băiatul s-o scape din mână. 
Bărbatul apucă undiţa cu putere şi o ridică deasupra apei. 

— Ai prins un peşte! 

— Hei, urrraaa! Am prins un peşte! Am prins un peşte! 

— Nu uita cum te-am învăţat, Raymond. Tragi înapoi, cu 
mulineta în jos. Te ajut eu, acum, să ţii undiţa, până-l 
obosim pe flăcăul ăsta. Pare unul baban. Ei, îţi pare bine? 

— Da, da, da! 

În timp ce McCaleb trăgea aproape singur de undiţă, 
Graciela încerca să scoată afară celelalte două undiţe, ca 
nu cumva să se producă o încâlceală de fire. Terry şi băiatul 
se munciră vreo zece minute să scoată peştele afară. Până 
la urmă, obosit, peştele ajunse să nu mai opună nicio 
rezistenţă. Aşa că McCaleb îi trecu undiţa înapoi lui 
Raymond, ca să aibă el satisfacția de a trage peştele din 
apă. 

Bărbatul îşi puse nişte mănuşi, pe care le avea în cutia 
cu scule, şi cobori pe stânci, până la nivelul apei. La doar 
câţiva centimetri sub suprafaţa apei, se vedea un peşte 
argintiu, prins de cârligul undiţei, care se mai zbătea încă 

anemic, ajuns la capătul puterilor. McCaleb îngenunche pe 
piatră, udându-se la picioare şi pe pantaloni, şi se aplecă în 
faţă, până prinse cu mâna undiţa lui Raymond. Trase de 
peşte într-o parte şi în cealaltă, până îl scoase cu botul 
afară, băgă mâna în apă şi îl prinse de coadă, un pic mai în 
faţă de înotătoarele posterioare. După aceea, cu o mişcare 
energică scoase peştele din apă şi urcă pe stânci înapoi, 
până la Raymond. 

Peştele strălucea în lumina soarelui, ca un metal şlefuit. 

— O baracudă, Raymond, îi zise Terry, ţinând peştele în 
sus. Uite ce dinţi are! 

22 

Ziua de pescuit s-a desfăşurat bine. Raymond a prins 
două baracude şi un biban alb. Primul peşte fusese şi cel 
mai mare, deşi nici la al doilea nu au scăpat de emoţii: se 
prinsese în cârlig, exact când îşi luau prânzul, aşa că puţin 
mai lipsise să nu se ducă la fund cu undiţă cu tot. După ce 
se întoarseră la barcă, după-amiaza, târziu, Graciela insistă 
ca Raymond să se odihnească înainte de cină. Terry profită 
de răgaz pentru a spăla cu furtunul echipamentul de 
pescuit. Când Graciela se întoarse, se aşezară amândoi pe 
scaune, afară pe punte. McCaleb murea de poftă să bea o 
bere rece, pe care s-o savureze în tihnă. 

— A fost minunat! 

— Mă bucur. Ce zici, rămâneţi la cină? 

— Sigur. Raymond a zis că vrea să doarmă aici. Îi plac 
bărcile la nebunie. Şi cred că îşi doreşte să mai pescuiască 
şi mâine. Vezi, ai făcut un mic monstru exigent dintr-un 
băieţel înainte atât de cuminte. 

McCaleb aprobă din cap, gândindu-se la noaptea care 
urma. Tăcură câteva momente, privind mişcarea din port şi 
simțindu-se bine împreună. Sâmbăta, activitatea portuară 
era în toi, mai întotdeauna. Terry se uita în toate părţile, 
ştiind că ar fi fost foarte riscant dacă Bolotov şi-ar fi făcut 
apariţia acum, când avea musafiri. Însă era puţin probabil 
ca rusul să vină aici. Avusese ocazia să facă pe durul în 
biroul lui Toliver. Dacă ar fi vrut să îl bată pe McCaleb, 

putea s-o fi făcut atunci. Gândurile legate de Bolotov au 
adus cu ele ansamblul celor două cazuri la care McCaleb 
lucra. Îşi aminti de o întrebare pe care vrusese să i-o pună 
Gracielei. 

— Hai să-mi explici ceva! Ai venit prima oară, sâmbăta 
trecută. Numai că articolul despre mine fusese publicat cu 
o săptămână înainte. De ce-ai aşteptat atâta timp până să 
mă contactezi? 

— De fapt, n-am aşteptat. N-am văzut articolul de la bun 
început. M-a sunat un prieten de-al Gloriei, de la ziar, care 
mi-a zis că l-a citit şi care se întreba dacă nu la tine 
ajunsese inima ei. Aşa că m-am dus la bibliotecă şi am citit 
ziarul. A doua zi, am venit aici. 

McCaleb mişcă din cap, în semn că înţelesese. Graciela 
se gândi că venise rândul ei să îl întrebe ceva. 

— Cutiile alea, de jos. 

— Care cutii? 

— Alea de sub masa de lucru. Ce ai în ele? Cazurile la 
care ai lucrat? 

— Da, nişte dosare vechi. 

— Am recunoscut câteva nume. Se pomenea de ele în 
articol. Luther Hatch, bunăoară. Şi Ucigaşul Codificat. De ce 
i-ai zis aşa? 

— Fiindcă tipul - dacă era bărbat, căci nu s-a putut afla 
exact - ne lăsa sau ne trimitea mesaj e, care aveau 
întotdeauna acelaşi număr. În partea de jos. 

— Şi ce semnifica asta? 

— Nu s-a putut descoperi. Cei mai buni experţi de la FBI 
şi chiar specialiştii în decriptări, de la Naţional Security 
Agency, deci toate aceste capete luminate la un loc n-au 
izbutit să spargă codul. Personal, nu cred că numărul 
acesta avea vreo semnificaţie specială. Reprezenta doar o 
altă modalitate de a ne scoate din sărite, de a ne face să ne 
învârtim în jurul cozii... nouă-zero-trei, patru-şapte-doi, 
cinci-şase-opt. 

— Asta e codul? 

— Asta e numărul. Cum îţi spuneam, nu cred că era un 

cod, de fapt. 

— Aşa s-a stabilit şi la Washington? 

— Nu. Cei de-acolo nu s-au dat bătuţi, susţinând că 
numărul acela însemna ceva. Se gândeau că poate e 
numărul de asigurare socială al tipului. Cu ajutorul 
computerului, au făcut tot felul de combinaţii, cu cifrele din 
număr, după care au scos toate persoanele care aveau 
numerele respective de asigurare socială. Sute de mii, 
efectiv. Şi i-au verificat pe toţi în bazele de date 
computerizate. 

— Căutând, de fapt, ce? 

— Caziere,  potriviri de profiluri... cea mai mare 
vânătoare de himere din istorie. Individul nu figura, însă, pe 
nicio listă. Ucigaşul Codificat nu a fost prins nici până acum. 

McCaleb auzi sunetul stins al unei muzicuţe şi întoarse 
privirea spre  Double-Down. Lockridge era dedesubt, 
exersând melodia Spoonful. 

— A fost singurul caz la care ai păţit aşa ceva? 

— Adică singurul caz în care criminalul nu a fost prins? 
Nu. Din păcate, mulţi infractori au scăpat nepedepsiţi. Însă 
cazul amintit a fost ceva mai deosebit, marcându-mă 
personal, fiindcă scrisorile îmi erau adresate. Dintr-un motiv 
oarecare, tipul nu mă putea suferi. 

— Dar ce le făcea oamenilor pe care... 

— Ucigaşul  Codificat era absolut ciudat. Omora în 
diferite moduri, fără să respecte vreun anumit tipic. 
Bărbaţi, femei, chiar şi copii. Impuşca, înjunghia, sugruma. 
Niciun criteriu. 

— Şi, atunci, de unde ştiai de fiecare dată că el fusese 
autorul? 

— Ne spunea. Prin scrisori, prin codul lăsat la locul 
diferitelor crime. Înţelegi, nu conta cine erau victimele. 
Oamenii aceia reprezentaseră pentru el doar nişte obiecte, 
prin care îşi putea exercita puterea, cu care să se laude în 
faţa autorităţilor. Un ucigaş care suferea de un complex de 
inferioritate. A mai fost unul, Poetul. Asta era plimbăreţ, 
activând câţiva ani cam prin toată ţara. 

— Mi-aduc aminte. A scăpat aici, în L.A., nu-i aşa? 

— Da. Avea acelaşi complex de inferioritate, pe care 
voia să şi-l ascundă, manifestându-şi autoritatea prin 
gesturi de mare violenţă. Vezi, dacă le dai la o parte 
fanteziile şi metodele de lucru, constaţi că toţi aceşti 
oameni seamănă mult între ei. Poetul jubila când vedea 
cum bâjbâim într-o direcţie sau alta. La fel şi Ucigaşul 
Codificat. Îi plăcea să îi perpelească pe poliţişti şi să îi ţină 
pe jeratic. 

— S-a potolit dintr-odată? 

— Ori a murit, ori a intrat la puşcărie pentru altă 
infracţiune. Sau s-a mutat în altă parte şi şi-a schimbat 
stilul. Deşi e greu de presupus că indivizii de acest fel se 
pot dezbăra de vechile năravuri. 

— Şi cum a fost la cazul Luther Hatch? Ce-ai făcut? 

— Mi-am făcut meseria. Ştii, nu vrei mai bine să 
discutăm despre altceva? 

— Îmi pare rău. 

— E-n regulă. Doar că... nu ştiu, nu-mi plac toate 
poveştile astea vechi. 

Vrusese să discute cu Graciela despre Gloria şi despre 
ultimele lui descoperiri, însă acum nu i se mai părea o idee 
prea bună. Aşa că amână pe altă dată. 

Pentru cină, McCaleb făcu la grătar nişte hamburgeri şi 
baracude. Pe Raymond îl entuziasma ideea de a mânca din 
peştii prinşi de el, deşi gustul pregnant de baracudă nu era 
tocmai pasiunea lui. Nici Gracielei nu-i plăcea prea mult 
gustul acestui soi de peşte, spre deosebire de McCaleb 
căruia 

i se părea excelent. 

După masă, făcură o plimbare până la cofetărie, să 
cumpere îngheţată, apoi se plimbară agale pe lângă 
magazinele de pe Cabrillo Way. Când ajunseră înapoi la 
barcă, se înnoptase deja. |n port se aşternuse liniştea. 
Copilul află vestea proastă chiar de la Graciela: 

— Raymond, ai avut o zi grea, aşa că vreau să te duci la 
culcare. Dacă eşti cuminte, ăi voie să mai pescuieşti şi 

mâine, înainte să plecăm. 

Băiatul se uita la McCaleb, aşteptând o confirmare sau 
un ajutor. 

— Are dreptate, Raymond. Mâine dimineaţă mergem din 
nou acolo. Vom prinde şi mai mult peşte. OK? 

Băiatul se învoi, cam fără tragere de inimă, aşa că 
Graciela îl duse în camera lui. Copilul ceru voie să îşi ia 
undiţa în cabină. Nicio obiecţie, în această privinţă. 

Terry avea două radiatoare, aşa că le puse în cele două 
camere ale musafirilor. 

— Şi tu? îl întrebă Graciela. 

— Mie nu-mi trebuie. O să mă bag în sacul de dormit. 
Probabil că îmi va fi mai cald decât vouă. 

— Sigur? 

— Absolut. 

Lăsă radiatoarele jos, în cele două camere, şi urcă pe 
punte, să o aştepte pe Graciela. Îi turnă în pahar vinul care 
mai rămăsese din sticla de Sanford pinot noir, pe care o 
deschisese la prima ei vizită. 

Luă paharul şi o cutie de Cola, cu care se duse în capătul 
bărcii, la prora. Veni şi ea, după zece minute. 

— Se lasă frigul! 

— Da. Crezi că lui Raymond îi va fi suficient de cald, cu 
radiatorul aprins? 

— Da, perfect. A adormit imediat ce a pus capul pe 
pernă. 

Îi dădu paharul de vin şi ciocniră. 

— Mulţumesc. Raymond a avut o zi superbă. 

— Mă bucur. 

McCaleb ştia că va trebui la un moment dat să discute şi 
despre anchetă, numai că nu voia să rupă vraja clipelor 
minunate pe care le împărtăşeau acum. Aşa că amână din 
nou. 

— Cine-i fata din poza de pe biroul tău? 

— Care fată? 

— Păi, poza aceea lipită pe peretele de deasupra 
biroului, în camera unde doarme Raymond. Am impresia că 

e o imagine dintr-un calendar sau aşa ceva. 

— Oh... e doar... în fine, o persoană de care vreau să-mi 
amintesc mereu. O persoană care a murit. 

— Ceva legat de un caz la care ai lucrat, sau o persoană 
pe care ai cunoscut-o? 

— Ceva legat de un caz. 

— Ucigaşul Codificat? 

— Nu, cu mult înaintea lui. 

— Cum o chema? 

— Aubrey-Lynn. 

— Ce i s-a întâmplat? 

— Ceva ce n-ar trebui să i se întâmple nimănui. Hai să 
nu mai vorbim despre asta, acum. 

— OK. Îmi pare rău. 

— E-n regulă. Trebuia să fi dat foaia jos, înainte de a-l 
culca pe Raymond acolo. 

McCaleb nu se vâri cu totul în sacul de dormit, preferind 
ca, lungit pe spate şi cu mâinile la ceafă, să se acopere cu 
el. Se mira că nu era obosit deloc. Îi treceau prin minte tot 
felul de gânduri, de la cele mai banale până la cele mai 
sinistre. Se gândea, bunăoară, la radiatorul din camera 
unde dormea băiatul. Ştia că nu era niciun pericol să ia foc 
sau să se curenteze, dar tot îşi făcea griji. Apoi, conversaţia 
din dimineaţa aceea, despre tatăl lui, pe patul de spital. Din 
nou simţea regretul că nu-l adusese pe bătrân acasă, să 
moară liniştit. Îşi aminti cum, după ceremonia funerară de 
la 

Descanso Beach, luase barca şi înconjurase Insula 
Catalina, împrăştiind cenuşa pe tot acest circuit, puţin câte 
puţin. 

Dar amintirile şi grijile acestea erau doar colaterale, 
fiindcă în principal McCaleb se gândea numai la Graciela. 
Seara se încheiase ciudat, după. Ce adusese vorba despre 
Aubrey-Lynn Showitz, ceea ce pe McCaleb îl răscolise 
profund, tăindu-i tot cheful de conversaţie. Era îndrăgostit 
de Graciela. O dorea şi sperase că seara se va sfârşi cu ei 
doi împreună, iubindu-se. Din păcate, amintirile acelea 

sumbre se  vârâseră între ei, stricând frumuseţea 
momentului. 

Barca se legăna uşor de la maree. McCaleb răsuflă 
adânc, sperând să scape de demonii care nu-i dădeau pace. 
Se aşeză mai bine pe pat, căutându-şi o poziţie 
confortabilă, în care să nu mai simtă cusătura de pe 
mijlocul saltelei improvizate. Se gândi să se ridice şi să îşi ia 
un pahar cu suc de portocale, dar renunţă, temându-se că 
nu va mai rămâne destul pentru Raymond şi Graciela, la 
micul dejun. 

Până la urmă, se decise să coboare şi să îşi ia 
temperatura, tensiunea şi pulsul. Vechiul şiretlic ca să-i mai 
treacă timpul, până i se făcea somn. 

Pusese în priză o veioză, cu un bec slab, deasupra 
chiuvetei, pentru eventualitatea în care Raymond se trezea 
şi voia să meargă la toaletă. Preferă să nu aprindă lampa, 
cât îşi tinu termometrul sub limbă. Se uită la imaginea lui 
reflectată în oglindă, ca o umbră, observând că cearcănele i 
se adânciseră şi mai mult. 

Ca să citească afişajul de pe termometru, trebui să se 
aplece peste chiuvetă, spre veioză. Parcă avea un pic de 
febră. Luă foia cu diagrama temperaturii şi, în loc de bara 
inofensivă, notă 37.2. În timp ce punea foaia la loc, în cui, 
auzi deschizându-se uşa de la dormitorul principal. 

McCaleb nu închisese uşa de la baie, aşa că, uitându-se 
spre holul întunecat, o văzu pe Graciela, care scosese capul 
din cameră. 

— Eşti bine? 

— Da, dar tu? 

— Perfect. Ce făceai? 

— Nu mi-e somn. Am venit să-mi verific temperatura. 

— Şi ai febră? 

— Nu... sunt bine. 

McCaleb realiză brusc că nu purta decât nişte pantaloni 
scurţi. Îşi încrucişă braţele la piept, ridicând mâna spre 
bărbie, în tentativa stângace de a-şi ascunde cicatricea de 
pe piept. 

Se priviră aşa, în tăcere, câteva momente. Terry îşi dădu 
seama că poziţia aceea, cu mâna la bărbie, părea tot mai 
artificială. Lăsă braţele în jos, de-a lungul corpului, 
urmărind ochii Gracielei care rămăseseră pironiţi pe pieptul 
lui. 

— Graciela... 

Lăsă fraza neterminată, observând că Graciela purta 
doar o cămaşă roz de noapte, destul de scurtă. Ce bine îi 
stătea îmbrăcată aşa! Rămaseră astfel câteva clipe, 
Graciela ţinându-se de uşă, ca şi cum i-ar fi fost teamă să 
nu cadă din cauza tangajului bărcii. Pe urmă, făcu un pas 
pe hol, iar Terry un pas spre ea. IÎntinse mâna şi o mângâie 
uşor pe braţ, apoi pe spate. Cu cealaltă mână, o dezmierdă 
delicat pe gât, pe ceafă, trăgând-o spre el. 

— Ai voie? şopti femeia, cu obrazul lipit de gâtul lui. 

— Nimic nu mă va opri. 

Intrară în dormitor şi închiseră uşa. Se băgară în 
aşternutul care prinsese deja mirosul femeii, parfumul de 
vanilie, pe care Terry îl remarcase deja. Se lipi de ea, 
sărutând-o lung. Pe urmă, se lăsă în jos, sărutându-i sânii, 
simţindu-i tot timpul mirosul îmbătător al parfumului. 

Mângâindu-i pieptul, Graciela îi simţi încordarea din trup. 

— Stai, Terry. Stai, un pic! 

McCaleb încremeni, ridicându-se într-un cot. 

— Ce este? _ 

— Nu cred că... Nu mi se pare corect. Imi pare rău. 

— Ce nu e corect? 

— Nu ştiu exact. 

— Graciela? 

— Nu e din cauza ta, Terry. Eu sunt de vină. Pur şi 
simplu... nu vreau să mă pripesc. Imi trebuie timp de 
gândire. 

Stătea lungită pe o rână, fără să îl privească. 

— E din cauza surorii tale? Fiindcă inima ei e... 

— Nu, nu e asta. În fine, poate... un pic. Cred doar că 
trebuie să ne mai gândim, zise femeia, mângâindu-l pe 
obraz. 

— Îmi pare rău. Ştiu că nu trebuia să te invit aici şi pe 
urmă să fac asta. 

— E-n regulă. Nu vreau să faci ceva ce s-ar putea să 
regreţi mai târziu. Mă întind la loc. 

McCaleb schiţă gestul de a se lăsa în jos spre celălalt 
capăt al patului, dar Graciela îl apucă de braţ. 

— Nu, nu pleca. Mai stai cu mine. 

Terry îşi puse capul pe pernă, lângă ea. Ce senzaţie 
ciudată. Deşi era evident că fusese respins, nu simţea 
niciun fel de nelinişte. Ştia că va veni momentul în care vor 
fi cu adevărat împreună şi nu-l deranja să aştepte până 
atunci. Acum se întreba cât să mai rămână aici, cu ea, 
înainte de a se duce înapoi, la sacul lui de dormit. 

— Povesteşte-mi despre fata aceea. 

— Ce?! replică Terry, confuz. 

— Fata din calendarul din biroul tău. 

— Nu-i deloc o poveste amuzantă, Graciela. De ce ţii 
neapărat să o afli? 

— Fiindcă aşa vreau. 

Graciela nu-i mai dădu nicio explicaţie. Dar McCaleb îi 
înţelegea atitudinea. Ştia că dacă se iubeau, trebuia să îşi 
împărtăşească toate secretele. Lucrul acesta făcea parte 
din ritual. Îşi aminti cum, cu mulţi ani în urmă, când făcuse 
dragoste cu femeia pe care avea s-o ia de nevastă, aceasta 
îi povestise că în copilărie fusese agresată sexual. Faptul că 
îi mărturisise o taină atât de intimă şi de bine ascunsă îl 
impresionase mai mult decât actul fizic în sine. Işi amintea 
mereu de acele momente, la care ţinea enorm, chiar dacă 
între timp divorţaseră. 

— Toate astea au fost adunate şi puse laolaltă pornind 
de la declarațiile martorilor, probele concrete şi... 
videocaseta. 

— Ce videocasetă? 

— Voi ajunge şi la asta. Cazul se petrecuse în Florida, 
înainte ca eu să fiu trimis acolo. O familie întreagă... răpită. 
Mama, tatăl, două fiice. Familia Showitz. Aubrey-Lynn, fetiţa 
din poză, era cea mai mică. 

— Câţi ani, adică? 

— Tocmai împlinise 15 ani, în vacanţă. Erau din Midwest, 
dintr-un orăşel din Ohio. Era prima lor vacanţă de familie. 
Nu aveau prea mulţi bani. Tatăl era proprietarul unui mic 
garaj auto - când l-au găsit, avea încă urme de ulei sub 
unghii... 

McCaleb pufăi lung, într-un fel de râs scurt - ca atunci 
când spui ceva ce voiai să sune ca o glumă, dar ştii că nu e 
aşa. 

— Prin urmare, se aflau în vacanţă, cu costuri minime, 
evident. S-au dus la Disney World şi în toate locurile de 
acest gen, ajungând până la urmă şi la Fort Lauderdale, 
unde s-au cazat toţi într-o cameră, într-un motel prăpădit, 
de pe Autostrada 1-95. Făcuseră rezervarea încă din Ohio, 
crezând că, dacă locul se numea Sea Breeze, era în 
apropierea oceanului. 

Vocea i se frânse, de durere, fiindcă era prima oară când 
povestea totul aşa, cu toate acele detalii sfâşietoare, în 
lumina celor petrecute ulterior. 

— În fine, au ajuns acolo şi, deşi nu era ce visaseră, s-au 
decis să rămână. Dacă schimbau hotelul, pierdeau avansul, 
în prima seară, una dintre fete vede un camion în parcare, 
cu o remorcă pe care era un hidroavion. Ştii ce e un 
hidroavion? 

— Da, sigur, continuă. 

— Ei bine, aceşti oameni nu văzuseră niciodată un 
hidroavion, decât la televizor şi în reviste, aşa că s-au dus 
să îl studieze mai de aproape. Tocmai atunci, un bărbat - 
proprietarul - se îndreptă spre ei. Era un tip prietenos şi le 
spuse că, dacă vor, e dispus să-i ia într-o plimbare cu 
avionul prin Florida. 

Graciela se ghemui mai aproape de el, lipindu-i palma de 
piept. Ştia ce urma. 

— Bun, au fost de acord şi au acceptat propunerea. Nu e 
de mirare, fiindcă nu prea ştiau ce înseamnă lumea, de- 
acolo, din orăşelul lor de provincie, unde de-abia dacă 
exista un liceu. Deci, au dat curs invitaţiei. Făcute de 

necunoscut. 

— Şi i-a omorât? 

— Pe toţi. Au plecat şi nu s-au mai întors niciodată. Pe 
tată l-au găsit primul. După vreo două nopţi, cadavrul lui a 
fost găsit aruncat în iarbă. Fusese împuşcat în cap şi 
aruncat din avion. 

— Şi fetele? 

— Poliţiştilor din zonă le-a luat vreo două zile până să îl 
identifice şi să îl coreleze cu motelul de la Sea Breeze. 
Văzând că lipseau atât nevasta, cât şi fetele, şi mai ales 
constatând că nici în Ohio nu se întorseseră, poliţiştii au 
pornit în căutarea dispăruţilor, folosind o serie de 
elicoptere. Au găsit celelalte trei cadavre la vreo opt 
kilometri distanţă. În pustietate, într-un loc pe care piloţii de 
hidroavioane îl numesc Devil's Keep. Deci, cadavrele erau 
acolo. Nu-i nevoie să spun cum le maltratase. Pe urmă le 
legase de nişte blocuri de beton şi le aruncase acolo. In 
timp ce trăiau, încă. Şi s-au înecat. 

— Oh, Doamne Dumnezeule... 

— Dumnezeu a cam lipsit în ziua aceea. Din cauza 
gazelor rezultate din putrefacție, cadavrele s-au ridicat 
până la urmă, plutind la suprafaţa apei, în ciuda greutăţii 
blocurilor de beton. 

După câteva momente de tăcere, McCaleb continuă: 

— În acel moment, a fost solicitat sprijinul FBI, aşa că m- 
am dus acolo, împreună cu un alt agent, Walling. Nu aveam 
prea multe repere. Am construit un profil - ştiam că trebuia 
să fie cineva care cunoştea bine zona, având în vedere că 
pe femei le-a aruncat exact unde e apa mai adâncă, pentru 
a elimina riscul de a fi găsite. 

McCaleb se holba pe întuneric în tavan, dar, de fapt, cu 
ochii minţii revedea aievea grozăvia celor petrecute acolo, 
la Devil's Keep. Imaginile acelea nu încetaseră nicio clipă să 
îl obsedeze. 

— Le dezbrăcase în pielea goală, le luase bijuteriile, 
orice obiect după care ar fi putut fi identificate. In mâna lui 
Aubrey Lynn, atunci când i-au desfăcut pumnul, au găsit un 

lânţişor de argint cu o cruciuliţă, pe care izbutise să le 
ascundă de ochii criminalului. 

McCaleb se gândea la toată această tragedie, care 
continua să îl marcheze şi acum. Rezonanţa acelor 
evenimente cumplite îl cutremura şi acum, după atâţia ani, 
aidoma mareei care legăna barca ritmic, neîncetat. La fel, 
povestea aceea era mereu prezentă. Ştia că nu era nevoie 
să vadă în permanenţă fotografia aceea, ca pe o icoană, 
fiindcă oricum nu va putea uita vreodată chipul acelei fete. 
Ştia că inima lui începuse să moară odată cu chipul stins al 
acelei fete. 

— Şi l-au prins pe omul ăla? 

Graciela simţea nevoie să se asigure că vinovatul îşi 
primise pedeapsa. Simţea nevoia să ştie că răul fusese 
învins. Nu înţelegea, cum făcea McCaleb, că un rău de 
acest fel nu va fi învins niciodată. 

— Nu, nu l-au prins niciodată. Au verificat lista celor 
cazaţi la Sea Breeze, au luat fiecare persoană la întrebări. 
Ei bine, pe criminal tot nu l-au găsit. Luase camera pe 
numele de Earl Hanford, dar era un nume fals. Urma se 
pierdea aici... până a trimis videocaseta. 

Urmă un lung moment de tăcere. 

— Caseta i-a fost trimisă şefului poliţiei regionale. 
Familia Showitz avea o cameră video, pe care o luaseră în 
excursia cu avionul. Banda debutează cu o mulţime de 
scene fericite, cu râsete şi voie bună. Disney World, plaja, 
ei la Glades. Pe urmă, criminalul începe să înregistreze... 
totul. Purta o glugă neagră pe cap, ca să nu-l putem 
identifica. Nici din hidroavion nu s-a văzut prea mult. Se 
pricepea la filmări. 

— Ai urmărit banda? 

McCaleb răspunse afirmativ. Se dezlipi de lângă 
Graciela, aşezându-se pe marginea patului, cu spatele la 
ea. 

— Avea o puşcă. Femeia şi fetele au făcut ce le-a cerut. 

Tot felul de chestii... cele două surori... împreună. Alte 
treburi. Şi, oricum, le-a ucis. Nemernicul - ah, la naiba... 

Scutură din cap, frecându-se tare la ochi. Pe spinare 
simţi căldura mâinii ei. 

— Bucăţile de beton de care le-a legat nu au fost 
suficient de grele pentru a le trage chiar la fundul apei. S- 
au zbătut, înţelegi, la suprafaţă. În timp ce el privea şi 
filma. Chestia asta îl excita. Se masturba, în timp ce ele se 
înecau. 

Graciela plângea încetişor. McCaleb se lungi pe pat, 
lângă ea, şi o cuprinse în braţe. 

— După banda asta, n-am mai primit niciun semn de la 
criminal, zise McCaleb. E liber, pe undeva, prin lume. Încă 
un nemernic rămas nepedepsit. Asta e povestea. 

— Imi pare rău că a trebuit să duci cu tine o asemenea 
povară. 

— Ei, acum, ai aflat. Îmi pare rău şi mie. 

Graciela îşi şterse lacrimile. 

— Atunci a fost când ai încetat să mai crezi în îngeri, nu-i 
aşa?! 

McCaleb încuviinţă din cap. 

Cam cu o oră înainte de revărsatul zorilor, Terry se sculă 
şi se duse înapoi, în patul lui incomod din salon. Până atunci 
îşi petrecuseră noaptea discutând în şoaptă, ţinându-se în 
braţe şi sărutându-se, dar fără să facă dragoste. După ce se 
băgă la loc în sacul de dormit, constată că îi fugise somnul 
de tot. In minte i se învălmăşeau crâmpeie din ceasurile 
petrecute alături de Graciela, simţindu-i parcă şi acum 
căldura palmelor, dezmierdându-i în gând sânii catifelaţi şi 
savurându-i dulceaţa. Buzelor. Când amintirea acestor 
momente senzuale lăsa locul altor gânduri, îi reveneau în 
minte povestea pe care i-o spusese şi reacţia ei la cele 
auzite. 

Dimineaţa, McCaleb şi Graciela nu discutară despre ceea 
ce se întâmplase în cabina principală a vasului sau despre 
ceea ce îşi spuseseră unul celuilalt, acolo. În timpul noptii; 
şi asta nici măcar atunci când Raymond se duse la prora să 
se uite la ţarcul cu momeală vie. Se purtau ca şi cum nu s- 
ar fi întâmplat nimic. Primul lucru pe care McCaleb îl spuse, 

în timp ce făcea o omletă, avea legătură cu cazul la care 
lucra. 

— Aş vrea să îmi faci un serviciu, când ajungi azi acasă. 
Gândeşte-te la sora ta şi notează pe o hârtie cât mai multe 
dintre obiceiurile şi preferinţele ei. Bunăoară, locuri unde îi 
plăcea să se ducă, prietenii cu care se întâlnea. Tot ce îţi 
aminteşti că a făcut de la începutul anului şi până în seara 
aceea, când s-a dus la magazin. Aş vrea, de asemenea, să 
stau de vorbă cu prietenele şi cu şeful ei de la Times. Ar fi 
mai bine dacă te-ai ocupa personal de chestia asta. 

— În regulă. Dar de ce? 

— Pentru că au apărut lucruri noi legate de acest caz. 
Mai ţii minte când te-am întrebat despre cercel? 

McCaleb îi spuse că este convins de faptul că pistolarul îi 
luase cercelul. Îi povesti, de asemenea, cum descoperise 
vineri după-amiaza că, şi în cazul celeilalte victime, 
dispăruse un lucru de natură personală. 

— Ce anume a fost atunci? 

— O fotografie cu nevasta şi copiii. 

— Şi tu ce crezi că înseamnă asta? 

— Poate în cele două cazuri nu a fost vorba despre un 
jaf. E posibil ca tipul ucis la bancomat şi, pe urmă, sora ta 
să fi fost aleşi din alt motiv. Există toate şansele ca ei să se 
mai fi intersectat deja cu criminalul care i-a omorât. De 
aceea te-am rugat să faci asta când ajungi acasă. Acelaşi 
lucru i l-am cerut şi soţiei primei victime. Pe urmă voi citi 
cele două liste în paralel, ca să văd dacă nu cumva găsesc 
puncte comune. 

Graciela stătea rezemată de bufet, cu mâinile 
încrucişate la piept. 

— Vrei să spui că tipul i-a omorât fiindcă ei i-ar fi făcui 
ceva? 

— Nu. Vreau să spun doar că s-au mai întâlnit şi că, 
dintr-un motiv sau altul, criminalul s-a simţit atras de ei. Nu 
există nicio explicaţie logică. Cred că avem de-a face cu un 
psihopat. Nu se poate şti ce i-a stârnit interesul. De ce din 
cei nouă milioane de oameni, care trăiesc în acest ţinut, i-a 

ales tocmai pe ei? 

Graciela clătina din cap, de-a dreptul consternată. 

— Ce părere are poliţia de toată treaba asta? 

— Cred că cei de la LAPD nici măcar nu ştiu. lar Jaye 
Winston, detectivul de la poliţia regională, care se ocupă de 
caz, nu vede lucrurile chiar la fel. Vom discuta cu toţii 
despre asta mâine dimineaţă. 

— Şi cu tipul cum rămâne? 

— Care tip? 

— Proprietarul magazinului. Poate pe el îl cunoştea 
dinainte, iar Glory a nimerit acolo din întâmplare. 

McCaleb scutură din cap, spunând: 

— Nu. Dacă el ar fi fost ţinta, pistolarul ar fi intrat pur şi 
simplu în magazin şi l-ar fi împuşcat când nu mai era 
nimeni altcineva înăuntru. Sora ta era persoana urmărită. 
Ea şi bărbatul din Lancaster. Există o legătură, aici, nu se 
poate altfel, or noi trebuie s-o găsim. 

McCaleb băgă mâna în buzunarul din spate al 
pantalonilor şi scoase o fotografie pe care i-o dăduse 
Amelia Cordell. În această poză, James Cordell apărea în 
prim-plan, cu un zâmbet luminos pe buze. 

— Îl recunoşti? Crezi că făcea parte din anturajul surorii 
tale sau că e posibil să-l fi cunoscut? 

Graciela luă fotografie şi o studie, dar în final dădu din 
cap. 

— Din câte ştiu, nu. El e... bărbatul din Lancaster? 

Răspunzându-i afirmativ, McCaleb luă fotografia înapoi. 

O puse în buzunar, după care îi zise Gracielei să-l cheme 
pe Raymond la micul dejun. Ajunsă la uşă, însă, McCaleb o 
opri. 

— Graciela, ai încredere în mine? 

— Sigur că da. 

— Atunci trebuie să ai încredere şi în această privinţă. 
Puțin îmi pasă dacă LAPD şi poliţia regională nu vor să mă 
creadă, fiindcă tot ce ştiu eu rămâne valabil. Cu sau fără ei, 
tot voi urni ancheta din loc. 

Aprobând din cap, Graciela se întoarse spre uşă şi spre 

băiatul care stătea pe punte, lângă prora. 

23 

luni dimineaţă, la ora opt, când McCaleb intră în sediul 
de la Star Center al Departamentului poliţiei regionale, 
biroul detectivilor era ticsit de poliţişti. Spre deosebire de 
ultimele dăţi, nu i se dădu voie să treacă de recepţie, 
spunându-i-se că trebuia să îl aştepte pe căpitan. McCaleb 
era contrariat de această situaţie, însă, înainte de a cere 
lămuriri, îl văzu pe căpitanul Hitchens ieşind din sala de 
conferinţe. Terry observă că la fereastra-oglindă din 
respectiva încăpere era trasă draperia. Hitchens îi făcu 
semn să îl urmeze. 

— Terry, hai încoace cu mine. 

Căpitanul îl pofti în birou şi îi spuse să ia loc. Lui McCaleb 
tot acest tratament excesiv de cordial nu i se părea de bun 
augur. Hitchens se aşeză la masa de lucru, cu braţele 
încrucişate şi cu coatele rezemate pe mapa de birou. 

— Deci, pe unde ai fost? 

— Cum adică? Jaye Winston mi-a spus că întâlnirea e 
fixată pentru ora opt. Nu e decât opt şi două minute. 

— Nu, m-am referit la zilele de duminică şi sâmbătă. 
Jaye te-a căutat la telefon. 

McCaleb realiză imediat ce se întâmplase. Sâmbătă, 
când făcuse curat pe barcă, luase telefonul şi îl pusese într- 
un dulăpior, de lângă masa cu hărţi de unde uitase să-l 
pună la loc. Aşa că toate apelurile primite şi mesajele 
telefonice lăsate nu fuseseră încă recepționate, aparatul 
aflându-se şi acum tot în dulăpior. 

— Fir-ar să fie, am uitat să verific mesajele. 

— În fine, noi te sunaserăm ca să te scutim de drumul 
până aici. 

— S-a anulat şedinţa? Credeam că Jaye vrea... 

— Şedinţa nu s-a anulat, Terry. Doar că au apărut nişte 
elemente noi şi considerăm că e mai bine dacă desfăşurăm 
această investigaţie fără complicaţii din afară. 

McCaleb îl privi lung. 

— Ce fel de complicaţii? E ceva legat de transplantul de 


234 


cord? Jaye ţi-a spus şi ţie? 

— Nu era nevoie să-mi spună. E vorba, însă, despre 
câteva lucruri. Pricepi, ai apărut aici şi te-ai apucat să 
zgâlţăi problemele. Ne-ai furnizat nişte indicii bune de 
urmat, ceea ce vom şi face cu multă sârguinţă, dar fără 
tine. Îmi pare rău. 

McCaleb se gândea că Hitchens nu-i spusese totul. Se 
întâmplă ceva despre care el nu ştia nimic. Indicii bune, aşa 
se exprimase căpitanul. Brusc, McCaleb înţelese. Dacă 
Winston nu putuse lua legătura cu el în weekend era 
limpede că nici Vernon Carruthers, din Washington D.C. Nu 
reuşise să îl contacteze. 

— Tipul meu de la FAT a găsit ceva? 

— FAT? 

— Fireamis and Toolmarks. Ce aţi aflat, căpitane? 

— Nu vom discuta despre asta. Cum ţi-am zis, noi îţi 
mulţumim din suflet pentru excelenta pornire pe care ne-ai 
dat-o. Dar, de acum înainte, ne vom ocupa singuri de 
mersul anchetei. Te vom ţine la curent cu ce se va 
întâmplă, iar, dacă lucrurile evoluează bine, vei fi menţionat 
în scriptele noastre şi comunicatele de presă. 

— N-am nevoie să mi se recunoască niciun merit. Vreau 
doar să mă implic. 

— Îmi pare rău, dar de aici înainte investigația ne 
priveşte în exclusivitate. 

— Şi Jaye e de acord cu asta? 

— Nu contează. Din câte ştiu, şi sper să nu mă înşel, eu 
sunt şef aici, nu Jaye Winston. 

După tonul agasat al lui Hitchens, McCaleb deduse că 
Winston nu fusese de acord cu acest punct de vedere. Era 
un lucru bine de ştiut. Poate că va avea nevoie de ajutorul 
ei. 

Holbându-se lung la Hitchens, McCaleb îşi dădu seama 
că era exclus să se întoarcă liniştit în port şi să se lase scos 
aşa din joc. Nici pomeneală. Probabil că şi căpitanul 
înţelegea perfect acest lucru. 

— Ştiu la ce te gândeşti. Dar eu îţi spun doar să stai în 

banca ta. Dacă ne ciocnim de tine pe teren n-o să fie prea 
plăcut, crede-mă. 

McCaleb încuviinţă din cap. 

— Mi se pare corect. 

— Bine, atunci, nu uita că te-am avertizat. 

McCaleb îi spuse lui Lockridge să dea o tură prin 
parcarea pentru vizitatori. Voia să ajungă rapid la un 
telefon public, dar mai întâi ţinea neapărat să îşi facă o idee 
despre cine participa, probabil, la şedinţa din camera de 
conferinţe. Ştia că Jaye Winston era în mod cert înăuntru, 
asemeni lui Arrango şi Walters. Însă, luând în calcul ipoteza 
că Vernon Carruthers descoperise o compatibilitate de 
ordin balistic cu programul laser DRUGFIRE, McCaleb 
presupunea că, în afară de Maggie Griffin, la şedinţă mai 
venise încă cineva de la FBI. 

Trecând prin parcare, McCaleb se uita la toate 
vehiculele, concentrându-se asupra geamului din spatele 
locului şoferului. 

În cele din urmă, pe a treia alee, văzu ceea ce căuta. 

— Opreşte un pic aici, Bud. 

Maşina se opri în spatele unui Ford LTD albastru 
metalizat. Pe geamul de la portiera din spatele şoferului se 
afla eticheta cu codul de bară. Automobilul era de la FBI. 

McCaleb cobori din maşină şi se apropie de celălalt 
vehicul. Nu vedea niciun alt însemn exterior, cu ajutorul 
căruia să îl poată identifica pe agentul care folosea acest 
automobil. Din fericire, persoana care utiliza maşina îi 
uşură sarcina. Venind spre întâlnirea fixată la sediul poliţiei, 
agentul care şofa fusese deranjat, probabil, de lumina 
soarelui matinal, aşa că lăsase în jos vizorul de deasupra 
parbrizului. 

Toţi agenţii FBI au obiceiul de a-şi ţine cartela de 
benzină prinsă pe acest vizor, de unde o pot lua uşor, ori de 
câte ori au nevoie. Ei bine, şoferul acestei maşini de 
serviciu nu făcea nici el excepţie de la regulă. McCaleb îşi 
notă seria. Pe urmă, se întoarse la Ford-ul lui Lockridge. 

— Ce-i cu maşina aia? întrebă Buddy. 

— Nimic. Hai să mergem. 

— Unde? 

— La un telefon public. 

— Eram sigur. 

Cinci minute mai târziu, opreau la o benzinărie, lângă un 
zid lateral, pe care erau montate nişte telefoane. Lockridge 
deschise geamul, ca să poată trage cu urechea la 
convorbirea telefonică. Înainte de a cobori, McCaleb scoase 
portofelul şi îi dădu lui Buddy o bancnotă de douăzeci 
dolari. 

— Du-te şi fa plinul. Cred că vom merge din nou în 
deşert. 

— La naiba. 

— Parcă ziceai că eşti liber toată ziua! 

— Sunt, dar cui îi place să se plimbe prin deşert?! N-ai şi 
tu nişte indicii care să ne trimită la plajă, bunăoară?! 

McCaleb râse de o asemenea reacţie şi cobori din 
maşină, ţinând în mână agenda telefonică. 

Formă numărul de la sediul operativ din Westwood şi 
ceru legătura la garaj. | se răspunse abia la al 
doisprezecelea apel. 

— Garaju'! 

— Da, cine-i la telefon? 

— Roofs. 

— Oh, OK, zise McCaleb, recunoscându-l pe tip. Rufus, 
aici e Convey pe cincisprezece. Am o întrebare la care sunt 
sigur că îmi poţi răspunde. 

— Zi, omule. 

Se părea că tonul familiar dăduse roade. ŞI-l amintea 
bine pe Rufus, care nu dăduse niciodată dovadă de prea 
multă inteligenţă. Lucrul acesta era confirmat şi de slujba 
modestă pe care o avea în cadrul agenţiei. 

— Am găsit pe jos o cartelă de benzină, după care 
probabil deja plânge careva. Cine are cartela optzeci şi 
unu? Poţi verifica? 

— Mmm... optzeşunu? 

— Da, Roof, opt-unu. 

Urmară câteva momente de tăcere, timp în care tipul de 
la garaj căuta numărul în registru. 

— Păi, e domn’ Spence. El are cartela asta. 

McCaleb nu răspunse. Agentul Gilbert Spencer ocupa 
una dintre funcţiile de conducere din zona Los Angeles. 
Dar, în ciuda gradului, McCaleb nu avusese niciodată o 
părere prea bună despre el ca şef al unei echipe de 
investigaţie. Îl şoca, însă, faptul că participa la şedinţa din 
această dimineaţă, de la Star Center, alături de Jaye 
Winston, şeful acesteia şi cine ştie câţi alţii. Incepea să se 
dumirească în privinţa motivului pentru care fusese exclus 
de la anchetarea cazului. 

— Alo? 

— Da, Rufus, mulţam frumos. Te-ai uitat bine, optzeci şi 
unu, da? 

— Da. E cartela agentului Spence. 

— Bine, i-o dau eu înapoi. 

— Nu ştiu. Văd că maşina lui nu e aici. 

— Lasă, nu-ţi face griji. Mă descurc. Mulţam, Roof. 

McCaleb puse receptorul în furcă, dar îl ridică aproape 
imediat, ca să-l sune pe Vernon Carruthers. Deşi la 
Washington era ora prânzului, spera, totuşi, să-l găsească 
la birou. 

— Vernon la telefon. 

McCaleb oftă uşurat. 

— Sunt Terry. 

— Măi omule, pe unde naiba ai umblat? Te-am căutat 
sâmbătă, să-ţi spun pontul, iar tu mă suni abia azi, după 
două zile? 

— Ştiu, ştiu, am încurcat lucrurile. Dar am auzit că ai 
găsit ceva. 

— Da, mă, ceva formidabil! 

— Ce anume, Vernon, ce? 

— Trebuie să fiu atent. Am senzaţia că există o listă cu 
persoanele care au acces la această informaţie, iar numele 
tău... 

— Numele meu nu figurează acolo. Mda, am aflat. Dar 

asta e jucăria mea, Vernon, şi nu las pe nimeni să mi-o ia. 
Prin urmare, aştept să-mi spui ce chestie atât de 
extraordinară ai descoperit, încât unul dintre şefii mari de la 
FBI, din Los Angeles, a ieşit din bârlog, pe teren, poate 
pentru prima oară anul acesta? 

— Normal că-ţi voi spune. Puțin îmi pasă de lista lor. Ce- 
mi pot face, în fond? Să-mi dea un şut în fund şi pe urmă să 
mă plătească dublu, ca să depun mărturie în toate cazurile 
pe care le am în lucru? 

— Bine, atunci, haide, spune-mi odată. 

— Păi, de data asta chiar ai nimerit-o, băiete. Am 
analizat la laser cartuşul pe care mi l-a trimis tipa aia, 
Winston, şi mi-a ieşit o compatibilitate de 83 cu o bucăţoaie 
pe care i-au scos-o din ţeastă unuia, Donald Kenyon, anul 
trecut, în noiembrie. De-aia i-au apucat pandaliile pe ăia de 
la speciale. 

McCaleb fluiera. 

— Bătrâne, te rog, nu în urechea mea, protestă 
Carruthers. 

— Scuze. Ce era, un Federal FMJ - ăla de la Kenyon? 

— Nu, era un glonţ exploziv. Devastator. Ştii ce-i aia, da? 

— Din ăla cu care l-au aranjat pe Reagan, la Hilton, nu? 

— Exact. Cartuşul nu are prea mult amestec detonant, 
dar în schimb proiectilul se face praf şi se fărâmiţează 
mărunt. Nu, la Ronnie n-a fost aşa. A avut noroc. Nu şi 
Kenyon, însă. 

McCaleb încerca să desluşească semnificaţia acestor 
informaţii. Acelaşi tip de armă, un HK P7, fusese folosit în 
trei omucideri - Kenyon, Cordell şi Torres. Însă, de la 
Kenyon la Cordell, muniţia se schimbase din cartuş exploziv 
în proiectil compact. De ce? 

— Bun, ţine minte, îi spuse Carruthers, nu de la mine ştii 
chestia asta. 

— Da, da. Dar mai spune-mi o treabă. După ce ai găsit 
potriveala, cum ai procedat: te-ai dus la Lewin sau mai întâi 
ai făcut nişte verificări? 

Joel Lewin era, în scripte, şeful lui Carruthers. 

— Mă întrebi, de fapt, dacă am ceva să-ţi trimit, nu-i 
aşa? 

— Da. Orice poţi trimite îmi prinde bine. 

— S-a făcut deja. Am pus la priori-post, sâmbătă, până 
să-i apuce pandaliile pe-aici. Am printat ce am găsit pe 
computer. Vei primi toate datele, azi sau mâine. Omule, ai 
grijă să nu mă bagi în rahat! 

— Sigur, stai liniştit. 

— Şi nu de la mine ai aflat, clar? 

— Stai blând, Vernon. Nu-i nevoie să-mi tot repeţi. 

— Ştiu, dar mă face să mă simt mai bine. 

— Ce altceva mai îmi poţi spune? 

— Mai nimic. Nu mă mai ocup de asta. Lewin a preluat 
totul, iar de la el a ajuns în sfere mai înalte. A trebuit să le 
spun de ce m-am apucat să scormonesc. Aşa că au aflat că 
de la tine a pornit totul. Nu le-am dezvăluit, însă, şi ce 
motive ai să te ocupi de chestia asta. 

McCaleb se muştruluia singur pentru că îşi pierduse 
cumpătul cu Arrango după şedinţa de hipnotism. Dacă nu i- 
ar fi mărturisit adevăratul motiv pentru care fi preocupau 
cele două cazuri, poate că nu l-ar fi îndepărtat. In mod cert 
Arrango dezvăluise secretul. 

— Mai eşti acolo, Terry? 

— Da, da. Ştii ce te rog? Dacă mai afli ceva, dă-mi un 
telefon. 

— S-a făcut, bătrâne. Numai ai grijă şi tu să răspunzi la 
rabla aia! Şi fii prudent, s-a-nţeles? 

— Sigur, tot timpul. 

După ce închise telefonul, McCaleb se răsuci în loc şi 
dădu nas în nas cu Buddy Lockridge. 

— Măi Buddy, de ce te tot bagi în sufletul meu? Hai să 
mergem! 

Porniră spre maşina care era parcată în faţa unei pompe 
de benzină. 

— În deşert, ziceai? 

— Da. Mergem înapoi, la doamna Cordell. Să vedem 
dacă mai vrea să stea de vorbă cu mine. 

— Păi, de ce să nu vrea - las-o baltă, nu trebuie să-mi 
răspunzi. Eu sunt şoferul. 

— Vezi că te-ai prins?! 

Pe drum, în timp ce Buddy fredona o melodie la 
muzicuţă, McCaleb făcu nişte exerciţii de relaxare, pe bază 
de autohipnoză, cu scopul de a-şi odihni mintea pentru a 
reuşi să îşi aducă aminte cât mai multe detalii despre cazul 
Donald Kenyon. În ultimii ani, cazul acesta, ca şi multe 
altele, pusese în mare dificultate agenţia. 

Kenyon fusese preşedintele băncii de economii şi 
împrumuturi Washington Guaranty, cu filiale în Los Angeles, 
Orange şi San Diego. Cu părul blond-auriu şi mieros la 
limbă, bărbatul era un arivist de profesie, care, din şpagă-n 
şpagă şi favor în favor, se cocoţase pe scaunul de 
preşedinte la vârsta de numai douăzeci şi nouă de ani. Nu 
exista revistă din lumea afacerilor care să nu scrie despre 
el. Era genul de om care inspira încredere tuturor: 
investitori, funcţionari, ziarişti. De fapt, lumea credea 
orbeşte în probitatea lui, astfel că în cei trei ani cât a fost 
preşedinte a izbutit să sustragă ameţitoarea sumă de 35 de 
milioane de dolari, fără să se prindă cineva. Abia când 
banca Washington Guaranty a dat faliment, lumea s-a 
dumirit, înțelegând ce se întâmplase. 

McCaleb îşi amintea că presa scrisese despre acest caz 
luni de zile, dacă nu chiar ani. Se publicaseră tot felul de 
articole - despre deponenţi rămaşi fără nicio leţcaie, despre 
riscul oricăror operaţiuni bancare, despre Kenyon, care, dat 
dispărut, ar fi fost zărit ba la Paris, ba la Zurich, ba în Tahiti 
sau te miri unde. 

După cinci ani de urmărire, bărbatul a fost găsit de FBI în 
Costa Rica, unde trăia într-un complex luxos, cu două 
piscine, două terenuri de tenis şi alte facilităţi. Hoţul, acum 
în vârstă de 36 de ani, a fost extrădat la Los Angeles, 
pentru a compărea în faţa instanţei federale. 

Timp de şase luni, cât Kenyon s-a aflat în arestul poliţiei, 
aşteptând procesul, s-au făcut investigații pentru 
recuperarea banilor, dar nu s-au mai găsit decât vreo două 

milioane de dolari. 

Totală nedumerire. Kenyon susţinea că nu avea banii, 
din simplul motiv că nu el îi luase; nu făcuse decât să îi 
transfere dintr-un cont în altul, sub ameninţarea cu 
moartea, care îl viza pe el şi familia lui. Avocaţii au dovedit 
că Donald Kenyon a fost şantajat, pentru a înfiinţa nişte 
firme, cărora a trebuit să le împrumute milioane de dolari 
din banca pe care o conducea, pentru ca apoi banii aceştia 
să îi fie viraţi şantajistului. Dar, deşi risca să facă mulţi ani 
de puşcărie într-un penitenciar federal, Kenyon a refuzat să 
dea numele celui care îl extorcase şi pusese mâna pe bani. 

Investigatorii federali şi procurorii nu l-au crezut. 
Invocând huzurul în care trăise Kenyon, atât pe timpul cât 
se afla la conducerea băncii, cât şi în intervalul când se 
ascunsese, fiind dat în urmărire, precum şi faptul că în mod 
clar o parte din bani se aflase la el, în Costa Rica, aceştia au 
cerut acuzarea lui. 

După un proces care a durat patru luni, într-o sală de 
judecată ticsită zilnic de o sumedenie de victime, care îşi 
pierduseră economiile de-o viaţă, Kenyon a fost găsit 
vinovat de fraudă masivă, iar judecătoarea Dorothy 
Windsor l-a condamnat la 48 de ani de închisoare. 

Cele întâmplate ulterior au adus o nouă pată pe bunul 
renume al FBI. 

După pronunţarea sentinţei, Windsor a fost de acord cu 
cererea apărării care a solicitat ca inculpatului să i se 
permită să stea o vreme cu familia, pentru a se pregăti de 
întemniţare, în timp ce avocaţii săi pregăteau solicitările de 
recurs. In ciuda obiecţiilor încrâncenate formulate de 
acuzare, Windsor i-a acordat lui Kenyon 60 de zile, pentru 
a-şi pune casa în ordine. După acest interval, indiferent 
dacă recursul era acceptat sau nu, Kenyon trebuia să se 
prezinte la închisoare. Windsor a ordonat, de asemenea, ca 
inculpatul să poarte la gleznă o brățară de monitorizare, ca 
nu cumva să îi vină ideea de a se sustrage din nou justiţiei. 

Ordinele de acest fel, după sentinţa de condamnare, nu 
sunt ceva neobişnuit, decât în cazul în care inculpatul a 

încercat deja să eludeze autorităţile. 

Nu se va şti, însă, niciodată dacă Donald Kenyon izbutise 
să o corupă pe judecătoare, intenţionând să fugă iarăşi din 
ţară. Marţi, după Ziua Recunoștinței, când Kenyon se afla în 
a 26-a zi de amânare a aplicării sentinţei, cineva a intrat în 
casa unde inculpatul locuia cu chirie din Beverly Hills. 
Kenyon era singur. Soţia se dusese să îi ia de la şcoală pe 
cei doi copii ai lor. Intrusul îl surprinse pe Kenyon în 
bucătărie şi, sub ameninţarea armei, îl sili să meargă până 
în holul de la intrare. Acolo îl împuşcă mortal, exact în timp 
ce soţia parcă maşina pe aleea circulară din faţa casei. 
Intrusul a reuşit să scape, fugind pe o uşă din dos. 

Exceptând investigația propriu-zisă şi acţiunea de 
urmărire a asasinului, povestea s-ar fi putut încheia aici, 
însă, întrucât FBl-ul îl ţinuse pe inculpat sub supraveghere 
ilegală, plantându-i microfoane şi camere video în casă, în 
maşini şi în biroul avocatului, omorul a putut fi înregistrat 
pe bandă, în plus, în momentul crimei, o furgonetă cu patru 
agenţi se afla parcată la o distanţă de câteva case. 

Deşi conştienţi de postura ilegală, agenţii s-au năpustit 
spre casa lui Kenyon, pornind pe urmele intrusului. 
Pistolarul a reuşit să scape, în timp ce Kenyon era 
transportat de urgenţă la Cedars-Sinai Medical Center, 
unde medicii nu au mai avut ce face, decât să constate 
decesul. 

Milioanele sustrase de la banca Washington Guaranty, 
pentru care Kenyon fusese condamnat la închisoare, nu au 
mai fost recuperate niciodată. Detaliile s-au muşamalizat, 
în momentul în care au fost date în vileag acţiunile FBl-ului. 
Pe lângă acuza de a se fi pretat la o asemenea operaţiune 
ilegală, FBl-ul a fost incriminat public pentru indolenţa de a 
fi asistat la producerea unei crime, fără să intervină la timp 
şi fără să reuşească să îl prindă pe criminal. 

McCaleb urmărise toate astea de la distanţă. Se 
pensionase deja, iar în momentul în care Kenyon fusese 
ucis, el însuşi ştia că avea zilele numărate. Işi amintea, 
însă, că citise în Times despre mutările disciplinare ale 

tuturor agenţilor implicaţi, precum şi interpelări pentru 
audieri în Congres referitoare la activităţile ilegale ale 
biroului. Şi pentru ca defăimarea să fie şi mai neagră, 
văduva lui Kenyon dăduse în judecată FBI, pentru violarea 
intimităţii, şi ceruse daune de câteva milioane. 

Intrebarea la care McCaleb trebuia să găsească acum 
răspuns era dacă necunoscutul, care îl omorâse pe Kenyon 
în noiembrie, îi ucisese ulterior şi pe Cordell şi Torres. lar în 
cazul în care era vorba într-adevăr despre una şi aceeaşi 
persoană, care putea fi oare legătura între un fost 
preşedinte de bancă, un tehnician de apeduct şi o tipografa 
de ziar? 

Privind în jur, observă unde se aflau acum: Vasquez 
Rocks. In câteva minute, urma să ajungă acasă la Amelia 
Cordell. 

24 

Aşa cum îi promisese lui McCaleb, Amelia Cordell îşi 
petrecuse o bună parte din weekend încercând să-şi 
amintească şi să noteze pe hârtie cât mai multe amănunte 
legate de călătoriile soţului în cele două luni dinaintea 
morţii, survenite pe 22 ianuarie. Umpluse patru pagini, pe 
care le pusese pe măsuţa din salonaş, în aşteptarea lui 
McCaleb. 

— iți mulţumesc pentru osteneala de a fi dat curs 
rugăminţii mele. 

— Sper, din tot sufletul, să îţi folosească. 

— Şi eu. Mmm. Apropo, v-a sunat cumva Jaye Winston 
sau altcineva de la poliţia regională? 

— Nu, de vineri când Jaye mi-a telefonat ca să îmi spună 
că pot sta de vorbă cu tine, nu m-a mai sunat nimeni. 

Pe McCaleb îl impresionă faptul că revenise cu un 
telefon, pentru a anula permisiunea dată vineri. Încă o 
dovadă că fosta lui colaboratoare nu era de acord cu 
decizia căpitanului de a-l exclude din febra anchetei. 

— Deci nimeni altcineva n-a mai telefonat? 

— Nu... dar cine, de fapt? 

— Nu ştiu, întrebam aşa, fiindcă sunt curios să aflu dacă 

s-au folosit de informaţiile date de mine. 

McCaleb conchise că era preferabil să schimbe subiectul. 

— Doamnă Cordell, spuneţi-mi, te rog, dacă soţul 
dumneavoastră avea un birou şi acasă? 

— Da, avea o încăpere mică pe care o folosea ca birou, 
dar de ce? 

— Vă deranjează dacă arunc o privire acolo? 

— Nu, sigur, deşi nu ştiu dacă vei găsi mare lucru. Ţinea 
acolo dosare de serviciu şi facturile casei. 

— Păi, bunăoară, dacă găsim nişte foi de confirmare de 
la cartea lui de credit, pentru perioada ianuarie şi 
decembrie, s-ar putea să îmi fie de folos, ca să identific 
diferitele locuri pe unde a umblat. 

— Nu prea sunt de acord să utilizezi confirmările de la 
cărţile noastre de credit. 

— Nu mă interesează numerele cărţilor de credit, ci doar 
locul facturării şi, eventual, articolele cumpărate. 

— Ştiu, îmi pare rău. Am spus o prostie. Nu ştiu de ce 
am avut suspiciuni, când, de fapt, numai pe dumneata pare 
să te mai intereseze acum ce s-a întâmplat cu Jim?! 

McCaleb regreta că nu îi mărturisise femeii faptul că nu 
mai acţiona cu aprobarea autorităţilor. Se ridică în picioare, 
simțind că dacă se mişca nu trebuia să se mai gândească la 
această problemă. 

Biroul era o încăpere mică, folosită în principal ca spaţiu 
de depozitare pentru tot felul de echipamente de schi şi 
cutii de carton. Într-un capăt al camerei, se afla o masă de 
lucru, cu două sertare şi două dulăpioare pline cu 
documente. 

— Scuză dezordinea. N-am avut timp să deretic, mai 
ales că acum îmi bat capul şi cu toate facturile casei, de 
care înainte se ocupa bietul Jim. 

— Nicio problemă. Vă deranjează dacă mă aşez undeva 
şi mă uit un pic printre lucruri? 

— Nu, deloc. 

— Mmm, vrei să-mi aduci, te rog, un pahar cu apă? 

— Sigur că da, imediat. 

Când ajunse la uşă, se opri, însă, şi spuse: 

— De fapt, nu-ţi trebuie nicio apă, nu-i aşa? Vrei doar să 
rămâi singur şi să nu mai mişun pe-aici, ca să te încurc. 

McCaleb zâmbi uşor, cu ochii în podea. 

— lţi aduc apa oricum şi, pe urmă, te las singur. 

— Mersi, doamnă Cordell. 

— Spune-mi Amelia. 

În următoarea jumătate de ceas, McCaleb se uită prin 
sertare şi printre hârtiile de pe birou. Se grăbea, ştiind că 
pachetul de la Carruthers îl aştepta deja, în cutia poştală de 
la căpitănia portului. 

McCaleb îşi făcu câteva însemnări, pe acelaşi carnet 
unde notase şi Amelia ce îşi adusese aminte despre 
preocupările soţului în ultimele luni de viaţă, şi puse 
deoparte documentele şi confirmările de la bancă, pe care 
voia să le ia ca să le studieze mai târziu. Întocmi un 
inventar al lucrurilor pe care urma să le ia, ca să i-l lase 
Ameliei Cordell. 

Ultimul sertar în care se uită se afla într-unul dintre 
dulăpioare. Era aproape gol, Cordell folosindu-l mai mult ca 
să îşi ţină tot felul de acte legate de serviciu, asigurări şi 
estimări financiare. Exista acolo un dosar gros de asigurări 
medicale, cu chitanţe vechi, de la naşterea fetiţelor şi de 
când Cordell avusese o dată piciorul rupt. Adresa medicului 
care îl tratase era undeva în Vail, Colorado, ceea ce îl făcu 
pe McCaleb să deducă, acum, că fusese vorba despre un 
accident la schi. 

Intr-un dosar negru, foarte frumos, Terry găsi acte 
legate de testamentul soţului şi al soţiei. Nu remarcă nimic 
ciudat. 

Fiecare soţ îl moştenea pe celălalt, averea revenind 
ulterior copiilor, după decesul ambilor părinţi. 

Pe ultimul dosar în care se uită scria simplu - SERVICIU 
şi conţinea diferite documente, inclusiv calificative de la 
colaboratori şi patroni. McCaleb constată că James Cordell 
fusese foarte apreciat pentru rezultatele profesionale. Îşi 
notă numele câtorva supraveghetori, care semnaseră 

rapoartele de evaluare, ca să discute cu ei ulterior. În 
acelaşi dosar, se aflau şi diferite procese-verbale de la nişte 
şedinţe de lucru, scrisori prin care Cordell era invitat să 
prezideze o reuniune anuală a tehnicienilor din domeniu, cu 
scopul de a strânge fonduri pentru a oferi persoanelor 
nevoiaşe o masă de Ziua Recunoştinţei. Mai exista şi o 
scrisoare, datată cu doi ani în urmă, de la un supraveghetor 
care îl lăuda pe Cordell pentru gestul de a se fi oprit să dea 
primul ajutor victimelor rănite într-un accident rutier în 
Lone Pine. În scrisoare nu se menţiona în detaliu ce anume 
făcuse Cordell cu această ocazie. McCaleb puse în dosar 
scrisorile şi rapoartele de evaluare a activităţii, după care 
aşeză dosarul în sertar, de unde îl luase. 

Se ridică şi se uită în jur, prin cameră. Nu mai vedea 
nimic interesant. Remarcă apoi o fotografie înrămată, pe 
bar. Familia Cordell. O luă în mână şi o studie câteva 
momente, gândindu-se la tragedia provocată de glonţul 
ucigaş. Fără să vrea, îşi aminti de Raymond şi de Graciela. 
Işi închipuia o fotografie cu ei doi şi cu el, zâmbind fericiţi. 

Luă paharul gol şi îl duse în bucătărie, unde îl lăsă pe 
bar. Păşi apoi în salon, unde o găsi pe Amelia în fotoliu. 
Stătea pur şi simplu, fără să facă nimic. Nu se uita la 
televizor şi nici nu citea. Şedea aşa, nemişcată, cu ochii 
pironiţi pe măsuţa de sticlă. 

— Doamnă Cordell? 

Amelia îl privi, fără să mişte capul. 

— Da? 

— Deocamdată, am terminat. 

Intră şi lăsă chitanţa pe masă. 

— Astea sunt lucrurile pe care vreau să le iau cu mine. 
Le veţi avea înapoi peste câteva zile. Ori le trimit prin 
poştă, ori vi le aduc personal. 

— Ai găsit ce căutai? 

— Nu ştiu, încă. În domeniul ăsta, nu ştii niciodată dacă 
un lucru e important decât atunci când constaţi că e 
important, dacă m-am făcut înţeles. 

— Nu prea. 

— În fine, mă refeream la detalii. Caut detaliul 
semnificativ, detaliul grăitor. Când eram mic, aveam un joc. 
Am uitat cum se numea, dar cred că se mai găseşte şi azi. 
Ai un tub de plastic transparent, care stă vertical. În partea 
de mijloc, de jur-împrejur, există nişte găurele, în care sunt 
înfipte nişte paie de plastic. Bagi câteva pietricele în tub, 
care se sprijină înăuntru pe paiele de plastic. Scopul jocului 
este să tragi afară câte un pai, pe rând, fără ca pietricelele 
să cadă. Ei bine, întotdeauna există un pai, pe care dacă îl 
scoţi de-acolo, totul se prăbuşeşte. Asta caut eu acum. Am 
o mulţime de detalii. Dar îl caut pe cel care va provoca 
avalanşa, atunci când îl scot la iveală. Necazul e că nu-ți 
poţi da seama care e detaliul-cheie decât atunci când te 
apuci să tragi de ele. 

Amelia îl privea cu un aer inexpresiv, aşa cum se uitase 
şi la masă, înainte. 

— Păi, bine, v-am răpit destul timp, cred, aşa că voi 
pleca. Cum vă spuneam, veţi primi înapoi toate lucrurile 
acestea. Vă voi suna, dacă mai apare ceva. Am scris 
numărul meu de telefon pe lista cu inventarul obiectelor, 
pentru eventualitatea în care vă mai amintiţi ceva sau vreţi 
să vă ajut cumva. 

Işi luară la revedere, dar McCaleb mai poposi o clipă. 

— Oh, era să uit. Am găsit o scrisoare într-unul dintre 
dosare, în care soţul dumneavoastră era lăudat pentru 
ajutorul pe care l-a acordat victimelor unui accident de 
circulaţie, lângă Lone Pine. Vă aduceţi aminte? 

— Sigur. A fost acum aproape doi ani, în noiembrie. 

— Mai ţineţi minte cum s-a întâmplat? 

— Jimmy venea spre casă, când a dat peste accidentul 
acela. Tocmai se produsese, aşa că totul era un dezastru - 
oameni, lucruri proiectate în toate direcţiile. A chemat 
salvarea şi s-a oprit să încerce să le aline durerea 
oamenilor acelora amărâţi. L-a marcat foarte mult tragedia 
aceea, mai ales că un băieţel i-a murit atunci în braţe. 
Inţelegi, domnule McCaleb, ce fel de om era? 

Lui Terry nu-i rămase decât să încuviinţeze din cap. 

McCaleb trebui să aştepte zece minute pe aleea din faţa 
casei, până ca Buddy Lockridge să-şi facă apariţia, într-un 
final. După ce se sui în maşină, opri casetofonul din care 
urla la maximum o bandă cu Howlin’ Wolf. 

— Unde-ai umblat? 

— M-am plimbat cu maşina. Încotro? _ 

— Păi, a trebuit să te aştept cam mult. Inapoi, în portul 
nostru. 

Buddy o luă spre autostradă. 

— Tu mi-ai zis că nu-i nevoie să stau degeaba în maşină 
şi că mă pot plimba, aşa că m-am dus, şi gata. De unde să 
ştiu cât va dura totul, dacă nu vrei să-mi spui nimic? 

Avea dreptate, dar asta nu însemna că lui McCaleb îi 
trecuse supărarea. 

— Dacă treaba asta va mai dura aşa în continuare, ar 
trebui să-ţi iau un celular. 

— Dacă treaba asta va mai dura aşa în continuare, vreau 
o leafa mai mare. 

McCaleb nu răspunse nimic. Lockridge schimbă caseta, 
îşi scoase muzicuţa şi se apucă să cânte odată cu „Wang 
Dang Doodle”. Terry privea pe geam, gândindu-se la 
Amelia Cordell şi la glonţul care distrusese două vieţi 
deodată. 

25 

pachetul de la Carruthers îl aştepta pe McCaleb în cutia 
poştală. Era ceva gros ca o carte de telefon. O dată ajuns 
pe barcă, îl desfăcu şi întinse documentele pe masa din 
salon. 

Găsi cel mai recent rezumat referitor la cercetările în 
cazul Kenyon şi se apucă să citească, considerând că era 
mai bine să afle întâi ultimele informaţii, apoi să se întoarcă 
şi să o ia de la început. 

La investigația în cazul uciderii lui Donald Kenyon 
colaboraseră atât FBI, cât şi poliţia din Beverly Hills. Cazul, 
însă, se răcise, cum se spune în limbajul detectivilor. Cei 
doi agenţi FBI din Los Angeles, Nevins şi Uhlig, 
conchiseseră în ultimul raport, întocmit în decembrie, că 

după toate probabilitățile Kenyon fusese lichidat de către 
un ucigaş plătit. Existau două teorii în privinţa persoanei 
care îl plătise pe asasin. Prima teorie era că una dintre cele 
două mii de victime păgubite prin crahul bancar fusese 
nemulțumită de sentinţa dată lui Kenyon sau se temuse că 
acesta avea să se sustragă din nou justiţiei, angajând astfel 
un ucigaş care să-l execute. A doua teorie era că asasinul 
se afla în slujba partenerului lui Kenyon, despre care acesta 
susţinuse la proces că îl forţase să delapideze banca. Acest 
partener, pe care Kenyon refuzase să-l numească, 
rămăsese şi acum necunoscut pentru FBI, aşa cum reieşea 
din raport. 

Prezenţa celei de-a doua teorii în raport i se părea 
deosebit de interesantă lui McCaleb, întrucât implica faptul 
că guvernul federal acorda crezare afirmației lui Kenyon, 
care susţinuse că fusese silit să extorcheze fondurile, de 
către o altă persoană. Fireşte, în timpul procesului, 
acuzarea demontase afirmaţia inculpatului, numind această 
persoană „fantoma” lui Kenyon. Acum, însă, iată un 
document FBI care sugera că era posibil ca fantoma să 
existe. 

In încheierea raportului, Nevins şi Uhlig făceau un scurt 
profil al subiectului necunoscut, care îl angajase, probabil, 
pe ucigaş. Profilul era valabil pentru ambele teorii: cel care 
îl plătise pe asasin era un tip bogat, având capacitatea de 
a-şi ascunde urma sau de a rămâne în anonimat şi 
dispunând de legături cu reţeaua tradiţională de crimă 
organizată. 

Pe lângă faptul că raportul reînvia fantoma invocată de 
Kenyon, al doilea lucru care i se părea interesant lui 
McCaleb era sugestia că „patronul”, adică adevăratul 
ucigaş, avea legături cu reţeaua tradiţională de crimă 
organizată. Sintagma, în limbaj FBI, însemna Mafia. 
Tentaculele Mafiei se întinseseră aproape peste tot, dar, 
chiar şi aşa, organizaţia nu avea o influenţă prea puternică 
în sudul Californiei. Nivelul crimei organizate în zonă era 
extrem de ridicat, fără însă ca infractorii propriu-zişi să 

semene cu ceea ce se vede îndeobşte în filme, adică mai 
puţini italieni şi mai mulţi asiatici şi ruşi. 

După ce aşeză documentele în ordine cronologică, 
McCaleb reluă lectura, de data asta, însă, de la început. 
Majoritatea erau rezumate de rutină şi actualizări periodice 
privind diferite aspecte ale investigaţiei, trimise spre 
informare conducerii din Washington. Frunzărind rapid 
documentele, McCaleb găsi un raport referitor la activitatea 
echipei de supraveghere în dimineaţa crimei, pe care îl citi 
cu fascinaţie. 

In momentul omorului, în furgonetă de supraveghere se 
aflau patru agenţi. Era într-o marţi dimineaţa, la ora opt, 
când de obicei se face schimbul, aceasta fiind explicaţia 
prezenţei simultane a celor patru agenţi. Cel care 
monitoriza microfoanele îşi scoase căştile de la urechi şi i le 
dădu celui care intra în tură. Agentul proaspăt sosit era un 
individ tipicar, care susţinea că i se întâmplase o dată să ia 
păduchi de la un coleg, când îşi pusese căştile pe cap. Aşa 
că procedă la înlocuirea perniţelor de burete din dreptul 
urechilor, trecând apoi la dezinfectarea ansamblului cu un 
spray special. In tot acest răstimp, trebui să contracareze 
aluziile răutăcioase şi jignitoare ale celorlalţi trei. Când îşi 
puse, într-un final, căştile pe urechi, la început nu auzi 
nimic, după care desluşi un schimb de cuvinte, pe 
înfundate, iar la sfârşit o împuşcătură în casa lui Kenyon. 
Detonarea se auzise slab, întrucât în holul de la intrarea în 
casă nu fuseseră montate dispozitive de ascultare, 
raţionamentul fiind că, dacă Donald Kenyon s-ar fi gândit să 
fugă, în niciun caz nu şi-ar fi povestit planul tocmai aici. De 
aceea, microfoanele fuseseră instalate în încăperile propriu- 
zise ale casei. Cei doi din schimbul de noapte nu plecaseră 
încă, glumind în continuare cu celălalt agent. Când auzi 
împuşcătura, agentul care avea căştile la urechi le strigă să 
facă linişte. Continuă să asculte, în timp ce un alt agent îşi 
puse şi el căştile pe urechi. Amândoi auziră un glas, în casa 
lui Kenyon, rostind clar lângă unul dintre microfoane: „Nu 
uita prăjitura”. 

Cei doi agenţi se uitară unul la celălalt şi căzură de 
acord că nu Kenyon spusese aceste cuvinte. Declarând 
stare de urgenţă, agenţii renunţară la „acoperire” şi porniră 
în goană spre casă, ajungând tocmai în momentul în care 
Donna Kenyon deschidea uşa de la intrare: pe jos, în holul 
cu pardoseală de marmură, zăcea soţul ei, într-o baltă de 
sânge. După ce chemară ajutoare de la FBI, poliţia locală şi 
ambulanţă, agenții scotociră casa şi împrejurimile. 
Pistolarul dispăruse. 

McCaleb trecu apoi la transcrierea benzii înregistrate în 
ora dinaintea asasinării. Deşi banda fusese prelucrată în 
laboratoarele FBI, pentru optimizarea redării fonice, nu 
toate cuvintele puteau fi, totuşi, desluşite. Se auzeau vocile 
fetelor, la micul dejun - pe scurt, o conversaţie normală 
între cei patru membri ai familiei Kenyon. Pe la 7:40, fetele 
şi mama plecară. 

Transcrierea indica nouă minute de linişte, după care 
Kenyon îl sună acasă pe avocatul lui, Stanley Lagrossa. 

LAGROSSA: Alo? 

KENYON: Donald la telefon. 

LAGROSSA: Donald. 

KENYON: A rămas valabil? 

LAGROSSA: Da, dacă ai vorbit serios. 

KENYON: Sigur. Ne vedem la birou. 

LAGROSSA: Cunoşti riscurile. Bine, vedem acolo. 

Alte opt minute de tăcere, după care în casă se auzi o 
altă voce. O bună parte din conversaţia încordată care 
urmă era de nedesluşit, întrucât Kenyon şi intrusul se 
mişcau, intrând şi ieşind mereu din raza de interceptare a 
microfoanelor. După toate aparențele, conversaţia avusese 
loc în intervalul prelungit în care se făcuse schimbul de 
căşti între cei doi agenţi din furgonetă. 

KENYON: Ce e 

NECUNOSCUTUL: Gura! Dacă faci ce-ţi spun, familia ta 
scapă cu viaţă. S-a-nţeles? 

KENYON: Cum îţi permiţi să dai buzna aici şi... 

NECUNOSCUTUL: Am zis gura!!! Hai, mişcă. Pe-aici. 

KENYON: Să nu le faci rău alor mei. Te rog, eu... 

NECUNOSCUTUL.: (ininteligibil) 

KENYON: fac asta. N-aş putea şi ştie şi el asta. Nu 
înţeleg. El... 

NECUNOSCUTUL: Gura. Nu-mi pasă. 

KENYON: (ininteligibil) 

NECUNOSCUTUL.: (ininteligibil) 

În raport, se menţiona că urmau două minute de linişte, 
apoi schimbul final de cuvinte. 

NECUNOSCUTUL: OK, uite cine... 

KENYON: Nu... Ea nu are nimic de-a face cu asta. Ea... 

Pe urmă, o împuşcătură. Şi, câteva momente mai târziu, 
microfonul 4, care era ascuns într-o debara din spatele 
casei, care avea o uşă ce dădea afară, înregistră ultimele 
cuvinte rostite de necunoscut. 

NECUNOSCUTUL: Nu uita prăjitura. 

Uşa de la debara fusese găsită deschisă, după toate 
probabilitățile acesta fiind traseul pe unde fugise criminalul. 

McCaleb reciti transcrierea, captivat pentru că acestea 
erau ultimele cuvinte şi momente din viaţa unui om. Îi 
părea rău că nu avea o copie a benzii, ca să simtă şi mai 
bine ce se întâmplase acolo. 

În următorul document pe care îl citi, se explica faptul că 
anchetatorii bănuiau amestecul mafiei. Era un raport de 
criptologie. Banda înregistrată în casa lui Kenyon fusese 
trimisă la laboratorul de criminalistică pentru optimizare. 
Apoi, transcrierea fusese remisă celor de la criptologie. 
Expertul însărcinat cu studierea documentului se 
concentrase asupra ultimei replici a asasinului, rostită după 
uciderea lui Kenyon şi, aparent, fără nicio legătură cu 
conversaţia precedentă. Replica - „Nu uita prăjitura” - 
fusese introdusă în computerul cu programul de criptologie, 
pentru a se verifica dacă se potrivea cu unul dintre codurile 
cunoscute, întâlnite deja în rapoartele biroului ori cu 
trimitere la literatură sau divertisment. Rezultatul a indicat 
o corespondenţă directă. 

În Naşul, filmul din care s-au inspirat o sumedenie de 

mafioţi, unul dintre şefii mari din familia Corleone, Peter 
Clemenza, primeşte sarcina de a-l ucide pe un membru al 
unei familii trădătoare, în New Jersey. În dimineaţa în care 
pleacă de-acasă să îşi îndeplinească misiunea, nevastă-sa îi 
spune să se oprească la cofetărie: „Nu uita prăjitura” 

Lui McCaleb îi plăcuse filmul, aşa că reţinuse replica, 
întrucât reda perfect esenţa vieţii în rândurile mafiei - acel 
amestec de brutalitate şi lipsă de scrupule, alături de 
valorile familiei şi lealitate. Înţelegea acum de ce biroul 
conchisese că uciderea lui Kenyon era într-un fel legată de 
mafie. Replica sugera îndrăzneala şi bravura mafioţilor. Işi 
putea imagina perfect un ucigaş flegmatic care şi-ar fi făcut 
din ea un slogan. 

— Nu uita prăjitura, spuse McCaleb cu glas tare. 

Brusc, îi veni o idee, care îi produse un fior de emoție. 

— Nu uita prăjitura, repetă el. 

Grăbit, se duse să scoată din geanta de piele caseta cu 
„filmul” împuşcării lui James Cordell, pe care o puse în 
aparatul video, pornind televizorul. După ce se lămuri cam 
în ce moment al acţiunii se afla banda, o derulă rapid până 
la faza în care se producea împuşcătura. Işi pironi ochii pe 
gura mascatului, în momentul în care acesta începu să 
vorbească, fără să se audă. „Nu uita prăjitura”, spuse 
McCaleb cu voce tare, odată cu tipul. 

Derulă banda înapoi şi repetă figura. Cuvintele se 
potriveau cu mişcare buzelor pistolarului. Era absolut sigur 
de asta. Îl cuprinse un val de entuziasm şi simţi cum îi 
creşte adrenalina - o senzaţie pe care n-o avea decât în 
momentele de maximă intensitate, când simţea că se 
apropia de descoperirea adevărului. 

Scoase, acum, banda cu uciderea Gloriei Torres, o puse 
în aparat şi repetă ritualul dinainte. Şi de data aceasta, 
cuvintele se potriveau cu mişcarea buzelor pistolarului. Nu 
încăpea niciun fel de îndoială. 

— Nu uita prăjitura, spuse McCaleb din nou, cu voce 
tare. 

Se duse la dulăpiorul de lângă masa cu hărţi şi scoase 

telefonul. Nu apucase încă să îşi asculte mesajele primite la 
sfârşitul săptămânii, iar acum era prea surescitat ca s-o 
facă. Formă numărul lui Jaye Winston. 

— Pe unde tot umbli şi de ce nu-ți verifici mesajele 
telefonice? Tot weekend-ul am încercat să dau de tine, la 
fel şi azi, ca să-ţi explic. Nu de la mine a... 

— Ştiu. Nu e vina ta. Aşa a vrut Hitchens. Dar nu de-asta 
te-am sunat, oricum. Ştiu ce ţi-a comunicat FBl-ul din 
Washington. Sunt la curent cu conexiunea cu Donald 
Kenyon. Trebuie să obţii permisiunea de a colabora din nou 
cu mine. 

— Imposibil. Hitchens mi-a zis nici să nu mai discut cu 
tine. Cum să obţin, atunci, permisiunea... 

— Te ajut eu. 

— Cum? Cu ce? 

— Răspunde-mi doar la o întrebare, ca să vedem dacă 
am dreptate. În dimineaţa asta, Gilbert Spencer şi doi 
agenţi operativi - presupun că se numesc Nevins şi Uhlig - 
vin şi îţi dau vestea că glonţul pe care l-ai trimis la 
Washington se potriveşte cu ccl care l-a împuşcat pe 
Kenyon. Corect? 

— Până aici. Da, dar asta nu înseamnă mare. 

— Aşteaptă, n-am terminat. După aceea, tipul îţi spune 
că ar vrea să vadă cazul tău şi pe cel de la LAPD, deşi iniţial 
nu pare să existe vreo legătură, în afară de armă. Zice că, 
la urma urmei, la Kenyon a fost un asasinat de profesionişti, 
în timp ce la voi e vorba de nişte simple tâlhării. In plus, în 
cazul Kenyon ucigaşul a folosit un glonţ exploziv, pe când la 
voi au fost proiectile compacte. Federale. Acest aspect 
întăreşte teoria biroului, potrivit căreia  pistolarul 
profesionist din cazul Kenyon şi-a aruncat arma, găsită şi 
însuşită ulterior de criminalul pe care îl căutaţi. Aici se 
sfârşeşte legătura dintre cele trei cazuri. Ei, cum m-am 
descurcat până aici? 

— Mortal. 

— OK, vasăzică i-ai cerut lui Spencer informaţii despre 
cazul Kenyon, ca să îţi poţi face singură confruntările, dar 

n-ai prea avut succes. 

— A spus că cercetările au ajuns într-un punct critic, aşa 
că e preferabil ca nişte muritori de rând ca noi să nu ştie 
prea multe detalii. 

— Şi Hitchens a fost de acord cu asta? 

— Da, a marşat la soluţia lor. 

— Dar n-a vrut nimeni prăjitură? 

— Ce? 

În următoarele cinci minute, McCaleb o lămuri ce 
legătură avea „prâjitura” cu cele trei cazuri, citindu-i 
transcrierea benzii înregistrate cu microfoane ascunse, în 
locuinţa lui Kenyon, precum şi concluziile din raportul de la 
criptologie. Winston îi confirmă presupunerea că Gilbert 
Spencer nu pomenise nimic despre aceste lucruri. 

— Prin urmare, „prăjitura” demonstrează limpede că nu 
a fost vorba despre o armă aruncată şi găsită de omul 
nostru, din pură întâmplare. Acelaşi pistolar a operat în 
toate cele trei cazuri: Kenyon, pe urmă Cordell, apoi Torres. 
Habar n-am dacă tipii de la FBI ştiau toate astea când au 
venit! a voi, la şedinţă. Dar dacă le-ai da toate materialele, 
copii după dosarul celor două cazuri şi benzile, şi-ar da 
seama acum. Întrebarea este care a fost resortul comun al 
celor trei crime. 

Winston păstră tăcerea câteva momente, după care 
mărturisi că era complet derutată. 

— Zău dacă îmi dau seama - păi, s-ar putea să nu 
existe, totuşi, niciun resort comun. Dacă avem de-a face cu 
un ucigaş plătit, cum zice. FBl-ul, poate că.au fost trei 
„Simbrii” diferite. Ştii? Dacă nu există niciun fel de legătură, 
decât faptul că acelaşi ucigaş a săvârşit trei asasinate în 
baza a trei „comenzi” diferite?! 

McCaleb scutură din cap, spunând: 

— Posibil, cred, dar cam fără sens. Vreau să zic, ce motiv 
să fi existat pentru ca Gloria Torres să devină ţinta unui 
asemenea asasinat? Lucra la tipografia ziarului, atât. 

— Poate a văzut ceva, şi acesta a fost mobilul. Mai ţii 
minte că vineri mi-ai pomenit ceva de o legătură între cei 

doi, Torres şi Cordell? Ei bine, poate chiar aşa şi e, numai că 
legătura a constat în ceva ce amândoi au văzut sau au 
aflat. 

McCaleb încuviinţă din cap. 

— Cum rămâne cu simbolurile - lucrurile luate de la cele 
două victime? întrebă Terry, mai mult pentru sine, parcă. 

— Habar n-am. Poate că e un infractor căruia îi place să 
aibă suveniruri. Sau poate a trebuit să îi dovedească 
„patronului” că a lichidat pe cine trebuia. Scrie ceva în 
dosarul lui Kenyon apropo de faptul că asasinul şi-ar fi 
însuşit vreun obiect? 

— Până acum, n-am găsit nimic. 

În mintea lui se învălmăşeau tot felul de posibilităţi, 
întrebarea femeii îl făcu să realizeze că, din cauza emoţiei 
şi a entuziasmului, se pripise şi o sunase fără să se 
documenteze până la capăt. Mai avea încă un teanc de 
materiale necitite despre cazul Kenyon. Poate că legătura 
pe care o căutau era acolo. 

— Terry? 

— Da, scuze, căzusem pe gânduri. Ştii ce, hai că te sun 
mai târziu. Mai am nişte dosare de parcurs şi s-ar putea... 

— Ce dosare? 

— Păi, cred că am toate documentele, sau aproape 
toate, despre care ţi-a povestit Spencer. 

— S-ar părea că în felul ăsta ai toate şansele să intri iar 
în grațiile căpitanului. 

— Nu-i spune nimic, deocamdată. Lasă-mă să mă mai 
documentez şi te sun după aceea. 

— Promiţi? 

— Da. 

— Spune, atunci, clar. N-am chef să mă trezesc cu vreo 
pleaşcă de la birou, din cauza ta. 

— Hei, sunt la pensie, ai uitat? Bine, promit. 

Peste un ceas şi jumătate, McCaleb termină de parcurs 
toate documentele de la FBI. Entuziasmul electrizant 
dinainte se risipise complet. Aflase o mulţime de informaţii 
noi din toate dosarele citite, dar nimic care să sugereze o 

posibilă legătură între Kenyon, Cordell şi Torres. 

Restul documentelor conţinea o listă lungă cu numele, 
adresa şi coordonatele investiţiilor celor două mii de 
victime păgubite prin falimentul băncii. Cordell şi Torres nu 
figurau însă. 

FBI se văzuse nevoit să considere că fiecare păgubit al 
băncii putea fi un posibil suspect în uciderea lui Kenyon. De 
aceea, fiecare nume din lista investitorilor avea micul lui 
dosar. Doisprezece dintre aceştia se încadraseră iniţial în 
categoria unor posibili suspecți, dar, prin verificări 
ulterioare, fuseseră disculpaţi. 

Investigația îşi mutase apoi atenţia asupra celei de-a 


doua teorii - „fantoma” despre care vorbea Kenyon era 
reală, ordonând uciderea omului care furase milioane 
pentru el. 


Teoria aceasta devenise din ce în ce mai plauzibilă după 
ce s-a aflat că Donald Kenyon fusese pe punctul de a 
dezvălui cui transferase fondurile furate de la bancă. 
Potrivit unei declaraţii făcute de avocatul lui Kenyon, 
Stanley Lagrossa, clientul său luase decizia de a coopera cu 
autorităţile, în speranţa obţinerii unei reduceri a pedepsei. 
Întâlnirea celor doi avea să aibă loc în dimineaţa crimei. 

McCaleb frunzări din nou primele rapoarte şi reciti scurta 
transcriere a  convorbirii telefonice dintre Kenyon şi 
Lagrossa, purtată de aceştia cu câteva minute înainte de 
atentat.  Discuţia concisă părea să sprijine afirmaţia 
avocatului potrivit căreia Kenyon era gata să coopereze. 

Potrivit teoriei biroului, formulată într-un raport 
suplimentar la declarația lui Lagrossa, ori partenerul 
anonim nu a vrut să mai rişte nimic şi a decis să-l lichideze 
pe Kenyon, ori l-a ucis după ce a aflat că acesta plănuia să 
coopereze cu autoritățile. Acelaşi raport menționa că 
reprezentanții lui Kenyon nu abordaseră niciun agent 
federal sau procuror în vederea unei propuneri de 
cooperare. Asta însemna că, dacă existase o scurgere de 
informații către partenerul necunoscut, aceasta se făcuse 
prin oamenii lui Kenyon, posibil chiar prin Lagrossa. 

În timp ce îşi turna nişte suc de portocale, realiză că nu 
făcuse absolut niciun progres; altfel spus, ceea ce citise în 
dosarele trimise de Carruthers nu-l ajuta deloc să afle cine 
o omorâse pe Gloria Torres. 

Clătindu-şi paharul, Terry observă doi bărbaţi venind 
spre chei, pe aleea principală. Erau îmbrăcaţi în nişte 
costume albastre, aproape identice, ceea ce îl făcu pe 
McCaleb să îşi dea seama că pe el îl căutau. Aflaseră 
probabil ce făcuse Vernon Carruthers. 

Bărbatul se grăbi să-şi strângă toate documentele de la 
FBI. Pe urmă, despărţi în două teancul gros de foi cu 
numele şi adresa investitorilor, punând totul într-unul dintre 
bufetele din bucătărie. Celelalte documente le băgă în 
geanta de piele, pe care o puse în birou, sub masa cu hărţi. 

Deschise uşa de la salon şi ieşi pe punte, ca să-i 
întâmpine pe cei doi agenţi. 

— Domnul McCaleb? zise cel mai tânăr dintre ei. 

Purta mustață, ceea ce, după standardele biroului, era o 
îndrăzneală. 

— Lasă-mă să ghicesc. Nevins şi Uhlig? 

Cei doi nu păreau deloc încântați de faptul că fuseseră 
identificaţi. 

— Putem urca la bord? 

— Sigur. 

— Dacă ştii cine suntem înseamnă că ştii şi de ce am 
venit, spuse Uhlig. Nu vrem ca treaba asta să se încurce 
mai mult decât este. Mai ales ţinând seama de activitatea 
pe care ai avut-o la birou. Prin urmare, dacă ne dai dosarele 
furate, punem punct şi gata. 

— Ohoho, zise McCaleb, ridicând mâinile. Dosarele 
furate? 

— Domnule McCaleb, ni s-a adus la cunoştinţă că te afli 
în posesia unor dosare confidenţiale de la FBI. Dumneata 
nu mai eşti agent, deci nu ai dreptul să le deţii. Cum îţi 
spuneam, însă, dacă vrei să ai probleme din cauza asta, 
perfect, vei avea. Dar, de fapt, noi nu vrem decât să 
recuperăm dosarele. 

_ McCaleb făcu un pas şi se rezemă de marginea bordului. 
Incerca să îşi dea seama de unde aflaseră, or singura 
posibilitate rămânea Carruthers. Pesemne că îl prinseseră 
la înghesuială pe Vernon, care nemaiavând încotro a trebuit 
să le dea numele. In acelaşi timp, ştia că bunul său prieten 
nu era genul de om care să facă aşa ceva, indiferent de 
presiunile exercitate asupra lui. 

Hotări să se bazeze pe instinct şi să facă pe nebunul. 
Nevins şi Uhlig ştiau că Vernon Carruthers efectuase 
compararea balistică cu laser la cererea lui McCaleb. De 
aceea, probabil, presupuseseră că Vernon îi trimisese 
copiile fişierelor. 

— Lăsaţi-o baltă, băieţi. N-am niciun dosar, furat sau nu. 
Aţi fost prost informaţi. 

— Şi atunci de unde ai ştiut cine suntem? întrebă Nevins. 

— Simplu. Am aflat azi, când v-aţi dus la sediul poliţiei 
regionale şi le-aţi spus să mă scoată pe tuşă. 

McCaleb îşi încrucişă braţele la piept şi privea spre barca 
vecinului său. Buddy şedea pe punte, sorbind dintr-o bere şi 
urmărind scena cu cei doi în costum, de pe The Following 
Sea. 

— Păi, va trebui să aruncăm o privire pe-aici, ca să ne 
convingem, zise Uhlig. 

— Fără mandat de percheziţie, nu, or mă îndoiesc că 
aveţi aşa ceva. 

— Nu avem nevoie, dacă ne laşi să intrăm şi să căutăm. 

Nevins păşi spre uşa glisantă de la salon, încercând să o 
deschidă. Constată că era încuiată. 

— Singurul mod în care poţi pătrunde acolo este prin 
efracţie. Ceea ce nu va semăna deloc cu un acces pe bază 
de invitaţie, nu-i aşa? în plus, nu cred că te-ai gândi să faci 
asta de faţă cu un martor neimplicat, care vede totul. 

Uitându-se înjur, agenţii îl zăriră pe Lockridge, care 
ridică berea, salutându-i. De furie, lui Uhlig i se încleştase 
maxilarul. 

— In regulă, McCaleb, zise agentul mai în vârstă. 
Păstrează dosarele, n-ai decât. Dar te avertizez de pe acum 

să nu-ți bagi nasul unde nu-ţi fierbe oala. Biroul este în curs 
de a prelua complet cazul, or îţi dai seama că atât ne-ar 
mai lipsi ca un amator neisprăvit, fără legitimaţie, şi care 
nici inima nu şi-o mai are în piept să ne încurce iţele. 

De data asta, McCaleb simţi că lui i se încleştează 
maxilarul de nervi. 

— Căraţi-vă dracului de pe barca mea! 

— Sigur. Am plecat. ` 

Cei doi coborâră pe punte. In timp ce se îndreptau spre 
alee, Nevins se întoarse şi spuse: 

— Pe curând, mocofanule! 

Terry îi urmări cu privirea, până la ieşirea pe poartă. 

— Ce-a fost chestia asta? strigă Lockridge. 

McCaleb dădu din mână a lehamite: 

— Nimic, doi prieteni care mi-au făcut o vizită. 

Pe Coasta de Est, era aproape 8:00 P.M. McCaleb îşi 
sună prietenul care îi spuse că fusese deja băgat la 
înghesuială. 

— Le-am zis: „Măi, i-am dat informaţiile lui Lewin. Da, la 
rugămintea fostului agent McCaleb, am dat mai multă 
atenţie pachetului, dar nu i-am furnizat nicio copie a 
raportului şi nici alte documente.” Bun, vor să mă dea 
afară, treaba lor, n-au decât s-o facă. Dar pe urmă or să mă 
plătească gras ca să depun mărturie, pe rând, la toate 
cazurile mele. Şi am cazuri voluminoase, nu glumă. 

Vorbea de parcă ar mai fi existat o terță persoană, ceea 
ce, fiind vorba despre FBI, nici nu era exclus. McCaleb 
sesiză stratagema lui Vernon şi procedă la fel. 

— Acelaşi lucru a fost şi pe-aici. Au venit ţanţoşi, siguri 
de faptul că am dosarele alea. Le-am spus că nu-s la mine 
şi să se care dracului de pe barcă. 

— Mda, ai fost tare. 

— Şi tu la fel, Vernon. Hai, te las. Atenţia la val, bătrâne. 

— Asta ce mai înseamnă? 

— Păzeşte-ţi spatele. 

— Oh, corect. Şi tu. 

Winston ridică receptorul de la primul ţârâit. 

— Unde-ai fost? 

— Am avut treabă. Nevins şi Uhlig mi-au făcut o vizită. 
Le-ai dat aceleaşi copii după dosarele celor două cazuri, pe 
care mi le-ai dat şi mie săptămâna trecută? 

— Hitchens le-a dat totul - dosarele, benzile... 

— Mda, probabil că a făcut şi el legătura cu „prăjitura”. 
Au venit să pună mâna pe caz. Va trebui să te tii cu dinţii 
de el. 

— Ce tot spui acolo? Cum să preia FBl-ul investigația 
unei crime? 

— Găsesc ei o modalitate. Nu-l vor prelua cu totul, dar 
vor pretinde să aibă controlul. Şi-au dat seama, cred, că 
arma nu e singura legătură dintre cele trei cazuri. Or fi ei 
nişte lepre, dar îşi cunosc meseria. Cred că au sesizat 
acelaşi lucru pe care l-am observat şi eu, atunci când m-am 
uitat la videocasete. Ştiu şi ei că este vorba despre acelaşi 
pistolar şi că există un reper comun în toate cele trei crime. 
Au venit ca să mă intimideze şi să mă facă să renunţ. 
Atenţie, vei fi următoarea ţintă. 

— Dacă-şi închipuie că le voi preda lor toată treaba 
asta... 

— Degeaba, tu nu contezi. Or să se ducă direct la 
Hitchens. Şi, dacă el nu e de acord să se retragă, se vor 
duce mai departe, în sus, pe cale ierarhică. Am făcut şi eu 
meseria asta, nu uita. Ştiu cum funcţionează o asemenea 
chestie. Cu cât urci mai sus, cu atât presiunile sunt mai 
mari. 

— La naiba! 

— Bun venit printre noi. 

— Şi tu ce-o să faci? 

— Eu?! Mâine mă apuc iar de muncă. Nu trebuie să dau 
explicaţii nimănui - nici biroului, nici lui Hitchens, nici cui o 
fi. Sunt propriul meu stăpân în chestia asta. 

— Păi, s-ar putea să fii şi singurul care să nimereşti ţinta. 
Mult noroc. 

— Mersi. Mi-ar prinde bine. 

McCaleb nu ajunse la însemnările şi documentele 
financiare luate de la Amelia Cordell decât spre sfârşitul 
zilei. Obosit, le parcurse repede, fără însă a găsi ceva 
interesant. Din nenumăratele documente bancare, trase 
concluzia că răposatul Cordell îşi primea drepturile băneşti 
în fiecare miercuri. Din situaţia bancară a contului lui 
Cordell reieşea că acesta scosese bani din bancomat în 
fiecare zi de plată, de la aceeaşi filială a băncii unde fusese 
ucis. Astfel se confirma că, asemeni Gloriei Torres, care se 
oprea seară de seară la Sherman Market, şi Cordell, când 
fusese ucis, făcea un lucru care intra invariabil în programul 
său săptămânal. Apăreau, deci, argumente în favoarea 
ipotezei că ucigaşul îşi urmărea de mai multă vreme 
victimele - în cazul lui Cordell, de cel puţin o săptămână. 

Tocmai când trecea în revistă diversele extrase bancare, 
McCaleb simţi că barca se înclină şi, ridicându-şi privirea, o 
văzu pe Graciela păşind pe punte. Ce surpriză plăcută! 

— Graciela, ce-i cu tine pe-aici? 

— Nu mi-ai primit mesajul? 

— Nu, păi... of, am uitat să verific robotul. 

— Ei bine, am sunat mai devreme şi ţi-am lăsat vorbă că 
am să trec pe-aici. Am scris câteva însemnări despre Glory, 
cum m-ai rugat. 

În loc să mârâie agasat, la ideea că tot nu scăpa de 
hârtii şi documente, McCaleb o lăudă pentru promptitudine. 
Observă că femeia căra, atârnată de braţ, o geantă de 
voiaj. 

— Ce-ai acolo, în geanta de voiaj? Sper că n-ai scris 
totuşi aşa de mult... 

Graciela se uită la el, zâmbind. 

— Sunt lucrurile mele. Mă gândesc să rămân aici peste 
noapte. 

Terry se emoţionă la gândul acestei perspective, deşi 
ştia că acest fapt nu era sinonim cu o noapte de dragoste. 

— Unde-i Raymond? 

— La doamna Otero. Îl va duce mâine la şcoală, pentru 

că eu mi-am luat liber. 

— De ce? 

— Ca să fac pe şoferul pentru tine. 

— Bine, dar am deja pe cineva care-mi conduce maşina. 
Nu-i nevoie să te învoieşti... 

— Ştiu, dar aşa vreau. În afară de asta, ţi-am fixat o 
întâlnire la Times, cu şeful lui Glory şi mi-aş dori să te 
însoțesc. 

— În regulă, eşti angajată. 

Graciela zâmbi din nou şi îl urmă în salon. 

După ce îi duse geanta de voiaj jos, în cabină, şi îi turnă 
un pahar de vin roşu, dintr-o sticlă proaspăt desfăcută, 
McCaleb se aşeză alături de ea la prora şi începu să-i 
povestească despre ultimele noutăţi legate de caz. Când îi 
spuse despre Kenyon, Graciela făcu ochii mari, nevenindu-i 
să creadă că între sora ei şi infractorul ucis ar fi putut exista 
vreo legătură. 

— Nu-ţi vine nimic în minte, aşa-i? 

— Nu. N-am nicio idee cum să fi fost posibil ca ei doi... 

Graciela lăsă fraza neterminată. 

McCaleb scutură din cap, aşezându-se mai comod în 
şezlong. Graciela îşi scoase carneţelul cu însemnări, în care 
Terry, însă, nu găsi nimic interesant. Dar o asigură că 
informaţiile aveau toate şansele să fie utile, întrucât 
investigaţiile erau în curs de desfăşurare. 

— E uimitor cât de mult s-a schimbat totul. Acum o 
săptămână, se considera că avem de-a face cu un caz tipic 
de jaf. În prezent, dispunem de indicii care sugerează că ar 
fi vorba despre o motivaţie patologică a crimei sau chiar de 
un omor la comandă, varianta de victimă aleasă la 
întâmplare trecând pe locul trei. 

Graciela sorbi din vin, după care spuse: 

— Şi, în felul ăsta, situaţia s-a complicat, nu-i aşa? 

— Nu. Înseamnă doar că ne apropiem de final. Trebuie 
să fii receptiv şi să admiţi toate posibilităţile. După care 
începe trierea... Deci, toate astea dovedesc că ne apropiem 
de final. 

După ce contemplară apusul, plecară cu maşina la un 
mic restaurant italian din Long Beach, cartierul Belmont 
Shores. Lui McCaleb îi plăcu mâncarea, mai ales că se 
bucurară şi de privilegiul de a lua masa într-unul dintre cele 
trei separeuri rotunde. În timpul cinei, Terry încercase să 
schimbe subiectul, intuind că Graciela era încă deprimată 
de întorsătura pe care o luase investigația. Îi spuse nişte 
bancuri, pe care le ştia din vremea când lucra la FBI, dar 
poantele de-abia dacă îi smulseră câte un surâs anemic. 

— Ţi-era greu, probabil, când făceai munca asta zi de zi. 
Mă refer, mai ales, la faptul că trebuie să ai de-a face tot 
timpul cu indivizi de speța asta. Cred că a fost ceva... 

Lăsă fraza neterminată. McCaleb se mulţumi să 
încuviinţeze din cap. Considera că n-avea niciun rost să reia 
subiectul. 

— Crezi că vei putea uita vreodată? 

— Ce, serviciul? 

— Nu, felul cum te-a marcat. Bunăoară, povestea pe 
care mi-ai spus-o, cu the Devil's Keep. Tot ce ţi s-a 
întâmplat. Vei putea trece peste toate astea? 

McCaleb reflectă câteva clipe la întrebare. Simţea că 
răspunsul avea mare importanţă pentru Graciela. Era vorba 
aici despre credinţă, or în funcţie de atitudinea lui faţă de 
acest subiect, femeia urma să ia o decizie în ceea ce-l 
privea. Aşadar, era important ca răspunsul să fie sincer. 
Pentru el, conta acest lucru. 

— Graciela, tot ce-ţi pot spune este că sper să pot trece 
peste toate astea. Vreau să îmi revin. În ce sens, nu-mi dau 
seama. Dar, de multă vreme, mă simt gol pe dinăuntru şi 
aş vrea să umplu vidul din mine. În sinea mea, mi se pare 
straniu să vorbesc despre asta, dar rămâne o realitate. 
Vreau să ştii că există. Nu ştiu dacă ce ţi-am spus e 
suficient ca să te lămureşti în privinţa mea. Însă sper şi 
aştept să am ceea ce cred eu că ai tu. 

Nu ştia dacă fusese coerent. Se mută pe banchetă şi o 
sărută pe obraz. Apoi îi puse mâna pe genunchi, mângâind- 
o în sus, pe coapsă, aşa cum faci cu iubita ta. Bărbatul îşi 

dorea cu disperare să o aibă alături, să nu o piardă, or nu 
prea avea încredere în puterea propriilor cuvinte. Trebuia 
să o atingă fizic, cumva. 

— Vrei să mergem? întrebă femeia. 

— Unde? 

— La barcă. 

Terry îi răspunse afirmativ. 

Ajunşi înapoi, pe ambarcaţiune, Graciela îl duse în 
cabina-dormitor, unde făcură dragoste fără niciun fel de 
ezitare. Mişcându-se într-un ritm lent, Terry simţea ecoul 
bătăilor inimii până în tâmple, ca un fel de pulsaţie intensă 
care îl îndemna să continue. Era sigur că şi Graciela simţea 
prin piept cadenţa vieţii din trupul lui. 

La sfârşit, tot corpul i se înfioră de plăcere şi îşi lipi faţa 
de gâtul femeii. Un râs scurt, parcă retezat, ca un gâfâit, îl 
scutură involuntar. Apropiindu-se din ce în ce mai mult, 
McCaleb spera ca Graciela să creadă că tuşise sau că 
respirase mai adânc. 

— Ce-i aşa de nostim? 

— Nimic... Pur şi simplu, sunt fericit, atâta tot. 

Îmbătat de parfumul ei şi cu mintea şi inima pline de 
speranţă, Terry îi şopti: 

— Tu eşti cea care mă vei ajuta să-mi revin. Tu eşti 
şansa mea. 

Graciela îşi încolăci braţele de gâtul lui şi îl trase mai 
aproape, fără să spună niciun cuvânt. 

McCaleb se trezi în toiul nopţii. Visase că înota pe sub 
apă, fără să simtă nevoia să se ridice la suprafaţă, ca să 
respire. 

Stătea lungit pe spate, cu braţul lipit de spatele gol al 
Gracielei, simţindu-i căldura corpului. Se gândi să se ridice 
uşor, ca să se uite la ceas, însă nu voia să rupă vraja 
acestei apropieri fizice. Când închise ochii, auzi zgomotul 
inconfundabil al uşii glisante de la salon, care se deschidea, 
îşi dădu seama că, de fapt, îl trezise ceva - un sunet. Un 
fior de gheaţă îi trecu prin piept, dezmeticindu-l complet. 
Cineva urcase pe barcă. 

Rusul, se gândi Terry. Bolotov îi dăduse de urmă şi 
venise să îşi pună în aplicare ameninţarea. Dar elimină 
rapid această posibilitate, revenind la convingerea 
instinctivă că individul nu putea fi atât de prost, încât să se 
preteze la un asemenea gest. 

Se rostogoli până la marginea patului şi întinse mâna 
spre podea, până la telefon. Formă rapid numărul lui Buddy 
Lockridge. Voia să-l roage să se uite la The Following Sea şi 
să-i spună dacă vedea pe cineva sau ceva în neregulă. li 
veni în minte imaginea lui Donald Kenyon forţat să meargă 
la uşa de la intrare unde a fost împuşcat cu un glonţ 
exploziv, care îi spulberase creierii. Işi dădu seama că 
intrusul nu se aştepta, probabil, să o găsească acolo şi pe 
Graciela. Nu, orice s-ar fi întâmplat, nimeni nu avea să se 
apropie de ea şi să-i facă vreun rău! 

Când văzu că Lockridge nu răspunde nici la al patrulea 
apel, McCaleb se văzu nevoit să renunţe, neputându-şi 
permite să irosească minute preţioase. ` 

Deschizând uşa încetişor, îşi aminti de revolver. Il 
pusese în sertarul de jos al mesei pentru hărţi. Intrusul era 
mai aproape de acest loc decât el, aşa că se putea foarte 
bine să fi găsit deja arma. 

încercă să se gândească la un obiect de pe puntea 
inferioară, pe care să-l folosească drept armă, dar nu găsi 
nimic. Deschisese deja uşa complet. 

— Ce e? şopti Graciela. 

Rapid, dar fără niciun zgomot, Terry se duse înapoi spre 
pat. Punându-i palma peste gură, şopti: 

— E cineva pe barcă. 

Simţindu-i crisparea, bărbatul continuă:. 

— Nimeni nu ştie că eşti aici. Aşa că te rog să te muţi 
binişor, acolo jos, lângă pat, până vin eu înapoi. 

Femeia nu se urnea din loc. 

— Fă cum ţi-am spus, Graciela! 

Începu să se mişte, dar McCaleb o ţinu pe loc. 

— Ai vreun spray paralizant sau vreun fel de armă, în 
poşetă? 

Răspunzându-i negativ, Terry o împinse uşor spre 
cealaltă margine a patului, de la perete, şi se duse înapoi la 
uşă. 

Urcând treptele tiptil, McCaleb observă că uşa glisantă 
era întredeschisă. Întrucât în salon era ceva mai multă 
lumină decât în cabina-dormitor, zări proiectat pe uşă 
conturul siluetei unui bărbat. Nu îşi dădea seama exact 
dacă intrusul îl privea sau stătea cu spatele, uitându-se 
spre port. 

Îşi aduse aminte că pe bufetul din bucătărie lăsase 
tirbuşonul cu care desfăcuse sticla de vin pentru Graciela. Il 
putea lua uşor de-acolo, numai că trebuia să se dumirească 
mai întâi dacă avea vreun rost să-l folosească pe post de 
armă împotriva cuiva mult mai bine dotat, probabil. 

Ajunse la concluzia că nu avea altă soluţie, şi întinse 
mâna să ia tirbuşonul. Scara scârţâi, iar silueta omului se 
crispă. Dispăruse elementul-surpriză. 

— Pe loc, nemernicule! 

Intrusul se duse rapid la uşă, se strecură afară, după 
care o trase la loc, închizând-o complet. Căznindu-se să 
deschidă uşa, McCaleb pierdu câteva momente capitale, 
lăsându-i răgaz individului să fugă pe punte, iar de acolo să 
dispară pe chei. 

Deşi ştia, instinctiv, că nu avea cum să-l prindă din 
urmă, McCaleb sări pe punte şi începu să-l urmărească. 

Când ajunse cu sufletul la gură în dreptul culoarului de 
acces, auzi zgomotul de motor brusc ambalat. Smuci de 
poartă şi se repezi în parcare, tocmai când o maşină ieşea 
în scrâşnet de cauciucuri. McCaleb rămase cu ochii pironiţi 
la vehiculul care se îndepărta, neizbutind din păcate să 
desluşească numărul de pe plăcuţa de înmatriculare. 

— La naiba! 

Cu ochii închişi, îşi duse mâna la faţa, prinzându-şi vârful 
nasului între degete. O tehnică de autohipnoză. Incerca să 
îşi întipărească în minte cât mai multe detalii din ceea ce 
văzuse doar cu câteva clipe înainte. Maşină roşie, marcă 
străină, suspensii uzate... Realiză că maşina i se părea 

cunoscută, deşi nu o putea localiza încă. 

McCaleb se aplecă în faţă, cu mâinile proptite pe 
genunchi, simțind un val de greață şi nişte palpitaţii 
intense. Se concentră, cu respiraţii adânci, reuşind până la 
urmă să încetinească ritmul bătăilor inimii. 

Prin pleoapele închise, simţi o lumină puternică. 
Deschise ochii şi văzu farurile unui autovehicul care se 
apropia. Era paznicul care răspundea de securitatea 
portului. 

— Domnul McCaleb? Dumneata eşti? 

Abia atunci îşi dădu seama Terry că era gol puşcă. 

Nu lipsea nimic, toate lucrurile erau la locul lor. În fine, 
asta din câte îşi dădea seama la prima vedere. Conţinutul 
genţii de piele, aşa cum o lăsase pe masa din bucătărie, 
părea neschimbat, din câte îşi amintea. Găsi teancul gros 
de documente, acolo unde le pusese mai devreme, în 
bufetul din bucătărie. Uitându-se cu atenţie la uşa glisantă, 
descoperi nişte zgârieturi de şurubelniţă. Ştia cât de simplu 
este să forţezi o uşă glisantă folosindu-te de o simplă 
şurubelniţă.  Avusese noroc cu zgomotul făcut de 
încuietoare, fiindcă aşa se trezise la timp. 

In prezenţa paznicului, McCaleb termină de verificat 
toate sertarele şi dulapul din salon, stabilind că nu există 
nicio neregulă. 

— Dar dedesubt? 

— N-a avut timp să ajungă şi-acolo, zise Terry. L-am 
surprins exact când deschidea uşa de sus. Presupun că s-a 
speriat şi n-a mai apucat să facă nimic. 

McCaleb tăcu, gândindu-se la posibilitatea ca intrusul să 
nu fi venit, de fapt, la furat. Se gândi din nou la Bolotov, dar 
elimină rapid această variantă. Silueta pe care o văzuse 
strecurându-se pe uşă era prea pipernicită ca să fie vorba 
despre rus. 

— Pot să urc? Aş vrea să vă fac o cafea. 

McCaleb se întoarse spre scări o văzu pe Graciela. Când 
se dusese în dormitor ca să se îmbrace îi spusese că era 
mai bine să rămână acolo. lar acum, poftim, se trezise cu 

ea în salon, îmbrăcată în cămaşa de noapte, pe sub care îşi 
trăsese nişte pantaloni largi de trening de-ai lui. Era un pic 
ciufulită, dar din cauza asta părea şi mai sexy. Se holbă la 
ea, amuţit, câteva momente, după care i se adresă 
paznicului: 

— Păi, noi tocmai am cam terminat, cred... 

— Să sun la Pacific Division? 

— N-are rost. O fi fost vreo haimana, care voia să-mi 
şterpelească binoclul sau busola, zise Terry, deloc convins 
de ceea ce spune. Nu vreau să amestec poliţia în treaba 
asta. Ar însemna să avem balamuc toată noaptea. 

— Eşti sigur? 

— Da. Mulţam de ajutor, Shel. Rămân dator. 

— N-ai de ce. Păi, atunci, hai să plec. Va trebui să 
întocmesc un raport. Poate mâine dimineaţă cei de la LAPD 
vor vrea să vadă despre ce e vorba. 

— Bine, în regulă, doar că n-am chef de ei pe-aici în 
momentul de faţă. Sunt stors de vlagă după cât am alergat. 
Mâine, însă, e perfect. 

— OK, salutare. 

McCaleb aşteptă câteva momente, după care se întoarse 
spre Graciela, care nu se clintise din loc. 

— Cum eşti? 

— Bine. Speriată, dar atât. 

— Ce-ar fi să te duci jos?! Vin şi eu imediat. 

Femeia cobori în dormitor. McCaleb închise uşa glisantă, 
încercând încuietoarea, pentru a se asigura că mai 
funcţionează. Era în regulă. Întinse mâna spre raftul cu 
unelte de pescuit, de unde luă mânerul de lemn de la 
cange, pe care îl puse pe şina de culisare a uşii, ca o 
piedică. Suficient de sigur, pentru cât mai rămânea din 
noapte. Ştia, însă, că trebuia să regândească sistemul de 
securitate al bărcii. 

După ce termină, Terry se uită în jos şi constată că, fiind 
în picioarele goale, simţea ceva ud. Mocheta era stropită cu 
apă. Îşi aminti, brusc, că în bătaia luminii din port corpul 
intrusului i se păruse lucios asemeni unei oglinzi. 

În drum spre Times, McCaleb nu scoase aproape niciun 
cuvânt. Mintea îi lucra frenetic, întorcând pe toate părţile 
întâmplările din timpul nopţii, ca o ancoră care bâjbâie prin 
nisipul de pe fundul mării, căutând, dar negăsind nimic de 
care să se agaţe. 

După ce observase pata udă de pe mochetă, McCaleb 
refăcuse traseul pe care alergase în urmărirea intrusului, 
până în parcare, constatând că şi debarcaderul era ud. 
Fusese o noapte răcoroasă, iar roua nu avusese încă timp 
să se depună. Clar, intrusul avea hainele ude când a ajuns 
pe barcă. Felul în care lumina i se reflecta pe corp sugera 
eventual un costum de scafandru. Intrebarea la care 
McCaleb nu putea răspunde era de ce? 

Inainte de a pleca, Terry se dusese până la Buddy 
Lockridge. Il găsi ciufulit ca de obicei, şezând pe punte şi 
citind o carte numită Hocus. McCaleb îl întrebă dacă fusese 
acasă, pe barcă, în noaptea precedentă, iar Buddy îi 
răspunse afirmativ. Când îl întrebase de ce nu răspunsese 
la telefon, Lockridge susţinu că aparatul nu sunase deloc. 
McCaleb o lăsă baltă, până la urmă, gândindu-se că ori 
vecinul lui se îmbătase criţă, ori el formase numărul greşit. 

li spuse lui Lockridge că nu avea nevoie de el ca şofer, 
pentru ziua aceea, dar că voia să-l angajeze ca 
scufundător. 

— Ce, vrei să-ţi curăâţ fundul bărcii, pe dinafară? 

— Nu. Vreau să verifici coca, în ce stare este. Şi fundul 
mării. Şi toţi pilonii din jurul bărcii. 

— Ce să verific? De ce? 

— Nu ştiu. Dacă vei găsi ceva, îţi vei da seama singur. 

— Treaba ta, fie cum vrei. Întâi, însă, va trebui să-mi 
cârpesc costumul de scafandru şi, după aia, cobor să văd. 

— Mulţam. Trece manopera în contul meu. 

— S-a făcut. la zi, acum face pe şoferul prietena ta? 

— Nu, Buddy, asta e valabil doar pentru astăzi. Trebuie 
să mă prezinte unor persoane. S-a înţeles? 

— Sigur. In regulă. 

În maşină, McCaleb sorbea din cafeaua pe care şi-o 
luase şi privea pe geam, intrigat în continuare de faptul că 
Lockridge nu răspunsese la telefon, când îl sunase. 
Ajunseseră la trecătoarea Sepulveda, aflată deasupra 
Munţilor Santa Monica. Majoritatea vehiculelor de pe 405 
circulau în sens invers. 

— La ce te gândeşti? g 

— La noaptea trecută, cred. Incerc să mă lămuresc. 
Buddy va face nişte scufundări în jurul bărcii, azi. Poate va 
afla ce naiba a făcut tipul acela prin apă. 

— Păi, eşti sigur că mai vrei să te vezi acum cu tipul ăla 
de la Times? Putem reprograma întâlnirea, dacă vrei. 

— Nu, am plecat deja într-acolo. E bine să stăm de vorbă 
cu cât mai multă lume. Încă nu ne-am dumirit ce înseamnă 
toate informaţiile alea de ieri. Trebuie să sondăm în 
continuare, până ne vom lămuri. 

— Da, mi se pare bine aşa. Tipul mi-a spus că vom putea 
sta de vorbă şi cu câteva prietene de-ale Gloriei. 

McCaleb se arătă de acord, apoi întinse mâna spre 
geanta de piele de la picioarele scaunului. Era burduşită de 
toate documentele şi benzile pe care le îndesase, nedorind 
să lase niciun material pe barcă, de teama unei noi 
tentative de efracţie. In plus, îşi luase şi revolverul, un Sig- 
Sauer P-228. In afară de întrevederea cu Bolotov, McCaleb 
mi mai purtase armă de când se pensionase. 

Scormoni printre vrafurile de hârţoage din servietă, până 
dibui carnetul de notițe, pe care îl deschise la pagina unde 
scrisese graficul de timp al crimei, alcătuit pe baza 
rapoartelor din dosarele de la LAPD. Găsi imediat informaţia 
pe care o căuta. 

— Annette Stapleton, zise Terry. 

— Ce-i cu ea? 

— O cunoşti? Vreau să o văd. 

— Era prietenă cu Glory. Ne-a vizitat o dată, ca să-l 
cunoască pe Raymond. A fost şi la înmormântare. Dar cum 
ai aflat de ea? 

— Apare menţionată în dosarul de la LAPD. A stat de 

vorbă cu sora ta în parcare, în seara aceea. Vreau să discut 
cu ea despre ce se întâmplă de obicei seara. Poate aşa aflu 
dacă Gloria era cumva îngrijorată de ceva. Poliţia nu i-a dat 
prea multă importanţă lui Stapleton. Să nu uităm, de fapt, 
că investigația lor a pornit de la premisa că a fost vorba 
despre un jaf. 

— Nişte cretini. 

— Nu ştiu. Oamenii ăştia nu sunt neapărat de 
condamnat. Au o mulţime de cazuri de investigat, or 
acesta, din cauza înscenării făcute de criminal, aşa a părut. 

— Tot n-au scuză. 

McCaleb nu o mai contrazise, preferind să tacă. Nu 
simţea nevoia, în mod deosebit, să le ia apărarea lui 
Arrango şi Walters. Se gândi iar la întâmplarea din noaptea 
precedentă şi ajunse la o concluzie clară: se părea că făcea 
suficiente valuri, încât să stârnească reacţia cuiva, deşi nu- 
şi dădea seama exact în ce ar fi urmat să constea această 
reacţie. 

Ajunseră la sediul L.A. Times, cu zece minute înainte de 
întâlnirea fixată cu şeful lui Glory, Clint Neff. Clădirea în 
care funcționau redacţia şi tipografia ziarului Times forma 
un complex arhitectonic imens, între Winnetka şi Prairie, în 
Chatsworth, în partea de nord-vest a oraşului Los Angeles. 
Cartierul era alcătuit din birouri moderne, depozite şi vile 
înstărite. Sediul Times părea clădit din geamuri fumurii şi 
plastic alb. Se opriră la o gheretă de pază, unde trebuiră să 
aştepte ca agentul în uniformă să verifice telefonic 
valabilitatea întâlnirii, înainte de a le ridica bariera. După ce 
parcară, McCaleb îşi luă carnetul de notițe, lăsând în 
maşină servieta voluminoasă, care n-ar fi făcut decât să-l 
incomodeze, înainte de a pleca, se asigură că Graciela 
încuiase bine maşina. 

Intrară pe nişte uşi glisante într-un hol din marmură 
neagră şi gresie cărămizie. O atmosferă rece şi austeră, 
care nu diferea prea mult de tonul ziarului, cum ar fi 
comentat unii critici. 

Un bărbat cu părul alb, îmbrăcat într-o uniformă 

albastră, îi întâmpină. Pe ecusonul oval din piept scria că îl 
chema Clint. De gât îi atârnau două tampoane protectoare 
pentru urechi, cum poartă cei din aeroporturi. Graciela făcu 
prezentările. 

— Domnişoară Rivers, tot ce vă pot spune este că ne 
pare nespus de rău. Sora dumneavoastră era o persoană 
deosebită 

— Competentă profesional şi o bună prietenă. 

— Mulţumesc. Aşa e. 

— Dacă vreţi să veniţi în birou, putem sta jos câteva 
minute. Voi încerca din răsputeri să vă fiu de folos. Sora 
dumneavoastră v-a spus, probabil, că aici se tipăresc toate 
ziarele pentru ediţia din Valley şi, de asemenea, 
majoritatea suplimentelor. 

— Da, ştiu. 

— Nu-mi dau seama cum v-aş putea ajuta. Le-am spus 
câtorva colege că veţi dori să discutaţi cu ele. Au fost de 
acord. 

Urcând pe o scară, McCaleb interveni: 

— Annette Stapleton mai lucrează în schimbul de 
noapte? 

— Mmm... nu, de fapt, zise Neff. Nettie... a fost cam 
şocată de întâmplare, ceea ce nici nu-i de mirare, aşa că 
acum lucrează ziua. 

Neff se îndrepta, pe un alt culoar, spre o uşă dublă. 

— Şi azi e aici? 

— Sigur. Puteţi vorbi cu ea, doar că vă rog ca toate 
discuţiile să aibă loc doar în pauză. Bunăoară, Nettie va 
avea liber la zece şi jumătate. 

— Nicio problemă, zise McCaleb. 

După ce făcură câţiva paşi, în tăcere, Neff se întoarse 
spre Terry: 

— Vasăzică, dumneata ai lucrat la FBI, nu?! 

— Exact. 

— Cred că e o muncă destul de interesantă. 

— Uneori. 

— Dar cum se face că te-ai pensionat? Mi se pare că eşti 

încă tânăr. 

— Păi, probabil că munca acolo începuse să fie cam prea 
interesantă. 

McCaleb se uită la Graciela şi îi făcu cu ochiul. Femeia îi 
zâmbi. Zgomotul din tipografie îl scuti pe Terry de alte 
întrebări indiscrete. Ajunseră la uşile duble care abia dacă 
reuşeau să atenueze vacarmul maşinilor de tipar. Dintr-un 
aparat montat în perete, Neff trase două pungi de plastic, 
în care se aflau nişte dopuri antifonice pentru urechi, pe 
care le oferi celor doi. 

— Este mai bine cu ele. Acum lucrează toată linia de 
tipar. Se tipăreşte Book Review. Tiraj de un milion două 
sute de exemplare. Cu dopurile astea scăpaţi de efectul a 
treizeci decibeli, ceea ce nu înseamnă că nu este destul de 
stresant şi aşa. 

Intrară în hală. Impactul senzorial era deopotrivă tactil şi 
auditiv. Podeaua vibra ca la un cutremur minor. Dopurile 
din urechi nu prea reuşeau să atenueze vuietul maşinilor de 
tipar. Un bubuit gros acompania constant vacarmul 
general. Ajunseră la o uşă, dincolo de care se afla sala de 
odihnă, folosită de angajaţi pe timpul pauzei. lnăuntru erau 
nişte mese lungi şi diverse aparate automate cu băuturi şi 
mâncare. În spaţiile libere de pe pereţi, existau panouri de 
afişaj cu tot felul de anunţuri utile. Zgomotul se subţie 
considerabil după ce închiseră uşa. Traversară încăperea şi 
intrară pe o altă uşă în micul birou al lui Neff. Aici, toţi trei 
îşi dezgoliră urechile. 

— Mai bine nu le aruncaţi încă, zise Neff. La ieşire, vom 
trece tot pe unde am venit, aşa că e bine să le aveţi, pentru 
orice eventualitate. 

McCaleb scoase punga de plastic din buzunar în care 
puse dopurile antifonice. Neff se aşeză pe fotoliul din 
spatele biroului, făcându-le semn să ia loc. Vinilinul de la 
tapiseria scaunului era mânjit de cerneală, aşa că McCaleb 
ezită să se aşeze. 

— Nu vă faceţi griji, este uscată şi nu se mai ia. 

Timp de cincisprezece minute discutară despre Gloria 

Torres, Terry obţinând însă foarte puţine informaţii 
relevante. Era limpede că Neff o plăcuse pe Gloria, dar şi că 
relaţia dintre ei fusese strict profesională. Aşa că 
informaţiile de ordin personal lipseau aproape cu 
desăvârşire. 

Tam-nisam, McCaleb îl întrebă dacă îl cunoştea pe James 
Cordell. 

— Cine-i ăsta? 

— Dar pe Donald Kenyon? 

— Care? Tipul cu banca şi delapidările? Da, am fost 
amici. La club. Din gaşca noastră mai făceau parte Milken şi 
băiatul ăla, Boesky. 

McCaleb zâmbi. Era limpede că Neff nu le putea fi de 
prea mare ajutor. Începu să se gândească la altceva, 
lăsând-o pe Graciela să-l întrebe pe Neff cine erau 
prietenele lui Glory. Terry se gândea la scaunul pătat de 
cerneală, pe care şedea. Ştia de unde provenea cerneala. 
Probabil că toate persoanele care şezuseră pe el, înaintea 
lui, veneau din tipografie, chemate la raport. De aceea, 
probabil, toţi tipografii purtau uniformă bleumarin. Ca să nu 
se vadă petele de cerneală. 

Îi veni o idee: când a fost ucisă, Glory era în drum spre 
casă. Dar nu purta niciun fel de uniformă. Îşi schimbase 
hainele înainte de a pleca de la tipografie. Aici. Numai că 
raportul de la poliţie nu pomenea nimic despre faptul că în 
maşina ei sau în dulapul de la serviciu s-ar fi găsit vreun 
halat de lucru. 

— Scuzaţi-mă, îl întrerupse McCaleb pe Neff, există 
vreun vestiar cu dulapuri pentru angajaţi? Gloria a avut 
unul personal? 

— Sigur că da, avem un vestiar cu dulapuri pentru 
angajaţi. Cum vă închipuiţi că muncitorii ar putea pleca de 
la serviciu murdari de cerneală? Avem... 

— Dulapul lui Glory a fost golit deja de lucrurile ei? 

— Păi, la noi nu se prea fac angajări acum. N-am putut 
obţine aprobare ca să luăm pe altcineva în locul Gloriei. Din 
moment ce nu a apărut niciun nou salariat, cred că n-a 

umblat nimeni acolo. 

McCaleb simţi un val de emoție. Poate dădeau lovitura. 

— Aveţi o cheie, deci? Putem să ne uităm înăuntru? 

— Sigur, nu văd de ce nu. Trebuie să mă duc să iau 
şperaclul de la atelierul de întreţinere. 

Întrucât dulapul lui Glory se afla, evident, în vestiarul de 
femei, Neff le spusese că Nettie o va însoţi acolo pe 
Graciela, pentru a inspecta dulapul. McCaleb urma să 
aştepte afară. Perspectiva aceasta nu-i prea convenea. ŞI 
asta nu neapărat fiindcă nu ar fi considerat-o pe Graciela 
capabilă să inspecteze lucrurile dintr-un dulap. Numai că şi- 
ar fi dorit să vadă personal ce era acolo, privind dulapul ca 
o entitate şi asimilând tot felul de detalii, aparent 
nesemnificative, exact cum procedase întotdeauna cu 
analiza situaţiei de la locul faptei. 

Neff reveni în scurt timp, împreună cu Stapleton. Se 
făcură prezentările. Tânăra îşi amintea de Graciela, aşa că îi 
transmise sincere condoleanţe. Pe urmă, coborâră toţi 
patru, ajungând pe holul care ducea la vestiar. McCaleb se 
gândea să mai facă o ultimă încercare, propunând să intre 
acolo, în cazul în care înăuntru nu mai era deja altcineva. 
Când se apropiară, însă, de uşa de la vestiarul femeilor, 
auzi curgând apa de la duşuri. Înţelese imediat că nu avea 
nicio şansă. 

McCaleb epuizase toate subiectele de conversaţie cu 
Neff şi nu avea idee ce să-l mai întrebe. Preferă, aşadar, să 
se îndepărteze câţiva paşi, ca să evite un dialog de 
circumstanţă sau nişte eventuale întrebări personale. Cum 
pe perete se aflau diverse panouri, se prefăcu că citea cu 
atenţie anunţurile afişate. 

Trecură patru minute, în care niciunul nu scosese vreun 
cuvânt. McCaleb continua să privească în aceeaşi direcţie. 
Când Graciela şi Nettie ieşiră, în fine, din vestiar, se holba 
la un afiş pe care era desenată de mână o picătură de 
lichid, colorată în roşu, îndemnându-i pe angajaţi să devină 
donatori de sânge. Graciela veni spre el. 

— Nimic. Doar nişte haine, o sticlă de parfum şi 

antifoanele. Mai erau patru fotografii cu Raymond şi una cu 
mine, lipite pe uşă. 

— Antifoane? 

— Nu, am vrut să zic tampoane protectoare pentru 
urechi, în rest, nimic altceva. 

— Ce fel de haine? 

McCaleb continua să se holbeze la afiş, în timp ce 
vorbea. 

— Vreo două uniforme curate, o bluză de-acasă şi o 
pereche de blugi. 

— Ai verificat toate buzunarele? 

— Da, tot nimic. 

În clipa aceea, se dumiri brusc, cu impactul glonţului 
care străpunge o armură. Se aplecă în faţă şi puse mâna pe 
panoul de afişaj. 

— Terry, ce este? Te simţi rău? 

Bărbatul nu-i răspunse. Mintea îi lucra frenetic. Graciela 
îi puse palma pe frunte, ca să verifice dacă nu cumva avea 
temperatură. McCaleb o împinse la o parte. 

— Nu, n-am nimic. 

— E vreo problemă? se băgă în vorbă şi Neff. 

— Nu, replică McCaleb, pe un ton cam ridicat. Numai că 
trebuie să plecăm imediat. Trebuie să mă urc în maşină. 

— S-a întâmplat ceva? 

— Nu. Îmi pare rău, nu e nimic, decât că trebuie să 
plecăm. 

Dând din cap spre Annette Stapleton, în semn de 
mulţumire, McCaleb se îndreptă spre ceea ce presupunea 
că era uşa de la intrarea în clădire. Graciela porni după el, 
în timp ce Neff striga în urma lor să o ia pe primul culoar la 
stânga. 

de-a fost chestia asta? Ce se întâmplă? 

McCaleb mergea grăbit spre maşină. Avea senzaţia că 
viteza cu care păşea îl ajuta cumva să îşi stăpânească 
groaza pe care i-o provocau gândurile din acel moment. 
Graciela trebuia aproape să alerge, ca să poată ţine pasul 

cu el. 

— Sânge. 

— Sânge? 

— Amândoi erau donatori de sânge. Sora ta şi Cordell. 
Adevărul ăsta a fost acolo, în faţa mea atâta - am văzut 
afişul şi mi-am amintit de scrisoarea pe care am văzut-o în 
casa lui Cordell... şi mi-am dat seama. Unde sunt cheile? 

— Terry, mergi mai încet, te rog. Mai încet. 

Cu părere de rău, McCaleb renunţă să mai gonească, 
aşa că Graciela îl ajunse din urmă, scoțând cheile din 
poşetă. 

— Aşa, acum lămureşte-mă şi pe mine despre ce este 
vorba. 

— Descuie maşina şi o să-ţi arăt. 

Urcând în maşină, McCaleb scoase raportul autopsiei lui 
Cordell. 

— La naiba, astea sunt doar concluziile preliminare. 
Răsfoi dosarul ca să se convingă că avea dreptate. Era 
incomplet. 

_ — Nu are analiza toxicologică şi nici pe cea a sângelui. 
Indesă la loc în servietă dosarul cu datele autopsiei, apoi 
băgă şi revolverul. 

— Hai să găsim un telefon undeva. O sun pe nevastă-sa. 
Graciela porni maşina. 

— Perfect, spuse femeia. Mergem... mergem la mine 
acasă. Dar trebuie să-mi spui la ce te gândeşti, Terry. 

— OK, dar mai lasă-mă un minut să reflectez, încercă să 
pună frână avalanşei de idei care îl asaltaseră, pentru a 
analiza bine semnificaţia ultimei constatări. 

— Mă refer la compatibilitate, la legătură. 

— Ce legătură? 

— Ce ne-a scăpat până acum? Ce am tot căutat să 
aflăm? Legătura dintre cele două cazuri. La început, 
conexiunea a constat doar din caracterul aleatoriu al 
crimelor. Aşa au crezut poliţaii. Aşa am crezut şi eu, la 
prima vedere. Aveam de-a face cu două jafuri, soldate cu 
două victime - fără nicio altă legătură între ele, în afară de 

ucigaş şi intersectarea întâmplătoare a acestuia cu indivizii 
omorâţi. Suntem în L.A., unde chestii din astea se întâmplă 
tot timpul. Capitala violenţei aleatorii, aşa-i?! 

Graciela se înscrise pe Shemian Way. Se aflau la o 
distanţă de câteva minute de casă. 

— Da, corect. 

— Ba nu, deloc. Fiindcă pe urmă ne-am documentat mai 
bine. Descoperim un ucigaş care ia de la victime nişte 
simboluri personale, ceea ce sugerează cu totul altceva 
decât nişte ciocniri întâmplătoare dintre pistolar şi victime. 
Lucrul acesta indică o relaţie mai profundă - alegerea 
victimei, urmărirea şi dominarea ei. 

McCaleb tăcu. Treceau pe lângă Sherman Market, pe 
care îl priviră, fără să scoată niciun cuvânt. După câteva 
clipe, McCaleb continuă: 

— Pe urmă, dintr-odată, se mai cojeşte o foaie de ceapă. 
Obţinem rezultatele analizei balistice, care ne duc către un 
joc complet nou, fiindcă a mai apărut o crimă, care de data 
asta seamănă cu o treabă profesionistă. Un ucigaş plătit. 
De ce? Care ar putea fi oare legătura dintre sora ta, James 
Cordell şi Donald Kenyon? 

Graciela nu îi răspunse. Ajunsese pe Alabama şi trecea 
pe banda care o lua la stânga. 

— Sângele, zise Terry. Sângele este probabil legătura. 

Parcă pe aleea din faţa casei şi opri motorul. 

— Sângele, repetă Graciela. 

McCaleb se holba drept în faţă, la uşa închisă de la garaj. 
Rosti cuvintele rar, cuprins efectiv de groază: 

— In tot acest timp n-am încetat să mă gândesc: oare ce 
a văzut Glory, ce a aflat? Cu cine i s-au intersectat paşii, 
încât a ajuns să fie ucisă? Vezi tu, i-am analizat viaţa şi am 
ajuns la o concluzie: nu deţinea nimic la care să fi râvnit 
cineva, aşa că motivul trebuie să fi fost în altă parte. Dar n- 
am reuşit să îmi dau seama unde anume. Absolut deloc. 
Sora ta era o mamă bună, o soră bună, o salariată şi colegă 
bună. Singurul lucru pe care îl avea şi care o făcea unică 
era propriul sânge. Din acest motiv, ceea ce era în ea era 

atât de nepreţuit... pentru cineva. 

McCaleb aşteptă câteva clipe, fără s-o privească pe 
Graciela. 

— Cineva ca mine. 

Auzi răsuflarea ei hârşâită şi simţi că îl părăseşte orice 
speranţă. Speranţa de a se achita de datorie. 

— Spuneai că a fost... luată pentru organe. Vezi un afiş 
acolo şi îţi dai seama de asta? 

In clipa aceea, o privi. 

— Am înţeles aşa, pur şi simplu. Atâta tot. 

McCaleb deschise portiera. 

— O sunăm pe doamna Cordell. Ne va spune ce grupă 
sanguină avea soţul ei. Vom afla că era AB cu CMV negativ. 
Compatibilitate perfectă. Pe urmă, ne interesăm de grupa 
sanguină a lui Kenyon. Aceeaşi compatibilitate. Pun pariu, 
ai să vezi. 

Se pregătea să coboare din maşină. 

— Nu are nicio logică, fiindcă mi-ai spus că domnul 
Cordell a murit pe loc, acolo, la bancă. Nu i s-a luat inima. 
Şi nici organele. Situaţia e diferită. Şi în cazul lui Kenyon, de 
asemenea. A murit acasă. 

McCaleb cobori din maşină, după care se întoarse spre 
Graciela, care privea în faţă, prin parbriz. 

— Cu James Cordell şi Donald Kenyon n-a ţinut. Ucigaşul 
a învăţat din aceste două experienţe. l-a reuşit, până la 
urmă, cu sora ta. 

Terry închise portiera şi porni spre casă. Trecură câteva 
momente până când Graciela îl ajunse din urmă. 

Inăuntru, bărbatul se aşeză pe o canapea din camera de 
zi, unde gazda îi aduse telefonul din bucătărie. Işi dădu 
seama că avea numărul Ameliei Cordell în agenda din 
servietă, pe care o lăsase în maşină. Mai realiză, totodată, 
că autovehiculul nu era încuiat şi că revolverul îi rămăsese 
acolo. 

leşind din nou afară şi apropiindu-se de maşină, se uită 
spre stradă. Căuta din priviri vehiculul din seara 
precedentă. Nu zări niciun automobil cât de cât asemănător 

cu cel care demarase în trombă din parcarea portului şi nici 
vreo altă maşină oprită în apropiere, în care să se fi aflat 
cineva în habitaclu. 

Intors înapoi în casă, se aşeză pe canapea şi formă 
numărul Ameliei Cordell, sub privirile distante ale Gracielei, 
care se instalase în celălalt capăt al canapelei. Telefonul 
sună de cinci ori, după care intră robotul. McCaleb îşi lăsă 
numele şi numărul, cu mesajul că avea nevoie urgent să 
ştie grupa sanguină a lui James Cordell. inchise telefonul şi 
se uită spre Graciela. 

— Ştii dacă are cumva serviciu? întrebă femeia. 

— Nu, nu are. Habar n-am pe unde poate fi. 

Luă din nou receptorul şi formă propriul număr, ca să îşi 
verifice mesajele. Avea nouă în total, inclusiv cele de 
sâmbătă. Le ascultă pe cele de la Jaye Winston şi Vernon 
Carruthers,  depăşite deja de  evenimentele-survenite 
ulterior. Mai era şi mesajul de la Graciela, care îi spunea că 
va veni luni în port. Dintre celelalte două mesaje, unul era 
de la Tony Banks, expertul în tehnică video, care îi 
transmitea că terminase lucrarea la caseta pe care i-o 
lăsase. Celălalt mesaj era din nou de la Jaye Winston. 
Sunase în acea dimineaţă ca să-i spună că prezicerea lui se 
adeverise: FBl-ul se implica din ce în ce mai mult în 
investigarea acestor crime. Hitchens le promisese o 
cooperare totală, împuternicindu-i pe agenţii Nevins şi Uhlig 
să conducă anchetele. Jaye era supărată din cauza asta. ŞI 
el era la fel de contrariat. Închise telefonul, pufăind 
exasperat. 

— Acum, ce mai este? 

— Nu ştiu. Trebuie să mi se confirme această... această 
idee, înainte de a face pasul următor. 

— Dar de ce nu vorbeşti cu poliţista care se ocupă de 
caz? Nu se poate să nu aibă dosarul complet al autopsiei, 
din care poate scoate grupa sanguină a victimei. 

— Nu. 

Fără nicio altă explicaţie - nu, pur şi simplu. Se uită în 
jurul lui, prin cameră. Era o încăpere mică, frumos mobilată 

şi bine îngrijită. Alături, în sufragerie, pe raftul de sus al 
unei vitrine cu porţelanuri, se vedea o fotografie mare, 
înrămată, a Gloriei Torres. 

— De ce nu vrei s-o suni? insistă Graciela. 

— Nu ştiu exact. Poate că... vreau să-mi clarific nişte 
lucruri înainte. Prefer să aştept telefonul doamnei Cordell. 

— De ce nu suni atunci direct la laboratorul de medicină 
legală? 

— Nu, nici asta nu-i bine. 

Ce omitea Terry să spună era că, dacă teoria i se 
confirma, însemna că orice persoană care profitase de pe 
urma morţii lui Glory era considerată suspectă. Lucru 
valabil şi în cazul lui. Prin urmare, nu voia să le dea idei 
autorităţilor, care să declanşeze o astfel de supoziţie. Cel 
puţin nu înainte de a avea şi alte câteva răspunsuri care să- 
i permită să se disculpe. 

— Gata, ştiu! spuse Graciela, brusc. Computerul din 
laboratorul de analize - cred că pot afla de acolo. Doar dacă 
numele lui n-a fost şters de pe listă, lucru care m-ar cam 
mira. Mi-aduc aminte că, la un moment dat, am găsit 
numele unui donator, care murise deja de patru ani şi era 
încă inclus acolo. 

McCaleb nu înţelegea mai nimic. 

— Ce tot îndrugi acolo? 

Graciela se uită la ceas şi sări în picioare. _ 

— Mă duc să mă schimb şi plecăm imediat. lţi explic 
totul pe drum. 

Acestea fiind zise, dispăru pe un coridor, după care se 
auzi o uşă închizându-se. 

29 

Ajunseră la spitalul Holy Cross, cu puţin timp înainte de 
prânz. Graciela parcă în faţa clădirii, apoi intrară pe uşa de 
acces general. Nu voia să treacă pe la urgente, întrucât 
acolo lucra şi nu era recomandabil să fie văzută de colegi. 
Pe drum, îi explică lui Terry că, după moartea Gloriei, 
trebuise să se tot învoiască pentru a sta cu Raymond. 
Acum, însă, răbdarea şefilor ajunsese la capăt. In plus, 

pentru ceea ce se pregăteau să facă Graciela risca să fie 
concediată. Prin urmare, cu cât o vedea mai puţină lume, 
cu atât mai bine. 

O dată intraţi în spital, răzbiră până acolo unde voiau să 
ajungă, mai ales că Graciela îşi pusese uniforma de 
asistentă medicală, care îi dădea prestanţă şi autoritate. 
Nimeni nu se gândi să îi oprească. Urcară cu un ascensor 
pentru personal, la etajul patru. ` 

Pe drum, Graciela îi expusese lui McCaleb planul ei. Işi 
făcuse socoteala că aveau la dispoziţie cincisprezece 
minute pentru a face ce îşi propuseseră. Acesta era 
intervalul maxim - adică exact cât îi lua celui care se ocupa 
de rezervele de sânge să coboare până în restaurantul 
spitalului, să îşi ia ceva de mâncare şi să revină în 
laboratorul de patologie. In acest compartiment, şeful 
laboratorului avea o pauză de prânz de un ceas, însă se 
instalase rutina ca masa să fie servită la birou, fiindcă nu 
exista nimeni care să ţină locul celui plecat la restaurant. 

Aşa cum prevăzuse Graciela, ajunseră la laboratorul de 
patologie la 12:05, unde nu găsiră pe nimeni. Pe McCaleb îl 
cuprinseră nerăbdarea şi emoția, când văzu ecranul 
computerului pornit. Fireşte, nu erau chiar singuri acolo, 
întrucât la câţiva metri se mai afla un birou, unde şedea o 
asistentă medicală. Graciela se purta cu o dezinvoltură 
extraordinară. 

— Hei, Patrice, cum mai merge? zise ea, pe un ton vesel. 

— Graciela, rosti asistenta, cu un accent spaniol, 
articulând bine fiecare silabă, ca la ştirile de la televizor. 
Merge, şi gata. Dar tu ce mai zici? 

— Nada. Cine e la rezervele de sânge şi unde s-a dus? 

— Patty Kirk, pentru vreo câteva zile. S-a dus jos să-şi ia 
un sandviş, acum două minute. 

— Hmmmm, mormăi Graciela, ca şi cum s-ar fi gândit ce 
să facă. Păi, lasă, atunci, intru şi eu un pic pe computer. 
Avem un pacient cu grupă sanguină rară, jos, la urgente, şi 
am senzaţia că tipul o să ne înghită tot stocul de-acolo, aşa 
că aş vrea să văd pe ce ne mai putem baza. 

— Puteai să fi telefonat şi îţi căutam eu informaţia. 

— Ştiu, dar am vrut să-i arăt şi prietenului meu, Terry, 
cum se lucrează la noi. S-ar putea să ne devină coleg, după 
rezidenţiat. 

Patrice se uită la McCaleb şi zâmbi din nou, măsurându-l 
apreciativ din priviri. Bărbatul îi citi cu exactitate gândurile. 

— Ştiu, e cam târzior la vârsta asta. Dar aşa te mai 
apucă, nebunii din astea, atunci când se adună nişte ani în 
urmă. 

— Da, probabil. Baftă la rezidenţiat. Am văzut băieţi de 
douăzeci şi şapte de ani cărora după chestia asta le dădeai 
cel puţin cincizeci. 

— Ştiu. Dar sunt pregătit să rezist. 

Îşi zâmbiră şi cu asta conversaţia luă sfârşit. Patrice se 
întoarse la dosarele ei, iar McCaleb se uită la Graciela care 
se instalase în faţa computerului, unde începuse să 
acceseze baza de date. 

— Vino şi tu aici. Patrice nu muşcă. 

Fata râse, dar nu spuse nimic. McCaleb se postă în 
spatele scaunului Gracielei, care îşi ridică privirea şi îi făcu 
cu ochiul, ştiind că Patrice nu avea cum s-o vadă din poziţia 
aceea. Stăpânirea de sine a femeii era impresionantă. 
McCaleb se uită la ceas, după care cobori braţul ca să vadă 
şi ea cât se făcuse ora: 12:07 Graciela se concentră la 
ecranul computerului. 

— Bun, căutăm grupa sanguină AB, în regulă. Intrăm aici 
şi ne conectăm la BOPRA. Asta înseamnă în traducere liberă 
Agenţia de solicitare şi furnizare de organe şi sânge, adică 
banca regională de sânge, cu care lucrăm noi. La fel, de 
altminteri, ca majoritatea spitalelor de aici. 

— Bun, am înţeles. 

Ridică mâna şi urmări cu degetul un număr cu şase cifre 
trecut pe o fâşiuţă de hârtie lipită pe monitor, deasupra 
ecranului. McCaleb înţelese că acesta era codul de acces. 
Pe drum înspre spital, Graciela îi explicase cât de 
insuficiente erau măsurile de securitate aferente sistemului 
BOPRA. Codul de acces în computer era modificat lunar. 

Însă salariaţii care lucrau aici nu erau angajaţi cu normă 
întreagă, ceea ce implica o mare fluctuaţie de personal, 
accentuată şi prin faptul că asistentele medicale se 
îmbolnăveau destul de des şi, ca să nu stea în contact cu 
pacienţii din spital, erau detaşate în acest laborator. De 
aceea se ajunsese ca numărul codului de acces să fie lipit 
la vedere pe monitor. In opt ani. De când făcea meseria de 
soră medicală, Graciela mai lucrase şi la alte două spitale 
din Los Angeles, unde avusese ocazia să constate că 
practica în privinţa laboratorului de patologie era identică. 

Graciela tastă numărul codului, prin care computerul 
urma să fie conectat, prin intermediul unui modem, la 
computerul BOPRA. 

— Se conectează la alt server, spuse Graciela. 

McCaleb se uită la ceas. Le mai rămâneau cel mult opt 
minute. Pe ecran apărură tot felul de căsuțe de dialog, 
unde Graciela introduse răspunsurile corecte. 

— Acum intrăm pe pagina referitoare la necesarul de 
sânge. Introducem cerința şi pe urmă... hocus-pocus, 
aşteptăm. 

Ţinea mâinile în faţa ecranului şi îşi frângea degetele. 

— Graciela, ce mai face Raymond? întrebă Patrice. 

McCaleb întoarse capul, constatând că fata stătea în 
continuare cu spatele la ei. 

— E bine. Eu sufăr şi acum, dar măcar el este bine, or 
asta e tot ce contează. 

— Da, mă bucur. Să-l mai aduci pe-aici. 

Pe ecran începu să apară lista cu sângele grupa AB care 
era disponibil, împreună cu spitalul sau banca de sânge 
aferente fiecărei poziţii. 

— In regulă, spuse Graciela. Constatăm aşadar că 
dispunem de o rezervă suficientă de sânge. Doctorul 
doreşte să aibă cel puţin şase unităţi, în rezervă, pentru 
eventualitatea în care pacientul ar trebui să mai sufere 
nişte intervenţii chirurgicale. De aceea facem clic pe 
cealaltă fereastră şi reținem şase. Rezervarea e valabilă 
doar 24 de ore. Dacă în acest interval nu este reconfirmată, 

sângele respectiv este dat disponibil. 

— Bine, am înţeles, spuse McCaleb, comportându-se ca 
un învățăcel studios. 

— Să nu uit să-i spun lui Patty să reconfirme chestia asta 
mâine. 

— Dar ce făceai dacă descopereai că nu există nicio 
rezervă de sânge la grupa asta sanguină? 

În drum spre spital, Graciela îi spusese să pună această 
întrebare, în cazul în care nu vor fi singuri în laborator. 

— Bună întrebare, zise femeia, accesând în continuare 
baza de date. Uite ce facem. Ne ducem la iconiţa asta, pe 
care vezi o picătură de sânge. Facem clic şi intrăm în 
fişierul cu donatorii de sânge. Aşteptăm din nou. 

După câteva secunde, ecranul începu să se umple de 
nume, adrese, numere de telefon şi alte informaţii. 

— Aceştia sunt toţi donatorii de sânge cu grupa 
sanguină AB. Se poate vedea unde locuiesc, cum pot fi 
contactaţi, precum şi data când au donat sânge ultima 
oară. Nu e bine să se apeleze mereu la aceiaşi oameni. 
încerci să antrenezi cât mai multă lume şi, mai ales, să 
găseşti persoane care locuiesc aproape de spital sau de 
banca de sânge. Asta fiindcă şi pentru donatori trebuie să 
fie ceva convenabil. 

În timp ce vorbea, îşi plimba degetul în jos pe lista cu 
nume. În total, erau aproximativ 25, cam din toată partea 
de vest a ţării. Se opri la numele Gloriei, bătând uşor în 
ecran, cu vârful unghiei. Pe urmă, continuă să citească 
lista. Ajunse la capătul listei, fără să fi dat de numele James 
Cordell sau Donald Kenyon. 

McCaleb pufai dezamăgit, dar Graciela ridică degetul, 
făcându-i semn să mai aibă un pic de răbdare. Apăsă pe o 
tastă şi pe ecran apăru o nouă înşiruire de nume. Poate 
vreo cincisprezece, cel mult. James Cordell era cap de listă. 
Lăsă degetul să-i alunece în jos, până la penultimul nume - 
Donald Kenyon. 

De data asta, McCaleb simţi că i se opreşte răsuflarea de 
emoție. Graciela îşi ridică privirea. In ochii femeii se citea 

sumbra confirmare a supoziţiei lui McCaleb. Acesta se 
apropie de ecran, pentru a citi informaţiile din dreptul 
fiecărui nume. Cordell nu mai donase sânge de nouă luni, 
iar Kenyon de peste şase ani. McCaleb observă că ultima 
însemnare după fiecare dintre aceste nume era litera D, 
urmată de un asterisc. Alte nume aveau ori una, ori alta, 
dar în niciun caz combinaţia aceasta. McCaleb se apropie şi 
bătu uşor în ecran. 

— Asta ce-nseamnă? Decedat? 

— Nu. „D” înseamnă donator. Donator de organe. 
Oamenii aceştia au semnat nişte acte, au marcat acest 
lucru pe carnetul de şofer şi pe alte documente, de 
asemenea, astfel încât dacă se întâmplă să moară şi să 
ajungă la spital să se ştie că li se pot lua organele. 

Cât rostise aceste cuvinte se uită fix la McCaleb, care nu 
se simţise în stare să o privească. Ştia ce însemna o astfel 
de confirmare. 

— Dar asteriscul? 

— Nu prea ştiu exact. 

Mişcă documentul de pe ecran, până ce ajunse la 
legenda din capul paginii, unde îşi mută degetul de la un 
simbol la altul, ajungând în final şi la asterisc. 

— Înseamnă CMV negativ. Majoritatea oamenilor sunt 
purtători ai unui virus sanguin neprimejdios, numit CMV. 
Cam un sfert din populaţie nu îl are. Este un element ce 
trebuie neapărat avut în vedere, pentru a fi sigur de 
compatibilitate sanguină totală între donator şi primitor. 

McCaleb încuviinţă din cap. Ştia deja acest lucru. 

— Gata, asta a fost lecţia de azi, zise Graciela, încetişor. 

Îndreptă săgeata mouseului spre iconiţa prin care ieşea 
din program, dar Terry îi prinse mâna înainte ca femeia să 
facă vreo mişcare. 

Graciela îl privi întrebător. McCaleb se uită în spate, spre 
Patrice. Era imposibil să vorbească, aşa că luă un blocnotes 
de pe masă şi se apucă să scrie, făcându-i semn Gracielei s- 
o ţină de vorbă pe Patrice. 

— la zi, Patrice, ce mai face Charlie? 

T Oh, e bine, dar tot dobitoc rămâne. 

— Cum aşa? Doar vă înţelegeaţi atât de bine! 

— Da, suntem ca doi porumbei. 

McCaleb îi puse Gracielei în faţă foaia de hârtie, pe care 
scrisese trei întrebări: 

1. Poţi printa lista? 

2. Poţi deschide fişierul surorii tale? 

3. Cine a primit organele ei? 

Graciela ridică din umeri, rostind pe muteşte „nu ştiu” 
Pe urmă se întoarse spre computer şi începu să lucreze. 
Întâi printă lista donatorilor de sânge cu grupa sanguină AB. 
Din fericire, computerul era legat la o imprimantă laser, 
care printa aproape silențios, aşa că Patrice nici nu băgă de 
seama ce făcea Graciela. McCaleb împături repede lista, în 
lungime, şi o băgă în buzunar. Graciela reveni la pagina de 
primire, unde deschise o fereastră cu comenzi. Făcu clic pe 
o iconiţă în formă de inimă roşie. Pe ecran apăru o fereastră 
pe care scria SERVICII DE PROCURARE A ORGANELOR, 
precum şi un template care cerea un cod de acces. Graciela 
ridică din umeri, se uită la codul lipit pe monitor şi îl tastă 
din nou. 

Nimic. 

Săgeata se transformă în clepsidră, dar fără să se 
întâmple nimic. McCaleb se uită la ceas. Era 12:15, sfârşitul 
intervalului asupra căruia conveniseră. Patty Kirk trebuia să 
apară din clipă în clipă, aşa că exista marele risc de a fi 
surprinşi asupra faptului. Când Graciela pusese la cale 
această acţiune, nu-i spusese şi cum ar urma să se explice, 
dacă erau prinşi. 

— Cred că s-a blocat computerul. 

Nervoasă, bătu cu palma în monitor, ca şi cum gestul ar 
fi putut avea un efect. McCaleb tocmai se pregătea să îi 
spună să renunţe şi să nu se mai enerveze degeaba, când o 
auzi pe Patrice împingând scaunul şi ridicându-se. Poate 
venea să vadă ce era cu computerul. 

— Gata, şi-a dat drumul, spuse Graciela. 

McCaleb stătea astfel încât Patrice să nu poată vedea 

monitorul. 

— O porcărie, zise fata. Mereu face aşa. Mă duc sus, pe 
terasă, să beau o Cola şi să fumez o ţigară. Pa, Graciela, ne 
vedem mai târziu. Mă bucur că te-am cunoscut, îi zâmbi ea 
lui McCaleb. 

— Şi mie mi-a făcut plăcere. 

Patrice ocoli masa de lucru şi ieşi pe hol. Imediat ce 
rămaseră singuri, McCaleb se uită la monitor, unde apăruse 
următorul mesaj: î 

ACCES DOAR PENTRU NIVELUL 1 ÎNCEARCĂ DIN NOU 

— Ce-nseamnă chestia asta? 

— Inseamnă că nu deţin codul de intrare în fişier. Cât e 
ceasul? 

— Ar trebui să plecăm. Gata, ieşi din program. 

Graciela apăsă pe butonul de deconectare şi McCaleb 
auzi un „clic-clic”, care indica întreruperea legăturii 
telefonice. 

— Ce făceai? Ce voiai? 

— Îţi spun mai târziu. Hai să ieşim de-aici. 

Graciela se ridică, împinse scaunul mai în spate, aşa 
cum îl găsise, şi se grăbi spre uşă. O dată ajunşi pe coridor, 
o luară pe primul culoar la dreapta, spre lifturi. Mergeau 
repede, ca nişte hoţi care se tem să nu fie prinşi. O femeie 
venea din partea opusă, ţinând în mâini o cutie de Cola şi 
un ambalaj de sandviş. li zâmbea Gracielei, de la distanţă. 

— Oh, la naiba. Asta e... 

— Da. Fii calm. 

— Nu, ţine-o pe loc. 

— De ce? Suntem OK. 

McCaleb ridică mâna, ca şi cum s-ar fi scărpinat la nas, 
ca femeia care se apropia să nu-i poată citi cuvintele pe 
buze. 

— Ai uitat de screen saver. Nu ştim la cât timp e 
programat să apară. Riscăm ca tipa să se prindă. 

— Nu contează, doar n-am furat documente de stat. 

Se dovedi, însă, că discuţia lor n-avusese niciun rost, 
fiindcă Patty Kirk se opri din proprie iniţiativă. 

— Graciela, ce-i cu tine pe-aici? Tocmai m-am întâlnit cu 
Jane Tompkins la restaurant. Făcea spume că iar lipseşti de 
la serviciu. 

— Să nu-i spui că m-ai văzut! 

— Bine, dar ce faci, de fapt? 

— El e Terry, un prieten, care îşi face rezidenţiatul la 
UCLA. l-am promis să-l plimb un pic prin spital, fiindcă se 
gândeşte să se transfere aici. Şi, ştii cum e, uniforma 
impune şi deschide toate uşile. Terry, ea e Patty Kirk. 

Dădură mâna unul cu celălalt, zâmbindu-şi. 

— Te omoară Janie, dacă află. A crezut că iar ai 
probleme cu Raymond. Merit o cinste, fetiţo, să nu uiţi! 

— Ştiu, ştiu, dar te rog să nu-i spui, bine? Toţi sunt 
furioşi pe mine, în secţie. Ea este singura prietenă care mi- 
a mai rămas. 

A 

Îşi luară la revedere, iar McCaleb şi Graciela porniră mai 
departe spre ascensor. Când Patty Kirk se îndepărtase 
destul, cât să nu-i mai poată auzi, Graciela îl întrebă dacă o 
reţinuse suficient. 

— Depinde de cum e programat acel screen saver. Dar 
cred că e în regulă. Hai să plecăm de-aici. 

Înapoi în automobilul Gracielei, marca Rabbit, ieşiră din 
parcarea spitalului şi porniră spre Autostrada 405, ca să 
meargă spre sud. 

— Încotro? întrebă femeia. 

— Nu ştiu exact. Trebuie să intrăm cumva în baza de 
date BOPRA. Avem nevoie de lista persoanelor primitoare. 
Mă îndoiesc, însă, că ne putem duce la ei, aşa, hodoronc- 
tronc, să le-o cerem, dar mai ales m-ar mira să ne-o dea. 
Apropo, pe unde e BOPRA asta? 

— L.A., partea de vest, lângă aeroport. Ai dreptate, 
evident. Nu putem intra pur şi simplu acolo şi să le 
pretindem lista de care avem nevoie. Intregul sistem se 
bazează pe confidenţialitate. Eu am putut da de tine doar 
fiindcă cineva mi-a povestit de articolul din ziar. 

— Corect. 

Depăşise deja această fază de gândire. Mintea îi lucra 
frenetic. În cele din urmă, îi veni o idee. Tocmai se apropiau 
de intrarea pe autostradă. 

— Hai să o luăm peste colină. Spre Cedars. Cred că ştiu 
pe cineva care ne poate ajuta. 

30 

duseră întâi la cabinetul lui Bonnie Fox, de la spitalul 
Cedars. În sala de aşteptare nu era nimeni, iar asistenta lui 
Fox îi confirmă supoziţia că doctoriţa nu era acolo. 

— E în aripa de nord şi nu cred că mai vine azi aici. Aţi 
venit la controlul periodic? 

— Nu, nu neapărat pentru asta. 

McCaleb îi mulţumi, după care plecară. Ştia „traducere” 
cuvintelor rostite de Gladys: Fox era la vizită, la etajul şase, 
în turnul din aripa de nord a spitalului. O luară pe pasarela- 
culoar, care făcea legătura, la etajul trei, cu aripa de nord, 
apoi urcară cu ascensorul la etajul şase, unde se aflau 
secţiile de cardiologie şi de transplant. McCaleb începuse să 
obosească să tot care servieta de piele. 

Bărbatul fusese de suficiente ori la etajul şase, aşa că nu 
se simţea deloc dezorientat. Nici Graciela, în continuare 
îmbrăcată cu uniforma de asistentă medicală, nu făcea 
notă discordantă. McCaleb o luă înainte, pe culoar, în 
stânga lifturilor, spre zona unde se aflau rezervele cu 
pacienţii care aşteptau un transplant sau erau deja în 
convalescenţă după o asemenea intervenţie. Ştia că avea 
toate şansele ca Fox să fie într-unul dintre aceste saloane. 

Înaintând pe coridor, Terry se uita în toate încăperile 
care aveau uşa deschisă. Nici urmă de Fox. În schimb, pe 
paturi, zăceau persoane în vârstă, şubrezite de ani şi 
suferinţă. Acestea erau saloanele cu cei care aşteptau, 
conectaţi la nişte aparate; cu ei, timpul începea să nu mai 
aibă răbdare, iar şansele de supravieţuire păleau odată cu 
ritmul tot mai anemic al propriilor inimi. Într-una dintre 
camere, McCaleb îl zări pe tânărul pe care îl cunoştea de 
când fusese internat în spital. Băiatul şedea pe pat, în capul 
oaselor, şi se uita la televizor. Părea singur în cameră. Din 


292 


mâneca pijamalei ieşeau nişte fire şi tuburi legate la 
diverse aparate şi monitoare. Lămurindu-se că Fox nu era 
înăuntru, Terry întoarse repede capul. Pacienţii tineri te 
impresionau cel mai mult, fiindcă ţi se părea inacceptabil şi 
nedrept ca nişte organe care nu funcţionaseră prea mult să 
se defecteze aşa, făcându-i să trăiască o lecţie de viaţă, 
cumplită şi uneori fatală, deşi nu erau vinovaţi cu nimic. 
Pentru o clipă, lui McCaleb îi zburară gândurile la poliţiştii şi 
detectivii care investigaseră crimele de la Devil's Keep, 
gaura neagră în care dispăruse şi credinţa lui că ar exista 
un motiv bun şi valabil pentru orice pe lume. 

Aveau noroc. Tocmai când se apropiau de sectorul 
asistentelor medicale, McCaleb o văzu pe Bonnie Fox 
aplecată peste masă, pentru a pune la loc în raft dosarul 
unui pacient. Când se îndreptă de spate, se întoarse şi îi 
văzu. 

— Terry? 

— Bună, doctore. 

— Ce-ai păţit? Cumva... 

— Nu, nu, totul e bine. 

— Atunci, ce cauţi aici? Fişa îţi este în cabinetul meu. 

O remarcă, în fine, şi pe Graciela, dându-şi seama clar 
că nu o cunoştea - constatare care o contrarie şi mai mult. 

— N-am venit pentru fişă şi nici pentru vreun control 
medical. Există vreo cameră unde să fim singuri, ca să 
discutăm câteva minute? 

— Terry, sunt la vizită, trebuie să mă ocup de pacienţi. 
Nu ştiu de ce ţi se pare normal să vii aşa, tam-nisam, iar eu 
să las totul... 

— Doctore, e ceva important. Foarte important. Acordă- 
mi cinci minute şi sunt convins că îmi vei da dreptate. Dacă 
nu vrei, am plecat. Îmi iau fişa şi la revedere. 

Doctoriţa scutură din cap, agasată, după care se 
întoarse spre una dintre asistente: 

— Anne, unde avem liber? 

Asistenta se aplecă spre stângă, urmărind cu degetul o 
coloană dintr-un registru. 

— La zece, optsprezece, treizeci şi şase. Aveţi de unde 
alege. 

— Mă duc la optsprezece, fiindcă e mai aproape de 
domnul Koslow. Dacă sună, spune-i că ajung în cinci 
minute. 

Rostise ultimele cuvinte tare şi apăsat, uitându-se cu 
subînţeles la McCaleb. Apoi, păşind grăbită, Fox îi conduse, 
pe coridor, până la camera 618. Fiind ultimul, McCaleb 
închise uşa. Puse pe podea geanta grea de piele. Doctoriţa 
se rezemă cu mijlocul de patul gol, punând alături fişa 
pacientului şi încrucişându-şi braţele la piept. McCaleb îi 
simţea furia ca pe ceva aproape palpabil. 

— Ai cinci minute. Cine e persoana? 

— Graciela Rivers. Ţi-am povestit despre ea 

Fox o studie pe Graciela, cu un aer sever. 

— Dumneata eşti cea care l-ai împins în treaba asta? Pe 
mine n-a vrut să mă asculte, dar mă mir cum e posibil ca 
dumneata, asistentă medicală, să nu îţi dai seama ce i se 
întâmplă. Uită-te la el. Culoarea pe care o are, cearcănele 
de sub ochi. Acum o săptămână se simţea minunat. Era 
perfect, ce naiba! îi scosesem deja fişa din dosarul meu, 
deoarece am considerat că el, ca pacient, nu mai ridică 
nicio problemă. Aşa de sigură eram. Şi acum... 

Arătă spre McCaleb, ca şi cum înfăţişarea lui spunea 
totul. 

— N-am făcut decât ceea ce am considerat că trebuie să 
fac. Trebuia să întreb... 

— A fost alegerea mea, le întrerupse McCaleb. Totul. 
Alegerea mea. 

Fox scutură din cap, în semn că nu dădea doi bani pe 
explicaţiile lor. Făcu câţiva paşi de lângă pat, îndemnându-l 
pe Terry să se aşeze. ` 

— Scoate-ţi cămaşa şi stai jos. Incepe să vorbeşti. Ţi-au 
mai rămas doar patru minute. 

— N-o să-mi scos cămaşa, doctore. Vreau să asculţi ce îţi 
voi spune, nu să te concentrezi la bătăile inimii mele. 

— Bine. Vorbeşte. Mă împiedici să mă ocup de pacienţii 

care au nevoie de mine. Grozav. Vorbeşte. Domnul Koslow, 
de alături, se află exact în situaţia în care erai tu, acum 
vreo două luni. Încerc să-l ţin în viaţă, până când poate 
apare o inimă. Mai am aici şi un băiat de treisprezece ani, 
care... 

— Ai de gând să mă laşi să-ţi spun de ce am venit, ori 


nu? 

— Nu mă pot stăpâni, din cauza nervilor pe care tu mi i- 
ai provocat. 

— Ei bine, ascultă ce îţi voi spune şi o să-ţi treacă. 

— Imposibil. 


— Mă laşi să vorbesc, o dată?! 

Fox ridică mâinile, cuminţită, ţuguie buzele şi făcu o 
scurtă plecăciune. În cele din urmă, McCaleb începu să 
povestească. Îi trebuiră zece minute ca să îi prezinte un 
rezumat al investigaţiilor, dar asta nu mai conta deja, 
fiindcă după câteva momente doctoriţa devenise atât de 
captivată şi de concentrată, încât timpul nu mai avea nicio 
importanţă. Îl lăsă să spună tot, fără să-l întrerupă. 

— Asta e. Acesta i motivul pentru care suntem aici. 

Fox îşi mută privirea de la unul la celălalt, de mai multe 
ori, ca şi cum s-ar fi chinuit să asimileze ceea ce îi spusese 
McCaleb. Pe urmă începu să păşească prin camera aceea 
prea puţin spațioasă, în timp ce încerca să puncteze ceea 
ce înţelesese din toată povestea lui Terry: 

— Deci tu spui că se porneşte de la o persoană care are 
nevoie de un organ - inimă, plămân, ficat, rinichi, nu 
contează. Dar, ca şi tine, oamenii în această situaţie au o 
grupă sanguină rară - AB, cu CMV negativ. Lucrul acesta 
înseamnă o perioadă lungă, foarte lungă, de aşteptare, 
posibil fără nicio reuşită, fiindcă poate doar unul din două 
sute de oameni au grupa asta de sânge, de unde reiese că 
numai unul din două sute de ficaţi, să zicem, care apar, ar fi 
compatibil cu această persoană. Am înţeles bine, până aici? 
Tu susţii că persoana aceasta s-a decis să îşi crească 
şansele, ieşind în lume şi împuşcând oameni din grupa ei 
sanguină, fiindcă astfel organele lor puteau deveni 

disponibile pentru transplant? 

Fox rostise aceste cuvinte cam prea sarcastic, ceea ce îl 
irită pe McCaleb, care preferă însă să nu obiecteze, 
mulţumindu-se doar să dea din cap. 

— Şi mai susţii că tipul a obţinut numele acestor 
persoane care au grupa lui sanguină dintr-o listă a 
donatorilor de sânge din computerul BOPRA? 

— Corect. 

— Dar nu ştii cum a putut face asta. 

— Nu. Ştim, însă, că sistemul de securitate al BOPRA 
este foarte vulnerabil. 

McCaleb scoase din buzunar lista printată de Graciela la 
spitalul Holy Cross. O despături şi i-o întinse lui Fox. 

— Am reuşit să obţinem asta astăzi, or spargerea 
bazelor de date ar fi ultimul lucru la care m-aş pricepe pe 
lumea asta. 

Doctoriţa luă hârtia, fluturând-o spre Graciela. 

— Da, dar te-a ajutat ea. 

— Nu ştim cine este această persoană sau cine l-a putut 
ajuta. Suntem nevoiţi să presupunem că, dacă această 
persoană are conexiunile necesare şi capacitatea de a 
angaja un ucigaş plătit, înseamnă că aceeaşi persoană, un 
el sau o ea, evident, a putut intra în computerul BOPRA. 
Ideea este că se poate, sublinie McCaleb, arătând spre listă. 
Chestia asta conţine tot ce trebuie. Toate persoanele listate 
aici au această grupă sanguină. Omul acesta poate alege 
orice donator vrea. Alege, să zicem, o persoană tânără, 
face nişte investigaţii. Kenyon era tânăr şi sănătos. Juca 
tenis, făcea echitație. Cordell era tânăr şi puternic. Oricine 
l-ar fi urmărit o bucată de timp ar fi constatat că are o 
condiţie fizică excelentă. Făcea surf, schi, ciclism alpin. 
Amândoi erau perfecţi. 

— De ce să-i ucidă, atunci? Ce-a fost asta, un fel de 
antrenament? 

— Nu. A fost de-adevăratelea, dar în ambele cazuri a 
ieşit prost. La Kenyon, criminalul a folosit un glonţ exploziv, 
care i-a făcut praf creierul, aşa că victima a murit până să 

ajungă la spital. Ucigaşul şi-a rafinat metoda. A optat 
pentru un glonţ cu înveliş metalic, pe care l-a tras în partea 
frontală a creierului victimei. O rană fatală, da, dar nu 
instantaneu. Un tip care trecea pe-acolo cu maşina a 
chemat salvarea. Cordell mai trăia. Numai că operatoarea 
n-a înţeles bine adresa şi ambulanţa s-a dus în altă parte, 
iniţial. Între timp, minutele trec, iar victima decedează la 
locul faptei. 

— Şi nici de data asta nu s-au putut recolta organele, 
zise Fox, începând să înţeleagă. 

— Ce expresie oribilă, spuse Graciela, care tăcuse până 
atunci. 

— Care expresie? 

— A recolta organele. Groaznic. Aceste organe nu sunt 
recoltate, ci sunt donate de către nişte oameni cărora le-a 
păsat de semenii lor. Nu sunt asemenea grânelor recoltate 
de pe câmp. 

Fox mişcă din cap, dându-i dreptate Gracielei. 

— N-a ieşit bine cu Cordell, dar nu din cauza metodei. 
Aşa că pistolarul a revenit la lista cu donatorii potenţiali. 
Şi... 

— Lista din computerul BOPRA. 

— Exact. Revine şi o alege pe Gloria Torres. Procesul o ia 
de la capăt. Tipul o urmăreşte, îi învață programul şi 
obiceiurile, ştiind totodată că este sănătoasă şi aptă pentru 
scopul urmărit. 

Când rosti aceste cuvinte, McCaleb se uită la Graciela, 
aşteptându-se ca duritatea vorbelor să-i stârnească o nouă 
reacţie. Dar Graciela tăcea. 

— Bun, deci acum vrei să urmăreşti această pistă cu 
organe recoltate, fiindcă presupui că ucigaşul - sau 
persoana care l-a angajat - a primit unul dintre organe. |ţi 
dai seama ce înseamnă asta? 

— Da. Dar nu există altă explicaţie. Avem nevoie să ne 
ajuţi cu BOPRA. 

— Nu ştiu. 

— Mai gândeşte-te. Care este probabilitatea să fie doar o 

coincidenţă că s-a întâmplat ca acelaşi om - cel mai 
plauzibil, un ucigaş plătit - să împuşte trei oameni care să 
aibă această grupă sanguină întâlnită la unul din două sute 
de indivizi? Niciun computer nu-ţi poate calcula această 
probabilitate. Fiindcă nu se poate să fie o coincidenţă. Este 
o chestie de sânge. Compatibilitatea grupei sanguine este 
singura legătură aici. Or tocmai această potrivire constituie 
mobilul crimelor. 

Fox se retrase spre fereastră. McCaleb o urmă. Camera 
dădea spre Beverly Boulevard, o arteră plină de firme 
luminoase şi reclame. Se uită la Fox, care nu părea să vadă 
ce era afară, ci doar propria imagine reflectată în geam. 

— Mă aşteaptă pacienţii. 

— Avem nevoie de ajutorul tău. 

— Ce ar trebui exact să fac? 

— Nu-mi dau seama. Dar cred că din poziţia ta ai mult 
mai multe şanse decât noi să obţii informaţii din BOPRA. 

— Dar de ce nu apelaţi la poliţie? Ei au cele mai mari 
şanse de reuşită. De ce să mă implicaţi pe mine? 

— Nu mă pot duce la poliţie. Cel puţin deocamdată. 
Dacă mă duc la ei, am ieşit din asta. Nu mă mai pot ocupa 
de caz. Gândeşte-te la ce ţi-am spus. Sunt un posibil 
suspect. 

— Asta-i o nebunie! 

— Da, eu ştiu, dar ei nu. În afară de asta, nici nu 
contează, de fapt. E vorba despre ceva personal. Îi sunt 
dator lui Glory Torres şi Gracielei. N-am de gând să stau cu 
mâinile în sân şi să nu fac nimic. 

Pentru câteva clipe, în cameră se aşternu tăcerea. 

— Doamnă doctor, spuse Graciela, trebuie să ne ajutaţi. 
Dacă n-o faceţi, atunci tot ce se întâmplă aici, tot ce faceţi 
dumneavoastră aici nu înseamnă nimic. Dacă nu, puteţi 
proteja integritatea sistemului în cadrul căruia lucraţi 
înseamnă că nu există niciun sistem. 

Cele două femeie se priviră ochi în ochi, câteva clipe, 
după care doctoriţa zâmbi, încuviinţând din cap. 

— Duceţi-vă la mine în cabinet şi aşteptaţi-mă acolo. 

Trebuie să îl consult pe domnul Koslow şi pe încă un 
pacient, îmi ia cel mult o jumătate de ceas. După aceea, vin 
la cabinet şi dăm telefon. 

31 

Secretariatul. 

— Cu Glenn Leopold, vă rog. Bonnie Fox la telefon. 

Se aflau în cabinetul lui Fox, cu uşa închisă. Doctoriţa 
pusese în funcţiune speaker-ul aparatului, pentru ca 
McCaleb şi Graciela să poată asculta convorbirea telefonică. 
Durase într-adevăr o jumătate de oră până ce Fox venise la 
cabinet. Avea cu totul altă atitudine. Era dispusă să îi ajute, 
desigur, însă McCaleb observă că părea mai agitată decât 
fusese mai devreme. Terry îi prezentase planul pe care îl 
concepuse, aşteptând-o, doctoriţa îşi notase câteva lucruri, 
ca repere, după care dădu telefon. 

— Bonnie? 

— Bună, Glenn, ce mai faci? 

— Excelent. Cu ce îţi pot fi de folos? Am zece minute la 
dispoziţie, după care intru într-o şedinţă. 

— Nu durează mult. Am o mică problemă, aici, Glenn, şi 
m-am gândit că m-ai putea ajuta. 

— Spune. 

— Am efectuat un transplant pe 9 februarie - era dosarul 
BOPRA 9836 -, şi a apărut o complicaţie. Aş vrea să pot 
discuta cu chirurgii care au făcut transplantul cu celelalte 
organe ale donatorului. 

Urmă o scurtă tăcere, înainte ca vocea lui Leopold să se 
audă iarăşi în difuzor. 

— Mda, păi... să vedem. E o chestie cam neobişnuită. La 
ce fel de complicaţii te referi, Bonnie? 

— Oh, ştiu că te grăbeşti şi nu vreau să te rețin. Ca să 
rezum - grupa de sânge a persoanei primitoare era AB cu 

CMV negativ. Organul pe care l-am primit prin BOPRA 
era compatibil - conform fişei. Acum, însă - după atâta 
timp, nouă săptămâni sau aşa ceva de la operaţie - 
persoana primitoare a făcut virusul CMV, aşa că la ultima 
biopsie a ieşit o incompatibilitate de grupă sanguină. Încerc 

să înţeleg ce s-a putut întâmplă. 

Din nou tăcere la capătul firului. 

— Mda, părerea mea e că, dacă virusul ar fi fost prezent 
în inimă, ar fi apărut mult mai devreme. 

— Aşa e, numai că până acum nu am făcut nicio 
investigaţie pentru a-l identifica. Am presupus, pornind de 
la fişă, că virusul CMV nu este prezent. Să nu mă înţelegi 
greşit, Glenn, nu susţin că virusul a venit odată cu inima. 
Dar trebuie să aflu de unde provine şi vreau să elimin toate 
posibilităţile. Or cel mai bun punct de pornire este chiar 
inima. 

— Încerci să lămureşti această situaţie, cum spuneai, la 
solicitarea procuraturii? Fiindcă, dacă lucrurile stau aşa, 
cred că trebuie şi eu să obţin... 

— Nu, nu, Glenn, e doar pentru mine. Trebuie să mă 
edific dacă virusul a venit odată cu inima sau a fost - în 
fine, este 

— O problemă a noastră, de-aici. 

— Ce sânge aţi folosit? 

— Păi, tocmai asta e, n-am folosit decât sângele 
pacientului. Am dosarul în faţă. Din sângele care i s-a luat 
înainte de operaţie, opt unităţi, s-au folosit doar şase. 

— Şi eşti sigură că astea şase au fost ale lui? 

Vocea lui Leopold începea să trădeze o oarecare agitaţie 
lăuntrică. Fox se uita la McCaleb, care sesizase cât de greu 
îi venea doctoriţei să îl mintă pe directorul de la BOPRA. 

— Tot ce pot spune este că s-au respectat procedurile 
obişnuite şi că eu, personal, am verificat de două ori 
etichetele de pe pungi, înainte de operaţie. Pe ele era 
trecut numele lui. Nu-mi rămâne decât să presupun că 
înăuntru era sângele lui. 

— Şi ce vrei de la noi, Bonnie? 

— O listă. Ce organ la care pacient s-a dus, precum şi 
numele chirurgului, ca să pot lua legătura cu el. 

— Nu ştiu ce să zic. Cred că artrebui, poate... 

— Glenn, înţelege, pacientul meu are această problemă, 
or eu trebuie să mă edific asupra situaţiei. Este absolut 

necesar să mă liniştesc. Totul rămâne aici, nu va transpira 
nimic, dacă de asta ţi-e cumva teamă. N-a pomenit nimeni 
de avocaţi sau de neprofesionalism. Trebuie doar să aflăm 
ce s-a întâmplat. Şi noi ne gândim că a fost o încurcătură cu 
sângele, aici. Însă sunt convinsă că îmi dai dreptate că într- 
o asemenea situaţie porneşti iniţial de la noul ţesut care a 
fost introdus în organismul pacientului. 

McCaleb îşi ţinea răsuflarea. Ajunseseră într-un punct 
crucial. Important era ca lui Fox să i se dea voie să obţină 
singură acele nume, şi nu să i se spună că Leopold va 
verifica şi i le va transmite ulterior. 

— Presupun... 

Leopold lăsă fraza neterminată. Fox se aplecă în faţă, cu 
braţele pe birou, pe care îşi rezemă apoi capul. În liniştea 
din cameră, McCaleb auzi un sunet în receptor, care 
semăna cu clicul unor taste de computer pe care apăsa 
cineva. Simţi un val de emoție, dându-şi seama că Leopold 
deschidea probabil programul de pe computerul lui. 

Terry se ridică în picioare şi o bătu uşor pe cot. Fox îşi 
ridică privirea; bărbatul mişcă mâna cu un gest circular, 
îndemnând-o să continue. 

— Glenn? La ce te gândeşti? 

— Caut chiar acum... Recoltarea a avut loc la Holy 
Cross... Nu există nimic în fişa donatorului care să indice un 
CMV. Nimic. Persoana aceasta dona sânge de multă vreme. 
Cred că ar fi apărut dinainte, dacă... 

— Probabil că aşa este, dar prefer să verific. Fie numai şi 
pentru a fi cu conştiinţa împăcată că mi-am făcut datoria 
până la capăt. 

— Inţeleg. 

Din nou zgomot de tastatură. 

— la să vedem, transportul s-a făcut... cu Medic Air... 
Ficatul a fost transplantat exact acolo unde a fost şi inima, 
la Cedars. Il cunoşti pe doctorul Spivak? Daniel Spivak? 

— Nu. 

McCaleb scoase repede un carnet şi notă. 

— Păi, el a făcut operaţia asta. la să mai vedem, 

plămânii... 

— O să-l sun pe Spivak, îl întrerupse Fox. Care e numele 
pacientului? 

— Mmm... Bonnie, te rog să păstrezi o confidenţialitate 
absolută, da? 

— Categoric. 

— A fost o femeie. Gladys Winn. 

McCaleb îşi notă numele. 

— În regulă. Erai la plămâni. 

— Aăă, da, plămânii. Nu se dau decât împreună cu 
inima. Pacientul tău a luat inima. 

— Corect. Cum e cu transplantul de măduvă osoasă? 

— Văd că vrei totul. Măduva... ăăă, cu măduva nu s-a 
făcut nimic. Am ratat momentul. Țesutul a fost transportat 
la San Francisco, dar până ca Medic Air să ajungă la 
destinaţie s-a închis aeroportul din cauza condiţiilor 
meteorologice nefavorabile. Au fost redirijaţi la San Jose, 
însă din cauza întârzierii, a traficului greoi de la sol, în fine, 
a ajuns prea târziu la spitalul St. Joseph's. Am ratat o şansă. 
Din câte am înţeles, pacientul a decedat ulterior. Cum ştii şi 
tu, e o grupă sanguină tare păcătoasă. 

Din nou tăcere. McCaleb se uita la Graciela, care privea 
în jos, aşa că nu-i putea vedea ochii. Pentru prima oară 
realiză prin ce trecea femeia în acele momente. Vorbeau 
despre Gloria şi oamenii salvaţi datorită ei. Dar totul era 
rostit pe un ton aşa de rece şi nemilos. Chiar dacă Graciela, 
ca asistentă medicală, era obişnuită cu cruzimea 
rapoartelor medicale, acum se discuta, însă, despre sora ei. 

McCaleb notă „măduvă osoasă” pe hârtie, apoi trase o 
linie între cele două cuvinte. Pe urma, făcu un semn care o 
îndemna pe Fox să-şi continue conversaţia telefonică. 

— Cum e cu rinichii? 

— Rinichii... Rinichii au fost împărţiţi. Hai să vedem ce 
avem la rinichi... 

În următoarele patru minute, Leopold parcurse lista cu 
organele prelevate din corpul Gloriei Torres şi redistribuite 
altor persoane. McCaleb notă totul şi nu-şi ridică ochii din 

hârtie, nedorind să o vadă pe Graciela, care era, probabil, 
răvăşită după toată această discuţie sinistră. 

— Gata, spuse Leopold, într-un final. 

Bucuros de numele obţinute, dar epuizat de emoţii, 
Terry răsuflă adânc şi zgomotos. Prea zgomotos, chiar. 

— Bonnie? zise Leopold, încetişor. Mai e cineva cu tine? 
De ce nu mi-ai spus că eşti cu... 

— Nu, Glenn, sunt singură. 

Tăcere. Fox se uită furioasă la McCaleb, după care 
închise ochii strâns de tot şi aşteptă... 

— Păi, bine, spuse Leopold. Mi s-a părut că aud pe 
altcineva, dar asta e, mi s-a părut doar. Mă simt obligat să 
îmi reiterez rugămintea de a păstra o confidenţialitate 
desăvârşită privind informaţiile... 

— Ştiu, Glenn. 

— Pentru care am încălcat regulamentul, ca să ţi le 
furnizez. 

— Înţeleg. Voi proceda cu cea mai mare discreţie, în 
continuare. Te voi ţine la curent... cu ceea ce voi afla. 

— Perfect. 

După alte câteva replici banale, convorbirea telefonică 
luă sfârşit. Doctoriţa închise telefonul şi îşi lăsă capul pe 
masă, peste braţele încrucişate. 

— Doamne... nu-mi vine să cred ce am putut face. L- 
am... l-am minţit pe omul ăsta. Am minţit un coleg de 
breaslă. Când va afla, va... 

Lăsă fraza neterminată, legănând din cap, cu fruntea 
proptită pe braţe. 

— Doctore, începu McCaleb. Ai procedat corect. Lui nu i- 
ai făcut niciun rău şi, oricum, probabil că nu va afla 
niciodată la ce au servit informaţiile date. Mâine poţi să-l 
suni şi să-i spui că te-ai edificat în privinţa sursei virusului 
CMV, care nu provenea de la donator. li zici că ai distrus 
toate însemnările legate de ceilalţi pacienţi. 

Fox ridică încet capul şi îl privi. 

— Nu mai contează. Minciuna tot minciună rămâne. 
Urăsc când trebuie să mint. Dacă află adevărul, nu va mai 

avea niciodată încredere în mine. 

McCaleb se uita la ea, neştiind ce să-i răspundă. 

— Trebuie să-mi promiţi un lucru, zise Fox. Dacă teoria ţi 
se confirmă, vei pune mâna pe nemernicul care-a făcut 
treaba asta. Este singurul mod în care accept să mă implic. 
Va fi singura mea apărare. 

Terry încuviinţă din cap, apoi o îmbrăţişă. 

— Mulţumesc, rosti Graciela, încetişor. Ai fost minunată. 

Doctoriţa îi zâmbi anemic, dând din cap. 

— Incă un lucru, spuse McCaleb. Ai vreun copiator pe- 
aici? 

Cabina ascensorului, la coborâre, era ticsită de oameni. 
Nu se auzea niciun zgomot, în afară de muzica de la difuzor 
- un Louis Jordan mai vechi, cu „Knock Me a Kiss” 

Când ieşiră din lift, McCaleb arătă spre uşile pe unde se 
ajungea la parcarea subterană. 

— Tu te duci pe-acolo, îi zise Gracielei. 

— De ce? Tu unde te duci? 

— lau un taxi până în port. 

— Păi, ce-ai de gând să faci? Vreau să merg cu tine. 
McCaleb o trase la o parte, ca să o ferească de aglomeraţia 
din hol. 

— Trebuie să te duci acasă, la Raymond şi la serviciu. 
Copilul este problema ta. Problema mea este asta, fiindcă 
aşa mi-ai cerut tu. 

— Ştiu, dar vreau să te ajut. 

— M-ai ajutat. Mă ajuţi. Dar trebuie să te duci la 
Raymond. Eu ies pe la urgente. Acolo sunt taxiuri tot 
timpul. 

Graciela se încruntă. Ştia că Terry avea dreptate, dar nu- 
i convenea propunerea. Bărbatul băgă mâna în buzunar şi 
scoase fotocopia listei pe care o făcuse în cabinetul lui Fox. 

— Uite, ia asta. Dacă mi se întâmplă ceva, ai şi tu o 
copie. l-o dai lui Jaye Winston, de la poliţia regională. 

— Cum adică, dacă ţi se întâmplă ceva?! exclamă 
femeia, aproape ţipând, ceea ce îl făcu pe Terry să-şi 

regrete cuvintele. 

O împinse într-un mic intrând, unde se aflau nişte 
telefoane publice. Nu era nimeni acolo. Işi puse servieta pe 
jos, între picioare, şi se uită drept în ochii Gracielei. 

— Nu te îngrijora, nu voi păţi nimic. E doar faptul că 
toată munca mea de până acum, de atunci, de când ai 
venit prima oară pe barcă, la mine, a dus la asta. Numele 
de pe această hârtie. De aceea socotesc mai prudent să 
avem amândoi câte un exemplar, atâta tot. 

— Şi chiar crezi că numele ucigaşului este acolo? 

— Nu ştiu. La asta vreau să mă gândesc când ajung 
înapoi, pe barcă. 

— Dar te-aş putea ajuta. 

— Ştiu, Graciela. M-ai ajutat deja. Acum, însă, trebuie să 
te retragi un pic şi să te ocupi de Raymond. Nu este cazul 
să îţi faci griji. Vorbim la telefon. Îți voi spune tot ce se 
întâmplă. Nu uita, lucrez pentru tine. 

Graciela schiţă un zâmbet nereuşit. 

— Ba nu, nu-i aşa. A fost suficient să-ţi povestesc despre 
Glory, pe urmă ai făcut ce ţi-a spus inima. 

— Poate. 

— Dar ce-ar fi să te duc eu cu maşina până în port? 

— Exclus. Asta ar însemna să nimereşti în ora de vârf şi 
să stai două ceasuri la volan. Hai, du-te acum, cât traficul e 
mai puţin aglomerat. Du-te să stai cu Raymond. 

Graciela acceptă, în cele din urmă. Terry o îmbrăţişă şi o 
sărută. 

— Graciela? 

— Da? 

— Mai e ceva. 

— Ce anume? 

— Vreau să te gândeşti la asta, să te gândeşti dacă am 
dreptate. 

— Ce vrei să spui? 

— Dacă eu am dreptate, dacă cineva a ucis-o pe Glory 
pentru ceva din trupul ei înseamnă că într-un fel au omorât- 
o şi pentru mine. Şi eu am o bucată din ea. Dacă lucrul ăsta 

e adevărat, atunci mai putem noi... 

Bărbatul nu-şi termină fraza, iar Graciela nu spuse nimic 
mult timp. Îşi pironise ochii pe pieptul lui. 

— Ştiu asta, rosti femeia, într-un final. Dar tu n-ai făcut 
nimic. Nu tu ai provocat asta. 

— Lasă, vreau să te mai gândeşti şi să fii absolut sigură. 

Graciela se arătă de acord. 

— Aşa se întâmplă, Dumnezeu are bunătatea de a face 
din rău bine. 

McCaleb stătea cu fruntea lipită de fruntea ei, fără să 
spună nimic. 

— Ştiu ce mi-ai spus şi ştiu şi povestea despre Aubrey 
Linn. De aceea am şi mai multe motive de a crede. Aş vrea 
să încerci şi tu. 

Terry o strânse la piept, şoptindu-i: 

— Bine, voi încerca. 

Un bărbat cu geantă diplomat se apropie de unul dintre 
telefoane. Îi privi cu un aer contrariat, din cauza uniformei 
cu care era îmbrăcată Graciela. Crezând că aceasta era una 
dintre asistentele medicale de la Cedars, atitudinea i se 
părea cel puţin condamnabilă, în acel moment. Oricum, 
prezenţa intrusului destrămase vraja momentului. McCaleb 
se trase de lângă Graciela, uitându-se în ochii ei. 

— Ai grijă şi salută-l pe Raymond din partea mea. Spune- 
i că vreau să mai mergem la pescuit. 

— Şi tu să ai grijă de tine. Nu uita să mă suni. 

— Bine. 

Graciela îl sărută repede, după care porni spre garajul 
subteran. McCaleb aruncă o privire spre bărbatul de la 
telefon, după care se îndreptă în cealaltă parte a culoarului. 

u exista niciun taxi parcat în faţa camerei de gardă de la 
Urgenţe. McCaleb se decise să îşi schimbe planul. De la 
micul dejun, nu mai mâncase nimic, aşa că începea să se 
simtă slăbit de foame. Avea un început de migrenă, care îi 
pulsa la ceafa, şi ştia că dacă nu se alimenta, durerea de 
cap se va generaliza în curând. Se hotărî să îl sune pe 

Buddy Lockridge, ca să vină să-l ia cu maşina acasă, apoi 
să mănânce un sandviş cu piept de curcan, vizavi, la Jerry's 
Dell. Simţea că i se face şi mai foame, când se gândea la 
sandvişurile delicioase de acolo. Când venea Buddy, 
intenţiona să meargă la Video GraFX Consultants din 
Hollywood, ca să ia videocaseta şi imaginea pe care Tony 
Banks o mărise, la rugămintea lui. 

Intră repede înapoi în hol şi se duse spre nişa unde se 
aflau telefoanele publice. La unul dintre aparate, vorbea o 
tânără care plângea, în timp ce îi povestea interlocutorului 
despre starea gravă a cuiva adus la Urgenţe. McCaleb 
observă că femeia avea câte un cercel în buza de jos şi într- 
o nară, cele două tortiţe fiind legate printr-un lănţişor făcut 
din ace de siguranţă. 

— Nu m-a recunoscut, nu l-a recunoscut nici pe Danny, 
se jelea ea. E dus complet. In plus, au mai chemat şi poliţia. 

Cu atenţia distrasă momentan de acele de siguranţă şi 
întrebându-se ce s-ar fi întâmplat dacă tipei îi venea să 
caşte, McCaleb se duse la telefonul aflat cel mai departe de 
ea şi încercă să o ignore. Tocmai se pregătea să închidă, 
constatând că Lockridge nu răspunsese nici la al şaselea 
apel - pe o ambarcaţiune ca Doub/e-Down, n-ai cum să nu 
răspunzi măcar la al patrulea apel - când Buddy ridică în 
fine receptorul. 

— Hei, Buddy, eşti gata să mergi la serviciu? 

— Terry? 

Inainte ca McCaleb să-i răspundă, Lockridge rosti în 
şoaptă: 

— Măi omule, pe unde eşti? 

— La Cedars. Am nevoie să vii să mă iei cu maşina. Dar 
ce s-a întâmplat? 

— Păi, eu vin să te iau, dar nu cred că vei mai vrea să te 
întorci aici. 

— Buddy, lasă prostiile şi spune-mi exact ce se întâmplă 
acolo. 

— Nu-mi dau seama, dar sunt o mulţime de oameni pe 
barca ta. 

— Ce fel de oameni? 

— Păi, doi dintre ei sunt ăia în costume, care au fost ieri 
aici. 

Nevins şi Uhlig. 

— Au intrat înăuntru, în cabine? 

— Da. În plus, au tras la o parte husa de pe Cherokee şi 
au adus un vehicul de tractare. Cred că vor să ţi-o ia. M-am 
dus să văd ce au de gând şi era să mă culce la pământ, nu 
alta. Mi-au arătat legitimaţiile şi mandatul de percheziţie, 
după care mi-au zis s-o şterg de-acolo. Tare mofluzi. Acum 
scotocesc prin toată barca. 

— La naiba! 

Întorcând privirea, McCaleb văzu că înjurătura îi atrăsese 
atenţia femeii care plângea. Se întoarse cu spatele la ea. 

— Buddy, unde eşti acum? Pe punte ori jos? 

— Jos. 

— Vezi de-acolo barca mea? 

— Sigur, mă uit pe hubloul de la bucătărie. 

— Câţi oameni vezi? 

— Păi, unii sunt înăuntru. Dar în total cred că sunt vreo 
patru-cinci. Mai sunt încă doi la Cherokee. 

— E şi vreo femeie? 

— Da. 

McCaleb i-o descrise pe Jaye Winston, cum se pricepu 
mai bine, iar Lockridge îi confirmă că femeia de pe barcă 
întrunea toate semnalmentele. 

— Tipa este acum în salon. Am avut senzaţia mai 
devreme că e doar pe post de spectatoare acolo. 

Exact cum presupunea şi McCaleb. Încerca să îşi dea 
seama ce se putuse întâmplă. Dar, din orice unghi ar fi 
analizat lucrurile, situaţia se prezenta la fel. Faptul că 
Nevins şi Uhlig ştiau că el deţinea nişte documente FBI n-ar 
fi putut genera o asemenea reacţie - un mandat de 
percheziţie, cu o echipă completă. Nu mai exista decât o 
explicaţie. Devenise oficial un posibil suspect. Acceptând 
această variantă, rămânea de văzut cum vor efectua 
Nevins şi Uhlig această percheziţie în vederea strângerii 

unor probe. 

— Buddy, ai văzut dacă au luat ceva de pe barcă? Ştii la 
ce mă refer - obiecte introduse în pungi de plătise sau în 
pungi maro de hârtie, ca la supermarket. 

— Da, am văzut nişte pungi. Le-au pus sus, pe punte. 
Dar nu trebuie să-ţi faci griji, Terror. 

— Cum adică? 

— Nu cred că vor găsi ceea ce caută, de fapt. 

— Ce vrei să... 

— Lasă, nu la telefon, bătrâne. Vrei să vin să te iau 
acum? 

McCaleb se opri. Ce vrusese Buddy să spună? Ce se 
petrecea acolo? 

— Stai pe-aproape, zise el, în cele din urmă. Te sun 
înapoi imediat. 

McCaleb închise şi introduse altă fisă. Formă numărul lui 
de telefon. Nu răspundea nimeni. Intră pe fir robotul, iar 
McCaleb îşi auzi vocea care îi spunea să lase un mesaj. 
După ţiuitul de la sfârşit, zise: „Jaye Winston, dacă eşti 
acolo, ridică receptorul”. 

Aşteptă câteva momente şi tocmai când se pregătea să 
repete mesajul, cineva ridică receptorul. McCaleb răsuflă 
uşurat când o auzi pe Jaye. 

— Winston la telefon. 

— Sunt McCaleb. 

Scurt şi concis, dar suficient cât să îi testeze reacţia. 

— Aăă... Terry. Cum ai - unde eşti? 

Sentimentul de uşurare pe care îl simţise adineauri 
începea să se risipească. În locul lui, se instala groaza. Îi 
oferise posibilitatea să se exprime cifrat sau să simuleze că 
ar fi vorbit cu un coleg sau chiar cu căpitanul Hitchens, 
numai că femeia îi spusese pe nume. 

— Nu contează unde sunt. Ce faceţi acolo, pe barca 
mea? 

— Ce-ar fi să vii încoace şi să discutăm despre asta? 

— Nu vreau să discut acum. Sunt considerat un posibil 
suspect? Asta trebuie să deduc? 

— Uite ce e, Terry, nu e cazul să complici lucrurile şi mai 
mult. De ce nu vrei... 

— Există un mandat de arestare? Răspunde-mi la 
întrebare. 

— Nu, Terry, nu există aşa ceva. 

— Dar sunt un posibil suspect. 

— Terry, de ce nu mi-ai spus că ai un Cherokee negru? 

McCaleb rămase uluit, realizând brusc cum căzuse la 
mijloc în toată povestea asta. 

— Fiindcă nu m-ai întrebat. Dă-ţi seama ce spui şi ce 
gândeşti! M-aş fi implicat în toată chestia asta, în 
investigaţie, şi aş fi amestecat şi FBl-ul, dacă eu aş fi fost 
criminalul? Sesizezi enormitatea? 

— Ai ajuns la singurul nostru martor. 

— Ce? 

— Da, te-ai atins de Noone. Te-ai băgat în anchetă şi ai 
ajuns la singurul martor. Tu i-ai făcut şedinţa de hipnoză, 
Terry. Acum nu ne mai putem folosi de el. Era singura 
persoană care ar fi putut face o identificare, iar acum, 
degeaba, l-am pierdut. Tipul... 

Jaye se opri, când pe fir se auzi un zgomot, ca atunci 
când deschizi încă un aparat telefonic, legat în derivație cu 
celelalte două. 

— McCaleb? Nevins la telefon. Unde te afli? 

— Nevins, nu discut cu un măgar ca tine. Vreau doar... 

— Ascultă aici, încerc să mă port frumos cu tine. Putem 
proceda calm şi degajat, dar la nevoie întoarcem foaia, să 
ştii. Tu decizi, amice. Vii încoace, discutăm tot şi vedem ce 
iese. 

McCaleb analiză repede situaţia, trecând în revistă toate 
aspectele. Nevins şi ceilalţi ajunseseră la aceeaşi concluzie 
ca şi el. Făcuseră şi ei legătura cu compatibilitatea de 
grupă sanguină. Faptul că McCaleb era un beneficiar direct 
al uciderii lui Torres îl punea în postura de suspect. Parcă-i 
şi vedea introducându-i numele în computer şi obţinând 
talonul de înregistrare al automobilului Cherokee. Probabil 
că aceasta fusese informaţia care îi pusese în mişcare. 

Obţinuseră un mandat de percheziţie şi se duseseră la 
barcă. 

McCaleb simţi pe ceafă gheara rece a fricii. Intrusul din 
noaptea precedentă. Începu să se dumirească, din ce în ce 
mai convingător, că nu conta ce vrusese omul acela, ci ce îi 
pusese pe barcă. Se gândi la Buddy, care-i spusese 
adineauri că agenţii nu vor găsi ceea ce căutau. Şi aşa 
tabloul încerca să capete contur. 

— Nevins, vin acolo, bine, dar mai întâi îmi spui ce-ai 
găsit? 

— Nu, Terry, nu aşa e jocul. Vii şi pe urmă discutăm 
despre toate. 

— Închid, Nevins. Ultima şansă. 

— Să nu te miri dacă o să-ţi vezi poza pe toţi pereţii, 
McCaleb. Asta imediat ce găsim piesa care ne lipseşte, ca 
pachetul să fie complet. 

Terry închise telefonul şi rămase rezemat cu fruntea de 
aparat. Nu-şi dădea seama ce se întâmplă sau ce trebuia să 
facă. Ce găsiseră acolo? Ce ascunsese intrusul pe barcă? 

— Ţi-e rău. Cumva? 

Se întoarse şi o văzu pe fata cu cercei în nas şi în buză. 

— Nu. Dar ţie? 

— Acum mi-a trecut. Mi-a prins bine că am putut vorbi 
cu cineva. 

— Da, ştiu cum e. 

Tânăra plecă, iar McCaleb luă din nou receptorul şi 
introduse o fisă în aparat. Buddy răspunse aproape imediat. 

— Uite cum vom face, zise McCaleb. Vii să mă iei. Darn- 
or să te lase să pleci de-acolo. 

— Asta-i bună! Doar trăim într-o ţară liberă... 

— Lasă asta. Am vorbit acum cu ei şi tipii s-au prins că 
cineva mi-a vândut pontul şi mi-a zis că sunt acolo. Aşa că 
va trebui să procedezi astfel: îţi scoţi pantofii, în care vei 
pune cheile şi portofelul. îţi iei coşul cu rufe pentru 
spălătorie, bagi pantofii sub ele şi îi acoperi bine. Pe urmă, 
pleci cu coşul de-acolo şi faci... 

— N-am nicio rufă în coş, Terry. Am spălat azi-dimineaţă, 

până să apară ăştia. 

— Nu-i nimic, Buddy. lei nişte haine - fie şi curate - şi le 
bagi mototolite în coş, ca să pară murdare. Asta ca să le 
laşi senzaţia că nu te duci decât până la spălătorie. Nu 
închide trapa la barcă şi nu uita să ţii în palmă patru 
monede de un sfert de dolar. Sigur te vor opri, dar, dacă j 
oci teatru la meserie, or să te creadă şi or să te lase să ieşi 
de-acolo. Pe urmă, te sui în maşină şi vii să mă iei. 

— Şi dacă or să mă urmărească? 

— Nu. Probabil că nici n-or să se mai uite la tine, după ce 
ti-au dat voie să pleci. Poate n-ar strica să te duci întâi la 
spălătorie şi pe urmă la maşină. 

— In regulă. Bun, aşa deci, unde te găsesc? 

McCaleb nu avu nicio ezitare. Ajunsese să aibă încredere 
în Lockridge. În plus, ştia că îşi putea lua nişte măsuri de 
precauţie. 

După ce închise telefonul, Terry îl sună pe Tony Banks şi 
îi spuse că-i va face o vizită. 

McCaleb intră în restaurant şi îşi comandă un sandviş cu 
piept de curcan, salată de varză şi maioneză. Mai ceru şi 
nişte murături şi o cutie de Cola. După ce plăti, luă 
sandvişul şi traversă Beverly Boulevard, înapoi, la Cedars. 
Fusese internat atâta amar de vreme acolo, încât ştia 
clădirea aceea ca pe propriul buzunar. Luă ascensorul, 
până la etajul trei, la maternitate, unde ştia că există o sală 
de aşteptare cu vedere spre Beverly Boulevard şi Jerry's. 
Nu era ceva neobişnuit să vezi acolo taţi mestecând vreun 
sandviş, în timp ce aşteptau să le nască nevasta. Aşa că 
McCaleb putea sta liniştit acolo, şi să-l aştepte pe Buddy 
Lockridge. 

Sandvişul îl termină în mai puţin de cinci minute, în 
schimb, vecinul său nu-şi făcuse apariţia nici după un ceas. 
McCaleb se uita la două elicoptere, care aduseseră nişte 
organe pentru transplant, ambalate în nişte frigidere roşii. 

Tocmai când se pregătea să sune la Doub/e-Down, ca să 
afle dacă nu cumva agenţii îl reţinuseră pe Lockridge, Terry 
văzu Ford-ul Taurus, oprind în faţa restaurantului. McCaleb 

se duse la fereastră şi se uită pe bulevard, într-o parte şi în 
cealaltă, după care ridică privirea spre cer ca să se asigure 
că nu exista prin preajmă niciun elicopter al poliţiei. Pe 
urmă, ieşi din sala de aşteptare, îndreptându-se spre lift. 

Pe bancheta din spate a Fordului trona un coş de plastic 
cu rufe de spălat. McCaleb se sui în maşină, se uită la coş, 
apoi la Lockridge, care cânta o melodie ciudată la nelipsita 
lui muzicuţă. 

— Mersi că ai venit, Buddy. A fost vreo problemă? 

— Nooo. M-au oprit, aşa cum ai presupus, şi mi-au pus 
nişte întrebări. Dar am făcut pe prostul şi m-au lăsat să 
trec. Cred că i-au convins monedele pe care le aveam în 
palmă. Bravo, Terry, ai fost deştept. , 

— Asta o să mai vedem. Şi cine te-a oprit? Aia doi în 
costum? 

— Nu, alţi doi. Erau de la poliție. Cel puţin aşa mi-au zis, 
deşi nu s-au prezentat. 

— Nu cumva unul dintre ei avea mutră de spaniol? O 
namilă de om, cu o scobitoare între dinţi? 

— Exact. Ăsta e. 

Arrango. McCaleb era încântat că îl trăsese pe sfoară pe 
înfumuratul ăla. 

— la zi, încotro acum? întrebă Buddy. 

McCaleb se gândise la asta. Şi ştia că trebuia să se 
ocupe de lista persoanele primitoare de organe. Dar, 
înainte, voia să se asigure că avea la un loc toate piesele 
jocului. În timp, ajunsese să compare orice investigaţie cu 
scările suprapuse de la maşina de pompieri. Tot suprapui şi 
extinzi alte scări, ca să ajungi şi mai departe, dar cu cât 
ajungi mai departe, cu atât eşafodajul devine mai şubred. 
Nu trebuie să neglijezi baza, începutul investigaţiei. Fiecare 
detaliu disparat trebuie plasat la locul lui. Şi de aceea 
McCaleb simţea că venise momentul să lămurească pe 
deplin derularea cronologică a crimei. Trebuia să răspundă 
la întrebări pe care tot el le formulase, şi asta înainte de a 
ajunge sus, la capătul scărilor. Acesta era principiul lui şi 
simţea, instinctiv, că aşa trebuia să procedeze. Miza pe 

ideea că adevărul exista în cadrul acelor contradicții. 

— La Hollywood, îl îndemnă Terry pe Lockridge. 

— Prăvălia aia cu tehnică video, unde am mai fost? 

— Exact. Mergem întâi la Hollywood şi pe urmă sus, în 
Valley. 

După câteva sute de metri pe Melrose Boulevard, 
Lockridge viră spre est, către Hollywood. 

— Haide, ia să auzim cum stau lucrurile. Ce-ai vrut să 
spui la telefon, când ai afirmat că ăia n-or să găsească, de 
fapt, ceea ce caută? 

— Caută în coşul cu rufe, bătrâne. 

— De ce? 

— Fă cum ţi-am zis. 

McCaleb îşi desfăcu centura de siguranţă şi se răsuci pe 
scaun, ca să ajungă la bancheta din spale. Profită de 
mişcare, ca să se uite şi la vehiculele din spate. Traficul era 
intens, dar nu se vedea nicio maşină dubioasă. 

Coşul era plin de lenjerie de corp şi de şosete. Bună 
mişcare din partea lui Buddy. Greu de presupus că Nevins 
sau oricare altul dintre cei aflaţi acolo ar fi avut chef să 
scormonească prin astfel de rufe. 

— Sunt curate chestiile astea? 

— Sigur. Vezi la fundul coşului. 

McCaleb se sui cu genunchii pe scaun, aplecându-se 
peste spătar. Aruncă rufele din coş, alături, pe banchetă. 
Auzi un zgomot mai înfundat, când un obiect mai greu 
decât lenjeria şi şosetele se lovi de banchetă. Dădu la o 
parte nişte chiloţi şi găsi o pungă cu fermoar, în care se afla 
un pistol. 

Fără să scoată niciun cuvânt, McCaleb se lăsă jos pe 
scaun, ţinând în mână punga în care se afla arma. Netezi 
plasticul, ca să vadă mai bine pistolul dinăuntru. Simţi că îl 
cuprind năduşelile la ceafă. Pistolul din pungă era un HK P7. 
Şi nu avea nevoie de nicio analiză balistică pentru a-şi da 
seama că era acel HK P7, arma cu care fuseseră omorâţi 
Kenyon, Cordell şi Torres. Se aplecă în jos, ca să se uite mai 
bine la armă şi observă că seria fusese ştearsă cu acid. 

Pistolul nu putea fi identificat. 

Lui McCaleb începură să-i tremure mâinile. Se lăsă, 
moale, lângă portieră, cu sufletul sfâşiat între groaza de a 
cunoaşte istoria obiectului şi disperarea de a se şti 
condamnat. Cineva voia să-l bage la apă, iar înscenarea ar 
fi avut probabil toate şansele de izbândă, dacă Buddy 
Lockridge nu ar fi găsit arma când se scufundase sub The 
Following Sea. 

— Doamne Sfinte, şopti McCaleb. 

— Cam unt, nu-i aşa?! 

— Unde era, de fapt? 

— Într-o pungă, în apă, la câţiva metri sub prora bărcii 
tale. Foarte uşor de scos la suprafaţă, dacă ştiai unde era 
pus. Altfel, n-ai fi avut cum să-l vezi de sus. 

— Şi tipii care percheziţionează barca au căutat şi în 
apă? 

— Da, numai că cu îmi făcusem deja treaba, aşa că n-au 
mai avut ce să găsească. 

McCaleb înclină din cap şi puse arma jos, pe podeaua 
maşinii, între picioare. Holbându-se în continuare la 
revolver, îşi încrucişă braţele peste piept, de parcă i s-ar fi 
făcut frig. Cât de puţin lipsise ca să le cadă în plasă. Şi, deşi 
şedea lângă omul care îl salvase, pentru moment îl 
cuprinse o mare senzaţie de izolare şi singurătate. Şi mai 
simţea începutul unei dorinţe despre care doar citise - 
sindromul fugii. Îi venea să plece la capătul pământului şi 
să uite de toţi şi de toate. 

— Sunt într-o mare încurcătură, Buddy. 

— Mi-am cam dat seama. 

34 

până să ajungă la Video GraFX Consultants, McCaleb 
reuşi să îşi vină în fire şi să se controleze. Pe drum, 
analizase posibilitatea de a fugi, dar o eliminase repede. 
Singura opţiune era să lupte în continuare. Ştia că era 
țintuit locului din cauza inimii - dacă fugea însemna că 
alege moartea, fiindcă avea nevoie de terapia 
medicamentoasă postoperatorie, pentru ca trupul să nu 

ajungă să respingă noua inimă. Fuga însemna, de 
asemenea, să îi părăsească pe Graciela şi pe Raymond. Or 
numai gândul că ar fi putut face asta îi usca inima complet. 

Lockridge îl lăsă la intrarea în firmă, parcând ceva mai 
încolo, ca să-l aştepte. Uşa era încuiată, însă Tony Banks îi 
spusese să folosească soneria, dacă ajungea după 
terminarea programului. McCaleb apăsă pe sonerie de două 
ori, până ca Banks să vină să-i deschidă. Avea în mână un 
plic mare, pe care i-l întinse lui McCaleb. 

— Asta e tot? 

— Banda şi copiile imaginii. E destul de clar. 

— Cum să mă achit faţă de tine, Tony? 

— Nu trebuie. Mi-a făcut plăcere să te ajut. 

McCaleb dădu din cap, pregătindu-se să pornească spre 
maşină, dar se opri şi se uită din nou la Banks. 

— Trebuie să-ţi spun ceva. Nu mai lucrez la FBI, Tony, 
îmi cer scuze că te-am indus în eroare, dar... 

— Ştiu. 

— Da?! 

— Când am văzut că nu mă suni, după ce ţi-am lăsat 
sâmbătă un mesaj pe robot, am telefonat la fostul tău 
birou. La numărul de pe scrisoare ta, de pe perete. Mi s-a 
spus că nu mai lucrezi acolo de vreo doi ani, sau cam aşa 
ceva. 

McCaleb îşi studie interlocutorul cu atenţie, ceea ce nu 
mai făcuse până atunci, după care ridică pachetul. 

— Atunci, de ce îmi mai dai asta? 

— Fiindcă vrei să pui mâna pe tipul ăla. 

McCaleb înclină din cap. 

— Bun, mult noroc. Sper să-l prinzi. 

In Sherman Market nu era multă lume - două fete, care 
se uitau la raftul de dulciuri, şi un tânăr în spatele tejghelei. 
McCaleb sperase să o întâlnească pe văduva lui Chan Ho 
Kang. | se adresă tânărului, vorbind rar şi răspicat, în 
speranţa că acesta înţelegea engleza mai bine decât 
bătrâna. 

— O caut pe doamna care lucrează aici ziua. 

Tipul, un adolescent de fapt, se uită ursuz la McCaleb. 

— Nu trebuie să-mi vorbeşti aşa, de parcă aş fi înapoiat 
mintal. Vorbesc englezeşte. M-am născut aici. 

— Oh, îmi pare rău. Poate a fost din cauză că doamna 
aceea, pe care am mai văzut-o aici, părea să înţeleagă mai 
greu ce-i spuneam. 

— E mama. A trăit până la treizeci de ani în Coreea, 
vorbind limba ţării. E greu să înveţi altă limbă după atâta 
vreme. 1 

— Da, încă o dată, scuze. 

Pornise cu stângul. Încercă din nou. 

— Eşti fiul lui Chan Ho Kang? 

Băiatul încuviinţă din cap. 

— Dar tu cine eşti? _ 

— Numele meu este Terry McCaleb. Imi pare rău de 
moartea tatălui tău. 

— Ce vrei, de fapt? 

— Fac nişte investigaţii pentru familia femeii care a fost 
ucisă aici... 

— Ce fel de investigaţii? 

— Încerc să îl găsesc pe ucigaş. 

— Mama nu ştie nimic. Las-o în pace. A suferit destul. 

— De fapt, nu voiam decât să mă uit la ceasul ei. Am 
fost aici, deunăzi, şi am remarcat că poartă ceasul pe care 
îl avea tatăl tău, în seara aceea. 

Băiatul se holbă lung la McCaleb, după care întoarse 
capul spre fetele de la raftul de dulciuri. 

— Haideţi, fetelor, v-aţi ales ce vreţi? 

Terry se uită spre ele. Nu păreau prea încântate să fie 
zorite aşa. 

— Şi ce-i cu ceasul ăsta? 

— Păi, e un pic mai complicat. Există nişte lucruri care 
nu se potrivesc cu ceea ce scrie în rapoartele întocmite de 
poliţie. Încerc să îmi dau seama de ce. Dar ca să fac asta, 
am nevoie să cunosc ora precisă când tipul înarmat a intrat 
în magazin. 

Arătă spre videocamera din spate. 

— Poliţia mi-a dat o copie a videocasetei. Pe bandă, se 
vede ceasul tatălui tău. Am mărit această imagine. Dacă 
mama ta nu a mai umblat la ceas de atunci, ca să-l 
potrivească, am şanse să aflu ora care mă interesează. 

— N-ai nevoie de ceas pentru asta. Ora e afişată pe 
banda video. Ai zis că ai banda. 

— Poliţia susţine că ora afişată pe bandă nu e corectă. 
Asta încerc să aflu. Vrei să o suni pe mama ta şi să îi spui? 

În momentul acela, fetele se apropiară de tejghea. Tipul 
nu-i răspunse nimic lui McCaleb, în timp ce luă banii şi le 
dădu restul. Aşteptă ca cele două cliente să iasă din 
magazin, după care se uită din nou la McCaleb. 

— Nu înţeleg nimic. Mi se pare o aiureală ce vrei 
dumneata. 

— Încerc să te ajut. Nu vrei ca omul care l-a ucis pe tatăl 
tău să fie prins? 

— Ba sigur că vreau, numai că treaba asta cu ceasul... 
nu văd legătura. 

— Aş putea să-ţi explic totul, într-o jumătate de oră, 
dacă ai avea timp, dar... 

— Nu plec nicăieri. 

McCaleb îl privi câteva clipe şi realiză că aceasta era 
singura soluţie. Înclină din cap şi îi spuse să aştepte un pic, 
până se ducea să ia fotografia din maşină. 

Pe tânăr îl chema Steve Kang. Aşezat în maşină pe 
scaunul din dreapta şoferului, îl dirija pe Buddy Lockridge 
printr-un cartier aflat doar la câteva străzi de casa Gracielei 
Rivers. 

McCaleb îl convinsese povestindu-i totul cu lux de 
amănunte. Aşa că tânărul pusese un afiş pe uşa 
magazinului, VIN IMEDIAT, şi încuiase. De obicei, mergea pe 
jos de acasă la prăvălie şi înapoi, numai că dacă foloseau 
maşina lui Lockridge puteau să mai câştige timp. 

Când ajunseră la locuinţa tânărului, Steve Kang îl 
conduse pe McCaleb înăuntru, lăsându-l pe Buddy să 
aştepte în maşină. Practic, casa era identică cu cea a 
Gracielei, fiind construită probabil de acelaşi arhitect la 

începutul anilor '50. Tânărul îl invită pe Terry în camera de 
zi, după care dispăru pe un culoar care ducea spre 
dormitoare. McCaleb auzi un murmur dinspre culoar. După 
câteva secunde, realiză că discuţia se purta în limba 
coreeană. 

În timp ce aştepta, se gândea la asemănările dintre cele 
două locuinţe, imaginându-şi jalea şi suferinţa celor două 
familii în noaptea şi în zilele ce au urmat crimelor. 

Pe urmă, Steve Kang se întoarse; îi dădu lui McCaleb un 
telefon fără cordon şi ceasul pe care îl purtase tatăl său. 

— Mama n-a umblat la ele. Au rămas ca în noaptea 
aceea. 

Bărbatul încuviinţă din cap. Cu coada ochiului, surprinse 
o mişcare. Se uită în stângă şi o văzu pe bătrâna Kang 
privindu-l. O salută, însă femeia nu-i răspunse în niciun fel. 

McCaleb adusese fotografia cu imaginea mărită de pe 
banda video, un carnet de notițe şi agenda telefonică. li 
spusese lui Steve Kang ce avea de gând să facă, dar se 
simţea jenat totuşi de prezenţa lui. Se pregătea să se dea 
drept un ofiţer de poliţie, ceea ce reprezenta o infracţiune 
din punct de vedere legal, chiar dacă acest ofiţer era Eddie 
Arrango. 

Din agendă luă numărul de la Central Communications 
Center (CCC) din L.A. Îl avea de când lucrase la FBI. CCC 
constituia centrul dispeceratului de poliţie şi pompieri - o 
clădire sumbră şi întunecată, unde se primeau toate 
comunicările radiofonice. Tot aici se afla şi ceasul după care 
fusese stabilită, în mod oficial, ora celor două crime. 

De la Hollywood spre magazin, McCaleb luase dosarul lui 
Torres, din care scosese numărul legitimaţiei lui Arrango. 
Puse, acum, pe braţul canapelei ceasul pe care i-l dăduse 
Steve Kang şi formă numărul uzual de la CCC. O operatoare 
îi răspunse la al patrulea apel. 

— Arrango la telefon, de la omucideri West Valley, zise 
McCaleb. Seria unu patru unu unu. Nu vorbesc prin radio. 
Am nevoie de un zece-douăzeci, pentru începerea unei 
supravegheri. Poţi să-mi dai şi secundele, totuşi? 

— Secundele? Dar ce individ exact eşti, domnule 
detectiv Arrango! 

— Exact. 

— Stai un pic. g 

McCaleb se uită la ceasul de pe brațul canapelei. In timp 
ce operatoarea vorbea, notă că ceasul arăta ora 5:14:42 
P.M. 

— E şeptesprezece paisprezece treizeci şi opt. 

— Gata, zise el, multam frumos. 

Închise telefonul şi se uită la Steve Kang. 

— Ceasul tatălui tău e cu patru secunde înainte faţă de 
ceasul de la CCC. 

Kang miji ochii şi veni lângă canapea, privind peste 
umărul lui McCaleb la numerele pe care acesta le scria pe 
carnet, pentru a le compara cu diversele momente din 
desfăşurătorul de timp. Amândoi ajunseră simultan la 
aceeaşi concluzie. 

— Asta înseamnă... 

Steve Kang lăsă fraza neterminată. McCaleb observă că 
tânărul aruncase o privire rapidă spre culoar, unde se afla 
mama lui, uitându-se apoi din nou la ora subliniată de pe 
carnet. 

— Ticălosul naibii! şuieră băiatul, plin de ură. 

— E puţin spus, întări McCaleb. 

Afară, Lockridge porni motorul imediat ce îl văzu pe 
Terry ieşind din casă. 

— Hai să mergem. 

— Nu-l ducem pe băiat înapoi? 

— Nu, trebuie să stea de vorbă cu maică-sa. Hai să 
mergem. 

— Bine, bine. Unde? 

— Înapoi, în port. 

— În port? Nu se poate să te duci acolo, Terry. Dacă ăia 
n-au plecat încă de pe barcă? Sau poate stau la pândă, pe 
undeva, prin preajmă. 

— Nu contează. N-am de ales. 

lockridge îl lăsă pe McCaleb pe Cabrillo Way, cam la un 
kilometru de port, distanţă pe care urma să o parcurgă pe 
jos, alegând zonele cu umbră din dreptul micilor magazine 
de pe bulevard. Planul era ca Buddy să îşi lase cheile în 
Taurus, apoi să se ducă pe barcă, comportându-se absolut 
normal. Dacă vedea ceva ciudat sau vreo mutră 
necunoscută dând târcoale prin port, urma să aprindă 
felinarul din vârful catargului de pe Doub/e-Down. Această 
lumină se vedea de la distanţă, aşa că McCaleb îşi putea da 
seama că trebuia să se ferească. 

Când ajunse într-un loc de unde putea vedea tot portul, 
McCaleb se uită rapid la zecile de catarge. Se făcuse 
întuneric, dar nicio lumină nu era aprinsă. Situaţia părea 
bună. Se uită în jur şi zări un telefon public, lângă un 
minimarket, aşa că se duse să îşi sune vecinul. Avea ocazia, 
astfel, să mai lase un pic din mână servieta grea de piele, 
pe care o căra după el. Buddy răspunse imediat. 

— Vreo problemă? întrebă McCaleb, amintindu-şi de un 
film pe care îl văzuse cu ani în urmă, în care un personaj 
punea exact aceeaşi întrebare. 

— Nu cred. Nu văd pe nimeni şi nici nu m-a înhăţat 
careva până aici. N-am văzut nicio maşină, prin parcare, 
care să miroasă a copoi. 

— Şi barca mea cum arată? 

— E la locul ei. Am senzaţia că au întins o bandă galbenă 
lângă piloni, ca şi când n-ai avea voie să urci sau aşa ceva. 

— Bine, Bud, vin. Mă duc întâi la spălătorie, ca să-mi bag 
servieta într-un uscător. Dacă ajung la barcă şi tabără ăia 
pe mine, să ai grijă de servietă până scap. De acord? 

— Sigur. 

— OK, ascultă în continuare. Dacă totul merge bine pe 
barcă, n-o să stau mult acolo, aşa că îţi spun de pe-acum, 
mulţumesc pentru tot, Buddy, mi-ai fost de mare ajutor. 

— Pentru puţin, bătrâne. Nu-mi pasă ce încearcă să îţi 
facă nemernicii ăia. Eu te ştiu curat ca lacrima. 

McCaleb îi mulţumi din nou, după care închise telefonul, 

îşi luă servieta şi se îndreptă spre port. Trecu întâi pe la 
spălătorie, unde găsi un uscător gol, în care vâri servieta. 
Pe urmă porni spre barcă, fără să întâmpine nicio problemă, 
înainte de a descuia uşa glisantă, mai aruncă o privire prin 
port, fără să sesizeze însă nimic ciudat. Observă silueta 
întunecată a lui Buddy Lockridge, aşezată pe puntea bărcii 
de alături, Double-Down. Auzi un sunet de muzicuţă şi dădu 
din cap. Pe urmă deschise uşa. 

Înăuntru era un aer îmbâcsit şi stătut, deşi mai persista 
încă o boare de parfum, probabil de la Jaye Winston. 
Preferă să nu aprindă lampa, luând o lanternă lipită cu 
magnet sub masă. O aprinse, ţinând-o cu becul în jos, spre 
podea. Cobori în cabina de dedesubt, ştiind că trebuia să se 
grăbească. Voia doar să-şi ia haine suficiente şi 
medicamentele necesare pentru mai multe zile. Ştia că, 
oricare avea să fie deznodământul, tot atât va dura. 

Deschise unul dintre chepengurile de pe hol şi scoase 
din nişă sacul mare de marinar. Se duse apoi în cabina 
principală, de unde îşi luă hainele de care ştia că va avea 
nevoie. Operaţiunea dură destul de mult, din cauză că 
trebuia să facă totul pe furiş şi doar la lumina lanternei. 

Când termină, luă sacul şi îl cără pe hol, până la prova, 
pentru a strânge doctoriile, instrumentele medicale şi fişa 
de observaţie. Puse sacul desfăcut pe chiuvetă, pregătindu- 
se să bage cutiile de medicamente, când realiză brusc 
ceva: în timp ce traversase holul, zărise o lumină pe bordul 
de deasupra apei. Lampa din bucătăria vasului. Sau poate 
unul dintre becurile din salon. Încremeni locului, ciulind 
urechile şi încercând să îşi dea seama dacă se auzea ceva 
de deasupra. Ştia precis că el nu aprinsese nicio lumină. 

Ascultă concentrat aproape jumătate de minut. Niciun 
zgomot. Păşi tiptil înapoi pe hol, privind în sus, pe scară. 
Rămase aşa, neclintit, cu urechile ciulite, încercând să îşi 
evalueze opţiunile. Singura ieşire, în afară de varianta de a 
urca înapoi treptele, pe unde venise, era să folosească 
chepengul din cabina din faţă, care dădea pe punte. Era, 
însă, o prostie să-şi imagineze că, dacă cineva era cu 

adevărat sus, pe barcă, nu ar fi avut prevederea de a 
supraveghea şi această gură de ieşire. 

— Buddy, tu eşti? 

Răspunsul veni după un moment lung de tăcere. 

— Nu, Terry, nu e Buddy. 

O voce de femeie. McCaleb o recunoscu. 

— Jaye? 

— De ce nu vii sus? 

Întoarse capul spre prora. Lanterna era în sac, luminând 
doar lucrurile din el. În rest, o beznă desăvârşită. 

— Urc. 

Jaye şedea pe scaunul capitonat pivotant, lângă măsuţa 
din lemn de tec. Pesemne că trecuse exact pe lângă ea, pe 
întuneric, fără să o remarce. Bărbatul se aşeză pe un scaun 
identic, în cealaltă parte a salonaşului. 

— Salut, Jaye, cum mai merge? 

— E loc şi de mai bine. 

— Valabil şi la mine. Intenţionam să te sun dimineaţă. 

— Ei, uite, am venit eu înainte. 

— Şi unde îţi sunt prietenii? 

— Ăia nu sunt prietenii mei. Şi în mod cert nici ai tăi, 
Terry. 

— Nici nu mi s-a părut că ar fi. Bun, ia să vedem, ce se 
întâmplă? Cum se face că ai venit aici de una singură? 

— Fiindcă din când în când câte un nătăfleţ de poliţai de 
la regională, cum suntem noi, se dovedeşte a fi mult mai 
isteţ decât orice agent federal. 

McCaleb zâmbi, cu un aer deloc amuzat. 

— Ştiai că trebuia să vin după medicamente. 

— Tipii îşi închipuie că eşti în drum spre Mexic, dacă nu 
cumva ai şi ajuns acolo deja. Eu, însă, am văzut dulăpiorul 
plin de doctorii şi mi-am dat seama că vei fi nevoit să te 
întorci. Ca şi cum barca asta te-ar fi ţinut în lesă. 

— Vasăzică acum o să mă înhaţi şi o să te alegi singură 
cu toată gloria acestei mari realizări. 

— Nu neapărat. 

Iniţial, McCaleb nu avu nicio reacţie. Se gândea la 

cuvintele lui Jaye, întrebându-se pe ce picior dansa ea de 
fapt. 

— Ce vrei să spui, Jaye? 

— Vreau să spun că instinctul îmi spune una, iar 
realitatea aparentă altceva. De obicei, mă bizui pe instinct. 

— Şi eu. La ce „realitate aparent” te referi? Ce-aţi găsit 
voi, de fapt, astăzi aici? 

— Mai nimic, doar o caschetă de base-ball cu emblema 
CI pe ea. Ne-am gândit că „CI” vine de la „Catalina Islan”, 
ceea ce coincide cu felul în care James Noone a descris 
şapca pe care o purta şoferul de pe Cherokee. În rest, nimic 
- până ce nu am deschis sertarul de sus de la masa de 
lucru. 

McCaleb aruncă o privire spre masa la care se referise 
Jaye. Işi aminti că deschisese sertarul de sus şi verificase ce 
era în el, după ce îl pusese pe fugă pe intrusul din noaptea 
precedentă. Nu găsise nimic dubios şi nici nu i se păruse că 
ar lipsi ceva de-acolo. 

— Şi ce era? 

— In el? Nimic. Era ceva, însă, dedesubt, lipit cu o bandă 
adezivă. 

McCaleb se ridică şi se duse spre sertare. Îl trase afară 
pe cel de deasupra, răsturnându-l cu dosul în sus. Îşi plimbă 
degetul peste urmele lipicioase lăsate de o bandă adezivă 
foarte solidă. Zâmbi, scuturând din cap. Se gândea cât de 
rapid se mişcase, de fapt, intrusul - venise cu pachetul gata 
pregătit, pe care îl lipise direct sub sertarul deschis. 

— la să vedem dacă ghicesc. Era ceva de plastic... 

— Nu. Nu spune nimic. Orice spui se poate întoarce 
împotriva ta. Nu vreau să-ţi fac niciun rău, Terry. 

— Nu mi-e teamă de asta. Mai bine zis, nu mai mi-e 
teamă. Aşa că lasă-mă să ghicesc. Sub sertar era o pungă 
de genul celor etanşe, cu fermoar. În ea era cerceluşul în 
formă de cruciuliţă, luat de la Gloria Torres, şi o fotografie 
cu familia lui James Cordell. Adică, poza luată din maşina 
lui. 

Înclinând din cap, Winston îi confirmă că avea dreptate. 

McCaleb se întoarse la scaunul pe care şezuse până atunci. 

— Ai omis butonul de la cămaşa lui Donald Kenyon, 
spuse Jaye. Din argint, având forma semnului pentru dolar. 

— De ăsta n-am ştiut. Pun pariu că Nevins, Uhlig şi 
ticălosul ăla de Arrango au sărit în sus de bucurie, când au 
găsit punga aia. 

— Cam aşa ceva. Au fost nemaipomenit de fericiţi de 
găselniţa lor. 

— Nu şi tu, însă. 

— Nu. Mi s-a părut prea simplu. 

Tăcură amândoi câteva momente. 

— Ştii, Terry, nu pari prea îngrijorat de faptul că pe 
barca ta s-au găsit dovezi care indică implicarea ta în trei 
crime. Fără a mai pomeni şi de motivul evident pe care l-ai 
avut pentru a săvârşi aceste omoruri, adăugă femeia, 
arătând din cap spre pieptul lui McCaleb. Nu, nu, cel mult 
pari un pic cam agasat. Îmi spui de ce? 

— Toate astea au fost puse acolo intenţionat. Şapca, 
cercelul, toate. Noaptea trecută, pe barcă a urcat un intrus. 
Nu a luat nimic. Aşa că, probabil, a lăsat ceva. Am martori. 
Mi se înscenează vinovăția. Nu-mi dau seama de ce, dare 
vorba de o înscenare, crede-mă. 

— Păi, dacă te gândeşti cumva la Bolotov, mai bine las-o 
baltă. De duminică după-amiază, de când a pus laba pe el 
polițistul care îl avea sub supraveghere, tipul e la Van Nuys, 
la închisoare. 

— Nu, nu mă gândeam la Bolotov. Tipul e curat. 

— Mda, văd că ai schimbat placa. 

— Evenimentele au eliminat posibilitatea ca Bolotov să 
fie unul dintre suspecți. Reţine, te rog: la un moment dat, 
am presupus că a fost implicat în spargerea aceea, de 
lângă serviciul lui, când s-a furat pistolul HK P7. În felul 
acesta ar fi ajuns deţinătorul unei arme care îl putea face 
suspect în cazul Cordell şi Torres. Numai că jaful acesta s-a 
produs în decembrie, în preajma Crăciunului. Să adăugăm, 
acum, şi cazul Kenyon. Acesta a fost omorât cu un P7, în 
noiembrie. Prin urmare, nu poate fi vorba de aceeaşi armă, 

chiar dacă Bolotov ar fi fost autorul furtului. Aşadar, tipul e 
curat. În continuare, totuşi, nu pricep de ce a făcut unt la 
mine şi a luat-o la fugă. 

— Probabil el o fi dat spargerea aceea, de Crăciun. L-ai 
cântat la el la serviciu şi l-ai luat tare, ca şi cum erai decis 
să-i pui în cârcă vreo două crime. Normal că a fugit. Asta-i 
tot. 

McCaleb îi dădu dreptate. 

— Ce-o să păţească? 

— Şeful lui o să-şi retragă plângerea pentru fereastra 
spartă. Şi cu asta, gata. Îi vor da drumul astăzi, după o 
audiere. 

McCaleb încuviinţă iarăşi, tot printr-o mişcare a capului, 
după care îşi pironi privirea spre mochetă. 

— Aşa că nu te mai gândi la el, Terry. Altceva? 

— Sunt foarte aproape. Mai am o mutare sau două, până 
îi dau de cap. Ştiu acum cine este pistolarul. Nu-mi mai 
trebuie decât câteva zile, pentru a afla cine l-a angajat. Am 
nişte nume, o listă cu suspecți. Ştiu că persoana care ne 
interesează este pe această listă. Bizuie-te pe instinct, de 
data asta, Jaye. Poţi să mă înhaţi şi să mă bagi la pârnaie, 
de acord, dar în afară de glorie n-o să te alegi cu nimic, 
fiindcă nu eu sunt criminalul. Lucru pe care, până la urmă, 
aş reuşi să îl demonstrez. Intre timp, însă, am rata amândoi 
şansa pe care o avem acum. 

— Cine este pistolarul? 

— Mă duc să-mi iau servieta. Am să-ţi arăt. 

— Şi unde e servieta asta? 

— Intr-un uscător, la spălătorie. Am îndesat-o acolo. Nu 
ştiam la ce să mă aştept exact, venind aici. 

Jaye reflectă câteva clipe. 

— Lasă-mă să mă duc s-o iau. Îţi rămâne ţie, aici, toată 
farmacia. Nu plec nicăieri. Dacă n-ai încredere, vino cu 
mine. 

— Bine, du-te singur. Adu servieta. Te aştept aici. 

In drum spre spălătorie, McCaleb se întâlni cu Buddy 
Lockridge, care ţinea în mână servieta de piele. 

— E-n regulă totul? Mi-ai zis să mă duc să iau asta, dacă 
văd că se dă careva la tine. 

— Da, totul e-n regulă, Buddy. Aşa cred. 

— Nu ştiu cu ce-ţi tot umple capul tipa aia, dar să ştii că 
a fost şi ea aici, cu restul grupului, astăzi. 

— Ştiu. Dar cred că e de partea mea. 

McCaleb luă servieta şi porni înapoi spre barcă. O dată 
ajuns înăuntru, porni televizorul şi puse în videorecorder 
caseta cu filmarea de la Sherman Market. Derulă rapid 
imaginea înainte, urmărind mişcările zvâcnite ale 
criminalului: intrarea în magazin, împuşcarea Gloriei Torres 
şi a proprietarului prăvăliei, apoi dispariţia lui. Pe urmă, 
apărea „bunul samaritean”, moment în care McCaleb lăsă 
banda să ruleze cu viteză normală. În momentul în care 
bunul samaritean ridică privirea, după ce a încercat să o 
panseze pe Gloria la cap, McCaleb apăsă pe butonul de 
„pauză”, îngheţând imaginea. 

— Poftim. Asta e asasinul tău. 

Winston se holbă lung la televizor, fără ca pe faţa ei să 
se citească ceva. 

— OK, acum spune-mi de ce ai ajuns la o astfel de 
concluzie? 

— Simplu. O demonstrează diagrama cronologică a 
crimei. Arrango şi Walters n-au văzut în chestia asta decât 
un jaf ordinar, soldat cu împuşcături. Aşa şi părea, de altfel 

— Cum să-i blamezi pentru asta? Numai că au făcut 
lucru de mântuială. Nu s-au sinchisit să completeze sau să 
verifice diagrama crimei. Au luat de bun ceea ce apărea la 
prima vedere. Numai că a existat o discrepanţă între ora 
afişată pe videocamera din magazin, când s-au produs 
împuşcăturile, şi ora de la ceasul mare de la serviciul de 
ambulanţă, când a sunat bunul samaritean. 

— Exact. Mi-ai mai spus chestia asta. Ce a însemnat 
discrepanţa asta? Cam o jumătate de minut? 

— Treizeci şi patru de secunde. Potrivit videocamerei din 
prăvălie, bunul samaritean a anunţat împuşcăturile cu 
treizeci şi patru de secunde înainte de producerea lor. 


327 


— Ziceai, însă, că Walters şi Arrango nu au avut cum să 
verifice acurateţea ceasului din videocameră. Au presupus 
doar că rămăsese în urmă, doar fiindcă bătrânul, domnul 
Kang, nu se pricepuse să-l potrivească. 

— Exact, au presupus. Şi eu la fel. 

McCaleb derulă banda până la secvenţa în care pe ecran 
se vede braţul lui Chan Ho Kang, cu un ceas de mână la 
încheietură. Mişcă imaginea cu încetinitorul, înainte şi 
înapoi, până când obţinu afişajul clar al orei, pe fâşia de jos 
a benzii. Opri din nou imaginea. Se duse apoi la servietă şi 
scoase fotografia mărită a acestui instantaneu. 

— OK, vasăzică am comparat orele, pentru a obţine ora 
exactă a producerii crimelor. Vezi ceasul? 

Winston îi răspunse afirmativ. McCaleb îi dădu 
fotografia. 

— L-am rugat pe un prieten, cu care am colaborat când 
lucram la biroul federal, să mărească imaginea asta. După 
cum poţi vedea, ora de pe ceas coincide cu aceea de pe 
banda video. La nivel de secundă. Probabil că bătrânul 
Hank a potrivit ceasul videocamerei după ceasul de la 
mână. M-ai urmărit, până aici? 

— Sigur. Ora coincide pe video şi la ceasul de mână. ŞI 
ce-nseamnă asta? 

McCaleb ridică mâna, în semn că cerea un mic răgaz, 
după care scoase carneţelul de notițe, ca să poată face 
referire la diagrama deja întocmită. 

— Ştim acum, conform ceasului de la Central 
Communications Center, ca bunul samaritean a anunţat 
împuşcăturile la 10:41:03, altfel spus cu 34 de secunde 
înainte de producerea lor, dacă ne referim la banda video. 
OK? 

— OK. 

Îi povesti despre drumul făcut în acea seară până la 
magazin, apoi acasă la Kang, unde i se dăduse voie să se 
uite la ceasul pe care bătrânul îl purta când fusese omorât. 
McCaleb ţinu să precizeze că la ceas nu se mai umblase de 
atunci. 

— Pe urmă, am sunat la CCC, am verificat ora şi am 
comparat-o cu cea de pe ecranul ceasului. Ceasul e doar cu 
patru secunde înainte faţă de cel de la CCC. Prin urmare, 
rezultă că ceasul videocamerei nu era decât cu patru 
secunde înainte faţă de CCC, în momentul săvârşirii 
omorurilor. 

Încruntată deja, Winston se aplecă în faţă, încercând să 
îi urmărească demonstraţia. 

— Asta ar însemna... 

Jaye lăsă fraza neterminată. 

— Înseamnă că nu există aproape nicio diferenţă - doar 
patru secunde - între ceasul videocamerei şi ceasul de la 
CCC. Aşadar, când bunul samaritean a raportat 
împuşcăturile din magazin, la zece patruzeci şi unu zero trei 
pe ceasul CCC, era exact zece patruzeci şi unu zero şapte 
pe ceasul din magazin. O diferenţă doar de patru secunde. 

— Dar e imposibil aşa ceva, zise Winston, scuturând din 
cap. În momentul acela, nu avusese loc nicio împuşcătură. 
E cu treizeci de secunde înainte de producerea lor. Gloria 
nici nu intrase în magazin. Probabil că tocmai parcă 
maşina. 

McCaleb tăcea. Prefera să o lase să tragă singură 
concluziile, fără să-i sugereze nicio deducție logică. 

— Ştia că impactul ar fi mai mare, dacă ajungea pe cont 
propriu la raţionamentul lui. 

— Vasăzică, tipul ăsta, bunul samaritean, a raportat 
împuşcăturile înainte de producerea lor. 

McCaleb încuviinţă din cap. 

— Nu avea de ce să facă asta, decât dacă... ştia. Decât 
dacă ştia că vor avea loc nişte împuşcături! Păi, la naiba, el 
e criminalul! 

McCaleb dădu din cap, de data asta cu o mutră foarte 
satisfăcută. Ştia că acum o câştigase pe Winston de partea 
lui. Şi împreună urma să apese pe pedala de acceleraţie. 

Ai avut timp să analizezi cum s-a întâmplat şi care a fost 
întreg mecanismul? 

— Da, un pic. 

— Bine, spune-mi atunci şi mie. 

McCaleb era acum în picioare, în bucătărie, şi îşi turna 
într-un pahar nişte suc de portocale. Winston îşi luase ceva 
tare de băut. Nu avea astâmpăr. Terry cunoştea perfect 
această senzaţie. 

— Stai o clipă, zise bărbatul, după care sorbi tot sucul 
dintr-o înghiţitură. 

— Scuze, dar mi-am cam făcut de cap cu glicemia astăzi. 
Am mâncat prea târziu. 

— Te simţi bine? 

— Excelent. 

McCaleb puse paharul în chiuvetă şi, întorcându-se, se 
rezemă de bufet. 

— Bun, uite cum văd eu lucrurile. Pornim de la domnul 
X, cineva undeva, despre care presupunem încă de acum 
că este bărbat. Persoana aceasta are nevoie de ceva. De un 
organ nou. Rinichi, ficat, poate măduvă osoasă. Posibil chiar 
cornee, însă asta s-ar putea să fie cam exagerat. Trebuie să 
fie ceva pentru care să merite să ucizi. Or, în cazul corneei, 
există riscul de a orbi, ceea ce ar însemna că transplantul 
n-ar mai avea niciun sens. 

— Şi în cazul inimii? 

— Asta ar fi pe listă, numai că, vezi tu, inima a ajuns la 
mine. Prin urmare, taie inima, doar dacă nu eşti ca Nevins, 
Uhlig, Arrango plus toată trupa, care cred că eu sunt 
domnul X, de acord? 

— De acord. Continuă. 

— Individul ăsta, X, are bani şi relaţii. Oricum, suficient 
de bune, încât să aibă posibilitatea de a contacta şi angaja 
un ucigaş. 

— Cu legături în reţeaua de crimă organizată. 

— Poate, dar nu obligatoriu. 

— Cum rămâne cu „Nu uita prăjitura”? 

— Nu ştiu. M-am tot gândit la asta. E un pic cam 
ostentativ pentru crima organizată autentică, nu crezi? Mă 
duce cu gândul la o diversiune, dar deocamdată e doar o 
presupunere. 

— În regulă, nu contează pentru moment. Continuă cu 
domnul X. 

— Ei bine, pe lângă capacitatea de a găsi un pistolar 
care să facă treaba, tipul trebuie să mai aibă şi acces la 
computerul de la BOPRA. Trebuie să ştie cine are organul 
care îi trebuie. Ştii ce este BOPRA? 

— Am aflat astăzi. Şi i-am spus acelaşi lucru despre tine 
lui Nevins. „Cum să aibă acces Terry McCaleb la BOPRA?” 

La care el mi-a răspuns că securitatea calculatoarelor 
de-acolo este la pământ. Teoria lor este că ai reuşit să 
piratezi computerul, la un moment dat, când erai la Cedars. 
Ai obţinut o listă cu donatori de sânge din grupa AB, cu 
CMV negativ, care ţi-a servit drept bază de pornire. 

— Bine. Urmează acum firul aceleiaşi teorii, dar în loc de 
mine pune-l pe domnul X, care face rost de listă, după care 
îl pune pe făgaş pe bunul samaritean. 

McCaleb arătă spre salon, unde imaginea bărbatului 
necunoscut rămăsese încremenită pe ecranul televizorului. 
Se uitară înspre aparat, câteva clipe, după care Terry reluă: 

— Pistolarul parcurge lista şi, ia te uită, dă peste un 
nume cunoscut. Donald Kenyon - un individ celebru, mai 
ales pentru nenumăraţii lui duşmani. Din acest motiv, 
devine alegerea ideală. Toţi inamicii aceia - investitori şi, 
poate chiar, vreun mafiot prin culise, reprezintă un camuflaj 
excelent. 

— Prin urmare, bunul samaritean îl alege pe Kenyon. 

— Exact. Il alege, după care îl studiază şi îl urmăreşte, 
până ce îi învaţă obiceiurile. Or acestea sunt relativ simple, 
întrucât Kenyon este cu zgarda federală de gât, din care 
cauză aproape că nici nu mai iese din casă. Bunul 

samaritean nu se descurajează, însă. Notează tot tipicul 
gospodăriei şi ştie că timp de douăzeci de minute, în fiecare 
dimineaţă, Kenyon e singur acasă, când nevasta îşi duce la 
şcoală copiii. 

Întrucât i se uscase gura de cât vorbise, McCaleb 
recuperă paharul din chiuvetă şi îşi mai turnă nişte suc de 
portocale. 

— Prin urmare, atacă în intervalul acestei ferestre de 
douăzeci de minute. Şi, când intră în casă, ştie că trebuie 
să facă lucrarea în aşa fel, încât Kenyon să reziste până la 
spital, dar doar atât. Vezi tu, asta pentru a putea păstra 
organele pentru transplant. Dacă merge însă prea departe, 
există riscul ca victima să moară înainte, ceea ce nu-i deloc 
bine. Aşadar, pătrunde în casă, îl înşfacă pe Kenyon şi îl 
trage până la uşa din faţă. Il ţine acolo şi aşteaptă ca 
nevasta să vină acasă, după ce i-a lăsat pe copii la şcoală. Il 
pune pe Kenyon să se uite pe vizor, ca să se asigure că ea 
este. Pe urmă, îl împuşcă şi îl întinde pe jos, pentru ca 
nevasta să-l găsească imediat ce deschide uşa. 

— Dar n-a rezistat până la spital. 

— Nu. Planul era bun, dar s-a ales praful de el. A pus un 
glonţ exploziv în P7. Un proiectil nepotrivit pentru o astfel 
de treabă. Fiind casant, glonţul explodează şi îi zboară la 
propriu creierii lui Kenyon, distrugând toate legăturile vitale 
ale organismului. Moartea survine aproape instantaneu. 

Se opri aici, privind-o cu atenţie pe Winston, care asimila 
raţionamentul pe care i-l expusese. Pe urmă, ridică un 
deget, în semn că o ruga să mai aştepte, înainte de a 
comenta ceva. Se duse în salon, la servieta de piele, de 
unde scoase un teanc de documente, având grijă să 
rămână cu corpul între servietă şi Winston. Nu voia ca 
aceasta să zărească revolverul P7, pe care îl avea încă 
acolo. 

Întors la bufetul din bucătărie, răsfoi documentele, până 
ce găsi ce căuta. 

— Deşi nici n-ar trebui să am chestia asta, totuşi te rog 
să arunci o privire. Este vorba despre transcrierea benzii pe 

care biroul federal a înregistrat-o de la microfoanele 
instalate ilegal în locuinţa lui Kenyon. Asta e partea când el 
a fost împuşcat. Nu s-a putut prinde tot ce s-a spus acolo, 
însă ce avem se potriveşte cu ceea ce tocmai ţi-am 
povestit. 

Winston se aşeză şi citi fragmentul pe care Terry îl 
marcase cu pixul, în timp ce venea spre port. 


NECUNOSCUTUL: OK, uită-te cine... 
KENYON: Nu... Ea nu are nimic de-a face cu asta. Ea... 


Winston încuviinţă din cap. 

— Probabil că i-a spus să se uite pe vizor. E clar că 
venise soţia, din moment ce Kenyon a încercat apoi să o 
protejeze. 

— Exact, şi observă că transcrierea menţionează că au 
fost două minute de tăcere, înainte de acest ultim schimb 
de cuvinte, urmat de împuşcătură. Ce altceva putea tipul să 
facă, decât să aştepte să apară tipa, ca să fie sigur că va 
găsi cadavrul aproape imediat? 

— Se potriveşte. Dar cum rămâne cu tipii de la FBI care 
interceptau ce se vorbea în casă? Crezi că pistolarul n-a 
avut habar de existenţa lor? 

— Nu ştiu exact. Pare puţin probabil. Cred că pur şi 
simplu a fost norocos. Dar poate s-a gândit că exista şi o 
mică probabilitate ca locuinţa să fie înţesată de microfoane 
de ascultare. Poate de aici şi replica aceea, cu prăjitura. O 
mică inducere în eroare, pentru orice eventualitate. 

McCaleb termină de băut sucul de portocale şi puse 
paharul înapoi în chiuvetă. 

— OK, vasăzică a ratat, zise Winston. Aşa că s-a întors la 
planşeta de proiectare. Sau mai bine zis, la lista de la 
BOPRA. Următorul nume pe care l-a ales a fost tipul meu, 
James Cordell. 

McCaleb încuviinţă, lăsând-o să îşi expună punctul de 
vedere. Ştia că, dacă Winston dezlega aproape singură 
enigma, existau toate şansele ca să creadă în teoria lui. 

— Schimbă glonţul, trece de la proiectil casant la 
proiectil dur, astfel încât rana să fie oarecum „tubulară”, cu 
cât mai puţine leziuni ale creierului. Il urmăreşte asiduu pe 
Cordell, până când îi învaţă programul, după care aranjează 
omorul prin împuşcare, într-un mod similar cu cel al lui 
Kenyon - lovitura de armă petrecându-se aproape simultan 
cu sosirea unei terţe persoane, care să poată chema 
salvarea. Probabil că pistolarul a stat în spatele lui Cordell, 
până ce a văzut maşina lui Noone intrând pe aleea dinspre 
bancă. Atunci a fost momentul când a tras. 

— Cred că apariţia lui Noone a fost o întâmplare. 
Pistolarul nu avea cum să fi plănuit existenţa unui martor. 
Se pregătea, probabil, să îl împuşte pe Cordell şi pe urmă 
să sune la 911, de la telefonul public de pe trotuar - pe 
banda cu scena crimei se vede clar telefonul public, acolo. 
Numai că iată apare Noone, aşa că tipul se vede nevoit să 
îşi ia naibii tălpăşiţa. 

Se gândea că martorul va suna de la telefonul public - 
un apel verosimil, pentru astfel de cazuri. Vestea proastă a 
fost că Noone a telefonat de la un celular, în plus, adresa a 
fost prost notată, ceea ce a dus la o întârziere fatală pentru 
Cordell. 

— Victima a decedat pe loc. A doua tentativă care se 
duce de râpă. Tipul revine la listă şi e rândul Gloriei Torres. 
Numai că de data asta nu mai vrea să rişte nimic. 
Telefonează ca să anunţe împuşcăturile, înainte de 
producerea lor. 

— Exact, ca să-i pună în mişcare pe cei de la Salvare. 
Ştia perfect obiceiurile Gloriei. Probabil că aştepta în 
picioare, la telefonul acela public. Când a văzut că maşina 
ei opreşte în faţa magazinului, individul a sunat imediat la 
911. Pe urmă, intră, face treaba şi o şterge. Afară, îşi trage 
masca de pe faţă, îşi scoate combinezonul şi devine bunul 
nostru samaritean. Revine în magazin, o bandajează pe 
Gloria, după care spală putina. De data asta, schema i-a 
ţinut. E perfect. A fost un proces continuu de edificare. A 
învăţat din greşelile comise la primele două omoruri, 

perfecţionându-se la al treilea. 

McCaleb îşi încrucişă braţele la piept, aşteptând ca 
Winston să facă următorul salt. 

— Prin urmare, acum trebuie să urmărim recoltarea, zise 
Jaye. Unul dintre oamenii care au primit unul dintre organe 
va fi domnul X. Trebuie să mergem la BOPRA şi să obţinem 
o - stai un pic, parcă ziceai că ai o listă cu nume? 

McCaleb răspunse afirmativ. 

— De la BOPRA? 

— De la BOPRA. 

Terry se duse la servietă, de unde luă lista pe care i-o 
dăduse Bonnie Fox. Se răsuci în loc, cât pe-aci să se 
ciocnească de Winston, care ieşise şi ea din bucătărie. li 
dădu foaia de hârtie. 

— Poftim lista. 

Femeia o studie cu atenţie, ca şi cum s-ar fi aşteptat ca 
unul dintre numele de-acolo să fie chiar „domnul X” sau, 
într-un fel sau altul, să îl identifice pe loc. 

— Cum ai făcut rost de asta? 

— Nu pot să-ţi spun. 

Jaye ridică privirea spre el. 

— Pentru moment, sunt nevoit să protejez o sursă. Dar 
este legitimă. Oamenii aceştia au primit organe de la Gloria 
Torres. 

— Mi-o dai mie? 

— Dacă ai de gând s-o foloseşti. 

— Sigur. Mă apuc de mâine. 

McCaleb era perfect conştient de ceea ce îi dădea. 
Fireşte, aceasta putea fi cheia exonerării lui şi a prinderii 
unui criminal de cea mai abjectă speţă. li înmâna, însă, şi 
un „paşaport” spre promovarea profesională. Dacă reuşea 
să rezolve cazul, în timp ce FBI şi LAPD persistau pe o pistă 
greşită, viitorul ei profesional era garantat. 

— Cum îi vei cerceta? întrebă Terry. 

— În toate felurile cu putinţă. Voi lua în calcul banii, 
cazierul judiciar, orice sare în ochi. Inţelegi, chestiile uzuale, 
ambianța completă. Dar tu ce vei face? 

McCaleb aruncă o privire spre servietă. Gemea de 
documente, casete video şi pistoale. 

— Nu ştiu, deocamdată. Vrei să-mi spui ceva? Cum de s- 
a întors toată treaba asta împotriva mea? Ce v-a făcut să 
vă canalizaţi spre mine? 

Winston împături meticulos lista şi o puse în buzunarul 
de la blazer. 

— FBI. Nevins mi-a zis că au un indiciu. Nu a vrut să 
spună de unde. Indiciul era totuşi relevant. Lucru pe care 
mi l-a precizat. Sursa spunea că ai omorât-o pe Gloria 
Torres, ca să îi iei inima. Asta a fost punctul lor de plecare. 
Au verificat autopsiile celor trei victime şi au descoperit 
compatibilitatea de grupă sanguină. De aici, a fost simplu, 
fiindcă totul s-a aşezat parcă de la sine. Trebuie să 
recunosc că mă câştigaseră drept adeptă. La momentul 
respectiv, totul părea să se potrivească. 

— Cum? întrebă furios McCaleb, ridicând vocea. Nimic 
din toate astea nu s-ar fi întâmplat, dacă nu mă apucam eu 
să scormonesc prin dosare. Verificarea balistică de la care 
s-a ajuns la Kenyon a fost realizată datorită mie. Din acest 
moment, a intrat pe fir FBI. Asta crezi tu că ar fi făcut un 
om care se ştia vinovat? Ce ţăcăneală! 

Arăta enervat spre piept. 

— S-au luat în considerare toate astea. Ne-am aşezat cu 
toţii şi am evalua totul, azi-dimineaţă. Teoria care a rezultat 
a fost că din cauza femeii aceleia, care a venit la tine - sora 
victimei - te-ai văzut nevoit să te implici, fiindcă ţi-ai dat 
seama că tipa nu va lăsa lucrurile aşa. Prin urmare, ai 
conchis că era mai bine să accepţi cazul decât să laşi pe 
altul să îşi bage nasul în toată tărăşenia. Vasăzică, te-ai 
apucat de lucru, având grijă să sabotezi cât mai mult. Ai 
inventat vânătoarea asta de vrăjitoare, cu Bolotov. L-ai 
hipnotizat pe singurul martor autentic, pe care acum nu-l 
mai putem folosi în nicio instanţă judecătorească. Da, 
verificarea balistică a fost efectuată datorită ţie, dar poate 
asta a fost o surpriză şi pentru tine, fiindcă te aşteptai să 
nu iasă nimic, din moment ce prima oară se folosise un 

glonţ exploziv. 

McCaleb scutură din cap. Nu-i venea să creadă că auzea 
asemenea elucubraţii, şi asta fiindcă nu concepea cum de 
fusese posibil să se întoarcă toţi împotriva lui. 

— Ştii, nu ne  îndoiam nici măcar unu la sută. 
Consideram că deţineam suficiente argumente pentru a 
obţine un mandat de percheziţie - ceea ce s-a şi întâmplat. 
Simţeam că o asemenea acţiune putea confirma sau 
infirma vinovăția ta. Ori găseam dovezi în sprijinul teoriei 
noastre şi continuam investigaţiile pe această pistă, ori 
renunţam la ipoteză. Ei, atunci am aflat că ai un Cherokee 
negru, apoi sub sertar găsim trei dovezi zdrobitoare. Ca 
totul să fie un dezastru pentru tine, n-ar mai fi rămas decât 
să găsim arma. 

McCaleb se gândea la revolverul din servietă. Din nou se 
miră cât putuse fi de norocos. 

— Dar, cum spuneai, părea prea simplu. 

— Pentru mine aşa a fost. Ceilalţi au avut o altă părere. 
Au început să se împăuneze şi să se fălească, văzând parcă 
titlurile cu litere de-o şchioapă. 

McCaleb scutura din cap. Discuţia asta îl vlăguise de 
puteri. Se duse spre masa din bucătărie şi se aşeză pe 
banchetă. 

— Cineva mă sapă. 

— Eu te cred, zise Winston, apropiindu-se. Şi, indiferent 
cine o fi, tipul s-a priceput să lucreze. Te-ai gândit măcar de 
ce te sapă tocmai pe tine? 

McCaleb înclină din cap, cu un gest afirmativ, făcând un 
model, cu degetul, din nişte cristale de zahăr vărsat pe 
masă. 

— Dacă privesc lucrurile din perspectiva pistolarului, îmi 
dau seama de ce. 

Mătură cu palma zahărul de pe masă. 

— După ce chestia cu Kenyon a dat greş şi criminalul a 
înţeles că trebuie să revină la listă, a realizat totodată că îşi 
dubla riscul. Ştia că exista şansa minimă ca legătura dintre 
cazuri să se facă prin grupa sanguină. Ştia că era necesar 

să pregătească terenul pentru o diversiune. M-a ales pe 
mine. Dacă a intrat în computerul de la BOPRA, a aflat că 
eu eram următorul pe lista de aşteptare pentru o inimă. 
Probabil că m-a studiat din toate punctele de vedere, ca şi 
pe ceilalţi. Ştia că am condus un Cherokee, aşa că a folosit 
unul la fel. Şi-a luat nişte suveniruri de la victime, ca să mi 
le poată planta mie, la nevoie. Pe urmă, tot el, probabil, a 
fost „sursa” lui Nevins, când totul era deja aranjat. 

McCaleb tăcu pentru câteva momente, reflectând la 
situaţie. Apoi, încetişor, se ridică de pe banchetă. 

— Mă duc să termin de împachetat. 

— Unde te vei duce? 

— Nu prea ştiu. 

— Mâine va trebui să vorbim. 

— Vom ţine legătura. 

începu să coboare scările, ţinându-se strâns de 
balustrada de deasupra. 

— Terry, îmi asum un mare risc. Pot să-mi frâng gâtul. 

— Ştiu asta, Jaye. Multam frumos. 

Şi acestea fiind zise, dispăru în bezna de dedesubt. 

Jeep-ul Cherokee al lui McCaleb fusese sechestrat în 
timpul  percheziţiei. Împrumută Ford-ul Taurus al lui 
Lockridge, pornind spre nord, pe Autostrada 405. Când 
ajunse la intersecţia 10, o luă spre apus, către Pacific, apoi 
continuă spre nord, pe şoseaua de coastă. Nu se grăbea 
deloc şi, în plus, era sătul de autostrăzi. Se hotărâse să 
meargă cu maşina de-a lungul oceanului, după care să se 
îndrepte spre Valley, prin Topanga Canyon. Ştia că acolo 
era suficient de pustiu, încât să-şi poată da seama dacă era 
urmărit de Winston. Sau de altcineva. 

Se făcuse nouă şi jumătate, când ajunse pe mal, 
urmărind cu automobilul conturul apei întunecate, răscolite 
cu intermitenţă de spuma valurilor care se spărgeau pe 
plajă. Negura serii se lăsa deasă, întinzându-se peste 
şosea, izbindu-se parcă de parapetul de pe margine. 
Aducea cu ea mirosul puternic de mare, amintindu-i de 
serile în care, copil fiind, pescuia împreună cu tatăl său. 
Întotdeauna se speria când taică-său încetinea şi oprea 
motorul, lăsând barca să plutească în noapte. Işi ţinea 
respiraţia de nerăbdare, când spre ziuă taică-său învârtea 
din nou cheia în contact. Când era mic, avea coşmaruri în 
care se făcea că plutea singur în beznă, pe un vas fantomă. 
Nu-i povestise niciodată tatălui despre aceste vise. Nu-i 
spusese niciodată că n-ar fi vrut să meargă noaptea la 
pescuit. Îşi păstrase întotdeauna spaimele pentru sine. 

McCaleb privi în stânga, încercând să desluşească linia 
unde marea se contopea cu cerul, dar nu reuşi să o 
zărească. 

Două nuanţe de întunecime amestecându-se undeva 
departe, cu luna ascunsă sub mantia norilor. Ce atmosferă 
potrivită pentru starea lui sufletească! Dădu drumul la 
radio, căutând blues, dar până la urmă renunţă şi îl închise. 
Îşi aminti de colecţia lui Buddy de muzicuţe şi băgă mâna în 
buzunarul de pe uşă, ca să scoată una. Aprinse plafoniera şi 
verifică semnele de pe plăcuţa de deasupra. Şterse 
muzicuţa, frecând-o de cămaşă şi, în timp ce şofa, cântă la 
instrument, scoțând nişte sunete cacofonice, care îl făceau 
să râdă în hohote cu hidoşenie. Din când în când, însă, mai 
nimerea şi câteva note armonioase. Buddy încercase odată 
să-l înveţe să cânte, aşa că ajunsese chiar la faza în care 
era în stare să reproducă acordurile introductive de la 
„Midnight Rambler” încercă şi acum să le găsească, dar nu 
izbuti, sunetele produse semănând mai degrabă cu o 
lamentaţie de om bătrân. 

Când viră în Topanga Canyon, puse muzicuţa deoparte. 
Drumul prin canion era plin de serpentine, aşa că avea 
nevoie de ambele mâini pe volan. Concentrându-se la şofat, 

începu să îşi analizeze situaţia. Reflectă întâi la Winston, 
încercând să îşi dea seama în ce măsură se putea bizui pe 
ea. Ştia că era capabilă şi ambițioasă. Ce nu ştia era cât de 
tare se putea ţine în faţa presiunilor cu care urma să se 
confrunte, în momentul în care se opunea opiniei FBI şi a 
LAPD. Era norocos că o avea de partea lui, însă în acelaşi 
timp nu putea sta cu mâinile în sân, aşteptând ca Winston 
să rezolve cazul şi să i-l aducă practic pe tavă. Da, nu se 
putea baza decât pe el. 

Se gândea că dacă Jaye nu reuşea să îi convingă pe 
ceilalţi, atunci în cazul cel mai bun mai avea două zile până 
ce curtea de punere sub acuzare să emită o condamnare 
judecătorească şi toată povestea să răbufnească în presă. 
După aceea, şansele lui de a lucra la caz urmau să scadă 
vertiginos. El va deveni atunci prima ştire la jurnalul de 
seară şi de noapte. Nu i-ar mai rămâne decât să renunţe la 
investigaţie, să îşi ia un avocat şi să se predea. Prioritatea 
ar fi atunci să se exonereze în faţa instanţei, fără a mai 
pomeni de necesitatea de a-l prinde pe adevăratul asasin şi 
pe cel care îl angajase. 

Zări un refugiu cu pietriş la marginea drumului, aşa că 
trase pe dreapta, opri motorul şi îşi pironi privirea în 
întunecimea prăpastiei din dreapta. Undeva, departe, se 
vedeau nişte lumini la o casă din fundul canionului şi se 
întrebă cum s-ar simţi acolo. Întinse mâna să ia muzicuţa 
de pe scaunul din dreapta, pe care n-o găsi însă. Alunecase 
probabil pe podea, la vreuna dintre curbe. 

Se scurseră trei minute, fără să treacă vreo maşină. 
Readuse automobilul pe banda de circulaţie, continuându-şi 
drumul. După ce depăşi coama muntelui, observă că 
şoseaua devenise mai dreaptă, coborând la vale în 
Woodland Hills. Rămase pe Topanga Canyon Boulevard 
până ce ajunse pe Sherman Way, după care viră spre est în 
Canoga Park. Peste cinci minute, opri în faţa locuinţei 
Gracielei, de unde îi privi ferestrele câteva minute. Se 
gândea la ce urma să-i spună. Nu-şi dădea seama exact ce 
se înfiripase între ei, însă lui i se părea ceva solid şi bun. 

Înainte de a deschide portiera, îşi imagină cu tristeţe 
eventualitatea în care totul între ei ar fi luat sfârşit. 

Graciela deschise uşa de la intrare, până ca el să ajungă 
acolo, aşa că bărbatul se întrebă dacă nu fusese privit până 
atunci, de după perdele. 

— Terry? Eşti bine? De ce şofezi? 

— A trebuit. 

— Haide, intră, intră. 

Graciela se trase înapoi, făcându-i loc în vestibul. Se 
duseră în living, unde se aşezară pe aceleaşi locuri unde 
stătuseră şi prima oară când McCaleb venise aici. Într-un 
colţ, un televizor mic, pe un suport de lemn, funcţiona în 
surdină. Tocmai începeau ştirile de ora zece pe Channel 5. 
Graciela luă telecomanda şi opri televizorul. Terry puse 
servieta grea pe jos, între picioare. Îşi lăsase sacul cu 
lucruri în maşină, nevrând să dea de înţeles că aştepta să 
fie poftit să rămână peste noapte. 

— Spune-mi, ce se întâmplă? 

— Aştia cred că eu am fost. FBI, LAPD, toţi, cu excepţia 
unei polițiste de la regională. Îşi închipuie că am omorât-o 
pe sora ta, ca să capăt inima ei. 

McCaleb se uită la chipul femeii, după care întoarse 
capul, asemeni unui om vinovat. Tresări dureros, gândindu- 
se la ce efect puteau avea toate astea asupra Gracielei, 
însă în sinea lui se considera vinovat. El era beneficiarul, 
chiar dacă nu avea nimic de-a face cu crima propriu-zisă. El 
trăia acum, fiindcă Gloria murise. O întrebare îi răsuna în 
minte, ca ecoul a zeci de uşi trântite pe un coridor 
întunecos. Cum să pot trăi ştiind asta? 

— E ridicol, spuse Graciela, furioasă. Cum de se pot 
gândi că tu... 

— Stai. Trebuie să-ţi spun nişte lucruri. Pe urmă, vei 
decide ce şi pe cine să crezi. 

— N-am nevoie să aud... 

— Te rog doar să mă asculţi, de acord? Unde e 
Raymond? 

— Doarme. Învață după-amiaza. 

Înclinând din cap, McCaleb se aplecă în faţă, cu coatele 
pe genunchi şi cu palmele strâns împreunate. 

— Mi-au percheziţionat barca. Cât am fost cu tine, mi-au 
scotocit toată barca. Au făcut aceeaşi conexiune ca şi noi. 
Grupa sanguină. Dar pentru ei eu sunt pivotul. Au găsit 
nişte lucruri pe barcă. Am vrut să-ţi spun, până să ajungi să 
auzi de la ei sau să vezi în ziar ori la TV. 

— Ce fel de lucruri, Terry? 

— Nişte chestii ascunse sub un sertar. Au găsit 
cerceluşul surorii tale. Cruciuliţa luată de criminal. 

O privi cu atenţie, înainte să continue. Graciela cobori 
privirea spre masa cu blat de sticlă, gândindu-se la ceea ce 
auzise. 

— Au mai găsit fotografia din maşina lui Cordell şi un 
buton de cămaşă, luat de la Donald Kenyon. Au găsit toate 
simbolurile luate de asasin, Graciela. Sursa mea, poliţista 
de la regională, mi-a zis că au de gând să ceară instanţei 
punerea mea sub acuzare. Nu mă mai pot întoarce pe 
barcă, acum. 

Graciela îl privi, după care se ridică şi se duse la 
fereastră, deşi perdeaua era trasă. Scutura din cap. 

— Vrei să plec? 

— Nu. Chestia asta e absurdă. Cum pot oamenii ăştia - i- 
ai povestit poliţistei despre intrus? El a făcut probabil asta. 
El a pus lucrurile alea sub sertar. El e ucigaşul. Oh, 
Doamne! Eram atât de aproape de cel care... 

Lăsă fraza neterminată. McCaleb se ridică şi se duse 
spre ea, cu un sentiment de mare uşurare. Graciela nu 
credea în ipoteza lor. Niciun pic. O îmbrăţişă de la spate, 
îngropându-şi faţa în părul ei. 

— Ce mult mă bucur că mă crezi. 

Graciela se răsuci în braţele lui, după care se sărutară 
lung. 

— Cum te-aş putea ajuta? 

— Crezând în mine şi pe mai departe. lar eu voi face 
restul. Pot rămâne aici? Nimeni nu ştie că suntem 
împreună. S-ar putea să vină aici, dar nu cred că pentru a 

mă căuta pe mine. E posibil să facă asta doar pentru a-ți 
spune că, în opinia lor, eu sunt vinovatul. 

— Vreau să rămâi. Cât timp vei avea nevoie sau vei dori. 

— Imi trebuie doar un loc unde să pot lucra. Unde să pot 
parcurge din nou toate materialele. Am senzaţia că mi-a 
scăpat ceva. Cum a fost cu grupa sanguină. Nu se poate să 
nu existe nişte răspunsuri în atâta hârţogăraie. 

— Poţi lucra aici. Mâine voi sta acasă pentru a te ajuta 
să cauţi prin... 

— Nu. Nu se poate. Nu trebuie să faci nimic ieşit din 
comun. Vreau să te scoli dimineaţă, să-l duci pe Raymond 
la şcoală, apoi să mergi la serviciu. Pot face singur chestia 
asta. Face parte din meseria mea. 

li cuprinse faţa între palme. Simţea că povara vinovăţiei 
se uşura doar prin prezenţa Gracielei, care deschidea parcă 
în lăuntrul lui nişte porţi demult ferecate. Nu ştia prea bine 
la ce putea duce această situaţie, însă era convins că îşi 
dorea din tot sufletul să rupă zăgazurile şi să răzbească 
dincolo de ele. 

— Tocmai mă pregăteam de culcare. Vii şi tu? 

— Cum rămâne însă cu Raymond? N-am fi mai... 

— Raymond doarme. Nu-ţi face griji în privinţa lui. Hai 
deocamdată să avem grijă de noi doi. 

Dimineaţă, după ce Graciela şi Raymond plecară, iar în 
casă se făcu linişte, McCaleb deschise servieta de piele şi 
înşiră toate hârţoagele în şase teancuri, pe măsuţa de 
cafea. Contemplându-şi opera, bău un pahar cu suc de 
portocale şi mâncă două tartine, cu pâine neprăjită şi cu 
dulceaţă, rămase probabil de la Raymond. Când termină, se 
apucă de treabă, sperând că dacă se concentra la ce voia 

să facă reuşea, poate, să nu se mai frământe pentru nişte 
lucruri asupra cărora nu avea niciun control, cum era, 
bunăoară, întrebarea legată de investigația pe care Jaye 
Winston îi promisese să o întreprindă apropo de numele de 
pe listă. 

In ciuda acestor gânduri subiacente, care îi mai abăteau 
atenţia de la ceea ce făcea în acel moment, McCaleb 
simţea cum îi creştea adrenalina. Căuta indiciul revelator. 
Piesa din puzzle care, până atunci, nu se potrivise nicăieri, 
dar care acum putea să-şi găsească locul firesc, de unde 
începea să se depene firul poveștii. Se menţinuse ani de-a 
rândul în postul de la biroul federal, în mare parte fiindcă îşi 
urmase instinctele. Aşa făcea şi acum. Ştia că întotdeauna 
cu cât dosarul unui caz este mai voluminos, altfel spus cu 
cât s-au adunat mai multe fapte şi elemente, cu atât mai 
adânc este ascuns şi indiciul revelator. Voia să pornească 
acum în căutarea lui, ca atunci când vrei să găseşti mărul 
roşu perfect, care, o dată scos din toată stiva, trage după el 
şi restul merelor. 


Dar, deşi începuse dimineaţa foarte vioi şi perspicace, 
până după-amiază McCaleb îşi pierduse parcă elanul. Timp 
de aproape opt ore, neîntrerupte poate decât de răgazul de 
a înghiţi nişte sandvişuri şi de a-i telefona fără succes lui 
Winston, McCaleb revăzuse fiecare filă a tuturor dosarelor 
pe care le adunase în zece zile de când se ocupa de acest 
caz. lar indiciul revelator - dacă fusese vreodată în aceste 
hârtii - continua să rămână ascuns. Simţea cum îl 
năpădeau vechile gânduri paranoice şi un groaznic 
sentiment de izolare. La un moment dat, realiză că visa cu 
ochii deschişi la locul unde ar fi fost cel mai bine să fugă, în 
munţii din Canada sau pe plajele din Mexic. 

La ora patru, sună din nou la Star Center, de unde i se 
spuse pentru a cincea oară că Winston lipsea. De data asta, 
totuşi, secretara mai adăugă faptul că, după părerea ei, 
poliţista nu avea să vină deloc la serviciu în acea zi. In 
convorbirile precedente, aceeaşi secretară, plină de 

conştiinciozitate, refuzase să îi dezvăluie unde era Winston 
sau să-i dea măcar numărul de pager. Pentru asta ar fi 
trebuit să vorbească cu căpitanul, ceea ce McCaleb refuză, 
ştiind cât de mult i-ar fi periclitat lui Winston situaţia, dacă 
s-ar fi aflat nu numai că aceasta simpatiza cu un individ 
suspect, ci că, de fapt, chiar îl ajuta. 

După ce închise telefonul, sună la numărul lui de pe 
barcă, prilej cu care ascultă cele două mesaje lăsate pe 
robot în ora precedentă. Primul era de la Buddy Lockridge, 
care voia să afle ce mai face, iar al doilea fusese o greşeală 
- o femeie care spunea că nu era sigură dacă avea numărul 
corect, dar îl căuta pe un individ numit Luther Hatch. 
Lăsase şi un număr unde să poată fi contactată. Lui 
McCaleb îi era cunoscut numele de Luther Hatch - individul 
bănuit în cazul la care lucrase prima oară cu Jaye Winston. 
După ce făcu această legătură, recunoscu şi vocea femeii 
care lăsase mesajul. Femeia vrusese să-i spună să o sune. 

In timp ce forma numărul pe care i-l lăsase Winston, 
recunoscu şi destinaţia de la capătul firului - sediul din 
Westwood al biroului federal, unde lucrase. 

— Sunt McCaleb. 

Tăcere. 

— Hei, spuse femeia, în cele din urmă. Mă tot întrebam 
dacă vei găsi mesajul. 

— Ce s-a întâmplat? Poţi vorbi? 

— Nu prea. 

— In regulă, atunci vorbesc eu. Au aflat că mă ajuţi? 

— Nu tocmai. 

— Dar eşti acolo fiindcă investigația a fost transferată la 
biroul federal, aşa-i?! 

— Îhî. 

— Bun. Ai apucat să verifici numele alea? 

— De asta m-am ocupat toată ziua. 

— Ai obţinut ceva? Ţi se pare vreunul interesant? 

— Nu, aici nu e nimic. 

McCaleb închise ochii, înjurând în gând. Unde greşise, 
totuşi? Cum era posibil să se fi ajuns la acest impas? Era 

derutat, trecând în revistă toate posibilităţile. Se întreba 
dacă Winston avusese suficient timp să verifice temeinic 
lista. 

— Am putea să ne întâlnim undeva, la un moment dat, 
să discutăm despre asta? Vreau să-ţi pun câteva întrebări. 

— Probabil că voi putea, peste puţin timp. Ce-ar fi să-mi 
dai un număr de telefon unde să te pot suna? 

McCaleb tăcea, cântărind propunerea. Nu pregetă însă 
prea mult. Winston îşi punea pielea la bătaie pentru el, aşa 
cum îi spusese în seara precedentă. Simţea că putea avea 
încredere în ea. Îi dădu numărul Gracielei. 

— Sună-mă înapoi, cât poţi de repede. 

— Bine. 

— Încă un lucru. Au tăcut deja apel în instanţă? 

— Deocamdată nu. 

— Cât timp crezi că mai e până s-o facă? 

— Bine, atunci, ne vedem mâine dimineaţă. Pa. 

Winston închise imediat telefonul, fără să mai aibă 
ocazia să-l audă pe McCaleb înjurând în gura mare. A doua 
zi dimineaţă, urmau să ceară punerea lui sub acuzare 
pentru omor. Terry era convins că obţinerea sentinţei nu 
era decât o simplă formalitate. Era suficient să prezinte în 
sala de judecată banda de la Sherman Market, după care să 
arate cercelul găsit în timpul percheziţiei bărcii. După- 
amiaza, urma să organizeze nişte conferinţe de presă - 
suficient de devreme, desigur, încât ştirea să intre în 
jurnalul de la ora şase. 

Stând aşa şi gândindu-se la viitorul sumbru care îl 
aştepta, auzi telefonul. 

— Sunt Jaye. 

— Unde eşti? 

— În restaurant, la sediul lor. Un telefon public. 

McCaleb îi vizualiză imediat poziţia, într-o nişă, lângă 
nişte automate de cafea. Suficient de izolat. 

— Ce se întâmplă, Jaye? 

— Nu e bine. Tipii finisează pachetul cu care se duc în 
seara asta la procuratură, iar mâine dimineaţă la curtea de 

punere sub acuzare. Vor cere acuzarea pentru un omor - 
Gloria Torres. O dată treaba pornită pe ţeavă, vor face 
demersuri pentru a adăuga cazurile Cordell şi Kenyon. 

— Bun, zise McCaleb, neştiind cum să reacționeze, de 
fapt. Ajunsese la concluzia că nu avea niciun sens să 
continue să înjure în gura mare. 

— Sfatul meu este să te arăţi la faţă, Terry. Le spui ce 
mi-ai spus şi mie şi îi convingi. Voi fi de partea ta, dar în 
momentul de faţă am mâinile legate. Deţin nişte informaţii 
despre bunul samaritean, pe care mai bine nu le-aş avea. 
Dacă le dezvălui, intru la zdup odată cu tine. 

— Cum e cu lista? Chiar nimic? 

— Uite cum stau lucrurile. Am discutat despre asta cu ei. 
Ca să am timp să mă ocup de listă. M-am dus acolo azi de 
dimineaţă şi le-am spus că, pentru a putea să contracarăm 
argumentele tale în apărare, trebuie să verificăm şi cine au 
fost celelalte persoane primitoare ale organelor prelevate 
de la Gloria Torres. Le-am spus că am o sursă care ne poate 
strecura lista cu numele respective, fără a mai trebui să 
emitem un mandat de percheziţie, etcetera, etcetera, iar ei 
au zis că e grozav aşa. Mi-au lăsat toată ziua la dispoziţie. 
Dar, Terry, nimic. Îmi pare rău, dar am verificat fiecare 
nume. N-am găsit nimic. 

— Povesteşte-mi. 

— Păi, n-am lista cu mine, dar... 

— Stai un pic. 

McCaleb se duse în dormitorul Gracielei, de unde luă 
copia listei, apoi îi citi lui Winston primul nume. 

— J.B. Dickey - a luat ficatul. 

— Exact, bun, n-a trăit. | s-a făcut transplantul, dar au 
apărut complicaţii, aşa că a decedat la trei săptămâni după 
operaţie. 

— Da, dar asta nu înseamnă că nu putea fi el acela. 

— Ştiu. Dar am vorbit cu chirurgul de la St. Joseph's. A 
fost un act de caritate. Tipul a fost susţinut de Medical, iar 
spitalul s-a ocupat de restul. Nu era un tip cu bani sau 
relaţii, şi nici genul de om capabil de omoruri, zău Terry, 

crede-mă. 

— Bine, următorul. Tammy Domike, unul dintre rinichi. 

— Exact. E profesoară. Are 28 de ani, măritată cu un 
tâmplar, doi copii. Nici ea nu se potriveşte. Nu era... 

— William Farley, celălalt rinichi. 

— Pensionar Chippie din Bakersfield. E într-un scaun cu 
rotile de vreo doisprezece ani - de când s-a ales cu un glonţ 
în şira spinării, în timpul unui control de rutină pe 
autostradă. Autorul infracţiunii nu a fost prins. 

— California Highway Patrol, reflectă McCaleb cu glas 
tare. Poate avea prieteni, care să fi aranjat treaba asta 
pentru el. 

Winston tăcu câteva clipe, înainte de a riposta. 

— Pare improbabil, Terry. Vreau să spun, fii... 

— Ştiu, ştiu, lasă. Cum rămâne cu ochii? Christine Foye a 
luat corneea. 

— Exact. Vinde cărţi ca să câştige o pâine. Abia a 
terminat facultatea. Nu e nici ea. Ştii, Terry, speram ca unul 
dintre indivizii ăştia să fie vreun milionar, politician sau un 
tip cu vână şi tupeu pentru a face aşa ceva. În fine, cineva. 
Nimic, însă. Îmi pare rău. 

— Prin urmare, tot eu sunt singurul suspect şi cel mai 
plauzibil. 

— Din păcate. 

— Mersi, Jaye, mi-ai fost de mare ajutor. Te las, acum. 

— Stai! Să nu fii furios pe mine. Am fost singura 
persoană care te-a ascultat. Să nu uiţi asta! 

— Ştiu, îmi pare rău. 

— Păi, mă mai gândeam la ceva. N-am vrut să-ţi spun 
decât după ce aş fi avut timp să verific. Mă voi ocupa de 
asta începând de mâine. Obţin chiar acum permisul de 
acces la informaţie. 

— Ce e? Spune-mi, te rog, acum. 

— Ei bine, tu ai avut în vedere numai persoanele care au 
primit organele prelevate după moartea Gloriei Torres, 
corect? 

— Corect. Organele de la Cordell şi Kenyon nu au fost 

recoltate. 

— Ştiu. Nu la asta mă refeream. Dar există în continuare 
o listă de aşteptare, nu-i aşa?! 

— Da, da, aşa e. Eu a trebuit să aştept doi ani, din cauza 
grupei sanguine. 

— Păi, dacă cineva a vrut doar să „mişte” lista în sus? 

— S-o „mişte în sus”? 

— Înţelegi cum. Erau ca tine, în aşteptare, ştiind că vor 
trebui să aştepte mult. O aşteptare poate chiar fatală. Nu ţi 
s-a spus şi ţie că, având în vedere grupa sanguină, nu se 
ştie când va apărea o inimă şi pentru tine? 

— Da, mi-au spus să nu-mi fac prea multe speranţe. 

— OK, aşadar poate că tipul nostru aşteaptă în 
continuare, numai că eliminând-o pe Gloria Torres a putut 
să urce pe listă, cu o cifră. Să-şi amelioreze şansele. 

McCaleb se gândea la asta. Posibil. Brusc, îşi aminti de 
Bonnie Fox, care îi spusese de un alt pacient de la spital, 
aflat exact în situaţia în care fusese şi McCaleb. Se întreba 
acum dacă se referise la aceeaşi situaţie - grupa sanguină 
AB cu CMV negativ. Se gândi şi la băiatul pe care îl văzuse 
pe pat, în salon. Să fie el pacientul la care se referise Fox? 

McCaleb medita la ce ar fi în stare să facă un părinte 
pentru a-şi salva copilul. Să fie oare posibil? 

— Da, s-ar putea să meargă. Ce spui tu e că s-ar putea 
să fie cineva aflat pe lista de aşteptare. 

— Exact. Aşa că mă voi duce la BOPRA, cu un mandat 
autorizat, pentru a obţine toate listele de aşteptare, cu 
fişele aferente ale donatorilor de sânge. Ar fi interesant să-i 
vedem cum reacţionează. 

McCaleb mişcă din cap, cu un aer aprobator, deşi mintea 
îi zburase în altă parte. 

— Stai un pic, stai un pic. E prea complicat. 

— Ce anume? 

— Toată chestia asta. Dacă cineva voia să urce pe listă, 
de ce să mai scoţi şi donatorii? De ce n-ar fi mai simplu să 
elimini persoanele aflate pe listă? 

— Fiindcă ar putea fi prea evident. Dacă nimeresc două- 

trei persoane care au nevoie de transplant de inimă sau de 
ficat există riscul de a da naştere unor întrebări. Referindu- 
mă însă la donatori, devine mai abscons. Nimeni nu s-a 
gândit la asta, până n-ai apărut tu. 

— Probabil, zise McCaleb, nu prea convins. Păi, dacă ai 
dreptate ar însemna ca pistolarul să atace iarăşi. Trebuie să 
parcurgi lista donatorilor din grupa AB. Trebuie să-i 
avertizezi, să-i protejezi. 

Această posibilitate îl stimulă din nou. Simţea cum îi 
creşte adrenalina. 

— Ştiu. După ce obţin autorizaţie, le voi spune lui Nevins 
şi Uhlig, în fine, tuturor, ce fac. De aceea trebuie să te arăţi 
la faţă, Terry. E singura modalitate. Trebuie să vii cu un 
avocat şi să pui toate cărţile pe masă, după care să-ţi 
asumi riscul. Nevins, Uhlig, toţi sunt băieţi deştepţi. Işi vor 
da seama unde au greşit. 

McCaleb nu răspunse. Intuia logica poliţistei, însă ezita 
fiindcă nu-i plăcea să se dea pe mâna altora. Prefera să se 
bizuie pe el însuşi. 

— Ai un avocat, Terry? 

— Nu, n-am. De ce să îmi iau un avocat? N-am făcut 
nimic rău. 

Se crispă. Auzise, la viaţa lui, nenumărați indivizi 
vinovaţi care făcuseră aceeaşi afirmaţie. Lucru pe care îl 
ştia şi Winston, probabil. 

— Am vrut să te întreb dacă nu cunoşti un avocat care 
să te poată ajuta. Fiindcă, altminteri, îţi pot recomanda 
câţiva. Bunăoară, Michael Haller Jr. ar fi o alegere bună. 

— Cunosc şi eu nişte avocaţi, la nevoie. Mă voi mai 
gândi la asta. 

— Bine, sună-mă. Pot să te duc la ei şi să mă asigur că 
totul se va desfăşura corect. 

McCaleb gândea cu repeziciune; vedea parcă în faţa 
ochilor celula de interogatoriu de la închisoarea regională. 
Fusese de nenumărate ori acolo, ca agent federal însă. Ştia 
câtă gălăgie e la închisoare şi cât de primejdios. Şi mai ştia 
că, nevinovat sau nu, nu voia să se expună la aşa ceva. 

— Terry, mai eşti pe fir? 

— Da, scuze. Mă gândeam doar la ceva. Cum pot da de 
tine pentru a aranja treaba asta? 

— Îţi las numărul de pager şi pe cel de acasă. Sună-mă 
oriunde, oricând. 

— Nu-mi vine să cred aşa ceva. Am ajuns să mă gândesc 
să mă predau pentru un lucru pe care nu l-am făcut. 

— Ştiu, înţeleg. Numai că adevărul e cel mai tare 
întotdeauna. Rezolvă totul. Nu uita să mă suni, Terry, când 
te vei decide. 

— Sigur. 

McCaleb închise telefonul. 

Asistenta lui Bonnie Fox, tipa aceea veşnic ursuză, îi 
spuse lui McCaleb că doctorita fusese în operaţie toată 
după-amiaza şi că nu va fi disponibilă, probabil, decât peste 
vreo două-trei ore. Terry se abţinu să nu înjure. li lăsă 
numărul Gracielei, spunându-i ursuzei să îşi noteze ca Fox 
să îl sune neapărat, indiferent de oră. Tocmai voia să 
închidă, când îi mai veni o idee. 

— Apropo, cine primeşte inima? 

— Ce? 

— Ai zis că e în operaţie. Care e pacientul? Cumva 
băiatul? 

— Îmi pare rău, dar nu am voie să discut despre alţi 
pacienţi cu dumneata. 

— Splendid. Atunci ai grijă să-i spui să-mi telefoneze. 

McCaleb îşi petrecu următorul sfert de oră foindu-se de 
colo-colo, din living în bucătărie şi înapoi, sperând la modul 
absurd ca telefonul să sune, iar la capătul firului să fie Fox. 

În cele din urmă, izbuti să îşi izoleze anxietatea într-un 


351 


compartiment dosnic al minţii, începând să se gândească la 
problemele mai mari pe care le avea. Ştia că trebuia să ia 
decizii, cea mai importantă fiind aceea de a se hotărî dacă 
îşi va angaja sau nu avocat. Ştia că Winston avea dreptate; 
era cea mai inteligentă mişcare pentru a se bucura de 
protecţie în faţa legii. Numai că nu se încumeta să îl sune 
pe Michael Haller Jr. Şi nici pe altcineva; ar fi însemnat să 
renunţe la iscusinţa lui profesională, bizuindu-se pe a altuia. 

În living, pe măsuţa de cafea, nu mai rămăsese niciun 
document. Pe măsură ce parcursese dosarele, le pusese la 
loc în geanta de piele. La vedere mai erau acum doar 
videocasetele. 

Vrând să scape de obsesia că nu reuşea să-şi 
amintească exact ce îi spusese Fox despre celălalt pacient, 
luă prima casetă din teanc şi o vâri în videorecorder. Era 
ceva automat doar ca să-i distragă atenţia. 

Când se aşeză înapoi pe canapea, constată că tot la 
altceva se gândea. Nici nu-l interesa ce se vedea pe ecran. 
Michael Haller, Jr., se gândea Terry. Da, bun avocat. Nu la 
fel de bun ca taică-său, legendarul Mickey Haller. Numai că 
legenda pălise demult, iar tânărul îi luase locul, fiind unul 
dintre cei mai căutaţi şi renumiţi avocaţi ai apărării din Los 
Angeles. McCaleb ştia că Haller Jr. putea să-l scoată basma 
curată. Dar, fireşte, asta ar urma după ce presa i-ar 
distruge orice bună reputaţie, după ce toate economiile lui 
s-ar duce pe apa sâmbetei şi după ce ar vinde The 
Following Sea. Şi, chiar şi după ce se termina totul şi 
rămânea curat, tot va rămâne cu stigmatul suspiciunii şi 
vinovâăţiei. 

Pe veci. 

McCaleb miji ochii, întrebându-se la ce se zgâia, de fapt, 
pe ecranul televizorului. Camera era focalizată asupra 
picioarelor şi a tălpilor unei persoane aflate pe o masă. Pe 
urmă, îşi recunoscu cizmele şi se dumiri ce anume vedea. 
Şedinţa de hipnoză. Camera funcţiona, când se suise pe 
masă, ca să scoată tuburile de neon. James Noone apăru în 
cadru,  întinzând mâna să ia unul dintre tuburile 

fluorescente pe care el le dăduse jos. 

McCaleb înşfacă telecomanda de pe braţul canapelei şi 
apăsă pe butonul de derulat repede înainte. Ştiind că uitase 
să revadă şedinţa de hipnoză, aşa cum îi promisese 
căpitanului Hitchens, decise, totuşi, să sară peste 
preliminarii. Derulă caseta până dincolo de interviul iniţial şi 
de exerciţiile de relaxare, până la interogatoriul propriu-zis, 
când Noone era deja sub efectul hipnozei. Voia să-l audă pe 
bărbat povestind detaliile împuşcăturii şi fugii criminalului. 

McCaleb privea extrem de concentrat; în scurt timp, 
începu să simtă aceleaşi efecte fizice de frustrare pe care le 
avusese şi în timpul şedinţei propriu-zise. Noone fusese un 
subiect perfect. Rar i se întâmplase să hipnotizeze un 
martor care să îşi amintească asemenea amănunte. Marea 
supărare era că nu reuşise să îl vadă bine pe şofer şi că 
plăcuţele de înmatriculare de la Cherokee fuseseră 
acoperite. 

— La naiba, înjură McCaleb când caseta se termină. 

Tocmai se pregătea să deruleze banda şi să pună din 
nou interviul, când brusc încremeni, cu degetul pe buton. 
Tocmai văzuse ceva ce nu se potrivea cu restul, ceva ce îi 
scăpase în timpul şedinţei de hipnoză, fiindcă îl deranjase 
prezenţa lui Winston, care vrusese să asiste. Derulă banda 
înapoi, dar foarte puţin, după care îi dădu drumul la 
ultimele întrebări pe care le pusese. 

Pe bandă, McCaleb se pregătea să încheie, adresându-i 
subiectului câteva întrebări răzlețe şi cam aiurea, venite 
mai mult din starea de enervare care îl cuprinsese. Il 
întrebase dacă văzuse vreo etichetă lipită pe parbrizul 
Jeepului. Noone răspunsese nu. McCaleb epuizase toate 
întrebările. Se întorsese spre Winston şi o întrebase: 
„Altceva?” 

Deşi McCaleb îşi încălcase propriul regulament, 
adresându-i o întrebare unui neparticipant la şedinţă, 
Winston se conformase regulilor şi nu îi dăduse un răspuns 
verbal. Scuturase din cap în semn că nu avea nimic de 
adăugat. 

— Sigur? insistase McCaleb. _ 

Din nou, aceeaşi mişcare cu capul. Nu. In acel moment, 
Terry începu să-l scoată din transă pe Noone. 

Ceva nu fusese însă în regulă, lucru de care nu-şi dăduse 
seama atunci. Ocoli acum măsuţa de cafea, cu 
telecomanda în mână, aplecându-se mult spre ecran. 
Derulă din nou banda, pentru a se uita încă o dată la acea 
secvenţă. 

— Ticălosule, şopti Terry, după ce se uită din nou. Tu 
trebuia să-mi fi răspuns, Noone. Tu! 

Apăsă pe buton şi scoase caseta din aparat, după care 
se întoarse să ia o alta, din stiva de pe masă, pe care o 
dărâmă însă. Căută cu febrilitate printre casete, până ce o 
găsi pe cea pe care scria Sherman Market. Puse banda în 
aparat, o derulă rapid înainte, după care opri imaginea 
acolo unde bunul samaritean era pe ecran. 

Videorecorderul nu era suficient de performant încât să 
poată păstra imaginea neclintită pe ecran. Scoase caseta şi 
se uită la ceas. Era 4:40. Trânti telecomanda pe televizor şi 
se duse la telefonul din bucătărie. 


Tony Banks acceptă şi de data asta să mai rămână după 
program la Video GraFX Consultants (VGC), ca să-l aştepte 
pe McCaleb. Acesta reuşi iniţial să se strecoare destul de 
repede cu maşina. Deşi era oră de vârf, majoritatea 
vehiculelor circulau în cealaltă direcţie - mâna de lucru a 
oraşului care se ducea spre cartierele de locuinţe din 
Valley. Când viră însă spre sud, pe autostradă, ca să treacă 
prin Cahuenga Pass în Hollywood, se trezi în faţă cu un şir 
nesfârşit de automobile. Opri în cele din urmă Ford-ul lui 
Buddy Lockridge, în parcarea pentru angajaţi de la VGC la 
ora şase şi cinci. Şi de data asta, Tony Banks veni personal 
să-i deschidă. _ 

— Mulţam, Tony. Imi eşti de mare ajutor. 

— Nicio problemă. 

Lui McCaleb nu-i scăpă, însă, că de data asta tonul lui 
Tony nu mai era la fel de entuziast. Intrară exact în 

încăperea unde fuseseră şi cu o săptămână în urmă. 
McCaleb îi dădu lui Banks cele două benzi cu care venise. 

— Pe fiecare este un tip. Vreau să îmi dau seama dacă 
este vorba despre aceeaşi persoană. 

— Adică nu reuşeşti să-ţi dai seama. 

— Nu prea. Arată altfel. Dar cred că e vorba despre o 
deghizare. Vreau să mă conving. 

Banks puse prima bandă în videoplayer, în partea din 
stânga a consolei, îi dădu drumul, iar pe monitorul de 
deasupra începură să se deruleze imaginile filmate la 
Sherman Market. 

— Ăsta-i tipul? 

— Exact. Îngheaţă imaginea când va fi suficient de clară. 

Secvența încremeni pe ecran în faza în care aşa-zisul 
„bun samaritean” se vedea din profil, pe partea dreaptă. 

— Cum e asta? Îmi trebuie profilul. E greu să fac o 
comparaţie cu un prim-plan. 

— Cum vrei tu. 

Îi dădu lui Banks a doua bandă, pe care acesta o puse în 
videocasetofonul din dreapta, aşa că în scurt timp pe ecran 
apărură imaginile de la şedinţa de hipnoză. 

— Derulează înapoi. Cred că există un profil înainte ca 
tipul să se aşeze. 

Banks se conformă. 

— Aici ce-i faci tipului? 

— ÎI hipnotizez. 

— Zău?! 

— Aşa am crezut atunci. Dar acum cred că m-a fentat tot 
timpul. 

Banks opri banda. James Noone privea spre dreapta, 
probabil spre uşă. Banks reglă claritatea din butoane, 
folosind totodată mouse-ul de la computer pentru a mări 
imaginea, după care îi dădu contrast. Făcu acelaşi lucru şi 
cu imaginea de pe ecranul din stângă. Pe urmă se rezemă 
de spătar, privind cele două profiluri. După câteva minute, 
scoase din buzunar un indicator cu infraroşu şi spuse: 

— Mda, tenul nu se potriveşte. Unul dintre ei pare a fi 

mexican. 

— Asta n-ar fi greu. Câteva ceasuri într-un salon de 
cosmetică, şi te-ai bronzat de minune. 

Banks arătă apoi spre nasul bunului samaritean. 

— Uită-te la curbura nasului. Vezi umflătura dublă? 

— Da. 

Punctul luminos la creionului-indicator sări pe ecranul 
din stângă, unde găsi aceeaşi trăsătură şi pe nasul lui 
James Noone. 

— E o presupunere neştiinţifică, dar mie mi se pare 
aproape la fel, zise Banks. 

— Şi mie. 

— Ochii sunt de culori diferite, dar şi asta se poate 
aranja. 

— Lentile de contact. 

— Corect. lar aici, linia maxilarului la tipul din dreapta. 
Efectul poate fi dat de o proteză dentară - ştii cum, ca 
acelea din cauciuc, care se folosesc în timpul somnului - 
sau chiar de nişte cocoloaşe de hârtie moale, cum a folosit 
Brando în Naşul. 

McCaleb încuviinţă din cap, remarcând în gând o altă 
posibilă legătură cu filmul la care se gândise deja. 
„Prăjitura”, iar acum cocoloaşele de hârtie, pe post de 
implant de obraji. 

— Şi părul se poate modifica întotdeauna uşor, zicea 
Banks. De fapt, tipul ăsta arată de parcă ar purta o perucă. 

Banks plimbă punctul roşu de-a lungul liniei frontale a 
părului de pe creştetul bunului samaritean. McCaleb se 
mustră în gând pentru faptul că nu observase lucrul ăsta 
până acum. Linia părului era impecabilă, semn 
incontestabil că era vorba despre o perucă. 

— la să vedem ce mai găsim. 

Tony reveni la butoane pentru a readuce imaginea la 
forma iniţială. Folosi apoi mouse-ul, pentru a mări o altă 
zonă delimitată. Mâinile bunului samaritean. 

— E ca la puicuţe. Şi bărbaţii se fardează, poartă peruci, 
ba chiar îşi aranjează şi ţâţele. Doar cu mâinile nu au ce 

face. Mâinile - iar, uneori, şi picioarele - îi trădează 
întotdeauna. 

După ce mări pe ecran mâinile bunului samaritean, făcu 
acelaşi lucru şi la monitorul din dreapta, mărind mâna 
dreaptă a lui Noone. Banks se ridică în picioare, ajungând 
cu ochii în dreptul ecranelor, după care se apropie de 
monitoare, studiind şi comparând mâinile. 

— OK, uite aici. 

McCaleb se ridică în picioare, privind concentrat spre 
ecrane. 

— Ce? 

— Primul are o cicatrice la încheietura degetului. O vezi? 
Zona asta mai deschisă la culoare? 

Terry se apropie şi mai mult de mâna dreaptă a bunului 
samaritean. 

— Stai un pic, zise Banks. Deschise un sertar de la 
consolă şi scoase o lupă fotografică. Incearcă şi cu asta. 

McCaleb ţinu lupa deasupra încheieturii degetului, 
privind cu atenţie. Se vedea un mic brâu de piele mai albă, 
ca o cicatrice. Deşi pe ansamblu imaginea era distorsionată 
şi înceţoşată, identifică clar cicatricea, care avea forma 
unui semn de întrebare. 

— OK. Hai s-o vedem şi pe cealaltă. 

Păşi în stânga şi se folosi de lupă pentru a localiza 
aceeaşi încheietură a degetului de la mâna dreaptă a lui 
James Noone. Acesta îşi ţinea braţul în altă poziţie şi într-un 
alt unghi, însă brâul de piele mai albă, ca o cicatrice, era tot 
acolo. Terry rămase nemişcat, studiind imaginea, până se 
convinse că aşa era. Pe urmă închise ochii pentru câteva 
clipe. Absolut sigur. Individul de pe cele două monitoare era 
una şi aceeaşi persoană. 

— Ei, e acolo? 

McCaleb îi întinse lupa... 

— Da, exact, e acolo, ai să vezi. Aş putea cumva obţine 
nişte fotografii cu aceste două imagini? 

Tonny se uita cu lupa la cel de-al doilea ecran. 

— Corect, e acolo. Răspunsul e „da”. Se pot face şi 

fotografii pe suport de hârtie. Voi pune imaginile pe o 
dischetă, ca să le duc la imprimanta din laborator. Durează 
doar câteva minute. 

— Mulţam, băiete. 

— Sper să-ţi folosească. 

— Nici nu ştii tu cât de mult! 

— Apropo, ce face tipul acolo? Îmbrăcat ca un mexican 
şi pus pe fapte bune? 

— Aparent. Într-o bună zi îţi voi povesti totul, de la cap la 
coadă. 

Banks renunţă să-l mai descoasă, apucându-se să 
transfere imaginile pe o dischetă, având grijă să includă şi 
începutul fiecărei casete. 

— Vin în două minute, numai să nu trebuiască să 
încălzesc mai întâi maşinăria aia de printer. 

— Apropo, aş putea da un telefon între timp? 

— Sigur. E un aparat în sertarul din stânga. Formezi întâi 
nouă. 


McCaleb telefonă acasă la Winston, unde îi răspunse 
robotul. În timp ce îi asculta vocea, se gândea dacă să îi 
lase totuşi un mesaj, de teamă să nu o compromită, în 
cazul în care s-ar fi descoperit că avusese relaţii cu un 
presupus suspect de omucidere. Decise însă că 
descoperirile făcute în ultima oră îl îndreptăţeau să îşi 
asume şi acest risc. Nu voia să îi dea un apel pe pager, 
fiindcă nu se simţea în stare să stea să mai aştepte febril şi 
telefonul ei. Trebuia să acţioneze, întocmi rapid un plan, iar 
după semnalul sonor îi lăsă un mesaj. 

— Jaye, sunt eu. Îţi voi explica totul când ne vedem, dar 
deocamdată te rog doar să ai încredere în mine. Ştiu cine 
este ucigaşul. E Noone, Jaye, James Noone. Mă duc acum la 
el acasă - la adresa indicată în raportul prin care şi-a făcut 
depoziţia de martor. Vino şi tu acolo, dacă poţi. Îţi voi 
povesti totul atunci. 

Închise telefonul şi o sună pe pager. Pe urmă îi formă 
numărul de acasă şi închise. Cu puţin noroc, Winston va 

primi mesajul şi se va îndrepta spre locuinţa lui Noone, ca 
să-mi asigure spatele, se gândea McCaleb. 

Bărbatul luă servieta de piele şi deschise buzunarul cu 
fermoar. Cele două arme erau acolo, revolverul lui, un 
SigSauer P-228, şi un HK P7, pe care acum ştia că James 
Noone i-l plantase sub barcă. McCaleb băgă mâna în 
servietă şi îşi scoase pistolul, pe care, după ce îl verifică, şi-l 
vâri sub betelie, la spate, trăgând sacoul deasupra. 


40 


Interogat de poliţie în seara când fusese ucis Cordell, 
James Noone furnizase o singură adresă, atât ca domiciliu, 
cât şi ca loc de muncă. Până să ajungă acolo, McCaleb îşi 
dădu seama că adresa de pe Atoll Avenue, din North 
Hollywood nu se potrivea nici ca locuinţă, şi nici ca sediu de 
firmă. Zona aceasta din Valley constituia un talmeş-balmeş 
de cartier rezidenţial, comercial şi chiar industrial. 

Înaintă lent spre nord, pe 101, trecând înapoi prin 
Cahuenga Pass, apoi acceleră uşor când intră pe 134, către 
nord. leşi pe Victory şi coti în stângă. Până ce găsi Atoll 
Avenue. Nu încăpea nicio îndoială: se afla într-o zonă 
industrială. Mirosea a brutărie; ceva mai încolo, într-o curte 
împrejmuită de un gard erau nişte plăci de granit una peste 
alta, într-o stivă înaltă parcă până la cer. Tot felul de 
depozite, pe care nu scria nimic. Un angrosist de chimicale 
pentru piscine şi un centru de reciclare a deşeurilor 
industriale. Exact acolo unde Atoll se înfunda la o şină 
dezafectată de cale ferată, năpădită de buruieni, McCaleb 
viră pe o alee mărginită de o parte şi de cealaltă de câte un 
şir lung de depozite ca nişte garaje. Fiecare construcţie 
reprezenta câte o mică firmă sau depozit. Unele aveau 
numele firmei pictat pe uşile de aluminiu, altele nu 

prezentau niciun semn de identificare, fiind ori neocupate, 
ori folosite clandestin pentru depozitare. McCaleb opri 
maşina în faţa uşii ruginite pe care se afla adresa dată de 
James Noone poliţiştilor, în urmă cu trei luni. Niciun alt 
însemn pe uşă, în afară de adresă. Opri motorul şi cobori. 

Era o noapte neagră. Fără lună, fără stele. Şirul de 
depozite se vedea lung şi întunecos, cu excepţia câte unui 
felinar la fiecare intrare. McCaleb privea în jur. Se auzea o 
muzică în surdină - Jimi Hendrix cântând Let me stand next 
to your fire - de undeva parcă departe. lar ceva mai încolo, 
pe stradă, uşa garajului fusese trasă strâmb în jos şi nu se 
închisese complet, lăsând un gol pieziş, la bază, ca un surâs 
schimonosit şi mai negru decât cerul. 

Studie garajul lui Noone, lăsându-se pe vine ca să vadă 
dacă uşa era trasă până pe trotuar. Nu-şi dădea seama 
exact, dar avea senzaţia că dinăuntru se strecura afară o 
lumină difuză. Se apropie mai mult şi desluşi conturul 
lacătului care lega un inel de oţel de pe uşă cu altul identic 
încastrat în beton. 

Se ridică în picioare şi bătu cu palma în uşă. Zgomotul 
răsună puternic, cu reverberaţii lungi până în interiorul 
garajului. Făcu un pas înapoi şi privi iarăşi înjur. In afară de 
muzica aceea, o linişte desăvârşită. Până şi aerul era 
nemişcat. Vântul nopţii nu-şi croise drum printre cele două 
şiruri de garaje. 

McCaleb se sui înapoi în maşină, porni motorul şi dădu 
marşarier, până ce ajunse într-o poziţie în care farurile 
băteau cât de cât pe garajul lui Noone. Opri motorul, dar 
lăsă luminile aprinse, ieşi afară şi se duse la portbagaj. 
Ridică mocheta, găsi un levier şi, ocolind maşina, se duse la 
uşa garajului. Se uită în dreapta şi în stânga pe alee, după 
care se aplecă spre lacăt. 

Ca agent federal, McCaleb nu fusese niciodată implicat 
într-o forţare ilegală de domiciliu. Ştia că era ceva de 
rutină, însă preferase să evite această dilemă etică. Nici 
urmă de dilemă, însă, acum, în timp ce împingea bara de 
fier în bucla lacătului. Nu mai deţinea legitimaţie de serviciu 

şi, mai ales, de data asta era ceva absolut personal. Noone 
era ucigaşul şi, mai rău chiar, încercase să pună totul în 
cârca lui. Aşa că nicio remuşcare privind drepturile lui 
Noone, în cazul unei percheziţii neautorizate. 

Ţinând bine de mânerul levierului, roti bara în sensul 
acelor ceasornicului, ca pe o pârghie. Lacătul propriu-zis 
era solid şi nu ceda, în schimb anoul fixat de uşă scrâşnea 
sub apăsarea puternică, aşa că până la urmă se desprinse. 

McCaleb se ridică în picioare, privind înjur, cu urechile 
ciulite. Nimic. Doar Hendrix interpretând o melodie de-a lui 
Bob Dylan, „All Along the Watchtower”. Se duse repede 
înapoi la Taurus, puse la loc levierul, trase mocheta peste 
cutia de scule şi închise capacul de la portbagaj. 

Ocolind din nou maşina, se aplecă spre cauciucul din 
faţă, plimbându-şi două degete pe buza roții, ca să adune 
pe piele un strat bun de praf negru de carbon de la 
plăcuţele de frână. Se duse la uşa garajului şi, ghemuindu- 
se pe vine lângă încuietoare, mânji cu praf negru soclul 
unde fusese anoul, ca să pară că ruptura se produsese cu 
mai multă vreme înainte. Pe urmă se şterse bine pe una 
dintre şosetele negre cu care era încălţat. 

Când termină, apucă în mâna dreaptă mânerul de 
tragere fixat pe uşă. Cealaltă mână şi-o duse la spate, pe 
sub sacou. O trase apoi în faţă, cu degetele încleştate pe 
pistolul pe care îl ţinea la nivelul umărului, cu ţeava 
îndreptată spre cer. Dintr-o mişcare, se ridică în picioare, 
smucind în sus uşa, simultan, până deasupra capului. 

Îşi plimbă privirile rapid pe peretele din fund al garajului, 
cu arma poziționată acum în direcţia în care privea. Farurile 
de la maşină luminau cam o treime din interiorul garajului. 
Un pat improvizat, lăsat în dezordine, un teanc de cutii de 
carton, lângă peretele din stânga. Privind în dreapta, văzu 
conturul unui birou şi al unor fişete. Pe masă se afla un 
computer; monitorul părea aprins, cu ecranul întors spre 
peretele din spate, pe care proiecta o lumină violetă. 
McCaleb remarcă şi lampa care atârna din tavan. In lumina 
difuză, desluşi tubul de aluminiu care cobora din soclul 

lămpii, de pe tavan, până la comutatorul de pe perete, din 
dreptul patului. Se trase lateral, apăsând pe întrerupător, 
fără să se uite la el. 

Un tub de neon clipi o dată, bâzâi şi apoi umplu garajul 
cu lumina lui crudă. McCaleb văzu acum că înăuntru nu era 
nimeni. În plus, niciun dulap, nicio debara, unde să se fi 
putut ascunde cineva. Doar spaţiul acela relativ strâmt, cu 
un amestec de mobilier de birou şi lucruri strict necesare 
într-o locuinţă - un pat, o comodă cu sertare, un radiator 
electric, o plită cu două ochiuri şi un frigider de mărime 
mijlocie. Fără chiuvetă şi fără baie. 

McCaleb (acu câţiva paşi în spate şi apoi ocoli maşina. 
Băgă mâna pe geamul deschis şi stinse farurile. işi vâri 
pistolul în betelie, de data asta în partea din faţă, de unde îl 
putea lua mai uşor. Într-un final, intră în garaj. 

Dacă afară aerul i se păruse nemişcat, înăuntru era de-a 
dreptul stătut. McCaleb se mişcă lent spre biroul de oţel şi 
se uită la computer. Monitorul era aprins, iar pe ecran 
strălucea un screen saver. Numere de tot felul şi de toate 
mărimile, la fel ca şi culori diverse pluteau pe o mare de 
catifea purpurie. McCaleb se holbă la ecran câteva 
momente şi simţi o zvâcnitură lăuntrică, aproape ca un 
muşchi care se contractase brusc, undeva în adâncul 
corpului. În minte i se formă subit imaginea unui singur măr 
roşu săltând pe un linoleum murdar, după care dispăru. Un 
tremur i se fofilă în sus pe şira spinării. 

— La naiba. 

Întoarse capul, remarcând că şi pe birou se aflau nişte 
cărţi aşezate între două suporturi de alamă. Majoritatea 
erau manuale de utilizare şi accesare a internetului. Două 
volume conţineau adrese de Internet, iar alte două 
biografia unor hackeri foarte cunoscuţi. Mai existau şi trei 
cărţi despre investigarea scenei unei crime, un manual 
despre anchetarea  omuciderilor, o carte despre 
investigaţiile derulate de FBI referitoare la un ucigaş 
poreclit „Poetul” şi, în fine, două cărţi despre hipnoză, 
ultima fiind despre un tip Horace Gomble. Acesta fusese 

subiectul a nenumărate investigaţii efectuate de unitatea 
FBI specializată în crime în scrie. Gomble era un fost 
comediant din Las Vegas, care îşi folosise talentele de 
hipnotizator, împreună cu tot felul de droguri, pentru a 
molesta o serie de tinere la nişte bâlciuri de ţară din 
Florida. Din câte ştia McCaleb, tipul era încă în închisoare. 

McCaleb ocoli încet biroul şi se aşeză pe scaunul uzat din 
faţa computerului. Folosind un pix, deschise sertarul din 
mijloc, în care nu era mare lucru: nişte pixuri şi o cutie de 
plastic pentru CD-Rom. Tot cu pixul, deschise şi cutia şi 
văzu că se numea Brain Scan. Citi textul de pe coperta 
interioară şi constată că CD-ul oferea utilizatorilor un tur 
asistat al creierului omenesc, cu detalii grafice şi o analiză 
a modului de funcţionare. 

Închise sertarul şi, cu pixul, trase afară unul dintre cele 
două sertare laterale. În primul nu era nimic, în afară de o 
cutie nedesfăcută de biscuiţi. Închise sertarul; dedesubt se 
afla un altul, pentru dosare. Câteva mape atârnau pe două 
şine. Aplecându-se ca să poată vedea mai bine, McCaleb 
citi numele de pe eticheta primului dosar: 


GLORIA TORRES 


Pixul îi scăpă din mână. În aceeaşi clipă, însă, se decise 
să nu-i ridice. Nici nu-i mai păsa dacă lăsa amprente sau 
vicia o scenă a crimei. Trase dosarul alară şi îl deschise pe 
birou. Conţinea fotografii cu Gloria, îmbrăcată diferit de la 
una la alta. În două dintre poze, era şi Raymond. Într-una, 
era cu Graciela. 

Dosarul conţinea rapoarte de supraveghere 
dactilografiate. Descrieri amănunțite ale acţiunilor Gloriei, 
pe baza unei urmăriri zilnice. Le trecu rapid în revistă, 
remarcând însemnările repetate referitoare la opririle 
femeii, seară de seară, la Sherman Market. 

Închise dosarul, lăsându-l pe birou, şi se întinse să-l ia 
din sertar pe următorul. Îi ştia dinainte numele: 

JAMES CORDELL 


Nici nu se mai obosi să-l deschidă. Presupunea că 
înăuntru se aflau nişte poze şi însemnări de la diverse 
supravegheri. Preferă, aşadar, să scoată următorul dosar. 
Exact cum era de aşteptat: 


DONALD KENYON 


Nu scoase însă acest dosar. Cu degetul, le înclină un pic 
pe celelalte, ca să vadă ce scria pe el. In acel moment, 
simţi că îi sare inima din piept. Cunoştea absolut toate 
numele de pe acele dosare. 

— Tu eşti, şopti Terry. 

Şi cu ochii minţii văzu merele rostogolindu-se pe podea, 
în toate direcţiile. 

Împinse cu bruscheţe sertarul, astfel încât bufnitura 
puternică îl sperie de-a binelea, răsunând în tot garajul. 
Privi afară, în noapte, prin uşa deschisă, trăgând cu 
urechea. Nu se auzea nimic, nici măcar muzica aceea 
dinainte. Doar liniştea din jur. 

Ochii i se îndreptară spre ecranul monitorului, studiind 
numerele care alunecau leneşe pe toată suprafaţa. Ştia că, 
în mod cert, computerul fusese lăsat în stare de funcţionare 
cu un scop anume. Nu fiindcă Noone trebuia să se întoarcă, 
pentru că plecase demult. McCaleb fusese aşteptat aici. 
Ştia asta acum, ştia în adâncul sufletului că Noone regizase 
fiecare mişcare. 

Terry apăsă pe o tastă, iar în loc de screen saver pe 
ecran apăru o căsuţă care cerea parola de acces. Bărbatul 
nu pregetă. Avea senzaţia că era jucat asemeni unei 
marionete. Introduse nişte cifre într-o ordine pe care o ştia 
pe dinafară. 


903472568 
Apăsă pe ENTER, iar computerul începu să lucreze. După 

acceptarea parolei, pe ecran apăru formatul programului de 
bază - un fond alb cu diferite iconiţe. McCaleb le studie 
rapid. Majoritatea erau pentru a intra în diferite jocuri. 
Unele permiteau accesul în America Online, iar altele în 
Word pentru Windows. Ultimul simbol la care se uită era un 
mic fişier; deduse că aceasta reprezenta iconiţa de acces în 
fişierele computerului. Găsi mouse-ul electronic de lângă 
computer şi, cu ajutorul lui, îndreptă săgeata spre această 
ultimă iconiţă. Dublu clic, iar computerul intră în FILE 
MANAGER, unde fişierele erau înşirate pe partea stângă a 
ecranului, în linie dreaptă. Dacă alegea unul dintre fişiere şi 
făcea clic cu săgeata pe el, putea vizualiza titlurile 
documentelor conţinute de acel fişier, pe o coloană în 
dreapta ecranului. 

Folosind mouse-ul, McCaleb plimbă săgeata în josul 
coloanei cu fişiere, studiindu-l pe fiecare. Majoritatea erau 
fişiere de software, pentru operarea programelor din 
spatele diferitelor iconiţe, ca America Online, jocul Las 
Vegas Casino şi altele. In cele din urmă, însă, ajunse la un 
fişier intitulat CODE. Făcu clic cu mouse-ul, iar în partea 
dreaptă a ecranului apărură titlurile câtorva documente. Le 
citi repede şi îşi dădu seama că, de fapt, corespundeau cu 
numele dosarelor din sertar. 

Toate, cu excepţia unui singur document. McCaleb se 
holbă lung la el. Cu degetul ridicat peste butonul 
mouseului. 


McCaleb.doc 


Făcu clic şi documentul se deschise. Terry începu să îl 
citească, aidoma unuia care îşi citeşte propriul necrolog. 
Cuvintele îl umpleau de groază, fiindcă ştia că îi 
modificaseră iremediabil viaţa. Îi despuiau sufletul, goleau 
de sens toate realizările lui, ridiculizându-le oribil. 


Salut, agent McCaleb: 
Eşti tu acolo, aşa sper. 

Aşa voi presupune, oricum, că ai fost la 
înălțimea minunatei reputații pe care ţi-ai purtat- 
o cu atâta nobleţe. 

Mă întreb dacă eşti singur? Ai ajuns să fugi de 
ei, ca unul urmărit de poliție? Dar, fireşte, acum 
ai ce iţi trebuie pentru a te salva. Vreau să te 
întreb, însă, cum te-ai simţit în postura celui 
vânat? Am vrut neapărat să ştii ce înseamnă 
această senzație. Senzatia trăită de mine... 
Cumplit să trăieşti cu frica în suflet, nu? 

Frica nu doarme niciodată. 

Cel mai mult, însă, agent McCaleb, mi-am 
dorit un loc în inima ta. Am vrut să fiu tot timpul 
cu tine. 

Cain şi Abel, Kennedy şi Oswald, întunericul şi 
lumina. Doi opozanți demni unul de celălalt, 
înlănțuiți pe veci... 

Puteam să te ucid. Am avut puterea şi ocazia. 

Dar ar fi fost prea simplu, nu crezi? Tipul de 
pe debarcader, cerând îndrumări. Plimbarea ta 
matinală, tipul de pe dig, cu undița de pescuit. 
Ți-aduci aminte de mine? 

Acum, da. Eram acolo. Dar ar fi fost prea 
simplu, îmi dai dreptate? Prea simplu. 

Vezi tu, mie îmi trebuia ceva mai mult decât o 
răzbunare sau decât înfrângerea unui duşman. 
Astea sunt ținte numai pentru proşti. Eu voiam - 
ba nu, simțeam nevoia, tânjeam după altceva. 
Să te pun la încercare întâi, preschimbându-te în 
mine. Răul. Cel vânat. 

Pe urmă, când ieşeai din acest pârjol, cu 
pielea arsă, dar întreg la trup, să mă arăt sub 
chipul celui mai mare binefăcător al tău. Da, eu 
am fost. Am urmărit-o. Am studiat-o. Am ales-o 
pentru tine. A fost darul pe care ti l-am făcut, de 
„Ziua îndrăgostiților”. 

Eşti al meu pentru totdeauna, McCaleb. 

Fiecare răsuflare de-a ta mi se datorează. 
Fiecare bătaie a acelei inimi furate este ecoul 
vocii mele în capul tău. Mereu. Zilnic. 

Nu uita... 

Fiecare răsuflare... 


Terry şedea ţeapăn, cu mâinile încrucişate la piept, de 
parcă l-ar îi spintecat cineva cu o lamă de cuţit. Un fior 
adânc îi scutura mădularele; un geamăt stins îi ieşea din 
gâtlej. Impinse scaunul în spate, ca s» se îndepărteze de 
oribilul mesaj de pe ecran, aplecându-şi trupul în faţă, ca un 
om zdrobit. Avionul lui se prăbuşea. 

Gândurile lui erau roşii ca sângele şi negre. Avea 
senzaţia că se află într-un vid permanent, înconjurat de 
cortina de catifea a spaţiului negru, bâjbâind neîncetat cu 
mâinile după despărţitura pe unde ar fi putut scăpa, dar pe 
care nu izbutea să o găsească. Vedea chipurile Gracielei 
Rivers şi al lui Raymond, ca nişte imagini îndepărtate, care 
se pierdeau în întuneric. 

Brusc, simţi o mână rece pe ceafă şi sări în sus, ţipând 
ascuţit ca un condamnat la moarte înainte de a fi pus la zid. 
Se ridică. Era Winston. Se speriase şi ea de reacţia 
bărbatului. 

— Terry? Eşti bine? 

— Da. Adică, nu. El este. Noone e Ucigaşul Codificat. El i- 
a omorât pe toţi. Pe ultimii trei, pentru mine. A făcut-o, 
până ce i-a ieşit. A omorât-o pe Gloria Torres pentru inima 
ei, ştiind că va ajunge la mine. Ca eu să pot trăi şi să devin 
testamentul viu al gloriei lui. 

Pe McCaleb îl frapară subit coincidenţa numelui şi scopul 

urmărit de Noone. 

— Stai un pic, zise Winston. la-o mai încet. Ce vrei să 
spui de fapt? 

— El este. Totul se află aici. Verifică dosarele, 
computerul. El i-a ucis şi pe ceilalţi. Pe urmă, s-a decis să 
mă salveze. Să ucidă pentru mine. 

Arătă spre ecranul calculatorului, unde era afişat 
mesajul pentru McCaleb. Aşteptă ca Winston să-l citească, 
dar până la urmă nu se mai putu stăpâni. 

— Toate piesele au fost aici, la îndemână. Tot timpul 
asta. 

— Care piese? 

— Codul. Era atât de simplu. A folosit fiecare cifră, în 
afară de unu. No one. Ai înţeles? Eu sunt no one. Este tot 
ceea ce a vrut el să spună. 

— Terry, hai să vorbim despre asta mai târziu. Spune-mi 
cum ai ajuns aici? De unde ţi-ai dat seama că Noone e 
ucigaşul? 

— Banda. Şedinţa de hipnoză. 

— Da. Ce-i cu ea? 

— Mai ţii minte că ţi-am spus să nu vorbeşti, ca să nu îl 
derutăm pe subiect? 

— Da. Mi-ai zis că îi vei pune întrebări doar lui Noone. 
Comunicarea dintre noi trebuia să se rezume la semne sau 
scris. 

— La sfârşit însă, când am văzut că a ieşit un rahat din 
tot efortul nostru, m-am enervat. Ţi-am zis „Altceva?”, iar 
tu ai răspuns negativ, scuturând doar din cap. Te-am 
întrebat „Sigur?”, iar tu ai scuturat iar din cap. Mi-am 
încălcat propriul regulament, vorbind cu tine. Important e 
că ţi-am pus aceste întrebări cu voce tare. Aşa că Noone 
era cel care ar fi trebuit să-mi răspundă. Dacă ar fi fost cu 
adevărat în transă hipnotică, el ar fi trebuit să răspundă, 
fiindcă nu avea de unde şti că acele întrebări ţi-erau 
adresate ţie. Numai că el n-a răspuns nimic. Asta 
demonstrează că era perfect conştient de situaţie. A ştiut, 
fie după direcţia glasului meu, fie după inflexiune, că 

vorbeam cu tine, şi nu cu el. Nu ar fi trebuit să-şi dea 
seama de asta, dacă ar fi fost cu adevărat în transă. Ar fi 
trebuit să răspundă la toate întrebările rostite în acea 
cameră, doar dacă în mod specific nu ar fi fost adresate 
altcuiva. Or eu n-am pomenit numele tău. 

— A simulat. 

— Exact. Or dacă a simulat înseamnă că răspunsurile lui 
au fost nişte minciuni. Adică totul a făcut parte din 
înscenare. Am comparat benzile video înainte de a veni 
aici. Am nişte fotografii în maşină cu imaginile respective. 
James Noone şi bunul samaritean sunt una şi aceeaşi 
persoană. Ucigaşul. 

Winston clătină din cap, ca şi cum mintea i-ar fi fost prea 
plină. Îşi plimbă privirea prin cameră, căutând un loc unde 
să se aşeze. Nu avea unde, decât pe pat. 

— Stai mai bine aici, zise McCaleb, ridicându-se. 

— Vreau să stau jos, dar nu aici. Trebuie să plecăm, 
Terry. Sunt nevoită să îl sun pe căpitanul Hitchens şi pe 
urmă pe ceilalţi, LAPD şi FBI. N-ar strica să-l dau în urmărire 
pe Noone. 

McCaleb era uimit cum de în mintea lui Winston piesele 
de puzzle nu se aşezaseră toate la locul lor. 

— Nu pricepi? Nu există niciun Noone. 

— Cum adică? 

— Numele. Se duce cu restul. Noone. Desparte cuvântul 
şi obţii no one. Eu sunt no one. Piesele au fost aici tot 
timpul... 

McCaleb scutură din cap, prăbuşindu-se la loc pe scaun, 
cu faţa între palme. 

— Cum să mai pot... trăi după aşa ceva?! 

Din nou, Winston îl atinse pe gât, dar de data asta 
McCaleb nu mai tresări. 

— Haide, Terry, să nu ne mai gândim la asta. Hai să 
aşteptăm afară, la maşină, până va veni să ia eventual şi 
nişte amprente, cu ajutorul cărora să-l identificăm pe 
individ. 

McCaleb se ridică şi porni spre uşă. Vorbi, fără se se uite 

înapoi: 
— N-a lăsat niciodată vreo amprentă pe undeva. Mă 
îndoiesc să o fi făcut acum. 


Două ceasuri mai târziu, McCaleb şedea în Taurus, care 
era parcat pe Atoll, în spatele automobilelor galbene de 
poliţie, înşirate pe alee, de-a lungul depozitelor. Cam la o 
sută de metri mai încolo, se vedea o mare vânzoleală în 
dreptul şi înăuntrul garajului lui Noone, puternic luminat. 
Erau prezenţi la faţa locului mai mulţi detectivi; pe unii, 
McCaleb îi recunoştea dintre membrii forţei de şoc 
„Ucigaşul Codificat”, plus tehnicieni, videografi de la cel 
puţin alte două departamente implicate, precum şi vreo 
zece ofiţeri în uniformă. 

Ca fluturii de noapte în jurul flăcării, se gândea Terry. 
Privea totul cu o stranie detaşare. Gândurile îi erau 
îndreptate în altă parte. Graciela şi Raymond. Şi Noone. Nu 
se putea abţine să nu se gândească la omul acela care îşi 
spunea Noone. Fusese în aceeaşi cameră cu el. Atât de 
aproape. 

Simţea nevoia să bea o tărie, îşi dorea să simtă pe gâtlej 
arsura unui whisky, dar ştia că ar fi însemnat să plătească 
poate cu viaţa această plăcere măruntă. Şi mai ştia că, în 
ciuda suferinţei sfâşietoare, nu voia să îi dea satisfacţie lui 
Noone, oricine ar fi fost el. Se decise acolo, în bezna din 
maşină, să rămână în viaţă. In ciuda tuturor celor 
întâmplate, îşi dorea să trăiască. 

Nu-i remarcă pe bărbaţii care veneau spre Taurus, decât 
atunci când ajunseră aproape lângă el. Aprinse farurile. 
Nevins, Uhlig şi Arrango. Stinse farurile, aşteptând. Cei trei 
deschiseră portierele şi se suiră în maşină, Nevins în faţă, 
iar ceilalţi doi pe bancheta din spate, cu Arrango în dreptul 
lui McCaleb. 

— Nu funcţionează căldura în chestia asta? întrebă 
Nevins. S-a tăcut cam frig aici. 

Terry porni căldura, dar nu dădu drumul radiatorului 
imediat, aşteptând să se mai încălzească motorul. Se uita la 

Arrango, în oglinda retrovizoare. Era prea întuneric ca să 
observe dacă avea între dinţi nelipsita lui scobitoare. 

— Unde-i Walters? 

— Are treabă. 

— Bine, zise Nevins. Păi, am venit să-ţi spunem că, din 
câte se pare, am cam greşit în privinţa ta, McCaleb. Scuze. 
Ne pare rău. S-ar zice că Noone e tipul. Ai făcut treabă 
bună. 

Terry se mulţumi să încline din cap. Era o scuză cam 
prostească, dar puţin îi păsa, de fapt. li va fi mai greu să 
trăiască după cele descoperite acum, decât dacă ar fi fost 
acuzat de crimă. Scuzele nu însemnau nimic pentru el. 

— Ştim că a fost o zi grea pentru tine, aşa că am vrea să 
te lăsăm să îţi vezi de treabă. Mă gândeam să ne spui doar 
pe scurt care e toată povestea, iar mâine poate să treci pe 
la noi ca să dai o declaraţie oficială. Ce zici? 

— Perfect. Cât priveşte declaraţia oficială, i-o voi da lui 
Winston. Nu vouă, băieţi. 

— Bine şi-aşa. Înţeleg şi asta. Dar, deocamdată, spune- 
ne cum a fost cu toată povestea asta. Se poate? 

McCaleb porni radiatorul. Îşi adună gândurile, câteva 
momente, înainte de a începe. 

— ÎI voi numi Noone, fiindcă asta e tot ce avem despre el 
şi, poate, tot ce vom avea vreodată. Incepe de la Ucigaşul 
Codificat. Ăsta a fost Noone. Pe atunci eram omul FBI-ul în 
echipa de forţă specială care se ocupa de prinderea lui. Prin 
înţelegere cu LAPD, am devenit purtătorul de cuvânt pentru 
presă, în privinţa acestui caz. Mă ocupam de comunicate, 
de solicitările pentru interviuri. Timp de zece luni, chipul 
meu a devenit sinonim cu Ucigaşul Codificat. Aşa că Noone 

s-a fixat asupra mea. Pe măsură ce ne apropiam de el, se 
fixa şi mai mult asupra mea. Îmi trimitea scrisori. În mintea 
lui, eu eram un fel de Nemesis. Eram întruchiparea forţei 
speciale care îl vâna. 

— Nu crezi că îţi supraevaluezi importanţa? întrebă 
Arrango. Nu ai fost singurul... 

— Taci, Arrango, şi ascultă. S-ar putea să mai înveţi şi tu 

ceva. 

McCaleb îl privea fix, prin oglinda retrovizoare, unde îi 
vedea privirea holbată. Îl zări apoi pe Nevins ridicând o 
mână, cu un gest împăciuitor. 

— El mi-a acordat atâta importanţă. Nu eu mi-am 
arogat-o. În cele din urmă, când şi-a dat seama că riscurile 
erau prea mari, a renunţat. Omorurile au încetat. Ucigaşul 
Codificat a dispărut. Cam în perioada în care şi eu m-am 
dus la fund... cu problemele mele. Aveam nevoie de 
transplant, ceea ce a devenit o informaţie de notorietate, 
considerând că ajunsesem o figură cunoscută pe micul 
ecran. A văzut şi Noone. Nici n-ar fi fost greu să afle. Şi a 
conceput ceea ce el considera a fi un plan genial. 

— S-a gândit ca, în loc să te omoare, mai bine să te 
salveze, zise Uhlig. 

McCaleb încuviinţă din cap. 

— Pentru el ar fi însemnat victoria supremă, fiindcă aşa 
ceva putea dăinui. Dacă doar mă elimina, ucigându-mă, nu 
ar fi avut decât un sentiment de împlinire trecător. 
Salvându-mă, însă... asta era ceva unic, ceva ce îi asigura 
un loc în rândul celebrităților lumii. În plus, m-ar fi avut pe 
mine tot timpul ca pildă vie a inteligenţei şi a puterii lui. 
Înţelegeţi? 

— Eu înţeleg, zise Nevins. Dar asta este latura 
psihologică. Aş vrea să aflu cum a procedat. Cum a făcut 
rost de numele acelea. Cum a aflat de Kenyon, Cordell şi, 
apoi, Torres? 

— Computerul. Să-i puneţi pe tehnicienii voştri să 
demonteze chestia asta. i 

— Da. Va veni Bob Clearmountain, spuse Nevins. Il mai 
tii minte? 

McCaleb răspunse afirmativ, cu o mişcare din cap. 
Clearmountain era expertul în computere al sediului FBI din 
L.A. Un hacker excepţional, priceput la orice însemna 
tehnica de calcul. 

— Bun. El va putea răspunde la această întrebare mai 
bine decât mine. La un moment dat. Presupunerea mea 

este că veţi găsi un program de hacking. Noone a intrat în 
reţeaua de computere BOPRA, de unde a obţinut numele. 
Şi-a ales ţintele, bazându-se pe nişte criterii: vârstă, 
condiţie fizică şi proximitate. Şi s-a pus pe treabă. Cu 
Kenyon şi Cordell a scrântit-o. A reuşit însă cu Torres. Asta, 
evident, din punctul lui de vedere. 

— Şi în tot acest răstimp a plănuit să dea vina pe tine? 

— Cred că a vrut să pornesc pe pista investigaţiei şi să 
aflu pe cont propriu ce a făcut el. Ştia că aşa se va întâmplă 
dacă aş fi devenit un posibil suspect. Fiindcă, în această 
eventualitate, ajungeam să fac singur toată ancheta. 
Treaba asta nu s-a petrecut de la bun început, fiindcă 
ofiţerilor care se ocupau de caz le-au scăpat anumite 
lucruri. 

Rostind aceste cuvinte McCaleb îl privi pe Arrango în 
oglinda retrovizoare. Detectivul se înnegrise de furie, gata 
să explodeze. 

— Arrango, realitatea e că ai tratat cazul ca pe o 
tentativă de jaf de rutină, la care au mai apărut şi nişte 
împuşcături. Atât şi nimic mai mult. Ai dat greş. Vasăzică, 
să revenim. Noone a regizat totul. 

— Cum? întrebară Uhlig şi Nevins, la unison. 

— Eu am ajuns să mă implic în acest caz datorită unui 
articol din Times, care a fost sugerat printr-o scrisoare de la 
un cititor. Pun pariu că, în realitate, a fost vorba despre 
Noone. 

Făcu o pauză, aşteptându-se să fie contrazis. Nu 
interveni, însă, nimeni. 

— Scrisoarea duce la apariţia articolului, care la rândul 
lui o stimulează pe Graciela Rivers. Femeia mă 
impulsionează pe mine. Ca la jocul de domino. 

Brusc, lui McCaleb îi veni o idee. Îşi aminti de bărbatul 
din maşina aia veche, de fabricaţie străină, care i se păruse 
că îl urmăreşte, prima oară când se dusese la Sherman 
Market. Îşi dădu seama că autovehiculul semăna cu cel pe 
care îl văzuse demarând în trombă, din port, în seara când 
pornise pe urmele intrusului. 

— Cred că Noone m-a urmărit tot timpul, pas cu pas, ca 
să vadă cum se desfăşoară în practică planul pe care îl 
ticluise. A ştiut când venise momentul să urce pe barca 
mea, ca să lase probele vinovăţiei mele. A ştiut şi când să 
vă sune pe voi. 

Terry se uită la Nevins, care însă îşi întoarse privirea. 

— Aţi primit un apel anonim? Ce vi s-a spus? 

— De fapt, a fost un mesaj anonim, preluat de ofiţerul de 
gardă. Spunea atât: „Verificaţi sângele. McCaleb are grupa 
lor sanguină.” Asta a fost tot. 

— Da, se potriveşte. El a fost. A făcut parte din mutările 
jocului. 

Tăcură cu toţii câteva clipe. Geamurile începeau să se 
aburească de la căldură şi de la răsuflarea lor. 

— În fine, nu ştiu în ce măsură se vor confirma toate 
astea vreodată, zise Nevins. Rămân, desigur, mulţi de 
„poate”. 

McCaleb îi dădu dreptate. Se îndoia că ipotezele acestea 
se vor putea confirma vreodată, şi asta în primul rând 
fiindcă se îndoia că Noone va fi vreodată identificat sau 
prins. 

— Bun, atunci, reluă Nevins. Păi, păstrăm legătura. 

Deschise portiera, iar ceilalţi îi urmară exemplul. Înainte 
de a cobori din maşină, Uhlig întinse braţul şi îl bătu pe 
umăr pe McCaleb. În mână, ţinea o muzicuţă. 

— Era pe jos, aici, în spate. 

Când Arrango puse piciorul pe asfalt, McCaleb deschise 
geamul şi îl privi. 

— Ştii, ai fi putut s-o dibuieşti. Totul era acolo, în „cărţi”. 
Doar să îţi fi dat osteneala să cauţi. 

— Du-te naibii, McCaleb. 

Se îndepărtă, păşind în urma celor doi agenţi care se 
îndreptau spre garajul lui Noone. Terry zâmbea uşor. 
Trebuia să recunoască, totuşi, că în ciuda situaţiei, tot 
savura plăcerea vinovată de a-l fi tachinat pe Arrango. 


McCaleb mai rămase în maşină câteva minute, înainte 

de a pleca. Se făcuse târziu. Era trecut de ora zece, aşa că 
se întreba încotro s-o apuce. Nu vorbise deocamdată cu 
Graciela şi se gândea la acel moment cu un amestec de 
spaimă şi uşurare, totodată, ştiind că, într-un fel sau altul, 
relaţia lor se va defini curând. Din păcate, McCaleb nu ştia 
dacă era bine să-i spună ultimele noutăţi tocmai în seara 
aceea. | se părea că era preferabil ca asemenea veşti să fie 
comunicate la lumina zilei. 

Puse mâna pe cheia din contact şi mai aruncă o ultimă 
privire pe alee, spre garajul luminat unde viaţa lui se 
schimbase cu atâta brutalitate. Observă că lumina 
proiectată din garaj pe drum se mişca. Presupuse că cineva 
atinsese din greşeală lampa din tavan, care începuse să se 
legene. In momentul acela, îi veni o idee, aşa că renunţă să 
mai pornească motorul. Cobori din Taurus şi, fără să ezite, 
trecu pe sub banda galbenă. Ofiţerul în uniformă care 
păzea accesul la locul faptei nu avu nimic de obiectat. 
Deduse probabil - în mod eronat - că McCaleb era unul 
dintre detectivii deplasaţi acolo, din moment ce trei dintre 
anchetatori se duseseră să stea de vorbă cu el, în maşină. 

Se duse până la marginea zonei întunecate, unde se 
postă aşteptând ca Jaye Winston să întoarcă la un moment 
dat capul în acea direcţie. Poliţista era în picioare, notând 
pe o hârtie descrierea lucrurilor şi a obiectelor din depozit. 
Apoi, fiecărui obiect i se ataşa o etichetă, urmând să fie luat 
de acolo. 

Când Winston se dădu la o parte ca să îi facă loc unuia 
dintre tehnicieni, întoarse capul, iar McCaleb profită de 
ocazie ca să-i facă semn cu mâna. Jaye ieşi din garaj. Pe 
faţa ei se vedea un zâmbet prudent. 

— Credeam că ţi-au dat drumul. De ce n-ai plecat? 

— O să plec acum. Am vrut doar să-ţi mulţumesc pentru 
tot. Ai găsit ceva acolo? 

Jaye se încruntă, scuturând din cap. 

— Ai avut dreptate. Locul e curat. Nu s-a găsit nici măcar 
o pată. Există amprente pe computer, dar după părerea 
mea sunt ale tale. Nu ştiu cum îi vom da de urmă tipului. 


375 


Parcă nici n-ar fi fost vreodată aici. 

Când Arrango ieşi din garaj ca să-şi aprindă o ţigară, 
McCaleb îi făcu semn lui Jaye se vină mai aproape. 

— Cred că totuşi a făcut o greşeală. la-ţi cel mai bun 
amprentolog şi du-te la Star Center. Pune-l să analizeze cu 
laserul tuburile de neon din tavan, în sala de interogatoriu. 
Când pregăteam şedinţa de hipnoză, am demontat câteva 
tuburi fluorescente şi i le-am dat lui Noone, ca să le pună 
jos. Ca să nu se dea de gol, n-a avut încotro şi a trebuit să 
facă asta. S-ar putea să existe nişte amprente acolo. 

Winston se lumină la faţă şi zâmbi. 

— Chestia asta apare pe înregistrarea şedinţei, zise 
Terry. Poţi să le spui că a fost descoperirea ta. 

— Mersi, Terry. 

Jaye îl bătu uşor pe umăr. McCaleb înclină din cap şi 
porni înapoi spre maşină. Când îl strigă, întoarse capul spre 
ea. 

— Eşti bine? 

Răspunse afirmativ, mişcând din cap. 

— Nu ştiu unde te duci, dar baftă! 

McCaleb îi făcu cu mâna şi îşi văzu de drum. 

McCaleb avu impresia că în locuinţa Gracielei erau 
aprinse toate luminile. De data asta, nu mai zăbovi în 
maşină. Ştia că nu mai avea vreme să îşi analizeze 
opţiunile. Trebuia să dea ochii cu ea şi să îi spună adevărul 
- să îi spună tot şi să accepte consecinţele. 

Şi de data asta Graciela îi deschise, înainte ca el să fi 
ajuns la uşă. Femeii acesteia îi pasă atât de mult de mine, 
încât stă la geam să mă aştepte, se gândi bărbatul, trecând 
pragul casei. lar eu îi voi frânge inima, acum. 

— Terry, unde-ai fost? Câte griji mi-am putut face! 

Graciela se repezi să-l îmbrăţişeze. McCaleb simţi că nu 
mai era atât de decis să facă cum îşi propusese. O răsuci în 
loc, trăgând-o lângă el şi, cuprinzând-o cu braţul de după 
umeri, o ţinu strâns lipită de el, gândindu-se că era poate 
pentru ultima oară. 

— Hai să intrăm. Am să-ţi spun nişte lucruri. 

— Te simţi bine? 

— Da, deocamdată. 

Se duseră în living, aşezându-se pe canapea. McCaleb îi 
cuprinse mâna între palme. 

— Raymond s-a culcat? 

— Da. Ce e, Terry? S-a întâmplat ceva rău? 

— S-a terminat. Nu l-au prins încă, dar se ştie cine e. Să 
sperăm că îl vor găsi în curând. Eu sunt exonerat. 

— Povesteşte-mi. 

McCaleb o strânse uşor de mână. Simţindu-şi palmele 
transpirate, renunţă să o mai atingă. Avu senzaţia că 
dăduse drumul unei păsări rănite, pe care până atunci o 
îngrijise şi o readusese la viaţă. | se părea că nu o va mai 
putea ţine niciodată de mână. 

— Mai ţii minte seara în care am discutat despre 
credinţă şi ţi-am explicat cât de greu este pentru mine să 
mai pot crede? 

Graciela răspunse afirmativ, înclinând capul. 

— Înainte de a-ţi povesti totul, vreau să te asigur că în 
ultimele zile - de fapt, de când te-am cunoscut -, am simţit 
în suflet că îmi revine credinţa. Sau, în fine, aşa ceva. Poate 
mai curând încrederea în ceva. Nu ştiu exact. Ştiu, însă, că 
a fost un început, debutul unui lucru bun... 

— Da? Aşa a fost?! 

McCaleb întoarse privirea, pentru câteva clipe, încercând 
să-şi găsească cuvintele. Îi venea tare greu. Ştia că asta 
fusese singura lui şansă. 

Se uită din nou spre femeie. 

— Numai că schimbarea aceasta este atât de nouă şi de 
fragilă. Şi nu ştiu dacă va putea dăinui, având în vedere ce 

trebuie să-ţi spun. Vreau, însă, ca tu să decizi. Nu m-am 
rugat pentru nimic de multă vreme. Voi spune însă o 
rugăciune - ca să cer să vă revăd pe barca mea, pe tine şi 
pe Raymond. Altfel, voi da telefon, ca să-ţi aud vocea. Te 
las pe tine să decizi cum vei vrea. 

Se aplecă şi o sărută duios pe obraz. 

— Povesteşte-mi, zise Graciela, încetişor. 

— Graciela, sora ta a murit din cauza mea. Din cauza 
unui lucru pe care l-am făcut mai demult. Fiindcă la un 
moment dat am depăşit o limită şi, din trufie, am provocat 
un nebun. lată motivul pentru care Gloria a trebuit să 
moară. 

McCaleb îşi cobori privirea, nesuportând să se uite în 
ochii ei şi să vadă durerea pe care i-o provocase. 

— Povesteşte-mi, îl îndemnă femeia din nou, aproape în 
şoaptă. 

l-a povestit despre bărbatul cunoscut deocamdată doar 
sub numele de James Noone. Despre firul pe care îl urmase 
şi cum ajunsese la garajul acestuia. Despre ce găsise şi ce Îi 
fusese pregătit pe computer. 

Graciela începu să plângă, ascultându-l - lacrimi mute 
care i se rostogoleau pe obraji, prelingându-se până pe 
bluză. Ar fi vrut să o mângâie, să o strângă la piept şi să îi 
sărute lacrimile fierbinţi. Nu putea, însă. Ştia că în acel 
moment ieşise din lumea ei. Nu putea reveni acolo fără săi 
se permită. Trebuia ca ea să-l cheme înapoi. 

După ce termină de povestit, rămaseră amândoi pe 
canapea, fără să scoată vreun cuvânt. În cele din urmă, 
Graciela ridică mâna şi îşi şterse lacrimile. 

— Cred că arăt oribil. 

— Nu, deloc. 

Graciela privea fix în podea, prin blatul de sticlă al 
mesei. 

— Şi ce-o să faci acum? întrebă femeia într-un final. 

— Nu ştiu exact, deşi am câteva idei. Voi încerca să-l 
găsesc, Graciela. 

— Nu vrei mai bine să renunţi? Să laşi poliţia să-i dea de 

urmă? 

— Nu cred că aş putea. Cel puţin, nu acum. Dacă nu-l voi 
găsi, nu ştiu dacă voi reuşi vreodată să depăşesc criza de 
acum. Nu ştiu dacă e logic sau nu, dar asta simt. 

Graciela încuviinţă din cap, cu privirea pironită tot în 
podea. După aceea, se aşternu tăcerea. Intr-un târziu, 
femeia îşi ridică ochii şi spuse: 

— Terry, te rog să pleci acum. Vreau să fiu singură. 

— Bine. 

Din nou trebui să îşi înfrâneze pornirea arzătoare de a o 
mângâia. Nu mai avea voie. Ar fi vrut, însă, să-i mai simtă o 
dată căldura. Ca în prima zi, când ea îl atinsese cu mâna. 

— La revedere, Graciela. 

— La revedere, Terry. 

McCaleb traversă încăperea, îndreptându-se spre uşă. Se 
uită în treacăt la vitrina cu porţelanuri şi văzu fotografia 
înrămată a Gloriei Torres. Zâmbea în faţa aparatului de 
fotografiat. Un zâmbet care îl va obseda veşnic. 

McCaleb se trezi în zori. Dormise prost, visând toată 
noaptea că cineva îl trăgea în jos, la fundul apei. Făcu un 
duş, apoi îşi pregăti un mic dejun consistent - omletă cu 
ceapă şi ardei, cârnăciori prăjiţi şi suc de portocale. Mâncă 
tot, fără să se sature însă. Pe urmă cobori să îşi verifice 
temperatura, pulsul şi tensiunea. Totul era în regulă. La 
7:05, o sună pe Jaye Winston la birou. O găsi acolo şi, după 
vocea obosită, deduse că lucrase toată noaptea. 

— Două lucruri, zise McCaleb. Când vrei să îţi dau 
declaraţia oficială şi când îmi recapăt maşina? 

— Păi, Jeep-ul ţi-l poţi lua oricând. Trebuie doar să dau 
un telefon. 

— Unde este? 

— În parcarea noastră. 

— Presupun că va trebui să vin să-l iau. 

— Mda. De fapt, oricum trebuie să vii până aici. Ca să-mi 
dai declaraţia oficială. Ce-ar fi să rezolvi amândouă lucrurile 
deodată? 

— Perfect, când? Vreau să isprăvesc cu treaba asta. 
Vreau să plec, să-mi iau o vacanţă. 

— Unde te duci? 

— Nu ştiu. Simt doar că trebuie să plec şi să încerc să 
scap de otrava asta din mine. Poate la Vegas. 

— Halal destinaţie dacă vrei să te recuperezi nervos! 

McCaleb îi ignoră tonul sarcastic. 

— Ştiu. Bun, deci când ne putem vedea? 

— Trebuie să definitivez dosarul, aşa că am nevoie de 
declaraţia ta. Prin urmare, îmi convine la orice oră în 
dimineaţa asta. 

— Atunci m-am pus în mişcare. 


Buddy Lockridge dormea pe o banchetă. McCaleb îl 
zgâlţăi. 

— Ce e - hei, Terror, te-ai întors, bătrâne?! 

— Da, da, m-am întors. 

— Ce face maşina mea, omule? 

— Funcţionează încă. Ştii, ia scoală-te. Mai am de făcut 
un drum şi vreau să mă duci până acolo. 

Lockridge se ridică încet în capul oaselor. Fusese învelit 
într-un sac de dormit, pe care acum îl ţinea cu mâna în jurul 
corpului, în timp ce se freca la ochi somnoros. 

— Cât e ceasul? 

— Şapte jumate. 

— Ce naiba, bătrâne, asta-i oră de sculare?! 

— Ştiu, dar e pentru ultima oară când apelez la tine. 

— E-n regulă totul? 

— Da, perfect. Vreau doar să mă duci până la sediul 
Poliţiei regionale, pentru a-mi recupera maşina. În drum, 
trebuie să trec pe la o bancă. 

— Ăia nu deschid aşa devreme. 

— Până ajungem noi pe Whittier, or să deschidă. 

— Dar, la întoarcere, cine va conduce Jeep-ul? 

— Eu. Hai să mergem. 

— Bătrâne, parcă ziceai că n-ai voie să şofezi! Mai ales o 
maşină cu air-bag. 

— Buddy, nu-ţi mai face atâtea griji. 

Peste o jumătate de oră, porniră deja la drum. McCaleb 
îşi luase un sac de voiaj cu un schimb de haine şi cu tot ce 
avea nevoie pentru această deplasare. Pe drum îi povesti 
lui Buddy tot ce se întâmplase de când nu se mai văzuseră. 
Prietenul său nu ezită să-l bombardeze cu întrebări. 

— Să nu uit să cumpăr ziarul mâine. 

— Or să dea şi la televizor, probabil. 

— Măi, o să se scrie şi-o carte, te pomeneşti, în care voi 
figura şi eu, nu?! 

— Nu ştiu. Ştirea se va transmite astăzi la jurnal. 
Presupun că până a se ajunge la o carte e necesar ca ştirea 
aceea să merite să fie dezvoltată pe parcursul atâtor 
pagini. 

— Ti se dau bani când îţi apare numele într-o carte? Sau 
într-un film? 

— Habar n-am. Cred că poţi să ceri totuşi ceva. Ai avut 
un rol important. Tu ai descoperit că lipsea o poză din 
maşina lui Cordell. 

— Exact, eu am observat asta. 

Lockridge părea mândru de isprava lui şi încântat de 
ideea că va apărea, poate, într-o carte, de unde puteau să-i 
iasă şi nişte bani. 

— Şi arma. Eu am găsit arma pusă sub barcă de porcul 
ăla. 

McCaleb se încruntă. 

— Ştii ce, Buddy? Dacă se va scoate vreodată o carte 
despre chestia asta sau dacă vor veni la tine niscaiva 
reporteri, aş prefera să nu pomeneşti nimic de armă. Mi-ar 
fi de mare ajutor, dacă ai face aşa. 

— Nicio problemă. Nu suflu o vorbă. 

— Bun. Doar dacă nu-ți spun eu să faci altfel, da?! Şi, 
dacă va veni careva la mine, ca să se documenteze pentru 
o carte, îi zic să discute cu tine. 

— Mulţam, bătrâne. 

Abia după ora nouă reuşiră să scape de traficul 
aglomerat şi să ajungă în Whittier. McCaleb îl rugă pe 
Lockridge să oprească la o sucursală Bank of America, de 
unde scoase o mie de dolari, în bancnote de zece şi 
douăzeci. 

Peste câteva minute, Ford-ul Taurus parcă la Star 
Center. McCaleb îi dădu 250 de dolari prietenului său. 

— Ăştia pentru ce sunt? 

— Pentru că mi-ai împrumutat maşina şi că m-ai adus azi 
până aici. În plus, să ştii că voi lipsi câteva zile, aşa că te 
rog să mai arunci câte un ochi şi la barca mea, da?! 

— S-a făcut, bătrâne. Unde pleci, apropo? 

— Nu ştiu exact, deocamdată. Şi nici când mă voi 
întoarce nu ştiu. 

— E-n regulă. Îmi ajung banii ăştia o vreme. 

— O mai ţii minte pe tipa care a venit la mine? Aia 
frumuşică? 

— Sigur că da. 

— Sper să mă caute. Să fii atent dacă apare şi să-mi spui 
şi mie. 

— OK. Şi ce fac dacă o văd? 

McCaleb reflectă câteva clipe. 

— Îi zici doar că sunt plecat, dar că speram să treacă pe 
la mine. 

Terry deschise portiera şi, înainte de a cobori, dădu 
mâna cu Lockridge căruia îi mulţumi încă o dată pentru 
ajutor. 

— Bun, am şters-o. 

— Sigur, bătrâne, petrecere frumoasă. 

— Oh, era să uit! Probabil că voi şofa mult. Te 
deranjează dacă mi-ai da şi mie o muzicuţă? 

— Alege-o pe care vrei. 

Băgă mâna în buzunarul de pe portieră, de unde pescui 

trei muzicuţe. McCaleb o luă pe cea la care cântase în 
noaptea când mersese cu maşina pe şoseaua de coastă. 

— Asta e bună. Vezi să alegi nota potrivită. 

— Mulţam, Buddy. 


— Măi, dar ştiu că te-ai grăbit, nu glumă, zise Winston, 
când îl văzu pe McCaleb. Mă întrebam pe unde naibii te-ai 
rătăcit, de nu mai apari odată! 

— M-am jucat prin parcare cam un ceas. Nu-mi vine să 
cred că aţi fost în stare de aşa ceva. Vasăzică voi mi-aţi 
confiscat maşina pe baza unui mandat de tot rahatul, iar eu 
trebuie să plătesc remorcarea şi spezele de staţionare. O 
sută optzeci de parai. Nu există nicio dreptate pe lumea 
asta, Jaye. 

— Ştii ce?! Zi mersi că nu ţi-au pierdut-o şi să ţi-ai 
recuperat-o întreagă. la loc. Mai am un pic de lucru. 

— Atunci de ce mi-ai tăcut scandal că am întârziat, mă 
rog? 

Winston nu-i răspunse. Continua să citească nişte foi 
dactilografiate, pe care le corecta, semnându-se la baza 
fiecărei pagini. 

— OK, zise Jaye. Voiam să folosim una dintre camerele 
de interogatoriu. Banda e pregătită. Mergem? 

— O clipă. Ce s-a mai întâmplat de aseară? 

— Oh, aşa e. Am uitat că ai plecat mai devreme. 

— Ai găsit ceva amprente pe tuburile alea de neon? 

Winston zâmbi, încuviinţând din cap. 

— Bine, măi, şi mie de ce nu mi-ai spus? se supără 
McCaleb. Ce-ai găsit, zi! 

— Totul. Două palme, cu degetele mari şi celelalte patru. 
Am pus informaţia în computer şi ne-a ieşit ceva. Băiatul 
nostru e din partea locului. Îl cheamă Daniel Crimmins şi 
are 32 de ani. Mai ţii minte profilul acela pe care l-ai făcut 
Ucigaşului Codificat, când lucrai la echipa specială? Ei bine, 
McCaleb, ai fost pe fază. S-a potrivit perfect. 

Bărbatul nu-şi mai încăpea în piele de atâta nerăbdare, 
deşi în aparenţă rămăsese calm. Ultimele piese îşi găseau 

locul în puzzle. Încercă să-şi amintească dacă mai văzuse 
prin dosare numele suspectului, însă nu ajunse la niciun 
rezultat. 

— Povesteşte-mi. 

— A fost dat afară de la LAPD Academy. Asta se 
întâmplă acum cinci ani. Din câte ne-am putut da seama, 
de atunci s-a ocupat de sistemul de securitate privată. Să 
nu crezi că a fost vorba de o muncă de teren. Nu, doar 
treabă de computere. Şi-a făcut reclamă pe Internet, o 
pagină web etc. Practic, a început să vândă diverselor firme 
sisteme de protejare a computerelor. Ni s-a spus că, uneori, 
întâi spărgea reţeaua unei firme; după care îi trimitea o 
scrisoare directorului  explicându-i ce făcuse, cât de 
priceput era şi cât de nemaipomenit ar fi dacă l-ar angaja 
pentru asta. 

— Şi la BOPRA? 

— Ai ghicit. Am trimis o echipă acolo. Ne-au sunat 
adineauri. Unul dintre şefi şi-a amintit că a primit un e-mail 
de la Crimmins, anul trecut. L-a respins, însă, crezând că 
are de-a face cu un ţăcănit. N-a mai primit după aceea 
niciun mesaj. Dar se pare că tipul intrase deja în sistemul 
informaţional al BOPRA. 

— A luat cineva dosarul lui de la LAPD? 

— Da, Arrango. A fost un neisprăvit, rezistând doar cinci 
luni. Motivul concedierii - citez - incapacitate de a se 
integra în atmosfera colegială a academiei. Traducere: tipul 
era un introvertit, care n-avea cum să se descurce vreodată 
într-o echipă. Nu l-ar fi suportat niciun partener. Aşa că i-au 
dat papucii. Problema era că reprezenta a doua generaţie. 
Taică-său a ieşit la pensie de la Blue Heaven, acum zece 
ani. Uhlig a pus pe cineva din Idaho să-l verifice pe tăticul 
care a zis că, din câte ştia, fiu-său lucra la LAPD. Habar n- 
avea că Danny al lui fusese dat afară. Zice că nu şi-a văzut 
odrasla de vreo cinci-şase ani, însă de câte ori au vorbit la 
telefon băiatul s-a falit cu faptele lui de arme. 

— Da, a născocit totul. 

McCaleb îşi dădea seama cât de bine se potriveau cu 

realitatea toate aceste detalii. Complexul de autoritate. 
Crimmins îl transferase de la tată la LAPD, după ce fusese 
dat afară. Era posibil ca eliminarea din academie să fi 
cauzat acea ruptură psihică, din cauza căreia o viaţă trăită 
în fantezii inofensive s-a transformat într-o ocupaţie 
ucigaşă. Crimele erau toate din ograda LAPD. Voia să 
demonstreze acestei instituţii, care îl considerase nevrednic 
de ea, cât de deştept, de inteligent şi de valoros era el. 

McCaleb îşi aminti că, în urmă cu trei ani, când făcuse 
profilul Ucigaşului Codificat, sugerase ca investigaţiile să 
pornească prioritar de la ofiţerii concediaţi şi de la cei 
exmatriculaţi din Academia de Poliţie. Din câte ştia, aşa se 
şi procedase. 

— Stai un pic. Nu se poate ca tipul ăsta să nu fi fost 
interogat încă de atunci. Profilul indica eşecul de a efectua 
profesiunea de apărător al legii. 

— Dar chiar a fost interogat! De unde şi reacţia lui 
Arrango, acum. Nu ştiu cum s-a întâmplat, dar Crimmins a 
reuşit să treacă testul. A fost interogat de către o echipă de 
la brigada specială, numai că tipul nu s-a trădat prin nimic. 
Asta nu înseamnă că nu s-o fi speriat, însă. A fost interogat 
la patru săptămâni după ultimul omor al Ucigaşului 
Codificat. Poate acesta a fost şi motivul pentru care s-a 
oprit atunci. 

— Probabil. Oricum, n-o să fie prea frumos când se va 
afla că tipul a fost deja interogat. 

— Mda, urât, n-am ce zice. În fine, să lăsăm lucrurile să 
curgă. Conferinţa de presă e programată pentru ora trei. 

McCaleb se gândea la ce-i spusese Winston - că 
omorurile încetaseră după ce Crimmins fusese interogat. 
Simţi o mare satisfacţie, ştiind cât de mult cântăriseră 
recomandările lui de a-i chestiona pe cei daţi afară din 
Poliţie sau din Academia de Poliţie. In timp ce-şi savura 
sentimentul de mulţumire şi mândrie, Jaye scoase o 
fotografie color pe care i-o dădu. Era imaginea lui Crimmins 
surprins în uniformă de elev la Academia de Poliţie. Tuns 
frumos, bine bărbierit, subţire la faţă, cu ochi plini de 

speranţă, care trădau parcă o încredere de sine exagerată. 
Parcă ar fi ştiut atunci că nu va termina şcoala şi că nu va 
avea nicio fotografie la absolvire. 

— Mda, s-ar zice că pentru a deveni Noone nici n-a 
trebuit să se deghizeze prea mult. Doar ochelarii şi nişte 
chestii în gură, lângă obraji, ca să pară mai rotofei. 

— Exact. Probabil ştia că va avea contact direct cu nişte 
poliţai, care ar fi putut să remarce un travesti prea vizibil. 

— Mi-o dai mie? 

— Sigur, avem copii, pe care le vom difuza azi. 

— Mai departe. Ai nişte adrese? 

— Nu, asta nu. Singura chestie valabilă e depozitul pe 
care l-ai găsit tu. Dar nu se poate să nu mai existe un alt 
bârlog. Pagina lui de web a continuat să fie operaţională şi 
după ce am demontat tot garajul. Înseamnă că mai are un 
computer în altă parte. Care funcţionează şi acum, când noi 
doi stăm de vorbă. 

— Şi nu se poate identifica linia telefonică, totuşi? 

— Are un server anonim. 

— Ce-nseamnă asta? 

— Adică tot ce intră sau iese din pagina web trece prin 
acest server anonim, pentru a avea acces pe Internet. Nu 
putem depista şi nici sparge serverul, din cauza porcăriei 
aceleia cu Primul Amendament. În plus, specialistul de la 
FBI, Bob Clearmountain, mi-a explicat că indivizii cu 
pregătirea lui au ajuns să folosească microunde în loc de 
linii telefonice clasice. Deci şi mai greu de depistat şi de 
localizat. 

Pe McCaleb îl depăşeau toate aceste detalii tehnice. 
Aşadar, schimbă subiectul. 

— li vei da numele la conferinţa de presă? 

— Aşa cred. Vom arăta fotografia, banda video cu 
şedinţa de hipnoză, şi vom vedea ce iese. Apropo, Keisha 
Russell de la Times. Ei i-ai spus deja? 

— Eram dator s-o sun. Ea m-a ajutat atunci, la început. l- 
am lăsat un mesaj azi-dimineaţă. M-am gândit să o pun pe 
direcţia cea bună. Scuze. 

— Nu, nu face nimic. Îmi place de ea. Oricum voiam să 
discut cu ea. Nevins mi-a povestit ce i-ai zis aseară - că 
probabil omul nostru a trimis scrisoarea care a sugerai 
articolul din Times. 

— Exact. Russell mai are scrisoarea aia? 

— Nu. Îşi aminteşte doar că era semnată Bob nu-ştiu- 
cum sau aşa ceva. Probabil că el a fost. 

McCaleb făcu brusc o nouă legătură. Graciela aflase de 
articol de la un tip, care pretindea că lucrase cu Glory. 
Terry îşi dădu seama că persoana care îi telefonase atunci 
Gracielei putea fi Crimmins, care îşi punea deja planul în 
acţiune. 

— Ce e? întrebă Winston. 

— Nimic. Mă gândeam doar. 

Se decise să nu-i pomenească deocamdată poliţistei 
despre acest indiciu. Voia să îl verifice singur. Avea astfel 
un pretext de a nu-şi respecta promisiunea făcută Gracielei 
şi de a o suna. Un apel telefonic absolut convenţional. 

— Bun, zise Jaye. Pe unde crezi c-o fi tipul? 

— Crimmins? Undeva, în lume, presupun. 

— Credeam că ai totuşi o idee. 

— Păi, şi lumea asta e mică, aşa că tot va trebui să 
apară la un moment dat. 

— Să sperăm. 

Pentru câteva momente se aşternu liniştea. Nu mai 
rămânea decât declaraţia oficială, pe care McCaleb trebuia 
să o înregistreze pe bandă. 

— Poate n-ar trebui să mă bag, zise Winston, dar cum 
vei proceda? 

— Mă gândesc încă. 

— Păi, dacă simţi nevoia să discuţi cu cineva... 

McCaleb înclină din cap, mulţumindu-i. 

— În regulă, mergem să terminăm şi chestia asta? 


După un ceas, Terry se afla singur în camera de 
interogatoriu. li povestise totul lui Winston, care plecase să 
dea la transcris banda înregistrată, nu înainte de a-i 

permite bărbatului să folosească telefonul şi de a rămâne în 
cameră cât va avea nevoie. 

McCaleb îşi adună gândurile câteva momente, după care 
formă numărul de la secţia Urgenţe, Holy Cross. O ceru pe 
Graciela, însă femeia care îi răspunse îi transmise că 
domnişoara Rivers nu era acolo. 

— E în pauză? 

— Nu, nu a venit azi. 

— OK., mersi. 

McCaleb închise telefonul. Probabil că Graciela se 
învoise pe motiv de boală, ceea ce era de înţeles, având în 
vedere ultimele evenimente. O sună acasă. După cinci 
apeluri, însă, intră robotul. Când auzi semnalul sonor, 
bărbatul încercă să-i lase un mesaj, deşi abia îşi găsea 
cuvintele: 

— Aăă, Graciela, sunt eu, Terry, mă auzi? 

Aşteptă câteva momente, după care continuă: 

— Ăăă, voiam doar... mi s-a spus că n-ai venit la serviciu 
şi, ăăă, am vrut să te salut. Mai am şi vreo două întrebări 
să-ţi pun despre nişte chestii. Nişte nelămuriri... dar mi-ar fi 
de mare ajutor - oricum, o să plec, acum, şi voi încerca să 
te sun mai târziu. Aăă, probabil că voi fi pe drum, aşa că n- 
are rost să încerci să mă suni tu. 

Şi-ar fi dorit să poată şterge mesajul şi s-o ia de la 
început. Se înjură singur în gând şi închise, întrebându-se 
dacă nu cumva se înregistrase, totuşi, şi înjurătura. Scutură 
din cap, se ridică şi ieşi din cameră. 

Îi trebuiră două zile pentru a găsi imaginea descrisă de 
Daniel Crimmins, alias Noone, în timpul şedinţei de hipnoză. 
McCaleb porni de la Rosarita Beach, continuând apoi spre 

sud. Găsi corespondentul imaginii între La Fonda şi 
Ensenada, pe o fâşie îndepărtată de coastă. Playa Grande 
era un sătuc cocoţat pe nişte stânci deasupra mării. 
Localitatea consta în principal dintr-un motel cu şase 
bungalouri separate, un magazin cu vase de pământ, un 
mic restaurant, un magazin alimentar şi o staţie Pemex. 
Mai exista şi un mic grajd, de unde se puteau închiria cai, 
cu care lumea se plimba călare pe plajă. Centrul comercial, 
dacă i se putea spune aşa, în ciuda dimensiunilor reduse, 
se afla la marginea unei stânci, deasupra plajei. In rest, tot 
felul de căsuțe şi caravane răzlețe. 

Grajdul îl determină pe McCaleb să se oprească acolo, îşi 
amintea că Daniel Crimmins pomenise de nişte cai pe plajă. 
Cobori din Cherokee pe o potecă abruptă, printre bolovani, 
până jos, pe plaja lată şi albă, închisă la fiecare capăt de 
nişte stânci uriaşe, care intrau adânc în mare. In partea de 
sud, McCaleb văzu stânca descrisă de Crimmins în timpul 
şedinţei de hipnoză. Terry ştia că modalitatea cea mai bună 
şi convingătoare de a minţi este să spui, pe cât posibil, 
adevărul. Prin urmare, presupusese că descrierea pe care 
subiectul transei hipnotice o făcuse locului său preferat din 
lume se referea la o zonă perfect autentică. Acum, McCaleb 
găsise acest loc. 

Ajunsese la Playa Grande prin simplă deducție şi mult 
mers pe jos. Era evident că locul descris se afla pe coasta 
Pacificului. Îi spusese că îi plăcea să se plimbe încolo cu 
maşina, or cum McCaleb ştia că în California nu exista nicio 
plajă la sud de L.A. situată atât de departe şi unde să vezi şi 
cai, deduse firesc că destinaţia era Mexicul. 

Tipul avusese dreptate. Locul era cu adevărat frumos şi 
tihnit. Nisipul era ca zahărul, iar valurile care se spărseseră 
la mal de milioane de ani muşcaseră adânc din faţa 
stâncilor, creând acele console suspendate, aidoma unor 
brizanţi înfoiaţi şi spumoşi, gata să se reverse dedesubt pe 
plajă. 

În afară de McCaleb, pe plajă nu se mai vedea nici 
ţipenie de om. Era în timpul săptămânii, aşa că până în 

weekend greu de presupus că această fâşie de pământ 
avea să se mai populeze. De aceea îi plăcea aici lui 
Crimmins. 

Pe plajă se aflau trei cai, care se învârteau în jurul unei 
iesle goale, în aşteptarea clienţilor. Nu aveau unde să fugă, 
aşa că nu avusese niciun rost să mai fie priponiţi. Plaja era 
împrejmuită complet de apă şi stânci. Singura cale de ieşire 
o constituia poteca abruptă care urca spre grajd. 

McCaleb îşi pusese o caschetă de base-ball şi ochelari de 
soare, ca să se protejeze de arşiţa soarelui de amiază. 
Purta pantaloni lungi şi un vindiac. Fermecat însă de 
splendoarea locului, zăbovi pe plajă încă multă vreme după 
ce se convinsese că Daniel Crimmins nu se vedea pe 
nicăieri. După un timp, un puştan în pantaloni scurţi şi 
tricou de bumbac fără mâneci. Apăru pe potecă. 

— Vrei să călăreşti? 

— Nu, gracias. 

Din buzunarul hainei, McCaleb scoase fotografiile 
împăturite făcute de Tony Banks după benzile video. I le 
arătă băiatului. 

— Vezi? Bărbatul ăsta... vreau să-l găsesc. 

Băiatul se zgâi la poze, fără să pară că înţelesese ceva. 
În cele din urmă, scutură din cap. 

— Nu, nu găseşti. 

Se întoarse şi porni înapoi, pe potecă. La scurt timp 
plecă şi Terry, care se opri să mănânce de prânz la 
restaurantul din sat, plătind aproximativ echivalentul a cinci 
dolari americani. Mai arătă fotografiile şi altor persoane, dar 
tot fără rezultat. După-masă, se duse la staţia Pemex de 
unde sună pe barcă, pentru a-şi verifica mesajele lăsate pe 
robotul telefonic. Nimic. Pe urmă sună la Graciela, deja a 
patra oară de când plecase la drum şi auzi din nou vocea 
robotului. De data asta, nu mai lăsă niciun mesaj. Probabil 
că femeia nu mai voia să aibă de-a face cu el. 

McCaleb trase la motelul Playa Grande, unde se 
înregistră sub un nume fals şi plăti cu bani peşin. În ultimul 
moment, îi veni ideea să îi arate fotografiile şi tipului de la 

recepţie, alegându-se tot cu un răspuns negativ. 

Din bungaloul lui, se vedea o bucată din plaja de 
dedesubt, cu o largă privelişte spre Oceanul Pacific. Se uită, 
aşadar, la ceea ce putea zări, constatând că, în afară de 
cai, nu mai era nimeni. Îşi scoase vindiacul, gândindu-se să 
tragă un pui de somn. Îl cam epuizaseră ultimele două zile, 
când fusese nevoit să şofeze pe drumuri proaste, să 
meargă pe jos pe nisip şi să se caţăre pe cărări abrupte. 

Înainte de a se culca, îşi desfăcu sacul de voiaj, duse la 
baie periuţa şi pasta de dinţi, după care aranjă pe noptieră 
pungile de plastic cu medicamente, precum şi cutia cu 
termometre de unică folosinţă. Scoase din sac şi revolverul 
Sig-Sauer, pe care îl puse tot pe noptieră. Intotdeauna 
exista un risc când scoteai arme de foc peste graniţă. Insă 
la frontieră, aşa cum se aşteptase, îi făcuseră semn cu 
mâna să treacă nişte federales mexicani groaznic de 
plictisiţi. 

Înainte de a aţipi, cu capul înfundat între două perne cu 
miros stătut, McCaleb se decise să se mai ducă o dată pe 
plajă şi la asfinţit. În timpul şedinţei de hipnoză, Crimmins îi 
descrisese apusul, aşa că exista şansa să-l găsească poate 
pe plajă. Dacă nu, se gândea să-l caute prin satul de 
deasupra. Ştia precis că trebuia să îl găsească. Nu avea nici 
cea mai mică îndoială - descoperise locul pe care i-l 
descrisese Crimmins. 


Visă în culori, pentru prima oară de luni de zile, mişcând 
globii oculari sub pleoapele strâns închise. Se făcea că era 
pe un cal care scăpase liber, un imens Appaloosa, de 
culoarea nisipului ud, galopând nebuneşte pe plajă. Era 
urmărit, însă din cauza armăsarului năbădăios pe care 
călărea nu se încumeta să întoarcă, totuşi, capul să vadă 
cine alerga în urma lui. Ştia numai că trebuia să fugă în 
continuare şi că, dacă se oprea, risca să piară. Animalul 
răscolea cu copitele nori mari de nisip ud. 

Cadenţei ritmice a galopului calului îi luară locul bătăile 
inimii. McCaleb se trezi şi încercă să se calmeze. După 

câteva minute, se hotărî să îşi ia temperatura. 

Când se ridică în capul oaselor şi îşi puse tălpile pe 
covor, îşi întoarse privirea din obişnuinţă spre noptiera de 
lângă pat. Căuta involuntar ceasul cu care se învățase pe 
barcă. Aici, însă, nu era niciunul. Întoarse privirea, după 
care ochii îi zburară din nou. Subit, spre noptieră: realiză că 
revolverul dispăruse. 

McCaleb se ridică rapid şi privi în jur, prin cameră, 
cuprins de o stranie senzaţie de dislocare şi ruptură 
interioară. Ştia perfect că pusese revolverul pe noptieră, 
înainte să se culce. Cineva fusese aici, în cameră, în timp 
ce el dormea. Crimmins. Nu încăpea nicio îndoială. 
Crimmins fusese aici, în cameră. 

Verifică iute vindiacul, pe urmă sacul de voiaj, dar nu 
mai lipsea nimic altceva. Analiză iarăşi odaia, iar ochii i se 
opriră asupra unei undiţe proptită în colţul camerei, lângă 
uşă. Se repezi într-acolo şi o apucă nervos. Acelaşi model şi 
aceeaşi mulinetă ca şi undiţa pe care i-o cumpărase lui 
Raymond. Sucind-o între mâini şi cercetând-o cu atenţie, 
descoperi inițialele „R.T.”, scrijelite pe pluta minerului. Aşa 
îşi marcase Raymond undiţa, să se ştie că e a lui. Sau 
altcineva făcuse asta, în locul lui. Nu conta, oricum, mesajul 
era limpede: Crimmins pusese mâna pe Raymond. 

McCaleb se dezmeticise complet şi era în alertă. Simţea 
în piept gheara dureroasă a groazei. lmbrăcă vindiacul, 
vârându-şi în mâneci braţele cu pumnii strâns încleştaţi şi 
ieşi din bungalou, nu înainte de a studia uşa. Niciun semn 
că se umblase cumva la broască. Se duse repede spre 
biroul de la recepţia motelului, făcând să răsune tare 
clopoţelul când intră pe uşă. Tipul care îi luase banii pe 
cameră se ridică de pe scaun, în spatele tejghelei, cu un 
zâmbet stânjenit pe buze. Tocmai se pregătea să spună 
ceva, când McCaleb, cu o mişcare agilă, se repezi spre el şi 
îl înhăţă de cămaşă. Îl smuci până îl trase aproape peste 
tejghea. 

— Unde e? 

— Que? 

— Tipul, ăla căruia i-ai dat cheia de la camera mea. 
Unde e? 

— No habla... 

McCaleb trase şi mai zdravăn de cămaşa omului şi îşi 
puse antebraţul peste ceafă lui, apăsând cu putere. 

— La naiba, nu ştii. Unde e? 

Tipul scuipa şi împroşca. 

— Nu ştiu. Te rog. Nu ştiu unde e. 

— Era singur când a venit aici? 

— Singur, da. 

— Unde locuieşte? 

— Asta nu ştiu. Te rog. A zis că e frate cu tine şi că are o 
surpriză pentru tine. l-am dat cheia ca să-ţi facă surpriza. 

McCaleb îi dădu drumul tipului, care se prăbuşi ca o 
cârpă drept pe scaunul de unde se ridicase mai devreme. 
Ţinea mâinile sus, în semn că se preda, aşa că McCaleb îşi 
dădu seama că îl băgase de-a dreptul în sperieţi. 

— Te rog. 

— Mă rogi, ce? 

— Te rog, nu vreau scandal. 

— Prea târziu. De unde a ştiut că sunt aici? 

— L-am sunat eu. M-a plătit. A venit ieri pe-aici şi a zis 
că s-ar putea să vii. Mi-a dat număr de telefon. M-a plătit. 

— Şi tu de unde ai ştiut că eu eram cel pe care îl 
aştepta? 

— Mi-a dat poză. 

— În regulă, dă-mi-o mie. Şi poza, şi numărul. 

Fără să şovăie, tipul băgă mâna în sertar. McCaleb se 
repezi şi-l înhăţă de încheietura mâinii, pe care i-o smulse 
brutal din sertar. Terry deschise sertarul şi ochii i se opriră 
pe o fotografie pusă peste un maldăr de hârţoage. Poza îl 
înfăţişa pe McCaleb plimbându-se pe digul de lângă port, cu 
Graciela şi Raymond. De furie, se înroşi tot. Ridică 
fotografia şi o studie pe dos unde era scris un număr de 
telefon. 

— Te rog, zise recepţionerul. la tu banii. O sută de dolari 
americani. Nu vreau să dau de bucluc cu tine. 

Se pregătea să bage mâna în buzunarul de la cămaşă. 

— Nu. Ţine-i tu. l-ai câştigat prin muncă. 

Pe urmă smuci uşa atât de violent, încât tija de care era 
prins clopoţelul se smulse cu totul, proiectând-l într-un colţ 
al camerei. 

Traversă parcarea şi se duse la telefonul public de la 
staţia Pemex. Formă numărul şi auzi câteva clicuri pe linie, 
pe măsură ce apelul era comutat de la o reţea la alta. 
McCaleb trase o înjurătură. Imposibil să identifice o adresă 
pornind de la acest număr, chiar dacă ar fi găsit pe cineva 
din poliţia locală dispus să-l ajute. 

În cele din urmă, apelul ajunse la ultima reţea şi 
telefonul începu să sune. McCaleb îşi ţinu respiraţia, 
aşteptând cu febrilitate. Nu răspunse, însă, nimeni - nici 
măcar robotul telefonic. După douăsprezece apeluri, trânti 
receptorul în furcă. Din cauza gestului violent, aparatul se 
desprinse din cârlig, rămânând spânzurat în jos de fir. 
McCaleb era înlemnit de furie şi neputinţă. Din receptorul 
de dedesubt se auzea încă bâzâitul telefonului la care nu 
răspundea nimeni. 

După câteva momente, îşi dădu seama că se holba prin 
geamul cabinei telefonice la parcarea motelului. Vedea 
Jeep-ul lui şi încă o maşină. Un Caprice alb şi prăfuit, cu 
număr de California. 

Traversă grăbit parcarea, îndreptându-se spre cărarea 
care cobora spre plajă. Din cauza bucăţilor de pietre şi a 
bolovanilor nu putea vedea plaja de dedesubt. Vizibilitatea 
spre mal se creă doar când ajunse jos şi coti spre stânga. 

Plaja era pustie. Se duse direct spre mal, privind într-o 
parte şi în cealaltă, însă nisipul era gol. Dispăruseră până şi 
caii. Privirea i se îndreptă în cele din urmă spre porţiunea 
umbrită de sub platforma stâncoasă de deasupra. Porni 
într-acolo. 


În adăpostul de sub stânci, vuietul valurilor se auzea 
amplificat, ca uralele de pe un stadion. Trecerea de la 
lumina strălucitoare a soarelui în umbra aceea întunecoasă 

îl orbi momentan pe McCaleb. Se opri, închise ochii strâns şi 
îi deschise din nou după câteva secunde. Zări imediat 
conturul zdrenţuit al stâncilor din jur. Apoi, din cel mai 
ascuns cotlon al acelei enclave ieşi Crimmins. În mâna 
dreaptă ţinea revolverul Sig-Sauer, cu ţeava îndreptată 
spre McCaleb. 

— Nu vreau să-ţi fac rău. Dar ştii că aşa se va întâmplă, 
dacă voi fi nevoit. 

Vorbea tare, ca să acopere vuietul şi ecoul valurilor. 

— Unde e băiatul, Crimmins? Unde e Raymond? 

— N-ar fi mai bine să întrebi - „Unde sunt ei?” 

McCaleb presupusese că aşa era, însă confirmarea 
terorii pe care probabil o trăiau în acel moment Graciela şi 
Raymond - dacă mai erau în viaţă - îi sfâşia sufletul. Făcu 
un pas spre Crimmins, dar se opri, când acesta îi îndreptă 
revolverul spre piept. 

— Cuminte. Hai să fim calmi. Amândoi sunt teferi şi 
nevătămaţi, agent McCaleb. Nu-ţi face griji în această 
privinţă. Siguranţa lor, de fapt, este în mâinile tale. Este 
ceva ce nu depinde de mine. 

McCaleb îl studie rapid pe Crimmins. Acum avea părul 
negru ca abanosul şi mustață. Işi lăsa barbă sau poate doar 
nu se bărbierise la timp. Purta nişte cizme cu vârfuri 
ascuţite, blugi negri şi o cămaşă de denim cu două 
buzunare şi cusătură ornamentală pe piept. Felul cum arăta 
acum îl plasa undeva între „bunul samaritean” şi James 
Noone. 

— Ce doreşti? 

Crimmins îi ignoră întrebarea. Vorbea pe un ton calm, 
convins că avantajul era de partea lui. 

— Ştiam că dacă va veni cineva după mine, tu vei fi 
acela. A trebuit să-mi iau nişte precauţii. 

— Te-am întrebat ce doreşti? Eu sunt ţinta, aşa-i? 

Crimmins privea melancolic dincolo de McCaleb. 

Scutură din cap. Terry studia revolverul. Nu-şi dădea 
seama dacă era armat sau nu. 

— Ultimul meu apus de soare aici, zise Crimmins. 

Trebuie să părăsesc acest loc, acum. 

Se uită din nou la McCaleb, zâmbind, ca şi cum ar li 
aşteptat un gest de simpatie din partea lui. 

— Te-ai descurcat mult mai bine decât m-aş fi aşteptat. 

— Nu eu, Crimmins. Tu. Tu ai stricat totul. Ţi-ai lăsat 
amprentele acolo. Tu mi-ai spus despre locul ăsta. 

Crimmins se  încruntă şi  încuviinţă din cap, 
recunoscându-şi greşelile. Urmă o lungă tăcere. 

— Ştiu de ce ai venit aici. Vrei să-mi iei darul pe care eu 
ţi l-am dat. 

McCaleb simţea gustul amar al urii care îl ardea pe gât. 
Preferă să tacă. 

— Ce om răzbunător! Mă gândeam că ai înţeles cât de 
trecătoare e satisfacția pe care ţi-o dă răzbunarea. 

— Asta ai învăţat tu, ucigând atâţia oameni? Pun pariu 
că seara când te culcai, bătrânul îţi apărea de fiecare dată, 
indiferent câţi oameni ai omorât. Nu puteai scăpa de el, 
aşa-i? Ce ţi-a făcut omul ăsta, Crimmins, de te-a înrăit aşa 
de cumplit? 

Crimmins îşi încleştă degetele pe revolver, strângând din 
maxilare. 

— Asta nu are nicio legătură, replică el, furios. Problema 
eşti tu. Vreau să trăieşti. Vreau să trăiesc. Nimic n-a avut 
niciun rost, dacă nu vei trăi. Pricepi? Nu simţi legătura 
dintre noi doi? Suntem ca fraţii, acum. 

— Ai înnebunit, Crimmins. 

— Şi dacă ar fi aşa, n-a fost opera mea. 

— N-am timp de scuzele tale. Ce doreşti, zi? 

— Vreau să-mi mulţumeşti pentru viaţa de care te 
bucuri. Vreau să fiu lăsat în pace. Am nevoie de timp, ca să- 
mi mut lucrurile şi să găsesc alt loc. lar tu îmi vei acorda 
acest timp acum. 

— De unde ştiu că îi ţii prizonieri? Mi-ai arătat o undiţă. 
Asta nu înseamnă nimic. 

— Ştii, fiindcă mă cunoşti. Ţi-ai dat seama că sunt 
prizonierii mei. 

Tăcu, dar McCaleb nu spuse nimic. 

— Eram acolo când ai sunat şi te-ai bâlbâit lăsându-i 
mesajul pe robot, când te-ai milogit să ridice receptorul, ca 
un puştan patetic. 

Furia lui McCaleb se dubla acum de jenă. 

— Unde sunt? 

— Aproape. 

— Rahat. Cum i-ai trecut peste graniţă? 

Crimmins zâmbi, gesticulând cu arma în mână. 

— La fel cum ai trecut şi tu cu chestia asta. Nu se pun 
întrebări când mergi spre sud. Am lăsat-o pe Graciela ta să 
aleagă. Ori călătoreau amândoi pe banchetă, ori îi băgăm în 
portbagaj. S-a purtat cum trebuie. 

— Să nu care cumva să-i fi lovit, că nu ştiu ce aş fi în 
stare să-ţi fac. 

Lui McCaleb îi părea rău că avusese un ton atât de 
disperat. 

— Integritatea lor depinde numai de tine. 

— Cum? 

— Plec acum. Şi tu nu mă urmăreşti. Nu încerci să te ţii 
după mine. Te sui în maşină şi te întorci la barca ta. Stai 
lângă telefon, fiindcă am să te sun din când în când, ca să 
te verific. Când voi fi sigur că nu mai ai cum să mă prinzi, le 
dau drumul. 

McCaleb scutură din cap. Ştia că era o minciună. 
Ucigându-i pe Graciela şi Raymond, Crimmins şi-ar oferi cu 
bucurie şi fără sentimentul vinovăţiei şi ultima ticăloşie. 
Victoria supremă. Ştia că, indiferent ce s-ar întâmplă, nu-l 
putea lăsa pe criminal să plece viu de pe plaja aceasta. 
Venise în Mexic cu un anumit scop, pe care trebuia să-l şi 
înfăptuiască. 

S-ar fi zis că tipul îi ghicise gândurile, fiindcă zâmbea. 

— N-ai încotro, agent McCaleb. Ori plec de-aici, ori cei 
doi vor pieri singuri într-o gaură neagră. Dacă mă ucizi, 
nimeni nu-i va mai găsi vreodată. Moartea prin înfometare, 
beznă... groaznic. În afară de asta, uiţi ceva. 

Ridică din nou revolverul, aşteptând o replică din partea 
lui McCaleb. Nimic. 

— Sper să te gândeşti adesea la mine, zise Crimmins. 
Aşa cum mă voi gândi şi eu la tine. 

Începu să păşească spre lumină. 

— Crimmins, ai minţit; nu ai nimic. 

Tipul se întoarse, iar ochii i se opriră asupra armei din 
mâna lui McCaleb. 

— Trebuia să fi căutat şi în sacul de voiaj. 

Crimmins pară începutul atacului, îndreptând arma spre 

McCaleb. 

— Arma ta e neîncărcată, Crimmins. 

McCaleb văzu o licărire de îndoială în ochii adversarului, 
înţelese atunci că, într-adevăr, Crimmins nu verificase 
revolverul. 

— Dar asta, în schimb, are muniţie. 

Stăteau acolo amândoi, fiecare cu ţeava revolverului din 
mână îndreptată spre inima celuilalt. Crimmins cobori 
privirea spre P7, apoi se uită lung în ochii lui McCaleb, ca şi 
când ar fi vrut să desluşească ceva. In clipa aceea, Terry se 
gândi la fotografia, publicată în ziar odată cu articolul. Ochii 
sfredelitori lipsiţi de orice compasiune. Realiză că acum 
avea din nou acea expresie necruțătoare. 

Crimmins împinse  trăgaciul  revolverului  Sig-Sauer. 
Înăuntru nu era niciun glonţ. McCaleb trase cu P7; Crimmins 
zvâcni brusc spre spate, prăbuşindu-se pe nisip, cu braţele 
întinse lateral şi cu gura deschisă de uimire. 

McCaleb se duse repede spre el şi înşfăcă revolverul Sig- 
Sauer. Şterse apoi pistolul P7, frecându-l de cămaşă, după 
care îi dădu drumul în nisip, lângă mâna muribundului. Se 
aşeză în genunchi, aplecându-se peste criminal, dar având 
grijă să nu se mânjească de sânge. 

— Crimmins, nu ştiu dacă cred în Dumnezeu, dar sunt 
gata să-ţi ascult spovedania. Spune-mi unde sunt cei doi. 
Ajută-mă să-i salvez. Fă şi tu ceva bun la sfârşit. 

— Du-te naibii, se chinui Crimmins să spună, cu gura 
plină de sânge. Or să moară, iar vina va fi doar a ta. Te-am 
salvat. Eu ţi-am dat viaţă. 

În momentul acela, McCaleb se ridică, îşi scutură nisipul 

de pe pantaloni şi privi în jos spre Crimmins. Acestuia îi 
lăcrimau ochii, iar gura i se schimonosise în efortul 
ultimelor suflări. Se priviră în ochi. 

— Greşeşti, zise McCaleb. Te-am dat la schimb, pentru 
mine. Aşa că m-am salvat singur. 

McCaleb şofa pe drumul cu pietriş de pe faleza de 
deasupra satului Playa Grande, studiind fiecare casă şi 
remorcă auto pe lângă care trecea, în căutarea unui indiciu 
după care să se orienteze - o linie telefonică sau o antenă 
de satelit. Deschisese toate geamurile automobilului, aşa 
că de fiecare dată când se apropia de câte o construcţie 
care i se părea că se potriveşte cu ceea ce căuta, trăgea 
maşina mai aproape, oprea motorul şi ciulea urechile. 

Nu toate proprietăţile de-acolo erau conectate la lumea 
exterioară, prin telefon sau satelit. McCaleb presupunea că 
majoritatea celor care alegeau să se retragă aici o făceau 
tocmai fiindcă voiau să se rupă de restul lumii. Erau 
expatriaţi sau singuratici, oameni care nu-şi doreau să mai 
aibă legătură cu lumea din jur. Incă un motiv, aşadar, 
pentru care Crimmins alesese acest loc. 

De două ori se întâmplă ca nişte oameni să iasă din 
casă, ca să-l întrebe ce dorea. Le arătă fotografiile, dar nu 
primi decât răspunsuri negative. Se scuză pentru deranj şi 
îşi văzu de drum. 

Când soarele se apropia de orizont, pe McCaleb începuse 
să-l cuprindă disperarea. Fără lumina zilei, ştia că orice 
căutare era zadarnică. Ar însemna să se oprească la fiecare 
casă sau să aştepte până a doua zi dimineaţa. Dezavantajul 
era că Graciela şi Raymond ar rămâne singuri undeva, 
toată noaptea, fără mâncare şi lumină, probabil şi fără 

căldură, speriaţi, legaţi fedeleş sau ţinuţi cumva captivi. 

Acceleră, traversând rapid o parcare plină de remorci şi 
fără să se oprească decât o singură dată, ca să arate 
fotografiile unei bătrâne, care şedea pe treptele unei 
remorci dărăpănate. Aceasta scutură din cap, aşa că 
McCaleb îşi văzu de drum. 

În cele din urmă, după ce soarele apuse de tot, trecu pe 
lângă un drum plin de scoici zdrobite, dispărând apoi 
undeva în jos. O poartă era fixată de-a curmezişul acestui 
drum, cu o plăcuţă de „Intrarea interzisă”, în spaniolă şi 
engleză. McCaleb studie poarta câteva momente, 
observând că era închisă strâns, cu o bucată de sârmă. 
Cobori din maşină, dezlegă sârma şi deschise poarta. 

După ce urcă movila, McCaleb văzu că drumul ducea 
spre o remorcă de locuit, fixată pe o altă ridicătură de 
pământ. Începu să freamăte de nerăbdare, când zări 
antena de pe acoperişul plat al remorcii. Apropiindu-se, 
observă că în jur nu exista niciun automobil. Lângă un gard 
vechi, ceva mai încolo, în partea din spate a terenului, se 
afla o magazie. Pe stâlpii gardului, din loc în loc, erau puse 
sticle şi borcane, pregătite parcă pentru o şedinţă de tir. 

Exclus să se poată apropia fără să facă zgomot, fiindcă 
toate cochiliile acelea sparte scrâşneau tare sub roţile Jeep- 
ului. În plus, din aceeaşi cauză McCaleb nu putea să îşi dea 
seama dacă dinăuntru se auzea sau nu vreun sunet. Se 
apropie de prelata de lângă remorcă şi opri. Răsuci cheia în 
contact, rămânând nemişcat şi cu urechile ciulite. Două 
secunde de tăcere, după care auzi zgomotul - un sunet 
înfundat, din cauza peretelui de aluminiu al remorcii. În 
remorcă suna telefonul. McCaleb îşi ţinu răsuflarea, 
ascultând în continuare, ca să se convingă că nu i se 
păruse. Răsuflă lung şi simţi ca un junghi în inimă. Ştia că îi 
găsise. 

Cobori şi se apropie de uşa remorcii. Telefonul suna în 
continuare. Ştia că va suna aşa, până când cineva ridica 
receptorul sau, altă posibilitate, cineva intra în cabina 
telefonică de la staţia Pemex şi punea receptorul la loc în 

furcă. 

Apăsă pe clanţă. Uşa era încuiată. Folosind legătura de 
chei pe care o luase din buzunarul lui Crimmins, încercă de 
câteva ori până ce găsi o cheie potrivită. Uşa se deschise. 
Păşi înăuntru, unde era linişte şi cald. Se afla într-un fel de 
mic salonaş. Jaluzelele fuseseră trase, aşa că în interior era 
întuneric, cu excepţia unei lumini care venea de la ecranul 
unui computer fixat pe o masă, în dreapta, lângă perete. 
McCaleb întinse mâna pe peretele din stângă uşii, unde 
găsi un întrerupător. Apăsă pe buton, iar în cameră se 
aprinse lumina. 

Interiorul semăna mult cu depozitul pe care îl 
descoperise în L.A. - o cameră înţesată de computere şi 
aparatură electronică. Degeaba, chestiile astea nu-l mai 
interesau pe McCaleb. De data asta, altul fusese motivul 
pentru care venise aici. 

Înaintă în cameră, strigând: 

— Graciela! Raymond! 

Niciun răspuns. Işi aminti de ceea ce îi spusese Crimmins 
- că cei doi se aflau într-o gaură neagră. Se întoarse şi privi 
afară, pe uşă, spre peisajul pustiu. Văzu magazia de lângă 
gard şi porni într-acolo. 

Cu podul palmei, lovi în lacătul de la uşă; zgomotul 
răsună în interiorul magaziei, de unde nu veni, însă, niciun 
răspuns. Bâjbâi din nou după chei; găsi cheiţa de la lacăt. În 
cele din urmă, deschise larg uşa şi păşi în bezna dinăuntru. 
Magazia era goală. McCaleb simţi o sfâşiere lăuntrică. 

Se răsuci pe călcâie şi se postă în cadrul uşii, cu ochii 
pironiţi în pământ, dar cu mintea plină de imaginea 
Gracielei şi a lui Raymond, ţinându-se parcă strâns în braţe, 
undeva într-o beznă desăvârşită. 

În acel moment, văzu urma. Pe drumul cu scoici pisate 
din faţa lui, peste cele două dâre lăsate de nişte anvelope, 
se vedea o linie adâncită, care ducea spre coama colinei. 
Lui McCaleb i se părea puţin probabil să existe ceva tocmai 
acolo, dar cu toate astea cineva se dusese în direcţia aceea 
de suficiente ori, încât să lase urma pe care o vedea acum. 

Încet-încet, paşii i se accelerară, până ce începu să 
alerge de-a binelea înspre vârful colinei. Când ajunse sus, 
văzu dedesubt, în cealaltă parte, fundaţia plată de beton a 
unei construcţii neterminate. Începu să meargă mai încet, 
pe măsură ce se apropia, întrebându-se ce era oare acolo. 
Din beton, ieşeau bare de fier ruginite şi ţevi de canalizare. 
Ceva mai încolo, un târnăcop şi o lopată, murdare de vreme 
şi ploi. O treaptă fusese construită acolo unde ar fi urmat 
probabil să fie o uşă. McCaleb păşi şi privi în jur. Nicio uşă 
care să ducă spre vreo pivniţă, în fine nimic care să se 
potrivească cu descrierea făcută de Crimmins. 

Lovi cu piciorul într-una din ţevile din cupru, apoi se uită 
în jos, prin ţeava principală de scurgere, acolo unde ar fi 
urmat, probabil, să se instaleze un closet. În momentul 
acela, îşi dădu seama unde erau. 

Se răsuci în loc, cuprinzând cu privirea terenul din jurul 
planşeului de beton. Remarcând că treapta trebuia să 
coincidă, probabil, cu faţada construcţiei, se concentră 
asupra terenului din spate, căutând locul unde trebuia să 
ajungă conducta: o fosă septică. Descoperi imediat o 
suprafaţă plină de pământ şi bolovani, unde se vedea că se 
umblase de curând. Înhăţă lopata şi fugi într-acolo. 

Îi luă cinci minute ca să dea la o parte pământul şi 
pietrele de pe fosă. Ştia că înăuntru venea totuşi aer de la 
ţevile care duceau la fundaţie. McCaleb lucra însă cu 
febrilitate, ca şi cum i-ar fi fost teamă că cei doi se vor 
sufoca dedesubt. Când deschise, în fine, capacul, lumina 
slabă a zilei care trecea năvăli înăuntru şi McCaleb văzu 
feţele celor doi. Erau speriaţi, dar în viaţă. Terry simţi că 
scapă de o imensă povară, în momentul în care le întinse 
mâna. 

Îi ajută să iasă din întunecimea aceea. Strângeau 
amândoi din pleoape, dezvăţaţi de lumină. li îmbrăţişă aşa 
de tare, încât se temu să nu le facă rău. Graciela plângea, 
tremurând toată. 

— Gata, fii cuminte. Gata, s-a terminat. 

Femeia lăsă capul pe spate şi se uită în ochii lui. 

— Gata, s-a terminat. Omul acela nu va mai face rău 
nimănui. 

Santina era un spaţiu îngust, unde nu aveai loc decât să 
te târăşti; în plus, riscai să te apuce claustrofobia şi te lua 
cu ameţeală de la vaporii de benzină. McCaleb arăta ca un 
bandit: îşi înfăşurase pe cap şi peste faţă un tricou vechi, 
dar tot simţea vaporii toxici până în plămâni. Filtrul de 
combustibil pe care îl înlocuise era fixat prin nouă şuruburi. 
Montase deja trei. Se lupta cu al patrulea, întinzând faţa 
înainte, ca să nu-i curgă sudoarea în ochi, când auzi vocea 
ei, de deasupra. 

— Salutare! E cineva acasă? 

McCaleb lăsă baltă ce făcea şi smuci de tricoul de pe 
faţă. Se târî până la trapa de ieşire şi urcă pe punte. 

Jaye Winston îl aştepta pe mal. 

— Jaye. Hei, ce s-a întâmplat? Hai aici, pe barcă. 

— Nu, sunt pe fugă. Am vrut doar să trec pe la tine şi să- 
ţi spun că l-au găsit. Plec şi eu în Mexic. 

McCaleb ridică din sprâncene. 

— Nu trăieşte. S-a sinucis. 

— Zău?! 

— Avem de-a face cu Poliţia judiciară din Baja, aşa că nu 
se ştie nimic sigur, până ce nu ajungem acolo. Oricum, l-au 
găsit ud de valuri pe o plajă, într-o localitate care se 
cheamă Playa Grande. Departe, pe coastă. S-a împuşcat în 
inimă. L-a găsit un băiat care are grijă de caii de pe plajă. 
Asta a fost acum două zile. Tocmai am fost anunţaţi. 

McCaleb privi în jur. Văzu un bărbat în cămaşă albă şi 
cravată, dând târcoale pe la poarta de intrare în port. 
Partenerul ei, presupuse Terry. 

— Şi sunt siguri că el este? A 

— Aşa zic. Descrierea e destul de asemănătoare. In plus, 
au găsit şi remorca unde locuia. Şi acolo, era plin de 
computere, fotografii, tot felul de chestii. Se pare că e omul 
nostru. Mai ales că a lăsat şi un bilet de adio pe computer. 

— Ce scria acolo? 

— Păi, ce-ţi spun eu sunt informaţii la mâna a doua, dar 
în mare tipul îşi asuma răspunderea pentru faptele 
săvârşite şi spunea că merită să moară pentru ceea cea 
făcut. Ceva scurt şi melodramatic. 

— Au găsit vreo armă? 

— Încă nu, dar scormonesc toată plaja cu nişte 
detectoare de metale. Dacă or să găsească ceva, va fi 
probabil revolverul binecunoscut HK P7. Glonţul examinat la 
autopsie a fost un FMJ Federal. Vom încerca să-l luăm cu 
împrumut, ca să îl comparăm cu ce avem şi noi aici, de la 
celelalte cazuri. 

— Deci, care e interpretarea dată? 

— Ceva relativ simplu. Tipul ştie că suntem pe urmele 
lui, îl apucă o criză de remuşcare, scrie biletul şi coboară pe 
plajă, unde se împuşcă în inimă. Mareea l-a târât pe stânci, 
unde cadavrul a rămas spânzurat în aer. Aşa se explică de 
ce nu l-a luat apa de tot. Ne ducem acolo să ne lămurim cu 
câteva lucruri. Şi să luăm amprente. Probabil că nu vom 
găsi urme de praf de puşcă, din moment ce cadavrul a stat 
în apă. Un lucru, însă, e cert - nu închidem cazul decât dacă 
vom fi absolut siguri că e vorba despre Crimmins. 

— Mda, bună idee. 

— Vreau eu să mă conving, fiindcă nu am avut impresia 
că tipul ar fi intenţionat să-şi pună capăt zilelor, dacă 
înţelegi ce vreau să spun. 

— Păi... nu se ştie niciodată. 

Winston încuviinţă din cap şi, pentru prima oară de când 
venise, se uită în altă parte. Voia să vadă ce făcea 
partenerul ei şi să se convingă că era suficient de departe 
încât să nu audă ce vorbeau ei acum. 

— Cum a fost la Vegas, Terry? 

McCaleb se aşeză pe copastie şi puse alături şurubelniţa 
cu care lucrase în cală. 

— Ăăă... bine, de fapt nu m-am dus nicăieri. Am preferat 
să închid telefonul şi să rămân aici, ca să lucrez la barcă. 
Cred că am terminat-o şi că e gata de drum. 

— Bine. Sper să prinzi mult peşte. 

— Aşa voi face. Vino şi tu cu mine, într-o zi. 

— Vezi că s-ar putea să nu te refuz. 

Winston înclină din cap şi se uită din nou spre port. 

— Păi, cred că ar cam trebui să plec. E drum lung cu 
maşina până acolo şi, oricum, s-a făcut destul de târziu. 

— Baftă. 

— Mulţam. 

Schiţă gestul de a pleca, dar ezită, uitându-se din nou la 
el. 

— Ţi-am văzut Jeep-ul acolo sus, în parcare. Mai spală-l 
şi tu, Terry. E groaznic de prăfuit. 

Se priviră câteva clipe în ochi înțelegând fiecare mesajul 
celuilalt. 

— Aşa voi face, zise McCaleb într-un final. Mulţumesc. 

The Following Sea naviga spre sud, către Catalina. Sus 
pe punte, McCaleb stătea în picioare la cârmă. Vântul se 
mai domolise, iar aerul proaspăt şi rece care venea dinspre 
mare îl izbea drept în faţă, înfrigurându-l uşor pe sub 
hainele groase. Drept în faţă, în negură, insula se profila la 
orizont ca o imensă catedrală din rocă. Incepeau să se vadă 
construcţiile anexe şi câteva dintre ambarcaţiunile mai 
înalte din Avalon. McCaleb vedea clar acum acoperişul 
circular din ardezie al cazinoului, emblema oraşul. 

Întoarse privirea înapoi, spre pupa. În spate, nu se mai 


405 


vedea nici urmă de uscat, doar un nor de smog care plutea 
deasupra, ca un avertisment - Nu veniţi aici! Ce bine îi 
părea că scăpase de-acolo. 

Se gândi la Crimmins, câteva momente. Nu simţea 
niciun regret pentru felul cum procedase în Mexic. N-avea 
niciun rost să mai analizeze acum motivele şi opţiunile pe 
care le avusese. In felul acesta, nu se proteja doar pe sine. 
Graciela şi Raymond petrecuseră treizeci şi şase de ore cu 
Crimmins. Deşi, fizic, nu îi vătămase, cei doi aveau nevoie 
încă de timp pentru a se vindeca, pentru a uita de calvarul 
prin care trecuseră. Prezenţa unor poliţişti în viaţa lor, 
asaltându-i cu tot felul de întrebări, n-ar fi făcut decât să-i 
chinuie şi mai rău. Graciela îi dădea dreptate. 

De pe punte, McCaleb privi în jos, spre interiorul 
ambarcaţiunii, uitându-se la cei doi pe furiş. Raymond făcea 
sport, asistat de Graciela, care stătea în picioare şi îi ţinea 
aparatul de gimnastică. McCaleb ar fi fost în stare să îi pună 
cu mâna un peşte în cârligul undiţei, numai să-i ştie fericit. 
N-avea rost, însă, să se grăbească. Aveau tot timpul să 
pescuiască pe îndelete şi cât pofteau. 

Graciela îi simţi privirea şi se uită în sus. Îşi zâmbiră cu 
afecţiune, ca doi oameni care se cunosc bine. Lui McCaleb i 
se înmuia parcă inima de plăcere când o vedea cu 
zâmbetul acesta tandru pe buze. Sufletul i se umplea de o 
fericire aproape dureroasă. 

Călătoria de acum era un test. Nu numai pentru 
ambarcaţiune, ci şi pentru ei. Un test pentru a vedea dacă 
vor putea trece peste cele întâmplate, dând uitării trecutul 
dureros, absenţa Gloriei datorită căreia el se afla acum 
acolo... Urma să vadă dacă era posibil să lase în urmă toate 
astea şi să se ocupe de ei doi. 

Asta era tot ce-şi dorea McCaleb mai mult. Şansa de a fi 
cu ea. Prezenţa Gracielei îi dădea un sens vieţii. Pentru 
prima oară, de multă vreme, McCaleb simţea că avea un 
ideal. 

Privi din nou înainte, verificând direcţia de deplasare. 
Vedea turnul clopotniţei sus pe deal, iar alături acoperişul 

casei unde locuise scriitorul şi sportivul Zane Grey. Ce oraş 
frumos! Abia aştepta să se întoarcă acolo şi să îi plimbe 
peste tot. 

Mai aruncă o privire spre pupa. Graciela îşi strânsese 
părul la spate, ca să nu i-l ciufulească vântul. McCaleb îi 
studie ceafa delicată. În ultima vreme, devenise aproape 
credincios, iar acum se întreba unde va ajunge, dacă tot 
pornise pe această pantă. Se simţea derutat parcă, dar 
nicidecum îngrijorat. Ştia că lucrul acesta n-avea 
importanţă, de fapt. Credinţa lui era în Graciela Rivers. Nu 
avea nicio îndoială. Privind-o, acum, ştia că vedea piatra pe 
care îşi va clădi edificiul vieţii. 


Sfârşit 

